# translations

Athar:
  اللہ  تعالیٰ  تٕرٛٲوِتھ  یِمن  توٚہۍ  لُکھ  ناد  چِھو  دِوان،  تِم  چِھ  محض  بندٕہ  یِتھہٕ  پٲٹھۍ  توٚہۍ  بندٕہ  چِھو،  یِمن  منگۍتو  دُعا  تہٕ  وُچھۍتَو،  یِم  دِنہٕ  تُہٕندیٚن  دُعاہَن  جواب،  اگر  یِہندِس  بارس  منٛز  تُہٕندۍ  خیالات  صحیح  چِھ۔

Mirwaiz:
  اے  مُشرِکو  پٔزۍ  پٲٹھۍ  یِمن  یِمن  ہٕنٛز  توٚہۍ  عبادت  تہٕ  پرستِش  کران  چھِو  خدایس  ورٲے  تِم  چھِ  تُہٕندی  پٲٹھۍ  خداے  سُند  مملوک  تہٕ  بندٕہ،  پانہٕ  خداے  سٕے  کُن  محتاج  پرتھ  چیزس  اندر  تُہٕندِی  پٲٹھۍ،  پس  دِیتَو  توٚہۍ  تِمن  ناد  تِمن  پزِ  تُہٕندِس  تتھ  نادس  اجابت  کرٕنۍ  چھِوے  توٚہۍ  تِہٕندِس  معبود  آسنہٕ  کِس  اعتقادس  اندر  پٔزۍ  زیٲرۍ۔  تُہٕندِس  آلوس  کیاہ  کرن  تِم  اجابت  تِمن  چھِںہٕ  تِم  تان  پوٗرٕہ  یِمو  سٍتۍ  کٲم  چھےٚ  یِوان  کرنہٕ  وُچھتو۔  

Tahir:
  بے  شک  یِمن  (پۅتلیٚن)  ہٕنز  تۆہۍ  اللہ  تعالیٰ  ہس  وَرٲے  عبادت  چِھو  کران  تِم  تہِ  چِھ  تُہٕندی  پٲٹھۍ  (اللہ  تعالیٰ  سٕنٛدۍ)  مملوک  (ملکیت)،  پتہٕ  ییٚلہِ  تۆہۍ  تِمن  ناد  لٲیِو  تیٚلہِ  پَزِ  تِمن  تۅہیہِ  جواب  دِیُن  اگرتۆہۍ  (تِمن  معبود  بناونس  منٛز)  پٔزۍیٲرۍ  چِھو۔

Transliteration:
  Inna alla<u>th</u>eena tadAAoona min dooni All<u>a</u>hi AAib<u>a</u>dun amth<u>a</u>lukum fa<b>o</b>dAAoohum falyastajeeboo lakum in kuntum <u>sa</u>diqeen<b>a</b>


Athar:
  کیا  یِمن  چھا  کھۅر  زِ  تِمو  سٍتۍ  پکن؟  کیا  یِمن  چھا  اتھہٕ  زِ  تِمو  سٍتۍ  کرن  تھپھ؟  کیا  یِمن  چھا  أچھ  زِ  تِمو  سٍتۍ  وُچھن؟  کیا  یِمن  چھا  کَن  زِ  تِمو  سٍتۍ  بوزن؟  اے  نبیؐ،  یِمن  ؤنِو  زِ،  بُلٲوِیوٗکھ  پنٕنۍ  ٹھہراونہٕ  آمٕتۍ  شریک،  پتہٕ  کٔرِو  توٚہۍ  سٲری  مےٚ  خلاف  تدبیر  تہٕ  مےٚ  مَہ  دِیو  ہرگز  تہِ  مہلت۔

Mirwaiz:
  توٚہۍ  وُچھتو  وارٕہ  کیاہ  کھۅر  چھا  تِمن  یِمو  سٍتۍ  پکہٕ  ہن  تِم،  کیاہ  اتھہٕ  چھا  تِمن  یِمو  سٍتۍ  رٔٹِٹھ  ہیکہٕ  ہن  کینہہ،  کیاہ  أچھ  چھا  تِمن  یِمو  سٍتۍ  وُچھِتھ  ہیٚکہٕ  ہن،  کیاہ  کن  چھا  تِمن  یِمو  سٍتۍ  بوزِتھ  ہیٚکہٕ  ہن  کینہہ۔  ییٚلہِ  نہٕ  یِم  قوت  تِمن  اندر  موجود  چھےٚ،  لہٰذا  کۅسہٕ  کٲم  ہیٚکن  تِم  تِہٕنٛز  کٔرِتھ،  فرمٲوِیوٗکھ  توٚہۍ  یہِ  کتھ  یا  رسول  اللہؐ  کہ  یِتھہٕ  پٲٹھۍ  تِم  معبودانِ  بٲطِل  پننین  پرستِش  کروٕنین  کانہہ  نفع  واتناونس  منٛز  عٲجِز  چھِ  تِتھے  پٲٹھۍ  چھِ  پرستِش  نہ  کروٕنین  کانہہ  ضریٚر  واتناونس  اندر  تہِ  سخت  عٲجِز۔  بہٕ  چُھس  تِمن  پرستِش  کرنس  سخت  مُنکر،  ہرگاہ  تِمن  اَتھہِ  کینہہ  چُھ  توٚہۍ  کٔڈِتو  پننہِ  دِلٕکۍ  ارمان۔  توٚہۍ  دِیو  ناد  تِمن  پننین  سارنٕے  شریکن  یِم  توٚہۍ  معبودِ  برحقس  چُھوکھ  شریک  ٹھہراون،  توپتہٕ  کٔرِتو  سٲرِی  تِمن  سٍتۍ  رٔلِتھ  میلِتھ  یہِ  تکلیف  مہ  ضریٚر  واتاونہٕ  کین  تدابیرن  اندر  کوٗشِش  توپتہٕ  ییٚلہِ  تۅہیہِ  کینہہ  پکہِ،  تمہِ  ساعتہٕ  مہ  دِیتو  مےٚ  اکھ  ذرٕہ  تہِ  مُہلت  بلکہ  گژِھہ  مےٚ  پٮ۪ٹھ  تہِ  سورُے  فوراً  چلاوُن  یہِ  تۅہیہِ  مشورٕہ  کٔرِتھ  مُقرر  آسیو  کوٚرمُت۔  بٕتہِ  وُچھہِ  کیاہ  ہیٚکِو  توٚہۍ  تہٕ  تُہٕندۍ  معبودانِ  بٲطِل  کٔرِتھ۔  تُہٕندین  معبودانِ  بٲطِلن  ہٕنٛز  چھنہٕ  کتھٕے  تِم  چھِ  بلکل  مہمل  تہٕ  بے  کار۔  پتھ  رودِو  توٚہۍ  توہے  اورٕہ  یورٕ  مےٚ  تکلیف  واتناونہٕ  خٲطرٕ  اتھہٕ  کھور  زیٹھرٲوِو۔  مےٚ  چُھنہٕ  تمیُک  تہِ  کانہہ  پرواہ  کیازِ

Tahir:
  کیا  تِمن  چھا  کھۅر  یِمَو  سٍتۍ  تِم  پٔکِتھ  ہیٚکن،یا  تِمن  چھا  اَتھہٕ  یِمَو  سٍتۍ  تِم  تھپھ  ہیٚکن  کٔرِتھ،  یا  تِمن  چھا  أچھ  یِمَو  سٍتۍ  تِم  وُچِھتھ  ہیٚکن  یا  تِمن  چھا  کن  یِمَو  سٍتۍ  تِم  بوٗزِتھ  ہیٚکن؟  تۆہۍ  فرمٲوِو،  (اے  کٲفرو!)  تۆہۍ  أنِیوٗکھ  پنٕنۍ  (بٲطل)  شریک  (میانہِ  ہلاکت  خٲطرٕ)  بُلٲوِتھ  پتہٕ  چلٲوِو  مے٘  پیٚٹھ  (پَنُن)  داو  تہٕ  مے٘  مَہ  دِیِو  کانٛہہ  مہلت۔

Transliteration:
  Alahum arjulun yamshoona bih<u>a</u> am lahum aydin yab<u>t</u>ishoona bih<u>a</u> am lahum aAAyunun yub<u>s</u>iroona bih<u>a</u> am lahum <u>atha</u>nun yasmaAAoona bih<u>a</u> quli odAAoo shurak<u>a</u>akum thumma keedooni fal<u>a</u> tun<i><u>th</u></i>iroon<b>i</b>


Athar:
  میون  حٲمی  تہٕ  مدد  کرن  وول  چُھ  سُہ  اللہ  تعالیٰ  ییٚمۍ  یِہ  کتاب  چھےٚ  نٲزِل  کٔرِمٕژ،  تہٕ  سُہ  چُھ  نیک  انسانن  حمایت  کران۔

Mirwaiz:
  پٔزی  پٲٹھۍ  میون  دوست  مددگار  تہٕ  مٲلِک  چُھ  اللہ  تعالیٰ  یمسٕندِہ  مددگار  آسنُک  بوٚڈ  ثبوت  چُھ  کہ  تٔمۍ  کٔر  مےٚ  پٮ۪ٹھ  نٲزِل  سۅ  کتاب  یۅسہٕ  خیر  دارین  کین  سارنٕے  چیزن  جامع  چھےٚ۔  سُہ  چُھ  عموماً  نیک  بندن  پانہٕ  مدد  کران۔  حضرات  انبیا  گٔے  نیک  بندن  ہٕندۍ  سردار۔  بہٕ  تہِ  چُھس  نبیو  أندرہ  اکھ  فرد  کٲمِل۔  لہٰذا  چُھ  میون  تہِ  سُہ  یقیناً  مددگار۔

Tahir:
  بے  شک  چُھ  میون  مددگاراللہ  تعالیٰ  ییٚمۍ  کتاب  چھے٘  نٲزل  کٔرمٕژ  تہٕ  سُے  چُھ  صالحینن  ہٕنز  تہِ  ولایت  تہٕ  حمایت  فرماوان۔

Transliteration:
  Inna waliyyiya All<u>a</u>hu alla<u>th</u>ee nazzala alkit<u>a</u>ba wahuwa yatawall<u>a</u> a<b>l</b><u>ssa</u>li<u>h</u>een<b>a</b>


Athar:
  اَتھ  برعکس  یِمن  توٚہۍ  اللہ  تعالیٰ  تٕرٛٲوِتھ  ناد  چِھو  لایان،  تِم  نہ  ہیٚکن  تۅہیِہ  مدد  کٔرِتھ،  تہٕ  نہ  چِھ  تِم  خۅد  پانسٕے  مدد  کرنس  قٲبل۔

Mirwaiz:
  پتھ  روٗدۍ  تِم  معبودانِ  بٲطِل  یِمن  ہٕنٛز  توٚہۍ  پرستش  کران  چھِو  معبودِ  برحقس  ورٲے  تِم  ہیٚکن  نہٕ  تۅہیہِ  کانہہ  مدد  کٔرِتھ،  نہ  ہیٚکن  پننین  پانن  کانہہ  مدد  کٔرِتھ۔  مدد  کرُن  گٔیہِ  بٔڈکتھ۔

Tahir:
  تہٕ  یِمن  (پۅتلیٚن)  ہٕنز  پوٗزا  تۆہۍ  تس  وَرٲے  چِھو  کران  تِمن  چُھنہٕ  تۅہیہِ  مددکرنُک  کانٛہہ  طاقت  تہٕ  نَہ  ہیٚکن  تِم  پننِس  پانسٕے  مدد  کٔرِتھ۔

Transliteration:
  Wa<b>a</b>lla<u>th</u>eena tadAAoona min doonihi l<u>a</u> yasta<u>t</u>eeAAoona na<u>s</u>rakum wal<u>a</u> anfusahum yan<u>s</u>uroon<b>a</b>


Athar:
  بلکہِ  اگر  توٚہۍ  تِمن  سیٚزِ  وَتہِ  پیٚٹھہ  یِنہٕ  خٲطرٕ  ؤنِو  تِم  ہیٚکن  نہٕ  تُہٕنز  کتھ  تہِ  بوٗزِتھ،  بظٲہر  چُھ  تۅہیِہ  اَتھہِ  یِوان  زِ  تِم  چِھ  تۅہیِہ  کُن  وُچھان،  مگر  درحقیقت  چِھنہٕ  تِم  کِہِنۍ  تہِ  وُچھان۔

Mirwaiz:
  ہرگاہ  توٚہۍ  تِمن  کانہہ  کتھ  وننہٕ  خٲطرٕ  آلو  دِیو  سُہ  آلو  تُہُند  تہِ  ہیٚکن  نہٕ  تِم  بوٗزِتھ  کیازِ  یِتھہٕ  پٲٹھۍ  نہٕ  تِمن  نِشہِ  بوزنٕکۍ  تان  موجود  چھِ  یِتھے  پٲٹھۍ  چھِنہٕ  تِمن  نِشہِ  وُچھنٕکۍ  تان  تہِ  موجود۔  تِہٕنٛزن  شکلن  تہٕ  صورتن  اندر  یِمہٕ  أچھ  بناونہٕ  آمژٕ  چھےٚ  تِمہٕ  چھےٚ  بلکل  بے  کار ﴿چُھکھ  ژٕ  کنو  چُھے  ژےٚانیو  پنہٕ  نُے﴾  چنانچہ  توٚہۍ  چُھکھ  تِم  معبودانِ  بٲطِل  وُچھان  زن  تِم  تۅہیہِ  کُن  وُچھان  چھِ  حالانکہ  تِمن  چُھنہٕ  فی  الواقع  وُچھنُک  قوتھٕے  کانہہ۔  کیازِ  حقیقتس  منٛز  چھِنہٕ  تِم  وُچھتھٕے  ہیٚکان۔  اتھ  کُن  نظر  کٔرِتھ  گژِھہ  تِہٕندین  بیین  قوتن  ہُند  قیاس  کرُن۔  پس  یِتھین  عٲجِزن  نِشہِ  کیاہ  چُھو  مےٚ  توٚہۍ  کھوژناوان۔  یِژھ  صریح  پزٕدلیلہٕ  بوٗزِتھ  تہِ  ٲس  نہٕ  تِمن  کٲفرن  ہٕندِس  کُفر  وعنادس  منٛز  کُنہِ  قسمہٕ  کمی  سپدان  ییٚمہِ  سببہٕ  ذاتِ  مُقدسس  منٛز  ژکھ  کھسنُک  احتمال  اوس۔  سُہ  غصہٕ  تہٕ  ژکھ  دوٗر  کرنس  منٛز  چُھ  اللہ  تعالیٰ  فرماوان۔

Tahir:
  تہٕ  ہرگاہ  تۆہۍ  تِمن  ہدایتس  کُن  ناد  دِیِو  تِم  ہیٚکن  نہٕ  بوٗزِتھ  (تہِ)،  تہٕ  تۆہۍ  چِھو  تِم  (پۅتٕلۍ)  وُچھان  (تِم  چِھ  تِتھہٕ  پٲٹھۍ  گرنہٕ  آمٕتۍ)  زِ  تۅہیہِ  کُن  چِھ  وُچھان  حالانکہ  چِھنہٕ  تِم  (کِہِنۍ)  وُچھان۔

Transliteration:
  Wain tadAAoohum il<u>a</u> alhud<u>a</u> l<u>a</u> yasmaAAoo watar<u>a</u>hum yan<i><u>th</u></i>uroona ilayka wahum l<u>a</u> yub<u>s</u>iroon<b>a</b>


Transliteration: Khu<u>th</u>i alAAafwa wamur bi<b>a</b>lAAurfi waaAAri<u>d</u> AAani alj<u>a</u>hileen<b>a</b>
Athar:
  اے  نبیؐ،  نرمی  تہٕ  درگزرُک  طریقہٕ  کٔرِو  اختیار،  معروفُک  تلقین  گٔژِھو  کران،  تہٕ  جٲہلو  نِشہِ  روٗزِو  پتھ۔

Mirwaiz:
  اے  پیغمبرِ  برحق  توٚہۍ  کٔرِو  اختیار  ژکھہِ  وِزِ  درگُذر  کرنس۔  بیٚیہِ  کٔرِو  رٕژن  کامین  ہُند  حکُم  حسبِ  معمول۔  بیٚیہِ  مہ  کٔرِو  التفات  جٲہِلن  کُن  توٚہۍ  روٗزِو  بدستور  پنٕنۍ  کٲم  کران۔

Tahir:
  (اے  حبیبِ  مکّرم!)  تۆہۍ  ٲسِو  درگُزرکران،  تہٕ  رٕژرُک  روٗزِو  حکم  دِوان  تہٕ  جٲہلو  نِشہِ  روٗزِو  لۆب۔


Athar:
  اگر  شیطان  کُنہِ  وِزِ  تۅہیِہ  ہٕس  دِیِہ،  خُدایس  مٔنگِو  پناہ،  سُہ  چُھ  سورُے  کینہہ  بوزن  وول  تہٕ  زانن  وول۔

Mirwaiz:
  بیٚیہِ  ہرگاہ  کُنہِ  وقتہٕ  شیطان  سٕندِ  طرفہٕ  کانہہ  وسوسہ  پٲدٕہ  سپدِ  تۅہیہِ  یتھ  منٛز  احتمال  آسہِ  خلافِ  مصلحت  کانہہ  کٲم  کرنُک،  تمہِ  ساعتہٕ  مٔنگِو  پناہ  پننِس  خدایس  شیطان  سٕندِ  شرٕہ  تہٕ  وسوسہٕ  نِشہِ،  پٔزۍ  پٲٹھۍ  سُہ  چُھ  سورُے  بوزٕ  وُن  سورُے  زانہٕ  وُن  تُہُند  پناہ  منگُن  چُھ  بوزان۔  تُہُندۍ  مقاصِد  تہٕ  مطالِب  چُھ  بوزان۔  یتھہٕ  پٲٹھۍ  خدایس  کُن  توجہ  کٔرِتھ  شیطان  سٕندِ  شرٕہ  نِشہِ  پناہ  منگُن  تُہٕندِ  خٲطرٕ  مُفید  چُھ  تِتھے  پٲٹھۍ  چُھ  سارنٕے  خدایس  کھوژوٕنین  بندن  ہٕندِ  خٲطرٕ  تہِ  سٮ۪ٹھاہ  مُفید۔

Tahir:
  تہٕ  (اے  انسان!)  ہرگاہ  ژے٘  شیطان  سٕنٛدِ  طرفہٕ  کانٛہہ  وسوسہٕ  (یِمن  کتھن  خلاف)  وۅتلٲوی  تیٚلہِ  آس  اللہ  تعالیٰ  ہس  پناہ  منگان،بے  شک  چُھ  سُہ  بوزن  وول،  زانن  وول۔

Transliteration:
  Waimm<u>a</u> yanzaghannaka mina a<b>l</b>shshay<u>ta</u>ni nazghun fa<b>i</b>staAAi<u>th</u> bi<b>A</b>ll<u>a</u>hi innahu sameeAAun AAaleem<b>un</b>


Athar:
  در حقیقت  یِم  متقی  چِھ  تِہُند  حال  چُھ  یِہ  آسان  زِ  اگر  کُنہِ  وِزِ  شیطان  سٕندِ  اثرٕ  سٍتۍ  کانٛہہ  بُرٕ  خیال  تِمن  یِوان  تہِ  چُھ  تِم  چِھ  فوراً  خبردار  گژھان  تہٕ  پتہٕ  چُھ  تِمن  صاف  اتھہِ  یِوان  زِ  تِمن  خٲطرٕ  کیا  چُھ  صحیح  طریقِ  کار۔

Mirwaiz:
  پٔزۍ  پٲٹھۍ  یِم  خدایس  کھوژوٕنۍ  بندٕہ  چھِ  ییٚلہِ  تِمن  شیطان  سٕندِ  وسوسُک  خیال  گُذاران  چُھ  تِم  تہِ  چھِ  فوراً  تمہِ  ساعتہٕ  خداے  سٕندِس  یادس  سٍتۍ  مشغول  سپدان  اعوذباللہ  پران۔  خداے  سُند  عظمت  وجلال  ثواب  و  عذاب  یاد  کران،  پس  چھِ  فوراً  تِہٕنٛزٕ  أچھ  مُژرنہٕ  یِوان۔  توپتہٕ  چھےٚ  حقیقت  تِمن  پٮ۪ٹھ  ظٲہِر  سپدان۔  ییٚمہِ  سٍتۍ  نہٕ  تِمن  پٮ۪ٹھ  خطرُک  کانہہ  اثر  چُھ  واتان۔

Tahir:
  بے  شک  یِمَو  لُکو  پرہیزگٲری  اختیار  چھے٘  کٔرمٕژ،  ییٚلہِ  تِمن  شیطان  سٕنٛدِ  طرفہٕ  کانٛہہ  خیال  تہِ  زیر  چھ  دوان  (تیٚلہِ)  چِھ  (تِم  اللہ  تعالیٰ  سُنٛد  امرونہی  تہٕ  شیطان  سُنٛدفریب  تہٕ  عداوت)  یاد  کرُن  لاگان  پتہٕ  چھے٘  تَمی  وقتہٕ  تِہٕنزٕ  (بصیرت  چہ)  أچھ  یَلہٕ  گژھان۔

Transliteration:
  Inna alla<u>th</u>eena ittaqaw i<u>tha</u> massahum <u>ta</u>ifun mina a<b>l</b>shshay<u>ta</u>ni ta<u>th</u>akkaroo fai<u>tha</u> hum mub<u>s</u>iroon<b>a</b>


Transliteration: Waikhw<u>a</u>nuhum yamuddoonahum fee alghayyi thumma l<u>a</u> yuq<u>s</u>iroon<b>a</b>
Athar:
  روٗدۍ  وۅنۍ  تِہندۍ  ﴿یعنی  شیطانن  ہٕندۍ﴾  بٲے،  تِم  چِھ  تِمن  تِہنزِ  گمرٲہی  منٛز  لَمان  پکناوان،  تہٕ  تِمن  چِھنہٕ  وَتہِ  ڈالنس  منٛز  کانٛہہ  کسر  پَتھ  کُن  تراوان۔

Mirwaiz:
  شیطانن  ہٕندۍ  بٲے  یِم  چھ،  یِمن  نہٕ  خداے  یادٕے  پیٚوان  چُھ  تِمن  کُن  چھِ  تِم  شیطان  گُمرٲہی  کُن  کھکھرِ  پکناوان۔  لہٰذا  چھِنہٕ  تِم  گُمرٲہی  اندر  کُنہِ  قسمہٕ  کمی  کران۔

Tahir:
  تہٕ  (یم)  یِمن  شیطانن  ہٕنٛدۍ  بٲے  (چِھ  تِم)  چھ  یمن  (پننہِ  وسوسہٕ  اندٲزی  ہٕنٛدِ  ذریعہ)  گمرٲہی  کُنُے  لمان  روزان  پتہٕ  چِھنہٕ  اَتھ  (فتنہ  تلنس  تہٕ  ہلاکت  کرنس)  منٛز  کانٛہہ  کوتٲہی  کران۔


Athar:
  اے  نبیؐ،  ییٚلہِ  توٚہۍ  یِمن  لُکن  برونٛہہ  کنہِ  کانٛہہ  نشٲنی  ﴿یعنی  معجزٕہ﴾  پیش  چِھو  نہٕ  کران،  تیٚلہِ  چِھ  یِم  ونان  زِ  تۅہیِہ  کیازِ  کوٚرُو  نہٕ  پانس  خٲطرٕ  کُنہِ  نشٲنۍ  ہُند  انتخاب؟  یِمن  ؤنِو،  بٕہ  چُھس  صرف  تمہِ  وحی  ہٕنز  پیروی  کران  یۅسہٕ  میٲنۍ  ربّن  مےٚ  کُن  چھےٚ  سوٗزمٕژ،  یِمہٕ  چھےٚ  بصیرت چِہ  روشنیِہ  تُہٕندِس  ربّ  سٕندِ  طرفہٕ  بیٚیہِ  ہدایت  تہٕ  رحمت  تِمن  لُکن  خٲطرٕ  یِم  اتھ  قبول  کرن۔

Mirwaiz:
  ییٚلہِ  نہٕ  توٚہۍ  تِمن  ںِشہِ  تِہٕنٛزِ  خواہشہِ  مُطٲبق  کانہہ  فرمٲیشی  معجزاہ  پیش  کران  چھِو۔  کیازِ  معجزٕہ  پیش  کرنُک  اختیار  چُھ  خداے  سٕے  اَتھہِ،  تمہِ  ساعتہٕ  چھِ  ونان  تِم  ہرگاہ  توٚہۍ  پیغمبر  برحق  چھِو  تیٚلہِ  کونہٕ  أنِو  توٚہۍ  ژٲرِتھ  پننہِ  خٲطرٕ  رُت  معجزاہ  ییٚمہِ  سٍتۍ  تُہُند  پیغمبر  آسُن  ثٲبِت  سپدِہا،  توٚہۍ  فرمٲوِیوکھ  میٲنۍ  کٲم  چھَنہٕ  پننہِ  اختیارٕہ  تۅہیہِ  نِشہِ  معجزٕہ  پیش  کرٕنۍ۔  میٲنۍ  اصلی  کٲم  چھےٚ  کہ  بہٕ  کرنہٕ  پیروی  مگر  تتھ  یہِ  مےٚ  کُن  وحی  سوزنہٕ  یِوان  چُھ  میٲنِس  پروردِگارٕہ  سٕندِ  طرفہٕ۔  نبوّت  خٲطرٕ  چُھ  معجزٕہ  آسُن  ضروٗری  تمہِ  خٲطرٕ  چُھ  ساروٕے  معجزو  أندرٕہ  بوٚڈ  معجزاہ  قرآنِ  مجید۔  یۅہے  چُھ  بے  شُمار  دلیلہٕ  تُہٕندِس  پروردِگارٕہ  سٕندِ  طرفہٕ۔  امیُک  پرتھ  سورہ  شریفاہ  چُھ  اکھ  اکھ  دلیل  پرتھ  آیہِ  کریماہ  چُھ  اکھ  اکھ  دلیل۔  پرتھ  آیس  چھِ  امی  مۅکھہٕ  آیہِ  ونان  کہ  سُہ  چُھ  بجاے  خود  اکھ  دلیل۔  تمی  چھِ  سٲرِی  انسان  تہٕ  جِن  قرآنِ  مجیدٕہ  کِس  أکِس  أکِس  آیہ  کریمس  سٍتۍ  مُقابلہٕ  کرنہٕ  خٲطرٕ  عٲجِز۔  تمی  چُھ  پرتھ  آیہِ  کریماہ  اکھ  اکھ  معجزاہ،  تمیُخ  فٲیدٕہ  تہٕ  نفع  چُھ  بالفعل  تِمن  لوٗکن  ہٕندِ  خٲطرٕ  یِم  تتھ  مانان  تہٕ  پژھ  کران  چھِ۔  تِہٕندِ  خٲطرٕ  چُھ  بوٚڈ  ہدایت  تہٕ  رحمت۔  مگر  سُہ  فٲیدٕہ  تہٕ  نفع  حٲصِل  کرنہٕ  خٲطرٕ  چھِ  کینہہ  شرٲیط۔  تِم  گٔے۔

Tahir:
  تہٕ  ییٚلہِ  تۆہۍ  تِمن  نِشہِ  کانٛہہ  نشٲنی  چِھو  نہٕ  اَنان  تِم  چِھ  (تیٚلہِ)  ونان  زِ  تۅہی  کیازِ  چھو  نہٕ  یہِ  پننہِ  طرفہٕ  وضع  کٔرِتھ  انان؟  فرماوِو،  بہٕ  چُھس  محض  تَمہِ  (حکمٕچ)  پٲروی  کران  یُس  میٲنِس  ربّ  سٕنٛدِ  طرفہٕ  مے٘  کُن  وحی  چُھ  یِوان  کرنہٕ  یہِ  (قرآن)  چُھ  تُہٕندِس  ربّ  سٕنٛدِ  طرفہٕ  قطعی  دلیل  (ہُنٛد  مجموعہ)  بیٚیہِ  چُھ  ہدایت  تہٕ  رحمت  تِمن  لُکن  خٲطرٕ  یِم  ایمان  چِھ  انان۔

Transliteration:
  Wai<u>tha</u> lam tatihim bi<u>a</u>yatin q<u>a</u>loo lawl<u>a</u> ijtabaytah<u>a</u> qul innam<u>a</u> attabiAAu m<u>a</u> yoo<u>ha</u> ilayya min rabbee h<u>atha</u> ba<u>sa</u>iru min rabbikum wahudan wara<u>h</u>matun liqawmin yuminoon<b>a</b>


Athar:
  ییٚلہِ  قرآن  تۅہیِہ  برونٛٹھہٕ  کنہِ  پرنہٕ  یِیہِ  تیٚلہِ  بوٗزِو  سُہ  توجہ  سان  تہٕ  خاموش  روٗزِو،  بنان  چُھ  تۅہیِہ  پیٚٹھ  تہِ  سپدِ  رحمت۔

Mirwaiz:
  ییٚلہِ  یہِ  قرآنِ  مجید  پرنہٕ  آسہِ  یِوان  تیٚلہِ  ٲسۍ  زیٚو  توٚہۍ  کن  دٲرِتھ  وارٕہ  بوزان۔  بیٚیہِ  ٲسۍ  زِ  پانہٕ  ژھوپہٕ  کٔرِتھ  روزان  یُتھ  تۅہیہِ  تمیُک  معجزٕہ  آسُن  تہٕ  تمچہِ  تعلیمات  وہدایات  فکرِ  ترن۔  یُتھ  تۅہیہِ  مزید  رحم  ییہِ  کرنہٕ  بیٚیہِ  فرمٲوِو  توٚہۍ  پرتھ  أکِس  شخصس  اے  شخصہٕ۔

Tahir:
  تہٕ  ییٚلہِ  قرآن  پرنہٕ  آسہِ  یِوان  تیٚلہِ  ٲسِو  سُہ  توجہ  سان  بوزان  بیٚیہِ  ٲسِو  خاموش  روزان  تاکہ  تۅہیہِ  پیٚٹھ  یِیہِ  رحم  کرنہٕ۔

Transliteration:
  Wai<u>tha</u> quria alqur<u>a</u>nu fa<b>i</b>stamiAAoo lahu waan<u>s</u>itoo laAAallakum tur<u>h</u>amoon<b>a</b>


Athar:
  اے  نبیؐ،  پنُن  ربّ  کٔرِیوٗن  یاد  دِلہٕ  مٔنزۍ  عٲجزی  سان  تہٕ  خوفہٕ  سان،  بیٚیہِ  کٔرِیوٗن  زیوِ  سٍتۍ  تہِ  لۅتہِ  لۅتہِ،  صُبحس  تہٕ  شامَس،  توٚہۍ  مَہ  بٔنِو  تِمو  لُکو  منٛزٕ  یِم  غفلتس  منٛز  چِھ  پیٚمٕتۍ۔

Mirwaiz:
  پننِس  پروردِگارٕہ  سُند  یاد  آس  کران  قرآن  مجید  پرنہٕ  سٍتۍ  تسبیح  و  تہلیل  پرنہٕ  سٍتۍ  پننہِ  جایہِ  آہستہٕ  آہستہٕ  لوٚتہِ  لوٚتہِ  عٲجزِی  سان  تہٕ  خوفہٕ  سان۔  بیٚیہِ  آس  بڈِ  بڈِ  پرنہٕ  کھۅتہٕ  کم  کم  آوازِ  سٍتۍ  پران  عٲجزِی  تہٕ  خوفہٕ  سان،  صُبحس  تہِ  شامس  تہِ  یعنی  ہمیشہ،  بیٚیہِ  مہ  آس  غٲفِلو  أندرٕہ  یِم  تِمہٕ  ذکرٕہ  تراوان  چھِ  یِمن  ہُند  حکُم  چُھ  تہٕ  یِمہٕ  سٮ۪ٹھاہ  ضروٗری  چھےٚ۔  حٲصِل  چُھ  کہ  یادِ  خداکرنٕکہ  وقتہٕ  گژِھہ  عٲجزِی  تہٕ  خوف  حٲصِل  سپدُن۔  آوازِہ  ہٕندِ  اعتبارٕہ  گژِھہ  نہٕ  سٮ۪ٹھاہ  بڈِ  بڈِ  یاد  خدا  کرُن  یُس  لوٗکن  باعث  تشویش  سپدِ۔  نہ  گژِھہ  بلکل  سُستی  سان  پرُن  ییٚمہِ  سٍتۍ  غفلت  تہٕ  نِندٕر  طاری  سپدِ  یس۔  نہٕ  گژِھہ  زیادہ  لۅتہِ  پرُن  یُسنہٕ  پانس  تہِ  فکرِ  تریس۔  نہ  زیادٕہ  بڈِ  پرُن  ییٚمہِ  سٍتۍ  حضورس  اندر  فتوریِیَس۔

Tahir:
  تہٕ  پننِس  ربّ  سٕنز  ٲسِو  پننِس  دِلس  منٛز  ذکر  کران  عٲجزی  تہٕ  زٲری  بیٚیہِ  خوف  تہٕ  خستگی  سان  تہٕ  درمیانہٕ  آوازِ  سٍتۍ  ناد  لٲیِتھ  تہِ،  صبحس  تہٕ  شامس  (تھٲوِو  یادِ  حق  جٲری)  تہٕ  غٲفلو  منٛزٕ  مَہ  بٔنوِ۔

Transliteration:
  Wa<b>o</b><u>th</u>kur rabbaka fee nafsika ta<u>d</u>arruAAan wakheefatan wadoona aljahri mina alqawli bi<b>a</b>lghuduwwi wa<b>a</b>l<u>asa</u>li wal<u>a</u> takun mina algh<u>a</u>fileen<b>a</b>


Athar:
  یِم  فرشتہٕ  تُہٕندِس  ربّس  نِشہِ  نزدیکی  ہُند  مقام  چِھ  تھاوان،  تِم  چِھنہٕ  زانٛہہ  پننِس  بجرٕکِس  غروٗرس  منٛز  یِتھ  تٔمۍ  سٕندِ  عبادت  نِشہِ  بُتھ  پِھران،  تِم  چِھ  تٔمۍ سٕنز  تسبیح  کران  تہٕ  تس  برونٛہہ  کنہِ  چِھ  نٔمِتھ  روزان۔  ﴿یتھ  جایِہ  چُھ  حُکم  زِ  یُس  شخص  یِہ  آیت  پرِ  یا  بوزِ  سُہ  کٔرِن  سجدٕہ۔  قرآن  مجیدس  منٛز  چِھ  یِتھۍ  ژۅداہ  ﴿14﴾  مقام  یِمن  جاین  سجدٕکۍ  آیات  چِھ  آمٕتۍ﴾

Mirwaiz:
  بیشک  یِم  ملٲیک  تُہٕندِس  خداے  سٕندۍ  مُقرب  بندٕہ  چھِ،  تِم  تہِ  چھِنہٕ  تِہٕںٛزِ  عبادتہٕ  نِشہِ  تکبُر  کران  بلکہ  چھِ  تِہٕںٛزٕے  عبادت  کران  بیٚیہِ  چھِس  پرتھ  وقتہٕ  پاک  گٕنٛزران  زیٚوِہ  سٍتۍ  یاد  کران  بیٚیہِ  چھِس  سجدٕہ  دِوان  یعنی  تانو  سٍتۍ  تہِ  تِہُند  یاد  کران۔  یہِ  آیہِ  کریمہ  پرنہٕ  سٍتۍ  تہٕ  بوزنہٕ  سٍتۍ  چُھ  پروٕنِس  تہٕ  بوزوٕنین  پٮ۪ٹھ  سجدٕہ  مٹہِ  کھسان۔  تٔمِچ  دلیل  چھےٚ  کہ  اللہ  تعالیٰ  چُھ  فرماوان  کہ۔  ﴿۔۔۔﴾  سٲرسٕے  قرآنِ  مجیدس  منٛز  چھِ  ژۅداہ  ﴿14﴾  آیہِ  کریمہ  تِمن  ہٕندِ  پرنہٕ  سٍتۍ  تہٕ  بوزنہٕ  سٍتۍ  سجدٕہ  تلاوت  چُھ  مٹہِ  کھسان۔  اِمام  شافعی  صٲبس  چھِ  یِم  پنداہ  آیہِ  کریمہ۔  سجدٕہ  تِلاوت  چُھ  پرتھ  مسلمان  مردس  تہٕ  زنانہِ  پٮ۪ٹھ  یُس  عٲقٕل  تہٕ  بالغ  آسہِ  مٹہِ  کھسان۔  دیوانس  تہٕ  نا  بالغس  یا  عذُر  واجنہِ  زنانہِ  پٮ۪ٹھ  چُھنہٕ  پرنہٕ  سٍتۍ  تہٕ  بوزنہٕ  سٍتۍ  مٹہِ  کھسان۔  سجدُک  آیہِ  کریمہ  ہرگاہ  روان  ییہِ  پرنہٕ  تیٚلہِ  چُھ  سجدٕہ  مٹہِ  کھسان  ہرگاہ  ہیٚجہِ  کٔڈِتھ  الگ  الگ  حرُوف  پرنہٕ  یِن  تیٚلہِ  چُھنہٕ  مٹہِ  کھسان۔  سجدُک  کانہہ  آیہِ  کریمہ  ہرگاہ  بے  وضو  پرنہٕ  ییہِ  تتھ  چُھنہٕ  کانہہ  حرٕج۔  مگر  سجدٕہ  گژِھہ  نہٕ  بے  وضو  دیُن  بلکہ  گژِھہ  بیٚیہِ  کُنہِ  وقتہٕ  ییٚمہِ  ساعتہٕ  وضو  آسیٚس  سجدٕہ  دیُن۔  ہرگاہ  نٮ۪مازِ  اندرآیہ  سجدٕہ  پرنہٕ  ییہِ  سُہ  سجدٕہ  گژِھہ  تمی  ساعتہٕ  امام  سُند  تہٕ  مُقتدین  ہُندتہِ  ادا  کرُن۔  سجدے  تِلاوت  کرنٕکۍ  شرط  چھِ  شےٚ  ﴿6﴾  چیز۔  طہارت  بدن  آسُن  طہارت  لباس  آسُن۔  طہارت  جاے  آسُن،  استقبال  قبلہٕ  آسُن،  سترِ  عورت  آسُن  بیٚیہِ  سجدے  تِلاوتٕچ  نیت  کرٕنۍ  یِم  گٔے  شےٚ  چیز  یم  نٮ۪ماز  ہٕندِ  خٲطرٕ  ضروٗری  چھِ۔  یِتھہٕ  پٲٹھۍ  کانہہ  نٮ۪ماز  یِمو  شیو  چیزو  ورٲے  درُست  چھَنہٕ  یِتھے  پٲٹھۍ  چُھنہٕ  سجدے  تِلاوت  تہِ  یِمو  شییَو  چیزو  ورٲے  درست۔

Tahir:
  بے  شک  یِم  (ملایکہ  مقربین)  تُہٕندِس  ربّ  سٕندِس  دربارس  منٛز  چِھ  تِم  چِھنہٕ  (زانٛہہ  تہِ)  تٔمۍ  سٕندِ  عبادت  نِشہِ  کلہٕ  پھِران  تہٕ  (پۯتھ  ساعتہ)  چِھ  تٔمۍ  سٕنز  تسبیح  کران  روزان  تہٕ  تٔمۍ  سٕنزِ  بارگاہِ  منٛز  چِھ  سجدس  اَندرروزان۔

Transliteration:
  Inna alla<u>th</u>eena AAinda rabbika l<u>a</u> yastakbiroona AAan AAib<u>a</u>datihi wayusabbi<u>h</u>oonahu walahu yasjudoon<b>a</b>


Athar:
  تۅہیِہ  چِھو  اَنفالس  متعلق  پٕرٛژھان  ﴿اَنفال  چُھ  نَفلُک  جمع،  عربی  زبٲنۍ  منٛز  چِھ  نفل  تتھ  چیزس  ونان  یُس  وٲجب  یا  تَمہِ  کھۅتہٕ  ہُریمانہٕ  آسہِ۔  ییٚلہِ  یِہ  تٲبع  ﴿ماتحت﴾  سٕندِ  طرفہٕ  آسہِ  تیٚلہِ  چُھ  اَمہِ  نِشہِ  مُراد  سۅ  رضاکارانہٕ  خدمت  آسان  یۅسہٕ  اکھ  بندٕہ  پننِس  مٲلِکس  خٲطرٕ  فرض  کھۅتہٕ  ہُریمانہٕ  پننہِ  خوشی  بجا  چُھ  اَنان،  مثلاً  نفل  نماز،  تہٕ  ییٚلہِ  یِہ  متبوع  ﴿یس  اِتباع  یِیہِ  کرنہٕ﴾  سٕندِ  طرفہٕ  آسہِ،  تیٚلہٕ  چُھ  امہِ  نِشہِ  مُراد  سُہ  عطیہ  یا  انعام  آسان  یُس  مٲلِک  پننِس  بندس  چُھ  تٔمۍ  سٕندِ  حقہٕ  کھۅتہٕ  ہُریمانہٕ  دِوان۔  یتھ  جایِہ  چُھ  انفال  لفظ  تِمن  مالِ  غنیمتن  خٲطرٕ  وَرتاونہٕ  آمُت  یِم  جنگِ  بدرس  منٛز  مسلمانن  ٲسۍ  حٲصل  گٔمٕتۍ  تہٕ  یِمن  انفال  قرار  دِنُک  مطلب  چُھ  مسلمانن  یِہ  کتھ  ذہن  نشین  کرٕنۍ  زِ  یِہ  چَھنہٕ  تُہٕنز  کمٲے  بلکہ  چُھ  اللہ  تعالیٰ  سُند  فضل  تہٕ  انعام  یُس  تٔمۍ  تۅہیِہ  عطا  کوٚرنو﴾  ؤنِو،  یِم  انفال  چِھ  خُدایس  تہٕ  تٔمۍ  سٕندِس  رسولؐ  سٕندۍ،  لہٰذا  کھوٚژِو  خُدایس  تہٕ  اکھ  أکِس  سٍتۍ  تھٲوِو  پنٕنۍ  تعلقات  دُرست،  بیٚیہِ  کٔرِو  اللہ  تعالیٰ  سٕنز  تہٕ  تٔمۍ  سٕندِس  رسولؐ  سٕنز  اطاعت،  اگر  توٚہۍ  مومن  چِھو۔  ﴿یِہ  کتھ  چھےٚ  امہِ  موجوب  فرماونہٕ  آمٕژ  زِ  یِہ  مال  بٲگراونس  متعلق  کانٛہہ  حُکم  یِنہٕ  برونٛہہ  اوس  مسلمانو  منٛزٕ  کینژھو  دَریٚو  پننِس  پننِس  حقس  متعلق  دعویٰ  لوگمُت  کرُن﴾

Mirwaiz:
  جہادس  اندر  یُس  مال  دُشمنس  نِشہِ  حٲصِل  کرنہٕ  ییہِ  تتھ  چھِ  مالِ  غنیمت  ونان۔  بیاکھ  ناو  چُھ  تمیُک  نفل  تمکُے  جمع  گوو  انفال۔  چونکہ  یتھ  سورہ  شریفس  منٛز  چھِ  جہادٕکۍ  تہٕ  مالِ  غنیمتٕکۍ  احکام،  امی  مُناسِبتہٕ  آو  یتھ  سٲرسٕے  سورہ  شریفس  سورہ  انفال  ناو  تھاونہٕ۔  یہِ  حکُم  آو  بیان  کرنہٕ  تمہِ  وقتہٕ  ییٚمہِ  وقتہٕ  جنگِ  بدرس  منٛز  صحابہٕ  صٲبن  اندر  جوان  مجٲہدن  تہٕ  بڈین  اندر  اختلاف  سپُد۔  جوانو  دوٚپ  مالِ  غنیمتٕکۍ  حقدار  چھِ  أسۍ  بڈیو  صٲحبو  دوٚپ  چونکہ  أسۍ  تہِ  ٲسۍ  تُہٕندۍ  مدد  گار  لہٰذا  گژِھہ  اسہِ  تہِ  امہِ  منٛزٕ  حصہٕ  ترُن  یۅہے  اختلاف  کوٚر  تِمو  پیش  درخدمت  نبی  کریم  صلی  اللہ  علیہ  و سلم۔  تمِی  ساعتہٕ  سپُد  یہِ  آیہِ  کریمہ  نٲزِل،  اللہ  تعالیٰ  چُھ  فرماوان  پرژھان  چھِ  تۅہیہِ  صحابہٕ  صٲب  یا  رسول  اللہ  مالِ  غنیمت  کہِ  تقسیمُک  حُکم،  توٚہۍ  فرمٲوِیوکھ  کہ  مالِ  غنیمت  چُھ  خداے  سُند  کیازِ  فتح  و  نُصرت  عطا  کروُن  چُھ  سُے۔  بیٚیہِ  تِہٕندِس  پیغمبرٕہ  سُند  یِہٕندِ  واسطہ  اللہ  تعالیٰ  احکام  جٲرِی  کران  چُھ،  پس  کھوٗژِو  خدایس  بیٚیہِ  کٔرِو  باہمی  تعلقاتن  اصلاح۔  پانہٕ  وٲنۍ  مہ  تھٲوِو  بغض  و  حسد،  حکُم  مٲنِو  خداے  سُند  بیٚیہِ  تِہٕندِس  پیغمبرٕہ  سُند  ہرگاہ  توٚہۍ  باایمان  چھِو۔

Tahir:
  (اے  نبی  مکرّم!)  تۅہیہِ  چِھو  اموالِ  غنیمتس  متعلق  سوال  کران۔  فرمٲوِیوٗکھ،  اموالِ  غنیمتُک  مٲلک  چُھ  اللہ  تعالیٰ  تہٕ  رسول  (صلی  اللہ  علیہ  وسلم)۔  لہٰذا  کھۆژِو  تۆہۍ  اللہ  تعالیٰ  ہس  تہٕ  پانہ  وٲنۍ  ٲسو  معاملات  درست  تھاوان  بیٚیہِ  ٲسِو  اللہ  تعالیٰ  سٕنز  تہٕ  تٔمۍ  سٕندِس  رسول  (صلی  اللہ  علیہ  وسلم)  سٕنز  اطاعت  کران  اگر  تۆہۍ  ایمان  وٲلۍ  چِھو۔

Transliteration:
  Yasaloonaka AAani alanf<u>a</u>li quli alanf<u>a</u>lu lill<u>a</u>hi wa<b>al</b>rrasooli fa<b>i</b>ttaqoo All<u>a</u>ha waa<u>s</u>li<u>h</u>oo <u>tha</u>ta baynikum waa<u>t</u>eeAAoo All<u>a</u>ha warasoolahu in kuntum mumineen<b>a</b>


Athar:
  پٔزۍ  اہلِ  ایمان  چِھ  تِم  لُکھ  یِہندۍ  دِل  اللہ  تعالیٰ  سٕنز  ذکر  بوٗزِتھ  لرزان  چِھ  تہٕ  ییٚلہِ  اللہ  تعالیٰ  سٕندۍ  آیات  تِمن  برونٛہہ  کنہِ  پرنہٕ  چِھ  یِوان  تیٚلہِ  چُھ  تِہُند  ایمان  ہُران،  تِمن  چُھ  پننِس  ربّس  پیٚٹھ  اعتماد  آسان۔

Mirwaiz:
  باایمان  گٔے  نہٕ  مگر  تِمے  یِمن  نِشہِ  ییٚلہِ  ذکر  کرنہٕ  آیہِ  خداے  سٕنٛز،  تِہٕنٛز  عظمت  زیرِ  نظر  أنِتھ  چھِ  نٹان  تِہٕندۍ  دِل،  بیٚیہِ  ییٚلہِ  پرنہٕ  یِوان  چھِ  تِمن  ںِشہِ  خداے  سٕندۍ  آیات۔  ہُران  تہٕ  مضبوط  چُھ  سپدان  تِہُند  ایمان  بیٚیہِ  چھِ  تِم  پننِسٕے  پروردِگارس  پٮ۪ٹھ  اعتماد  تہٕ  توکل  کران۔

Tahir:
  ایمان  وٲلۍ  چِھ  صرف  تِمے  لُکھ  زِ  ییٚلہِ  (تِمن  برونٛہہ  کنہِ)  اللہ  تعالیٰ  سٕنز  ذکر  چھے٘  کرنہٕ  یِوان  تِہِندۍ  دِل  چِھ  (تیٚلہِ  تٔمۍ  سٕنٛدِ  عظمت  تہٕ  جلال  کہ  تصور  سٍتۍ)  خوفزدٕہ  سپدان  تہٕ  ییٚلہِ  تِمن  پیٚٹھ  تٔمۍ  سٕنٛدۍ  آیات  چِھ  تلاوت  یِوان  کرنہٕ  تیٚلہِ  چِھ  تِم  (کلام  محبوب  چہ  میچھہ  تہ  مٔدرِکتھہٕ)  تِہِندِس  ایمانس  منٛزہُریر  کران  تہٕ  تِم  چِھ  (پۯتھ  حالس  منٛز)  پننِس  ربّس  پیٚٹھ  توکل  (قٲیِم)  تھاوان  (تہٕ  کٲنسہِ  غیرس  کُن  چِھنہٕ  مُدے  گٔنڈِتھ  وُچھان)۔

Transliteration:
  Innam<u>a</u> almuminoona alla<u>th</u>eena i<u>tha</u> <u>th</u>ukira All<u>a</u>hu wajilat quloobuhum wai<u>tha</u> tuliyat AAalayhim <u>a</u>y<u>a</u>tuhu z<u>a</u>dathum eem<u>a</u>nan waAAal<u>a</u> rabbihim yatawakkaloon<b>a</b>


Athar:
  یِم  نماز  چِھ  قٲیِم  کران  تہٕ  یِکینژھاہ  اسہِ  تِمن  دِیتمُت  چُھ  تمہِ  منٛزٕ  چِھ  ﴿سانہِ  وَتہِ  منٛز﴾  خرچ  کران۔

Mirwaiz:
  تِم  باایمان  گٔے  تِمے  یِم  قٲیِم  تہٕ  برپا  چھِ  تھاوان  نٮ۪ماز۔  بیٚیہِ  یُس  مال  اسِی  تِمن  عطا  کوٚر  تمہِ  مںٛزٕ  چھِ  خرٕچ  کران  خداے  سٕںٛزِ  وتہِ  اندر۔

Tahir:
  (یِم)  چِھ  تِم  لُکھ  یِم  نماز  چِھ  قٲیم  تھاوان  تہٕ  یِکینٛژھاہ  اَسہِ  تِمن  عطا  چُھ  کۆرمُت  تَمہِ  منٛزٕ  چِھ  (تٔمۍ  سٕنزِ  وَتہِ  منٛز)  خرچ  کران  روزان۔

Transliteration:
  Alla<u>th</u>eena yuqeemoona a<b>l</b><u>ss</u>al<u>a</u>ta wamimm<u>a</u> razaqn<u>a</u>hum yunfiqoon<b>a</b>


Athar:
  یِتھی  لُکھ  چِھ  حقیقی  مومن،  یِہندِ  خٲطرٕ  چِھ  یِہندِس  ربّس  نِشہِ  بٔڈۍ  درجہِ،  قصورو  نِشہِ  چُھکھ  درگزر  بیٚیہِ  چُھکھ  بہترین  رزق۔

Mirwaiz:
  یِمے  کیاہ  گٔے  پٔزۍ  پٲٹھۍ  باایمان،  تِہٕندِی  خٲطرٕ  چھِ  تِہٕندِس  پروردِگارس  نِشہِ  تھٔدۍ  درجہ  بیٚیہِ  بٔڈ  مغفرت  تہٕ  عزتُک  رزق۔

Tahir:
  (درحقیقت)  چِھ  یِمَے  لُکھ  پٔزۍ  مومن،  تِہِندِ  خٲطرٕ  چِھ  تِہِندِس  ربّ  سٕندِس  بارگاہس  منٛز  (بٔڑۍ)  درجات  بیٚیہِ  چُھ  مغفرت  تہٕ  تھَدِ  پایُک  رزق۔

Transliteration:
  Ol<u>a</u>ika humu almuminoona <u>h</u>aqqan lahum daraj<u>a</u>tun AAinda rabbihim wamaghfiratun warizqun kareem<b>un</b>


Athar:
  ﴿یتھ  مالِ  غنیمت  کِس  معاملس  منٛز  تہِ  چھےٚ  تِژٕھے  صوٗرت  پیش  یِوان  یژھ  تمہِ  وقتہٕ  پیش  ٲس  آمٕژ  ییٚلہِ﴾  تُہٕندۍ  ربّن  حق  سان  توٚہۍ  پننہِ  گر  ٲسِنو  کٔڑِمٕتۍ،  تہٕ  مومنو  منٛزٕ  اوس  أکِس  دٔرِس  یِہ  ناگوار  گوٚمُت۔

Mirwaiz:
  یِہُند  مالِ  غنیمتس  منٛز  اختلاف  کرُن  بیٚیہِ  نہٕ  تِہٕنزِ  مرضی  مُطٲبق  یہِ  تقسیم  سپدُن  چُھ  اکہ  مصلحت  موجوب۔  یِتھہٕ  پٲٹھۍ  توٚہۍ  کٔڈِو  پنٕنۍ  پروردِگارن  پننہِ  گرِ  بستی  تہٕ  شہرٕ  منٛزٕ  أکِس  خاص  مُصلحتس  پٮ۪ٹھ  یعنی  مالِ  غنیمتس  اندر  یِہٕںٛز  مرضی  مُوٲفق  تقسیم  نہ  سپٕدنس  منٛز  تہِ  چھےٚ  مصلحت۔  یِتھہٕ  پٲٹھۍ  تِہٕندِ  مدینہ  شریف  منٛزٕ  میدانِ  بدرس  کُن  کڈنس  اندر  مصلحت  ٲس،  درحالتیکہ  اکھ  جماعتھاہ  ٲسۍ  باایمانو  أندرٕ  تِہٕندِس  تمہِ  وقتہٕ  کِس  مدینہ  شریفہ  أندرٕ  نیرنس  ناپسند  کران۔

Tahir:
  (اے  ٹاٹھہِ!)  یِتھہٕ  پٲٹھۍ  تُہٕندۍ  ربّن  تۆہۍ  تُہٕندِ  گرٕ  منٛزٕحق (کہ  عظیم  مقصد)  سان  (جہادٕ  خٲطرٕ)  نیٚبر  کٔڑِتھ  أنۍ  نَوحالانکہ  مسلمانن  ہُنٛداَکھ  دۆراوس (اَتھ  پیٚٹھ)  ناخوش۔

Transliteration:
  Kam<u>a</u> akhrajaka rabbuka min baytika bi<b>a</b>l<u>h</u>aqqi wainna fareeqan mina almumineena lak<u>a</u>rihoon<b>a</b>


Athar:
  تِم  ٲسۍ  اتھ  حق  کِس  معاملس  منٛز  تۅہیِہ  سٍتۍ  ژُوان  حالانکہ  سُہ  اوس  ٹاکارٕہ  پٲٹھۍ  نوٚن  درٛامُت،  تِہُند  حال  اوس  یِہ  زَنتہٕ  تِم  وُچھان  ٲسۍ  تِم  چِھ  موتس  کُن  کھٕرٛکہٕ ونہٕ  یِوان۔

Mirwaiz:
  بحث  و  قضیہِ  ٲسۍ  کران  تِم  تۅہیہِ  سٍتۍ  مشورٕہ  پٲٹھۍ  پزِ  کتھہِ  منٛز  تمکہِ  ظٲہِر  سپٕدنہٕ  پتہٕ۔  بے  سلاح  وسامان  جنگس  نیرُن  قریشن  سٍتۍ  جنگ  کرُن،  یِم  با  سلاح  وسامان  ٲسۍ  اوس  تِمن  تیوٗت  مُشکل  لبنہٕ  یِوان،  زن  تِم  پکناونہٕ  ٲسۍ  یِوان  مارنہٕ  خٲطرٕ  أچھن  ڈیشمان۔  یعنی  تِم  ٲسۍ  مرنٕکہ  اسباب  بے  سروسامانی  پنٕںۍ  وُچھان۔

Tahir:
  تِم  لٔگۍ  حق  کِس  حکمس  منٛز  (تَمہِ  بشارت  کہ)  ظٲہر  سپدنہٕ  پتہٕ  (زِ  اللہ  تعالیٰ  سُنٛد  مدد  یِیہِ  تہٕ  لشکرِ  محمدی  یَس  گژِھہ  فتح  نصیب)  تہِ  تۅہیہِ  سٍتۍ  ژُونہِ  زنتہٕ  تِم  موتس  کُن  چِھ  یِوان  چھَگ  دِتھ  پکناونہٕ  تہٕ  تِم  چِھ  (موتس  أچھَو  سٍتۍ)  وُچھان۔

Transliteration:
  Yuj<u>a</u>diloonaka fee al<u>h</u>aqqi baAAdam<u>a</u> tabayyana kaannam<u>a</u> yus<u>a</u>qoona il<u>a</u> almawti wahum yan<i><u>th</u></i>uroon<b>a</b>


Athar:
  یاد  کٔرِو  سُہ  موقع  ییٚلہِ  اللہ  تعالیٰ  اوس  تۅہیِہ  سٍتۍ  وعدہ  کران  زِ  دۅشوٕیو  دٔریٚو  منٛزٕ  گژھیو  تۅہیِہ  اکھ  حٲصل  ﴿یعنی  قریشن  ہُند  تجارتی  قٲفلہٕ  یُس  شام  کِنۍ  اوس  یِوان  نَتہٕ  قریشن  ہُند  لشکر  یُس  مکہٕ  پیٚٹھہٕ  یِوان  اوس﴾  توٚہۍ  ٲسِو  یژھان  زِ  کمزور  دوٚر  گوٚژُھو  تۅہیِہ  میلُن  مگر  اللہ  تعالیٰ  سُند  ارادٕہ  اوس  یِہ  زِ  پننیو  ارشادَو  سٍتۍ  ہاوِہے  حقس  حق  بنٲوِتھ،  تہٕ  کٲفرن  ژَٹہِ ہے  موٗل۔

Mirwaiz:
  توٚہۍ  کٔرِو  سُہ  وقت  یاد  ییٚلہِ  اللہ  تعالیٰ  ہن  بذریعہ  وحی  بواسطہ  پیغمبر  صلی  اللہ  علیہ  وسلم  وعدٕہ  فرموو  کہ  دُشمنن  ہٕنٛزو  دۅیو  جماعتو  أندرٕہ  چھےٚ  اکھ  جماعت  ضروٗر  تِہٕندِ  خٲطرٕ  تِمن  پٮ۪ٹھ  سپدِو  توٚہۍ  غٲلِب،  توٚہۍ  ٲسِو  پسند  کران  کہ  غٲر  مُسلح  جماعتھٕے  گژِھہ  سٲنِس  اتھس  منٛز  یِنۍ  یِمن  سٍتۍ  نہٕ  مُقابلہٕ  تہٕ  جنگ  پیٚیہِ  ہا  کرُن  مگر،  اللہ  تعالیٰ  اوس  یژھان  کہ  سُہ  پٔزراوِہا  پوٚز  پننہِ  حُکمہٕ  سٍتۍ  بیٚیہِ  گالہِ  ہا  موٗل  کٲفرن  ہُند۔

Tahir:
  تہٕ  (سُہ  وقت  کٔرِو  یاد)  ییٚلہِ  اللہ  تعالیٰ  ہن  تۅہیہِ  سٍتۍ  (مکہٕ  کیٚن  کٲفرن  ہٕندیٚو)  دۅیَو  جمٲعژَو  منٛزٕ  أکِس  پیٚٹھ  غلبہٕ  تہٕ  فتح  حٲصل  کرنُک  وعدٕہ  اوس  فرموومُت  زِ  سۅ  چھے٘  یقینا  تُہٕندِ  خٲطرٕ  تہٕ  تۆہۍ  ٲسِو  یہِ  یَژھان  زِ  غیر  مسلح  (کمزور  جماعت)  گٔژھ  تُہٕندِس  اَتھس  منٛز  یِنۍتہٕ  اللہ  تعالیٰ  اوس  یہِ  یَژھان  زِ  پننہِ  کلام  سٍتۍ  کرِ  حقس  حق  ثٲبت  تہٕ  (دشمنن  ہٕندِس  بٔڑِس  مسلح  لشکرس  پیٚٹھ  مسلمانن  ہٕنٛزفتح  یٲبی  ہٕندِس  صورتس  منٛز)  ژَٹہِ  کٲفرن  ہٕنٛدِ  (طاقتُک  تہٕ  شان  و  شوکتُک)  موٗل۔

Transliteration:
  Wai<u>th</u> yaAAidukumu All<u>a</u>hu i<u>h</u>d<u>a</u> a<b>l</b><u>tta</u>ifatayni annah<u>a</u> lakum watawaddoona anna ghayra <u>tha</u>ti a<b>l</b>shshawkati takoonu lakum wayureedu All<u>a</u>hu an yu<u>h</u>iqqa al<u>h</u>aqqa bikalim<u>a</u>tihi wayaq<u>t</u>aAAa d<u>a</u>bira alk<u>a</u>fireen<b>a</b>


Transliteration: Liyu<u>h</u>iqqa al<u>h</u>aqqa wayub<u>t</u>ila alb<u>at</u>ila walaw kariha almujrimoon<b>a</b>
Athar:
  تاکہ  حق  روزِہے  حق  بٔنِتھ  تہٕ  بٲطل  روزہے  باطل  بٔنِتھ،  خواہ  مُجرِمن  یِہ  کوتاہ  تہِ  ناگوار  گٔژھۍ تن۔

Mirwaiz:
  کٲفرن  ہُند  موٗل  گلنہٕ  سٍتۍ  تہِ  یُتھ  پٔزیُک  پوٚز  آسُن  تہٕ  اپزیُک  اپُز  آسُن  اللہ  تعالیٰ  وارٕ  ثٲبِت  کرِ  اگر  چہِ  نافرمانن  یِی  تن  سُہ  ناپسندٕۓ۔

Tahir:
  تاکہ  (بدرکہِ  اَمہِ  عظیم  معرکہ  چہ  کامیٲبی  ہٕنٛدِ  ذریعہ)  کرِحقس  حق  ثٲبت  تہٕ  بٲطلس  کرِ  بٲطل  یۆدوَے  زن  مجرم  لُکن  (حق  وبٲطل  کہ  معرکُک  یہِ  نتیجہِ)  ناگوارٕے  کونہٕ  گژِھہ۔


Athar:
  بیٚیہِ  سُہ  موقع  ییٚلہِ  توٚہۍ  پننِس  ربّس  فریاد  ٲسِو  کران،  درجواب  فرموو  تٔمۍ  زِ  بٕہ  سوزٕ  تُہٕندِ  مددٕ  خٲطرٕ  پیوٚٹھس  پیٚٹھ  اکھ  ساس  فرشتہٕ۔

Mirwaiz:
  یہِ  گوو  سُے  وقت  ییٚمہِ  ساعتہٕ  فریاد  ٲسِو  کران  توٚہۍ  پننِس  پروردِگارس  کُن  منگان  ٲسِو  تس  فتح  ونُصرت  پس  کٔر  تٔمۍ  اِجابت  تُہٕندِس  منگنس،  یہِ  فرماونہٕ  سٍتۍ  کہ  بہٕ  کرٕ  تۅہیہِ  مدد  اکھ  ساس  ملک  سوزنہٕ  سٍتۍ  یِم  اکھ  أکِس  سٍتۍ  آسن  روٗزِتھ  یعنی  گٔنڈِتھ۔

Tahir:
  (سُہ  وقت  کٔرِو  یاد)  ییٚلہِ  تۆہۍ  پننِس  ربّس  (مددٕ  خٲطرٕ)  فریاد  ٲسۍوٕ  کران  پتہٕ  کۆرتٔمۍ  تُہُنٛد  فریاد  قبول  (تہٕ  فرمووُن)  زِ  بہٕ  چُھسَو  تۅہیہِ  پیۆٹھُس  پیٚٹھ  یِنہٕ  والیٚن  اَکھ  ساس  فرشتن  ہٕنٛدِ  ذریعہ  مدد  کرن  وول۔

Transliteration:
  I<u>th</u> tastagheethoona rabbakum fa<b>i</b>staj<u>a</u>ba lakum annee mumiddukum bialfin mina almal<u>a</u>ikati murdifeen<b>a</b>


Athar:
  یِہ  کتھ  ؤنۍنَو  خُداین  تۅہیِہ  صرف  امہِ  موجوب  زِ  تۅہیِہ  سپدیو  خوش  خبر،  تہٕ  تُہٕندۍ  دِل  سپدَن  اَمہِ  سٍتۍ  مطمئن،  نَتہٕ  ییٚلہِ  تہِ  مدد  سپدان  چُھ،  سُہ  چُھ  اللہ  تعالیٰ  سٕندی  طرفہٕ  سپدان،  پٔزۍ پٲٹھۍ  چُھ  اللہ  تعالیٰ  زبردست  تہٕ  حکمت  وول۔

Mirwaiz:
  یہِ  ملٲیکن  ہٕندِ  ذریعہ  مدد  کرُن  کوٚرنہٕ  اللہ  تعالیٰ  ہن  مگر  تُہٕندِ  خۅش  کرنہٕ  خٲطرٕ۔  یُتھ  تُہٕندۍ  دِل  فتح  ونُصرت  وُچھِتھ  خۅش  گژھن۔  بیٚیہِ  یُتھ  تُہٕندۍ  دِل  قرار  رٹن،  حقیقتس  منٛز  چھنہٕ  نُصرت  تہٕ  یٲری  مگر  خداے  سٕندِ  طرفہٕ،  پٔزۍ  پٲٹھۍ  اللہ  تعالیٰ  چُھ  زبردست  تہٕ  حِکمت  وول۔

Tahir:
  تہٕ  یہِ  (مددٕچ  صورت)  ٲس  اللہ  تعالیٰ  ہن  محض  بشارت  بنٲومٕژتہٕ  (یہِ  اوس)  اَمہِ  موجوب  زِ  اَمہِ  سٍتۍ  گٔژھۍ  تُہٕندۍ  دل  مطمین  گژٕھنۍ  تہٕ  (درحقیقت)  چُھنہٕ  اللہ  تعالیٰ  سٕنزِ  بارگاہِ  نِشہِ  مددٕ  وَرٲے  (بیٚیہِ)  کانٛہہ  مدد،بے  شک  چُھ  اللہ  تعالیٰ  (ہٕے)  غٲلب  حکمت  وول۔

Transliteration:
  Wam<u>a</u> jaAAalahu All<u>a</u>hu ill<u>a</u> bushr<u>a</u> walita<u>t</u>mainna bihi quloobukum wam<u>a</u> a<b>l</b>nna<u>s</u>ru ill<u>a</u> min AAindi All<u>a</u>hi inna All<u>a</u>ha AAazeezun <u>h</u>akeem<b>un</b>


Athar:
  بیٚیہِ  سُہ  وقت  ییٚلہِ  اللہ  تعالیٰ  پننہِ  طرفہٕ  غنودگی  ہٕنزِ  شکلہِ  منٛز  تۅہیِہ  پیٚٹھ  اِطمینان  تہٕ  بے خوفی  ہٕنز  کیفیت  طٲری  اوس  کران۔  ﴿یۅہے  تجربہ  اوس  مُسلمانن  جنگِ  اُحدس  منٛز  پیش  آمُت،  یِتھہٕ  پٲٹھۍ  زن  سورۂ  آلِ  عمران  آیت  154  ہَس  منٛز  فرماونہٕ  چُھ  آمُت﴾  تہٕ  آسمانہٕ  پیٚٹھہٕ  اوس  تۅہیِہ  پیٚٹھ  آب  تراوان  تاکہ  تۅہیِہ  کرِہیٚو  پاک  تہٕ  تۅہیِہ  نِشہِ  کرِہے  شیطان  سٕنز  تراونہٕ  آمٕژ  ناپٲکی  دوٗر،  تہٕ  تُہٕندۍ  دل  کرِہے  مضبوط  تہٕ  امہِ  ذریعہ  دٔر  راوِہے  تُہٕندۍ  قدم۔

Mirwaiz:
  بیٚیہِ  پٲوِو  ژیٚتس  سُہ  وقت  ییٚمہِ  وقتہٕ  اللہ  تعالیٰ  ہن  تۅہیہِ  نِندرِ  ہٕنٛز  ماے  ؤجنو  پننہِ  طرفہٕ۔  تۅہیہِ  پوٗرٕہ  سکون  تہٕ  قرار  دِنہٕ  خٲطرٕ،  بیٚیہِ  پٲوِو  ژیٚتس  تمہِ  برونٹھ  ییٚمہِ  ساعتہٕ  اوسُن  تۅہیہِ  پٮ۪ٹھ  آسمان  کہ  طرفہٕ  روٗد  ترومُت۔  یُتھ  تۅہیہِ  تمہِ  روٗدٕ  سٍتۍ  پاک  کرِ  بےغسل  کرن  غسل  تہٕ  بے  طہارت  کرن  طہارت،  یُتھ  سُہ  دوٗر  کرِ  تۅہیہِ  نِشہِ  شیطان  سٕندِ  وسوسٕچ  ناپٲکی،  بیٚیہِ  یُتھ  تمِی  سٍتۍ  تُہٕندۍ  دِل  مضبوط  کرِ،  بیٚیہِ  یُتھ  تمہِ  روٗد  پیٚنہٕ  سٍتۍ  تُہٕندۍ  کھوٚر  وارٕ  دٔرراوِ۔  کیازِ  سیٚکھ  چھےٚ  روٗد  پیٚنہٕ  سٍتۍ  دران۔  میٚژِ  چھےٚ  روٗد  پیٚنہٕ  سٍتۍ  رب  وۅتھان۔

Tahir:
  ییٚلہِ  تٔمۍ  پننہِ  طرفہٕ  (تۅہیہِ)  راحت  تہٕ  سکون  (فراہم  کرنہٕ)  خٲطرٕ  تۅہیہِ  پیٚٹھ  غنودگی  طٲری  کٔر  تہٕ  تۅہیہِ  پیٚٹھ  وولُن  آسمانہٕ  آب  تاکہ  اَمہِ  ذریعہ  کرِ  تۅہیہِ  (ظٲہری  تہٕ  بٲطنی)  پٲکیزگی  عطا  تہٕ  تۅہیہِ  نِشہِ  کرِ  شیطان  سُند  (بٲطل  وَسوَسن  ہُنٛد)  نجاست  دوٗر  تہٕ  تُہٕندۍ  دل  کرِ  (یقین  کہ  طاقت  سٍتۍ)  مضبوط  تہٕ  اَمہِ  سٍتۍ  ٹھیٖکہٕ  راوِ  (وارٕ  پٲٹھۍ)  تُہٕندۍ  قدم۔

Transliteration:
  I<u>th</u> yughashsheekumu a<b>l</b>nnuAA<u>a</u>sa amanatan minhu wayunazzilu AAalaykum mina a<b>l</b>ssam<u>a</u>i m<u>a</u>an liyu<u>t</u>ahhirakum bihi wayu<u>th</u>hiba AAankum rijza a<b>l</b>shshay<u>ta</u>ni waliyarbi<u>t</u>a AAal<u>a</u> quloobikum wayuthabbita bihi alaqd<u>a</u>m<b>a</b>


Athar:
  بیٚیہِ  سُہ  وقت  ییٚلہِ  تُہُند  ربّ  فرشتن  اوس  اِشارہ  کران  زِ،  بٕہ  چُھس  تۅہیِہ  سٍتۍ،  توٚہۍ  تھٲوِیوٗکھ  اہلِ  ایمان  ثٲبت  قدم،  بٕہ  تراوٕ  یِمن  کٲفرن  ہٕندیٚن  دِلن  منٛز  بیٖم،  لہٰذا  لگٲوِو  توٚہۍ  تِہنزن  گردنن  پیٚٹھ  ضرب  تہٕ  پرٛتھ  تانس  پیٚٹھ  چوٹ۔  ﴿جنگِ  بدرکۍ  یِم  واقعات  یوٚت  تام  اکہِ  اکہِ  یاد  پاونہٕ  چِھ  آمٕتۍ  اَمہِ  نِشہِ  چُھ  مقصد  دراصل  لفظ  اَنفال ہٕچ  معنویت  واضح  کرٕنۍ۔  ابتدا ہس  منٛز  اوس  ارشاد  سپُدمُت  زِ  توٚہۍ  کتھ  چِھو  مالِ  غنیمتس  پننہِ  جانفشٲنی  ہُند  پھل  سمجھِتھ  اَمِکۍ  مٲلک  تہٕ  مختار  بنان۔  یِہ  چُھ  دراصل  اللہ  تعالیٰ  سُند  عطیِہ  تہٕ  مُعطِی  ﴿عطیہ  دنہٕ  وول﴾  چُھ  خۅد  پننہِ  مالُک  پانہٕ  مختار۔  وۅنۍ  چِھ  امہِ  کِس  ثبوتس  منٛز  یِم  واقعات  گٕنزراونہٕ  آمٕتۍ  زِ  اتھ  کامیٲبی  منٛز  لگٲوِتَو  پانے  حساب  تہٕ  وُچِھتَو  زِ  تُہٕنزِ  جانفشٲنی،  جُراتُک  تہٕ  جسارتُک  کوتاہ  حصہٕ  اوس،  تہٕ  اللہ  تعالیٰ  سٕندِ  عنایتُک  کوتاہ  حصہٕ  اوس۔  امہِ  موجوب  اَمِیُک  فٲصلہٕ  کرُن  زِ  یِہ  کِتھہٕ  پٲٹھۍ  گژِھہ  بٲگراونہٕ  یُن  چَھنہٕ  تُہٕنز  کٲم  بلکہ  چھےٚ  اللہ  تعالیٰ  سٕنز  کٲم﴾

Mirwaiz:
  بیٚیہِ  پٲوِو  سُہ  وقت  ژیٚتس  ییٚمہِ  ساعتہٕ  تُہُند  پروردِگار  حکُم  سوزان  اوس  تِمن  ملٲیکن  کُن  یِم  تُہٕندِ  مددٕخٲطرٕ  سوزنہٕ  آمٕتۍ  ٲسۍ۔  اے  ملٲیکو  ؤسِو  میانین  باایمان  بندن  ہٕندِ  مددٕ  خٲطرٕ۔  بہٕ  تہِ  چُھس  تُہٕندِ  خٲطرٕ  مدد  گار،  اے  ملٲیکومےٚ  مددگار  زٲنِتھ  تھٲوِو  توٚہۍ  مضبوط  باایمانن  ہٕندۍ  دِل،  بہٕ  تراوو  کٲفرن  ہٕندین  دِلن  اندر  خوف  و  وحشت،  پس  شمشیرٕ  ژٔنڈ  دِیوٗکھ  گردنن  پٮ۪ٹھ  بیٚیہِ  ژٔٹیوٗکھ  تانہٕ  تانہٕ۔

Tahir:
  (اے  حبیبِ  مکّرمؐ!  پننہِ  اعزازُک  سُہ  منظر  تہِ  کٔرِو  یاد)  ییٚلہِ  تُہٕنٛدۍ  ربّن  (غزوۂ  بدرکِس  موقعس  پیٚٹھ)  فرشتن  پیغام  سوٗز  زِ  (اَصحابِ  رسولن  ہٕنٛدِ  مددٕ  خٲطرٕ)  چُھس  بہٕ  (تہِ)  تۅہیہِ  سٍتۍ،لہٰذا  تھٲوِیوٗکھ  تۆہۍ  (بشارت  تہٕ  نصرت  کہ  ذریعہ)  ایمان  وٲلۍ  ثٲبت  قدم،  بہٕ  تراوٕ  وُنی  (جنگ  جُو)  کٲفرن  ہٕنٛدیٚن  دِلن  منٛز  (محمدی  لشکرُک)  بیٖم  تہٕ  ہٲبت،پتہٕ  لگٲوِزیٚو  تۆہۍ  (غزوۂ  بدرس  دوران  جنگجو  کٲفرن  ہٕنزن)  گردٕنیٚن  پیٚٹھۍ  کِنۍ  ضرب  تہٕ  (تِہٕنزن  سٲزِشن  تہٕ  جنگی  حربن  ہٕنٛدِس  جوابس  منٛز)  پھُٹرٲوِزیٚو  تِہُنٛد  اکھ  اکھ  جوڑ۔

Transliteration:
  I<u>th</u> yoo<u>h</u>ee rabbuka il<u>a</u> almal<u>a</u>ikati annee maAAakum fathabbitoo alla<u>th</u>eena <u>a</u>manoo saolqee fee quloobi alla<u>th</u>eena kafaroo a<b>l</b>rruAAba fa<b>i</b><u>d</u>riboo fawqa alaAAn<u>a</u>qi wa<b>i</b><u>d</u>riboo minhum kulla ban<u>a</u>n<b>in</b>


Athar:
  یِہ  چُھ  امہِ  موجوب  زِ  تِمو  کوٚر  خُدایس  تہٕ  تٔمۍ  سٕندِس  رسولس  سٍتۍ  مقابلہٕ  تہٕ  یُس  خُدایس  تہٕ  تٔمۍ  سٕندِس  رسولس  سٍتۍ  مقابلہٕ  کرِ،  اللہ  تعالیٰ  چُھ  تٔمۍ  سٕندِ  خٲطرٕ  سیٚٹھاہ  سخت  گیر۔

Mirwaiz:
  یہِ  سزا  چُھ  تِمن  امیِ  سببہٕ  کہ  تِمو  کٔر  مُخالفت  خداے  سٕنٛز  بیٚیہِ  تِہٕندِس  پیغمبرٕ  سٕنٛز،  بیٚیہِ  یُس  اکھاہ  خداے  سٕنٛز  بیٚیہِ  تِہٕندِس  پیغمبرٕ  سٕنٛز  مُخالفت  کرِ  تس  کرِ  اللہ  تعالیٰ  سخت  عذابس  گرفتار۔

Tahir:
  یہِ  چُھ  اَمہِ  موجوب  زِ  تِمَو  کٔراللہ  تعالیٰ  تہٕ  تٔمۍ  سٕندِس  رسول  (صلی  اللہ  علیہ  وسلم)  سٕنٛز  مخالفت  تہٕ  یُس  شخص  اللہ  تعالیٰ  تہٕ  تٔمۍ  سٕندِس  رسول  (صلی  اللہ  علیہ  وسلم)  سٕنزمخالفت  کرِ  تیٚلہِ  چُھ  بے  شک  اللہ  تعالیٰ  (تس)  سخت  عذاب  دِنہٕ  وول۔

Transliteration:
  <u>Tha</u>lika biannahum sh<u>a</u>qqoo All<u>a</u>ha warasoolahu waman yush<u>a</u>qiqi All<u>a</u>ha warasoolahu fainna All<u>a</u>ha shadeedu alAAiq<u>a</u>b<b>i</b>


Athar:
  یِہ  چُھ  تۅہیِہ  لُکن  ہُند  سزا  ﴿مخٲطب  چِھ  کُفارِ  قریش،  یِمن  بدرس  منٛز  شکست  میوٗل﴾  وۅنۍ  وُچِھو  اَمِیُک  مزٕہ،  تہٕ  تۅہیِہ  گژھیو  فِکرِ  تَرُن  زِ  حقس  انکار  کرن  والیٚن  خٲطرٕ  چُھ  جہنمُک  عذاب۔

Mirwaiz:
  ییٚمہِ  عذابُک  مزٕہ  ژٕ  ہِو  توٚہۍ  بیٚیہِ  زٲنِو  یہِ  کتھ  کہ  کٲفرن  ہٕندِ  خٲطرٕ  چُھ  نارِ  جہنمُک  عذاب  ٲخرتس  اندر  امہِ  دنیاکہ  عذاب  علاوٕہ۔

Tahir:
  یہِ  چُھو  (عذابِ  دنیا)  لہٰذا  وُچِھو  تۆہۍوۅنۍ  اَتھ  مزٕہ  تہٕ  بے  شک  چُھ  کٲفرن  ہٕندِخٲطرٕ  (ٲخرتس  منٛز)  جہنمُک  (دۆیُم)  عذاب  (تہِ)۔

Transliteration:
  <u>Tha</u>likum fa<u>th</u>ooqoohu waanna lilk<u>a</u>fireena AAa<u>tha</u>ba a<b>l</b>nn<u>a</u>r<b>i</b>


Athar:
  اے  لوٗکو  یِمو  ایمان  چُھو  اوٚنمُت،  ییٚلہِ  تۅہیِہ  أکِس  لَشکر  کِس  صوٗرتس  منٛز  کُفارن  سٍتۍ  بُتھۍ  لاگے  سپدِ  تیٚلہِ  پِھرزیو  نہٕ  تِہندِس  مقابلس  منٛز  شانہٕ  ﴿یعنی  یوٚت  پھیٖرزیٚو  نہٕ﴾

Mirwaiz:
  اے  باایمانو  ییٚلہِ  توٚہۍ  کٲفرن  سٍتۍ  مُقابلہٕ  کرنہِ  لٔگِو  پتھر  زمینس  پٮ۪ٹھ  ؤسِتھ  پرٲرِو  پیادٕ  فوج  بٔنِتھ،  پس  مہ  پھِرِو  تِمن  کُن  پُشت  پنٕنۍ  پان  بچاونہٕ  خٲطرٕ۔

Tahir:
  اے  ایمان  والیو!  ییٚلہِ  تۆہۍ  (میدانِ  جنگس  منٛز)  کٲفرن  سٍتۍ  مقابلہٕ  کٔرِو  (خواہ  سُہ)  بۆڈ  لشکر  کۅنہٕ  آسہِ  اَمہِ  پتہٕ  تہِ  ژٔلۍ  زیٚو  نہٕ  پۆت  پھیٖرِتھ۔

Transliteration:
  Y<u>a</u> ayyuh<u>a</u> alla<u>th</u>eena <u>a</u>manoo i<u>tha</u> laqeetumu alla<u>th</u>eena kafaroo za<u>h</u>fan fal<u>a</u> tuwalloohumu aladb<u>a</u>r<b>a</b>


Athar:
  ییٚمۍ  اَتھ  موقعس  پیٚٹھ  شانہٕ  پِھرۍ،  اِلاّ  یِہ  زِ  جنگی  چالہِ  رٔنگۍ  کرِ  یا  کرِ  کٲنٛسہِ  دوٚیِمِس  فوجس  سٍتۍ  رَلنہٕ  موجوب،  نَتہٕ  یِیہِ  سُہ  اللہ  تعالیٰ  سٕندِس  غضبس  منٛز  ہیٚنہٕ،  تٔمۍسُند  ٹھکانہٕ  آسہِ  جہنم،  تہٕ  سۅ  چھےٚ  سیٚٹھہٕے  ناکارٕہ  واپسی  ہٕنز  جاے۔

Mirwaiz:
  یُس  اکھاہ  امہِ  دۅہہ  کٲفرن  کُن  تھر  پھِرِتھ  ژلُن  ہیٚیہِ،  مگر  ہے  پُشت  پھِرن  تِمن  کُن  جنگکہِ  کُنہِ  مصلحت  خٲطرٕ  یا  اِمدٲدی  فوجس  سٍتۍ  شٲمِل  سپدنہٕ  خٲطرٕ  تیٚلہِ  چُھنہٕ  کانہہ  حرٕج۔  نتہٕ  یُس  ژلنہٕ  خٲطرٕ  تِمن  کُن  پُشت  پھِرِ،  پس  بتحقیق  سُہ  آو  خداے  سٕنٛز  بٔڈبے  ذٲرِی  ہیٚتھ،  تِہٕںٛز  جاے  چھےٚ  نارِ  جہنم،  سٮ۪ٹھاہ  یچھ  جاے  چھُ  سُہ  جہنم۔

Tahir:
  تہٕ  یُس  شخص  تَمہِ  دۅہ  تِمَو  نِشہِ  پۆت  پھیرِ،  تٔمِس  وَرٲے  یُس  جنگ  (کہ)  خٲطرے  کانٛہہ  داو  آسہِ  چلاوان  یاپننِس  (سٕے)  کٲنسہِ  لشکرس  آسہِ  (پلزنہٕ  خٲطرٕ)  سمکھُن  یَژھان،  تیٚلہِ  پھیوٗر  سُہ  پٔزۍپٲٹھۍ  اللہ  تعالیٰ  سُنٛد  غضب  ہیٚتھ  پۆت  تہٕ  تٔمۍ  سُنٛد  ٹھکانہٕ  چُھ  جہنم،تہٕ  سُہ  چُھ  (انتہٲیی)  بُرٕ  ٹھکانہٕ۔

Transliteration:
  Waman yuwallihim yawmai<u>th</u>in duburahu ill<u>a</u> muta<u>h</u>arrifan liqit<u>a</u>lin aw muta<u>h</u>ayyizan il<u>a</u> fiatin faqad b<u>a</u>a bigha<u>d</u>abin mina All<u>a</u>hi wamaw<u>a</u>hu jahannamu wabisa alma<u>s</u>eer<b>u</b>


Athar:
  لہٰذا  چھےٚ  حقیقت  یِہ  زِ  تۅہیِہ  کٔرِیوٗکھ  نہٕ  تِم  قتل،  بلکہ  کٔرۍ  تِم  خُداین  قتل۔  تہٕ  اے  نبیؐ،  تۅہیِہ  چھوٚکونہٕ  بلکہ  چھوٚک  خداین۔  ﴿بدرکِس  معرکس  منٛز  ییٚلہِ  مسلمانن  تہٕ  کٲفرن  ہٕندۍ  لشکر  اکھ  أکِس  برونٛٹھ  کُن  آے  تہٕ  پتہٕ  ووت  اَتھہٕ  مِلوَنُک  موقع،  حضورؐ  چِھ  پننِس  دستِ  مبارکس  منٛز  اکھ  سیٚکہِ  مۅٹھ  تُلان  تہٕ  پتہٕ  چِھ  شاہَتِ  الوجُوہ  وَنان  ونان  سۅ  کُفارن  کُن  چھکان  تہٕ  یِہ  فرماونس  سٍتی  چِھ  مسلمان  حضور  صلی  اللہ  علیہ و سلمن  ہٕندِس  اِشارس  پیٚٹھ  یکبار  کُفارن  پیٚٹھ  حملہٕ  کران۔  یِہ  چُھ  أتھۍ  واقعس  کُن  اشارہ۔  مطلب  چُھ  یِہ  زِ  دستِ  مبارک  اوس  حضور  صلی  اللہ  علیہ و سلمن  ہُند  مگر  ضرب  اوس  اللہ  تعالیٰ  سٕندِ  طرفہٕ،  تہٕ  مومنن  ہٕندۍ  اتھہٕ  یِم  اتھ  کامہِ  منٛز  استعمال  آے  کرنہٕ﴾  اوس  امہِ  موجوب  زِ  اللہ  تعالیٰ  تارِہے  مومنن  اکہِ  بہترین  آزمٲیشہِ  سٍتۍ  کامیٲبی  سان  اَپور،  پٔزۍ پٲٹھۍ  چُھ  اللہ  تعالیٰ  بوزن  وول  تہٕ  زانن  وول۔

Mirwaiz:
  اے  مسلمانو  تۅہیہِ  مٲرِیوکھ  نہٕ  تِم  کٲفر  جنگِ  بدرس  منٛزبلکہ  مٲرۍ  تِم  اللہ  تعالیٰ  ہن  پانہٕ،  اے  پیغمبرِ  برحق  تۅہیہِ  نہ  حض  چھچِو  نہٕ  میٚژِ  مۅٹھ  ییٚلہِ  بظٲہِر  توٚہِی  چھچوٕہ  بلکہ  چھچ  سۅ  اللہ  تعالیٰ  ہن۔  یہِ  کوٚر  اللہ  تعالیٰ  ہن  اکھ  یُتھ  کٲفرن  مغلوب  کرِ،  بیٚیہِ  یُتھ  اللہ  تعالیٰ  باایمانن  پننہِ  طرفہٕ  رُت  انعام  و  احسان  عطا  کرِ۔  یعنی  کٲم  کٔرحقیقتاً  تٔمۍ  پانہٕ  مگر  سۅے  کٲم  کرٕن  مسلمانن  ہٕندیو  اتھو  یا  نبی  کریم  سٕندِ  دستِ  مبارکہٕ  یُتھ  تِم  امیُک  ثواب  تہٕ  اجٕر  بیٚیہِ  بوٚڈ  انعام  حٲصِل  کرن،  پٔزۍ  پٲٹھۍ  اللہ  تعالیٰ  چُھ  یِمن  باایمانن  ہٕنٛزٕ  سارے  کتھہٕ  بوزٕوُن  بیٚیہِ  یِہُند  اعمال  و  افعال  پوٗرٕ  وُچھہٕ وُن۔

Tahir:
  (اے  اسلام  کہ  لشکرکیو  سِپاہو!)  تِم  (جنگجو)  کٲفر  کٔرۍووکھ  نہٕ  تۅہیہِ  قتل  بلکہ  کٔرۍاللہ  تعالیٰ  ہن  تِم  قتل  تہٕ  (اے  حبیبِ  محتشم!)  ییٚلہِ  تۅہیہِ  (تِمن  پیٚٹھ  کَنہِ  پٔھلۍ)  ٲسِولٲیِمٕتۍ  (تِم)  ٲسۍوٕنہٕ  تۅہیہِ  لٲیِمٕتۍبلکہ  ٲسۍ  (تِم)  اللہ  تعالیٰ  ہن  لٲیِمٕتۍتہٕ  یہِ  (اوس  اَمہِ  موجوب)  زِ  سُہ  نَوازِ  اہلِ  ایمانن  پننہِ  طرفہٕ  رٕتیو  انعامَو  سٍتۍ،  بے  شک  چُھ  اللہ  تعالیٰ  وارٕ  پٲٹھۍ  بوزن  وول  زانن  وول۔

Transliteration:
  Falam taqtuloohum wal<u>a</u>kinna All<u>a</u>ha qatalahum wam<u>a</u> ramayta i<u>th</u> ramayta wal<u>a</u>kinna All<u>a</u>ha ram<u>a</u> waliyubliya almumineena minhu bal<u>a</u>an <u>h</u>asanan inna All<u>a</u>ha sameeAAun AAaleem<b>un</b>


Transliteration: <u>Tha</u>likum waanna All<u>a</u>ha moohinu kaydi alk<u>a</u>fireen<b>a</b>
Athar:
  یِہ  معاملہٕ  چُھ  تۅہیِہ  سٍتۍ،  تہٕ  کافرن  سٍتۍ  چُھ  معاملہٕ  یِہ  زِ  اللہ  تعالیٰ  چُھ  تِہنزن  چالن  کمزور  کرن  وول۔

Mirwaiz:
  اکھ  گٔیہِ  یہِ  کتھ۔  دۅیِم  کتھ  چھےٚ  یہِ  اللہ  تعالیٰ  ہس  ٲسۍ  کٲفرن  ہٕندۍ  سٲرِی  تدبیر  سُست  تہٕ  بیکار  کرٕنۍ۔

Tahir:
  یہِ  چُھ  (اکہِ  پاسہٕ  لطف  و  احسان)  تہٕ  (بیٚیہِ  پاسہٕ)  یہِ  زِ  اللہ  تعالیٰ  چُھ  کٲفرن  ہٕنٛدِس  مکروفریبس  کمزور  کرن  وول۔


Athar:
  ﴿یِمن  کٲفرن  ؤنِو﴾،  اگر  توٚہۍ  فٲصلہٕ  ٲسِو  یژھان،  رٔٹِو  تیٚلہِ  ووت  فٲصلہِٕ  تۅہیِہ  برونٛہہ  کُن۔  ﴿مکہٕ  پیٚٹھہٕ  روانہٕ  سپدنہٕ  وِزِ  اوس  مُشرِکو  کعبٕکۍ  پردٕہ  رٔٹِتھ  دُعا  مونگمُت  زِ  خُدایا،  دۅیو  دَریو  منٛزٕ  یُس  بہتر  چُھ  تس  کر  فتح  عطا﴾  وۅنۍ  پھیٖرِو  باز  تُہٕندی  خٲطرٕ  چُھ  بہتر۔  نَتہٕ  اگر  یوٚت  پھیٖرِتھ  سۅے  غلطی  کٔرِو  تیٚلہِ  کرو  أسۍ  تہِ  تَمی  سزاہُک  اِعادٕہ،  تہٕ  تُہٕنز  جمعیت  خواہ  سۅ  کٲژاہ  تہِ  زیادٕہ  آسہِ  یِیَو  نہٕ  تۅہیِہ  بکار،  اللہ  تعالیٰ  چُھ  مومنن  سٍتۍ۔

Mirwaiz:
  اے  کٲفرو  ہرگاہ  توٚہۍ  فٲصلہٕ  ژھانڈان  چھِو  بیشک  سُہ  فٲصلہٕ  سپُد  ظٲہِر۔  مسلمانن  سپٕزفتح  حٲصِل  ییٚمہِ  سٍتۍ  معلوٗم  سپُد  کہ  تِہُند  دین  چُھ  پوٚز  دین۔  تمِی  دینٕچ  پزِ  پیروی  کرٕنۍ،  وۅنۍ  ہرگاہ  توٚہۍ  شرکہٕ  نِشہِ  پتھ  روزِو  مسلمان  سپدِو،  تہِ  چُھ  تُہٕندِ  خٲطرٕ  سٮ۪ٹھاہ  بہتر،  ہرگاہ  توٚہۍ  دوبارٕہ  بیٚیہِ  شرارت  کٔرِو  تیٚلہِ  چھ  أسۍ  تہِ  دوبارٕہ  اسلامس  تہٕ  مسلمانن  مدد  کرنہٕ  خٲطرٕ  تہٕ  کٲفرن  شکست  دِنہٕ  خٲطرٕ  تیار۔  تۅہیہِ  مہ  روزِن  خیال  کہ  آیِندٕہ  کرو  أسۍ  امہِ  کھۅتہٕ  بوٚڈ  لشکر  جمع  یہِ  تھٲوِزِ  یقین  کہ  ہرگِز  دِیہِ  نہٕ  تۅہیہِ  کانہہ  فایدٕہ  بٔڈ  جماعت  تُہٕنٛز  اگرچہِ  ٲسِتن  سۅ  سٮ۪ٹھاہ  زیادٕہ  تعداد  کِنۍ۔  بیٚیہِ  چھےٚ  حقیقت  کہ  اللہ  تعالیٰ  چُھ  باایمانن  سٍتۍ  پرٛتھ  وقتہٕ  مددگار۔  

Tahir:
  (اے  کٲفرو!)  اگر  تۅہیہِ  فٲصلہٕ  کرن  واجِنۍ  فتح  مٔنجمٕژ  ٲسٕوتیٚلہِ  وٲژ  تۅہیہِ  نِشہِ  پٔزۍپٲٹھۍ  (حقٕچ)  فتح  تہٕ  ہرگاہ  تۆہۍ  (وُنہِ  تہِ)  باز  یِیِو  تیٚلہِ  چُھ  یہ  تُہٕندِس  حقس  منٛز  بہتر،  تہٕ  ہرگاہ  تۆہۍ  بیٚیہِ  یۅہے  (اَتُر)  کٔرِو  (تیٚلہِ)  دِمَو  أسۍ  (تہِ)  بیٚیہِ  یۅہے  (سزا)  تہٕ  تُہُنٛدیہِ  لشکر  ہیٚکیو  نہٕ  تۅہیہِ  ہرگز  اَتھہٕ  رۆٹ  کٔرِتھ  اگر  چہ  کوتاہ  تہِ  زیادٕہ  ٲسۍ  تن  تہٕ  بے  شک  چُھ  اللہ  تعالیٰ  مومنن  سٍتۍ۔

Transliteration:
  In tastafti<u>h</u>oo faqad j<u>a</u>akumu alfat<u>h</u>u wain tantahoo fahuwa khayrun lakum wain taAAoodoo naAAud walan tughniya AAankum fiatukum shayan walaw kathurat waanna All<u>a</u>ha maAAa almumineen<b>a</b>


Athar:
  اے  لوٗکو  یِمو  ایمان  چُھو  اوٚنمُت،  اللہ  تعالیٰ  سٕنز  تہٕ  تٔمۍ  سٕندِس  رسول  سٕنز  کٔرِو  اطاعت  تہٕ  حکم  بوزنہٕ  پتہٕ  مَہ  پِھرو  تمہِ  نِشہِ  بُتھ۔

Mirwaiz:
  اے  باایمانو  فرمانبردٲری  کٔرِو  خداے  سٕنٛز  بیٚیہِ  تِہٕندِس  پیغمبرٕ  سٕنٛز  بیٚیہِ  مہ  کٔرِو  تِہٕندین  احکامن  تعمیل  کرنہٕ  نِشہِ  روگردٲنی۔  درحالتیکہ  توٚہۍ  چُھو  خداے  سُںد  کلام  پیغمبرسُند  وعظ  بوزان۔  تِتھے  پٲٹھۍ  کٔرِو  تِمن  حُکمن  پٮ۪ٹھ  عمل  تہِ۔

Tahir:
  اے  ایمان  والیو!  تۆہۍ  کٔرِو  اللہ  تعالیٰ  سنٛز  تہٕ  تٔمۍ  سٕندِس  رسول  (صلی  اللہ  علیہ  وسلم)  سٕنز  اطاعت  تہٕ  تس  نِشہِ  مہ  پھرو  بُتھ  حالانکہ  تۆہۍ  چِھو  بوزان۔

Transliteration:
  Y<u>a</u> ayyuh<u>a</u> alla<u>th</u>eena <u>a</u>manoo a<u>t</u>eeAAoo All<u>a</u>ha warasoolahu wal<u>a</u> tawallaw AAanhu waantum tasmaAAoon<b>a</b>


Athar: تِمن لُکن ہٕندۍ پٲٹھۍ مَہ بٔنِو، یِمو ووٚن زِ اسہِ بوٗز حالانکہ تِم چِھنہٕ بوزان۔
Mirwaiz:
  توٚہۍ  مہ  ٲسِو  تِمن  لوٗکن  ہِی  یِم  زیٚوِ  سٍتۍ  ونان  چھِ  بوٗز  اسہِ  مگر  بوزان  چھِنہٕ  کینہہ،  عمل  چھِنہٕ  تتھ  پٮ۪ٹھ  کران  کینہہ۔

Tahir:
  تہٕ  تِمن  لُکن  ہٕنٛدۍ  پٲٹھۍ  سپٕدۍزیٚو  نہٕ  یِمَو  (دوکھہٕ  دِنہٕ  رٔنگۍ)  وۆن  اَسہِ  بوٗز  حالانکہ  چِھنہٕ  تِم  بوزان۔

Transliteration:
  Wal<u>a</u> takoonoo ka<b>a</b>lla<u>th</u>eena q<u>a</u>loo samiAAn<u>a</u> wahum l<u>a</u> yasmaAAoon<b>a</b>


Athar:
  پٔزۍ پٲٹھۍ  چِھ  خُدایس  نزدیک  بدترین  قسمٕکۍ  جانور  تِم  زٔرۍ  تہٕ  کٔلۍ  یِم  عقلہِ  چِھنہٕ  کٲم  ہیٚوان۔

Mirwaiz:
  پٔزۍ  پٲٹھۍ  سارِوٕے  جاندارو  أندرٕہ  چھِ  بدتر  اللہ  تعالیٰ  ہس  نِشہِ  تِمے  یِم  پوٚز  کتھ  بوزنہٕ  نِشہِ  زٔرۍ  آسن  پٔزۍ  کتھ  وننہٕ  نِشہِ  کٔلۍ  آسن۔  یِمن  نہٕ  پٔز  کتھ  کُنہِ  قسمہٕ  فکرِ  تران  آسہِ۔  پتھ  گٔے  تِم  یِم  اعتقادٕہ  باوجود  عملہِ  اندر  کوتٲہِی  کرن  یعنی  مسلمان  ٲسِتھ  کرن  تعمیل  احکام  کرنس  اندر  سُستی  تِم  گٔے  نہٕ  بدتر  مگر  بد  تہٕ  یچھ  گٔے  ضروٗر  تِمن  پزِ  تمہِ  نِشہِ  پتھ  روزُن۔

Tahir:
  بے  شک  چِھ  اللہ  تعالیٰ  ہس  نزدیک  جاندارو  منٛزٕ  سارِوٕے  کھۅتہٕ  بدتر  تِمے  زٔرۍ،کٔلۍ  یِم  (نہ  حق  چِھ  بوزان،  نَہ  چِھ  حق  ونان  تہٕ  حقس)  چِھنہٕ  (حق)  سمجھان  تہِ۔

Transliteration:
  Inna sharra a<b>l</b>ddaw<u>a</u>bbi AAinda All<u>a</u>hi a<b>l</b><u>ss</u>ummu albukmu alla<u>th</u>eena l<u>a</u> yaAAqiloon<b>a</b>


Athar:
  اگر  خُدایس  پے  آسہِ  ہے  زِ  یِمن  منٛز  چُھ  رژھ  تہِ  رٕژر  تیٚلہِ  دِیِہ  ہے  سُہ  تِمن  بوزنُک  توفیق،  ﴿مگر  رٕژرٕ  ورٲے﴾  اگر  سُہ  تِمن  بوزناوِ ہے  تیٚلہِ  پِھرہَن  تِم  بے  رُخی  سان  بُتھ۔

Mirwaiz:
  بیٚیہِ  ہرگاہ  اللہ  تعالیٰ  تِمن  کٲفرن  منٛز  زانہِ  ہاکانہہ  خٲر  وبرکتھاہ  تیٚلہِ  شاید  بوزٕناویٚکھ  یعنی  توفیق  دِیہِ  ہیٚکھ  بوزنُک۔  توپتہٕ  ہرگاہ  بوزٕ  ناوِہیٚکھ  تہِ  توتہِ  ژلہٕ  ہن  تہٕ  روگردٲنی  کرہن  تِم  پزِ  ںِشہِ  بُتھ  پھِرِتھ۔

Tahir:
  تہٕ  اگراللہ  تعالیٰ  تِمن  منٛز  کینہہ  تہِ  خیر  (یعنی  خیرس  کُن  رغبت)  زانِہے  تیٚلہِ  بوزناوِہے  (ضرور)  تِمن،  تہٕ  (تِہٕنز  حالت  چھے٘  یہِ  زِ)  اگر  سُہ  تِمن  (حق)  بوزناوِ  تیٚلہِ  کرن  تِم  (توتہِ)  ر  وگردٲنی  تہٕ  تِم  چِھ  (حق  نِشہِ)  ہِراسَے  کرن  وٲلۍ۔

Transliteration:
  Walaw AAalima All<u>a</u>hu feehim khayran laasmaAAahum walaw asmaAAahum latawallaw wahum muAAri<u>d</u>oon<b>a</b>


Athar:
  اے  لوٗکو  یِمو  ایمان  چُھو  اوٚنمُت،  اللہ  تعالیٰ  تہٕ  تٔمۍ  سٕندِس  رسولؐ  سٕندِس  آلوَس  پیٚٹھ  ؤنِو  لبیک  ییٚلہِ  زَن  رسولؐ  تۅہیِہ  تتھ  چیزس  کُن  بُلاوِ  یُس  تۅہیِہ  زندگی  بخشن  وول  چُھ،  بیٚیہِ  تھٲوِو  زٲنِتھ  زِ  اللہ  تعالیٰ  چُھ  انسانس  تہٕ  تٔمۍ  سٕندِس  دِلس  درمیان  حٲیل  تہٕ  تٔسۍ  کُن  یِیِو  توٚہۍ  ﴿روزِ  محشرس  منٛز﴾  ؤٹِتھ  نِنہٕ۔

Mirwaiz:
  اے  باایمانو  اسہِ  یُس  حُکماہ  کوٚر  تۅہیہِ  ییٚمہِ  برونٹھ  کہ  تعمیلِ  احکام  تہٕ  اطاعت  تہٕ  فرماں بردٲری  کٔرِو  تہِ  کوٚر  اسہِ  تُہٕندی  فٲیدٕہ  خٲطرٕ  تمہِ  سٍتۍ  بنہِ  تُہٕنٛز  حیاتِ  ابدی۔  لہٰذا  مٲنِو  حُکم  خداے  سُند  بیٚیہِ  پیغمبرِ  خداے  سُند،  ییٚلہِ  ناد  دِیہِ  تۅہیہِ  سُہ  پیغمبر  خدا  تتھ  کامہِ  کُن  یۅسہٕ  تۅہیہِ  زِندٕہ  تھاوِیو  دینس  کُن۔  ییٚمہِ  سٍتۍ  دٲیمی  زندگی  میسر  سپدان  چھےٚ،  بیٚیہِ  زٲنِو  اکھ  کتھ  اللہ  تعالیٰ  چُھ  ٹھوٚر  سپدان  شخصس  تہٕ  تِہٕندِس  دِلس  منٛز  دۅیو  طریقو۔  اکھ  گوو  باایمانو  سٕندِس  دِلس  چُھنہٕ  اطاعت  کہ  برکتہٕ  کفرو  مصییتس  کُن  نِوان۔  بیاکھ  گوو  کٲفرٕ  سٕندِس  دِلس  چُھنہٕ  مُخالفت  کہ  شامتہٕ  تہٕ  نحوستہٕ  ایمان  و  اطاعتس  کُن  کانہہ  اتھ  وتھ  دِوان۔  امِی  أندرٕہ  سُپد  معلوم  اطاعت  وفرماں بردٲرِی  پٮ۪ٹھ  مداومت  تہٕ  ڈاڈ  کرُن  چُھ  سٮ۪ٹھاہ  مُفید۔  مُخالفتس  تہٕ  نافرمٲنی  پٮ۪ٹھ  ڈاڈ  کرٕنۍ  چھےٚ  سٮ۪ٹھاہ  مُضِر،  بیٚیہِ  زٲنِو  یہِ  کتھ  کہ  توٚہۍ  سٲرِی  یِیِو  تس  معبودِ  برحقس  نِشہِ  سونٛبرٕنہٕ۔  سُے  دِیہِ  فرماں بردارن  رُت  جزا  نافرمانن  سخت  سزا۔  یِتھہٕ  پٲٹھۍ  تۅہیہِ  پٮ۪ٹھ  پننہِ  اصلاح  خٲطرٕ  فرماں بردٲری  وٲجِب  چھےٚ  یِتھے  پٲٹھۍ  چُھ  وٲجِب  تۅہیہِ  پٮ۪ٹھ  بیٚین  لوٗکن  ہُند  اصلاح  کرُن۔  تِمن  منٛز  فرماں بردٲری  ہُند  شوق  پٲدٕ  کرُن۔  اتھ  سٍتۍ  ہرگاہ  ممکن  سپُد  یُس  زیٚوِ  سٍتۍ۔  ممکن  سپدِ  یُس  تعلقات  ژٹنہٕ  سٍتۍ۔  ہرگاہ  ممکن  سپدِ  یُس  یا  صِرف  دِلس  اندر  نفرت  کرنہٕ  سٍتۍ۔  یہِ  گوو  بٔنِم  درجہ  ایمانُک۔  ورنہ  یُس  مداہنت  کر،  یعنی  گناہ  وُچھِ  توپتہٕ  کرِنہٕ  تتھ  تردید  تیٚلہِ  چُھ  تمہِ  گُنہُک  وبال  تہٕ  سزا  تس  شخصس  تہِ۔  ییٚلہِ  حقیقت  یہِ  چھےٚ۔

Tahir:
  اے  ایمان  والیو!  ییٚلہِ  (تہِ)  رسول  (صلی  اللہ  علیہ  وسلم)  تۅہیہِ  کُنہِ  کامہِ  خٲطرٕ  ناددِن  یُس  تۅہیہِ  (پوشوٕنۍ)  زندگی  عطا  چُھو  کران  تیٚلہِ  ٲسِو  اللہ  تعالیٰ  ہس  تہٕ  رسولس  (صلی  اللہ  علیہ  وسلم،  دۅشوٕنۍ)  کُن  فرمانبردٲری  سان  جواب  دِوان  دِوان  (فوراً)  حٲضر  سپدان،  تہٕ  زٲنِو  زِ  اللہ  تعالیٰ  چُھ  انسانس  تہٕ  تٔمۍ  سٕندِس  دِلس  درمیان  (قربت  کہ  خاص  شانہٕ  سان)  حٲیل  آسان  بیٚیہِ  یہِ  زِ  تۆہۍ  سٲری  یِیِو  (ٲخرکار)  تٔسۍ  کُن  جمع  کرنہٕ۔

Transliteration:
  Y<u>a</u> ayyuh<u>a</u> alla<u>th</u>eena <u>a</u>manoo istajeeboo lill<u>a</u>hi wali<b>l</b>rrasooli i<u>tha</u> daAA<u>a</u>kum lim<u>a</u> yu<u>h</u>yeekum wa<b>i</b>AAlamoo anna All<u>a</u>ha ya<u>h</u>oolu bayna almari waqalbihi waannahu ilayhi tu<u>h</u>sharoon<b>a</b>


Athar:
  بیٚیہِ  بٔچِو  تمہِ  فِتنہٕ  نِشہِ  ییٚمِچ  شہمت  مخصوص  پٲٹھۍ  تِمنٕے  لُکن  تام  محدوٗد  روزِ  نہٕ  یِمَو  تۅہیِہ  منٛزٕ  گناہ  آسہِ  کوٚرمُت۔  ﴿اَمہِ  نِشہِ  چُھ  مُراد  تِم  اجتمٲعی  فِتنہٕ  یِم  عام  وَباہکۍ  پٲٹھۍ  تِژھ  شہمت  چِھ  اَنان  یتھ  منٛز  صرف  گناہ  کرن  وٲلی  یٲتۍ  چِھنہٕ  گرفتار  سپدان  بلکہ  چِھ  تِم  لُکھ  تہِ  مارٕہ  گژھان  یِمَو  گناہ  گار  سوسائٹی  منٛز  روزُن  آسہِ  برداشت  کوٚرمُت﴾  تہٕ  زٲنِتھ  تھٲوِو،  اللہ  تعالیٰ  چُھ  سخت  سزا  دِنہٕ  وول۔

Mirwaiz:
  لہٰذا  کھوٗژِو  تتھ  بلایہِ  یۅسہٕ  نہ  خاص  تِمنٕے  یٲژ  وَلنہٕ  ییہِ۔  یِمو  تۅہیہِ  اندرہ  ظلم  و  نافرمٲنی  کٔربلکہ  سپدن  تتھ  منٛز  سٲرِی  گرفتار،  بیٚیہِ  زٲنِو  کہ  اللہ  تعالیٰ  سُند  عذاب  چُھ  سٮ۪ٹھاہ  سخت۔

Tahir:
  تہٕ  تَتھ  فتنس  کھۅژِو  یُس  خاص  پٲٹھۍ  صرف  تِمنٕے  یوت  لُکن  واتہِ  نہٕ  یِم  تۅہیہِ  منٛزٕ  ظٲلم  چِھ  (بلکہ  یِن  اَتھ  ظلمس  ساتھ  دِنہٕ  وٲلۍ  تہٕ  اَتھ  پیٚٹھ  خاموش  روزن  وٲلۍ  تہِ  تِمنٕے  منٛز  شریک  کرنہٕ)  بیٚیہِ  زٲنِو  زِ  اللہ  تعالیٰ  چُھ  عذابس  منٛز  سختی  کرن  وول۔

Transliteration:
  Wa<b>i</b>ttaqoo fitnatan l<u>a</u> tu<u>s</u>eebanna alla<u>th</u>eena <i><u>th</u></i>alamoo minkum kh<u>ass</u>atan wa<b>i</b>AAlamoo anna All<u>a</u>ha shadeedu alAAiq<u>a</u>b<b>i</b>


Athar:
  یاد  کٔرِو  سُہ  وقت  ییٚلہِ  توٚہۍ  کمٕے  ٲسِو،  زمینس  منٛز  ٲسِو  توٚہۍ  کمزور  یِوان  سمجھنہٕ،  توٚہۍ  ٲسِو  کھۅژان  روزان  زِ  خبر  لُکھ  ما  مِٹاوَنو  تۅہیِہ،  پتہٕ  کٔرنو  تۅہیِہ  خُداین  چَھپن  جاے  دستیاب،  پننہِ  مددٕ  سٍتۍ  کٔرِن  تُہٕندۍ  اتھہٕ  مضبوط  تہٕ  تۅہیِہ  واتنوونَو  جان  رزِق،  شاید  زِ  توٚہۍ  بٔنِو  شُکر  گزار۔

Mirwaiz:
  بیٚیہِ  پٲوِو  ژیٚتس  ییٚلہِ  توٚہۍ  ہجرتٕ  بروںٹھ  کم  تہٕ  کمزور  ٲسِو  مکہ  شریفس  اندر،  نٹھ  ٲسٕو  کہ  تھپہ  مانِنَو  لوٗکھ،  تتھ  حالس  اندر  دِژ  وٕہ  چھپن  جاے  خداین  مدینہ  شریفس  اندر۔  بیٚیہِ  کٔرنو  تٲیید  پننہِ  مددٕ  سٍتۍ،  بیٚیہِ  کوٚرنو  رُت  رزق  عطا  یُتھ  تۅہیہِ  شکُر  گُذٲری  کٔرِو۔

Tahir:
  تہٕ  (سُہ  وقت  کٔرِو  یاد)  ییٚلہِ  تۆہۍ  (مکی  زندگی  منٛز  تعدادرٔنگۍ)  کم  (یعنی  اقلیتس  منٛز)  ٲسۍوٕ  مُلکس  منٛز  ٲسۍوٕ  دٔبِتھ  (یعنی  معٲشی  طورکمزور  تہٕ  لتہٕ  مۅنجہِ  کرنہٕ  آمٕتۍٲسۍوٕ)  تۆہۍ  ٲسۍوٕ  اَمہِ  کتھہِ  نِشہِ  (تہِ)  خوف  زدٕہ  روزان  زِ  (طاقت  ور)  لُکھ  ما  کرنَو  تۅہیہِ  غٲب  (یعنی  سمٲجی  طور  تہِ  ٲسٕو  نہٕ  تۅہیہِ  آزٲدی  تہٕ  تحفظ  حٲصل)  پتہٕ  کۆرنَو  (مدینہ  کہ  ہجرت  پتہٕ)  تٔمۍ  (اللہ  تعالیٰ  ہن)  تۅہیہِ  (آزاد  تہٕ  محفوظ)  ٹھکانہٕ  عطا  تہٕ  (اسلامی  حکومت  تہٕ  اقتدار  کِس  صورتس  منٛز)  بخُشنَو  تۅہیہِ  پننہِ  مددٕ  سٍتۍ  طاقت  تہٕ  (بٲے  بندتہ  سٍتۍ،  مال  غنیمت  سٍتۍتہ  آزاد  معشیت  کہ  ذریعہ)  کۅرنو  تۅہیہِ  پاک  چیزو  نِشہِ  روزی  عطا  تاکہ  تۆہۍ  ہیٚکِو  (اللہ  تعالیٰ  سٕنزِ  مکمل  بندگی  ہٕنٛدِ  ذریعہ  تٔمۍ  سُنٛد)  شکر  بجا  أنِتھ۔

Transliteration:
  Wa<b>o</b><u>th</u>kuroo i<u>th</u> antum qaleelun musta<u>d</u>AAafoona fee alar<u>d</u>i takh<u>a</u>foona an yatakha<u>tt</u>afakumu a<b>l</b>nn<u>a</u>su fa<u>a</u>w<u>a</u>kum waayyadakum bina<u>s</u>rihi warazaqakum mina a<b>l</b><u>tt</u>ayyib<u>a</u>ti laAAallakum tashkuroon<b>a</b>


Athar:
  اے  لوٗکو  یِمو  ایمان  چُھو  اوٚنمُت،  مَہ  کٔرِو  خُدایس  تہٕ  تٔمۍ  سٕندِس  رسول  صلی  اللہ  علیہ و سلمس  سٍتۍ  خیانت،  پننیٚن  امانتن  منٛز  مَہ  کٔرِو  زٲنِتھ  مٲنِتھ  غدٲری  ہُنٛد  اَتُر۔  ﴿پننیٚن  امانتن  نِشہ  چُھ  مُراد  تِمہٕ  سارے  ذمہ دٲرِیِہ  یِم  کٲنٛسہِ  پیٚٹھ  اعتماد  کٔرِتھ  تَس  حوالہٕ  یِن  کرنہٕ،  خواہ  تِمہٕ  عہدِ  وفا چِہ  ذمہ دٲرِیِہ  آسن  یا  اجتمٲعی  معاہدن  ہٕنزٕ،  یا  آسن  جماعت  کیٚن  رازن  ہٕنزٕ،  یا  شخصی  تہٕ  جماعتی  مالن  ہٕنزِ،  یا  کُنہِ  عہدہ  تہٕ  منصب چہِ،  یِمہٕ  جماعت  کٲنٛسہِ  شخصس  پیٚٹھ  بھروسہٕ  کٔرِتھ  حوالہٕ  کرِ﴾

Mirwaiz:
  اے  باایمانو  أسۍ  چھِ  تۅہیہِ  مخالفت  تہٕ  نافرمٲنی  ںِشہِ  ییٚمہِ  مۅکھہٕ  ممانعت  کران  کہ  تۅہیہِ  پٮ۪ٹھ  چھِ  خداے  سٕندۍ  تہٕ  پیغمبرِ  خداے  سٕندۍ  کینہہ  حق  مٹہِ۔  تِم  بجا  اننہٕ  سٍتۍ  واتہِ  تۅہیہِ  نفع  تہٕ  فٲیدٕہ۔  نافرمٲنی  سٍتۍ  چُھ  تِمن  حقوقن  اندر  خلل  تہٕ  نقصان  واقع  سپدان۔  ییٚمہِ  سٍتۍ  تُہٕندِسٕے  نفعس  تہٕ  فٲیدس  منٛز  خلل  تہٕ  نقصان  واقع  سپدان  چُھ۔  ییٚلہِ  یہِ  کتھ  تۅہیہِ  فِکرِ  ترِ۔  لہٰذا  مہ  ترٲوِو  خلل  بیٚیہِ  مہ  کٔرِو  خدا  و رسول  سٕندین  حقن  اندر،  یہِ  گوو  حقیقتس  اندر  تُہُند  پننین  قٲبِل  حفاظت  چیزن  اندر  خلل  تہٕ  نقصان  واتناوُن،  دِیدٕہ  ودانستہ۔  زٲنِتھ  کٔرِتھ۔  اکثر  اوقات  چُھ  مالُک  تہٕ  اولادن  ہُند  محبت  مخُل  سپدان  خدا  ورسول  سٕنٛزِ  فرماں بردٲری۔  لہٰذا  دِیو  توٚہۍ  خدا  ورسول  سٕندِس  محبت  واطاعتس  ترجیح  مال  واولادن  ہٕندِس  محبتس  پٮ۪ٹھ۔  یُتھ  أسۍ  وُچھو  کُس  اکھاہ  چُھ  مال  واولادن  ہٕندِس  محبت  ترجیح  دِوان  سٲنِس  محبتس  پٮ۪ٹھ۔

Tahir:
  اے  ایمان  والیو!  تۆہۍ  مَہ  ٲسِو  اللہ  تعالیٰ  ہس  تہٕ  رسولس  (صلی  اللہ  علیہ  وسلم)  سٍتۍ  (تِہِندۍ  حقوق  ادا  کرنس  منٛز)  خیانت  کران  تہٕ  نَہ  مَہ  ٲسِو  پانہ  وٲنۍ  امانتن  منٛز  خیانت  کران  حالانکہ  تۆہۍ  (سٲری)  چِھو  (حقیقت)  زانان۔

Transliteration:
  Y<u>a</u> ayyuh<u>a</u> alla<u>th</u>eena <u>a</u>manoo l<u>a</u> takhoonoo All<u>a</u>ha wa<b>al</b>rrasoola watakhoonoo am<u>a</u>n<u>a</u>tikum waantum taAAlamoon<b>a</b>


Athar:
  تہٕ  زٲنِتھ  روٗزِو  زِ  تُہٕندۍ  مال  تہٕ  تُہٕندۍ  اولاد  چِھ  درحقیقت  آزمٲیشہِ  ہٕندۍ  سامان  تہٕ  خُدایس  نِشہِ  چُھ  اَجر  دِنہٕ  خٲطرٕ  واریاہ  کینہہ۔

Mirwaiz:
  وارٕ  زٲنِو  کہ  تُہُندۍ  مال  و  اولاد  چھِ  اکہ  آزمٲیش  تہٕ  امتحانُک  چیز  یہِ  زٲنِو  کہ  اللہ  تعالیٰ  ہس  نِشی  چھےٚ  مزوٗرۍ  تِمن  لوٗکن  ہٕندِ  خٲطرٕ  یِم  تِہُندُے  محبت  زیادٕہ  چھِ  تھاوان  چھِ  بیین  سارنٕے  ہٕندِ  کھۅتہٕ۔

Tahir:
  بیٚیہِ  زٲنِو  زِ  تُہٕندۍ  مال  تہٕ  تُہٕندۍ  اولاد  چِھ  بس  فتنہ  تہٕ  یہِ  زِ  اللہ  تعالیٰ  سٕے  نِشہِ  چُھ  اجرِ  عظیم۔

Transliteration:
  Wa<b>i</b>AAlamoo annam<u>a</u> amw<u>a</u>lukum waawl<u>a</u>dukum fitnatun waanna All<u>a</u>ha AAindahu ajrun AAa<i><u>th</u></i>eem<b>un</b>


Athar:
  اے  لوٗکو  یِمو  ایمان  چُھو  اوٚنمُت،  اگر  توٚہۍ  تقوٰی  اختیار  کٔرِو،  تیٚلہِ  تھاوِ  اللہ  تعالیٰ  تُہندِ  خٲطرٕ  کہؤٹ  بہم۔  ﴿کہؤٹ  چِھ  تتھ  چیزس  ونان  یۅسہٕ  اصلٕچ  تہٕ  کھۅٹِچ  فرق  چھےٚ  نٔنۍ  کڑان۔  یۅہے  مفہوم  چُھ  فرقانُک  تہِ،  اوَے  چُھ  اَسہِ  فرقان  لفظُک  ترجمہٕ  کہؤٹ  کوٚرمُت۔  ارشادِ  الہٰی  ہُک  مَنشہِ  چُھ  یِہ  زِ  اگر  خُدایس  کھوٚژۍ  کھوٚژۍ  دُنیاہس  منٛز  کٲم  کرِو  تیٚلہِ  کرِ  خُداے  تۅہیِہ  منٛز  فرق  کرنُک  سُہ  طاقت  پٲدٕ،  یِیِمہِ  سٍتۍ  قدمس  قدمس  پیٚٹھ  تۅہیِہ  پٲنۍ  پانے  یِہ  پے  لگہِ  زِ  کُس  ہیوٗ  رٔوِیِہ  چُھ  صحیح  تہٕ  کُس  چُھ  غلط،  کۅسہٕ  ہِش  وَتھ  چھےٚ  حق  یۅسہٕ  خُدایس  کُن  چھےٚ  گژھان  تہٕ  کۅسہٕ  وَتھ  چھےٚ  بٲطل  یۅسہٕ  شیطانس  سٍتۍ  چھےٚ  رلاوان﴾  تہٕ  تُہٕنز  بُرٲییِہ  کرِ  تۅہیِہ  نِشہِ  دوٗر  تہٕ  تُہٕندۍ  قصور  کَرِ  معاف،  اللہ  تعالیٰ  چُھ  بوڈ  فضل  کرن  وول۔

Mirwaiz:
  باایمانو  ہرگاہ  توٚہۍ  کھوٗژِو  خدایس  تِہٕنٛز  کٔرِو  پوٗرٕہ  اطاعت،  سُہ  کرِ  تۅہیہِ  اِمتیٲزی  نِشانہٕ  عطا،  بیٚیہِ  کرِ  دوٗر  تُہٕنٛزٕ  بدیہِ،  بیٚیہِ  کرِمغفرت  تۅہیہِ  سارنٕے  گُنہن۔  اللہ  تعالیٰ  چُھ  بوٚڈ  فضل  وول۔  پننہِ  فضل  سٍتۍ  کرِ  سُہ  امہِ  علاوٕہ  خبر  کم  کم  چیز  عطایِم  نہٕ  وہم  و  گُمانس  اندر  ہیٚکن  یِتھ۔

Tahir:
  اے  ایمان  والیو!  اگر  تۆہۍ  اللہ  تعالیٰ  سُنٛد  تقویٰ  اختیار  کٔرِو  سہُ  کرِ  (تیٚلہِ)  تُہٕندِ  خٲطرٕ  حقس  تہٕ  بٲطلس  منٛز  فرق  کرن  واجِنۍ  حجت  (تہٕ  ہدایت)  مقرر  تہٕ  تُہٕندِ  (دامنہٕ)  نِشہِ  مِٹاوِ  تُہٕنٛدۍ  گناہ  تہٕ  تۅہیہِ  کریو  مغفرت،  تہٕ  اللہ  تعالیٰ  چُھ  بٔڑۍ  فضل  کرن  وول۔

Transliteration:
  Y<u>a</u> ayyuh<u>a</u> alla<u>th</u>eena <u>a</u>m<u>a</u>noo in tattaqoo All<u>a</u>ha yajAAal lakum furq<u>a</u>nan wayukaffir AAankum sayyi<u>a</u>tikum wayaghfir lakum wa<b>A</b>ll<u>a</u>hu <u>th</u>oo alfa<u>d</u>li alAAa<i><u>th</u></i>eem<b>i</b>


Athar:
  سُہ  وقت  تہِ  چُھ  یاد  پاونس  قٲبل،  ییٚلہِ  منکرینِ  حق  تۅہیِہ  خلاف  تدبیر  ٲسۍ  سونچان  زِ  تۅہیِہ  کرہَنَو  قٲد  یا  کرہَنَو  قتل،  نَتہٕ  کڑہَنو  وطنہٕ  منٛزٕ  ﴿یِہ  چھےٚ  تمہِ  موقعٕچ  ذکر  ییٚلہِ  قریشن  ہُند  یِہ  اندیشہِ  یقین  کِس  حدس  تام  اوس  ووٚتمُت  زِ  وونۍ  گژھن  محمدؐ  تہِ  مدینہٕ۔  تمہِ  ساعتہٕ  لٔگۍ  تِم  پانہٕ  وٲنۍ  وَننہِ  زِ  اگر  یِہ  شخص  مکہٕ  منٛزٕ  درٛاو  تیٚلہِ  ژلہِ  خطرٕہ  سانہِ  قابو  نِشہِ  نیٚبر۔  چنانچہِ  تِمو  کوٚر  حضور  صلی  اللہ  علیہ و سلمن  متعلق  ٲخری  فٲصلہٕ  کرنہٕ  مۅکھہٕ  اکھ  اجتماع  تہٕ  اتھ  کتھہِ  پیٚٹھ  کوٚرُکھ  پانہٕ  وٲنۍ  مشورٕہ  زِ  امہِ  خطرُک  سدِ  باب  کِتھہٕ  پٲٹھۍ  یِیہِ  کرنہٕ﴾  تِم  ٲسۍ  پننہِ  چالہٕ  گِندان  تہٕ  اللہ  تعالیٰ  اوس  پنٕنۍ  چال  گںدان  تہٕ  اللہ  تعالیٰ  چُھ  سارِنٕے  ہٕندِ  کھۅتہٕ  بہتر  چال  گِںدن  وول۔

Mirwaiz:
  بیٚیہِ  پٲوِو  ژیٚتس  ییٚلہِ  تۅہیہِ  متعلق  تدبیر  تہٕ  مشورٕہ  کران  ٲسۍ  دارالندوس  اندر  سوچان  ٲسۍ  تُہٕندِ  خٲطرٕ  قٲد  کرنہٕ  خٲطرٕ  یا  قتل  کرنہٕ  خٲطرٕ،  یا  جلاوطن  کرنہٕ  خٲطرٕ  مختلف  تدابیر،  تِم  ٲسۍ  پننہِ  خیالہٕ  تدبیر  سوچان،  اللہ  تعالیٰ  تہِ  اوس  پنٕنۍ  تدابیر  کران  تِہٕندۍ  تدابیر  بٲطل  و  بیکار  کرنہٕ  خٲطرٕ،  اللہ  تعالیٰ  چُھ  بہتر  تہٕ  رُت  مضبوط  تدبیر  کروُن۔  چنانچہِ  تِہٕندۍ  سٲرِی  تدبیر  سپٕدۍ  ناکام۔  نبی  کریم  صلی  اللہ  علیہ  و سلم  واتنٲوۍ  اللہ  تعالیٰ  ہن  تِمنٕے  کٲفرن  برونٹھ  کِنۍ  پکنٲوِتھ  وارٕ  کارٕ  بصحت  و  سلامتی  مدینہ  منورس  منٛز۔

Tahir:
  تہٕ  ییٚلہِ  کٲفر  لُکھ  تۅہیہِ  خلاف  رٲسہٕ  پٲٹھۍ  سٲزِشہِ  کران  ٲسۍ  زِ  تِم  کرہن  تۅہیہِ  قٲد  یا  کرہن  تۅہیہِ  قتل  یاکڑہن  توہیہِ  (وطنہٕ  منٛزٕ)،تہٕ  (یپٲرۍ)  ٲسۍ  تِم  سٲزشی  منصوبہٕ  بناوان  تہٕ  (ہۅپٲرۍ)  اوس  اللہ  تعالیٰ  (تِہُنٛد  مکر  رد  کرنہٕ  خٲطرٕ  پنٕنۍ)  تدبیر  کران،تہٕ  اللہ  تعالیٰ  چُھ  سارِوٕے  کھۅتہٕ  بہتر  مخفی  تدبیر  کرن  وول۔

Transliteration:
  Wai<u>th</u> yamkuru bika alla<u>th</u>eena kafaroo liyuthbitooka aw yaqtulooka aw yukhrijooka wayamkuroona wayamkuru All<u>a</u>hu wa<b>A</b>ll<u>a</u>hu khayru alm<u>a</u>kireen<b>a</b>


Athar:
  ییٚلہِ  تِمن  ٲسۍ  سٲنۍ  آیات  بوزناونہٕ  یِوان،  تِم  ٲسۍ  ونان  زِ،  آ،  بوٗز  اَسہِ،  ہرگاہ  یژھو  أسۍ  تہِ  ہیٚکو  یِژھے  کتھہٕ  بنٲوِتھ،  یِمہٕ  چھےٚ  تِمے  پرٛانہٕ  دلیلہٕ  یِمہٕ  لُکھ  چِھ  گۅڈٕ  پیٚٹھے  ونان  پکان۔

Mirwaiz:
  بیٚیہِ  ییٚلہِ  پرنہٕ  ٲسۍ  یِوان  تِمن  کٲفرن  برونٹھ  کنہِ  سٲنۍ  آیات۔  ونان  ٲسۍ  تِم  بیشک  اسہِ  بوٗز  یہِ  کلام  یہِ  چُھنہٕ  کانہہ  معجزٕہ۔  ہرگاہ  أسۍ  ارادٕہ  کرو  أسۍ  تہِ  ہیٚکو  یُتھ  کلام  پیش  کٔرِتھ،  یہِ  چُھنہٕ  کینہہ  مگر  بے  دلیل  کتھہٕ  پونٛشہٕ،  یِمہٕ  کتھہٕ  برونٹھمیٚن  نِشہِ  نقٕل  کرنہٕ  آمژٕ  چھےٚ۔

Tahir:
  تہٕ  ییٚلہِ  تِمن  پیٚٹھ  سٲنۍ  آیات  چِھ  پرنہٕ  یِوان  تم  چِھ (تیٚلہِ)  ونان  بے  شک  بوٗز  اَسہِ  ہرگاہ  أسۍ  یژھو  تیٚلہِ  ہیٚکو  أسۍ  تہِ  اَتھ (کلامس) ہیوٗ  ؤنِتھ  یہِ  چُھنہٕ  بروٗنٹھِمیٚن  ہٕنزو (خیٲلی) داستانَو  وَرٲے  کِہِنۍ (تہِ)۔

Transliteration:
  Wai<u>tha</u> tutl<u>a</u> AAalayhim <u>a</u>y<u>a</u>tun<u>a</u> q<u>a</u>loo qad samiAAn<u>a</u> law nash<u>a</u>o laquln<u>a</u> mithla h<u>atha</u> in h<u>atha</u> ill<u>a</u> as<u>at</u>eeru alawwaleen<b>a</b>


Athar:
  تہٕ  سۅ  کتھ  تہِ  چھےٚ  یاد  یۅسہٕ  تِمو  ؤنمٕژ  ٲس  زِ،  خُدایا  اگر  یِہ  واقعی  حق  چُھ  چانہِ  طرفہٕ،  تیٚلہِ  وال  اَسہِ  پیٚٹھ  آسمانہٕ  پیٚٹھہٕ  کنہِ،  نَتہٕ  اَن  کانٛہہ  دگ  تُلوُن  عذاب  اَسہِ  پیٚٹھ۔

Mirwaiz:
  امہِ  کھۅتہٕ  چھےٚ  قٲبلِ  ذکر  یہِ  کتھ  کہ  یِم  ٲسۍ  ونان  خداے  ہرگاہ  یہِ  قرآنِ  مجید  پٔزۍ  پٲٹھۍ  چُھ  چانِی  طرفہٕ  تیٚلہِ  تراوتمہِ  کہ  نہ  ماننہٕ  خٲطرٕ  اسہِ  پٮ۪ٹھ  آسمان  کہ  طرفہٕ  کنہِ  روٗد۔  نتہٕ  واتناو  اسہِ  نِشہِ  کڈُر  عذاب۔  یہِ  ٲس  نہٕ  تِمن  خبر  کہ  خداے  سٕنزن  کامیٚن  اندر  چھےٚ  خاص  مصلحژٕ  آسان،  عذاب  نہ  کرنس  منٛز  چھےٚ  کینہہ  وجوہ  آسان  تِمن  وجوہن  تہٕ  موانعن  ہُند  بیان  چُھ  امہِ  پتہٕ۔

Tahir:
  تہٕ  ییٚلہِ  تِمَو  (طعنہٕ  رٔنگۍ)  وۆنٛ،  اے  اللہ!  اگر  یۅہے  (قرآن)  چانہِ  طرفہٕ  حق  چُھ  تیٚلہِ  وال  (اَمہِ  کہ  نافرمٲنی  ہٕنٛدِ  بٲعثہٕ)  اَسہِ  پیٚٹھ  آسمانہٕ  پیٚٹھہٕ  کنہِ  نَتہٕ  سوز  اَسہِ  پیٚٹھ  کانٛہہ  دگ  تُلوُن  عذاب۔

Transliteration:
  Wai<u>th</u> q<u>a</u>loo all<u>a</u>humma in k<u>a</u>na h<u>atha</u> huwa al<u>h</u>aqqa min AAindika faam<u>t</u>ir AAalayn<u>a</u> <u>h</u>ij<u>a</u>ratan mina a<b>l</b>ssam<u>a</u>i awi itin<u>a</u> biAAa<u>tha</u>bin aleem<b>in</b>


Athar:
  تمہِ  وقتہٕ  اوسنہٕ  اللہ  تعالیٰ  تِمن  پیٚٹھ  عذاب  نٲزِل  کرن  وول  ییٚلہِ  توٚہۍ  تِمن  درمیان  ٲسِو،  تہٕ  بیٚیہِ  چُھنہٕ  اللہ  تعالیٰ  سُند  یِہ  قٲعدٕہ  زِ  لُکھ  آسن  استغفار  کران  تہٕ  سُہ  دِیِہ  تِمن  عذاب۔

Mirwaiz:
  اللہ  تعالیٰ  کرِنہٕ  ہرگِز  تِمن  عذاب  توٚہۍ  تِمن  منٛز  موجود  آسنکِس  حالس  اندر،  بیٚیہِ  کِتھہٕ  کٕنۍ  کرِ  ہا  اللہ  تعالیٰ  تِمن  عذاب  یتھ  حالس  اندر  تِم  آسہن  کُنہِ  کُنہِ  وقتہٕ  کُفرٕ  کہ  مطٲبق  مغفرت  منگان۔  طواف  کران  کران غفرانک  پران۔

Tahir:
  تہٕ  (درحقیقت  چھے٘  کتھ  یہِ  زِ)  اللہ  تعالیٰ  سٕنز  چھَنہٕ  یہِ  شان  زِ  تِمن  پیٚٹھ  کرِ  عذاب  اَتھ  صورتس  منٛز  زِ  (اے  حبیبِ  مکرّم!)  تۆہۍ  تہِ  ٲسِو  تِمن  منٛز  (موجود)،  تہٕ  نَہ  چُھ  اللہ  تعالیٰ  تِتھِس  حالتس  منٛز  تِمن  پیٚٹھ  عذاب  فرماون  وول  زِ  تِم  آسن  (تس  نِشہِ)  مغفرت  منگان۔

Transliteration:
  Wam<u>a</u> k<u>a</u>na All<u>a</u>hu liyuAAa<u>thth</u>ibahum waanta feehim wam<u>a</u> k<u>a</u>na All<u>a</u>hu muAAa<u>thth</u>ibahum wahum yastaghfiroon<b>a</b>


Athar:
  مگر  وۅنۍ  کیازِ  کرِ  نہٕ  سُہ  تِمن  پیٚٹھ  عذاب  نٲزِل،  ییٚلہِ  زن  تِم  مسجدِ  حرامٕچ  وَتھ  چِھ  رُکاوان،  حالانکہ  تِم  چِھنہٕ  امہِ  مسجدِ  ہٕندۍ  جٲیز  مُتؤلۍ  کینہہ،  اَمِکۍ  جٲیز  مُتؤلۍ  ہیکن  صرف  اہل  تقویٰ  ہٕے  ٲسِتھ،  مگر  اکثر  چِھنہٕ  اَتھ  کتھہِ  زانان۔

Mirwaiz:
  تِمن  کیاہ  خصوصیت  ٲس  کہ  تِمن  کرِہا  اللہ  تعالیٰ  عذاب،  تِم  ٲسۍ  بٔڈۍ  گناہ  کران  لوٗکن  تہٕ  پیغمبرِ  برحقس  ٲسۍ  پتھ  رٹان  مسجدِ  حرامس  نکھہٕ  یِنہٕ  نِشہِ،  حالانکہ  ٲسۍ  نہٕ  تِم  لوٗکھ  مسجدِ  ہٕندِ  متولی  تہٕ  اِختیار  وٲلۍ۔  ییٚمِچ  قٲبلیتٕھے  ٲسۍ  نہٕ  تِمن۔  کُنہِ  طریقہٕ  اوس  نہٕ  تِمن  تہِ  کرنُک  حق،  تمِکۍ  اختیار  وٲلۍ  تہٕ  متولی  آسنٕچ  قٲبلیت  چھنا  مگر  پرہیزگار  بندن  تِم  گٔے  باایمان،  لیکن  تِمو  أندرٕہ  چھِ  ڈیٹھ  کٍتۍ  یِمن  نہٕ  اَمِچ  خبرٕے  چھےٚ۔

Tahir:
  (تُہٕندِ  مدینہٕ  کہ  ہجرت  پتہٕ)  کیا  وجہ  ہیٚکہِ  تِمن  (مکہٕ  کیٚن  کٲفرن)  خٲطرٕ  بیٚیہِ  ٲسِتھ  زِ  اللہ  تعالیٰ  دِیہِ  نہٕ  (وۅنۍ)  تِمن  عذاب  حالانکہ  تِم  چِھ  (لُکن)  مسجدِ  حرام  (یعنی  کعبتہ  اللہ)  نِشہِ  رُکاوان  تہٕ  تِم  چِھنہٕ  تَمِکۍ  ولی  (یا  متّولۍ)  آسنس  لایق  تہِ،تَمِکۍ  اولیأ (یعنی  دوست)  چِھ  صرف  پرہیزگار  لُکھ  آسان  مگر  تِمَو  منٛزٕ  چِھنہٕ  اکثر  (یہِ  حقیقت)  زانانٕے۔

Transliteration:
  Wam<u>a</u> lahum all<u>a</u> yuAAa<u>thth</u>ibahumu All<u>a</u>hu wahum ya<u>s</u>uddoona AAani almasjidi al<u>h</u>ar<u>a</u>mi wam<u>a</u> k<u>a</u>noo awliy<u>a</u>ahu in awliy<u>a</u>ohu ill<u>a</u> almuttaqoona wal<u>a</u>kinna aktharahum l<u>a</u> yaAAlamoon<b>a</b>


Athar:
  بیت  اللہ  ہس  نکھہٕ  کۅسہٕ  نماز  چھےٚ  یِمن  لُکن  سپدان؟  بس  چِھ  شُرِنہِ  کران  تہٕ  اَتھہٕ  وایان،  لہٰذا  رٔٹِو  وۅنۍ  تَمہِ  عذابُک  مزٕہ  وُچِھو  پننِس  تتھ  انکارِ  حق کِس  پاداشس  منٛز  یُس  توٚہۍ  کران  چِھو  روٗدِمٕتۍ۔

Mirwaiz:
  بیٚیہِ  ٲس  نہٕ  نٮ۪ماز  تِہٕنٛز  خانہ  کعبس  نِشہِ  مگر  ٲسو  سٍتۍ  شُرِنۍ  وایِنۍ۔  بیٚیہِ  اتھو  سٍتۍ  ژرِ  پوٚپ  کرُن۔  اتھ  نامعقول  حرکتس  ٲسۍ  نٮ۪ماز  ونان،  لہٰذا  ژٕہِو  وۅنۍ  عذاب  تمہِ  کُفرٕ  بدل  یُس  توٚہۍ  کران  ٲسِو۔

Tahir:
  تہٕ  بیت  اللہ  (یعنی  خانہ  کعبس)  نِشہِ  تِہٕنز  (ناوٕچ)  نماز  چھَنہٕ  شُرِنیٚو  تہٕ  اَتھہٕ  وایِنہٕ  وَرٲے  کِہِنۍ،لہٰذا  وُچِھو  تۆہۍعذاب  (بُک  مزٕہ)  اَمہِ  وجہ  کِنۍ  زِ  تۆہۍ  ٲسِوٕ  کفرکران۔

Transliteration:
  Wam<u>a</u> k<u>a</u>na <u>s</u>al<u>a</u>tuhum AAinda albayti ill<u>a</u> muk<u>a</u>an wata<u>s</u>diyatan fa<u>th</u>ooqoo alAAa<u>tha</u>ba bim<u>a</u> kuntum takfuroon<b>a</b>


Athar:
  یِمو  لُکو  حق  ماننہٕ  نِشہِ  انکار  چُھ  کوٚرمُت،  تِم  چِھ  پنٕنۍ  مال  اللہ  تعالیٰ  سٕنزِ  وَتہِ  نِشہِ  رُکاونہٕ  مۅکھہٕ  خرچ  کران،  تہٕ  وُنہِ  روزن  بیٚیہِ  خرچ  کران،  مگر  ٲخر کار  بنن  یِمے  کوٗششہِ  تِہندِ  خٲطرٕ  پچھتاونُک  سبب،  پتہٕ  گژھن  تِم  مغلوب،  پتہٕ  یِن  یِم  کٲفر  جہنمس  کُن  گھیرٕ  کٔرِتھ  اَننہٕ۔

Mirwaiz:
  پٔزۍ  پٲٹھۍ  یِم  کٲفر  چھِ  تِم  چھِ  مال  پنُن  خرٕچ  کران  لوٗکن  منٛز  خداے  سٕنٛزِ  وتہِ  نِشہِ  پتھ  رٹنہٕ  خٲطرٕ۔  ہۅ  گٔیہِ  تِہٕنٛز  بدنی  عبادت  یہِ  گٔیہِ  تِہٕںٛز  مالی  عبادت،  آیِندٕہ  تہِ  روزن  تِم  امہِ  خٲطرٕ  مال  خرٕچ  کران۔  پتولاکہ  سپدِ  سُہ  مال  تِہٕندِ  خٲطرٕ  حسرتُک  سبب۔  پتولاکہ  سپدن  مغلوب  تہٕ  ذلیل۔  یہِ  گوکھ  دنیاہُک  عذاب۔  ٲخرتُک  عذاب  گوکھ  الگ،  یِمو  لوٗکو  کُفر  کوٚر  تِم  سٲرِی  یِن  سونٛبراونہٕ  قیامتٕکۍ  دۅہ  جہنمس  منٛز  سوزنہٕ  خٲطرٕ۔

Tahir:
  بے  شک  چِھ  کٲفر  لُکھ  پَنُن  مال  تہٕ  دولت  (اَمہِ  موجوب)  خرچ  کران  زِ  (اَمہِ  کہ  اثرٕ  سٍتۍ)  رُکاون  تِم  (لُکن)  اللہ  تعالیٰ  سنٛز  وَتہِ  نِشہِ  (یعنی  دین  چہِ  وتہِ  نش)،  لہٰذا  روزِن  تِم  اَتھ  وُنہِ  خرچ  کران  پتہٕ  بَنہِ  (یہِ  خرچ  کرُن)  تِہِندِس  حقس  منٛز  افسوس  (یعنی  حسرت  تہٕ  ندامت)  پتہٕ  یِن  تِم  (اللہ  تعالیٰ  سٕندِ  گرفت  کہ  ذریعہ)  پسپاکرنہٕ،  تہٕ  یِمَو  لُکو  کفر  چُھ  اختیار  کۆرمُت  تِم  یِن  جہنمس  کُن  چھَگ  دِتھ  پکناونہٕ۔

Transliteration:
  Inna alla<u>th</u>eena kafaroo yunfiqoona amw<u>a</u>lahum liya<u>s</u>uddoo AAan sabeeli All<u>a</u>hi fasayunfiqoonah<u>a</u> thumma takoonu AAalayhim <u>h</u>asratan thumma yughlaboona wa<b>a</b>lla<u>th</u>eena kafaroo il<u>a</u> jahannama yu<u>h</u>sharoon<b>a</b>


Athar:
  تاکہ  اللہ  تعالیٰ  کرِ  گندگی،  پٲکیزگی  نِشہِ  چھٲنٹِتھ  بیوٚن،  تہٕ  پرٛتھ  قسمٕچ  گندگی  رلٲوِتھ  کریٚس  کُنُے،  پتہٕ  چھکہِ  تتھ  پھٹجہِ  جہنمس،  یِمے  لُکھ  چِھ  اصلی  خسارٕہ لد۔

Mirwaiz:
  یُتھ  اللہ  تعالیٰ  الگ  کرِ  ناپاک  لوٗکن  پاک  لوٗکو  نِشہِ،  بیٚیہِ  دِیہِ  بٔرِتھ  ناپاک  لوٗکن  اکھ  أکِس  پٮ۪ٹھ،  یعنی  اکھ  أکِس  سٍتۍ  نکھہٕ  نکھہٕ  تھٲوِتھ  کھارِ  تِمن  سارنے  اکھ  ڈیراہ۔  توپتہٕ  دِیکھ  یکہٕ  وٹہٕ  بٔرِتھ  جہنمس  منٛز،  یِمے  لوٗکھ  تہِ  کیاہ  گٔے  تاون  زد  یتھ  تاوان  زدگی  نہایتٕھے  چُھنہٕ۔

Tahir:
  تاکہ  اللہ  تعالیٰ  کرِ  ناپاک  (کردارن)  پاکیزٕہ  (کردارن)  نِشہِ  جدا  تہٕ  ناپاکنے  (یعنی  نجاست  لد  کردارن)  تھاوِ  اَکھ  أکِس  پی٘ٹھ (وارِوارِ  غٲلب)  کران  پتہٕ  کرِسارِنٕے  (ٲخرس  پی٘ٹھ) کُنی  بنہٕ  پتہٕ  تراوِ  اَتھ  (ڈھیرس)  جہنمس  منٛز،  یِمَے  لُکھ  چِھ  خسارٕہ  تُلن  والۍ۔

Transliteration:
  Liyameeza All<u>a</u>hu alkhabeetha mina a<b>l</b><u>tt</u>ayyibi wayajAAala alkhabeetha baAA<u>d</u>ahu AAal<u>a</u> baAA<u>d</u>in fayarkumahu jameeAAan fayajAAalahu fee jahannama ol<u>a</u>ika humu alkh<u>a</u>siroon<b>a</b>


Athar:
  اے  نبیؐ،  یِمن  کٲفرن  ؤنِو  زِ  اگر  وُنہِ  تہِ  باز  پھیرن  تیٚلہِ  یِکینژھاہ  پتھ  کُن  سپُدمُت  چُھ  سُہ  یِیہِ  درگزر  کرنہٕ،  البتہٕ  اگر  یِم  تَمی  پٔتِمہِ  رٔوِشہِ  ہُند  اعادٕہ  کرن  تیٚلہِ  یِکینژھاہ  پٔتِمیٚن  قومن  سٍتۍ  سپُدمُت  چُھ  سُہ  چُھ  سارِنٕے  پے۔

Mirwaiz:
  فرمٲوِیوکھ  توٚہۍ  یا  رسول  اللہ  صلی  اللہ  علیہ  و  سلم  کٲفرن  یِمن  برونٹِھم  مضمون  بوٗزِتھ  کینہہ  اثر  سپُدمُت  آسہِ  کہ  ہرگاہ  تِم  کُفرٕ  و  شِرکہٕ  نِشہِ  پتھ  روٗزِتھ  مسلمان  سپدن  تِمن  ییہِ  بروںٹھمِس  سٲرسٕے  بخشٲیِش  کرنہٕ،  ہرگاہ  دبارٕہ  بیٚیہِ  کُفرٕے  کرن  بدستور  روزن  کُفرسٕے  پٮ۪ٹھ۔  پس  چھےٚ  برونٹھمیٚن  کٲفرن  ہٕںٛز  روِش  گذریمژٕے۔  تِمو  کیاہ  کوٚر  تِمن  کیاہ  بنیو۔

Tahir:
  تۆہۍ  فرمٲوِو  کفر  کرن  والیٚن  ہرگاہ  تِم  (پننیو  کٲفرانہٕ  کامیو  نِشہِ)  باز  یِن  تیٚلہِ  یِن  تِہِندۍ  تِم  (گناہ)  بخشنہٕ  یِم  پتھ  کُن  گٔمٕتۍ  چِھ  تہٕ  اگر  تِم  بیٚیہِ  تی  کینٛژھاہ  کرن  تیٚلہِ  چُھ  یقینا  بروٗنٹھِمیٚن  ہُنٛد  (عذاب  در  عذابُک)  طریقہٕ  پَتھ  کُن  سپُدمُت  (تِمن  سٍتۍ  تہِ  سپدِ  تی  کینژھاہ)۔

Transliteration:
  Qul lilla<u>th</u>eena kafaroo in yantahoo yughfar lahum m<u>a</u> qad salafa wain yaAAoodoo faqad ma<u>d</u>at sunnatu alawwaleen<b>a</b>


Athar:
  ﴿اے  لوٗکو  یِمو  ایمان  چُھو  اوٚنمُت﴾  یِمن  کٲفرن  سٍتۍ  کٔرِو  جنگ  یوٚت  تام  فِتنہٕ  گژِھہ  ختم  تہٕ  دین  سپدِ  پوٗرٕ  پٲٹھۍ  اللہ  تعالیٰ  سٕندِ  خٲطرٕ،  پتہٕ  اگر  تِم  فتنہ  نِشہِ  باز  پھیرن،  تیٚلہِ  چُھ  تِہٕندیٚن  اعمالن  ہُند  وُچھن  وول  اللہ  تعالیٰ۔

Mirwaiz:
  توٚہۍ  کٔرِو  یا  رسول  اللہؐ  یِمن  کٲفرن  سٍتۍ  جہاد۔  ہرگاہ  یِم  کُفرٕسٕے  پٮ۪ٹھ  روزن  یوٚتانۍ  یہِ  شرک  و  کُفرُک  فِتنے  سپدِ  ختم،  پرٛتھ  طرفہٕ  پھہلہِ  دین  خداے  سُندُے،  توپتہٕ  ہرگاہ  تِم  پتھ  روزن  کُفرٕ  ںِشہِ  اللہ  تعالیٰ  چُھ  تِہٕنزٕ  سارے  کامہِ  وُچھان۔

Tahir:
  تہٕ  (اے  اہلِ  حق!)  تۆہۍ  روٗزِو  تِمن  (ظلم  و  طاغوت  کیٚن  سرغنن)  سٍتۍ  (امنہٕ  کہ  قیام  خٲطرٕ)  جنگ  کران  یۆت  تام  زن  کانٛہہ  فتنہ  (پتھ  کُن)  روزِ  نہٕ۔  تہٕ  سورُے  دین  (یعنی  بندگی  تہٕ  زندگی  ہُنٛد  نظام)  سپدِاللہ  تعالیٰ  سُندُے،  پتہٕ  اگر  تِم  باز  پھیرن  تیٚلہِ  چُھ  اللہ  تعالیٰ  بے  شک  تَتھ  (عملہِ)  یۅسہٕ  تِم  کران  چِھ،  وارٕ  پٲٹھۍ  وُچھان۔

Transliteration:
  Waq<u>a</u>tiloohum <u>h</u>att<u>a</u> l<u>a</u> takoona fitnatun wayakoona a<b>l</b>ddeenu kulluhu lill<u>a</u>hi faini intahaw fainna All<u>a</u>ha bim<u>a</u> yaAAmaloona ba<u>s</u>eer<b>un</b>


Athar:
  تہٕ  اگر  تِم  مانن  نہٕ  تیٚلہِ  روٗزِو  زٲسِتھ  زِ  اللہ  تعالیٰ  چُھ  تُہُند  رچھن  وول  تہٕ  سُہ  چُھ  بہترین  حٲمی  تہٕ  مددگار۔

Mirwaiz:
  ہرگاہ  تِم  روگردٲنی  کرن۔  توٚہۍ  روزِو  مضبوط۔  خداے  سُند  ناو  ہیٚتھ  کٔرِو  تِہُند  مُقابلہٕ۔  توٚہۍ  زٲنِو  پٔزۍ  پٲٹھۍ  کہ  اللہ  تعالیٰ  چُھ  تُہُند  رفیق۔  سُے  چُھ  تُہُند  رُت  رفیق  تہٕ  رُت  مددگار  تُہُند۔

Tahir:
  تہٕ  ہرگاہ  تِمَو  (حق  کہ  اطاعت  نِشہِ)  روگردٲنی  کٔر  تیٚلہِ  زٲنِو  زِ  بے  شک  چُھ  اللہ  تعالیٰ  ہٕے  تُہُنٛد  مولیٰ  (یعنی  حمایت  کرن  وول)،  (سُے)  چُھ  بہتر  حمایتی  تہٕ  بہتر  مددگار۔

Transliteration:
  Wain tawallaw fa<b>i</b>AAlamoo anna All<u>a</u>ha mawl<u>a</u>kum niAAma almawl<u>a</u> waniAAma a<b>l</b>nna<u>s</u>eer<b>u</b>


Athar:
  تہٕ  تۅہیِہ  گژِھہ  پے  لگٕنۍ  زِ  یُس  مالِ  غنیمت  تۅہیِہ  حٲصل  چُھو  کوٚر  مُت  ﴿یتھ  جایِہ  چُھ  تَمہِ  مالِ  غنیمت  کہ  بٲگراونُک  قانون  وَننہٕ  یِوان  یتھ  متعلق  تقریر کِس  ابتداہس  منٛز  وَننہٕ  اوس  آمُت  زِ  یِہ  چُھ  اللہ  تعالیٰ  سُند  انعام  یتھ  متعلق  فٲصلہٕ  کرنُک  اختیار  اللہ  تعالیٰ  تہٕ  تٔمۍ  سٕندِس  رسولؐ  سٕے  یوت  چُھ،  وۅنۍ  آو  سُہ  فٲصلہٕ  بیان  کرنہٕ﴾  تَمِیُک  پوٗنژِم  حصہٕ  چُھ  خدایس  تہٕ  تٔمۍ  سٕندِس  رسول  صلی  اللہ  علیہ و سلمس  خٲطرٕ  بیٚیہِ  رشتہٕ دارن،  یتیمن،  مسکینن  تہٕ  مسافرن  خٲطرٕ  اگر  تۅہیِہ  ایمان  اوٚنمُت  چُھو  خُدایس  پیٚٹھ  تہٕ  تتھ  چیزس  پیٚٹھ  یُس  فٲصلہٕ  کہ  دۅہ،  یعنی  دۅشوٕنۍ  فوجن  ہٕندِ  ٹکراونہٕ کہ  دۅہ  اسہِ  پننِس  بندس  پیٚٹھ  نٲزِل  اوس  کوٚرمُت،  ﴿یعنی  سُہ  تٲئید  تہٕ  نصرت  ییٚمہِ  کہ  بدولتہٕ  تۅہیِہ  فتح  حٲصل  سپزٕو،  تہٕ  ییٚمہِ  کہ  بدولتے  تۅہیِہ  یِہ  مالِ  غنیمت  حٲصل  سپدُو،  تیٚلہِ  کٔرِو  یِہ  حصہٕ  خوشی  سان  ادا﴾  اللہ  تعالیٰ  چُھ  پرٛتھ  چیزس  پیٚٹھ  قدرت  تھاوان۔

Mirwaiz:
  بیٚیہِ  زٲنِو  یہِ  کتھ  وارٕ  کہ  بتحقیق  یہِ  کینژھاہ  تۅہیہِ  کٲفرن  نِشہِ  مالِ  غنیمت  حٲصِل  کٔرِو  پس  چُھ  تمیُک  حکُم۔  تتھ  سٲرسٕے  گژھن  پانژھ  حصہٕ  کرنہٕ  یِن۔  توپتہٕ  گژھن  تتھ  پٲنژمِس  حِصس  بیٚیہِ  پانژھ  حِصہٕ  کرنہٕ  یِن۔  تمہِ  منٛزٕ  پٲنژِم  حصہٕ  خدایس  تہٕ  تِہٕندِس  پیغمبرٕہ  سٕندِ  خٲطرٕ  تھاوُن۔  نبی  کریم  صلی  اللہ  علیہ  و سلم  کرن  نیابت  خداے  سُند  حِصہٕ  وصول  توپتہٕ  کرن  تِم  خرٕچ  تمہِ  منٛزٕ  پننین  ذٲتی  اخراجاتن  پٮ۪ٹھ۔  بیٚیہِ  پننین  اہلِ  قرابتن  پٮ۪ٹھ  یِمو  ابتدا  پٮ۪ٹھہٕ  تِمن  نُصرت  و  مدد  کوٚر۔  بنی  ہاشِم،  بنی  مطلبو  أندرٕہ  یِمن  زکوٰۃ  رٹٕنۍ  چھےٚ  حرام  بیٚیہِ  یتیمن  تہٕ  حاجت  مند  مسلمانن  پٮ۪ٹھ۔  بیٚیہِ  مسافرن  پٮ۪ٹھ  تمہِ  پتہٕ  یِم  ژور  حصہٕ  مالِ  غنیمتٕکۍ  باقی  چھِ  تِم  یِن  لشکرِ  پٮ۪ٹھ  تقسیم  کرنہٕ۔  سوارس  زٕہ  حصہٕ،  پتھر  پکہٕ  وٕنِس  اکھ  حصہٕ،  ہرگاہ  تۅہیہِ  پژھ  کٔرٕو  خدایس،  بیٚیہِ  کوٚرُو  تس  پٮ۪ٹھ  یقین۔  بیٚیہِ  تتھ  پٮ۪ٹھ  یہِ  اسہِ  نٲزِل  کوٚرپننِس  بندے  خاصس  حضرتِ  محمدس  پٮ۪ٹھ  صلی  اللہ  علیہ  و سلم  فٲصلہٕ  دۅہہ  یعنی  جنگِ  بدرٕکۍ  دۅہہ۔  ییٚمہِ  دۅہہ  زٕجمٲژ  باایمان  تہٕ  کٲفر  اورٕیور  مُقٲبِل  سپٕدۍ۔  یوم  الفرقان  اندر  چُھ  مُراد  جنگِ  بدرُک  دۅہ  ییٚمہِ  دۅہہ  پٔزِس  تہٕ  اپزِس  فرق  آیہِ  کرنہٕ،  اللہ  تعالیٰ  چُھ  پرٛتھ  چیزس  پٮ۪ٹھ  پوٗرٕ  ہ  قدرت  وول۔

Tahir:
  بیٚیہِ  زٲنِو  زِ  یِکینٛژھاہ  مالِ  غنیمت  تۅہیہِ  حٲصل  آسیٚو  کۆرمُت  تَمِیک  پوٗنٛژِم  حصہٕ  چُھ  اللہ  تعالیٰ  سٕندِ  خٲطرٕ  تہٕ  رسول  (صلی  اللہ  علیہ  وسلم)  سٕند  خٲطرٕ  تہٕ  رسول  (صلی  اللہ  علیہ  وسلم)  سٕنٛدیٚن  قرابت  دارن  خٲطرٕ  بیٚیہِ  یتیمن  تہٕ  محتاجن  تہٕ  مسافرن  خٲطرٕ۔  اگر  تۅہیہِ  اللہ  تعالیٰ  ہس  پیٚٹھ  تہٕ  تَتھ  (وحی)  پیٚٹھ  ایمان  چُھو  اۆنمُت  یۅسہٕ  اَسہِ  پننِس  (برگزیدٕہ)  بندس  پیٚٹھ  (حق  و  بٲطلس  درمیان)  فٲصلہٕ  کہ  دۅہ  نٲزل  فرمٲو  سُہ  دۅہ  (ییٚلہِ  بدرکِس  مٲدانس  منٛز  مومنن  تہٕ  کٲفرن  ہٕنٛدۍ)  دۅشوَے  لشکر  پانہٕ  وٲنۍ  اَکھ  أکِس  سٍتۍمقابلہٕ  ٲسۍکران،  تہٕ  اللہ  تعالیٰ  چُھ  پرتھ  چیزس  پیٚٹھ  قدرت  تھاوان۔

Transliteration:
  Wa<b>i</b>AAlamoo annam<u>a</u> ghanimtum min shayin faanna lill<u>a</u>hi khumusahu wali<b>l</b>rrasooli wali<u>th</u>ee alqurb<u>a</u> wa<b>a</b>lyat<u>a</u>m<u>a</u> wa<b>a</b>lmas<u>a</u>keeni wa<b>i</b>bni a<b>l</b>ssabeeli in kuntum <u>a</u>mantum bi<b>A</b>ll<u>a</u>hi wam<u>a</u> anzaln<u>a</u> AAal<u>a</u> AAabdin<u>a</u> yawma alfurq<u>a</u>ni yawma iltaq<u>a</u> aljamAA<u>a</u>ni wa<b>A</b>ll<u>a</u>hu AAal<u>a</u> kulli shayin qadeer<b>un</b>


Athar:
  یاد  کٔرِو  سُہ  وقت  ییٚلہِ  توٚہۍ  وادی  ہٕندِ  ییٚمہِ  طرفہٕ  ٲسِو  تہٕ  تِم  ٲسۍ  دوٚیِمہِ  طرفہٕ  پڑاو  ترٲوِتھ  تہٕ  فٲصلہٕ  اوس  تۅہیِہ  بٔنۍ  کِنۍ  ﴿سٲحِلس﴾  کُن  اگر  تۅہیِہ  تہٕ  تِمن  درمیان  گۅڈے  مقابلٕچ  قرار  داد  سپدیمٕژ  آسِہے،  تیٚلہِ  کٔرِہِو  توٚہۍ  ضروٗر  تتھ  موقعس  پیٚٹھ  اجتناب،  البتہ  یِکینژھاہ  پیش  آو  سُہ  اوس  امہِ  موجوب  زِ  ییٚمہِ  کتھہِ  ہُند  فٲصلہٕ  خُداین  کوٚرمُت  اوس  تتھ  کڈِ  نوٚن،  تاکہ  یَس  ہلاک  چُھ  سپدُن،  سُہ  گژھہِ  ٹاکارٕ  دلیلہِ  سان  ہلاک،  تہٕ  یَس  زندٕہ  چُھ  روزُن،  سُہ  روزِ  ٹاکارٕ  دلیلہِ  سان  زندٕہ،  یقیناً  چُھ  اللہ  تعالیٰ  بوزن  وول  تہٕ  زانن  وول۔

Mirwaiz:
  ییٚمہِ  دۅہہ  توٚہۍ  ٲسِو  اے  باایمانو  میدانِ  جنگ  کِس  کِنارس  پٮ۪ٹھ  یُس  مدینہ  شریفس  نزدیک  اوس۔  کٲفر  ٲسۍ  میدان  کِس  تتھ  کِنارس  پٮ۪ٹھ  یُس  مدینہ  شریف  نِشہِ  دوٗر  اوس،  ابو  سُفیان  سُند  قبیلہٕ  اوس  تۅہیہِ  بوٚنمہِ  طرفہٕ  سمندرکِس  کِنارس  قریب  پکان،  ہرگاہ  توٚہۍ  فریقین  پانہٕ  وٲنۍ  جنگ  کرنہٕ  خٲطرٕ  کانہہ  وقتاہ  مقرر  کٔرِہِو۔  تتھ  وقتس  منٛز  گژِھہ  ہو  تۅہیہِ  اِختلاف  تہٕ  پس  وپیش  ممکن  اوس  کہ  پننہِ  کم  سامانہٕ  آسنہٕ  مۅکھہٕ  میلِہِونہٕ  توٚہۍ  وقتس  پٮ۪ٹھ،  مگر  اللہ  تعالیٰ  ہن  سونٛبرٲوِو  توٚہۍ  اورٕ  یور  وقت  مقرر  کرنہٕ  ورٲے،  یُتھ  اللہ  تعالیٰ  جٲرِی  کرِ  سُہ  حکُم  یُس  تٔمِس  کرُن  اوس  یعنی  عزتِ  اِسلام  شکستِ  کُفر،  یہِ  تدبیر  کٔراللہ  تعالیٰ  ہن  یُتھ  یہِ  نٔنۍ  قدرت  وُچھِتھ  ہلاک  گژھ وُن  تہِ  ہلاک  گژِھہ  دلیل  وُچھِتھ۔  زِندٕہ  روزِ  یُس  زِندٕہ  روزِ  دلیل  وُچھِتھ۔  یعنی  پرٛتھ  أکِس  سپدِ  معلوم  قدرتِ  خدا۔  کِتھہٕ  پٲٹھۍ  کٔرتٔمۍ  نٔنۍ  یٲرِی  مسلمانن۔  سازو  سامانہٕ  ورٲے  کٔرنکھ  فتح  عطا،  بیٚیہِ  چُھ  بیشک  اللہ  تعالیٰ  سورُے  بوزٕوُن  سورُے  زانہٕ  وُن،

Tahir:
  ییٚلہِ  تۆہۍ  (مدینہ  کہ  طرفہ)  وادی  ہٕنٛدِس  قریبی  بٔٹھِس  پیٚٹھ  ٲسۍوٕ  تہٕ  تِم  (کفّار)  ٲسۍ  (دۆیِمہِ  طرفہٕ)  دوٗرِکِس  بٔٹھِس  پیٚٹھ  تہٕ  (تجارتی)  قافلہٕ  اوس  تۅہیہِ  بۅن  کُن،  تہٕ  اگر  تۆہۍ  (جنگ  خٲطرٕ)  کانٛہہ  وعدٕہ  کٔرۍہِو  تیٚلہِ  وٲتِہِوضرور  (پننہِ)  وعدٕہ  ڈٔلتھ  (وقتن  منٛز)  مگر  (اللہ  تعالیٰ  ہن  کٔرۍنَو  تۆہۍ  بغیر  وعدٕہ  أکۍ  سٕے  وقتس  پیٚٹھ  جمع)  یہِ  (سَپُد)  اَمہِ  موجوب  زِ  اللہ  تعالیٰ  کرِ  تَتھ  کامہِ  پوٗرٕ  یَتھ  (بہرحال)  سَپدُنُے  اوس  تاکہ  ییٚمِس  شخصس  مرُن  چُھ  سُہ  مرِحجت  (مکمل  سپدنہٕ)  سٍتۍ  تہٕ  ییٚمِس  زندٕہ  چُھ  روزُن  سُہ  روزِزندٕہ  حجت  (مکمل  سپدنہٕ)  سٍتۍ۔  (یعنی  پۯتھ  کٲنسہِ  برونٛہہ  کنہِ  گژِھہ  اسلام  تہٕ  رسول  برحق  صلی  اللہ  علیہ  وسلمن  ہٕنٛدِس  صداقتس  پیٚٹھ  حجت  قٲیِم)،  تہٕ  بے  شک  چُھ  اللہ  تعالیٰ  وارٕ  پٲٹھۍ  بوزن  وول  زانن  وول۔

Transliteration:
  I<u>th</u> antum bi<b>a</b>lAAudwati a<b>l</b>dduny<u>a</u> wahum bi<b>a</b>lAAudwati alqu<u>s</u>w<u>a</u> wa<b>al</b>rrakbu asfala minkum walaw taw<u>a</u>AAadtum la<b>i</b>khtalaftum fee almeeAA<u>a</u>di wal<u>a</u>kin liyaq<u>d</u>iya All<u>a</u>hu amran k<u>a</u>na mafAAoolan liyahlika man halaka AAan bayyinatin waya<u>h</u>y<u>a</u> man <u>h</u>ayya AAan bayyinatin wainna All<u>a</u>ha lasameeAAun AAaleem<b>un</b>


Athar:
  اے  نبیؐ،  تہٕ  یاد  کٔرِو  سُہ  وقت،  ییٚلہِ  اللہ  تعالیٰ  اوس  تِمن  تُہندِس  خوابس  منٛز  کمٕے  ہاوان۔  ﴿یِہ  چھےٚ  تمہِ  وقتچٕ  کتھ  ییٚلہِ  حضورؐ  مُسلمان  ہیٚتھ  مدینہٕ  پیٚٹھہٕ  نیران  ٲسۍ  یا  وَتہِ  ٲسۍ  کُنہِ جایِہ،  تہٕ  یِہ  ٲس  نہٕ  پے  زِ  کٲفرن  ہُند  لشکر  کوتاہ  بوٚڈ  چُھ۔  تَمہِ  وقتہٕ  وُچھ  حضور  صلی  اللہ  علیہ و سلمو  خوابس  منٛز  یِہ  لشکر،  تہٕ  یُس  منظر  تِمن  برونٛہہ  کنہِ  پیش  آو  کرنہٕ  تمہِ  نِشہِ  کوٚر  تِمو  اندازہ  زِ  دشمنن  ہُند  تعداد  چُھنہٕ  زیادہ  کینہہ﴾  ہرگاہ  سُہ  تۅہیِہ  تِہُند  تعداد  زیادہ  ہاوِہے۔  تیٚلہِ  ہٲرِہِو  ضرور  توٚہۍ  ہمت  تہٕ  لڑایِہ  ہٕندِس  معاملس  منٛز  تُلہِ ہِو  تنازعہ،  مگر  خُداے  نٕے  بچٲوِنو  توٚہۍ  امہِ  نِشہِ،  پٔزۍ پٲٹھۍ  چُھ  سُہ  سیٖنَن  ہُند  حال  تام  زانان۔

Mirwaiz:
  سُہ  وقت  تہِ  چُھ  یاد  کرنس  قٲبِل  ییٚلہِ  اللہ  تعالیٰ  ہن  ہٲوٕو  تۅہیہِ  کٲفرن  ہٕنٛز  لشکر  خۅابس  منٛز  کم،  ہرگاہ  تۅہیہِ  ہاوِہو  سُہ  لشکر  زیادٕہ  تعداد  کِنۍ  تیٚلہِ  سپدِہوٗ  توٚہۍ  کم  ہمت،  بیٚیہِ  کٔرِہِوۍ  توٚہۍ  ضروٗر  اِختلاف  جہاد  کرنس  اندر،  لیکن  اللہ  تعالیٰ  ہن  تھٲوِو  تِمو  دۅشوٕے  چیزو  نِشہِ  بسلامت۔  نہ  کوٚرُو  تۅہیہِ  اختلاف  نہ  سپِدو  توٚہۍ  کم  ہمت،  پٔزۍ  پٲٹھۍ  سُہ  چُھ  پوٗرٕ  زانہٕ  وُن  دِلن  ہنزٕ  کتھہٕ۔

Tahir:
  (سُہ  واقعہ  پٲوِو  یاد)  ییٚلہِ  تۅہیہِ  اللہ  تعالیٰ  ہن  تُہٕندِس  خوابس  منٛز  تِمن  کٲفرن  (ہُنٛد  لشکر)  کم  کٔرِتھ  اوسنَو  ہوومُت  تہٕ  اگر  (اللہ  تعالیٰ)  تۅہیہِ  سُہ  زیادٕہ  کٔرِتھ  ہاوِہیٚو  (اے  مسلمانو!)  تیٚلہِ  ہٲرِہِوتۆہۍ  ہمت  تہٕ  تۆہۍ  لٲگِہِو  یقینا  اَتھ  (جنگ  کِس)  معاملس  منٛز  پانہٕ  وٲنۍ  ژُوٕنۍ  مگراللہ  تعالیٰ  ہن  بچٲوۍ  (مسلمان  بزدلی  تہٕ  باہمی  پھاٹوَن  وادٕ  نِشہِ)۔  بے  شک  چُھ  سُہ  سیٖنن  ہٕنزن  (کٔھٹِتھ)  کتھن  وارٕ  پٲٹھۍ  زانن  وول۔

Transliteration:
  I<u>th</u> yureekahumu All<u>a</u>hu fee man<u>a</u>mika qaleelan walaw ar<u>a</u>kahum katheeran lafashiltum walatan<u>a</u>zaAAtum fee alamri wal<u>a</u>kinna All<u>a</u>ha sallama innahu AAaleemun bi<u>tha</u>ti a<b>l</b><u>ss</u>udoor<b>i</b>


Athar:
  تہٕ  یاد  کٔرِو  ییٚلہِ  مقابلہٕ کہ  وقتہٕ  خُداین  تۅہیِہ  لُکن  ہٕنزن  نظرن  منٛز  دُشمن  کمٕے  ہٲوۍ  تہٕ  تِہنزن  نظرن  منٛز  کٔرِنو  توٚہۍ  کم  کٔرِتھ  پیش،  تاکہ  یۅسہٕ  کتھ  سپدن  واجِنۍ  ٲس  تتھ  کڑِ  اللہ  تعالیٰ  نوٚن،  تہٕ  ٲخرکار  چِھ  سٲری  معاملات  اللہ  تعالیٰ  سٕے  کُن  رجوع  سپدان۔

Mirwaiz:
  بیٚیہِ  پٲوِو  ژیٚتس  ییٚلہِ  اللہ  تعالیٰ  ہن  تُہٕنٛزن  نظرن  اندر  أنۍ  تِم  کمٕے  ییٚمہِ  ساعتہٕ  تۅہیہِ  مقابلہٕ  ہیٚوتُو  کرُن۔  تُہٕنٛزن  نظرن  منٛز  تہِ  أنِنو  توٚہۍ  کمٕے  یُتھ  جانبینن  مقابلُک  جذبہٕ  مضبوط  سپدِ،  یہِ  تہِ  کوٚر  اللہ  تعالیٰ  ہن  یُتھ  سُہ  پوٗرٕ  کرِ  تتھ  حُکمس  یُس  تٔمِس  بہرٛال  کرُن  اوس۔  عزتِ  اسلام۔  شکستِ  کُفر،  خداے  سٕے  کُن  چھِ  سارے  کامہِ  رجوع  کران۔

Tahir:
  تہٕ  (سُہ  منظر  تہِ  پٲوِو  یِمن  یاد)  ییٚلہِ  تٔمۍ  تِم  کٲفر  (یعنی  کٲفرن  ہُنٛد  فوج)  پانہٕ  وٲنۍ  مقابلہٕ  کہ  وقتہٕ  (تہِ  محض)  تُہٕنزن  أچھن  منٛز  تۅہیہِ  کم  کٔرِتھ  ہوونَوتہٕ  تۆہۍ  ہٲوِنَو  تِہٕنزن  أچھن  منٛز  کم  کٔرِتھ  (تاکہ  دۅشوَے  لشکر  روزن  لڑایہِ  منٛز  تیار)  اَمہِ  موجوب  زِ  اللہ  تعالیٰ  کرِاَتھ (بھرپوٗر  جنگ  کِس  نتیجہ  ہس  منٛز  کفارن  ہٕندِ  ہارنُک)  حکم  پوٗرٕ  یہِ  زن  (اللہ  تعالیٰ  ہس  نِشہِ)  مقرر  اوس  سپُدمُت،  تہٕ  (ٲخرکار)  چھے٘  تمام  کامہِ  اللہ  تعالیٰ  سٕے  کُن  پھِرنہٕ  یِوان۔

Transliteration:
  Wai<u>th</u> yureekumoohum i<u>th</u>i iltaqaytum fee aAAyunikum qaleelan wayuqallilukum fee aAAyunihim liyaq<u>d</u>iya All<u>a</u>hu amran k<u>a</u>na mafAAoolan wail<u>a</u> All<u>a</u>hi turjaAAu alomoor<b>u</b>


Athar:
  اے  لوٗکو  یِمو  ایمان  چُھو  اوٚنمُت،  ییٚلہِ  کُنہِ  دٔرِس  سٍتۍ  تُہُند  مقابلہٕ  سپدِ  تیٚلہِ  روٗزِو  ثٲبت  قدم،  بیٚیہِ  کٔرِیوٗن  اللہ  تعالیٰ  کثرت  سان  یاد،  توقع  چُھ  زِ  تۅہیِہ  سپدیو  کامیٲبی  نصیب۔

Mirwaiz:
  اے  باایمانو  ییٚلہِ  توٚہۍ  جہادس  منٛز  سمکھان  ٲسِو  کٲفرن  ہٕندِس  کُنہِ  جماعتس  سٍتۍ۔  تمہِ  ساعتہٕ  گژِھہ  یِمن  چیزن  ہُند  پوٗرٕ  خیال  تھاوُن۔  اکھ  گژِھہ  ثٲبت  قدم  روزُن  ژلُن  گژِھہ  نہٕ۔  بیٚیہِ  گژِھہ  سٮ۪ٹھاہ  یاد  خدا  کرُن  یُتھ  توٚہۍ  کامیاب  سپدِو۔  یادِ  خدا  سٍتۍ  چُھ  دِل  قوی  سپدان۔

Tahir:
  اے  ایمان  والیو!  ییٚلہِ  (دشمن  سٕندِس)  کُنہِ  فوجس  سٍتۍ  تُہُنٛد  مقابلہٕ  سپدِ  تیٚلہِ  ٲسِو  ثٲبت  قدم  روزان  تہٕ  اللہ  تعالیٰ  ٲسِیوٗن  کثرت  سان  یاد  کران  تاکہ  تۆہۍ  لٔبِو  کامیٲبی۔

Transliteration:
  Y<u>a</u> ayyuh<u>a</u> alla<u>th</u>eena <u>a</u>manoo i<u>tha</u> laqeetum fiatan fa<b>o</b>thbutoo wa<b>o</b><u>th</u>kuroo All<u>a</u>ha katheeran laAAallakum tufli<u>h</u>oon<b>a</b>


Athar:
  بیٚیہِ  کٔرِو  اللہ  تعالیٰ  سٕنز  تہٕ  تٔمۍ  سٕندِس  رسولؐ  سٕنز  اطاعت  تہٕ  پانہٕ وٲنۍ  مَہ  تُلِو  تنازعہ  تیٚلہِ  گژِھہ  تۅہیِہ  منٛز  کمزوٗری  پٲدٕ،  تہٕ  تۅہیِہ  وسیٚو  پھۅکھٕے  تہٕ  صبرس  ہیٚیِو  کٲم۔  ﴿یعنی  پنٕنۍ  جذبات  تہٕ  خوٲہشات  تھٲوِو  گنڈَس  منٛز۔  جلد  بٲزی،  گھبراہٹ،  خوف،  طمع  تہٕ  نامنٲسب  جوشہِ  نِشہِ  بٔچِو۔  ٹھنڈ  دلہٕ  سان  تہٕ  سونچنہٕ  سمجھنہٕ  آمتہِ  فٲصلہٕ  سان  کٔرِو  کٲم۔  خطرات  تہٕ  مشکلات  آسن  برونٛہہ  کنہِ،  تُہٕندۍ  قدم  گژھن  نہٕ  نَٹٕنۍ۔  اشتعال  انگیز  موقع  ییٚلہِ  پیش  یِن،  تمہِ  ساعتہٕ  گژھن  نہٕ  تۅہیِہ  تِم  بے  محل  حرکت  یا  اتھہٕ  شر  کرناوٕنۍ۔  ییٚلہِ  مصٲیبَن  ہُند  حملہ  سپدِ،  حالات  آسن  باسان  بِگران،  تیٚلہِ  گژھن  نہٕ  اضطراب  کِس  حالتس  منٛز  تۅہیِہ  ہوش  و  حواس  ڈلٕنۍ۔  مقصد  حٲصل  کرنہٕ  کہ  شوقہٕ  سٍتۍ  بے قرار  سپدِتھ،  یا  کانٛہہ  نیم  پختہٕ  تدبیر  سرسری  نظرِ  منٛز  کارگر  وُچِھتھ  گژھن  نہٕ  تُہٕندۍ  ارادٕہ  جلد  بٲزی  سٍتۍ  مغلوب  سپدٕنۍ،  تہٕ  ہرگاہ  کُنہِ  وِزِ  دُنیٲوی  فٲیدٕہ  تہٕ  منافع  بیٚیہِ  نفسہٕ کہ  لذتٕکۍ  ترغیبات  آسن  تۅہیِہ  پانس  کُن  پھساوان،  تِہندِس  مقابلس  منٛز  تہِ  گژِھہ  نہٕ  تُہُند  نفس  تیوٗتاہ  کمزور  آسُن  زِ  بے اختیار  گٔژِھو  تِمن  کُن۔  یِم  تمام  مفہوم  چِھ  صرف  صبر  لفظس  منٛز  پوٗشیدٕہ،  تہٕ  اللہ  تعالیٰ  چُھ  فرماوان  زِ  یِم  لُکھ  یِمو  تمام  حیثیتو  کِنۍ  صٲبر  آسن،  میون  تٲئید  چُھ  تِمنٕے  حٲصل﴾  یقیناً  چُھ  اللہ  تعالیٰ  صبر  کرن  والیٚن  سٍتۍ۔

Mirwaiz:
  بیٚیہِ  گژِھہ  خداے  سٕنٛز  بیٚیہِ  تِہٕندِس  پیغمبرٕہ  سٕنٛز  فرماں  بردٲری  کرٕنۍ  کانہہ  کٲماہ  گژِھہ  نہٕ  خلاف  شرع  سپدٕنۍ،  بیٚیہِ  گژِھہ  نہٕ  پانہٕ  وٲنۍ  ہَرہَرتہٕ  قضیہِ  کرُن،  تمہِ  سٍتۍ  گٔژِھو  پست  ہمت  تہٕ  سُست۔  بیٚیہِ  وۅتھہِ  تُہُندرعب  و  داب  لکنٕے  ہٕنٛزن  نظرن  اندر،  بیٚیہِ  کٔرِوصبر،  پٔزۍ  پٲٹھۍ  اللہ  تعالیٰ  چُھ  صبر  کروٕنین  سٍتۍ  سٍتۍ۔  تٔمسُند  سٍتۍ  آسنُے  چُھ  نُصرتُک  باعث۔

Tahir:
  بیٚیہِ  کٔرِو  اللہ  تعالیٰ  سٕنز  تہٕ  تٔمۍ  سٕندِس  رسول  (صلی  اللہ  علیہ  وسلم)  سٕنٛز  اطاعت  تہٕ  پانہٕ  وٲنۍ  مَہ  ٲسِو  ژُوان  نَتہٕ  گٔژِھو  (چھلہِ  چھلہِ  تہٕ  کمزور  سپدِتھ)  بُزدل  تہٕ  (دشمنن  برونٛہہ  کنہِ)  ژَلہِ  تُہُنٛد  ہوانیٖرِتھ  (یعنی  تُہُنٛدبیٖم  روزِ  نہٕ  تِمن)  بیٚیہِ  کٔرِو  صبر، بے  شک  چُھ  اللہ  تعالیٰ  صبر  کرن  والیٚن  سٍتۍ۔

Transliteration:
  Waa<u>t</u>eeAAoo All<u>a</u>ha warasoolahu wal<u>a</u> tan<u>a</u>zaAAoo fatafshaloo wata<u>th</u>haba ree<u>h</u>ukum wa<b>i</b><u>s</u>biroo inna All<u>a</u>ha maAAa a<b>l</b><u>ssa</u>bireen<b>a</b>


Athar:
  تہٕ  تِمن  لُکن  ہٕندۍ  ہِوۍ  رنگ  ڈھنگ  مہ  کٔرِو  اختیار  یِم  پننیٚو  گرو  منٛزٕ  ہیٚٹہٕ  دِوان  تہٕ  لُکن  پنٕنۍ  شان  ہاوان  ہاوان  درٛاے  تہٕ  یِہٕنز  رٔوِش  یِہ  چھےٚ  زِ  اللہ  تعالیٰ  سٕنزِ  وَتہِ  نِشہِ  چِھ  رُکاوان،  یِکینژھاہ  تِم  کران  چِھ  سُہ  چُھنہٕ  اللہ  تعالیٰ  سٕندِ  گرِفتہٕ  نیٚبر۔

Mirwaiz:
  بیٚیہِ  مہ  ٲسِو  توٚہۍ  تِمن  کٲفر  لوٗکن  ہِی  یِم  دراے  اتھ  جنگس  منٛز  پننیو  شہرو  مںٛزٕ  تکبُر  و  غرور  سان۔  بیٚیہِ  لوٗکن  تھیٚکان  تھیٚکان،  بیٚیہِ  دراے  لوٗکھ  پتھ  رٹنہٕ  خٲطرٕ  خداے  سٕنٛزِ  وتہِ  نِشہِ،  اللہ  تعالیٰ  چُھ  تِہٕںٛزن  سارِنے  کامیٚن  احاطہٕ  کروُن۔

Tahir:
  تہٕ  تِتھیٚن  لُکن  ہٕنٛدۍ  پٲٹھۍ  مَہ  بٔنِو  یِم  پننیٚو  گرو  منٛزٕہیٚٹہٕ  دِوان  دِوان  تہٕ  لُکن  ہاوان  ہاوان  درامٕتۍ  ٲسۍتہٕ  (یِم  لُکن)  اللہ  تعالیٰ  سٕنزِ  وَتہِ  نِشہِ  پتھ  رٹان  ٲسۍ،  تہٕ  اللہ  تعالیٰ  چُھ  تِہٕنزن  کامیٚن  یِمہٕ  تِم  کران  چِھ  (پننہِ  علمہٕ  تہٕ  قدرت  سٍتۍ)  احاطہٕ  کٔرِتھ۔

Transliteration:
  Wal<u>a</u> takoonoo ka<b>a</b>lla<u>th</u>eena kharajoo min diy<u>a</u>rihim ba<u>t</u>aran wari<u>a</u>a a<b>l</b>nn<u>a</u>si waya<u>s</u>uddoona AAan sabeeli All<u>a</u>hi wa<b>A</b>ll<u>a</u>hu bim<u>a</u> yaAAmaloona mu<u>h</u>ee<u>t</u><b>un</b>


Athar:
  ذرا  کٔرِتو  خیال  تمہِ  وقتُک  ییٚلہِ  شیطانن  تِمن  لُکن  ہٕندۍ  کرتوٗت  تِہنزن  نظرن  منٛز  خۅشنما  بنٲوِتھ  ہٲوِمٕتۍ  ٲسۍ  تہٕ  تِمن  اوسُن  ووٚنمُت  از  ہیٚکہِ  نہٕ  تۅہیِہ  پیٚٹھ  کانٛہہ  غٲلب  یِتھ،  بیٚیہِ  یِہ  زِ  بٕہ  چُھس  تۅہیِہ  سٍتۍ،  ییٚلہِ  دۅشوے  دٔرۍ  اکھ  أکِس  برونٛہہ  کُن  آے،  پتہٕ  ژوٚل  سُہ  پوٚت  کھوری  تہٕ  لوٚگ  وَننہٕ  زِ  بٕہ  چُھس  تۅہیِہ  نِشہِ  الگ،  بٕہ  چُھس  تِکینژھاہ  وُچھان  یِنہٕ  توٚہۍ  وُچھان  چِھو،  بٕہ  چُھس  اللہ  تعالیٰ  ہَس  کھۅژان،  تہٕ  اللہ  تعالیٰ  چُھ  سیٚٹھاہ  سخت  سزا  دِنہٕ  وول۔

Mirwaiz:
  بیٚیہِ  کٔرِو  سُہ  دۅہ  یاد  ییٚمہِ  دۅہہ  شیطانن  تِمن  کٲفرن  اندر  وسوسہٕ  کہ  ذریعہ  زینت  دیُت،  دوٚپنکھ  از  پوشہِ  نہٕ  تۅہیہِ  کانہہ  تہِ  لوٗکو  أندرٕہ،  بہٕ  چُھس  پانہٕ  تُہُند  مددگار،  ادٕ  ییٚمہِ  ساعتہٕ  دۅشوے  جمٲژ  ﴿باایمانن  تہٕ  کٲفرن  ہٕنٛز﴾  اکھ  أکِس  مقابلہٕ  لجہِ  شیطانس  آو  بوزنہٕ  ملٲیکن  ہُند  نٲزِل  سپدُن۔  تِتھے  ژوٚل  سُہ  پوٚت  پوٚتُے،  فندو،  فریبو  تہٕ  اپزیٚو  وعدو  سٍتۍ  ناوِوٲلِتھ  لوٚگُکھ  دپنہِ  مےٚ  چُھنہٕ  تۅہیہِ  سٍتۍ  کانہہ  واسطہ۔  بہٕ  چُھس  وُچھان  تی  یہِ  نہٕ  تۅہیہِ  بوزنہٕ  یِوان  چُھو،  بہٕ  چُھس  کھوژان  خدایس۔  اللہ  تعالیٰ  چُھ  سخت  عذاب  کروُن۔  خطرٕ  چُھ  مےٚ  کہ  یتھ  جنگس  اندر  ما  ییہِ  کوٹھس  کانہہ  ژٔںڈاہ،  عمرِ  خٲطرٕ  گژِھہ  کوٹھ  برہم۔

Tahir:
  تہٕ  ییٚلہِ  شیطانن  تِمن  (کٲفرن)  خٲطرٕ  تِہِندۍ  اعمال  شوٗبدار  بنٲوِتھ  ہٲوۍ  تہٕ  تٔمۍ  وۆن  (تِمن)،  اَز  ہیٚکہِ  نہٕ  لُکو  منٛزٕ  تۅہیہِ  پیٚٹھ  کانٛہہ  غٲلب  (سپدِتھ)  تہٕ  بے  شک  چُھس  بہٕ  تۅہیہِ  پناہ  دِنہٕ  وول  (مددگار)۔  پتہٕ  ییٚلہِ  دۅشوٕیَو  فوجَو  ﴿پنُن  پان﴾ اَکھ  الس  (برونٛہہ  کَنہِ﴾  وُچھ  پتہٕ  ژۆل  سُہ  پۆت  کھوری  تہٕ  لۆگ  وَننہِ،  بے  شک  چُھس  بہٕ  تۅہیہِ  نِشہِ  بیزار۔  یقینا  چُھس  بہٕ  تہِ  (کینٛژھاہ)  وُچھان  یہِ  نہٕ  تۆہۍ  وُچھان  چِھو،  بے  شک  چُھس  بہٕ  اللہ  تعالیٰ  ہس  کھۅژان،  تہٕ  اللہ  تعالیٰ  چُھ  سخت  عذاب  دِنہٕ  وول۔

Transliteration:
  Wai<u>th</u> zayyana lahumu a<b>l</b>shshay<u>ta</u>nu aAAm<u>a</u>lahum waq<u>a</u>la l<u>a</u> gh<u>a</u>liba lakumu alyawma mina a<b>l</b>nn<u>a</u>si wainnee j<u>a</u>run lakum falamm<u>a</u> tar<u>a</u>ati alfiat<u>a</u>ni naka<u>s</u>a AAal<u>a</u> AAaqibayhi waq<u>a</u>la innee bareeon minkum innee ar<u>a</u> m<u>a</u> l<u>a</u> tarawna innee akh<u>a</u>fu All<u>a</u>ha wa<b>A</b>ll<u>a</u>hu shadeedu alAAiq<u>a</u>b<b>i</b>


Athar:
  ییٚلہِ  زن  منافق  تہٕ  تِم  سٲری  لُکھ  یِہندیٚن  دِلن  بیمٲرۍ  چھےٚ  لٔجمٕژ،  وَنان  ٲسۍ  زِ  یِم  لُکھ  چِھ  یِہندۍ  دیٖنن  کٔرِمٕتۍ  دیوانگی  منٛز  مبتلا  ﴿یعنی  مدینٕکۍ  منافق  تہٕ  تِم  سٲری  لُکھ  یِم  دنیا  پرستی  تہٕ  خُدایس  نِشہِ  غفلت  کِس  مرضس  منٛز  گرفتار  ٲسۍ،  یِہ  وُچِھتھ  زِ  مُسلمانن  ہٕنز  مۅچِھہ  یٲژ  بے سر و سامان  جماعت  چھےٚ  قریش  ہِوِس  زبردست  طاقس  سٍتۍ  ٹکراونہِ  گژھان،  ٲسۍ  پانہٕ  وٲنۍ  ونان  زِ  یِم  لُکھ  چِھ  پننِس  دینی  جوشس  منٛز  دیوانہٕ  گٔمٕتۍ۔  یتھ  معرکس  منٛز  چھےٚ  یِہٕنز  تبٲہی  یقینی،  مگر  أمۍ  نبینؐ  چُھ  یِمن  تِتھہِ  جادِیُک  پھۅکھ  دِیتمُت  زِ  یِہٕنز  عقل  چھےٚ  دیوانہٕ  گٔمژ  تہٕ  وُچھان  وُچھان  چِھ  یِم  موت  کِس  دہانس  کُن  پکان﴾  حالانکہ  اگر  کانٛہہ  خُدایس  پیٚٹھ  بھروسہٕ  کرِ  تیٚلہِ  چُھ  پٔزۍ پٲٹھۍ  اللہ  تعالیٰ  سیٚٹھاہ  زبردست  تہٕ  دانا۔

Mirwaiz:
  ییٚمہِ  دۅہہ  منافق  بیٚیہِ  تِم  لوٗکھ  یِہٕندیٚن  دِلن  اندر  شکٕچ  بیٚمٲرۍ  ٲس  ونان  ٲسۍ  مغروٗر  چھِ  کٔرمٕتۍ  یِم  لوٗکھ  مسلمان  دینن  پنٕنۍ۔  ہلاکتس  منٛز  چھِ  زورٕ  پنُن  پان  تروان  تعدادٕ  کِنۍ  کم  ٲسِتھ۔  سامانہٕ  کِنۍ  کم  ٲسِتھ  چھِ  یِم  مسلح  فوجس  سٍتۍ  مقابلہٕ  کرنہٕ  خٲطرٕ  آمادٕہ  سپدان،  اللہ  تعالیٰ  چُھ  فرماوان  یِمن  چُھ  پوٗرٕ  توکل  تہٕ  اعتماد  پننِس  خدایس  پٮ۪ٹھ۔  لہٰذا  یُس  اکھاہ  معبودِ  برحقس  پٮ۪ٹھ  توکل  کرِ  تٔمسُند  دِل  سپدِ  ضروٗر  مضبوط  تہٕ  محکم۔  کیازِ  تِہُند  مدد  گار  چُھ  اللہ  تعالیٰ  بیشک  سُہ  چُھ  زبردست  حِکمت  وول۔

Tahir:
  تہٕ  (سُہ  وقت  تہِ  کٔرِو  یاد)  ییٚلہِ  منافق  تہٕ  تِم  لُکھ  یہِٕندیٚن  دِلن  منٛز  (کفرٕچ)  بیمٲرۍ  چھے٘  ونان  ٲسۍزِ  یِم  (مسلمان)  چِھ  یہِندۍ  دینن  سیٚٹھاہ  مغرور  کٔرِمٕتۍ،  (ییٚلہِ  زن  حقیقت  حال  یہِ  چھے٘  زِ)  یُس  کانٛہہ  اللہ  تعالیٰ  ہس  پیٚٹھ  توکل  چُھ  کران  تیٚلہِ  چُھ (اللہ  تعالیٰ  تٔمۍ  سٕنزن  تمام  کامیٚن  ہُنٛد  کفیل  بنان  تہٕ  چُھ)  بے  شک  اللہ  تعالیٰ  سیٚٹھاہ  غٲلب  بۆڈ  حکمت  وول۔

Transliteration:
  I<u>th</u> yaqoolu almun<u>a</u>fiqoona wa<b>a</b>lla<u>th</u>eena fee quloobihim mara<u>d</u>un gharra h<u>a</u>ol<u>a</u>i deenuhum waman yatawakkal AAal<u>a</u> All<u>a</u>hi fainna All<u>a</u>ha AAazeezun <u>h</u>akeem<b>un</b>


Athar:
  کاش  توٚہۍ  ہیٚکۍ ہِو  سۅحالت  وُچِھتھ  ییٚلہِ  فرشتہٕ  ٲسۍ  قتل  گٔمٕتیٚن  کٲفرن  ہٕندۍ  روح  قبض  کران،  تِم  ٲسۍ  تِہندیٚن  بُتھیٚن  تہٕ  تِہندیٚن  شانَن  پیٚٹھ  ضرب  لگاوان  لگاوان  پکان  تہٕ  ونان  ٲسۍ،  رٔٹِو  وُچِھو  وۅنۍ  دَزنُک  سزا۔

Mirwaiz:
  ہرگاہ  وُچھِو  تمہِ  ساتُک  حال  ییٚمہِ  ساعتہٕ  کٲفرن  قبض  روح  کران  ٲسۍ  ملٲیک  تۅہیہِ  یِیہِ  ہا  بوزنہٕ  عجیب  واقعہ۔  تِم  ملک  ٲسۍ  تمہِ  ساعتہٕ  نارٕویٚو  ڈٍسَوسٍتۍ  کٲفرن  ہٕندین  بُتھیٚن  تہٕ  تھرن  پٮ۪ٹھ  چوب  دِوان۔  گویا  لاٹھی  چارٕج  کران،  بیٚیہِ  ٲسِکھ  ونان  وُنہِ  کیاہ  وُچُھو  تۅہیہِ۔  یہِ  عذاب  چُھنہٕ  ٲخرت  کِس  عذابس  نسبت  کِہِنۍ۔

Tahir:
  تہٕ  اگر  تۆہۍ  (سُہ  منظر)  وُچِھو  (تیٚلہِ  گژھیٚو  تعجب)  ییٚلہِ  فرشتہٕ  کٲفرن  ہُنٛد  زُو  چِھ  قبض  کران  تِم  چِھ  تِہٕندیٚن  بُتھیٚن  تہٕ  تِہٕندیٚن  پُشتن  پیٚٹھ  (ڈۅکٕرۍ)  دَب  والان  روزان  تہٕ  (ونان  چِھ  زِ  جہنم  کہ)  نارٕ  کہ  عذابُک  مزٕہ  وُچِھو۔

Transliteration:
  Walaw tar<u>a</u> i<u>th</u> yatawaff<u>a</u> alla<u>th</u>eena kafaroo almal<u>a</u>ikatu ya<u>d</u>riboona wujoohahum waadb<u>a</u>rahum wa<u>th</u>ooqoo AAa<u>tha</u>ba al<u>h</u>areeq<b>i</b>


Athar:
  یِہ  چُھ  جزا  ییٚمیُک  سامان  تُہندیو  پننیو  اَتھو  اوس  گۅڈے  مہیا  کٔرِتھ  تھوومُت،  نَتہٕ  چُھنہٕ  اللہ  تعالیٰ  پننیٚن  بندن  ظلم  کرن  وول۔

Mirwaiz:
  یہِ  چُھو  تۅہیہِ  تِمن  یچھ  عملن  ہُند  بدلہٕ  یِمہٕ  تۅہیہِ  پننیو  اتھو  برونٛہہ  کُن  سوزو۔  بیٚیہِ  زٲنِو  توٚہۍ  وارٕ  کہ  اللہ  تعالیٰ  چُھنہٕ  ہرگِز  بندن  ظلم  کروُن  ناحق  کرِ  ہکھ  عذابس  گرفتار۔

Tahir:
  یہِ  (عذاب)  چُھ  تِمن  (اعمالِ  بدن)  ہٕنٛدِ  بدلہٕ  یِم  تُہٕندیٚو  اَتھَو  برونٛہہ  کُن  سوٗزۍ  تہٕ  اللہ  تعالیٰ  چُھنہٕ  ہرگز  بندن  پیٚٹھ  ظلم  کرن  وول۔

Transliteration:
  <u>Tha</u>lika bim<u>a</u> qaddamat aydeekum waanna All<u>a</u>ha laysa bi<i><u>th</u></i>all<u>a</u>min lilAAabeed<b>i</b>


Athar:
  یِہ  معاملہٕ  آو  یِمن  سٍتۍ  تِتھے  پٲٹھۍ  پیش  یِتھہٕ  پٲٹھۍ  آلِ  فرعون  تہٕ  تِمن  بروٗنٹھمیٚن  دوٚیِمیٚن  لُکن  سٍتۍ  پیش  چُھ  یِوان  روٗدمُت  تِکیازِ  تِمو  کوٚر  اللہ  تعالیٰ  سٕندۍ  آیات  ماننہٕ  نِشہِ  انکار  تہٕ  خُداین  رٔٹۍ  تِم  تِہندیٚن  گُناہن  پیٚٹھ۔  اللہ  تعالیٰ  چُھ  قوّت  تھاوان  بیٚیہِ  چُھ  سخت  سزا  دِنہٕ  وول۔

Mirwaiz:
  یِمن  کٲفرن  ہٕنٛز  حالت  چھےٚ  یتھ  کتھہِ  اندر  کہ  کُفر  و  نافرمٲنی  پٮ۪ٹھ  آو  تِمن  سزا  دِنہٕ۔  یِژٕے  یِژھ  فرعون  سٕندِ  قومٕچ  بیٚیہِ  تِمن  کٲفرن  ہٕںٛز  حالت  چھےٚ  یتھ  کتھہِ  اندر،  تِمو  تہِ  کیاہ  کوٚر  کُفر  تہٕ  انکار  خداے  سٕندین  آیاتن،  پس  رٔٹۍ  تِم  اللہ  تعالیٰ  ہن  تِہٕنٛزن  نافرمٲنین  ہٕندِ  وجہہ،  پٔزِپٲٹھۍ  اللہ  تعالیٰ  چھُ  سٮ۪ٹھاہ  طاقت  وول  سخت  عذاب  کروُن۔

Tahir:
  (یِمن  کٲفرن  ہُنٛد  حال  تہِ)  چُھ  قومِ  فرعون  تہٕ  تِمن  بروٗنٹھِمیٚن  لُکن  ہٕنٛدِ  حالٕکۍ  پٲٹھۍ۔  تِمَو  (تہِ)  اوس  اللہ  تعالیٰ  سٕندیٚن  آیاتن  ہُنٛد  انکار  کۆرمُت،  اَمہِ  موجوب  رٔٹۍ  تِم  اللہ  تعالیٰ  ہن  تِہِندیٚو  گناہَو  ہٕنٛدِ  بٲعث  (عذابس  منٛز)۔  بے  شک  چُھ  اللہ  تعالیٰ  طاقت  وول  سخت  عذاب  دِنہٕ  وول۔

Transliteration:
  Kadabi <u>a</u>li firAAawna wa<b>a</b>lla<u>th</u>eena min qablihim kafaroo bi<u>a</u>y<u>a</u>ti All<u>a</u>hi faakha<u>th</u>ahumu All<u>a</u>hu bi<u>th</u>unoobihim inna All<u>a</u>ha qawiyyun shadeedu alAAiq<u>a</u>b<b>i</b>


Athar:
  یِہ  سپُد  اللہ  تعالیٰ  سٕندِس  تتھ  سُنّتس  مطٲبق  زِ  سُہ  چُھنہٕ  کُنہِ  نعمتس  یۅسہٕ  تٔمۍ  کُنہِ  قومس  عطا  آسہِ  کٔرمٕژ  توٚت  تام  بدلاوان،  یوٚت  تام  نہٕ  سُہ  قوم  خۅد  پنُن  طرزِ  عمل  چُھ  بدلاوان،  اللہ  تعالیٰ  چُھ  سورُے  کینہہ  بوزن  وول  تہٕ  زانن  وول۔

Mirwaiz:
  یہِ  کتھ  کہ  أسۍ  کیاہ  چھِنہٕ  جرمہٕ  ورٲے  سزا  دِوان  چھےٚ  امی  وجہہ  کہ  اسہِ  نِشہِ  چُھ  اکھ  قانون  تہٕ  قٲعدٕہ  مُقرر۔  سُہ  گوو  زِ  اللہ  تعالیٰ  چُھنہٕ  کُنہِ  تتھ  نعمتس  بدلاوان  یۅسہٕ  کُنہِ  قومس  تٔمۍ  عطا  کٔرمٕژ  آسہِ۔  توٚتانۍ  یوٚتانۍ  نہٕ  تِمے  تِمن  کامین  بدلاون  یِمہٕ  تِمن  سپُرد  تہٕ  مٹہِ  آسہٕ  کرنہٕ  آمژٕ  یعنی  عبادت  تہٕ  اطاعت،  یہِ  کتھ  چھےٚ  ثٲبت  کہ  اللہ  تعالیٰ  چُھ  سورُے  بوزٕوُن  سورُے  زانہٕ  وُن۔  یتھ  حالت  بدلاونٕکِس  معاملس  اندر  تہِ  چھےٚ  تِہٕنٛز  حالت۔

Tahir:
  یہِ  (عذاب)  چُھ  اَمہِ  وجہ  کِنۍ  زِ  اللہ  تعالیٰ  چُھنہٕ  کُنہِ  نعمتس  ہرگز  بدلن  وول  یۅسہٕ  تٔمۍ  کُنہِ  قومس  پیٚٹھ  عطا  آسہِ  کٔرمٕژ  یۆت  تام  نہٕ  تِم  لُکھ  بذاتِ  خۅد  پننہِ  نعمتٕچ  حالت  بدلاوَن  (یعنی  کفرانِ  نعمت،  گناہ  تہٕ  نافرمٲنی  کرن  تہٕ  پتہٕ  روزِ  نہٕ  تِمن  منٛز  خسارُک  تہٕ  نقصانُک  احساس  تہِ  تیٚلہِ  چُھ  سُہ  قوم  ہلاکتس  تہٕ  بربٲدی  ہٕنٛدِس  زدس  منٛز  یِوان)  بے  شک  چُھ  اللہ  تعالیٰ  وارٕ  پٲٹھۍ  بوزن  وول  زانن  وول۔

Transliteration:
  <u>Tha</u>lika bianna All<u>a</u>ha lam yaku mughayyiran niAAmatan anAAamah<u>a</u> AAal<u>a</u> qawmin <u>h</u>att<u>a</u> yughayyiroo m<u>a</u> bianfusihim waanna All<u>a</u>ha sameeAAun AAaleem<b>un</b>


Athar:
  آلِ  فرعونس  تہٕ  تِمن  بروٗنٹھمیٚن  قومن  سٍتۍ  یِکینژھاہ  پیش  آو  سُہ  اوس  أتھۍ  ضٲبطس  مطٲبق،  تِمو  پِھیُر  پننِس  ربّ  سٕندیٚن  آیاتن  بُتھ،  تمہِ  پتہٕ  کٔرۍ  اَسہِ  تِم  تِہندیٚن  گناہن  ہٕندِس  پاداشس  منٛز  ہلاک  تہٕ  آلِ  فرعون  کوٚر  غرق،  یِم  سٲرۍ  ٲسۍ  ظٲلِم  لُکھ۔

Mirwaiz:
  تِژٕھے  یِژھ  قومِ  فرعون  تہٕ  بیین  کٲفرن  ہٕنٛز  حالت  ٲس۔  یِم  تِمن  برونٹھ  ٲسۍ،  تِمو  کوٚرپننِس  پروردِگارٕہ  سٕندین  آیاتن  انکار  تہٕ  تِم  زٲنِکھ  اپُز،  پس  گٲلۍ  تِم  اسہٕ  یِمنٕے  گنہن  تہٕ  نافرمٲنین  ہٕندِ  وجہہ،  بیٚیہِ  پھاٹُو  اسہِ  فرعون  سُند  قوم  دریاوس  اندر،  یِم  سٲرِی  ٲسۍ  سٮ۪ٹھاہ  سرکش  تہٕ  ظٲلِم۔

Tahir:
  یہِ  (عذاب)  تہِ  چُھ  قوم  فرعون  تہٕ  تِمن  بروٗنٹھِمیٚن  لُکن  ہٕنٛدِ  دستورمطٲبق،  تِمَو  (تہِ)  اوس  پننِس  ربّ  سٕنزن  نِشٲنِین  انکار  کۆرمُت  اَمہِ  موجوب  کٔرۍ  اَسہِ  تِم  تِہِندیٚن  گناہن  ہٕنٛدِ  بٲعث  ہلاک  تہٕ  اَسہِ  کٔرۍاہلِ  فرعون  (دریاوس  منٛز)  غرق  تہٕ  تِم  ٲسۍ  اَند  ہیٚتھ  ظٲلم۔

Transliteration:
  Kadabi <u>a</u>li firAAawna wa<b>a</b>lla<u>th</u>eena min qablihim ka<u>thth</u>aboo bi<u>a</u>y<u>a</u>ti rabbihim faahlakn<u>a</u>hum bi<u>th</u>unoobihim waaghraqn<u>a</u> <u>a</u>la firAAawna wakullun k<u>a</u>noo <i><u>th</u></i><u>a</u>limeen<b>a</b>


Athar:
  پٔزۍ پٲٹھۍ  چِھ  خُدایس  نزدیک  زمینس  پیٚٹھ  پکن  والیو  لُکو  منٛزٕ  سارِوٕے  کھۅتہٕ  بدتر  تِم  لُکھ  یِمو  حق  ماننہٕ  نِشہِ  انکار  کوٚر،  پتہٕ  چِھنہٕ  تِم  کُنہِ  پٲٹھۍ  سُہ  قبول  کرنہٕ  خٲطرٕ  تیار۔

Mirwaiz:
  پٔزۍ  پٲٹھۍ  مخلوقو  أندرٕہ  چھِ  بدتد  اللہ  تعالیٰ  ہس  نِشہِ  تِم  لوٗکھ  یِمو  کُفر  کوٚر۔  پس  انن  نہٕ  تِم  کُنہِ  طریقہٕ  ایمان۔

Tahir:
  بے  شک  چِھ  اللہ  تعالیٰ  ہس  نزدیک  تمام  جانورو  کھۅتہٕ  (تہِ)  بدتر  تِم  لُکھ  یِمَو  کفر  کۆر  پتہٕ  چِھنہٕ  تِم  ایمان  اَنان۔

Transliteration:
  Inna sharra a<b>l</b>ddaw<u>a</u>bbi AAinda All<u>a</u>hi alla<u>th</u>eena kafaroo fahum l<u>a</u> yuminoon<b>a</b>


Athar:
  ﴿خصوصاً﴾  یِمو  منٛزٕ  تِم  لُکھ  یِمن  سٍتۍ  تۅہیِہ  معاہدٕہ  کوٚرُو،  پتہٕ  چِھ  تِم  پرٛتھ  موقعس  پیٚٹھ  سُہ  پُھٹراوان  تہٕ  خُدٲے  خوفس  چِھنہٕ  کھۅژان۔  ﴿یتھ  جایِہ  چُھ  خاص  طور  یہودیٚن  کُن  اشارٕہ  یِمن  سٍتۍ  نبی  صلی  اللہ  علیہ و سلمن  معاہدٕہ  اوس  تہٕ  امہِ  باوجود  ٲسۍ  تِم  حضور  صلی  اللہ  علیہ و سلمن  تہٕ  مُسلمانن  ہٕندِس  مخالفتس  منٛز  سرگرم،  جنگِ  بدرٕ  پتے  لوگ  تِمو  قریشن  انتقام  ہیٚنہٕ  خٲطرٕ  ہٕس  دِیُن﴾

Mirwaiz:
  یِمن  سٍتۍ  تۅہیہِ  صلحک  عہد  و  پیمان  کوٚرُوتوپتہٕ  چھِ  تِم  پرٛتھ  لٹہِ  پُھٹراوان  سُہ  پنُن  معاہدٕہ۔  بیٚیہِ  چھِنہٕ  عہد  شِکنی  کرنس  کھوژان  تہِ۔

Tahir:
  یِم  چِھ  (بنو  نضیرکۍ  تہٕ  بنوقریظکۍتِم)  لُکھ  یِمن  تۅہیہِ  (واریاہہِ  لٹہِ  پانہ  وٲنۍ  امنُک  تہٕ  سیاست  کہِ  حفاظتُک)  وعدٕہ  ہیۆتُو  پتہٕ  چِھ  تِم  پۯتھ  لَٹہِ  (مکہٕ  کین  کُفارن  مدینس  پیٹھ  بلا  وجہ  حملس  دوران  جنگی  سازوسامان  تہٕ  معلومات  فراہم  کٔرتھ)  پَنُن  وعدٕہ  پھُٹراوان  تہٕ  تِم  چِھنہٕ  (امہِ  یچھ  کامہِ  نِش)  بازیوان۔

Transliteration:
  Alla<u>th</u>eena AA<u>a</u>hadta minhum thumma yanqu<u>d</u>oona AAahdahum fee kulli marratin wahum l<u>a</u> yattaqoon<b>a</b>


Athar:
  لہٰذا  اگر  یِم  لُکھ  تۅہیِہ  لڑایِہ  منٛز  سَمکھن  تیٚلہِ  ہیٚیِو  یِمن  تِژھ  خبر  زِ  یِمن  پتہٕ  یِم  لُکھ  یِژھ  رٔوِش  اختیار  کرن  وٲلۍ  آسن  تِمن  گژِھہ  پھرٛٹھ  گژُھن۔  ﴿اَمِیُک  مطلب  چُھ  یِہ  زِ  اگر  کُنہِ  قومس  سٍتۍ  سون  معاہدٕہ  آسہِ  تہٕ  پتہٕ  نِیِہ  سُہ  پننیٚن  معاندانہٕ  ذمہٕ دٲرِیَن  پسِ  پشت  ترٛٲوِتھ  اَسہِ  خلاف  کُنہِ  جنگس  منٛز  حصّہٕ،  تیٚلہِ  گژھو  أسۍ  تہِ  پننیٚو  اخلٲقی  ذمہٕ دٲرِیو  نِشہِ  سبکدوش  تہٕ  اسہِ  آسہِ  حق  زِ  تَس  سٍتۍ  کرو  جنگ۔  بیٚیہِ  اگر  کُنہِ  قومس  سٍتۍ  اسہِ  لڑٲے  چلان  آسہِ  تہٕ  أسۍ  وُچَھو  زِ  دشمنس  سٍتۍ  چِھ  تِتھہِ  اکہِ  قومٕکۍ  نفر  تہِ  جنگس  منٛز  شریک  یَس  سٍتۍ  اَسہِ  معاہدٕہ  چُھ  تیٚلہِ  کرَو  نہٕ  أسۍ  تِم  قتل  کرنس  منٛز  تہٕ  تِمن  سٍتۍ  دشمن  سُند  ہیوٗ  سلوک  کرنس  منٛز  ہرگز  تہِ  ژیٚڈ﴾  توقع  چُھ  زِ  بدعہدن  ہٕندِ  اَمہِ  انجامہٕ  نِشہِ  رٹن  تِم  ہیٚن۔

Mirwaiz:
  پس  ہرگاہ  توٚہۍ  لٔبِیوکھ  تِم  عہد  شکنِی  کروٕنۍ  جنگس  اندر  مُقابلہٕ  کران۔  تِمن  پٮ۪ٹھ  گژِھہ  تیُتھ  حملہٕ  کرُن۔  تِہٕندِ  سٍتۍ  گژھن  ژلراوٕنۍ  تِم  یِم  تِمن  پتہٕ  آسن  مددگار  یا  تِمن  پتہٕ  یِوٕنۍ  آسن۔  یُتھ  تِم  عبرت  رٹن۔

Tahir:
  لہٰذا  اگر  تۆہۍ  تِم  (میدانِ)  جنگس  منٛز  لٔبیوٗکھ  تیٚلہِ  کٔرو  تمن  سٍتۍ  (سہُ)  سلوک  یمہِ  کہ  ذریعہ  تۆہۍ  تِہِندۍ  پٔتِم  (تہِ)  ژلنچ  وتھ  اختیار  کرنس  پیٹھ  مجبور  کرۍ  ہوٗکھ  تاکہ  تِمن  گژِھہ  نصیحت  حٲصل۔

Transliteration:
  Faimm<u>a</u> tathqafannahum fee al<u>h</u>arbi fasharrid bihim man khalfahum laAAallahum ya<u>thth</u>akkaroon<b>a</b>


Athar:
  تہٕ  اگر  زانٛہہ  تۅہیِہ  کٲنٛسہِ  قومس  نِشہِ  خیانتُک  اندیشہ  آسیٚو،  تیٚلہِ  چھٔکِو  تٔمۍ  سُند  معاہدٕہ  عَلانیہ  تَس  برونٛہہ  کُن۔  ﴿یعنی  سُہ  کٔرِیوٗن  صاف  پٲٹھۍ  خبردار  زِ  سون  تہٕ  تُہُند  معاہدٕہ  روٗد  نہٕ  وۅنۍ  باقی،  تِکیازِ  توٚہۍ  چِھو  عہدٕچ  خلاف  ورزی  کران﴾  یقیناً  چُھنہٕ  اللہ  تعالیٰ  خیانت  کرن  والیٚن  پسند  کران۔

Mirwaiz:
  بیٚیہِ  ہرگاہ  توٚہۍ  کھوٗژِو  تہٕ  اندیشہٕ  کٔرِو  کُنہِ  قوم  چہِ  عہد  شکنِی،  پس  واپس  کٔرِو  تِہُند  سُہ  عہد  تِمنٕے  کُن  یعنی  سُہ  عہد  پُھٹرٲوِو۔  مگر  تمہِ  عہد  پُھٹراونٕچ  خبر  گژِھہ  سپدٕنۍ  دۅشوٕنۍ  فریقن  برابر  برابر  یعنی  تِمن  کٔرِو  خبر  جنگ  واقع  کرنہٕ  برونٹھ  کہ  چونکہ  توٚہۍ  چھِو  ییٚمہِ  ییٚمہِ  قسمٕچہِ  حرکٔژ  کران  لہٰذا  یُس  عہداہ  تۅہیہِ  سٍتۍ  کرنہٕ  آمُت  چُھ  سُہ  گوٚو  ختم۔  یُتھنہٕ  تِم  تۅہیہِ  پٮ۪ٹھ  بور  کھارن۔  یِتھہٕ  صاف  اطلاع  ورٲے  تِمن  سٍتۍ  جنگ  کرُن  گٔیہِ  خیانت،  پٔزۍ  پٲٹھۍ  اللہ  تعالیٰ  چُھنہٕ  خیانت  کروٕنین  پسند  کران۔

Tahir:
  تہٕ  اگر  تۅہیہِ  کُنہِ  قومہٕ  نِشہِ  خیانتُک  اندیشہِ  آسہِ  تیٚلہِ  چٔھکِو  تِہُنٛد  عہد  تِمن  کُن  برابری  ہٕنٛدِس  بنیادس  پیٚٹھ۔  بے  شک  چُھنہٕ  اللہ  تعالیٰ  دغا  بازن  پسند  کران۔

Transliteration:
  Waimm<u>a</u> takh<u>a</u>fanna min qawmin khiy<u>a</u>natan fa<b>i</b>nbi<u>th</u> ilayhim AAal<u>a</u> sawain inna All<u>a</u>ha l<u>a</u> yu<u>h</u>ibbu alkh<u>a</u>ineen<b>a</b>


Athar:
  منکرینِ  حق  مَہ  روٗزِن  اتھ  غلط  فہمی  منٛز  زِ  تِمو  نِیِہ  بٲزۍ،  یقیناً  ہیٚکن  نہٕ  تِم  اَسہِ  ہارنٲوِتھ۔

Mirwaiz:
  گُمانہٕ  مہ  کرن  کٲفر  کہ  تِم  کیاہ  ژٔلۍ  اسہِ  نِشہِ۔  وۅنۍ  ہیٚکوکھ  نہٕ  أسۍ  تِم  قوبو  کٔرِتھ،  پٔزۍ  پٲٹھۍ  تِم  ہیٚکن  نہٕ  اسہِ  کُنہِ  چیزٕہ  سٍتۍ  عٲجِز  تہٕ  تنگ  کٔرِتھ۔

Tahir:
  تہٕ  کٲفرلُکھ  مَہ  روٗزِن  ہرگز  اَتھ  گمانس  منٛز  زِ  تِم  گے  کامیاب  (یا  تِم  آے  منشہ  الٰہی  یس  پیٹھ  غٲلب)۔  بے  شک  ہیٚکن  نہٕ  تِم  (اللہ  تعالیٰ  سندس  طاقتس)  ہارنٲوتھ۔

Transliteration:
  Wal<u>a</u> ya<u>h</u>sabanna alla<u>th</u>eena kafaroo sabaqoo innahum l<u>a</u> yuAAjizoon<b>a</b>


Athar:
  تہٕ  توٚہۍ  لُکھ،  یوٚت  تام  تۅہیِہ  پِلہِ  زیادہ  کھۅتہٕ  زیادہ  طاقت  تہٕ  تیار  روزن  وٲلۍ  رٔچِھتھ  گُرۍ  تھٲوِیوٗکھ  تِہندِ  مقابلہٕ  خٲطر  دستیاب۔  ﴿مطلب  چُھ  یِہ  زِ  تۅہیِہ  نِشہِ  گژِھہ  سامانِ  جنگ  تہٕ  اکھ  مستقل  فوج  پرٛتھ  وقتہٕ  تیار  آسُن  تاکہ  بوقتِ  ضرورت  ہیٚکِو  فوراً  جنگی  کاروٲیی  کٔرِتھ۔  یِہ  گژِھہ  نہٕ  آسُن  زِ  کلس  پیٚٹھ  خطرٕہ  وٲتِتھ  لٲگِو  گھبراہٹس  منٛز  جلدی  جلدی  رضاکار،  اسلحہ  تہٕ  رَسدُک  سامان  جمع  کرنہِ  تہٕ  اَتھ  دوران  زِ  یِہ  تیاری  آسہِ  اند  واتَنے  تہٕ  دُشمنَن  آسہِ  پنٕنۍ  کٲم  مۅکلٲومٕژ﴾  تاکہ  امہِ  ذریعہ  کٔرِیوٗکھ  اللہ  تعالیٰ  سٕندۍ  تہٕ  پنٕنۍ  دشمن  تہٕ  تِم  باقی  دشمن  خوف  زدٕہ،  یِم  نہٕ  توٚہۍ  زانان  چھوٗکھ  مگر  اللہ  تعالیٰ  چُھکھ  زانان،  اللہ  تعالیٰ  سٕنزِ  وَتہِ  منٛز  یِکینژھاہ  توٚہۍ  خرچ  کٔرِو،  تَمِیُک  پوٗرٕ  پوٗرٕ  بدلہٕ  یِیہِ  تۅہیِہ  کُن  پِھرنہٕ،  تہٕ  تۅہیِہ  سٍتۍ  سپدِنہٕ  ہرگز  ظُلم۔

Mirwaiz:
  اے  مسلمانو  تیٲری  کٔرِو  کٲفرن  سٍتۍ  جہاد  کرنہٕ  خٲطرٕ  یہِ  ممکن  سپدِو  تہِ  سامانہٕ  أندرٕہ  گُر  گٔنڈِتھ  تھاونہٕ  أندرٕہ،  تمہِ  سٍتۍ  کھوژٕ  نٲوِیوکھ  توٚہۍ  خداے  سٕندۍ  دشمن  تہٕ  پنٕنۍ  دشمن  تہِ  یعنی  مکٕکۍ  کٲفر،  بیٚیہِ  مکہ  کین  کٲفرن  ورٲے  تہِ  باقی  دشمن،  یِم  نہٕ  توٚہۍ  زٲنِیوکھ  بلکہ  زانیٚکھ  اللہ  تعالیٰ  پوٗرٕ،  بیٚیہِ  یُس  چیزاہ  خرٕچ  کٔرِو  توٚہۍ  خداے  سٕنٛزِ  وتہِ  اندر  یتھ  منٛز  جہاد  تہٕ  شٲمِل  چُھ  تمیُک  بدلہٕ  ییہِ  تۅہیہِ  پوٗرٕ  عطا  کرنہٕ۔  تۅہیہِ  نسبت  ییہِ  نہٕ  کانہہ  کٔمیاہ  تتھ  اندر  کرنہٕ۔  حدیث  شریفن  اندر  چھےٚ  تیراندٲزی  ہیٚچھ  نٕچ  تمِچ  مشق  کرنٕچ،  گُرز  ہیٚچھ  نٕچ،  گُرِ  س  پٮ۪ٹھ  کھسُن  ہیٚچھ  نٕچ  سٮ۪ٹھاہ  فضیلت  آمٕژ۔  أزِکہ  وقتہٕ  گوو  بندوق،  توپ  تہٕ  باقی  آلات  جدید  چلاوٕنۍ  ہیٚچھن  تمیُک  قٲیِم  مقام۔  عام  طور  ورزِش  کرٕنۍ  تہٕ  تتھ  منٛز  دٲخل۔

Tahir:
  تہٕ  (اے  مسلمانو!)  تِہِندِ  (مقابلہٕ)  خٲطرٕیوٗت  تۅہیہِ  پِلہِ  تیوٗت  تھٲوِو  (ہتھیارن  ہُنٛد  تہٕ  جنگ  کہ  سامانُک)  قوت  دستیاب  تہٕ  گٔنڈِتھ  تھاونہٕ  آمتی٘ن  گُری٘ن  ہُنٛد  (کھیو٘ل  تہِ)،  اَمہِ  (بچاوچہ  تیٲری)  سٍتۍ  روٗزِیوٗکھ  تو٘ہۍاللہ  تعالیٰ  سٕندۍ  دشمن  تہٕ  پنٕنۍ  دشمن  (پانس  پیٚٹھ  حملہٕ  کرنہ  نِش)  کھۅژناوان  تہٕ  تِمَو  وَرٲے  باقی  تہِ  یمن  (ہنٛزکٔھٹِتھ  دشمنی)  تو٘ہۍ  زانان  چِھو  نہٕ،  اللہ  تعالیٰ  چُھ  تِمن  زانان۔  بی٘یہِ  یِکینٛژھاہ  تو٘ہۍ  (پننہ  بچاوٕ  خٲطرٕ)  اللہ  تعالیٰ  سٕنزِ  وَتہِ  منٛز  خرچ  کٔرِو  تۅہیہِ  یِیہِ  تَمِیُک  پوٗرِ  پوٗر  بدلہٕ  دِنہٕ  تہٕ  تۅہیہِ  سٍتۍ  یِیہِ  نہٕ  ناانصٲفی  کرنہٕ۔

Transliteration:
  WaaAAiddoo lahum m<u>a</u> ista<u>t</u>aAAtum min quwwatin wamin rib<u>at</u>i alkhayli turhiboona bihi AAaduwwa All<u>a</u>hi waAAaduwwakum wa<u>a</u>khareena min doonihim l<u>a</u> taAAlamoonahumu All<u>a</u>hu yaAAlamuhum wam<u>a</u> tunfiqoo min shayin fee sabeeli All<u>a</u>hi yuwaffa ilaykum waantum l<u>a</u> tu<i><u>th</u></i>lamoon<b>a</b>


Athar:
  تہٕ  اے  نبیؐ،  اگر  دشمن  صلح  تہٕ  سلامتی  کُن  مٲیل  آسن  تیٚلہِ  سپدِو  توٚہۍ  تہِ  امہِ  خٲطرٕ  آمادٕہ  تہٕ  خُدایس  پیٚٹھ  کٔرِو  بھروسہٕ،  پٔزۍ پٲٹھۍ  چُھ  سُہ  سورُے  کینہہ  بوزن  وول  تہٕ  زانن  وول۔

Mirwaiz:
  بیٚیہِ  ہرگاہ  کٲفر  صلحس  کُن  مٲیِل  سپدن  تۅہیہِ  تہِ  چُھو  اجازت  کہ  ہرگاہ  توٚہۍ  تہِ  سپدِو  مٲیِل  تتھ،  بیٚیہِ  کٔرِو  توٚہۍ  اعتماد  اللہ  تعالیٰ  ہس  پٮ۪ٹھ،  پٔزۍ  پٲٹھۍ  سُہ  چُھ  سورُے  بوزٕوُن،  سورُے  زانہٕ وُن۔

Tahir:
  تہٕ  اگر  (تۆہیہ  سٍتۍ  جنگس  منٛز  آوٕرۍ)  تِم  (کفار)  صلح  تہٕ  امن  خٲطرٕ  نَیمن  تیٚلہِ  گٔژِھو  تۆہۍ  تہِ  اَتھ  کُن  مٲیل  تہٕ  اللہ  تعالیٰ  ہس  پیٚٹھ  تھٲوِو  بھروسہٕ۔  بے  شک  چُھ  سُے  وارٕ  پٲٹھۍ  بوزن  وول  زانن  وول۔

Transliteration:
  Wain jana<u>h</u>oo li<b>l</b>ssalmi fa<b>i</b>jna<u>h</u> lah<u>a</u> watawakkal AAal<u>a</u> All<u>a</u>hi innahu huwa a<b>l</b>ssameeAAu alAAaleem<b>u</b>


Athar:
  تہٕ  اگر  تِمن  دغابٲزی  ہٕنز  نیت  آسہِ  تیٚلہِ  چُھ  تُہُندِ  خٲطرٕ  اللہ  تعالیٰ  کٲفی،  سُے  چُھ  ییٚمۍ  پننہِ  مددٕ  سٍتۍ  تہٕ  مومنن  ہٕندِ  ذریعہ  تُہُند  تٲئید  کوٚر۔

Mirwaiz:
  بیٚیہِ  ہرگاہ  تِم  تۅہیہِ  دھوکہٕ  یژھن  دیُن  پس  چُھ  بیشک  اللہ  تعالیٰ  تۅہیہِ  مدد  کرنہٕ  خٲطرٕ  حفاظت  کرنہٕ  خٲطرٕ  کٲفی۔  چنانچہِ،  سُہ  گوو  سُے  ییٚمۍ  تۅہیہِ  غٲیبی  مدد  کوٚر  ملٲیکو  سٍتۍ۔  ظٲہری  مدد  کوٚر  باایمانو  سٍتۍ۔

Tahir:
  تہٕ  ہرگاہ  تِم  تۅہیہِ  دوکھہٕ  دِیُن  یَژھن  تیٚلہِ  چُھ  بے  شک  اللہ  تعالیٰ  تُہٕندِ  خٲطرٕ  کٲفی،  سُے  چُھ  ییٚمۍ  تۅہیہِ  (سیدِسیود)  پننہِ  مددٕ  کہ  ذریعہ  تہٕ  اہلِ  ایمانن  ہٕنٛدِ  ذریعہ  طاقت  بخُش  (یم  تُہنٛز  پٲروی  چِھ  کران)۔

Transliteration:
  Wain yureedoo an yakhdaAAooka fainna <u>h</u>asbaka All<u>a</u>hu huwa alla<u>th</u>ee ayyadaka bina<u>s</u>rihi wabi<b>a</b>lmumineen<b>a</b>


Athar:
  تہٕ  مومنن  ہٕندۍ  دِل  جوروِن  اکھ  أکِس  سٍتۍ،  اگر  روے  زمینٕچ  سٲرٕے  دولت  تہِ  کٔرۍہِو  خرچ  تِہِندۍ  دل  ہیٚکۍہِو  نہٕ  جوروِتھ  مگر  سُہ  چُھ  اللہ  تعالیٰ  ییٚمۍ  یِہندۍ  دل  جورٕوۍ،  یقیناً  چُھ  سُہ  سیٚٹھاہ  زبردست  بیٚیہِ  حکمت  وول۔

Mirwaiz:
  ییٚمۍ  پروردِگارن  اُلفت  ترٲوو  باایمانن  ہٕندین  دِلن  اندر،  ہرگاہ  توٚہۍ  خرٕچ  کٔرِہوٗ  تہِ  سورُے  مال  یُس  زمینس  پٮ۪ٹھ  چُھ  توتہِ  ہیٚکہِوۍنہٕ  اُلفت  پٲدٕ  کٔرِتھ  تِہٕنٛدین  دِلن  اندر۔  لیکن  اللہ  تعالیٰ  نٕے  ترٲوو  اُلفت  تِمن  منٛز،  پٔزۍ  پٲٹھۍ  سُہ  چُھ  زورآور  حِکمت  وول۔

Tahir:
  تہٕ  (تٔمی)  کۆر  یِمن  (مسلمانن)  ہٕندیٚن  دِلن  منٛز  اَکھ  أکۍ  سُنٛد  الفت  پٲدٕ۔  اگر  تۆہۍ  تہِ  سورُے  یہِ  زمینس  منٛز  چُھ  خرچ  کٔرۍہِو  تیٚلہِ  تہِ  ہیٚکہِو  نہٕ  تۆہۍ  (یِمَو  تمام  مٲدی  وسیلو  سٍتۍ)  تہِ  تِہٕندیٚن  دِلن  منٛز  (یہِ)  الفت  پٲدٕ  کٔرِتھ  مگراللہ  تعالیٰ  ہن  کۆر  تِمن  درمیان  (اکہِ  روٗحٲنی  رشتہٕ  سٍتۍ)  محبت  پٲدٕ۔  بے  شک  چُھ  سُہ  بۆڈ  غلبہٕ  وول  حکمت  وول۔

Transliteration:
  Waallafa bayna quloobihim law anfaqta m<u>a</u> fee alar<u>d</u>i jameeAAan m<u>a</u> allafta bayna quloobihim wal<u>a</u>kinna All<u>a</u>ha allafa baynahum innahu AAazeezun <u>h</u>akeem<b>un</b>


Mirwaiz: اے پیغمبر بس چُھ تۅہیہِ اللہ تعالیٰ بیٚیہِ یِم تۅہیہِ سٍتۍ چھِ باایمان۔
Athar:
  اے  نبیؐ،  تُہندِ  خٲطرٕ  چُھ  بس  اللہ  تعالیٰ  کٲفی،  بیٚیہِ  تُہٕندیٚن  پیروکار  اہلِ  ایمانن  خٲطرٕ۔

Tahir:
  اے  نبی  (معظم!  صلی  اللہ  علیہ  وسلم)  تُہٕندِ  خٲطرٕ  چُھ  اللہ  تعالیٰ  کٲفی  بیٚیہِ  تِم  مسلمان  یِمَو  تُہٕنز  پٲروی  کٔر  اختیار۔

Transliteration:
  Y<u>a</u> ayyuh<u>a</u> a<b>l</b>nnabiyyu <u>h</u>asbuka All<u>a</u>hu wamani ittabaAAaka mina almumineen<b>a</b>


Athar:
  اے  نبیؐ،  مومن  اُبھٲرِیوٗکھ  جنگس  پیٚٹھ۔  اگر  تۅہیِہ  منٛزٕ  وُہ  نفر  صٲبر  آسن  تِم  یِن  دۅن  ہَتھن  پیٚٹھ  غٲلب،  تہٕ  اگر  ہَتھ  نفر  یِتھۍ  آسن  تِم  روزن  منکرینِ  حقو  منٛزٕ  ساسس  نفرس  پیٚٹھ  گوٚبۍ  تِکیازِ  تِم  چِھ  تِتھۍ  لُکھ  یِمن  سمجھ  چُھنہٕ۔  ﴿أزِکِس  اِصطلاحس  منٛز  یتھ  چیزس  قوّتِ  معنوی  یا  قوّتِ  اخلٲقی  ﴿Morale﴾  وَنان  چِھ،  اللہ  تعالیٰ  چُھ  أتھۍ  چیزس  فقہ و فہم  بیٚیہِ  مانُن  زانُن  ونان۔  یَس  شخصس  پننہِ  مقصدُک  صحیح  شعور  آسہِ  تہٕ  سُہ  آسہِ  ٹھنڈٕ  دِلہٕ  سونچِتھ  سمجھتھ  امہِ  موجوٗب  لڑان  زِ  ییٚمہِ  خٲطرٕ  سُہ  پنُن  زُو  دَاوَس  چُھ  لاگنہِ  آمُت،  سُہ  چُھ  تٔمۍ  سٕنزِ  انفرٲدی  زندگی  کھۅتہٕ  قٍمتی  تہٕ  امہِ  کہ  ضائع  سپدنہٕ  پتہٕ  چُھ  زندٕہ  روزُن  بے قٍمت،  سُہ  چُھ  بے  شعوری  سان  لڑن  وٲلِس  انسان  سٕندِ  کھۅتہٕ  کینہہ  گۅنہٕ  زیادٕہ  طاقت  تھاوان،  اگر چِہ  جسمٲنی  طاقتس  منٛز  دۅشوٕنۍ  درمِیان  کانٛہہ  فرق  آسہِ  نہٕ﴾

Mirwaiz:
  اے  پیغمبر  شوق  تہٕ  ترغیب  دِیو  باایمانن  جہادُک،  ہرگاہ  تۅہیہِ  منٛز  وُہ  ﴿20﴾  زٔنۍ  صبٕر  کروٕنۍ  آسن  تِم  پوشن  کٲفرو  أندرٕہ  دۅن  ہتن  ﴿200﴾،  بیٚیہِ  ہرگاہ  تۅہیہِ  منٛز  اکھ  ہتھ  مُجٲہِد  صبٕر  کروٕنۍ  آسن  تِم  پوشن  أکِس  ساسس  کٲفرس  کیازِ  تِم  چھِ  قوماہ  ناسمجھ۔

Tahir:
  اے  نبی  (مکرّم!)  تۆہۍ  دِیِو  ایمان  والیٚن  (ظلم،  جبر  تہٕ  زیادتی  جٲری  تھاون  والیٚن  خلاف)  جہادکرنٕچ  ترغیب،  ہرگاہ  تۅہیہِ  منٛزٕ  (جنگس  منٛز)  وُہ  (20)  ثٲبت  قدم  روزن  وٲلۍ  آسن  تیٚلہِ  یِن  تِم  دۅن  ہتن  (200  جنگجو  کفارن)  پیٚٹھ  غٲلب  تہٕ  ہرگاہ  تۅہیہِ  منٛزٕ  (اَکھ)  ہتھ  (ثٲبت  قدم)  آسن  تیٚلہِ  یِن  (جنگجو)  کٲفرو  منٛزٕ  (أکِس)  ساسس  پیٚٹھ  غٲلب  اَمہِ  وجہ  کِنۍ  زِتِمن  چَھنہٕ  (خدٲیی  رازن  ہٕنز)  سۅدبۅد۔

Transliteration:
  Y<u>a</u> ayyuh<u>a</u> a<b>l</b>nnabiyyu <u>h</u>arri<u>d</u>i almumineena AAal<u>a</u> alqit<u>a</u>li in yakun minkum AAishroona <u>sa</u>biroona yaghliboo miatayni wain yakun minkum miatun yaghliboo alfan mina alla<u>th</u>eena kafaroo biannahum qawmun l<u>a</u> yafqahoon<b>a</b>


Athar:
  اچھا،  وۅنۍ  کوٚر  خُداین  تُہُند  بور  کم۔  تہٕ  تَس  لوٚگ  پے  زِ  وُنہِ  چھےٚ  تۅہیِہ  منٛز  کمزوٗری۔  لہٰذا،  اگر  تۅہیِہ  ہَتھ  نفر  صٲبر  آسن،  تِم  یِن  دۅن  ہَتھن  پیٚٹھ  غٲلب،  تہٕ  ﴿اگر﴾  ساس  آسن  یِتھی  تِم  یِن  دۅن  ساسن  پیٚٹھ  اللہ  تعالیٰ  سٕندِ  حکمہٕ  غٲلب۔  ﴿اَمِیُک  مطلب  چُھنہٕ  یِہ  زِ  گۅڈٕہ  ٲس  اَکِچ  تہٕ  دَہن  ہٕنز  نسبت  تہٕ  وۅنۍ  چھےٚ  چونکہ  تۅہیِہ  منٛز  کمزوری  آمٕژ  اَمہِ  موجوٗب  چھےٚ  اَکِچ  تہٕ  دۅن  ہٕنز  نسبت  قٲیِم  کرنہٕ  آمٕژ،  بلکہ  چُھ  اَمِیُک  صحیح  مطلب  یِہ  زِ  اصولی  تہٕ  معیٲری  حیثیت  چھےٚ  اہلِ  ایمانن  تہٕ  کفارن  درمیان  اَکِچ  تہٕ  دَہن  ہٕنزٕے  نسبت،  مگر  چونکہ  وُنہِ  چَھنہٕ  تۅہیِہ  لُکن  ہٕنز  اخلٲقی  تربیت  مکمل  سپٕزمٕژ،  تہٕ  وُنہِ  چُھنہٕ  تُہندِ  سونچنُک  پیمانہٕ  بلوغ کِس  حدس  ووتمُت۔  امہِ  موجوب  چُھ  تۅہیِہ  گۅڈے  تُہٕندِ  کم  آسنہٕ  باوجود  یِہ  مطالبہٕ  کرنہٕ  یِوان  زِ  پننہِ  کھۅتہٕ  دۅگنہٕ  طاقتس  سٍتۍ  ٹکراونس  منٛز  گٔژِھو  نہٕ  توٚہۍ  ہراسہٕ  کرٕنۍ۔  یِہ  کتھ  گژِھہ  مدِ  نظر  روزٕنۍ  زِ  یِہ  اِرشاد  چُھ  2ھ  ہُند  ییٚلہِ  زَن  مسلمانو  منٛزٕ  واریاہ  لُکھ  وُنہِ  تازٕہ  تازے  اسلامَس  منٛز  دٲخل  ٲسۍ  سپٕدۍمٕتۍ  تہٕ  تِہٕنز  تربیت  ٲس  وُنہِ  ابتدٲیی  حالتس  منٛز﴾  تہٕ  اللہ  تعالیٰ  چُھ  تِمن  سٍتۍ  یِم  صبر  کرن  وٲلۍ  چِھ۔

Mirwaiz:
  گۅڈنیُک  حکُم  یُس  صحابہٕ  صٲبن  پٮ۪ٹھ  دشوار  سپُد  اللہ  تعالیٰ  ہن  کوٚر  سُہ  حکُم  منسوخ۔  فرمووُن  وۅنۍ  کوٚراللہ  تعالیٰ  ہن  تۅہیہِ  پٮ۪ٹھ  تخفیف۔  تٔمۍ  زون  کہ  تۅہیہِ  اندر  چھےٚ  سُستی۔  لہٰذا  چُھو  وۅںۍ  یہِ  حکم  کہ  اگر  تۅہیہِ  منٛز  اکھ  ہتھ  مُجٲہِد  ثٲبت  قدم  تِم  سپدن  غٲلِب  دۅن  ہتن  کٲفرن  پٮ۪ٹھ،  یِتھے  پٲٹھۍ  ہرگاہ  تۅہیہِ  منٛز  آسن  اکھ  ساس  مُجٲہِد  تِم  سپدن  غٲلِب  دۅن  ساسن  کٲفرن  پٮ۪ٹھ  خداے  سٕندِ  حُکم  سٍتۍ۔  کیازِ  اللہ  تعالیٰ  چُھ  صبر  کروٕنین  سٍتۍ  سٍتۍ  تِمن  مدد  کران۔

Tahir:
  وۅنۍ  لۆژروو  اللہ  تعالیٰ  ہن  تۅہیہِ  نِشہِ  (پننہِ  حکمُک  بار)  تس  چُھ  معلوم  زِتۅہیہِ  منٛزچھے٘  (کُنہِ  حدس  تام)  کمزوری  لہٰذا  (چُھ  وۅنۍ  تخفیف  پتہٕ  حکم  یہِ  زِ)  اگر  تۅہیہِ  منٛزٕ  (اَکھ)  ہتھ  (نفر)  ثٲبت  قدم  روزن  وٲلۍ  آسن  (تیٚلہِ)  یِن  تِم  دۅن  ہتن  (کفارن)  پیٚٹھ  غٲلب  تہٕ  ہرگاہ  تۅہیہِ  منٛزٕ  (اَکھ)  ساس  آسن  تیٚلہِ  یِن  تِم  اللہ  تعالیٰ  سٕنٛدِ  حکمہٕ  دۅن  ساسن  (کافرن)  پیٚٹھ  غٲلب،  بیٚیہِ  چُھ  اللہ  تعالیٰ  صبر  کرن  والیٚن  سٍتۍ  (یہِ  چُھ  مومنن  خٲطرٕ  ہدف  زِ  جہاد  کِس  مٲدانس  منٛزگژِھہ  تِہِندِ  ایمٲنی  جذبُک  اثر  کم  از  کم  یہِ  آسُن)۔

Transliteration:
  Al<u>a</u>na khaffafa All<u>a</u>hu AAankum waAAalima anna feekum <u>d</u>aAAfan fain yakun minkum miatun <u>sa</u>biratun yaghliboo miatayni wain yakun minkum alfun yaghliboo alfayni bii<u>th</u>ni All<u>a</u>hi wa<b>A</b>ll<u>a</u>hu maAAa a<b>l</b><u>ssa</u>bireen<b>a</b>


Athar:
  کٲنٛسہِ  نبیَس  چُھنہٕ  یِہ  شوٗبان  زِ  تس  نِشہِ  آسن  قٍدۍ،  یوٚت  تام  نہ  سُہ  زمینس  اندر  دشمنن  ٹھیک  پٲٹھۍ  ختم  کرِ،  توٚہۍ  لُکھ  چِھو  دُنیاہکۍ  فٲیدٕہ  یژھان،  حالانکہ  خُدایس  پیشِ  نظر  چُھ  ٲخرت،  تہٕ  اللہ  تعالیٰ  چُھ  غٲلب  تہٕ  حکمت  وول۔

Mirwaiz:
  اے  مسلمانو  توٚہۍ  دِیتو  مشورٕہ  نبی  کریمس  صلی  اللہ  علیہ  و سلم  قیدین  ںِشہِ  کینہہ  مال  ہیٚتھ  تِم  تراوناونُک،  یہِ  گوو  نہٕ  جان۔  کیازِ  نبی  کریم  سٕندِس  شانس  شوبہِ  نہٕ  کہ  تِہٕندۍ  قیدی  کیاہ  یِن  چھڈنہٕ  قتلہٕ  ورٲے  بلکہ  گژھن  تِم  قتل  کرنہٕ  یِن۔  تا  اینکہ  زمینس  منٛز  سپدِ  کٲفرن  ہٕںٛز  خونریزی  شر  تہٕ  فساد  دفع،  اے  مسلمانو  توٚہۍ  چھِو  ژھانڈان  دنیاہُک  سامان  تِمی  مۅکھہٕ  دِژوٕ  راے  نبی  کریمس  صلی  اللہ  علیہ  و سلم  تِم  قیدی  فِدیہِ  رٔٹِتھ  تراونس  پٮ۪ٹھ،  اللہ  تعالیٰ  چُھ  تُہٕندِ  خٲطرٕ  رٲضی  ٲخرت  کِس  سامانس،  اللہ  تعالیٰ  چُھ  زبردست  حِکمت  وول۔  سُہ  کرِہا  تۅہیہِ  کٲفرن  پٮ۪ٹھ  غلبہٕ  دِتھ  سٮ۪ٹھاہ  مالدار۔

Tahir:
  کٲنسہِ  نبی  یس  چُھنہٕ  یہِ  شوٗبان  زِ  تس  خٲطرٕ  آسن  (کافر)  قٍدۍ  یۆت  تام  نہٕ  سُہ  زمینس  منٛز  تِمن  (فتنس  گۅڈبرن  والیٚن  تہٕ  دہشت  گردجنگجو  وَن)  ہٕنزخون  ریزی  وارٕ  پٲٹھۍ  کرِ۔  تۆہۍ  لُکھ  چِھو  دُنیاہُک  مال  و  اسباب  یَژھان،  تہٕ  اللہ  تعالیٰ  چُھ  ٲخرتُک  (رٕژر)  یژھان،  تہٕ  اللہ  تعالیٰ  چُھ  سیٚٹھاہ  غٲلب  حکمت  وول۔

Transliteration:
  M<u>a</u> k<u>a</u>na linabiyyin an yakoona lahu asr<u>a</u> <u>h</u>att<u>a</u> yuthkhina fee alar<u>d</u>i tureedoona AAara<u>d</u>a a<b>l</b>dduny<u>a</u> wa<b>A</b>ll<u>a</u>hu yureedu al<u>a</u>khirata wa<b>A</b>ll<u>a</u>hu AAazeezun <u>h</u>akeem<b>un</b>


Athar:
  اگر  اللہ  تعالیٰ  سُند  تحریر  گۅڈے  آسِہے  نہٕ  لیٚکھنہٕ  آمُت،  تیٚلہِ  یِکینژھاہ  تۅہیِہ  لُکو  نیومُت  چُھو  تمہِ  کِس  پاداشس  منٛز  یِیہِ  ہیٚو  تۅہیِہ  بوٚڈ  سزا  دِنہ۔

Mirwaiz:
  ہرگاہ  نے  اللہ  تعالیٰ  ہن  دَررو  زِ ازل  لیوٗکھمُت  آسہا  کہ  یِمو  قیدیو  منٛزٕ  انن  بعض  ایمان  ییٚمہِ  سٍتۍ  نہٕ  کانہہ  فساد  واقع  سپدِ  یمیُک  احتمال  اوس  نتہٕ  سپدِ  ہا  تۅہیہِ  پٮ۪ٹھ  یِمن  نِشہِ  یہِ  فِدیہِ  رٹنہٕ  مۅکھہٕ  بوٚڈ  عذاب  نٲزِل۔  تُہُند  مشورٕہ  دراو  اتفاقاً  رُتُے  ییٚمہِ  مۅکھہٕ  توٚہۍ  سزا  نِشہِ  محفوظ  روٗدِو۔

Tahir:
  اگراللہ  تعالیٰ  سٕندِ  طرفہٕ  گۅڈے  (معٲفی  ہُنٛد  حکم)  لیٚکِھتھ  آسِہے  نہٕ  تیٚلہِ  واتِہیٚو  یقینا  تۅہیہِ  تَتھ  (فدیہِ  کِس  مال  کِس  بارس)  منٛز  یُس  تۅہیہِ  (بدرکیٚن  قٍدیٚن  نِشہِ)  حٲصل  اوسُو  کۆرمُت،  بۆڈ  عذاب۔

Transliteration:
  Lawl<u>a</u> kit<u>a</u>bun mina All<u>a</u>hi sabaqa lamassakum feem<u>a</u> akha<u>th</u>tum AAa<u>tha</u>bun AAa<i><u>th</u></i>eem<b>un</b>


Athar:
  لہٰذا  یِکینژھاہ  مال  تۅہیِہ  حٲصل  چُھو  کوٚرمُت،  سُہ  کھیٚیِو  تِکیازِ  سُہ  چُھ  حلال  تہٕ  پاک۔  بیٚیہِ  روٗزِو  خُدایس  کھۅژان۔  ﴿جنگِ  بدر  برونٛہہ  یِم  ابتدٲیی  ہدایات  سورۂ  محمدس  منٛز  دِنہٕ  ٲسۍ  آمٕتۍ،  تِمن  منٛز  اوس  جنگی  قٍدیو  نِشہِ  فِدیِہ  وصول  کرنُک  اجازت  دِنہٕ  آمُت۔  البتہ  اوس  اتھ  سٍتۍ  یِہ  شرط  لگاونہٕ  آمُت  زِ  گۅڈٕ  گژِھہ  دشمن  سُند  طاقت  اصل  پٲٹھۍ  یُن  ختم  کرنہٕ  پتہٕ  گژِھہ  قٍدۍ  رٹنٕچ  فکر  یِنۍ  کرنہٕ،  اَمہِ  فرمانہٕ  مطٲبق  یِم  قٍدۍ  مسلمانَو  بَدرس  منٛز  گرفتار  کٔرۍ  تہٕ  پتہٕ  یُس  تِمن  نِشہِ  فدیِہ  وصول  کوٚرُکھ،  سُہ  اوس  اِجازتہٕ  مطٲبق  مگر  غلطی  سپٕز  یِہ  زِ،  دشمن  سُند  طاقت  ختم  کرنُک   یُس  شرط  مقدم  تھاونہٕ  اوس  آمُت  سُہ  پوٗرٕ  کرنہٕ  برونٛٹھے  لٔگۍ  مُسلمانن  دشمنن  قٲد  کرنس  تہٕ  مالِ  غنیمت  جمع  کرنس  کُن۔  یٔہے  کتھ  کٔر  خُداین  ناپسند،  تِکیازِ  اگر  یِہ  کرنہٕ  یِیہِ ہے  نہٕ  تہٕ  مُسلمان  کرہن  کفارن  ہُند  پیچھا،  تیٚلہِ  یِیہِ ہے  أتھۍ  موقعس  پیٚٹھ  قریشن  ہُند  طاقت  پُھٹراونہٕ﴾  یقیناً  چُھ  اللہ  تعالیٰ  درگزر  کرن  وول  تہٕ  رحم  فرماون  وول۔

Mirwaiz:
  وۅنۍ  کھیٚیو  تمہِ  مںٛزٕ  یہِ  تۅہیہِ  حٲصِل  کوٚرو  تِمن  نِشہِ  فِدیہِ  پٲٹھۍ۔  حلال  طیب  زٲنِتھ،  بیٚیہِ  کھوٗژِو  اللہ  تعالیٰ  ہس۔  آیِندٕہ  مہ  کٔرِو  یِژھ  کٲم  زانہہ۔  پٔزۍ  پٲٹھۍ  اللہ  تعالیٰ  چُھ  مغفرت  کروُن،  رحم  کروُن،  گنہس  کٔرنو  بخشٲیش،  یہِ  گو  ومغفرت۔  مالِ  فِدیہِ  کوٚرنو  حلال  یہِ  گٔیہِ  رحمت۔

Tahir:
  لہٰذا  کھیٚیِو  تۆہۍ  تَمہِ  منٛزٕ  یُس  حلال،  پاک  مالِ  غنیمت  تۅہیہِ  حٲصل  چُھو  کۆرمُت  بیٚیہِ  روٗزِو  اللہ  تعالیٰ  ہس  کھوژان۔  بے  شک  چُھ  اللہ  تعالیٰ  بۆڈ  بخشن  وول  سیٚٹھاہ  مہربان۔

Transliteration:
  Fakuloo mimm<u>a</u> ghanimtum <u>h</u>al<u>a</u>lan <u>t</u>ayyiban wa<b>i</b>ttaqoo All<u>a</u>ha inna All<u>a</u>ha ghafoorun ra<u>h</u>eem<b>un</b>


Athar:
  اے  نبیؐ،  تۅہیِہ  لُکن  ہٕندِس  قبضس  منٛز  یِم  قٍدۍ  چِھ  تِمن  ؤنِو  زِ  اگر  خُدایس  پے  لوٚگ  زِ  تُہندِس  دِلس  منٛز  چُھ  کینہہ  خیر،  تیٚلہِ  دِیَو  سُہ  تۅہیِہ  تمہِ  کھۅتہٕ  تہِ  کھٔسِتھ  یِکینژھاہ  تۅہیِہ  ہیٚنہٕ  چُھو  آمُت  تہٕ  تُہندۍ  خطا  کرِ  معاف،  اللہ  تعالیٰ  چُھ  درگزر  کرن  وول  تہٕ  رحم  فرماون  وول۔

Mirwaiz:
  اے  پیغمبرٕہ  فرمٲوِو  تِمن  قیدین  یِم  تُہٕندِس  قبضس  منٛز  چھِ،  ہرگاہ  اللہ  تعالیٰ  تُہٕندین  دِلن  اندر  نیکی  تہٕ  رٕژر  وُچھہِ  اسلام  قبول  کرنس  اندر  تیٚلہِ  کریو  سُہ  تۅہیہِ  عطا  بہتر  مال  تمہِ  مالہٕ  کھۅتہٕ  یُس  تۅہیہِ  نِشہِ  وصول  کرنہٕ  آو  فِدیس  اندر،  بیٚیہِ  کرِ  تۅہیہِ  مغفرت۔  اللہ  تعالیٰ  چُھ  سٮ۪ٹھاہ  مغفرت  کروُن  رحم  کروُن۔

Tahir:
  اے  نبی!  تۆہۍ  فرمٲوِو  تِمن  یِم  تُہٕندیٚن  اَتھن  منٛز  قٍدۍ  چِھ،  اگراللہ  تعالیٰ  ہن  تُہٕندیٚن  دِلن  منٛز  رٕژَر  زون  تیٚلہِ  کریو  تۅہیہِ  تَمہِ  (مال)  کھوتہٕ  بہتر  عطا  یُس  (فدیس  منٛز)  تۅہیہِ  نِشہِ  رٹنہٕ  چُھ  آمُت  بیٚیہِ  کریو  تۅہیہِ  مغفرت،  تہٕ  اللہ  تعالیٰ  چُھ  بۆڈ  بخشن  وول  سیٚٹھاہ  مہربان۔

Transliteration:
  Y<u>a</u> ayyuh<u>a</u> a<b>l</b>nnabiyyu qul liman fee aydeekum mina alasr<u>a</u> in yaAAlami All<u>a</u>hu fee quloobikum khayran yutikum khayran mimm<u>a</u> okhi<u>th</u>a minkum wayaghfir lakum wa<b>A</b>ll<u>a</u>hu ghafoorun ra<u>h</u>eem<b>un</b>


Athar:
  البتہ  اگر  تِم  تۅہیِہ  سٍتۍ  خیانتُک  ارادٕہ  چِھ  تھاوان،  تیٚلہِ  چُھ  تِمو  امہِ  برونٛہہ  خُدایس  سٍتۍ  خیانت  کوٚرمُت،  چنانچہِ  دِیُت  خُداین  تمہِ کُے  سزا  تِمن  زِ  تِم  آے  تُہندِس  قابوَس  منٛز،  اللہ  تعالیٰ  چُھ  سورُے  زانان  بیٚیہِ  چُھ  حکمت  وول۔

Mirwaiz:
  ہرگاہ  تِہٕںٛز  خواہش  آسہِ  تۅہیہِ  دھوکہٕ  دیُن  اسلام  اننہٕ  سٍتۍ  یا  رسول  اللہؐ  سُہ  کینہہ  نٔو  کتھ  چھَنہٕ،  پس  بتحقیق  تِمو  چُھ  أزِکہ  برونٹھ  تہِ  خدایس  پننہِ  خیالہٕ  دھوکہ  دیُتمُت۔  مگر  خدایس  ہیٚکہِ  نہٕ  کانہہ  دھوکہ  دِتھ،  پس  موقعہ  دیُت  اللہ  تعالیٰ  ہن  تۅہیہِ  تِمن  انتقام  ہیٚنُک  برونٹھمہِ  لٹہِ،  اللہ  تعالیٰ  چھُ  زانن  وول،  تٔمِس  چھےٚ  خبر  خیانت  وول  کُس  چُھ۔  حِکمت  وول  پننہِ  حِکمت  سٍتی  کرِ  سُہ  بیٚیہِ  کانہہ  صورت  پٲدٕہ۔  ییٚمہِ  سٍتۍ  تِم  بیٚیہِ  گرفتار  سپدن۔

Tahir:
  تہٕ  (اے  ٹاٹھہِ!)  ہرگاہ  تِم  تۅہیہِ  سٍتۍ  خیانت  یژھن  کرٕنۍ  تیٚلہِ  چھے٘  تِمَو  یقینا  اَمہِ  برونٛہہ  (تہِ)  اللہ  تعالیٰ  ہس  سٍتۍ  خیانت  کٔرمٕژ  لہٰذادِتۍ  تٔمۍ  (اَمی  وجہ  کِنۍ)  تِمَو  منٛزٕ  کینہہ  (تُہٕندِس)  قبضس  منٛز،  تہٕ  اللہ  تعالیٰ  چُھ  وارٕ  پٲٹھۍ  زانن  وول  حکمت  وول۔

Transliteration:
  Wain yureedoo khiy<u>a</u>nataka faqad kh<u>a</u>noo All<u>a</u>ha min qablu faamkana minhum wa<b>A</b>ll<u>a</u>hu AAaleemun <u>h</u>akeem<b>un</b>


Athar:
  یِمو  لُکو  ایمان  قبول  کوٚر  تہٕ  ہجرت  کٔرٕکھ  تہٕ  اللہ  تعالیٰ  سٕنزِ  وَتہِ  منٛز  لڑٲوِکھ  پنٕنۍ  جان  تہٕ  پنٕنۍ  مال  خرچٲوِکھ،  تہٕ  یِمو  لُکو  ہجرت  کرن  والیٚن  جاے  دِژ،  بیٚیہِ  کوٚرُکھ  تِمن  مدد،  تِمے  چِھ  دراصل  اکھ أکۍ  سٕندۍ  ؤلی  ﴿مددگار﴾۔  روٗدۍ  تِم  لُکھ  یِمو  ایمان  اوٚن  مگر  ہجرت  کٔرِتھ  گٔے  نہٕ  ﴿دارُ الاسلامس  منٛز﴾  تیٚلہِ  چُھنہٕ  تۅہیِہ  یِمن  سٍتۍ  ولایتُک  ﴿مدد  کرنُک﴾  کانٛہہ  تعلق  یوٚت  تام  نہٕ  تِم  ہجرت  کٔرِتھ  یِن۔  ﴿وِلَایَت  لفظ  چُھ  عربی  زبٲنۍ  منٛز  حمایت،  نصرت،  مددگٲری،  ڈُکھِس  آسُن،  دوستی،  قرابت،  سرپرستی  تہٕ  أتھۍ  سٍتۍ  رَلہِ  وٕنیٚن  مفہومن  خٲطرٕ  وَننہٕ  یِوان۔  ییٚمہِ  آیت  کِس  سِیاقس  تہٕ  سَباقس  منٛز  چُھ  ٹاکارٕہ  پٲٹھۍ  مُراد  سُہ  رِشتہٕ  یُس  اکہِ  ریاستُک  پننیٚن  شہریَن  سٍتۍ،  تہٕ  شہرِین  ہُند  پننِس  ریاستس  سٍتۍ  تہٕ  شہرِین  درمیان  پانہٕ  وٲنۍ  چُھ  آسان۔  لہٰذا  چھےٚ  یِہ  آیت  دستوری  تہٕ  سیٲسی  ولایتس  اسلٲمی  ریاست  کیٚن  ارضی  حدون  تام  محدود  کران  تہٕ  یِمو  حدودَو  نِشہِ  یِم  مُسلمان  نیبر  چِھ  تِمن  چھےٚ  امہِ  مخصوص  رشتہٕ  نِشہِ  خٲرج  قرار  دِوان۔  امہِ  عدمِ  ولایتِکۍ  قانونی  نتیجہِ  چِھ  سیٚٹھاہ  وسیع  یِہٕندۍ  تفصیلات  بیان  کرنُک  موقع  یتھ  جایِہ  چُھنہٕ﴾  آ،  اگر  تِم  دین کِس  معاملس  منٛز  تۅہیِہ  مدد  منگن  تیٚلہِ  چُھ  تِمن  مدد  کرُن  تۅہیِہ  پیٚٹھ  فرض  مگر  کُنہِ  تِتھِس  قومس  خلاف  نہٕ  کینہہ  یَس  سٍتۍ  تۅہیِہ  معاہدٕہ  آسہِ  ﴿پیٹھِمِس  حصّس  منٛز  چِھ  دارُ  الاسلام  نِشہِ  نیبر  روزن  وٲلۍ  مسلمان   سیٲسی  ولایت  کہ  رشتہٕ  نِشہِ  خٲرج  قرار  دِنہٕ  آمٕتۍ۔  وۅنۍ  چھےٚ  یِہ  آیت  اَتھ  وضاحت  کران  زِ  امہِ  رشتہٕ  نِشہِ  خٲرج  سپدنہٕ  باوجود  چِھنہٕ  تِم   دینی  اخوّت کہ  رشتہٕ  نِشہِ  خٲرج  کینہہ۔  اگر  کُنہِ  جایِہ  یِمن  پیٚٹھ  ظلم  آسہِ  سپدان،  تہٕ  تِم  منگن  اسلٲمی  برداری  ہٕندِس  تعلق  کِس  بنیادس  پیٚٹھ  دارُ  الاسلام  کِس  حکومتس  تہٕ  امہِ  کیٚن  باشندن  مدد،  تیٚلہِ  چُھ  تِہُند  فرض  زِ  پننیٚن  مظلوم  باین  کٔرِن  مدد۔  مگر  امہِ  پتہٕ  چُھ  مزید  وضاحت  کٔرِتھ  فرماونہٕ  آمُت  زِ  یِمن  دینی  باین  ہٕندِ  مددُک  فریضہٕ  یِیہِ  نہٕ  اَنہِ  کھلہِ  انجام  دِنہٕ،  بلکہ  یِیہِ  بینُ  الاقوٲمی  ذِمہ دٲرِیَن  تہٕ  اخلٲقی  حدودن  ہُند  پاس  و  لحاظ  تھٲوِتھٕے  انجام  دِنہٕ۔  اگر  ظلم  کرن  وٲلِس  قومس  سٍتۍ  دارُ الاسلامٕکۍ  معاندانہٕ  تعلقات  آسن،  تیٚلہِ  یِیہِ  نہٕ  اتھ  صوٗرتس  منٛز  مظلوم  مُسلمانن  کانٛہہ  تِیُتھ  مدد  کرنہٕ  یُس  معاہدن  ہٕنزن  اخلٲقی  ذمہ  دٲرِین  خلاف  آسہِ﴾  یِکینژھاہ  توٚہۍ  کران  چِھو  اللہ  تعالیٰ  چُھ  تتھ  وُچھان۔

Mirwaiz:
  پٔزۍ  پٲٹھۍ  یِمو  لوٗکو  ایمان  اوٚن  بیٚیہِ  یِمو  ہجرت  تہِ  کٔر  پنُن  وطن  مکہ  شریف  ترووُکھ  دین  کہ  محبتہٕ۔  بیٚیہِ  یِمو  جہاد  کوٚر  مال  وجان  سٍتۍ  خداے  سٕنٛزِ  وتہِ  اندر  تِمن  صحابہٕ  صٲبن  چھِ  ونان  مہاجِر،  بیٚیہِ  یِمو  لوٗکو  تِمن  مہاجِرن  پننِس  شہرس  اندر  جاے  دِژ  بیٚیہِ  مدد  کوٚر  تِمن  چھِ  ونان  انصار۔  مدینہ  منورٕکۍ  صحابہٕ  صٲب،  تِم  چھِ  پانہٕ  وٲنۍ  اکھ  أکسٕندۍ  دوست  تہٕ  وٲرِث،  بیٚیہِ  یِمو  لوٗکو  ایمان  أنِتھ  ہجرت  کٔرنہٕ  تِمن  چُھنہٕ  تۅہیہِ  سٍتۍ  دوستی  ہُند  کانہہ  تعلق  نہ  وراثتُک۔  یوٚتانۍ  نہٕ  تِم  ہجرت  کرن  تیٚلہِ  چھِ  تِم  تہِ  تتھ  حُکمس  اندر  دٲخِل،  ہرگاہ  تِم  تۅہیہِ  نِشہِ  دین  چہِ  کُنہِ  کامہِ  اندر  مدد  ژھانڈن۔  یعنی  کٲفرن  سٍتۍ  جہاد  کرنس  اندر  تۅہیہِ  پزِ  تِمن  تتھ  اندر  مدد  کرُن،  مگر  گژھیکھ  نہٕ  مدد  کرُن۔  ییٚلہِ  تِمن  مُقابلہٕ  آسہِ  کرُن  تِمن  لوٗکن  سٍتۍ  یِمن  تہٕ  ٹۅہیہِ  پانہٕ  وٲنۍ  کینہہ  معاہدٕہ  آسہِ،  اللہ  تعالیٰ  چُھ  تُہٕںٛزٕ  سارے  کامہِ  وُچھان۔

Tahir:
  بے  شک  یِمَو  لُکو  ایمان  اۆن  تہٕ  تِمَو  ترٲوۍ  (اللہ  تعالیٰ  سٕنٛدِ  خٲطرٕ)  وطن  بیٚیہِ  کۆرُکھ  پننیو  مالَو  تہٕ  جانَو  سٍتۍاللہ  تعالیٰ  سٕنزِ  وَتہِ  منٛزجہاد  تہٕ  یِمَو  لُکو  (مہاجرن)  جاے  دِژ  بیٚیہِ  کۆرُکھ  (تِمن)  مدد  تِمَے  لُکھ  چِھ  اَکھ  أکۍ  سٕندۍ  حقیقی  دوست،  تہٕ  یِمَو  لُکو  ایمان  اۆن  (مگراللہ  تعالیٰ  سٕنٛدِخٲطرٕ)  ترٲوِکھ  نہٕ  گرٕبار  تیٚلہِ  چُھنہٕ  تۅہیہِ  تِہٕنزِ  دوستی  سٍتۍ  کانٛہہ  غرض  یۆت  تام  زن  تِم  ہجرت  کرن  تہٕ  اگر  تِم  دینس  منٛز  (یعنی  دین  کیٚن  معاملاتن  منٛز)  تۅہیہِ  نِشہِ  مدد  یژھن  تیٚلہِ  چُھ  تۅہیہِ  پیٚٹھ  (تِمن)  مدد  کرُن  وٲجب  مگرتَتھ  قوم  کِس  مقابلس  منٛز  (کٔرۍزیٚو  نہٕ  مدد)  زِتۅہیہِ  تہٕ  تِمن  درمیان  آسہِ  (صلحُک  تہٕ  اَمنُک)  معاہدٕہ،  تہٕ  اللہ  تعالیٰ  چُھ  تِمن  کامیٚن  یِمہٕ  تۆہۍ  کران  چِھو  وارٕ  پٲٹھۍ  وُچھن  وول۔

Transliteration:
  Inna alla<u>th</u>eena <u>a</u>manoo wah<u>a</u>jaroo waj<u>a</u>hadoo biamw<u>a</u>lihim waanfusihim fee sabeeli All<u>a</u>hi wa<b>a</b>lla<u>th</u>eena <u>a</u>waw wana<u>s</u>aroo ol<u>a</u>ika baAA<u>d</u>uhum awliy<u>a</u>o baAA<u>d</u>in wa<b>a</b>lla<u>th</u>eena <u>a</u>manoo walam yuh<u>a</u>jiroo m<u>a</u> lakum min wal<u>a</u>yatihim min shayin <u>h</u>att<u>a</u> yuh<u>a</u>jiroo waini istan<u>s</u>arookum fee a<b>l</b>ddeeni faAAalaykumu a<b>l</b>nna<u>s</u>ru ill<u>a</u> AAal<u>a</u> qawmin baynakum wabaynahum meeth<u>a</u>qun wa<b>A</b>ll<u>a</u>hu bim<u>a</u> taAAmaloona ba<u>s</u>eer<b>un</b>


Athar:
  یِم  لُکھ  منکرِ  حق  چِھ،  تِم  چِھ  اکھ  أکۍ  سٕنز  حمایت  کران،  اگر  توٚہۍ  یِہ  کٔرِو  نہٕ  تیٚلہِ  سپدِ  زمینس  اندر  فتنہٕ  تہٕ  بوٚڈ  فساد  پٲدٕ۔  ﴿یعنی  اگر  دارُ  الاسلامٕکۍ  مُسلمان  اکھ  أکۍ  سٕندۍ  ؤلی  بنَن  نہٕ،  تہٕ  اگر  ہجرت  کٔرِتھ  دارُ  السلامس  منٛز  نَہ  یِنہٕ  وٲلیٚن  تہٕ  دارُ  الکفرس  منٛز  روزن  والیٚن  مُسلمانن  دارُ  السلامٕکۍ  مُسلمان  پننہِ  سیٲسۍ  ولایت  نِشہِ  خٲرج  سمجھن  نہٕ،  تہٕ  اگر  نیٚبرِمیٚن  مُسلمانن  ہٕندِس  مدد  منگنس  پیٚٹھ  تِمن  مدد  یِیہِ  نہٕ  کرنہٕ،  تہٕ  اگر  سٍتۍ  سٍتۍ  تَمہِ  قانونٕچ  پابندی  تہِ  یِیہِ  نہٕ  کرنہٕ  زِ  یتھ  قومَس  سٍتۍ  اسلٲمی  ریاستُک  معاہدٕہ  آسہِ  تَتھ  خلاف  یِیہِ  نہٕ  مسلمانن  مدد  کرنہٕ،  تہٕ  اگر  مسلمان  کرن  نہٕ  کٲفرن  سٍتۍ  موالاتُک  تعلق  ختم،  تیٚلہِ  گژِھہ  زمینس  پیٚٹھ  بوٚڈ  فتنہٕ  تہٕ  فساد  برپا۔﴾

Mirwaiz:
  کٲفر  یِم  چھِ  تِم  تہِ  چھِ  أڈۍ  اڈین  ہٕںدۍ  دوست  وٲرِث،  ہرگاہ  توٚہۍ  یتھ  حُکمس  پٮ۪ٹھ  عمل  کٔرِونہٕ  یعنی  مسلمان  مسلمان  پانہٕ  وٲنۍ  اکھ  أکسُند  مُمِد  تہٕ  مددگار  بٔنِو  نہٕ  تیٚلہِ  وۅتھہِ  مُلکس  اندر  فتنہٕ،  بیٚیہِ  وۅتھہِ  بوڈ  فساد۔

Tahir:
  تہٕ  یِم  لُکھ  کٲفر  چِھ  تِم  چِھ  اَکھ  أکِس  مددگار،  (اے  مسلمانو!)  ہرگاہ  تۆہۍ  (اَکھ  أکِس  سٍتۍ)  اَمہِ  آیہِ  (تعاوُن  تہٕ  مدد  تہٕ  اَتھہٕ  رۆٹ)  کٔرِو  نہٕ  تیٚلہِ  گژِھہ  زمینس  منٛز  (کفرُکہ  تہٕ  بٲطل  کہ  غلبُک)  فتنہٕ  تہٕ  بۆڈ  فساد  برپا۔

Transliteration:
  Wa<b>a</b>lla<u>th</u>eena kafaroo baAA<u>d</u>uhum awliy<u>a</u>o baAA<u>d</u>in ill<u>a</u> tafAAaloohu takun fitnatun fee alar<u>d</u>i wafas<u>a</u>dun kabeer<b>un</b>


Athar:
  یِمو  لُکو  ایمان  اوٚن  تہٕ  یِمو  اللہ  تعالیٰ  سٕنزِ  وَتہِ  منٛز  گربار  ترٲوۍ  تہٕ  جد و جہد  کٔرٕکھ۔  تہٕ  یِمو  پناہ  دِیُت  تہٕ  مدد  کوٚرُکھ،  تِمَے  چِھ  پٔزۍ  مومن  تِہندِ  خٲطرٕ  چُھ  خطاہو  نِشہِ  درگزر  تہٕ  بہترین  رزق۔

Mirwaiz:
  بیٚیہِ  یِمو  لوٗکو  ایمان  أنِتھ  ہجرت  کٔربیٚیہِ  خداے  سٕنٛزِ  وتہِ  اندر  جہاد  کوٚر۔  بیٚیہِ  یِمو  مہاجِرن  جاے  دِژ  بیٚیہِ  اِمداد  کوٚر  یِم  سٲرِی  مہاجِر  تہٕ  انصار  چھِ  پٔزۍ  پٲٹھۍ  مسلمان،  تِہٕںٛدی  خٲطرٕ  چُھ  بوٚڈ  مغفرت  ٲخرتس  منٛز  بیٚیہِ  باعزت  روزی  جنتس  منٛز۔

Tahir:
  تہٕ  یِمَو  لُکو  ایمان  اۆن  تہٕ  بیٚیہِ  کٔر  تِمَو  ہجرت  تہٕ  اللہ  تعالیٰ  سٕنزِ  وَتہِ  منٛز  کۆرُکھ  جہاد  تہٕ  یِمَو  لُکو  (خداے  سٕنزِ  وَتہِ  منٛز  گرٕبار  تہٕ  وطن  قربان  کرن  والیٚن)  جاے  دِژ  تہٕ  (تِمن)  کۆرُکھ  مدد،  تِمَے  لُکھ  چِھ  حقیقتس  منٛزپٔزۍ  مسلمان،  تِمنٕے  خٲطرٕ  چُھ  مغفرتُک  تہٕ  عزتُک  روٗزی۔

Transliteration:
  Wa<b>a</b>lla<u>th</u>eena <u>a</u>manoo wah<u>a</u>jaroo waj<u>a</u>hadoo fee sabeeli All<u>a</u>hi wa<b>a</b>lla<u>th</u>eena <u>a</u>waw wana<u>s</u>aroo ol<u>a</u>ika humu almuminoona <u>h</u>aqqan lahum maghfiratun warizqun kareem<b>un</b>


Athar:
  تہٕ  یِمو  لُکو  پتہٕ  اوٚن  ایمان  تہٕ  آے  ہجرت  کٔرِتھ،  تہٕ  تۅہیِہ  سٍتۍ  رٔلِتھ  لٔگۍ  جد و جہد  کرنہِ،  تِم  تہِ  چِھ  تۅہی  منٛز  شٲمل،  اللہ  تعالیٰ  سٕنزِ  کتابہِ  منٛز  چِھ  خونُک  رشتہٕ  تھاون  وٲلۍ  اکھ أکۍ  سٕندۍ  زیادہ  حقدار۔  یعنی  وراثت  سپدِ  نہٕ  اسلٲمی  برادری  ہِندِس  بنیادس  پیٚٹھ  بلکہ  سپدِ  رشتہٕ  دٲری  ہٕندِس  بنیادس  پیٚٹھ  تقسیم۔  تہٕ  امہِ  حُکمٕچ  تشریح  چُھ  نبی  صلی  اللہ  علیہ و سلمن  ہُند  یِہ  حکم  کران  زِ  صرف  آسن  مسلمان  رشتہٕ  دارٕے  اکھ أکۍ  سٕندۍ  وٲرث۔  مُسلمان  آسہِ  نہٕ  کٲنٛسہِ  کٲفرٕ  سُند  یا  کٲفر  آسہِ  نہٕ  کٲنٛسہِ  مُسلمان  سُند  وٲرث  کینہہ﴾  یقیناً  چُھ  اللہ  تعالیٰ  پرٛتھ  چیزس  زانان۔

Mirwaiz:
  بیٚیہِ  تِم  لوٗکھ  یِمو  ہجرت  نبوّیہ  پتہٕ  ایمان  اوٚن،  توپتہٕ  ہجرت  کٔربیٚیہِ  تۅہیہِ  سٍتۍ  شٲمِل  روزِتھ  کٲفرن  سٍتۍ  جہاد  کوٚر،  تِم  لوٗکھ  تہِ  چھِ  توٚہِی  أندرٕہ،  یِم  رشتہٕ  دار  چھِ  مہاجرن  سابقینن  ہٕنٛدۍ  تِم  چھِ  زیادٕہ  حقدار  اکھ  أکِس  غٲر  رشتہٕ  دارن  نسبت،  خداے  سٕندِ  حکمہٕ  موجوب،  پٔزۍ  پٲٹھۍ  اللہ  تعالیٰ  چُھ  پرٛتھ  چیزاہ  زانہٕ وُن،  تمِی  چُھ  پرٛتھ  وقتہٕ  کہ  مصلحت  موجوب  احکام  مُقرر  کران۔

Tahir:
  تہٕ  یِمَو  لُکو  اَمہِ  پتہٕ  ایمان  اۆن  تہٕ  تِمَو  ترٲوۍ  حق چہِ  وَتہِ  منٛز  (قربٲنی  دِتھ)  گرٕبار  بیٚیہِ  کۆرُکھ  (عدل  و  انصاف  کِس  تہٕ  امن  و  سلامتی  ہٕنٛدِس  نوزٲیِدٕہ  نظامس  گِراون  والیٚن  حملہٕ  آورن  تہٕ  جنگجو  دشمنن  خلاف)  تۅہیہِ  سٍتۍ  رٔلِتھ  (دفٲعی)  جہاد  تیٚلہِ  چِھ  تِم  لُکھ  (تہِ)  تۅہی  منٛزٕ،  تہٕ  اللہ  تعالیٰ  سٕنزِ  کتابِہ  منٛز  چِھ  رشتہٕ  دار  (صلہ  رحمی  تہٕ  وراثت  کہ  لحاظہٕ)  اَکھ  أکۍ  سٕنٛدۍ  زیادٕہ  حق  دار،بے  شک  چُھ  اللہ  تعالیٰ  پۯتھ  چیزس  وارٕ  پٲٹھۍ  زانن  وول۔

Transliteration:
  Wa<b>a</b>lla<u>th</u>eena <u>a</u>manoo min baAAdu wah<u>a</u>jaroo waj<u>a</u>hadoo maAAakum faol<u>a</u>ika minkum waoloo alar<u>ha</u>mi baAA<u>d</u>uhum awl<u>a</u> bibaAA<u>d</u>in fee kit<u>a</u>bi All<u>a</u>hi inna All<u>a</u>ha bikulli shayin AAaleem<b>un</b>


Athar:
  اعلانِ  برات  ﴿قطعِ  تعلق﴾  چُھ  اللہ  تعالیٰ  سٕندِ  طرفہٕ  تہٕ  تٔمۍ  سٕندِس  رسول  ﴿صلی  اللہ  علیہ  وسلمن﴾  ہٕندِ  طرفہٕ  تِمن  مُشرکن  یِمن  سٍتۍ  تۅہیِہ  معاہدٕہ  ٲسِو  کٔرِمٕتۍ۔  ﴿یِم  آیات  ٲسۍ  رکوع  5  کِس  آخرس  تام  9ھ  منٛز  تمہِ  وقتہٕ  نٲزِل  سپدیمٕتۍ  ییٚلہِ  نبی  صلی  اللہ  علیہ و سلمو  حضرت  ابوبکر  صدیق  رضی  اللہ  تعالیٰ  عنہ  حج  خٲطرٕ  روانہٕ  ٲسۍ  کٔرِمٕتۍ۔  تِمن  پتہٕ  ییٚلہِ  یِم  آیات  نٲزِل  سپٕدۍ،  حضورؐ  چِھ  حضرت  علی  رضی  اللہ  تعالیٰ  عنہ  ہَس  سوزان  تاکہ  حاجن  ہٕندِس  عام  مجمس  منٛز  بوزناون  یِم،  تہٕ  پتہٕ  کرن  یِمن  ژۅن  کتَھن  ہُند  اعلان:  ﴿1﴾  تِیُتھ  کانٛہہ  شخص  اَژِ  نہٕ  جنتس  یُس  دینِ  اسلام  قبول  کرنہٕ  نِشہِ  انکار  کرِ  ﴿2﴾  ییٚمہِ  ؤرِیِہ  پتہٕ  گژِھہ  نہٕ  کانٛہہ  مُشرک  حج  خٲطرٕ  یُن  ﴿3﴾  بیتُ  اللہ  ہس  أندۍ  أندۍ  ننگے  طواف  کرُن  چُھ  ممنوع  ﴿4﴾  یِمن  لُکن  سٍتۍ  رسول  اللہ  صلی  اللہ  علیہ و سلمن  ہُند  معاہدہ  باقی  چُھ،  یعنی  یِم  عہد  پُھٹراونٕکۍ  مُرتکب  چِھنہٕ  گمٕتۍ،  تِمن  سٍتۍ  ییِہ  معاہدہ  کِس  وقتس  تام  وفا  کرنہٕ۔  حضور  صلی  اللہ  علیہ و سلمن  ہٕندِ  امہِ  ہدایتہٕ  مطٲبق  چِھ  حضرت  علی  رضی  اللہ  تعالیٰ  عنہ  10  ذی  الحجہ  یِہ  اعلان  کران۔  روٗد  وۅنۍ  معاہدن  ہُند  تعلق۔  سورۂ  انفال  آیت  نمبر  58  ہَس  منٛز  آو  پتھ  کُن  فرماونہٕ  زِ  ییٚلہِ  تۅہیِہ  کُنہِ  قومہٕ  طرفہٕ  خیانت  ﴿عہد  شکنی  تہٕ  غدٲری﴾  ہُند  اندیشہٕ  آسہِ،  تیٚلہِ  چھٔکِو  علی  الاعلان  تٔمۍ  سُند  مُعاہدٕہ  تس  کُن  تہٕ  سُہ  کٔرِیوٗن  خبردار  زِ  وۅنۍ  چُھنہٕ  چون  تہٕ  سون  کانٛہہ  معاہدٕہ  باقی۔  اَمی  اخلاق  کہ  ضٲبطہ  مطٲبق  آو  معاہدن  ہٕنزِ  منسوخی  ہُند  یِہ  عام  اعلان  تِمن  قبیلن  خلاف  کرنہٕ  یِم  عہد  و  پیمان  باوجود  ٲسۍ  ہمیشہ  اسلامس  خلاف  سٲزشہِ  کران  روزان،  تہٕ  ییٚلہِ  تِمن  موقع  اوس  یِوان  تمہِ  ساعتہٕ  ٲسۍ  عہدُک  پاس  بالاے  طاق  تھٲوِتھ  دشمنی  پیٚٹھ  کھڑا  سپدان۔  امہِ  اعلان  پتہٕ  روٗد  نہٕ  عربہٕ  کیٚن  مُشرِکن  امہِ  ورٲے  کانٛہہ  چارہ  زِ  یا  گژھن  تِم  لڑنس  پیٚٹھ  تیار  سپدٕنۍ  تہٕ  اسلٲمی  طاقتس  سٍتۍ  ٹکرٲوِتھ  گژھن  صفحۂ  ہستی  پیٚٹھہٕ  مِٹٕنۍ،  یا  گژھن  ملک  ترٲوِتھ  نیرٕنۍ  نَتہٕ  گژھن  اسلام  قبول  کٔرِتھ  پنُن  پان  تہٕ  پنُن  علاقہٕ  تتھ  نظم  و  ضبطس  پُشراوٕنۍ،  ییٚمۍ  مٕلکُک  واریاہ  حصہٕ  چُھ  گۅڈے  اسلٲمی  حکومتس  تابع  بنوومُت﴾

Mirwaiz:
  یتھ  سورہ  شریفس  چُھنہٕ  بسم  اللہ  پرنہٕ  یِوان  کینہہ  تہِ،  کیازِ  بسم  اللہ  چُھنہٕ  نٲزِل  سپُدمُت  اتھ  سٍتۍ۔  یۅسہٕ  عبارتھاہ  قرآنِ  مجیدٕ  کِس  حاشیس  پٮ۪ٹھ  لیٚکھنہٕ  آمٕژ  چھےٚ  سۅ  چھےٚ  فرضی  تمیُک  پرُن  چُھنہٕ  ضروٗری،  یہِ  چُھ  خدایس  تہٕ  تِہٕںدِس  پیغمبرٕ  سٕندِ  طرفہٕ  تمہِ  معاہدٕچ  دست  بردٲری  یُس  تۅہیہِ  مُشرکن  سٍتۍ  کوٚرمُت  اوسُو،  یتھ  صلح  حد  یبیہ  ونان  چھِ۔  حضرتِ  رسولِ  کریم  صلی  اللہ  علیہ  و سلم  آے  ﴿6﴾  ہِجریس  منٛز  عمرٕ  کرنہٕ  خٲطرٕ،  ییٚلہِ  تِم  بمُقام  حُدیبیہ  وٲتۍ۔  کٲفرو  دِتُہکھ  نہٕ  مکہ  شریفس  منٛز  اژنہٕ۔  چنانچہِ  اتھ  مُقامس  پٮ۪ٹھ  سپُد  کٲفرن  سٍتۍ  صلح۔  امہِ  معاہدٕہ  صلحُک  مُدت  آو  تھاونہٕ  داہ  ؤری۔  مکہ  شریفس  منٛز  یِم  بیٚیہِ  قبیلہٕ  روزان  ٲسۍ  تِمن  متعلق  سپُد  یہِ  فٲصلہٕ  کہ  یِمو  قبیلو  أندرٕ  یس  خۅش  کرِ  سُہ  روزِ  نبی  کریمس  سٍتۍ۔  یس  خۅش  کرِ  سُہ  روزِ  مکہ  کیٚن  قریشن  سٍتۍ۔  چنانچہِ  بنی  خزاعہ  روٗدۍ  نبی  کریمس  سٍتۍ  صلی  اللہ  علیہ  و سلم۔  بنی  بکر  روٗدۍ  قریشن  سٍتۍ۔  أکِس  ؤریس  تام  روٗد  یہِ  صلح  قٲیم  مگر  دۅیمہِ  ؤریہِ  ﴿17﴾،  ﴿18﴾  ریٚتھ  آسہن  گٔمٕتۍ  صلحہٕ  پٮ۪ٹھہٕ  کہ  بنی  بکرن  یُس  قریشن  سٍتۍ  رٔلِتھ  اوس  کوٚر  رٲتھ  کیُت  اکھ  حملہٕ  بنی  خزاعس  پٮ۪ٹھ  یُس  نبی  کریم  صلی  اللہ  علیہ  و سلمس  سٍتۍ  رٔلِتھ  اوس۔  تِمو  دیُت  امیُک  اطلاع  نبی  کریمس  صلی  اللہ  علیہ  و سلم۔  چنانچہ  تِمو  ہیٚژ  تیٲرِی  کرٕنۍ  قریشن  سٍتۍ  جنگ  کرنٕچ،  ﴿8﴾  ہجریس  اندر  کوٚرُکھ  فتحِ  مکہ۔  اللہ  تعالیٰ  ہن  کوٚر  اعلان  کہ  حُدیبیس  اندر  یُس  صلح  کرنہٕ  آمُت  اوس  تمہِ  ںِشہِ  چُھ  خدا  بیٚیہِ  تِہُند  پیغمبر  دستِ  بردار  سپدان۔  سُہ  صلح  پُھٹروو  قریشو۔  لہٰذا  چَھنہٕ  وۅنۍ  کُنہِ  جایہِ  کٲفرن  ہٕندِ  خٲطرٕ  امن  و  امانٕچ  صورت۔

Tahir:
  اللہ  تعالیٰ  تہٕ  تٔمۍسٕندِس  رسول  (صلی  اللہ  علیہ  وسلم)  سٕندِطرفہٕ  چُھ  بیزٲری  (تہٕ  دست  بردٲری)  ہُنٛد  اعلان  تِمن  مشرک  لُکن  کُن  یِمن  سٍتۍ  تۅہیہِ  (صلحُک  تہٕ  اَمنُک)  معاہدٕہ  کۆرمُت  اوسُو  (مگر  تِمَو  کٔر  معاہدٕہ  پھُٹرٲوِتھ  جنگٕچ  حالت  بیٚیہِ  بحال)۔

Transliteration:
  Bar<u>a</u>atun mina All<u>a</u>hi warasoolihi il<u>a</u> alla<u>th</u>eena AA<u>a</u>hadtum mina almushrikeen<b>a</b>


Athar:
  لہٰذا  پِھیرِو  تھوٗرِو  توٚہۍ  لُکھ  بیٚیہِ  ژۅن  ریٚتن  مٕلکس  منٛز  تہٕ  زٲنِتھ  تھٲوِو  زِ  توٚہۍ  چِھو  نہٕ  خُدایس  عٲجز  کرن  وٲلۍ  کینہہ،  بیٚیہِ  یِہ  زِ  اللہ  تعالیٰ  چُھ  تِمن  رُسوا  کرن  وول  یِم  حقس  انکار  چِھ  کران۔

Mirwaiz:
  پس  پھِیرِو  یتھ  مُلکس  اندر  ژۅن  ریٚتن  خۅف  تہٕ  خطرٕ  ہ  ورٲے۔  تِم  ژور  ریتھ  گٔے  ذیقعدہ،  ذی  الحجہ،  محرم  تہٕ  رجب،  بیٚیہِ  زٲنِو  کہ  توٚہۍ  ہیٚکِیون  نہٕ  اللہ  تعالیٰ  عٲجِز  کٔرِتھ۔  توٚہۍ  کیاہ  نیرِو  تِہٕندِ  قبضہٕ  منٛزٕ  نیٚبر،  بیٚیہِ  زٲنِو  یہِ  کتھ  تہِ  کہ  اللہ  تعالیٰ  چُھ  کٲفرن  رُسوا  کروُن  دنیا  وٲخرتس  اندر  عذابس  گرفتار  کرنہٕ  سٍتۍ۔

Tahir:
  (اے  مشرکو!)  وۅنۍ  پھیٖرِو  تۆہۍ  زمینس  منٛزژۅن  ریٚتن  (تام،  یہِ  مہلت  ختم  سپدنہٕ  پتہٕ  آسیو  تۅہیہِ  جنگُک  بُتھ  وُچُھن)  تہٕ  زٲنِو  تۆہۍ  ہیکِیوٗن  نہٕ  اللہ  تعالیٰ  ہرگز  عٲجز  کٔرِتھ  تہٕ  بے  شک  چُھ  اللہ  تعالیٰ  کٲفرن  رسوا  کرن  وول۔

Transliteration:
  Fasee<u>h</u>oo fee alar<u>d</u>i arbaAAata ashhurin wa<b>i</b>AAlamoo annakum ghayru muAAjizee All<u>a</u>hi waanna All<u>a</u>ha mukhzee alk<u>a</u>fireen<b>a</b>


Athar:
  اطلاعِ  عام  چُھ  اللہ  تعالیٰ  تہٕ  تٔمۍ  سٕندِس  رسول  ﴿صلی  اللہ  علیہ و سلمن﴾  ہٕندِ  طرفہٕ  حجِ  اکبر کہ  دۅہ  تمام  لُکن  خٲطرٕ  زِ  اللہ  تعالیٰ  چُھ  مُشرکو  نِشہِ  بَری  الذّمہ  تہٕ  تٔمۍ  سُند  رسولؐ  تہٕ  ﴿حجِ  اکبرُک  لفظ  چُھ  حج  اصغر کِس  مقابلس  منٛز۔  اہلِ  عرب  ٲسۍ  عمرہ ہَس  لۅکٹ  حج  ونان۔  اتھ  مقابلہٕ  یُس  حج  ذی  الحجہ  کیٚن  مقرر  تٲریخن  منٛز  سپدان  چُھ،  تتھ  چِھ  حجِ  اکبر  ونان﴾  وۅنۍ  اگر  توٚہۍ  لُکھ  توبہٕ  کٔرِو،  تیٚلہِ  چُھ  تُہٕندی  خٲطرٕ  بہتر،  تہٕ  اگر  بُتھ  چِھو  پِھران  تیٚلہِ  زٲنِو  ٹھیک  پٲٹھۍ  زِ  توٚہۍ  چِھو  نہٕ  اللہ  تعالیٰ  عٲجز  کرن  وٲلۍ  تہٕ  اے  نبیؐ،  انکار  کرن  وٲلۍ  بوزنٲوِیوٗکھ  سخت  عذابٕچ  خۅش  خبر۔

Mirwaiz:
  بیٚیہِ  چُھ  اعلانِ  عام  یِوان  کرنہٕ  خدایس  تہٕ  تِہٕندِس  پیغمبر  سٕندِ  طرفہٕ  بٔڈِ  حجہ  کہ  دۅہہ،  ییٚمہِ  کُے  زِ  اللہ  تعالیٰ  تہٕ  تِہُند  پیغمبر  چُھ  بالکل  الگ  تِمن  مُشرِکن  نِشہِ  یِمو  پانہٕ  سُہ  عہد  پُھٹرو  یُس  حُدیبیس  منٛز  کرنہٕ  اوس  آمُت۔  مگر  باوجودآن  چُھنہٕ  وننہٕ  یِوان  تِمن  کہ،  وۅنۍ  ہرگاہ  توٚہۍ  کُفرٕ  نِشہِ  توبہٕ  کٔرِو  تہٕ  باز  یِیو،  تہِ  چُھ  بہتر  تُہٕندِ  خٲطرٕ  دۅشوٕنۍ  جہانن  اندر۔  دنیاہس  اندر  بٔچِو  قتلہٕ  نِشہِ  ٲخرتس  اندر  بٔچِو  عذاب  ںِشہِ،  ہرگاہ  توٚہۍ  اسلام  نِشہِ  اعراض  کٔرِو  پس  زٲنِو  توٚہۍ  کہ  ہرگِز  ہیٚکِیُون  نہٕ  توٚہۍ  پسرٕ  أنِتھ  تہٕ  عٲجِز  کٔرِتھ  اللہ  تعالیٰ  کُنہِ  طرفس  کُن  ژلنہٕ  سٍتۍ  تہٕ  کھٔٹِتھ  روزنہٕ  سٍتۍ  یا  بیٚیہِ  کُنہِ  چیزٕ  سٍتۍ۔  بوزٕ  نٲوِیوکھ  توٚہۍ  کٲفر  دردناک  عذابٕچ  خبر  ییٚمہِ  نِشہِ  نہٕ  یِم  بٔچِتھٕے  ہیٚکن  کُنہِ۔

Tahir:
  اللہ  تعالیٰ  تہٕ  تٔمۍ  سٕندِس  رسول  (صلی  اللہ  علیہ  وسلم)  سٕنٛدِ  طرفہٕ  چِھ  (یِم  آیات)  تمام  لُکن  کُن  حجِ  اکبر  کہ  دۅہ  (عام)  اعلان  زِ  اللہ  تعالیٰ  چُھ  مشرکن  بیزارتہٕ  تٔمۍ  سُنٛد  رسول  (صلی  اللہ  علیہ  وسلم)  تہِ  (چُھ  تِہنزِذمہ  دٲری  نش  مُچِھ)  لہٰذا  (اے  مشرکو!)  ہرگاہ  تۆہۍ  توبہٕ  کٔرِو  تیٚلہِ  چُھ  تہِ  تُہٕندِس  حقس  منٛز  بہتر  تہٕ  اگر  تۅہیہِ  روگردٲنی  کٔرٕو  تیٚلہِ  زٲنِو  زِ  تۆہۍ  ہیٚکیوٗن  نہٕ  اللہ  تعالیٰ  ہرگز  عٲجز  کٔرِتھ،  تہٕ  (اے  ٹاٹھہِ!)  تۆہۍ  بوزنٲوِیوٗکھ  کٲفر  دگ  تُلوٕنہِ  عذابٕچ  خبر۔

Transliteration:
  Waa<u>tha</u>nun mina All<u>a</u>hi warasoolihi il<u>a</u> a<b>l</b>nn<u>a</u>si yawma al<u>h</u>ajji alakbari anna All<u>a</u>ha bareeon mina almushrikeena warasooluhu fain tubtum fahuwa khayrun lakum wain tawallaytum fa<b>i</b>AAlamoo annakum ghayru muAAjizee All<u>a</u>hi wabashshiri alla<u>th</u>eena kafaroo biAAa<u>tha</u>bin aleem<b>in</b>


Athar:
  تِمَو  مشرکو  ورٲے  یِمن  سٍتۍ  تۅہیِہ  معاہدٕہ  کٔرِو  پتہٕ  کٔر  نہٕ  تِمو  پنُن  عہد  پوٗرٕ  کرنس  منٛز  تۅہیِہ  سٍتۍ  کانٛہہ  کمی  تہٕ  نہ  کوٚرُکھ  تۅہیِہ  خلاف  کٲنٛسہِ  مدد،  تیٚلہِ  کٔرِو  توٚہۍ  تہِ  یِتھیٚن  لُکن  سٍتۍ  معاہدہ  کِس  وقتس  تام  وفا  تِکیازِ  اللہ  تعالیٰ  چُھ  متقی  لُکنٕے  پسند  کران۔

Mirwaiz:
  مگر  پُھٹنہٕ  تِہُند  یہِ  عہد  تِمن  کٲفرن  ہٕنٛد  حقہٕ  یِمو  تۅہیہِ  سٍتۍ  معاہدٕ  کوٚرمُت  چُھ۔  توپتہٕ  آسیٚکھ  نہٕ  کُنہِ  چیزس  منٛز  تۅہیہِ  نسبت  عہد  پورٕ  کرنس  منٛز  کمی  کٔر  مٕژ،  بیٚیہِ  آسیٚکھنہٕ  کٲنسہِ  أکِس  تُہٕندِس  دُشمنو  أندرٕ  تۅہیہِ  مقابلہٕ  مدد  کوٚرمُت،  تِمن  سٍتۍ  کٔرِو  تِہُند  معاہدٕ  ہ  پوٗرٕ  یتھ  مُدتس  تانۍ  تِمن  سٍتۍ  مُقرر  کرنہٕ  آمُت  آسہِ  یعنی  تِم  چھِ  بدستور  امنس  اندر۔  تِم  گٔے  بنی  خمرہ  بنی  مُدَلج۔  یِم  زٕہ  قبیلہٕ  ٲسۍ  بنی  کنانس  اندر  یِمو  نبی  کریم  صلی  اللہ  علیہ  وسلمن  سٍتۍ  معاہدٕہ  کوٚرمُت  اوس  تِہٕندِس  معاہدس  ٲسۍ  باقٕی  وُنہِ  نو  ریٚتھ۔  یِمو  ٲسۍ  نہٕ  عہد  شِکنی  کٔرمٕژ  کینہہ  تہِ۔  لہٰذا  رُود  یِہُند  معاہدٕہ  باقٕی  بدستور،  پٔزۍ  پٲٹھۍ  اللہ  تعالیٰ  چُھ  بدعہدی  نِشہِ  پرہیز  کروٕنین  دوست  تھاوان۔

Tahir:
  تِمَو  مشرکو  وَرٲے  یِمن  سٍتۍ  تۅہیہِ  معاہدٕہ  اوسُو  کۆرمُت  پتہٕ  کٔر  نہٕ  تِمَو  تۅہیہِ  سٍتۍ  (پُنُن  عہد  پوٗرٕ  کرنس  منٛز)  کانٛہہ  کمی  تہٕ  نَہ  کۆرُکھ  تُہٕندِس  مقابلس  منٛز  کٲنسہِ  مدد  (یاپشت  پنٲہی)  لہٰذا  کٔرِو  تۆہۍ  تِہُنٛد  عہد  تِہِندِس  مقرر  مدتس  تام  تِمن  سٍتۍ  پوٗرٕ،  بے  شک  چُھ  اللہ  تعالیٰ  پرہیزگارن  پسند  کران۔

Transliteration:
  Ill<u>a</u> alla<u>th</u>eena AA<u>a</u>hadtum mina almushrikeena thumma lam yanqu<u>s</u>ookum shayan walam yu<i><u>th</u></i><u>a</u>hiroo AAalaykum a<u>h</u>adan faatimmoo ilayhim AAahdahum il<u>a</u> muddatihim inna All<u>a</u>ha yu<u>h</u>ibbu almuttaqeen<b>a</b>


Athar:
  لہٰذا  ییٚلہِ  حرام  ریٚتھ  نیرن  ﴿یتھ  جایِہ  چُھ  حرام  ریٚتَو  نِشہِ  مُراد  تِم  ژور  ریٚتھ  یِمن  ہٕنز  مہلت  مُشرِکن  ٲس  دِنہٕ  آمٕژ۔  چونکہ  اتھ  مہلت  کِس  وقتس  منٛز  اوسنہٕ  مُسلمانن  خٲطرٕ  جٲیز  زِ  مُشرکن  پیٚٹھ  کرہن  حملہٕ،  امہِ  موجوب  چُھ  یِمن  ریتن  حرام  ریٚتھ  وَننہٕ  آمُت﴾  تیٚلہِ  کٔرِیوٗکھ  مُشرک  قتل  ییٚتہِ  لٔبِیوٗکھ  تَتہِ،  تہٕ  تِم  رٔٹیوٗکھ  تہٕ  گھیراو  کٔرِیوٗکھ۔  تہٕ  پرٛتھ  زاگس  پیٚٹھ  بِہِو  تِمن  خبر  ہیٚنہٕ  خٲطرٕ  پتہٕ  اگر  تِم  توبہٕ  کرن  بیٚیہِ  کرن  نماز  قٲیم  تہٕ  زکوٰۃ  دِن  تیٚلہِ  ترٲویوٗکھ  یلہٕ  ﴿یعنی  محض  گژِھہ  نہٕ  کفر  و  شرک  نِشہِ  توبہٕ  کرنس  پیٚٹھ  معاملہٕ  ختم،  بلکہ  آسہِ  تِمن  نماز  قٲیِم  کرٕنۍ  بیٚیہِ  زکوٰۃ  دِنۍ،  نَتہٕ  یِیہِ  نہٕ  یِہ  ماننہٕ  زِ  کُفر  ترٲوِتھ  چُھ  تِمو  اسلام  قبول  کوٚرمُت﴾  اللہ  تعالیٰ  چُھ  درگُزر  کرن  وول  تہٕ  رحم  فرماون  وول۔

Mirwaiz:
  پس  ییٚلہِ  گُذرن  تعظیم  وٲلۍ  ریت،  پس  مٲرِیوکھ  مُشرک  ییٚتہِ  پینوٕ  تہٕ  تتہِ،  گرفتار  کٔرِتھ  تھٲوِیوکھ  قٲد،  پتھ  رٔٹِیوکھ  تِم  خانہ  کعبس  طواف  کرنہٕ  نِشہِ،  زاگِنہٕ  روٗزِو  تِمن  پرتھ  موقعس  تہٕ  زاگن  جایہِ  پٮ۪ٹھ،  توپتہٕ  ہرگاہ  تِم  توبہٕ  کرن  کُفرٕ  نِشہِ  بیٚیہِ  ہیٚن  کرنہِ  اسلامچہِ  کامہِ،  مثلاً  نٮ۪ماز  پرن  بیٚیہِ  دِنۍ  زکوٰۃ۔  ،  پتھ  ﴿پس﴾ ترٲوِو  ییٚلہٕ  یِہٕنٛز  وتھ۔  دِیوٗکھ  پکنہٕ  اورٕ  یور،  پٔزۍ  پٲٹھۍ  اللہ  تعالیٰ  چُھ  سٮ۪ٹھاہ  مغفرت  کروُن  سٮ۪ٹھاہ  رحم  کروُن۔  

Tahir:
  ییٚلہِ  حرمت  وٲلۍ  ریٚتھ  نیرن  پَتہٕ  کٔرِیوٗکھ  تۆہۍ  (اعلان  مطٲبق  تِم)  مشرک  (یِمَو  گۅڈے  تۅہیہِ  خلاف  جنگ  شروع  چُھ  کۆرمُت،  دورانِ  جنگ)  ییٚتیٚن  لٔبِیوٗکھ  تَتیٚن  قتل  نتہٕ  کریوٗکھ  تِم  گرفتار  تہٕ  تِم  کٔریوٗکھ  قٲد  تہٕ  (تِم  رٹنہٕ  خٲطرٕ  تہٕ  تِمن  گھیرٕ  کرنہٕ  خٲطرٕ)  بِہیِو  پۯتھ  زاگس  پیٚٹھ  تِمن  زاگہِ،  پتہٕ  ہرگاہ  تِم  (قیدۍبناونہ  ینہ  پتہٕ)  تو  بہٕ  کرن  تہٕ  نماز  قٲیِم  کرن  بیٚیہِ  لاگن  زکوٰۃ  دُین  تیٚلہِ  ترٲوِو  (قید  منٛز  آزاد  کٔرتھ)  تِہٕنز  وَتھ  یَلہٕ  (تِکیازِ  تَتھ  صورتس  منٛز  تہِ  گژِھہ  اَمن  کہ  معاہدٕکۍ  پٲٹھۍ  جنگٕچ  جوٲزیت  ختم)۔  بے  شک  چُھ  اللہ  تعالیٰ  بۆڈ  بخشن  وول  سیٚٹھاہ  مہربان۔

Transliteration:
  Fai<u>tha</u> insalakha alashhuru al<u>h</u>urumu fa<b>o</b>qtuloo almushrikeena <u>h</u>aythu wajadtumoohum wakhu<u>th</u>oohum wa<b>o</b><u>hs</u>uroohum wa<b>o</b>qAAudoo lahum kulla mar<u>s</u>adin fain t<u>a</u>boo waaq<u>a</u>moo a<b>l</b><u>ss</u>al<u>a</u>ta wa<u>a</u>tawoo a<b>l</b>zzak<u>a</u>ta fakhalloo sabeelahum inna All<u>a</u>ha ghafoorun ra<u>h</u>eem<b>un</b>


Athar:
  تہٕ  اگر  مُشرِکو  منٛز  کانٛہہ  شخص  پناہ  منگِتھ  تۅہیِہ  نِشہِ  یُن  ییژِھہ  ﴿تاکہ  اللہ  تعالیٰ  سُند  کلام  بوزِ﴾  تیٚلہِ  دِیِو  تس  ﴿پناہ  یوٚت  تام  سُہ  اللہ  تعالیٰ  سُند  کلام  بوزِ،  پتہٕ  واتنٲوِیوٗن  سُہ  تٔمۍ  سٕندِس  ﴿پناہ  گاہس﴾  تام،  یِہ  گژِھہ  امہِ  موجوب  کرُن  زِ  یِم  لُکھ  چِھنہٕ  علم  تھاوان۔

Mirwaiz:
  بیٚیہِ  ہرگاہ  مُشرِکو  أندرٕ  کانہہ  تۅہیہِ  پناہ  منگہِ  تۅہیہِ  سٍتۍ  مُلاقات  یٚیژِھہ  کرُن۔  توٚہۍ  دِیو  تس  پناہ  تہٕ  اجازت،  تااینکہ  تۅہیہِ  نِش  یِتھ  بوزِ  سُہ  کلامِ  خدا۔  ممکن  چُھ  تمیُک  پیٚیہِ  تس  پٮ۪ٹھ  کانہہ  اثر،  توپتہٕ  واتنٲوِیون  سُہ  پناہ  تہٕ  امنٕچہِ  جایہِ۔  تٔمِس  دِیُون  سٍتۍ  حفاظت  خٲطرٕ  پنُن  کانہہ  شخصاہ۔  یۅتانۍ  سُہ  پننِس  جماعتس  نِشہِ  واتہِ،  یہِ  گژِھہ  امی  خٲطرٕ  کرُن  کہ  تِم  چھِ  بے  خبر  اسلام  کیو  احکامو  ںِشہِ  ممکن  چُھ  ہرگاہ  توٚہۍ  تس  دِیِو  پانس  نِشہِ  یِنہٕ  سُہ  بوزیو  تۅہیہِ  نِشہِ  اسلامچہِ  کتھہٕ  ییٚمہِ  سٍتۍ  مُتٲثر  سپدِتھ  بیین  نِش  تہِ  واتناوِ  تِم  دلیلہٕ۔  تِم  تہِ  سپدن  مُتٲثِر۔

Tahir:
  تہٕ  ہرگاہ  مشرکو  منٛزٕ  کانٛہہ  تہِ  تۅہیہِ  نِشہِ  پناہ  آسہِ  یَژھان  تیٚلہِ  دِیِو  تس  پناہ  یۆت  تام  سُہ  اللہ  تعالیٰ  سُنٛد  کلام  بوزِ  پتہٕ  واتنٲوِیوٗن  سُہ  تۆہۍ  تٔمۍ  سٕنزِ  اَمنہٕ  چہِ  جایہِ  تام،  یہِ  چُھ  اَمہِ  موجوب  زِ  تِم  لُکھ  چِھنہٕ  (حقُک)  علم  تھاوان۔

Transliteration:
  Wain a<u>h</u>adun mina almushrikeena istaj<u>a</u>raka faajirhu <u>h</u>att<u>a</u> yasmaAAa kal<u>a</u>ma All<u>a</u>hi thumma ablighhu mamanahu <u>tha</u>lika biannahum qawmun l<u>a</u> yaAAlamoon<b>a</b>


Athar:
  یِمن  مشرِکن  خٲطرٕ  کِتھہٕ  پٲٹھۍ  ہیٚکہِ  ٲخر  اللہ  تعالیٰ  ہس  تہٕ  تٔمۍ  سٕندِس  رسولسؐ  نزدیک  کانٛہہ  عہد  ﴿وعدٕہ﴾  ٲسِتھ؟  ماسِواے  تِمن  لُکن  یِمن  سٍتۍ  مسجدِ  حرامس  نِشہِ  معاہدہ  اوسُو  کوٚرمُت،  ﴿یعنی  بنی  کنانہ  تہٕ  بنی  خُزاعہ  بنی  ضمٚرہ﴾  تیٚلہِ  یوٚت  تام  تِم  تۅہیِہ  سٍتۍ  سِیوٚد  روزن،  توٚہۍ  تہِ  روٗزِو  تِمن  سٍتۍ  سیوٚد،  تِکیازِ  اللہ  تعالیٰ  چُھ  متقی ین  پسند  کران۔

Mirwaiz:
  کِتھہٕ  پٲٹھۍ  ہیٚکہِ  ٲسِتھ  مُشرِکن  خدایس  نِشہِ  کانہہ  عہداہ  یا  تِہٕندِس  پیغمبرس  نِشہِ۔  یُس  عہدِ  قٲبلِ  رعایت  یِیہِ  زاننہٕ۔  کیازِ  رعایت  ییہِ  تتھ  عہدس  کرنہٕ  یتھ  نہٕ  دۅیِم  فریق  پانہٕ  پُھٹراوِ،  مگر  تِم  لوٗکھ  یِمو  معاہدٕہ  کوٚر  تۅہیہِ  سٍتۍ  مسجدِ  حرامس  نکھ  تل،  ییٖتِس  کالس  تِم  سیٚود  روزن  تۅہیہِ  سٍتۍ  توٚہۍ  تہِ  روزِو  تِمن  سٍتۍ  سیٚود،  بے  شک  اللہ  تعالیٰ  چُھ  دوست  تھاوان  بد  عہدی  نِشہِ  پتھ  روزٕ  وٕنین۔

Tahir:
  (ٲخر)  کِتھہٕ  پٲٹھۍ  ہیٚکہِ  مشرکن  خٲطرٕ  اللہ  تعالیٰ  ہس  نِشہِ  تہٕ  تٔمۍ  سٕندِس  رسولس  (صلی  اللہ  علیہ  وسلم)  نِشہِ  کانٛہہ  عہد  ٲسِتھ؟  تِمَو  لُکو  وَرٲے  یِمن  سٍتۍ  تۅہیہِ  مسجدِ  حرامس  نِشہِ  (حدیبیہ  ہس  منٛز)  معاہدٕہ  چُھو  کۆرمُت  لہٰذا  یۆت  تام  تِم  تۅہیہِ  سٍتۍ  (عہدس  پیٚٹھ)  قٲیِم  روزن  تۆہۍ  روٗزِو  تِمن  سٍتۍ  قٲیِم۔  بے  شک  چُھ  اللہ  تعالیٰ  پرہیزگارن  پسند  کران۔

Transliteration:
  Kayfa yakoonu lilmushrikeena AAahdun AAinda All<u>a</u>hi waAAinda rasoolihi ill<u>a</u> alla<u>th</u>eena AA<u>a</u>hadtum AAinda almasjidi al<u>h</u>ar<u>a</u>mi fam<u>a</u> istaq<u>a</u>moo lakum fa<b>i</b>staqeemoo lahum inna All<u>a</u>ha yu<u>h</u>ibbu almuttaqeen<b>a</b>


Athar:
  مگر  یِمو  ورٲے  کِتھہٕ  پٲٹھۍ  ہیٚکہِ  باقی  مشرکن  سٍتۍ  کانٛہہ  عہد  ٲسِتھ  ییٚلہِ  زن  تِہُند  حال  چُھ  یِہ  زِ  اگر  تۅہیِہ  پیٚٹھ  غٲلب  یِن،  تیٚلہِ  نَہ  کرن  تُہٕندِس  معاملس  منٛز  کُنہِ  قرابتُک  لحاظہٕ  تہٕ  کرن  کُنہِ  معاہدٕہ چِہ  ذمہ دٲری  ہُند؟  تِم  چِھ  پننیٚو  زبانو  سٍتۍ  تۅہیِہ  رٲضۍ  کرنٕچ  کوٗشش  کران،  مگر  دل  چِھکھ  انکار  کران،  تہٕ  تِمن  منٛز  چِھ  اکثر  فاسق۔

Mirwaiz:
  کتِھہٕ  پٲٹھۍ  روزِ  تِہُند  عہد  قٲبلِ  رعایت  تِہٕندین  دِلن  اندر  چُھ  کھۅچر۔  چنانچہ  ہرگاہ  تِم  تۅہیہِ  پٮ۪ٹھ  غلبہٕ  کرنُک  موقعہ  لبن  تِم  کرن  نہٕ  کانہہ  وایاہ  تہٕ  لِحاظ،  نہ  رشتہٕ  دٲری  ہُند  نہ  کُنہِ  عہدُک،  تِمن  پٮ۪ٹھ  چُھںہٕ  کانہہ  اعتبار  تِم  چھِ  تۅہیہِ  رٲضی  تھاوان  کتھو  سٍتۍ،  دِل  چُھکھ  تِمن  کتھن  انکار  کران  دِل  چُھکھنہٕ  تِمن  کتھن  سٍتۍ،  تِمو  اندر  چھِ  زیادٕہ  سرکش  تہٕ  شریر۔  تِم  چھِنہٕ  یژھان  عہد  پوٗرٕ  کرُن۔

Tahir:
  کِتھہٕ  پٲٹھۍ  ہی٘کہِ  (تِمن  نِشہِ  عہد  چہِ  پاسدٲری  ہُنٛد  توقع)  ٲسِتھ  !  تِہُنٛد  حال  چُھ  یہِ  زِ  ہرگاہ  تۅہیہِ  پی٘ٹھ  غلبہٕ  لبن  تی٘لہِ  نَہ  کرن  تُہٕندِس  حقس  منٛز  کُنہِ  رشتہ  دٲری  ہُنٛد  (یا  سفارتی  ضٲبطُک)  لحاظہٕ  تہٕ  نَہ  کُنہِ  عہدُک،  تِم  چِھو  تۅہیہِ  (خوش  یوٕنۍ  لفظ  ونتھ)  پننہِ  چانٹہِ  سٍتۍرٲضۍ  تھاوان  یی٘لہ  کہ  زن  تِہِندۍ  دل  چِھ  (یِمَو  کتھو  نِشہِ)  انکار  کران  تہٕ  تِمَو  منٛزٕ  چِھ  اکثر  نافرمان۔

Transliteration:
  Kayfa wain ya<i><u>th</u></i>haroo AAalaykum l<u>a</u> yarquboo feekum illan wal<u>a</u> <u>th</u>immatan yur<u>d</u>oonakum biafw<u>a</u>hihim watab<u>a</u> quloobuhum waaktharuhum f<u>a</u>siqoon<b>a</b>


Athar:
  تِمو  کوٚر  اللہ  تعالیٰ  سٕندیو  آیاتَو  بدلہٕ  معمولی  قٍمت  قبول،  پتہٕ  سپٕدۍ  اللہ  تعالیٰ  سٕنزِ  وَتہِ  منٛز  ٹھوٚر  بٔنِتھ  کھڑا،  سیٚٹھاہ  بُرٕ  کرتوٗت  ٲسۍ  تِم،  یِم  تِم  کران  روٗدۍ۔

Mirwaiz:
  حٲصِل  کوٚرتِمو  خداے  سٕندین  احکامن  بدل  دنیاہُک  متاع  ناپاییدار۔  توپتہٕ  رٔٹِکھ  پتھ  لوٗکھ  تِہٕنٛزِ  وتہِ  نِشہِ۔  لوٗکن  دِتُکھ  نہٕ  تِہٕںٛزِ  وتہِ  پٮ۪ٹھ  پکنہٕ  یعنی  اسلامس  منٛز  شٲمِل  سپدٕنہٕ،  پٔزۍ  پٲٹھۍ  تِم  یِمہٕ  کامہِ  کران  چھِ  تِم  چھےٚ  سٮ۪ٹھاہ  یچھ  کامہِ۔

Tahir:
  تِمَو  کۆر  اللہ  تعالیٰ  سٕندیٚن  آیاتن  ہٕنٛدِ  بدلہٕ  (دنیٲوی  مفادُک)  معمولی  قٍمت  حٲصل  پتہٕ  لٲگِکھ  تٔمۍسٕنزِ  (دین  چہِ)  وَتہِ  نِشہِ  (لُکھ)  بازرَٹٕنۍ،  بے  شک  چھے٘  سیٚٹھاہ  بُرٕ  کٲم  یۅسہٕ  تِم  کران  چِھ  روزان۔

Transliteration:
  Ishtaraw bi<u>a</u>y<u>a</u>ti All<u>a</u>hi thamanan qaleelan fa<u>s</u>addoo AAan sabeelihi innahum s<u>a</u>a m<u>a</u> k<u>a</u>noo yaAAmaloon<b>a</b>


Athar:
  کٲنٛسہِ  مومن  سٕندِس  بارس  منٛز  نَہ  چِھ  یِم  قرابتُک  لحاظہٕ  کران  تہٕ  نہ  چِھ  کُنہِ  عہد  چِہ  ذمہ دٲری  ہُند  تہٕ  زیادتی  چھےٚ  ہمیشہ  یِہندی  طرفہٕ  سپٕزمٕژ۔

Mirwaiz:
  تِم  چھِنہٕ  لحاظ  تہٕ  رعایت  کران  کٲنسہِ  باایمان  سٕندِ  حقہٕ۔  نہ  کُنہِ  رشتہٕ  دٲری  ہُند  نہ  کُنہِ  عہدُک،  یِمے  لوٗکھ  چھِ  حدٕ  ڈلہٕ  وٕنۍ۔

Tahir:
  نَہ  چِھ  تِم  کٲنسہِ  مسلمان  سٕندِس  حقس  منٛز  قرابتُک  لحاظہٕ  کران  تہٕ  نَہ  عہدُک،  تہٕ  تِمے  لُکھ  چِھ  (نافرمٲنی  منٛز)  حدٕ  نِشہِ  نیرن  وٲلۍ۔

Transliteration:
  L<u>a</u> yarquboona fee muminin illan wal<u>a</u> <u>th</u>immatan waol<u>a</u>ika humu almuAAtadoon<b>a</b>


Athar:
  لہٰذا،  اگر  یِم  توبہٕ  کرن  تہٕ  نماز  کرن  قٲیم  تہٕ  زکوٰۃ  دِن،  تیٚلہِ  چِھ  تُہٕندۍ  دینی  بٲے۔  ﴿یعنی  نماز  تہٕ  زکوٰۃ  ورٲے  محض  توبہٕ  کرنہٕ  سٍتۍ  بنَن  نہٕ  تِم  تُہٕندۍ  دینی  بٲے۔  البتہ  اگر  تِم  یِہ  شرط  پوٗرٕ  کرن  تیٚلہِ  آسہِ  نہٕ  اَمِیُک  نتیجہ  صرف  یۅہے  زِ  تُہٕندِ  خٲطرٕ  سپدِ  تِمن  پیٚٹھ  اَتھہٕ  تُلُن  تہٕ  تِہندِس  جان  و  مالس  اَتھہٕ  لاگُن  حرام،  بلکہ  آسہِ  مزید  اتھ  یِہ  فٲیدٕہ  زِ  اسلٲمی  معاشرس  منٛز  گژھن  تِمن  برابرٕکۍ  حقوق  حٲصل۔  تِم  آسن  معاشرتی،  تمدنی  تہٕ  قانونی  حیثیتہٕ  تمام  دوٚیِمیٚن  مُسلمانن  ہٕندۍ  پٲٹھۍ۔  کانٛہہ  فرق  تہٕ  امتیاز  ہیٚکہِ  نہٕ  تِہنزِ  وَتہِ  منٛز  ٹھوٚر  بٔنِتھ﴾  تہٕ  زانن  والیٚن  خٲطرٕ  چِھ  أسۍ  پنٕنۍ  احکام  واضح  کران۔

Mirwaiz:
  باوجودآں  ہرگاہ  تِم  توبہٕ  کرن  شِرکہٕ  نِشہِ  بیٚیہِ  تھاون  قٲیِم  نٮ۪ماز  بیٚیہِ  کرن  ادا  زکوٰۃ۔  ۔  ۔  تیٚلہِ  چھِ  تِم  تِہٕندۍ  بٲے  دینس  اندر،  أسۍ  چھِ  ویٚژھ  نٲوِتھ  احکام  ونان  زانن  والین  لوٗکن  ہٕندِ  خٲطرٕ۔

Tahir:
  تَوپتہٕ  (تہِ)  ہرگاہ  تِم  توبہٕ  کرن  بیٚیہِ  کرن  نماز  قٲیِم  تہٕ  زکوٰۃ  لاگن  دُِین  تیٚلہِ  چِھ  (تِم)  دیٖنس  منٛز  تُہٕنٛدۍ  بٲے  (لہٰذا  چَھنہ  تۅہیہِ  اکھ  أکس  سٍتۍ  پُر  امن  تعلقات  بناونہ  خٲطرٕ  الگ  پٲٹھۍ  کُنہ  معاہدٕچ  ضرورت)،  تہٕ  أسۍ  چِھ  (پنٕنۍ)  آیات  تِمن  لُکن  ہٕنٛدِ  خٲطرٕ  تفصیل  سان  بیان  کران  یِم  علم  تہٕ  گاٹہٕ  جار  چِھ  تھاوان۔

Transliteration:
  Fain t<u>a</u>boo waaq<u>a</u>moo a<b>l</b><u>ss</u>al<u>a</u>ta wa<u>a</u>tawoo a<b>l</b>zzak<u>a</u>ta faikhw<u>a</u>nukum fee a<b>l</b>ddeeni wanufa<u>ss</u>ilu al<u>a</u>y<u>a</u>ti liqawmin yaAAlamoon<b>a</b>


Athar:
  تہٕ  اگر  عہد  کرنہٕ  پتہٕ  یِم  بیٚیہِ  پنٕنۍ  قَسم  پُھٹراون  تہٕ  تُہٕندِس  دینس  پیٚٹھ  کرن  حملہٕ  کرٕنۍ  شروع  تیٚلہِ  کٔرِو  کُفرٕ کیٚن  عَلم  بردارن  سٍتۍ  جنگ  تِکیازِ  تِہندیٚن  قَسمن  ہُند  چُھنہٕ  کانٛہہ  اعتبار،  شاید  زِ  ﴿پتہٕ  یِن  تلوار  ہٕندِ  زورَے﴾  تِم  باز۔  ﴿یتھ  جایِہ  چُھ  عہد  کرنُک  تہٕ  قَسم  کھیٚنہٕ  نِشہِ  مُراد  مُسلمان  سپدنُک  عہد  کرُن  تہٕ  اسلام چِہ  وفادٲری  ہٕندۍ  قَسم  کھیٚنۍ۔  مطلب  چُھ  یِہ  زِ  اگر  یِم  مُسلمان  سپدَنہٕ  پتہٕ  بیٚیہِ  کفرس  کُن  پھیٖرۍ،  تیٚلہِ  گژِھہ  یِمن  سٍتۍ  جنگ  یُن  کرنہٕ۔  اَمی  حُکمہٕ  مطٲبق  اوس  حضرت  ابوبکرِ  صدیق  رضی  اللہ  تعالیٰ  عنہ  ہَن  مُرتدن  خلاف  جنگ  کوٚرمُت۔﴾

Mirwaiz:
  توپتہٕ  ہرگاہ  تِم  پُھٹراون  قسم  پنُن  عہد  کرنہٕ  پتہٕ،  بیٚیہِ  دِن  تُہٕندِس  دینس  طعنہٕ۔  تتھ  پٮ۪ٹھ  کرن  اعتراضات،  اتھ  حالس  منٛز  کٔرِو  توٚہۍ  جنگ  کُفرٕ  کین  پیشواہن  تہٕ  زِٹھیٚن  سٍتۍ،  پٔزۍ  پٲٹھۍ  تِمن  چُھنہٕ  کُنہِ  عہد  و  پیمانُک  خیال۔  دیٚو  تِم  پتھ  روزن  کُفرٕ  نِشہِ۔

Tahir:
  تہٕ  ہرگاہ  تم  ﴿توٚہیہِ  سٍتۍ  کرنہ  آمتہِ﴾پننہِ  معاہدہ  پتہ  پنٕنۍ  قسم  پھٹراون  تہٕ  ﴿امن  معاہدٕچ  خلاف  ورزی  کرتھ  کرن  قتلِ  عام  تہٕ  پُر  تشدد  کاروٲییہِ  کرتھ  جنگی  حالات  پٲدٕ  کرنس  تہٕ  ریاستی  امن  خٲطرٕ  سخت  خطرٕ  پٲدٕ  کرنس  سٍتۍ  سٍتۍ﴾  لاگن  ﴿سرِ  عام﴾  تُہندس  دینس  منٛز  پامہ  دِنہ  تیٚلہِ  کرو  ﴿اتھ  صورتس  منٛز﴾  توٚہۍ  ﴿فتنہ،  فساد  تہٕ  دہشت  گردی  ہُند  امکان  ختم  کرنہ  خٲطرٕ  تِمن﴾  لڑایہِ  ہندین  سرغنن  سٍتۍ﴿پیشگی  دفٲعی﴾  جنگ،  بیشک  چُھنہ  تِہندین  قسمن  پیٚٹھ  کانٛہہاعتبار﴿یہِ  دفٲعی  قدم  تُلو  امہ  موجوب﴾زِ  تِم  پھیرن  ﴿پننہِ  فتنہ  بٲزی  نشہ﴾  باز۔

Transliteration:
  Wain nakathoo aym<u>a</u>nahum min baAAdi AAahdihim wa<u>t</u>aAAanoo fee deenikum faq<u>a</u>tiloo aimmata alkufri innahum l<u>a</u> aym<u>a</u>na lahum laAAallahum yantahoon<b>a</b>


Athar:
  کیا  توٚہۍ  لٔڑِو  نا  تِتھیٚن  لُکن  سٍتۍ  یِم  پنٕنۍ  عہد  چِھ  روٗدِمٕتۍ  پھُٹراوان،  تہٕ  یِمو  رسولؐ  مٕلکہٕ  منٛزٕ  کڑنُک  قصد  اوس  کوٚرمُت  تہٕ  زیادتی  ہُند  ابتدا  کرن  وٲلۍ  ٲسۍ  تِمے؟  کیا  توٚہۍ  چِھوٕہ  یِمن  کھۅژان؟  اگر  توٚہۍ  مومن  چِھو  تیٚلہِ  چُھ  اللہ  تعالیٰ  اَمِیُک  زیادہ  حقدار  زِ  تَس  کھوٚژِو۔

Mirwaiz:
  کیاہ  توٚہۍ  کٔرِو  نا  جنگ  تِمن  لوٗکن  سٍتۍ  یِمو  پُھٹروو  عہد  پنُن،  بیٚیہِ  یِمو  قصد  کوٚر  پیغمبرِ  خدا  پننہِ  شہرٕ  منٛزٕ  نیٚبر  کڈنُک،  تِموٕے  کوٚر  ابتدا  تۅہیہِ  سٍتۍ  جنگ  کرنُک  کیازِ  تِمو  کوٚر  تُہٕندِس  ہم  قسم  قومس  بنی  خزاعس  سٍتۍ  جنگ،  کیاہ  توٚہۍ  چھِوٕ  تِمن  کھوژٲنی،  اللہ  تعالیٰ  سُند  خوف  گژِھہ  تۅہیہِ  آسُن  زیادٕہ  ہرگاہ  توٚہۍ  باایمان  چھِو۔

Tahir:
  کیا  تو٘ہۍ  کٔرِو  نا  تِتھِس  (دغاباز)  قومس  سٍتۍ  جنگ  یِمَو  پنٕنۍ  قسم  پھُٹرٲوۍ  (یعنی  اَمنُک  معاہدٕہ  پھُٹرٲوِتھ  کٔرٕکھ  جنگٕچ  حالت  بی٘یہِ  پٲدٕ)  تہٕ  رسول  (صلی  اللہ  علیہ  وسلم)  پننہِ  وطنہٕ  منٛزٕ  کڈنُک  کو٘رُکھ  ارادٕ  تہٕ  تِموٕے  کٔرتۅہیہِ  سٍتۍ  (عہد  پھٹراونچ  تہٕ  جنگ  کرنچ)  گۅڈٕ  ابتدا،  کیا  تو٘ہۍ  چِھوٕ  تِمن  کھۅژان  یی٘لہِ  زن  اللہ  تعالیٰ  زیادٕہ  حقدار  چُھ  زِ  تو٘ہۍ  کھوٗژِو  تس  بشرطیکہ  تو٘ہۍ  ٲسِو  (حقیقی)  مومن۔

Transliteration:
  Al<u>a</u> tuq<u>a</u>tiloona qawman nakathoo aym<u>a</u>nahum wahammoo biikhr<u>a</u>ji a<b>l</b>rrasooli wahum badaookum awwala marratin atakhshawnahum fa<b>A</b>ll<u>a</u>hu a<u>h</u>aqqu an takhshawhu in kuntum mumineen<b>a</b>


Athar:
  یِمن  سٍتۍ  لٔڑِو،  اللہ  تعالیٰ  دِیاوناوِ  تُہٕندیو  اَتھو  سٍتۍ  یِمن  سزا،  تہٕ  یِمن  کرِ  ذلیل  و  خوار  تہٕ  یِہندِس  مقابلس  منٛز  کریو  تۅہیِہ  مدد،  تہٕ  واریاہن  مومنن  ہٕندیٚن  دِلن  پاوِ  شیٚہجار۔

Mirwaiz:
  توٚہۍ  کٔرِو  جنگ  تِمن  سٍتۍ  یُتھ  گرفتار  عذاب  کرِ  تِمن  اللہ  تعالیٰ  تُہٕندیوٕے  اتھو۔  بیٚیہِ  کرِ  اللہ  تعالیٰ  تِمن  رُسوا  تہٕ  ذلیل،  بیٚیہِ  دِیہِ  تۅہیہِ  اللہ  تعالیٰ  تِمن  پٮ۪ٹھ  غلبہٕ  بیٚیہِ  بخشہِ  شفا  اللہ  تعالیٰ  باایمانن  ہٕندین  دِلن  تِہُند  جِگر  شہلاوِ۔

Tahir:
  تۆہۍ  کٔرِو  تِمن  سٍتۍ  جنگ  (یمو  حدبیہ  ہُک  اَمن  معاہدٕہ  پھُٹرٲوِتھ  پتہٕ  نوِ  سرٕ  جنگچ  حالت  شروع  کٔر)،  اللہ  تعالیٰ  دِیہِ  تُہٕندیٚو  اَتھو  تِمن  (تِہٕنزِ  وعدٕہ  خلٲفی  تہٕ  اَمن  دشمنی  ہٕندِ  بٲعث)  عذاب  تہٕ  تِمن  کرِ  رُسوا  تہٕ  تِمن  (سٍتۍ  مقابلہٕ  کرنس)  پیٚٹھ  کریٚو  تۅہیہِ  مدد  تہٕ  ایمان  والیٚن  ہٕندیٚن  سیٖنن  بخشہِ  شفا  (یمن  پیٹھ  مکہ  کین  لڑایہ  گرین  ہنٛدیو  سرغنو  ہنٛد  دٔسۍ  ظلم  و  تشدّد  کرنہ  یوان  روٗد)۔

Transliteration:
  Q<u>a</u>tiloohum yuAAa<u>thth</u>ibhumu All<u>a</u>hu biaydeekum wayukhzihim wayan<u>s</u>urkum AAalayhim wayashfi <u>s</u>udoora qawmin mumineen<b>a</b>


Athar:
  تہٕ  تِہندیٚن  دِلن  ہُند  پھُہُن  ﴿ژکھ﴾  مِٹاوِ  بیٚیہِ  یس  ییژِھہ  تس  دِیِہ  توبُک  توفیق  تہِ۔  ﴿مُسلمانن  اوس  خوف  زِ  یِہ  اعلان  سپدٲنۍ  لگہِ  عربہٕ کِس  أندۍ  پٔکِس  نار  تہٕ  اَسہِ  یِیہِ  أکِس  بٔڈس  خون ریز  جنگس  سٍتۍ  سٲبقہٕ  پیش،  خُداین  دِیُت  یِمن  آیاتن  منٛز  اطمینان  زِ  تُہُند  یِہ  اندیشہٕ  چُھ  غلط،  نتیجہ  آسہِ  اتھ  برعکس﴾  اللہ  تعالیٰ  چُھ  سورُے  زانن  وول  تہٕ  دانا۔

Mirwaiz:
  بیٚیہِ  کرِ  دوٗر  اللہ  تعالیٰ  تِہٕندین  دِلن  ہٕندِس  غمس  تہٕ  غُصس،  بیٚیہِ  کرِ  اللہ  تعالیٰ  پنُن  توجہ  تِمن  پٮ۪ٹھ  یِہُند  سُہ  یٚژِھہ،  اللہ  تعالیٰ  چُھ  سورُے  زانہٕ  وُن۔  تس  چھےٚ  پوٗرٕ  خبر  پرتھ  أکۍ  سٕندِ  انجامٕچ ۔  کٔمۍ  سُند  انجام  چُھ  اسلام،  کٔمۍ  سُند  انجام  چُھ  کُفر  سُہ  چُھو  سٮ۪ٹھاہ  حِکمت  وول۔  تمی  پننہِ  حِکمت  سٍتۍ  چُھ  منٲسِب  احکام  جٲرِی  کران۔  توٚہۍ  چھِوٕ  کٲفرن  سٍتۍ  مُقابلہٕ  کرنہٕ  نِشہِ  پتھ  ہیٚوان۔

Tahir:
  تہٕ  تِہِندیٚن  دِلن  ہُنٛد  غم  تہٕ  شرارت  کرِ  دوٗر  تہٕ  یَس  ییٚژِھہِ  تَس  کرِ  توبہٕ  قبول،  تہٕ  اللہ  تعالیٰ  چُھ  سیٚٹھاہ  عِلمہٕ  وول  بۆڈ  حکمت  وول۔

Transliteration:
  Wayu<u>th</u>hib ghay<i><u>th</u></i>a quloobihim wayatoobu All<u>a</u>hu AAal<u>a</u> man yash<u>a</u>o wa<b>A</b>ll<u>a</u>hu AAaleemun <u>h</u>akeem<b>un</b>


Athar:
  کیا  تۅہیِہ  لُکو  چُھوٕہ  یِہ  سمجھمُت  زِ  یِتھَے  یِیِو  یلہٕ  تراونہٕ،  حالانکہ  خُداین  وُچُھے  نہٕ  وُنہِ  یِہ  زِ  تۅہیِہ  منٛز  کم  لُکھ  چِھ  تِم  یِمو  ﴿تٔمۍ  سٕنزِ  وَتہِ  اندر﴾  جان  فِشٲنی  کٔر  تہٕ  بیٚیہِ  بنووُکھ  نہٕ  خُدایس  تہٕ  رسول  صلی  اللہ  علیہ و سلمس  تہٕ  مومِنو  ورٲے  بیٚیہِ  کانٛہہ  جگری  دوست،  یِکینژھاہ  توٚہۍ  کران  چِھو  اللہ  تعالیٰ  چُھ  تمہِ  نِشہِ  باخبر۔

Mirwaiz:
  کیاہ  تۅہیہِ  چھا  گُمانہٕ  کہ  توٚہۍ  کیاہ  یِیو  تراونہٕ  اتھ  حالس  پٮ۪ٹھ  امتحان  ورٲے۔  حالانکہ  وُنہِ  سپُد  نہٕ  ظٲہر  تۅہیہِ  أندرٕ  کمو  کوٚر  جہاد  کیازِ  جہاد  چُھ  کہؤٹ۔  امِی  سٍتۍ  چُھ  ننان  مُخلص  کُس  چُھ  غٲر  مُخلص  کُس  چُھ،  یتہِ  سپُد  نہٕ  ظٲہر  کہ  کمو  روٚٹ  خدایس  ورٲے  بیٚیہِ  تِہںدِس  پیغمبرس  ورٲے  بیٚیہِ  باایمانن  ورٲے  کانہہ  پوٗشیدٕ  ہ  دوستاہ  یس  نِشہِ  سِر  باوان  ٲسۍ۔  مُسلمان  ییہِ  پرکھاونہٕ  دۅیو  چیزو  اکھ  گژِھنہٕ  کُنہِ  قسمہٕ  لیت  ولعل  ہلہِ  ڈلہِ  کرُن  جہادس  اندر۔  بیٚیہِ  گژھنس  نہٕ  پوٗشیدٕ  ہ  تعلقات  دوٗستی  ہٕنٛدۍ  آسٕںۍ  کٲفرن  سٍتۍ،  خدایس  چھےٚ  تمہِ  سارِ  چی  پوٗرٕ  خبر  یہِ  توٚہۍ  کران  چھِو۔  مگر  سُہ  چُھ  یٚژھان  یہِ  تس  پانس  خبر  چھےٚ  تہِ  گژِھہ  ننُن  تہٕ  آشکارا  سپدُن۔

Tahir:
  کیا  تۆہۍ  چِھوٕ  یہِ  سمجھان  زِ  تۆہۍیِیِو  (مصیبت  تہٕ  مشکلات  ویٚتراونہٕ  وَرٲے  یِتھے)  یَلہٕ  تراونہٕ  حالانکہ  اللہ  تعالیٰ  ہن  ژٲرۍ  نہٕ  (وُنہِ)  تِتھۍ  لُکھ  یِمَو  تۅہیہِ  منٛزٕجہاد  چُھ  کۆرمُت  تہٕ  (یِمَو)  اللہ  تعالیٰ  ہس  وَرٲے  تہٕ  تٔمۍ  سٕندِس  رسولس  (صلی  اللہ  علیہ  وسلم) وَ  رٲے  تہٕ  اہلِ  ایمانن  وَرٲے  کانٛہہ  رازدار  چُھنہ  بنوومُت،  تہٕ  اللہ  تعالیٰ  چُھ  تِمَو  کامیٚو  نِشہِ  وارٕ  پٲٹھۍ  خبردار  یِمہٕ  تۆہۍ  کران  چِھو۔

Transliteration:
  Am <u>h</u>asibtum an tutrakoo walamm<u>a</u> yaAAlami All<u>a</u>hu alla<u>th</u>eena j<u>a</u>hadoo minkum walam yattakhi<u>th</u>oo min dooni All<u>a</u>hi wal<u>a</u> rasoolihi wal<u>a</u> almumineena waleejatan wa<b>A</b>ll<u>a</u>hu khabeerun bim<u>a</u> taAAmaloon<b>a</b>


Athar:
  مُشرِکن  ہٕنز  چَھنہٕ  یِہ  کٲم  زِ  تِم  بنن  اللہ  تعالیٰ  سٕنزن  مسجدن  ہٕندۍ  مُجٲور  تہٕ  خٲدم  حالانکہ  تِم  چِھ  خۅد  پانس  پیٚٹھ  کُفرٕچ  شہادت  دِوان،  تِہندۍ  سٲری  اعمال  سپدۍ  ضائع  تہٕ  تِمن  چُھ  ہمیشہ  جہنمس  منٛز  روزُن۔

Mirwaiz:
  مُشرِکن  چھنہٕ  قٲبلیتھےٕ  کہ  تِم  کیاہ  کرن  آباد  خداے  سٕنٛزٕ  مسجِدٕ،  یتھ  حالس  منٛز  کہ  تِم  آسن  اقرار  کران  کُفرٕچن  کتھن  ہُند  تہٕ  کامیٚن  ہُند۔  بیٚیہِ  آسن  معبودِ  برحقس  ورٲے  پۅتلیٚن  ہٕنٛز  پرستش  کران،  یِمن  لوٗکن  ہٕںٛزٕ  سارے  رٕژٕ  عملہٕ  عمارتِ  مسجد  وغٲرٕ  ہمیشہ  چھےٚ  ضایع  شرکہٕ  سببہٕ۔  یِمے  چھِ  روزٕ  وٕنۍ  ہمیشہ  نارس  اندر  کیازِ  ذریعہ  وسبب  نجات  چُھ  تِمن  ضایع  سپُدمُت۔

Tahir:
  مشرکن  خٲطرٕ  چُھنہٕ  یہِ  روا  زِ  تِم  کرن  اللہ  تعالیٰ  سٕنزٕ  مسجدٕ  آباد  اَتھ  حالس  منٛززِتِم  چِھ  پانہٕ  پانس  پیٚٹھ  کفرٕکۍ  گواہ،  تِمن  لُکن  ہٕنٛدۍ  تمام  اعمال  چِھ  بٲطل  سپٕدۍ  مٕتۍ  تہٕ  تِم  چِھ  ہمیشہ  جہنم  سٕے  منٛز  روزن  وٲلۍ۔

Transliteration:
  M<u>a</u> k<u>a</u>na lilmushrikeena an yaAAmuroo mas<u>a</u>jida All<u>a</u>hi sh<u>a</u>hideena AAal<u>a</u> anfusihim bi<b>a</b>lkufri ol<u>a</u>ika <u>h</u>abi<u>t</u>at aAAm<u>a</u>luhum wafee a<b>l</b>nn<u>a</u>ri hum kh<u>a</u>lidoon<b>a</b>


Athar:
  اللہ  تعالیٰ  سٕنزن  مسجدن  ہٕندۍ  آباد  کار  ﴿مُجاور  تہٕ  خٲدم﴾  ہیٚکن  تِمے  لُکھ  ٲسِتھ  یِم  خُدایس  تہٕ  ٲخرت  کِس  دۅہس  مانن،  تہٕ  نماز  کرن  قٲیم،  زکوٰۃ  دِن،  بیٚیہِ  کھۅژن  نہٕ  خُدایس  ورٲے  کٲنٛسہِ،  یِمنٕے  نِشہِ  چُھ  یِہ  توقع  زِ  یِم  پکن  سیٚزِ  وَتہِ۔

Mirwaiz:
  آباد  کرن  نہٕ  خداے  سٕںٛزن  مسجِدن  مگر  تِمے  یِمو  ایمان  اوٚن  معبودِ  برحقس  بیٚیہِ  پٔتمِس  دۅہس  دِلہٕ  سٍتۍ  توپتہٕ  کرن  تانو  سٍتۍ  تمیُک  اظہار  تہِ ۔  بیٚیہِ  تھاویٚکھ  برپا  نٮ۪ماز  بیٚیہِ  کٔرٕکھ  ادا  زکوٰۃ۔  بیٚیہِ  کھوٗژنہٕ  خدایس  ورٲے،  پس  چھےٚ  اُمید  تہٕ  توقع  یعنی  وعدٕہ  کہ  یِمے  لوٗکھ  آسن  ہِدایت  لبوٕنیو  أندرٕ۔  منزِلِ  مقصودس  واتہٕ  وٕنیو  أندرٕ۔

Tahir:
  اللہ  تعالیٰ  سٕنزٕ  مسجدٕ  ہیٚکہِ  سُے  آباد  کٔرِتھ  ییٚمۍ  اللہ  تعالیٰ  ہس  پیٚٹھ  تہٕ  ٲخرت  کِس  دۅہس  پیٚٹھ  ایمان  اۆن  بیٚیہِ  کٔر  تٔمۍ  نماز  قٲیِم  تہٕ  زکوٰۃ  کۆرن  ادا  تہٕ  اللہ  تعالیٰ  ہس  وَرٲے  کھوٗژ  نہٕ  (بیٚیہِ  کٲنسہِ)۔  اَمہِ  موجوب  چھے٘  امید  زِ  یِمَے  لُکھ  بنن  ہدایت  لبن  والیٚو  منٛزٕ۔

Transliteration:
  Innam<u>a</u> yaAAmuru mas<u>a</u>jida All<u>a</u>hi man <u>a</u>mana bi<b>A</b>ll<u>a</u>hi wa<b>a</b>lyawmi al<u>a</u>khiri waaq<u>a</u>ma a<b>l</b><u>ss</u>al<u>a</u>ta wa<u>a</u>t<u>a</u> a<b>l</b>zzak<u>a</u>ta walam yakhsha ill<u>a</u> All<u>a</u>ha faAAas<u>a</u> ol<u>a</u>ika an yakoonoo mina almuhtadeen<b>a</b>


Athar:
  کیا  تۅہیِہ  لُکو  چھوٕہ  حاجن  تریش  چاونس  تہٕ  مسجدِ  حرامٕچ  مجٲوری  کرنس  تَس  شخصہٕ  سٕنزِ  کامہِ  برابر  زٲنۍمٕژ،  ییٚمۍ  ایمان  اوٚن  خُدایس  پیٚٹھ  تہٕ  ٲخرت  کِس  دۅہس  پیٚٹھ  تہٕ  ییٚمۍ  جان  فِشٲنی  کٔر  اللہ  تعالیٰ  سٕنزِ  وَتہِ  منٛز  ﴿امہِ  ارشادٕ  سٍتۍ  چُھ  یِہ  فٲصلہٕ  کرنہٕ  آمُت  زِ  بیتُ  اللہ ہٕچ  تولیت  ہیٚکہِ  نہٕ  وۅنۍ  مُشرکن  نِشہِ  روٗزِتھ۔  مشرکینِ  قریش  ہیٚکن  نہٕ  صرف  أتھۍ  بنیادس  پیٚٹھ  اَمِکۍ  حقدار  ٲسِتھ  زِ  تِم  چِھ  حاجن  روٗدِمٕتۍ  خدمت  کران﴾  خُدایس  نزدیک  چِھنہٕ  یِم  دۅشوے  برابر  کینہہ،  تہِٕ  اللہ  تعالیٰ  چُھنہٕ  ظٲلمن  رہنمٲیی  کران۔

Mirwaiz:
  کیاہ  تۅہیہِ  کوٚروٕ  حاجن  آبِ  زم  زم  چاوُن  بیٚیہِ  مسجدٕ  حرامُک  آباد  تھاوُن  برابرتٔمِس  شخصہٕ  سٕندین  عملن  سٍتۍ  ییٚمۍ  ایمان  اوٚن  معبودِ  برحقس  بیٚیہِ  پٔتمِس  دۅہس  یعنی  قیامتس۔  بیٚیہِ  کوٚرُن  جہاد  خداے  سٕںٛزِ  وتہِ  اندر۔  خداے  سٕندِ  کلمہٕ  کہ  تھزرٕ  خٲطرٕ،  خدایس  نِشہِ  چھِنہٕ  یِم  لوٗکھ  برابر،  اللہ  تعالیٰ  چُھنہٕ  وتھ  ہاوان  ظٲلِم  لوٗکن  تِمن  چھَنہٕ  یہِ  کتھ  فکرِ  تران۔  تِمن  چُھ  خیال  حاجن  آبِ  زم  زم  چاوُن  مسجدِ  حرامٕچ  آبٲدی  کرٕنۍ  یہِ  چھےٚ  بٔڈ  نیٖکی  یہِ  چُھکنہٕ  فکرِ  تران  کہ  یِمن  نیٖکین  چُھ  تیٚلہِ  اعتبار  ییٚلہِ  شِرکہٕ  نِشہِ  دوٗر  آسہِ  قیامتٕچ  پوٗرٕ  پژھ  آسہِ۔

Tahir:
  کیا  تۅہیہِ  چھَوٕ  (محض)  حاجن  تریش  چاوٕنٕچ  تہٕ  مسجدِ  حرامٕچ  آبادی  تہٕ  مرمتُک  انتظام  کرنٕچ  (عمل)  تَس  شخصہٕ  سٕنزن  (عملن)  برابر  زٲنۍ  مٕژ  ییٚمۍ  اللہ  تعالیٰ  ہس  تہٕ  ٲخرت  کِس  دۅہس  پیٚٹھ  ایمان  اۆن  بیٚیہِ  کۆرُن  اللہ  تعالیٰ  سٕنزِ  وَتہِ  منٛز  جہاد  یِم  لُکھ  ہیٚکن  نہٕ  اللہ  تعالیٰ  سٕنزِ  بارگاہِ  منٛز  برابر  ٲسِتھ،  تہٕ  اللہ  تعالیٰ  چُھنہٕ  ظٲلم  قومس  ہدایت  دِوان۔

Transliteration:
  AjaAAaltum siq<u>a</u>yata al<u>ha</u>jji waAAim<u>a</u>rata almasjidi al<u>h</u>ar<u>a</u>mi kaman <u>a</u>mana bi<b>A</b>ll<u>a</u>hi wa<b>a</b>lyawmi al<u>a</u>khiri waj<u>a</u>hada fee sabeeli All<u>a</u>hi l<u>a</u> yastawoona AAinda All<u>a</u>hi wa<b>A</b>ll<u>a</u>hu l<u>a</u> yahdee alqawma a<b>l</b><i><u>thth</u></i><u>a</u>limeen<b>a</b>


Athar:
  یِمو  ایمان  اوٚن  تہٕ  یِمو  تٔمۍ سٕنزِ  وَتہِ  منٛز  گرٕ بار  ترٲوۍ،  بیٚیہِ  کوٚرُکھ  جان  و  مال  سٍتۍ  جہاد،  خُدایس  نزدیک  چُھ  تِمنٕے  لُکن  ہُند  درجہٕ  بوٚڈ،  تہٕ  تِمَے  چِھ  کامیاب۔

Mirwaiz:
  تِم  لوٗکھ  یِمو  ایمان  اوٚن  بیٚیہِ  ہِجرت  کٔر  خداے  سٕندِ  خٲطرٕ  بیٚیہِ  کوٚرُکھ  جہاد  خداے  سٕنٛزِ  وتہِ  اندر  پننیو  مالو  تہٕ  جانو  سٍتۍ  تِم  چھِ  سٮ۪ٹھاہ  تھٔدۍ  درجہٕ  کِنۍ  خدایس  نِشہِ  آبِ  زم  زم  چاوٕوٕنیو  تہٕ  تعمیرِ  مسجِد  کروٕنیو  کھۅتہٕ،  تِمے  لوٗکھ  چھِ  پوٗرٕ  کامیاب  سپدٕ  وٕنۍ۔

Tahir:
  یِمَو  لُکو  ایمان  اۆن  بیٚیہِ  کٔرٕکھ  ہجرت  تہٕ  اللہ  تعالیٰ  سٕنزِ  وَتہِ  منٛز  روٗدۍ  پننیٚو  مالَو  تہٕ  پننیٚو  جانَو  سٍتۍ  جہاد  کران  تِم  چِھ  اللہ  تعالیٰ  سٕنزِ  بارگاہِ  منٛز  درجہ  کہ  لحاظہٕ  سیٚٹھاہ  بٔڑۍ،تہٕ  تِمے  یٲتۍ  لُکھ  چِھ  مُرادس  وٲتِمٕتۍ۔

Transliteration:
  Alla<u>th</u>eena <u>a</u>manoo wah<u>a</u>jaroo waj<u>a</u>hadoo fee sabeeli All<u>a</u>hi biamw<u>a</u>lihim waanfusihim aAA<i><u>th</u></i>amu darajatan AAinda All<u>a</u>hi waol<u>a</u>ika humu alf<u>a</u>izoon<b>a</b>


Athar:
  تِہُند  ربّ  چُھ  تِمن  پننہِ  رحمتچٕ  تہٕ  پننہِ  خۅشنودی  ہٕنز  بیٚیہِ  تِتھیٚن  جنتن  ہٕنز  بشارت  دِوان،  ییٚتہِ  تِہندِ  خٲطرٕ  پائدار  عٲشِکۍ  سامانہٕ  آسن۔

Mirwaiz:
  خۅشخبری  چُھ  دِوان  تِمن  پنُن  پروردِگار  پننہِ  بجہِ  رحمتٕچ  بیٚیہِ  پننہِ  بجہِ  رضامندی  ہٕنٛز۔  بیٚیہِ  تِمن  جنتن  ہٕنٛز  یِمن  منٛز  تِہٕندِ  خٲطرٕ  پوشہٕ  وٕنہِ  نعمژٕ  چھےٚ۔

Tahir:
  تِہُنٛد  ربّ  چُھ  تِمن  پننہِ  طرفہٕ  رحمتٕچ  تہٕ  (پننہِ)  رٲضۍ  آسنٕچ  تہٕ  (تِمن)  جنتن  ہٕنز  خوش  خبر  دِوان  یِمن  منٛز  تِہِندِ  خٲطرٕ  ہمیشہ  روزن  واجِنہِ  نعمتہٕ  چھے٘۔

Transliteration:
  Yubashshiruhum rabbuhum bira<u>h</u>matin minhu wari<u>d</u>w<u>a</u>nin wajann<u>a</u>tin lahum feeh<u>a</u> naAAeemun muqeem<b>un</b>


Tahir: (تِم) روزن تِمن منٛز ہمیشہ ہمیشہ بے شک چُھ اللہ تعالیٰ سٕے نِشہِ بۆڈاجر۔
Athar:
  تِم  روزن  یِمن  منٛز  ہمیشہ،  پٔزپٲٹھۍ  چُھ  خُدایس  نِشہِ  خدماتن  ہُند  بدلہٕ  دِنہٕ  خٲطرٕ  واریاہ  کینہہ۔

Mirwaiz:
  تِمنٕے  جنتن  اندر  آسن  روزٕ  وٕنۍ  ہمیشہ۔  بیشک  اللہ  تعالیٰ  سٕے  نِشہِ  چھےٚبٔڈمزوٗرۍ۔  تمِی  منٛزٕ  ییہِ  یِمن  تہِ  عطا  کرنہٕ۔

Transliteration:
  Kh<u>a</u>lideena feeh<u>a</u> abadan inna All<u>a</u>ha AAindahu ajrun AAa<i><u>th</u></i>eem<b>un</b>


Athar:
  اے  لوٗکو  یِمو  ایمان  چُھو  اوٚنمُت،  پنٕنۍ  مٲلۍ  تہٕ  پنٕنۍ  بٲے  تہِ  مَہ  بنٲوِیوکھ  پنٕنۍ  رفیق،  اگر  تِم  کُفرس  دِن  ایمانس  پیٚٹھ  ترجیح  تۅہیِہ  منٛز  یِم  تِمن  رفیق  بناون  تِمے  آسن  ظٲلم۔

Mirwaiz:
  اے  باایمانو  تھٲوِیوکھ  مٲلۍ  پنٕنۍ،  بٲے  پنٕنۍ  دوست  تہٕ  رفیق،  ہرگاہ  تِم  کُفر  ٹوٹھ  تھاون  تہٕ  پسند  کرن  ایمانہٕ  کھوتہٕ،  پس  یِتھیٚن  کٲفرن  مالیٚن  تہٕ  باین  سٍتۍ  یِم  دوستانہٕ  تعلق  تھاون  تۅہیہِ  أندرٕ  پس  تِمے  کیاہ  چھِ  خدایس  نِشہِ  نافرمان۔

Tahir:
  اے  ایمان  والیو!  تۆہۍ  مَہ  بنٲوِیوٗکھ  پنٕنۍ  مٲلۍ  (بُڈِ  بب)  تہٕ  بٲے  تہِ  پنٕنۍ  دوست  ہرگاہ  تِمن  ایمان  کھۅتہٕ  کفر  ٹوٹھ  آسہِ،  تہٕ  تۅہیہِ  منٛز  یُس  شخص  تہِ  تِمن  دوست  تھاوِ  تیٚلہِ  چِھ  تِمے  لُکھ  ظٲلم۔

Transliteration:
  Y<u>a</u> ayyuh<u>a</u> alla<u>th</u>eena <u>a</u>manoo l<u>a</u> tattakhi<u>th</u>oo <u>a</u>b<u>a</u>akum waikhw<u>a</u>nakum awliy<u>a</u>a ini ista<u>h</u>abboo alkufra AAal<u>a</u> aleem<u>a</u>ni waman yatawallahum minkum faol<u>a</u>ika humu a<b>l</b><i><u>thth</u></i><u>a</u>limoon<b>a</b>


Athar:
  اے  نبیؐ،  ؤنِو  زِ  اگر  تُہٕندۍ  مٲلۍ،  تہٕ  تُہٕندۍ  فرزند،  تہٕ  تُہٕندۍ  بٲے،  تہٕ  تُہنزٕ  خاندارِنہِ  تہٕ  تُہٕندۍ  اَنگ  ٲشناو،  تہٕ  تُہٕندۍ  تِم  مال  یِم  تۅہیِہ  کمٲوِمٕتۍ  چِھو،  تہٕ  تُہٕندۍ  تِم  کارٕبار،  یِہندِ  خسارُک  تۅہیِہ  خوف  چُھو،  تہٕ  تُہٕندۍ  تِم  گرٕ  یِم  تۅہیِہ  پسند  چِھو،  چِھو  تۅہیِہ  اللہ  تعالیٰ  تہٕ  تٔمۍ  سٕندِس  رسولؐ  تہٕ  تٔمۍ  سٕنزِ  وَتہِ  منٛزٕ  جہاد  کھۅتہٕ  زیادہ  ٹٲٹھۍ،  تیٚلہِ  کٔرِو  انتظار  یوٚت  تام  اللہ  تعالیٰ  پنُن  فٲصلہٕ  تۅہیِہ  برونٛہہ  کُن  اَنہِ  تہٕ  اللہ  تعالیٰ  چُھنہٕ  فاسق  لُکن  رہنمٲیی  کران۔

Mirwaiz:
  اے  پیغمبرٕ  توٚہۍ  فرمٲوِیوکھ  اے  مسلمانو  ہرگاہ  تۅہیہِ  آسنو  مٲلۍ  پنٕنۍ  بیٚیہِ  نیٚچِوۍ  پنٕنۍ،  بیٚیہِ  بٲے  پنٕنۍ،  بیٚیہِ  جورٕہ  پنُن،  یعنی  مردس  زنانہٕ  پنٕنۍ،  زنانہِ  مرد  پنُن،  بیٚیہِ  قبیلہٕ  کرون  پنُن،  بیٚیہِ  زیوٗنمُت  مال  پنُن  بیٚیہِ  تجارت  پنُن  ییٚمہِ  کِس  نقصانس  توٚہۍ  کھوژان  چھِو،  بیٚیہِ  مرغوب  لرِ  جایہِ  پننہِ  زیادٕہ  ٹٲٹھۍ  خداے  سٕندٕ  کھۅتہٕ  بیٚیہِ  تِہٕنٛزِ  وتہِ  اندر  جہاد  کرنہٕ  کھۅتہٕ،  تیٚلہِ  پرٲرِو  توٚتانۍ  یوٚتانۍ  سوزِ  اللہ  تعالیٰ  پنُن  حکُم  یعنی  عذاب،  یعنی  ہجرت  نہ  کرنُک  سزا۔  اللہ  تعالیٰ  چُھنہٕ  وتہٕ  ہاوان  نافرمان  لوٗکن  منزِلِ  مقصود  حٲصِل  کرنس  کُن۔

Tahir:
  (اے  نبی  مکرّم!)  تۆہۍ  فرمٲوِو،  اگر  تۅہیہِ  تُہٕندۍ  مٲلۍ  (بُڈِ  بب)  تہٕ  تُہٕندۍ  نیٚچِوۍ  (کورِ)  تہٕ  تُہٕنٛدۍ  بٲے  (بیٚنہِ)  تہٕ  تُہٕنٛزٕ  خاندارِنہِ  تہٕ  تُہٕنٛدۍ  (باقی)  رشتہٕ  دار  تہٕ  تُہٕندۍ  مال  یِم  تۅہیہِ  (محنتہٕ  سان)  کمٲوِو  تہٕ  تجارت  تہٕ  کاروبار  ییٚمہِ  کہِ  نقصان  نِشہِ  تۆہۍ  کھۅژان  چِھو  روزان  تہٕ  تِم  مکانہٕ  یِم  تۆہۍ  پسند  چِھو  کران،  اللہ  تعالیٰ  سٕنٛد  کھوتہٕ  تہٕ  رسول  (صلی  اللہ  علیہ  وسلم)  سٕنٛدِ  کھوتہٕ  تہٕ  تٔمۍ  سٕنزِ  وَتہِ  منٛز  جہادٕ  کھۅتہٕ  زیادٕہ  ٹٲٹھۍ  چِھو  تیٚلہِ  کٔرِو  انتظار  یۆت  تام  اللہ  تعالیٰ  پَنُن  حکمِ  (عذاب)  اَنہِ،  تہٕ  اللہ  تعالیٰ  چُھنہٕ  نافرمان  لُکن  ہدایت  فرماوان۔

Transliteration:
  Qul in k<u>a</u>na <u>a</u>b<u>a</u>okum waabn<u>a</u>okum waikhw<u>a</u>nukum waazw<u>a</u>jukum waAAasheeratukum waamw<u>a</u>lun iqtaraftumooh<u>a</u> watij<u>a</u>ratun takhshawna kas<u>a</u>dah<u>a</u> wamas<u>a</u>kinu tar<u>d</u>awnah<u>a</u> a<u>h</u>abba ilaykum mina All<u>a</u>hi warasoolihi wajih<u>a</u>din fee sabeelihi fatarabba<u>s</u>oo <u>h</u>att<u>a</u> yatiya All<u>a</u>hu biamrihi wa<b>A</b>ll<u>a</u>hu l<u>a</u> yahdee alqawma alf<u>a</u>siqeen<b>a</b>


Athar:
  خُداین  چُھ  ییٚمہِ  برونٛہہ  واریاہن  موقعن  پیٚٹھ  تۅہیِہ  مدد  کوٚرمُت،  کینہہ  کال  برونٛہہ  غزوۂ  حُنین  کہ  دۅہ  ﴿تٔمۍ  سٕنزِ  دستگیری  ہٕنز  شان  چَھو  تۅہیِہ  وُچھمٕژ﴾۔  ﴿غزوۂ  حُنین  اوس  شوال  8ھ  منٛز  یِم  آیات  نٲزِل  گژھنہٕ  برونٛہہ  صرف  باہ  تُرٛواہ  ریٚتھ  مکس  تہٕ  طٲیفس  منٛزباگ  حُنین  چِہ  وادی  منٛز  پیش  آمُت۔  اَتھ  غزوس  منٛز  اوس  مسلمانن  ہٕندِ  طرفہٕ  صرف  12  ساس  فوج  تہٕ  دوٚیِمہِ  طرفہٕ  ٲسۍ  کُفار  یِہندِ  کھۅتہٕ  واریاہ  کم۔  مگر  امہِ  باوجود  چِھ  ہوازن  قبیلٕکۍ  تیر  انداز  مسلمانن  پتھ  ژَلنہٕ  مۅکھہٕ  مجبور  کران  تہٕ  اِسلامُک  لشکر  چُھ  بُرٕ  پٲٹھۍ  چھلہٕ  چھانگرِ  گٔژِھتھ  تِتر  بِتر  سپدان۔  تمہِ  وقتہٕ  ٲسۍ  صرف  نبیؐ  بیٚیہِ  کم  کینژھاہ  جان  باز  صحابہ  یِہندۍ  قدم  پننہِ  جایِہ  ڈٔلۍ  نہٕ  تہٕ  تِہٕنزی  ثٲبت  قدمی  ہُند  نتیجہ  اوس  زِ  نَوِ  سرٕ  ہیوٚک  فوجُک  ترتیب  قٲیم  سپدِتھ  تہٕ  ٲخر کار  سپٕز  مُسلمانن  فتح  نصیب۔  نَتہٕ  یِکینژھاہ  فتحِ  مکہ  نِشہِ  حٲصل  اوس  سپُدمُت  تمہِ  کھۅتہٕ  ژوٚر  بیٚیہِ  ہے  حُنینس  منٛز  راورُن﴾  تمہِ  دۅہ  اُوسُو  تۅہیِہ  پننہِ  تعداد  کہ  کثرتُک  غرور۔  مگر  سُہ  لوٚگُو  نہٕ  تۅہیِہ  کُنہِ  بکار  تہٕ  زمین  گٔیِہ  پننہِ  وُسعت  باوجود  تۅہیِہ  پیٚٹھ  تنگ  تہٕ  توٚہۍ  ژٔلِو  شانہٕ  پِھرِتھ۔

Mirwaiz:
  بتحقیق  اللہ  تعالیٰ  ہن  کوٚر  تۅہیہِ  مدد  تہٕ  یٲری  وارٕیاہن  جاین  خصوصاً  جنگ  حُنینس  منٛز،  ییٚلہِ  تۅہیہِ  عجیب  آو  بوزنہٕ  پننہِ  لشکرِہُند  زیادٕہ  آسُن  تمہِ  ساعتہٕ  اوس  تُہٕنٛزِ  لشکرِ  ہُند  تعداد  باہ  ساس  ﴿12000﴾  کٲفرن  ہٕنٛزِ  لشکرِ  ہُند  تعداد  اوس  ژور  ساس۔  پس  دیُت  نہٕ  تۅہیہِ  تمہِ  لشکرِ  زیادٕہ  آسنن  کانہہ  فٲیدٕہ،  بیٚیہِ  سپُد  تۅہیہِ  پٮ۪ٹھ  زمین  کھوٚل  ٲسِتھ  تنگ  خوف  زدٕہ  سپدٕنہٕ  مۅکھہٕ۔  کٲفرن  ہٕندِ  تۅہیہِ  پٮ۪ٹھ  بکثرت  تیر  لاینہٕ  سٍتۍ،  چنانچہ  توٚہۍ  ژٔلِو  پسپا  سپدِتھ۔

Tahir:
  بے  شک  کۆر  اللہ  تعالیٰ  ہن  تۅہیہِ  واریاہن  جاین  مدد  تہٕ  (خاص  پٲٹھۍ)  حنین  کہ  دۅہ  ییٚلہِ  تُہٕندۍ  (افرٲدی  قوتٕکۍ)  کثرتن  تۅہیہِ  بوش  اوسنَو  کھۅلمُت  پتہٕ  ہیۆک  نہٕ  تٔمۍ  (کثرتن)  تۅہیہِ  کانٛہہ  نفع  دِتھ  تہٕ  زمین  گٔیہِ  اَمہِ  باوجود  زِ  سۅ  ٲس  کُشادگی  تھاوان،  تۅہیہِ  پیٚٹھ  تنگ  چنانچہ  پھیٖرِۍوٕ  تۆہۍ  پۆت  کھورِ  پسپا  گٔژِھتھ۔

Transliteration:
  Laqad na<u>s</u>arakumu All<u>a</u>hu fee maw<u>at</u>ina katheeratin wayawma <u>h</u>unaynin i<u>th</u> aAAjabatkum kathratukum falam tughni AAankum shayan wa<u>da</u>qat AAalaykumu alar<u>d</u>u bim<u>a</u> ra<u>h</u>ubat thumma wallaytum mudbireen<b>a</b>


Athar:
  خُداین  کٔر  پتہٕ  پنٕنۍ  سکینت  پننِس  رسول  ﴿صلی  اللہ  علیہ و سلمس﴾  پیٚٹھ  تہٕ  مومنن  پیٚٹھ  نٲزِل  تہٕ  تِم  لشکر  وٲلِن،  یِم  تۅہیِہ  اَتھہِ  ٲسِو  نہٕ  یِوان،  بیٚیہِ  دِیتُن  منکرینِ  حقن  سزا۔  تہٕ  یۅہے  بدلہٕ  چُھ  تِمن  لُکن  یِم  حقس  چِھ  انکار  کران۔

Mirwaiz:
  توپتہٕ  تروو  اللہ  تعالیٰ  ہن  دِلُک  قرار  پننِس  پیغمبرس  بیٚیہِ  باایمانن  پٮ۪ٹھ۔  چنانچہ  سٲرِی  ییٚلہِ  ژٔلۍ  حضرتِ  نبی  کریم  صلی  علیہ  و سلم  روٗدۍ  ثٲبت  قدم  سفید  کاترس  پٮ۪ٹھ  سوار۔  سٍتۍ  ٲسِکھ  حضرتِ  عباس  بیٚیہِ  ابو  سفیان  رکابس  تھپھ  کٔرِتھ ۔  حضرتِ  عباسس  اَتھہِ  دیووُکھ  لوٗکن  آلو  یِم  ژٔلمٕتۍ  ٲسۍ  بیٚیہِ  پوٚرُکھ  پانہٕ  با  آوازِ  بلند۔۔۔۔۔۔۔ ییٚمہِ  آوازِ  سٍتۍ  کٲفرن  دہشت  پیوٚو  تہٕ  اہرٕ  بیوٗٹھ،  بیٚیہِ  سوٗز  اللہ  تعالیٰ  ہن  آسمانکہ  طرفہٕ  لشکراہ  یُس  نہٕ  توٚہۍ  وُچھان  ٲسِو  یعنی  ملٲیک  ییٚمہِ  سٍتۍ  یہِ  اثر  سپُد  کہ  مسلمان  سپٕدۍ  بیٚیہِ  جمع۔  توپتہٕ  ہیٚژ  تِمو  دوبارٕہ  لڑٲے  کرٕنۍ،  بیٚیہِ  کٔرِن  پتولاکہ  کٲفر  عذابس  گرفتار۔  فتح  کٔرٕن  عطا  پننِس  پیغمبرس،  یۅہے  چُھ  کٲفرن  ہُند  سزا  دنیاہس  اندر۔

Tahir:
  پتہٕ  کۆراللہ  تعالیٰ  ہن  پننِس  رسولس  (صلی  اللہ  علیہ  وسلم)  پیٚٹھ  تہٕ  ایمان  والیٚن  پیٚٹھ  پَنُن  تسکین  (رحمت) نٲزل  تہٕ  تٔمۍ  وٲلۍ  (مَلکن  ہٕنٛدۍ  تِتھۍ)  لشکر  یِم  تۅہیہِ  وُچِھتھ  ہیٚکِۍووکھ  نہٕ  تہٕ  تٔمۍ  دِیُت  تِمن  لُکن  عذاب  یِم  کفر  ٲسۍ  کران،تہٕ  یۅہے  چُھ  کٲفرن  ہُنٛد  سزا۔

Transliteration:
  Thumma anzala All<u>a</u>hu sakeenatahu AAal<u>a</u> rasoolihi waAAal<u>a</u> almumineena waanzala junoodan lam tarawh<u>a</u> waAAa<u>thth</u>aba alla<u>th</u>eena kafaroo wa<u>tha</u>lika jaz<u>a</u>o alk<u>a</u>fireen<b>a</b>


Athar:
  پتہٕ  ﴿وُچِھو  تۅہیِہ  یِتہِ  زِ﴾  یِتھہٕ  پٲٹھۍ  سزا  دِنہٕ  پتہٕ  یَس  اللہ  تعالیٰ  یژھان  چُھ  تَس  چُھ  توبُک  توفیق  بخشان۔  ﴿اشارٕہ  چُھ  اتھ  کَتھہِ  کُن  زِ  غزوۂ  حُنینَس  منٛز  یِمو  کُفارَو  شِکست  کھیوٚو  تِم  سٲری  سپٕدۍ  پتہٕ  مُسلمان۔﴾  اللہ  تعالیٰ  چُھ  درگُزر  کرن  وول  تہٕ  رحم  فرماون  وول۔

Mirwaiz:
  توپتہٕ  کٔرِاللہ  تعالیٰ  ہن  توبہٕ  نصیب  یِمو  أندرٕ  یس  خۅش  کریس۔  چنانچہ  وارِیاہ  سپٕدۍ  یِمو  منٛزٕ  مسلمان،  اللہ  تعالیٰ  چھُ  سٮ۪ٹھاہ  مغفر  ت  کروُن  سٮ۪ٹھاہ  رحم  کروُن۔

Tahir:
  پتہٕ  چُھ  اللہ  تعالیٰ  اَمہِ  پتہٕ  تہِ  ییٚمِس  ییٚژِھہ  تٔمۍ  سُنٛد  توبہٕ  قبول  کران  (یعنی  تس  چُھ  اسلام  کہ  توفیق  تہٕ  رحمت  کہ  توجہ  سٍتۍ  نوازان)،  تہٕ  اللہ  تعالیٰ  چُھ  بۆڈ  بخشن  وول  سیٚٹھاہ  مہربان۔

Transliteration:
  Thumma yatoobu All<u>a</u>hu min baAAdi <u>tha</u>lika AAal<u>a</u> man yash<u>a</u>o wa<b>A</b>ll<u>a</u>hu ghafoorun ra<u>h</u>eem<b>un</b>


Athar:
  اے  لوٗکو  یِمو  ایمان  چُھو  اوٚنمُت،  مُشرکین  چِھ  ناپاک،  لہٰذا  گژھن  نہٕ  یِم  ییٚمہِ  ؤرِیِہ  پتہٕ  مسجدِ  حرامس  نکھہٕ  یِنۍ  ﴿یعنی  آئندٕہ  ؤریِہ  چُھنہٕ  یِمن  خٲطرٕ  حج  تہٕ  یِہٕنز  زیارتٕے  یٲژ  بند  بلکہ  چُھ  مسجدِ  حرام  کیٚن  حدوٗدن  منٛز  یُہُند  داخلہٕ  تہِ  بند﴾  تہٕ  اگر  تۅہیِہ  تنگ  دستی  ہُند  خوف  چُھ،  تیٚلہِ  چَھنہٕ  یِہ  کتھ  دوٗر  زِ  اگر  اللہ  تعالیٰ  ییٚژِھہ  تۅہیِہ  کریو  پننہِ  فضلہٕ  سٍتۍ  غنی،  اللہ  تعالیٰ  چُھ  زانن  وول  تہٕ  حکمت  وول۔

Mirwaiz:
  اے  مسلمانو  مُشرِک  چھِ  ناپاک  شِرکٕچہ  ناپٲکی  سٍتۍ  بیٚیہِ  یچھ  اعتقادو  سٍتۍ،  پس  مہ  سپدِنۍ  تِم  نزدیک  مسجدِ  حرامس  ییٚمہِ  ؤریہِ  پتہٕ،  ہرگاہ  توٚہۍ  تِہٕندِ  نہ  یِنہٕ  کہ  سببہٕ  فقرس  یا  تجارتٕ  کِس  نقصانس  کھوٗژِو  توٚہۍ  روزِوخۅش  اللہ  تعالیٰ  کرِ  مالدار  تۅہیہِ  پننہِ  فضلہٕ  سٍتۍ  ہرگاہ  سُہ  یٚژِھہ،  پٔزۍ  پٲٹھۍ  اللہ  تعالیٰ  چُھ  سورُے  زانہٕ  وُن  سٮ۪ٹھاہ  حِکمت  وول۔

Tahir:
  اے  ایمان  والیو!  مشرکین  چِھ  کلہٕ  پیٚٹھہٕ  نَلس  تام  نجاست  لہٰذاگژھن  نہٕ  تِم  پننہِ  ییٚمہِ  ؤرِیہِ  پتہٕ  (یعنی  فتحِ  مکہ  پتہٕ  سن9ھ  پیٚٹھہٕ)  مسجدِ  حرامس  نکھہٕ  ہیٚکٕنۍ  یِتھ  تہٕ  ہرگاہ  تۅہیہِ  (تجارتس  منٛز  کمی  ہٕنٛدِ  بٲعث)  غریبی  ہُنٛد  خوف  چُھو  تیٚلہِ  (مَہ  بانٛبرِو)  عنقریب  اگر  اللہ  تعالیٰ  ییٚژِھہِ  تۅہیہِ  کریو  پننہِ  فضل  سٍتۍ  مالدار،  بے  شک  چُھ  اللہ  تعالیٰ  وارٕ  پٲٹھۍ  زانن  وول  بۆڈ  حکمت  وول۔

Transliteration:
  Y<u>a</u> ayyuh<u>a</u> alla<u>th</u>eena <u>a</u>manoo innam<u>a</u> almushrikoona najasun fal<u>a</u> yaqraboo almasjida al<u>h</u>ar<u>a</u>ma baAAda AA<u>a</u>mihim h<u>atha</u> wain khiftum AAaylatan fasawfa yughneekumu All<u>a</u>hu min fa<u>d</u>lihi in sh<u>a</u>a inna All<u>a</u>ha AAaleemun <u>h</u>akeem<b>un</b>


Athar:
  جنگ  کٔرِو  ﴿اہلِ  کتابو  منٛزٕ﴾  تِمن  لُکن  خلاف  یِم  خُدایس  تہٕ  ٲخرت  کِس  دۅہس  پیٚٹھ  ایمان  چِھنہٕ  اَنان  تہٕ  یِکینژھاہ  خُداین  تہٕ  تٔمۍ  سٕندۍ  رسول  صلی  اللہ  علیہ و سلمن  حرام  چُھ  قرار  دِیتمُت  تتھ  چِھنہٕ  حرام  کران،  بیٚیہِ  چِھنہٕ  دینِ  حق  پنُن  دین  بناوان  یِم  اہل  کتاب  ﴿تِمن  سٍتۍ  لٔڑِو﴾  توٚت  تام  زِ  تِم  دِن  پننہِ  اَتھہٕ  جِزیِہ  بیٚیہِ  روزن  لۅکٕٹۍ  بٔنِتھ۔  ﴿یعنی  لڑایِہ  ہُند  غایت  چُھنہٕ  یِہ  زِ  تِم  أنِن  ایمان  تہٕ  دینِ  حقٕکۍ  بٔنن  پیروکار۔  بلکہ  چُھ  اَمِیُک  غایت  یِہ  زِ  تِہنز  حکمرانی  گژِھہ  ختم  گژٕھنۍ،  تِم  گژھن  نہٕ  زمینس  پیٚٹھ  حٲکم  تہٕ  صاحبِ  اَمر  بٔنِتھ  روزٕنۍ  بلکہ  گژھن  زمین  کہ  نظامِ  زندگی  ہٕنزٕ  لاکمہٕ،  بیٚیہِ  فرماں روٲیی  تہٕ  امانتٕکۍ  اختیارات  دینِ  حق  کیٚن  پیروکارن  ہٕندیٚن  اتھن  منٛز  روزٕنۍ  تہٕ  اہلِ  کتاب  گژھن  یِمن  ماتحت  تٲبع  تہٕ  مطیع  بٔنِتھ  روزٕنۍ۔  امہِ  پتہٕ  ییٚمہِ  سُند  دِل  یِمَو  منٛزٕ  ییٚژِھہ،  سُہ  سپدِن  پننہِ  مرضی  مسلمان،  نَتہٕ  روٗزِن  جِزیِہ  دِوان۔  جِزیِہ  چُھ  بدل  تمہِ  امانُک  تہٕ  حفاظتُک،  یُس  ذِمِّیَن  اسلامی  حکومتس  منٛز  عطا  چُھ  یِوان  کرنہٕ۔  بیٚیہِ  چھےٚ  یِہ  علامت  تمہِ  حُکمٕچ  زِ  یِم  لُکھ  چِھ  تابع  امر  بننس  پیٚٹھ  رٲضی﴾

Mirwaiz:
  اے  مسلمانو  جنگ  کٔرِو  تِمن  لوٗکن  سٍتۍ  یِم  نہٕ  پوٗرٕ  پژھ  کران  چھِ  معبودِ  برحقس  بیٚیہِ  چھِنہٕ  پوٗرٕ  پژھ  کران  قیامتکِس  دۅہس،  بیٚیہِ  چھِنہٕ  حرام  زانان  تِم  چیز  یِم  خداین  تہٕ  تُہٕندۍ  پیغمبرن  حضرتِ  محمدن  صلی  اللہ  علیہ  و سلم  حرام  کٔرۍ،  بیٚیہِ  یِم  نہٕ  پوٚز  دین  دینِ  اسلام  قبول  تہٕ  تسلیم  کران  چھِ،  تِمن  لوٗکن  أندرٕ  یِمن  کتاب  عطا  کرنہٕ  آیہِ  یعنی  یہود  ونصا  ریٰ  ہن  سٍتۍ  سُے  جنگ  کٔرِو  توٚتانۍ،  یوٚتانۍ  نہٕ  تِم  باج  تارن  یُس  پیش  کرن  پننیو  اتھو  ماتحت  روزِتھ۔  ذلیل  و  خوار  سپدِتھ۔  آن  مٲنِتھ۔

Tahir:
  ﴿اے  مسلمانو!﴾  توٚہۍ  کرو  اہلِ  کتابو  منٛزٕ  تمن  سٍتۍ  ﴿تہِ  جوٲبی﴾  جنگ  ﴿یمو  توٚہیہِ  سٍتۍ  مدینس  منٛز  کرنہ  آمُت  امنُک  معاہدہ  پھُٹرٲوتھ،  جلاوطنی  باوجود  جنگِ  احزابس  منٛزمدینس  پیٚھ  حملہ  کرن  والیٚن  مکہ  کیٚن  کٲفر  فوجن  بھرپوٗر  مدد  کوٚرتہٕ  وُنہ  تہِ  چِھ  توٚہیہِ  خلاف  تمام  ممکن  سپدن  واجنہ  سٲزشہ  جٲری  تھٲوتھ﴾  یم  نہ  اللہ  تعالیٰ  ہس  پیٚٹھ  ایمان  چِھ  تھاوان  نہ  ٲخرت  کس  دۅہس  پیٚٹھ  تہٕ  نہ  چِھ  تمن  چیزن  حرام  زانان  یم  اللہ  تعالیٰ  ہن  تہٕ  تمۍ  سندۍ  رسولن﴿صلی  اللہ  علیہ  وسلم﴾  حرام  چِھ  قرار  دتمتۍ  تہٕ  نہ  چِھ  دین  حق  اختیارکران،  یوٚت  تام  زن  تِم﴿ریاست  کس  دستوٗرس  تہٕ  نظامس﴾تابع  سپدتھ  پننہِ  اتھہ  ریاستی  حفاظتُک  ٹیکس﴿یُس  عسکری  خدماتو  نشہ  مُستثنیٰ  آسنہ  کس  صورتس  منٛز  وصول  چُھ  یوان  کرنہ﴾ ادا کرن۔

Transliteration:
  Q<u>a</u>tiloo alla<u>th</u>eena l<u>a</u> yuminoona bi<b>A</b>ll<u>a</u>hi wal<u>a</u> bi<b>a</b>lyawmi al<u>a</u>khiri wal<u>a</u> yu<u>h</u>arrimoona m<u>a</u> <u>h</u>arrama All<u>a</u>hu warasooluhu wal<u>a</u> yadeenoona deena al<u>h</u>aqqi mina alla<u>th</u>eena ootoo alkit<u>a</u>ba <u>h</u>att<u>a</u> yuAA<u>t</u>oo aljizyata AAan yadin wahum <u>sa</u>ghiroon<b>a</b>


Athar:
  یہوٗدۍ  چِھ  ونان  زِ  عُزیرؑ  چُھ  اللہ  تعالیٰ  سُند  فرزندٕہ،  تہٕ  عیسٲے  چِھ  ونان  زِ  مسیحؑ  چُھ  اللہ  تعالیٰ  سُند  فرزند،  یِمہٕ  چھےٚ  بے  حقیقت  کتھہٕ،  یِمہٕ  تِم  پننیو  زبانو  منٛزٕ  چِھ  کڑان۔  تِمن  لُکن  کُن  وُچِھتھ  یِم  یِمن  برونٛہہ  کفرس  منٛز  مبتلا  ٲسۍ  سپٕدۍمٕتۍ۔  اللہ  تعالیٰ  سُند  مار  یِمن  پیٚٹھ،  یِم  کپٲرۍ  چِھ  دوکھہٕ  کھیٚوان۔

Mirwaiz:
  بیٚیہِ  چھِ  ونان  یہود  و  أندرٕ  بعض  لوٗکھ  زِ  عزیز  علیہ  السلام  چھُ  خداے  سُند  نیٚچُو،  بیٚیہِ  چھِ  نصاریٰ  ہو  أندرٕ  اکثر  ونان  کہ  عیسیٰ  مسیح  علیہ  السلام  چُھ  خداے  سُند  نیٚچُو،  یمہٕ  چھےٚ  تِہٕنٛزٕ  کتھہٕ  تِہٕنٛزو  چانٹیٚو۔  حقیقتس  سٍتۍ  چُھنہٕ  یِمن  کتھن  کانہہ  تعلُقاہ،  یِمہٕ  تہِ  چھےٚ  تِمنےٕ  کٲفرن  ہٕنٛزٕ  کتھہٕ  ہِشہِ  کران  یِم  یِمن  برونٹھ  ٲسۍ،  اللہ  تعالیٰ  گٲلِن  تِمن،  کور  کُن  چھِ  گژھان  پزِ  نِشہِ  ڈٔلِتھ۔  

Tahir:
  تہٕ  یہودیٚو  وۆن  عزیر  (علیہ  السلام)  چِھ  اللہ  تعالیٰ  سٕندۍ  نیٚچِوۍ  تہٕ  نصاریٰ  ہَو  وۆن  مسیح  (علیہ  السلام)  چِھ  اللہ  تعالیٰ  سٕنٛدۍ  نیٚچِوۍ۔  یہِ  چھے٘  تِہٕنز  (غلط)  کتھ  یۅسہٕ  پننہِ  چانٹہِ  کڑان  چِھ۔  یِم  چِھ  تِمن  لُکن  ہٕنزِ  کتھہِ  سٍتۍ  (ہِشر)  وَرتاوان  یِمَو  (یِمن)  برونٛہہ  کفر  چُھ  کۆرمُت،  اللہ  تعالیٰ  کٔرِن  یِمن  ہلاک  یِم  کور  چِھ  ڈٔلِتھ  پکان۔

Transliteration:
  Waq<u>a</u>lati alyahoodu AAuzayrun ibnu All<u>a</u>hi waq<u>a</u>lati a<b>l</b>nna<u>sa</u>r<u>a</u> almasee<u>h</u>u ibnu All<u>a</u>hi <u>tha</u>lika qawluhum biafw<u>a</u>hihim yu<u>da</u>hioona qawla alla<u>th</u>eena kafaroo min qablu q<u>a</u>talahumu All<u>a</u>hu ann<u>a</u> yufakoon<b>a</b>


Athar:
  تِمو  چِھ  پنٕنۍ  عٲلم  تہِٕ  درویش  خُدایس  ورٲے  پنٕنۍ  ربّ  بنٲوِمٕتۍ۔  ﴿حدیث  شریفس  منٛز  چُھ  آمُت  زِ  حضرت  عدی  بن  حاتم  رضی  اللہ  تعالیٰ  عنہ  یِم  گۅڈٕہ  عیسٲے  ٲسۍ،  ییٚلہِ  نبی  صلی  اللہ  علیہ و سلمن  نِشہِ  حٲضر  سپدِتھ  مُشرف  بہ  اسلام  سپٕدۍ،  تِمو  کوٚر  حضور  صلی  اللہ  علیہ و سلمس  سوال  زِ  یتھ  آیتس  منٛز  یُس  اَسہِ  پیٚٹھ  پنٕنۍ  عٲلم  تہٕ  درویش  خُداے  بناونُک  الزام  عٲید  کرنہٕ  چُھ  آمُت،  اَمِچ  اصلیت  کیا  چھےٚ؟  درجواب  چِھ  حضورؐ  فرماوان  کیا  یِہ  چُھنا  پَزر  زِ  یِکینژھاہ  یِم  لُکھ  حرام  چِھ  قرار  دِوان  سُہ  چُھو  توٚہۍ  حرام  مانان  تہٕ  یِکینژھاہ  یِم  حلال  چِھ  قرار  دِوان  سُہ  چِھو  حلال  مانان؟  تِمو  کوٚر  عرض  بالکل  چِھ  أسۍ  یی  کران۔  فرمووُکھ  بَس  یۅہے  گوٚو  یِم  ربّ  بناوٕنۍ۔  امہِ  نِشہِ  سپُد  معلوم  زِ  اللہ  تعالیٰ  سٕنزِ  کتابہِ  ہٕندِ  سَنَدٕ  ورٲے  یِم  لُکھ  انسٲنی  زندگی  خٲطرٕ  جٲیز  تہٕ  ناجٲیزکۍ  حدوٗد  چِھ  مقرر  کران،  تِم  چِھ  دراصل  خُدایی  ہٕندِس  مقامس  پیٚٹھ  پننہِ  غرور  سٍتۍ  کھٔسِتھ  جاے  رٹان  تہٕ  یِم  یِہندِس  اَتھ  شریعت  سٲزی  ہٕندِس  حقس  چِھ  تسلیم  کران  تِم  چِھ  یِمن  خُداے  بناوان﴾  تہٕ  یِتھے  پٲٹھۍ  عیسیٰ  ابن  مریم  علیہ  السلامن  تہِ  ﴿ربّ  مانان﴾  حالانکہ  یِمن  اوس  نہٕ  أکِس  معبودس  ورٲے  بیٚیہِ  کٲنٛسہِ  ہٕنز  عبادت  کرنُک  حکم  دِنہٕ  آمُت،  سُہ  یَس  ورٲے  کانٛہہ  چُھنہٕ  عبادتُک  حقدار،  سُہ  چُھ  پاک  تِمَو  مشرکانہٕ  کَتَھو  نِشہِ،  یِمہٕ  یِم  لُکھ  کران  چِھ۔

Mirwaiz:
  تِمو  چھِ  بنٲومٕتۍ  عالم  تہٕ  عابد  پنٕنۍ  مطاع۔  حلال  وحرامس  منٛز  چھِ  تِہٕنٛز  اطاعت  تِژٕھے  کران  یِژھ  خداے  سٕنٛز  شوٗبہ  کرٕنۍ۔  صریح  حکُم  نصس  پٮ۪ٹھ  چھِ  تِہٕںٛدین  اقوالن  ترجیح  دِوان  یِژھ  اطاعت  کرٕنۍ  گٔیہِ  عبادت  کرٕنۍ۔  یہِ  شوبہِ  ہا  خاص  معبودِ  برحقہٕ  سٕنٛزٕے  یٲژ۔  امہِ  اعتبارٕ  ہ  چھِ  یِم  تہِ  مُشرِک  بیٚیہِ  چھِ  عیسیٰ  بِن  مریمس  علیہ  السلام  ربّ  زانان۔  تِمن  چھِ  خداے  سُند  نیٚچُو  زانان۔  یہِ  تہِ  گو  وشِرکٕے،  حالانکہ  یِمن  آیو  نہٕ  حکُم  کرنہٕ  خداے  سٕنٛزن  کتابن  اندر۔  مگر  کُنُے  معبودِ  برحقس  عبادت  کرنُک،  تس  ورٲے  چُھنہٕ  معبودٕے  کانہہ  عبادتس  لایقٕے  کانہہ،  سُہ  چُھ  مُنزہ  تہٕ  پاک  تِہٕندِ  شرکہٕ  نِشہِ۔

Tahir:
  تِمَو  ٲسۍاللہ  تعالیٰ  ہس  وَرٲے  پنٕنۍ  عٲلِم  تہٕ  زٲہدربّ  بنٲوِمٕتۍ  تہٕ  مریم  سُنٛد  نیٚچوِ  مسیح  (علیہ  السلام  تہِ)  ییٚلہِ  زن  تِمن  اَمہِ  ورٲے  (کانٛہہ)  حکم  اوس  نہٕ  دِنہٕ  آمُت  زِ  تِم  کٔرِن  صرف  أکس  (سٕے)  معبود  سٕنز  عبادت  یَس  وَرٲے  کانٛہہ  معبود  چُھنہٕ  سُہ  چُھ  تِمَو  نِشہِ  پاک  یِمن  یِم  شریک  چِھ  مانان۔

Transliteration:
  Ittakha<u>th</u>oo a<u>h</u>b<u>a</u>rahum waruhb<u>a</u>nahum arb<u>a</u>ban min dooni All<u>a</u>hi wa<b>a</b>lmasee<u>h</u>a ibna maryama wam<u>a</u> omiroo ill<u>a</u> liyaAAbudoo il<u>a</u>han w<u>ah</u>idan l<u>a</u> il<u>a</u>ha ill<u>a</u> huwa sub<u>ha</u>nahu AAamm<u>a</u> yushrikoon<b>a</b>


Athar:
  یِم  لُکھ  چِھ  یژھان  اللہ  تعالیٰ  سُند  گاش  کرٕہن  پننیو  پھۅکَو  سٍتۍ  ژھیٚتہٕ،  مگر  اللہ  تعالیٰ  چُھنہٕ  پنُن  گاش  مکمل  کرنہٕ  ورٲے  مانن  وول  کینہہ،  خواہ  کٲفرن  گٔژھۍ تن  یِہ  کوتاہ  تہِ  ناگوار۔

Mirwaiz:
  یژھان  چھِ  تِم  کہ  ژھیٚتہٕ  کر  ہن  خداے  سُند  نوٗر  یعنی  دینِ  اسلام  پنہٕ  نیو  پھۅکو  سٍتۍ  یعنی  ٲسو  سٍتۍ  چھِ  اسلامس  پٮ۪ٹھ  اعتراض  کران،  خدا  چُھنہٕ  پسند  کران  مگر  فقط  پنُن  نوٗر  پوٗرٕ  کرُن۔  سُہ  نوٗر  کمالس  واتناوُن،  اگر  چہ  ناخۅشٕے  ییٖتن  کٲفرن۔

Tahir:
  تِم  چِھ  یژھان  زِ  اللہ  تعالیٰ  سُنٛدنوٗر  کرہن  پننیو  پھۅکَو  سٍتۍ  ژھیٚتہٕ  تہٕ  اللہ  تعالیٰ  چُھنہٕ  (یہِ  کتھ)  قبول  کران  مگر  چُھ  یہِ  (یژھان)  زِسُہ  واتناوِ  پننِس  نوٗرس  کمالس  تام  اگر  چہِ  کفار  (تَتھ)  ناپسندٕے  کرن۔

Transliteration:
  Yureedoona an yu<u>t</u>fioo noora All<u>a</u>hi biafw<u>a</u>hihim wayab<u>a</u> All<u>a</u>hu ill<u>a</u> an yutimma noorahu walaw kariha alk<u>a</u>firoon<b>a</b>


Athar:
  سُہ  چُھ  اللہ  تعالیٰ  ہٕے  ییٚمۍ  پنُن  رسول  ہدایت  تہٕ  دینِ  حق  ہیٚتھ  سوٗزمُت  چُھ،  تاکہ  اَتھ  کرِ  تمام  جنسِ  دینَس  پیٚٹھ  غٲلب،  ﴿الدّین  لفظُک  ترجمہٕ  چُھ  اَسہِ   جِنسِ  دین   کوٚرمُت۔  لفظ  دین  چُھ  عربی  زبٲنۍ  منٛز  تمہِ  نظامِ  زندگی  یا  طریقِ  زندگی  خٲطرٕ  استعمال  سپدان  ییٚمہِ  کِس  قٲیم  کرن  وٲلِس  سَنَد  تہٕ  مُطاع  تسلیم  کٔرِتھ  تٔمۍ  سٕنز  اِتباع  یِیہِ  کرنہٕ۔  لہٰذا  چُھ  بعثتِ  رسول ہُک  غرض  یَتھ  آیتس  منٛز  یِہ  وننہٕ  آمُت  زِ  یُس  ہدایت  تہٕ  دینِ  حق  تٔمۍ  اللہ  تعالیٰ  سندِ  طرفہٕ  اوٚنمُت  چُھ  تتھ  کرِ  دینٕچ  نوعیت  تھاون  والیٚن  تمام  طریقن  تہٕ  نظامن  پیٚٹھ  غٲلب۔  رسول  سٕنز  بعثت  چَھنہٕ  زانٛہہ  اَمہِ  غرضہٕ  خٲطرٕ  سپٕزمٕژ  زٕ  یُس  نظامِ  زندگی  ہیٚتھ  سُہ  آمُت  چُھ،  سُہ  گژِھہ  کُنہِ  دوٚیِمہِ  نظامِ  زندگی  تابع  تہٕ  تمہِ  سٍتۍ  مغلوب  سپدِتھ،  تہٕ  تمہِ  چن  دِنہٕ  آمژن  رعایتن  تہٕ  گنجٲیِشن  منٛز  ژٔمِتھ  روزُن،  بلکہ  چُھ  سُہ  زمین  و  آسمان  کِس  بادشاہ  سُند  نمائندٕہ  بٔنِتھ  یِوان،  تہٕ  سُہ  چُھ  پننِس  بادشاہ  سُند  نظامِ  حق  غٲلب  وُچُھن  یژھان۔  اگر  کانٛہہ  دوٚیم  نظامِ  زندگی  دُنیا ہس  منٛز  روزِ  تہِ،  تتھ  پزِ  تیٚلہِ  خُدٲیی  نظام  چن  بخشنہٕ  آمژن  گُنجٲیشن  منٛز  ژٔمِتھ  روزُن،  یِتھہٕ  پٲٹھۍ  زَن  جِزیِہ  ادا  کرنہٕ  کِس  صوٗرتس  منٛز  ذِمِّی ین  ہُند  نظامِ  زندگی  روزان  چُھ،  نہ  کہ  یِہ  زِ  کُفار  آسن  غٲلب  تہٕ  دینِ  حقس  مانن  وٲلۍ  روزن  ذِمِّی  بٔنِتھ﴾  خواہ  مُشرکن  سپدۍتن  یِہ  کوتاہ  تہِ  ناگوار۔

Mirwaiz:
  سُہ  معبودِ  برحق  گو  وسُے  ییٚمۍ  سوٗز  پنُن  پیغمبر  برحق  بوٚڈ  ہِدایت  ہیٚتھ  بیٚیہِ  دینِ  حق  ہیٚتھ،  یُتھ  تتھ  غلبہ  دِیہِ  سارِنٕے  دینن  پٮ۪ٹھ،  اگرچہ  ناخۅشٕے  ییٖتن  مُشرِکن۔

Tahir:
  سُے  چُھ  (اللہ  تعالیٰ)  ییٚمۍ  پَنُن  رسول (صلی  اللہ  علیہ  وسلم)  ہدایت  تہٕ  دینِ  حق  ہیٚتھ  سوٗز  تاکہ  أمِس  (رسول  صلی  اللہ  علیہ  وسلمس)  کرِ  پرتھ  دینس  (پیٹھ  پکن  وٲلِس)  پیٚٹھ  غٲلب  اگر  چہ  مشرکن  گژِھہ  ناگوار۔

Transliteration:
  Huwa alla<u>th</u>ee arsala rasoolahu bi<b>a</b>lhud<u>a</u> wadeeni al<u>h</u>aqqi liyu<i><u>th</u></i>hirahu AAal<u>a</u> a<b>l</b>ddeeni kullihi walaw kariha almushrikoon<b>a</b>


Athar:
  اے  لوٗکو  یِمو  ایمان  چُھو  اوٚنمُت،  اہلِ  کتابن  ہٕندیٚن  دین  کیٚن  اکثر  عٲلِمن  تہٕ  درویشن  ہُند  حال  چُھ  یِہ  زِ  تِم  چِھ  لُکن  ہٕندۍ  مال  بٲطل  طریقو  کھیٚوان،  تہٕ  تِمن  چِھ  اللہ  تعالیٰ  سٕنزِ  وَتہِ  نِشہِ  رُکاوان  یِم  سۅن  تہٕ  رۅپھ  چِھ  جمع  کٔرِتھ  تھاوان،  تہٕ  یِمن  چِھنہٕ  اللہ  تعالیٰ  سٕنزِ  وَتہِ  منٛز  خرچ  کران،  تِمن  دِیِو  دردناک  عذابٕچ  خۅش  خبر۔

Mirwaiz:
  اے  باایمانو  پٔزۍ  پٲٹھۍ  وارِیاہ  عٲلِم  یہودن  ہٕںدۍ  بیٚیہِ  عابِد  نصاریٰ  ہن  ہٕںٛدۍ  چھِ  لوٗکن  ہُند  مال  کھیٚوان  ناحق۔  یعنی  پوٚز  حکُم  چھِ  کھٹان۔  عوامن  ہٕںٛزِ  مرضی  موٲفِق  چھِ  فتویٰ  لیکھان  تِمن  نِشہِ  نذرانہٕ  وصول  کران،  امی  وجہہ  چھِ  تِم  لوٗکن  پتھ  رٹان  خداے  سٕنٛزٕ  وتہِ  نِشہِ  یعنی  دینِ  اسلام  ںِشہِ۔  کیازِ  تِہٕندیو  اپُزیو  فتویٰ  ہو  سٍتۍ  چھِ  لوٗکھ  دھوکن  منٛز  یِتھ  گمرٲہی  منٛز  بۅڈِتھ  روزان۔  پوٚز  چھِںہٕ  قبولٕے  کران۔  بلکہ  پوٚز  ژھانڈنُک  چُھکھنہٕ  خیالٕے  گژھان۔  غایتِ  حرص  و  ہوسہٕ  چھِ  مال  جمع  کران  یتھ  متعلق  یہِ  سخت  وعید  چُھ  کہ،  بیٚیہِ  یِم  لوٗکھ  جمع  کران  تہٕ  سونٛبراوان  چھِ  سۅن  تہٕ  رۅپھ  توپتہٕ  چھِنہٕ  تتھ  خرٕچ  کران  خداے  سٕںٛزِ  وتہِ  اندر،  پس  ونِو  تِمن  کڈُر  عذابٕچ  بشارت۔

Tahir:
  اے  ایمان  والیو!  بے  شک  چِھ  (اہلِ  کتابن  ہٕنٛدۍ)  اکثر  عٲلِم  تہٕ  درویش،لُکن  ہٕندۍ  مال  ناحق  (طریقہٕ  سٍتۍ)  کھیٚوان  تہٕ  اللہ  تعالیٰ  سٕنزِ  وَتہِ  نِشہِ  چِھ  رُکاوان  (یعنی  لُکن  ہٕندِ  مالہٕ  سٍتۍ  چِھ  پنٕنۍچندٕہ  بران  تہٕ  دین  حق  کِس  پوچھرس  تہٕ  اشاعتس  پیٚٹھ  خرچ  کرنہٕ  نِشہِ  چِھ  ٹھاکھ  کران)،  تہٕ  یِم  لُکھ  سۅنُک  تہٕ  رۅپُک  ذخیرٕہ  چِھ  کران  تہٕ  تَتھ  چِھنہٕ  اللہ  تعالیٰ  سٕنزِ  وَتہِ  منٛز  خرچ  کران  تیٚلہِ  بوزنٲوِیوٗکھ  تِم  دگ  تُلوٕنہِ  عذابٕچ  خبر۔

Transliteration:
  Y<u>a</u> ayyuh<u>a</u> alla<u>th</u>eena <u>a</u>manoo inna katheeran mina ala<u>h</u>b<u>a</u>ri wa<b>al</b>rruhb<u>a</u>ni layakuloona amw<u>a</u>la a<b>l</b>nn<u>a</u>si bi<b>a</b>lb<u>at</u>ili waya<u>s</u>uddoona AAan sabeeli All<u>a</u>hi wa<b>a</b>lla<u>th</u>eena yaknizoona a<b>l</b><u>thth</u>ahaba wa<b>a</b>lfi<u>dd</u>ata wal<u>a</u> yunfiqoonah<u>a</u> fee sabeeli All<u>a</u>hi fabashshirhum biAAa<u>tha</u>bin aleem<b>in</b>


Athar:
  اکھ  دۅہ  واتہِ،  أتھۍ  سۅنس  تہٕ  رۅپس  پیٚٹھ  یِیہِ  جہنمک  نار  زالنہٕ،  تہٕ  پتہٕ  یِن  اَمی  سٍتۍ  یِہندِۍ  ڈیٛکہٕ  تہٕ  لَرٕ  تہٕ  کمر  داغوَنہٕ،  یِہ  چُھ  سُہ  خزانہٕ  یُس  تۅہیِہ  پننہِ  خٲطرٕ  جمع  اوسُو  کوٚرمُت،  رٔٹِو  وۅنۍ  وُچِھو  پننہِ  جمع  کرنہٕ  آمتہِ  دَولتُک  مزٕہ۔

Mirwaiz:
  ییٚمہِ  دۅہ  نارِ  جہنمس  پٮ۪ٹھ  گرم  ییہِ  کرنہٕ  سُہ  سۅن  تہٕ  رۅپھ،  پس  ییہِ  داغ  کرنہٕ  تمہِ  سٍتۍ  ڈیٚکن  تِہٕںدین،  بیٚیہِ  لر  کانیٚن  تِہٕنزن  بیٚیہِ  تھرن  تہٕ  پُشتن  تِہٕندین۔  وننہٕ  یِیکھ،  یہِ  چُھ  سُہ  تُہٕںٛد  مال  یُس  تۅہیہِ  سونٛبرٲوِتھ  اوسُو  پننہِ  خٲطرٕ،  پس  ژِہِو  مزٕ  ہ  تمیُک  یہِ  توٚہۍ  سونٛبراوان  ٲسِو۔  چونکہ  امہ  برونٹھ  آیہِ  جنگٕچ  ذِکر  کرنہٕ۔  مُشرِکو  اوس  خلط  وملط  کوٚرمُت  ریٚتن  ہٕندِس  حسابس  اندر۔  مُحرمس  ٲسۍ  صفر  باوان۔  ذی  القعدس  ٲسۍ  ذالحجہ  بناوان  پننیو  مصلحتو  موجوب۔  تمِی  مۅکھہٕ  فرمووُکھ  اللہ  تعالیٰ  ہن۔

Tahir:
  ییٚمہِ  دۅہ  اَتھ  (سۅنس، رۅپس  تہٕ  مالس)  جہنم  کِس  نارس  منٛز  تاو  یِیہِ  دِنہٕ  پتہٕ  یِن  اَمہِ  (وُہناونہٕ  آمتہِ  مالہٕ)  سٍتۍ  تِہِندۍ  ڈیٚکہٕ  بیٚیہِ  تِہٕنزٕلرٕ  بیٚیہِ  تِہِنٛزٕ  شانہٕ  داغوَنہٕ  (تہٕ  تِمن  یِیہِ  وَننہٕ)  زِ  یہِ  چُھ  (سُے)  مال  یُس  تۅہیہِ  پننیٚن  نفسن  (ہٕنٛدِ  مفادٕ)  خٲطرٕ  سۅمبروومُت  اوسُو  وۅنۍ  وُچِھو  تۆہۍ  (تَمہِ  مالُک)  مزٕہ  یُس  تۆہۍ  سۅمبراوان  روٗدِمٕتۍ  ٲسۍوٕ۔

Transliteration:
  Yawma yu<u>h</u>m<u>a</u> AAalayh<u>a</u> fee n<u>a</u>ri jahannama fatukw<u>a</u> bih<u>a</u> jib<u>a</u>huhum wajunoobuhum wa<i><u>th</u></i>uhooruhum h<u>atha</u> m<u>a</u> kanaztum lianfusikum fa<u>th</u>ooqoo m<u>a</u> kuntum taknizoon<b>a</b>


Athar:
  حقیقت  چھےٚ  یِہ  زِ،  ریٚتن  ہُند  تعداد  چُھ  اللہ  تعالیٰ  سٕندِس  نٔوِشتَس  منٛز  بَہَے  ﴿12﴾۔  ﴿تَتہِ  پیٚٹھہٕ﴾  ییتہِ  پیٚٹھہٕ  خُداین  آسمان  تہٕ  زمین  چھےٚ  پٲدٕ  کٔرمٕژ،  تہٕ  یِمن  منٛز  چِھ  ژور  ریٚتھ  حرام،  ﴿ژورَو  حرام  ریٚتَو  نِشہِ  چُھ  مُراد،  ذی  القعدہ،  ذی  الحجہ،  بیٚیہِ  محرم  حجہِ  خٲطرِٕ  تہٕ  رجب  عمرہ  خٲطرٕ﴾  یۅہے  چُھ  ٹھیک  ضٲبطہٕ،  لہٰذا  مَہ  کٔرِو  یِمن  ژۅن  ریٚتن  منٛز  پانس  پیٚٹھ  ظلم  تہٕ  مُشرکن  سٍتۍ  لٔڑِو  سٲری  سٔمِتھ،  یِتھہٕ  پٲٹھۍ  تِم  چِھ  سٲری  سٔمِتھ  تۅہیِہ  سٍتۍ  لڑان  تہٕ  زٲنِتھ  تھٲوِو  زِ  اللہ  تعالیٰ  چُھ  متقی یَنٕے  سٍتۍ۔  یعنی  اگر  مُشرک  یِمن  ریٚتن  تہِ  لڑنہٕ  نِشہِ  باز  پھیرن  نہٕ،  تیٚلہِ  یِتھہٕ  پٲٹھۍ  تِم  متفق  سپدِتھ  تۅہیِہ  سٍتۍ  لڑان  چِھ،  متفق  سپدِتھ  لٔڑِو  توٚہۍ  تہِ  تِمن  سٍتۍ،  سورۂ  بقرہ  آیت  نمبر  194  چھےٚ  اَمِیُک  تفسیر  کران﴾

Mirwaiz:
  پٔزۍ  پٲٹھۍ  اللہ  تعالیٰ  ہس  نِشہِ  چھےٚ  ریٚتن  ہٕںٛز  گرند  باہ  ریٚتھ۔  خداے  سٕںٛزِ  کتابہِ  یعنی  لوحِ  محفوظس  اندر۔  ییٚمہِ  دۅہہ  پٮ۪ٹھہٕ  آسمان  تہٕ  زمین  پٲدٕ  کوٚرُن،  تِمو  ریتو  أندرٕ  چھِ  ژور  ریٚتھ  تعظیمٕکۍ۔  ذی  القعدہ۔  ذی  الحجہ۔  مُحرم  تہٕ  رجب،  یۅہے  امرِ  مذکور  چُھ  حساب  دینِ  مُستقیم۔  یعنی  ریٚتن  ہُند  باہ  آسُن۔  تعظیم  و  حُر  متٕکۍ  ریٚتھ  ژور  ٲسٕنۍ۔  اتھ  بدل  یۅسہٕ  جاہیلیتٕچ  طریق  ٲس۔  تم  ٲسۍ  بہو  ریٚتو  علاوٕہ  کینہہ  ریٚتھ  ہُرراوان  تہٕ  زیادٕہ  کران۔  بیٚیہِ  ٲسۍ  تعظیمٕ  کیٚن  ریٚتن  اندر  تہِ  ردو  بدل  کران۔  یہِ  گٔیہِ  بد  دینی۔  دین  گوٚوتِی  یہِ  اللہ  تعالیٰ  ہن  مُقرر  کوٚر،  پس  مہ  ٲسِو  یِمن  ریٚتن  اندر  پانہٕ  وٲنۍ  لڑٲے  کٔرِتھ  یِمن  ژۅن  ریٚتن  ہٕںٛز  بے  حُرمتی  کٔرِتھ  پانس  پٮ۪ٹھ  ظلم  کران،  بیٚیہِ  ٲسِو  سارِنٕے  مُشرکن  سٍتۍ  جنگ  کرنہٕ  خٲطرٕ  تیار  روزان  یِتھہٕ  پٲٹھۍ  تِم  تۅہیہِ  سارِنٕے  مسلمانن  سٍتۍ  جنگ  کرنہٕ  خٲطرٕ  آمادٕ  ہ  چھِ،  بیٚیہِ  زٲنِو  زِ  اللہ  تعالیٰ  چُھ  پرہیز  گارن  سٍتۍ  سٍتۍ۔  توٚہۍ  تھٲوِو  ایمان  و  تقویٰ  پنُن  شعار  کھوٗژِو  مہ  کٲنسہِ۔

Tahir:
  بے  شک  چھے٘  اللہ  تعالیٰ  ہس  نزدیک  ری٘تن  ہٕنز  گرنٛد  اللہ  تعالیٰ  سٕنزِ  کتابِہ  (یعنی  قدرت  کِس  نٔوِشتس)  منٛز  باہ  ری٘تھ  (لی٘کِھتھ)  یی٘مہِ  دۅہ  پی٘ٹھہٕ  تٔمۍ  آسمان  تہٕ  زمین  (یعنی  آسمانن  ہُند  تہٕ  زمیٖنُک  نظام)  پٲدٕ  اوس  کو٘رمُت۔  تِمَو  منٛزٕ  چِھ  ژور  ری٘تھ  (ذوالقعدہ،  ذوالحجہ،  محرم  تہٕ  رجب)  حرمت  وٲلۍ۔  یۅہے  چُھ  سیو٘د  حساب۔  لہٰذا  کٔرۍزی٘و  نہٕ  تو٘ہۍ  یِمن  ری٘تن  منٛز  (پٲنۍ  پانے  جنگس  تہٕ  قتالس  منٛز  ملوث  سپدِتھ)  پننی٘ن  نفسن  پی٘ٹھ  ظلم  تہٕ  تو٘ہۍ  (تہِ)  کٔرِو  تمام  (لڑن  والی٘ن)  مشرکن  سٍتۍ  تِتھے  پٲٹھۍ  (جوٲبی)  جنگ  یِتھہٕ  پٲٹھۍ  تِم  سٲری  (سٔمِتھ)  تۅہیہِ  سارِنٕے  پی٘ٹھ  جنگ  چِھ  مسلط  کران،  بی٘یہِ  زٲنِو  زِ  بے  شک  چُھ  اللہ  تعالیٰ  پرہیزگارن  سٍتۍ۔

Transliteration:
  Inna AAiddata a<b>l</b>shshuhoori AAinda All<u>a</u>hi ithn<u>a</u> AAashara shahran fee kit<u>a</u>bi All<u>a</u>hi yawma khalaqa a<b>l</b>ssam<u>a</u>w<u>a</u>ti wa<b>a</b>lar<u>d</u>a minh<u>a</u> arbaAAatun <u>h</u>urumun <u>tha</u>lika a<b>l</b>ddeenu alqayyimu fal<u>a</u> ta<i><u>th</u></i>limoo feehinna anfusakum waq<u>a</u>tiloo almushrikeena k<u>a</u>ffatan kam<u>a</u> yuq<u>a</u>tiloonakum k<u>a</u>ffatan wa<b>i</b>AAlamoo anna All<u>a</u>ha maAAa almuttaqeen<b>a</b>


Athar:
  نَسِی  چھےٚ  کفرس  منٛز  اکھ  مزید  کٲفرانہٕ  حرکت  ییٚمہِ  سٍتۍ  یِم  کٲفر  لُکھ  چِھ  گمرٲہی  منٛز  مبتلا  کرنہٕ  یِوان،  کُنہِ  ؤرِیِہ  چِھ  أکِس  ریٚتس  حلال  کران۔  تہٕ  کُنہِ  ؤرِیِہ  چِھ  تتھ  حرام  کران،  تاکہ  اللہ  تعالیٰ  سٕندیٚن  حرام  کرنہٕ  آمتیٚن  ریٚتن  ہُند  تعداد  تہِ  کرن  پوٗرٕ،  تہٕ  اللہ  تعالیٰ  سُند  حرام  کرنہٕ  آمُت  کرن  حلال  تہِ۔  ﴿عربس  منٛز  ٲس  نَسِی  دوٚیِہ  قٔسمٕچ،  اکھ  صورت  ٲس  یِہ  زِ  جنگ  و  جدل  تہٕ  غارت  گری  تہٕ  خونٕکۍ  انتقام  ہیٚنہٕ  خٲطرٕ  ٲسۍ  کُنہِ  حرام  ریٚتس  حلال  دِوان  قرار،  تہٕ  امہِ  بدلہٕ  کُنہِ  حلال  ریٚتس  حرام  کٔرِتھ  ریٚتن  ہُند  تعداد  پوٗرٕ  کران۔  دوٚیِم  صورت  ٲس  یِہ  زِ  قمری  ؤرِیس  ٲسۍ  شمسی  ؤری  مطٲبق  بناونہٕ  مۅکھہٕ  اَتھ  کبیسہ ہُک  اکھ  ریٚتھ  بڑاوان  تاکہ  حج  گژِھہ  أکۍسٕے  موسمس  منٛز  یِوان  روزُن،  تہٕ  تِم  گژھن  تِمو  تکلیفو  نِشہِ  بچنۍ،  یِم  قمری  حسابہٕ  مطٲبق  مختلف  موسمن  منٛز  حجُک  گردش  کران  روزنہٕ  سٍتۍ  پیش  چِھ  یِوان۔  یِتھہٕ  پٲٹھۍ  اوس  حج  33  ہَن  ؤرِیَن  تام  پننِس  اصلی  وقتس  خلاف  دوٚیمیٚن  تٲریخن  منٛز  سپدان  روزان  تہٕ  صرف  اوس  ژۅیِہ ترٛہِمہِ  ﴿34﴾  ؤرِیِہ  اکہِ  لٹہِ  پننِس  اصلی  تٲریخس  یعنی  ذی  الحجہ  کِس  نٔوِمِس  تہٕ  دٔہِمِس  تٲریخس  پیٚٹھ  ادا  سپدان۔  نبی  صلی  اللہ  علیہ و سلمو  ییٚمہِ  ؤرِیِہ  حجتہ  الوادع  کوٚرمُت  چُھ،  تمہِ  ؤرِیِہ  اوس  پننیٚن  اصلی  تاریخن  پیٚٹھ  حج  آمُت  تہٕ  تمی  وقتہٕ  پیٚٹھہٕ  آو  نَسِی  ہُند  طریقہٕ  ممنوع  کرنہٕ﴾  تِہندۍ  بُرٕ  اعمال  چِھ  تِہٕندِ  خٲطرٕ  خۅش  کرٕوُنۍ  بناونہٕ  آمٕتۍ  تہٕ  اللہ  تعالیٰ  چُھنہٕ  منکرینِ  حقن  ہدایت  دِوان۔

Mirwaiz:
  ریٚتن  ہُند  اورٕ  یور  کرُن  تعظیم  کیٚن  ریٚتن  ردوبدل  کرُں  چُھنہٕ  مگر  کُفرس  اندر  زیادتی  کرٕنۍ،  عام  کٲفر  چھِ  امہ  سٍتۍ  گمراہ  یِوان  کرنہٕ،  کٲفر  چھِ  اتھ  تعظیمہٕ  کِس  ریٚتس  اکہ  ؤریہِ  پانہٕ  پننیو  اغراض  نفسانیو  مۅکھہٕ  حلال  زانان۔  یتھہٕ  پٲٹھۍ  بییس  ریٚتس  یُس  نہٕ  تعظیمُک  ریٚتھ  اوس  تعظیمُک  ریٚتھ  زانان،  یُتھ  برابر  تھاون  تعدادریٚتن  ہُند  یِم  اللہ  تعالیٰ  ہن  مُحترم  بنٲومٕتۍ  ٲسۍ،  یُتھ  حلال  بناوہن  تِمن  ریٚتن  یِم  اللہ  تعالیٰ  ہن  مُحترم  تہٕ  معظم  مُقرر  کٔرۍ  مٕتۍ  ٲسۍ،  زینت  آو  دِنہٕ  تِہٕںٛزن  یچھ  کامین۔  یِمن  چھےٚ  تِم  یچھ  کامہِ  جان  تہٕ  رٕژٕ  بوزنہٕ  یِوان،  اللہ  تعالیٰ  چُھنہٕ  وتھ  ہاوان  تہٕ  توفیق  دِوان  کٲفر  قومس۔

Tahir:
  (حرمت  وٲلۍ  ریٚتھ)  پتھ  برونٛہہ  ڈالٕنۍ  چُھ  محض  کفرس  منٛز  زیادتی  بیٚیہِ  نہٕ  کینہہ،  اَمہِ  سٍتۍ  چِھ  تِم  کٲفر  لُکھ  وَرغلاونہٕ  یِوان  یِم  اَتھ  أکِس  ؤرِیَس  حلال  چِھ  گٕنزران  تہٕ  دۆیِمہِ  ؤرِیہِ  چھ  اَتھ  حرام  قرار  دِوان  تاکہ  تِمن  (ریٚتن)  ہٕنز  گرنٛد  کرن  پوٗرٕ  یِمن  اللہ  تعالیٰ  ہن  چھے٘  حرمت  عطا  کٔرمٕژ  تہٕ  سُہ  (ریٚتھ  تہِ)  کرن  حلال  یُس  اللہ  تعالیٰ  ہن  حرام  چُھ  کۆرمُت۔  تِہِندِ  خٲطرٕ  چِھ  تِہِندۍ  بُرٕ  اعمال  شوٗبدار  آمٕتۍ  بناونہٕ  تہٕ  اللہ  تعالیٰ  چُھنہٕ  کٲفرن  ہٕندِس  دٔرِس  ہدایت  دِوان۔

Transliteration:
  Innam<u>a</u> a<b>l</b>nnaseeo ziy<u>a</u>datun fee alkufri yu<u>d</u>allu bihi alla<u>th</u>eena kafaroo yu<u>h</u>illoonahu AA<u>a</u>man wayu<u>h</u>arrimoonahu AA<u>a</u>man liyuw<u>at</u>ioo AAiddata m<u>a</u> <u>h</u>arrama All<u>a</u>hu fayu<u>h</u>illoo m<u>a</u> <u>h</u>arrama All<u>a</u>hu zuyyina lahum sooo aAAm<u>a</u>lihim wa<b>A</b>ll<u>a</u>hu l<u>a</u> yahdee alqawma alk<u>a</u>fireen<b>a</b>


Athar:
  اے  لوٗکو  یِمو  ایمان  چُھو  اوٚنمُت،  ﴿یِم  آیات  چِھ  رکوع  9  کِس  ٲخرس  تام  غزوۂ  تبوک  چِہ  تیٲری  ہٕندِ  وقتہٕ  نٲزِل  گٔمٕتۍ﴾  تۅہیِہ  کیا  سَپدُو  زِ  ییٚلہِ  تۅہیِہ  اللہ  تعالیٰ  سٕنزِ  وَتہِ  منٛز  نیرنہٕ  خٲطرٕ  وَننہٕ  آو،  تہٕ  توٚہۍ  گٔو  زمینس  سٍتۍ  لٲرِتھ؟  کیا  ٲخرت  کِس  مقابلس  منٛز  کٔروٕہ  تۅہیِہ  دُنیاہٕچ  زندگی  پسند؟  اگر  یِہ  کتھ  چھےٚ  تیٚلہِ  گژِھہ  تۅہیِہ  پے  آسٕنۍ،  زِ  دُنیٲوی  زندگی  ہُند  یِہ  سورُے  ساز  و  سامان  نیرِ  ٲخرتس  منٛز  واریاہ  کم۔

Mirwaiz:
  اے  باایمانو  تۅہیہِ  کیاہ  سپدیو۔  تۅہیہِ  ییٚلہِ  وننہٕ  یِوان  چُھ  نیرِو  خداے  سٕںٛزِ  وتہِ  اندر  جہاد  کرنہٕ  خٲطرٕ،  مٲیِل  سپدِو  توٚہۍ  زمینس  کُن  یعنی  کسل  وکہالت  نٔنرٲوِو  توٚہۍ،  کیاہ  تۅہیہِ  آیوٕ  بوزنہٕ  جان  دنیاہٕچ  زندگی  ٲخرت  کھۅتہٕ،  حقیقت  چھےٚ  یہے  کہ  دنیاچہ  زندگی  ہُند  مال  و  متاع  چُھنہٕ  ٲخرتس  نسبت  مگر  سٮ۪ٹھاہ  کم۔

Tahir:
  اے  ایمان  والیو!  تۅہیہِ  کیا  چُھو  گۆمُت  زِ  ییٚلہِ  تۅہیہِ  وَننہٕ  چُھ  یِوان  زِ  تۆہۍ  نیٖرِو  اللہ  تعالیٰ  سٕنزِ  وَتہِ  منٛز  (جہادس)  تیٚلہِ  چِھو  تۆہۍ  گۆبِتھ  زمین  (کِس  مٲدی  تہٕ  ؤسۍ  پایہِ  دنیاہس)  کُن  نمان،  کیا  تۆہۍ  چِھوٕٲخرت  بدلہٕ  دُنیا  چہِ  زندگی  پیٚٹھ  رٲضۍ  گٔمٕتۍ؟  لہٰذا  چُھنہٕ  ٲخرت  (کِس  مقابلس)  منٛز  دنیٲوی  زندگی  ہُنٛد  ساز  و  سامان  کِہِنۍ  تہِ  مگر  چُھ  سیٚٹھاہ  کم  (حیثیت  تھاوان)۔

Transliteration:
  Y<u>a</u> ayyuh<u>a</u> alla<u>th</u>eena <u>a</u>manoo m<u>a</u> lakum i<u>tha</u> qeela lakumu infiroo fee sabeeli All<u>a</u>hi ithth<u>a</u>qaltum il<u>a</u> alar<u>d</u>i ara<u>d</u>eetum bi<b>a</b>l<u>h</u>ay<u>a</u>ti a<b>l</b>dduny<u>a</u> mina al<u>a</u>khirati fam<u>a</u> mat<u>a</u>AAu al<u>h</u>ay<u>a</u>ti a<b>l</b>dduny<u>a</u> fee al<u>a</u>khirati ill<u>a</u> qaleel<b>un</b>


Athar:
  اگر  توٚہۍ  ؤتھِو  نہٕ،  تیٚلہِ  دِیَو  اللہ  تعالیٰ  تۅہیِہ  دگ  تُلوُن  عذاب،  تہٕ  تُہنزِ  جایِہ  تُلہِ  بیٚیہِ  کٲنٛسہِ  دٔرِس،  تہٕ  توٚہۍ  ہیٚکِو  نہٕ  خُدایس  کانٛہہ  نقصان  واتنٲوِتھ،  سُہ  چُھ  پرٛتھ  چیزس  پیٚٹھ  قدرت  تھاوان۔

Mirwaiz:
  ہرگاہ  نے  توٚہۍ  جہاد  کرنہِ  نیرِو  اللہ  تعالیٰ  کریو  کڈُر  عذاب،  بیٚیہِ  انہِ  تۅہیہِ  بدل  بییِس  قومس  توٚہۍ  ختم  کٔرِتھ،  توٚہۍ  ہیٚکِو  نہٕ  خداے  سٕندِس  دینس  کُنہِ  قسمہٕ  ضریٚر  واتنٲوِتھ،  اللہ  تعالیٰ  چُھ  پرتھ  چیزس  پٮ۪ٹھ  قدرت  وول۔

Tahir:
  اگر  تۆہۍ  (جہادخٲطرٕ)  نیٖرِو  نہٕ  تیٚلہِ  کریٚو  سُہ  تۅہیہِ  دگ  تُلوٕنِس  عذابس  منٛز  مبتلا  تہٕ  تُہٕنزِ  جایہِ  اَنہِ  بیٚیہِ  (کُنہِ)  قومس  تہٕ  تۆہۍ  ہیٚکِو  نہٕ  تس  کٕہٕنۍ  تہِ  نقصان  واتنٲوِتھ،  تہٕ  اللہ  تعالیٰ  چُھ  پۯتھ  چیزس  پیٚٹھ  بٔڑ  قدرت  تھاوان۔

Transliteration:
  Ill<u>a</u> tanfiroo yuAAa<u>thth</u>ibkum AAa<u>tha</u>ban aleeman wayastabdil qawman ghayrakum wal<u>a</u> ta<u>d</u>urroohu shayan wa<b>A</b>ll<u>a</u>hu AAal<u>a</u> kulli shayin qadeer<b>un</b>


Athar:
  تۅہیِہ  اگر  نبی  صلی  اللہ  علیہ و سلمس  مدد  کوٚرُو  نہٕ  تیٚلہِ  چُھنہٕ  کانٛہہ  پرواے،  خُداین  چُھ  تَس  تمہِ  وقتہٕ  مدد  کوٚرمُت  ییٚلہِ  کٲفِرو  سُہ  کٔڑِتھ  اوس  ژُھنمُت،  ییٚلہِ  سُہ  صرف  دۅن  منٛز  دوٚیم  اوس،  ییٚلہِ  تِم  دۅشوے  غارس  منٛز  ٲسۍ،  ییٚلہِ  سُہ  پننِس  سٲتھِیَس  ونان  اوس  زِ،  غم  مَہ  کر  اللہ  تعالیٰ  چُھ  اَسہِ  سٍتۍ۔  ﴿یِہ  ذکر  چھےٚ  تمہِ  ساعتچٕ  ییٚلہِ  کفارِ  مکہ  چِھ  نبی  صلی  اللہ  علیہ و سلمن  ہٕندِ  قتلُک  قصد  کران  تہٕ  حضورؐ  چِھ  عین  تمی  رٲژ  یۅسہٕ  قتلہٕ  خٲطرٕ  مقرر  ٲس  کرنہٕ  آمٕژ  مکہٕ  منٛز  نیرِتھ  غارِ  ثورس  منٛز  ترٛیٚن  دۅہن  کھٔٹِتھ  روزان  تہٕ  امہِ  پتہٕ  چِھ  مدینس  کُن  ہجرت  کران۔  تمہِ  وقتہٕ  چِھ  صرف  حضرت  ابوبکر  رضی  اللہ  تعالیٰ  عنہ  غارس  منٛز  تِمن  سٍتۍ  آسان﴾  تمہِ  وقتہٕ  کوٚر  خُداین  تَس  پیٚٹھ  سکونِ  قلب  نٲزِل  تہٕ  تس  کوٚرُن  تِمو  لشکرَوو  سٍتۍ  مدد  یِم  تۅہیِہ  اَتھہِ  ٲسِو  نہٕ  یِوان،  تہٕ  کٲفرن  سپٕز  ناکٲمی  تہٕ  اللہ  تعالیٰ  سُند  کلمہ  چُھ  تھوٚدُے،  اللہ  تعالیٰ  چُھ  زبردست  بیٚیہِ  دانان  تہٕ  بینا۔

Mirwaiz:
  ہرگاہ  نے  توٚہۍ  أمِس  پیغمبر  برحقد  مدد  کٔرِو  کانہہ  پرواہ  چُھنہٕ۔  بیشک  اللہ  تعالیٰ  ہن  کٔرتِمن  پنٕنۍ  یٲرِی  تہٕ  مدد  تمہِ  وقتہٕ  ییٚمہِ  وقتہٕ  زیادٕہ  پریشٲنی  ہُند  وقت  اوس،  ییٚلہ  تِم  کٲفرو  تنگ  کٔرِتھ  پنُن  شہر  تہٕ  وطن  تراونس  پٮ۪ٹھ  مجبور  کٔرۍ،  ییٚلہِ  تِم  ٲسۍ  دۅیو  منٛزٕ  دۅیِم  صٲحب  اوس  ابو  بکر  صدیق  تِمن  سٍتۍ،  ییٚلہ  تِم  دۅشوے  ٲسۍ  گۅپھہِ  اندر  یتھ  غارِ  ثور  ٲسۍ  ونان،  ییٚلہِ  پیغمبرِ  برحق  پننِس  یارِ  غارس  ابوبکر  صدیقس  فرماوان  اوس،  کھوٚژ  مہٕ  غم  مہ  بر۔  بیشک  اللہ  تعالیٰ  سُند  مدد  چُھ  اسہِ  سٍتۍ،  پس  تروو  اللہ  تعالیٰ  ہن  دِلُک  قرار  تہٕ  تسلی  تِمن  پٮ۪ٹھ،  بیٚیہِ  کوٚر  تِمن  مدد  اللہ  تعالیٰ  ہن  ملٲیکن  ہٕنزِ  تمہِ  لشکرٕ  سٍتۍ  یوسہٕ  نہٕ  تۅہیہِ  وُچھوٗن،  بیٚیہِ  تروو  اللہ  تعالیٰ  ہن  کٲفرن  ہٕںٛز  کتھ  یعنی  شرک  وکُفر  کہ  اشاعتٕچ  کتھ  سٮ۪ٹھاہ  بوٚن  تہٕ  پست  تِم  کٔرِن  خوار  تہٕ  ذلیل،  اللہ  تعالیٰ  سُند  کلمے  چُھ  سٮ۪ٹھاہ  بلند،  اللہ  تعالیٰ  چُھ  غٲلِب  تہٕ  حِکمت  وول۔

Tahir:
  ہرگاہ  تۆہۍ  تِمن  (یعنی  رسول  اللہ  صلی  اللہ  علیہ  وسلمن  ہٕندِس  اسلام  کِس  غلبہٕ  کِس  جدوجہدس  منٛز)  مددکٔرِو  نہٕ  (تیٚلہِ  تہِ  کیا  گۆو)  بے  شک  ٲسۍتِم  اللہ  تعالیٰ  ہن  (تَمہِ  وقتہٕ  تہِ)  مددٕ  سٍتۍ  نوٲزِمٕتۍ  ییٚلہِ  کٲفرو  تِم  (مکہ  وطنہٕ  منٛزٕ)  کٔڑۍمٕتۍ  ٲسۍ  حالانکہ  تِم  ٲسۍدۅیَو  (ہجرت  کرن  والیو)  منٛزٕ  دۆیِم  ییٚلہِ  زن  دۅشوَے  (رسول  اللہ  صلی  اللہ  علیہ  وسلم  تہٕ  ابوبکرِ  صدیق  رضی  اللہ  عنہ)  غارس  (ثورس)  منٛز  ٲسۍ  ییٚلہِ  تِم  پننِس  سٲتھِیَس  (ابوبکر  صدیقس  رضی  اللہ  عنہ)  فرماوان  ٲسۍ  غم  مَہ  بھر  بے  شک  چُھ  اللہ  تعالیٰ  اَسہِ  سٍتۍپتہٕ  کۆر  اللہ  تعالیٰ  ہن  تِمن  پیٚٹھ  پَنُن  تسکین  (یعنی  دِلُک  قرار)  نٲزل  تہٕ  تِمن  بخشِن  (فرشتن  ہٕندیٚن)  تِتھیٚن  لشکرن  ہٕنٛدِ  ذریعہ  قوت  یِم  نہٕ  تۅہیہِ  وُچِھتھ  ہیٚکِۍووکھ  تہٕ  تٔمۍ  بنٲو  کٲفرن  ہٕنز  کتھ  ؤسۍ  پایہ  تہٕ  بے٘  کارِ،  تہٕ  اللہ  تعالیٰ  سُند  فرمان  چُھ  (ہمیشہ)  بۆڈ  تہٕ  تھۆدُے،  تہٕ  اللہ  تعالیٰ  چُھ  غٲلب،  حکمت  وول۔

Transliteration:
  Ill<u>a</u> tan<u>s</u>uroohu faqad na<u>s</u>arahu All<u>a</u>hu i<u>th</u> akhrajahu alla<u>th</u>eena kafaroo th<u>a</u>niya ithnayni i<u>th</u> hum<u>a</u> fee algh<u>a</u>ri i<u>th</u> yaqoolu li<u>sah</u>ibihi l<u>a</u> ta<u>h</u>zan inna All<u>a</u>ha maAAan<u>a</u> faanzala All<u>a</u>hu sakeenatahu AAalayhi waayyadahu bijunoodin lam tarawh<u>a</u> wajaAAala kalimata alla<u>th</u>eena kafaroo a<b>l</b>ssufl<u>a</u> wakalimatu All<u>a</u>hi hiya alAAuly<u>a</u> wa<b>A</b>ll<u>a</u>hu AAazeezun <u>h</u>akeem<b>un</b>


Athar:
  نیرِو  خواہ  لوٚتۍ  چِھو  یا  گوٚبۍ  تہٕ  جہاد  کٔرِو  اللہ  تعالیٰ  سٕنزِ  وَتہِ  منٛز  پننیو  مالَو  تہٕ  پننیو  جانو  سٍتۍ،  یِہ  چُھ  تُہٕندِ  خٲطرٕ  بہتر  اگر  توٚہۍ  زٲنِو۔

Mirwaiz:
  اے  مسلمانو  نیران  ٲسِو  جہادٕ  خٲطرٕ  ییٚمہِ  ساعتہٕ  توہیہِ  نیرنہٕ  خٲطرٕ  اعلان  آسہِ  یِوان  کرنہٕ۔  سِلاح  ورٲے  تہٕ  سِلاح  پٲرِتھ  تہِ،  بیٚیہِ  ٲسِو  جہاد  کران  خداے  سٕنٛزِ  وتہِ  اندر  مال  و  جان  سٍتۍ،  یی  چُھ  تُہٕندِ  خٲطرٕ  بہتر  ہرگاہ  زانان  چھِو۔

Tahir:
  تۆہۍنیرِو  خواہ  لۆتۍ  چِھو  یا  گۆبۍ  (پۯتھ  حالس  منٛز)  تہٕ  پننیٚو  مالَو  تہٕ  جانَو  سٍتۍ  کٔرِو  اللہ  تعالیٰ  سٕنزِ  وَتہِ  منٛزجہاد،  یہِ  چُھ  تُہٕندِ  خٲطرٕ  بہترا  گر  تۆہۍ  (حقیقت)  زانہٕ  وُنۍ  چِھو۔

Transliteration:
  Infiroo khif<u>a</u>fan wathiq<u>a</u>lan waj<u>a</u>hidoo biamw<u>a</u>likum waanfusikum fee sabeeli All<u>a</u>hi <u>tha</u>likum khayrun lakum in kuntum taAAlamoon<b>a</b>


Athar:
  اے  نبیؐ،  اگر  فٲیدٕہ  سہلُ  الحصول  ﴿سہل  حٲصل  کرُن﴾  آسہٕے  تہٕ  سفر  لوٚت  آسِہے  تیٚلہِ  گژھہَن  تِم  ضروٗر  تۅہیِہ  پتہٕ  پتہٕ  نیرنہٕ  خٲطرٕ  آمادٕہ  مگر  تِمن  پیٚٹھ  گٔیِہ  یِہ  وَتھ  سیٚٹھاہ  کِرٛیٖٹھ  ﴿یعنی  یِہ  وُچِھتھ  زِ  مقابلہ  چُھ  روٗم  ہِوِس  طاقتس  سٍتۍ  تہٕ  وقت  چُھ  شدید  گرمی  ہُند  تہٕ  مٕلکس  چھےٚ  قحط  سٲلۍ،  تہٕ  نَوِ  ؤرِیِکۍ  فصل،  یِم  لۅننس  وٲتِمٕتۍ  ٲسۍ،  تِمن  لوٚگ  تبوٗکُک  سفر  سیٚٹھاہ  گوٚب  باسِنہٕ﴾  وۅنۍ  ونَن  تِم  اللہ  تعالیٰ  سُند  قَسم  کھیٚوان  کھیٚوان  زِ  اگر  أسۍ  نیرِتھ  ہیکہٕ ہَو،  أسۍ  نیرہَو  پٔزپٲٹھۍ  تۅہیِہ  سٍتۍ،  تِم  چِھ  پنُن  پان  ہلاکتس  منٛز  تراوان،  اللہ  تعالیٰ  چُھ  وارٕہ  پٲٹھۍ  زانان  زِ  تِم  چِھ  اَپزِیٲرۍ۔

Mirwaiz:
  ہرگاہ  آسہِ  ہا  مالاہ  جلٕد  حٲصِل  سپدٕ  وُن  بیٚیہِ  آسہِ  ہا  سفراہ  تہِ  ژھوٚٹ،  تیٚلہِ  نیرٕ  ہن  مُنافِق  تہِ  تۅہیہِ  سٍتۍ،  لیکن  تِمو  زون  سفرٕچ  مسافت  چھےٚ  سٮ۪ٹھاہ  زیٖٹھۍ  تمِی  لٔگۍ  تِم  ارٕ  سرٕ  کرنہِ،  بیٚیہِ  ونن  تِم  خداے  سُند  قسم  ہٲوِتھ  زِ  ہرگاہ  اسہِ  وسعت  آسہِ  ہا  أسۍ  تہِ  نیرٕ  ہو  توہی  سٍتۍ،  اپُز  قسم  ہٲوۍ  ہاوۍ  چھِ  تِم  پنُن  پان  ہلاک  کران  مستحق  عذاب  کران،  اللہ  تعالیٰ  چُھ  زانان  بیشک  چھِ  تِم  اپُز  یٲرۍ۔

Tahir:
  اگرمالِ  (غنیمت)  جلدی  حٲصل  سَپدن  وول  آسِہے  تہٕ  (جہادُک) سفر  آسِہے  لۆتہ  وٲے  تہٕ  سہل  تیٚلہِ  نیرہَن  تِم  (منافق)  پٔزۍپٲٹھۍ  تۅہیہِ  پتہٕ  پتہٕ  مگر  (سُہ)  مشقت  وول  دوٗریٚر  باسیاو  تِمن  سیٚٹھاہ  دوٗر،  تہٕ  (وۅنۍ)  کھیٚن  تِم  عنقریب  اللہ  تعالیٰ  سٕندۍ  قسم  زِ  ہرگاہ  اَسہِ  منٛز  طاقت  آسِہے  تیٚلہِ  نیرہَو  تۅہیہِ  سٍتۍ  ضرور  تِم  چِھ  (یِمَو  اَپزیٚو  کتھو  سٍتۍ)  پننِس  پانس  (مزید)  ہلاکتس  منٛز  تراوان  تہٕ  اللہ  تعالیٰ  چُھ  زانان  زِ  تِم  چِھ  پٔزۍپٲٹھۍ  اَپُز  ونان۔

Transliteration:
  Law k<u>a</u>na AAara<u>d</u>an qareeban wasafaran q<u>as</u>idan la<b>i</b>ttabaAAooka wal<u>a</u>kin baAAudat AAalayhimu a<b>l</b>shshuqqatu wasaya<u>h</u>lifoona bi<b>A</b>ll<u>a</u>hi lawi ista<u>t</u>aAAn<u>a</u> lakharajn<u>a</u> maAAakum yuhlikoona anfusahum wa<b>A</b>ll<u>a</u>hu yaAAlamu innahum lak<u>ath</u>iboon<b>a</b>


Athar:
  اے  نبیؐ،  اللہ  تعالیٰ  کٔرۍنَو  تۅہیِہ  معاف،  تۅہیِہ  کیازِ  دِیتُو  تِمن  رخصت؟  ﴿تۅہیِہ  پَزِہیو  نہٕ  پانہٕ  رخصت  دِیُن﴾  تاکہ  تۅہیِہ  پیٚٹھ  گژِھہ ہے  ظٲہر  زِ  کم  لُکھ  چِھ  پٔزِیٲرۍ  تہٕ  اَپزِیاریٚن  متعلق  تہِ  لگہِ  ہیٚو  پَے۔

Mirwaiz:
  اللہ  تعالیٰ  ہن  کوٚر  تۅہیہِ  افو۔  تۅہیہِ  کیازِ  حض  دُیتُوتِمن  اجازت  جنگہٕ  نِشہِ  پتھ  روزنُک۔  توٚہۍ  پرٲرِزِ  ہے،  یوٚتانۍ  تۅہیہِ  ننہِ  ہا  کمو  وۅن  پوٚز  بیٚیہِ  زٲنۍ  ہوٗکھ  توٚہۍ  اَپُز  یٲرۍ۔

Tahir:
  اللہ  تعالیٰ  تھٲوِنَو  تۅہیہِ  سلامت  (تہٕ  باعزت  وعافیت)  تۅہیہِ  کیازِدِژاوٕے  تِمن  رخصت  (زِ  تِم  مَہ  گٔژِھن  جنگس  منٛز  شریک)  تاکہ  تِم  لُکھ  (تہِ)  نیرہن  تُہٕندِخٲطرٕ  نٔنۍ  یِم  پۆز  ٲسۍ  وَنان  تہ  تۅہۍ  ہیٚکہِ  ہوٗکھ  اَپُز  وَنن  وٲلۍ  (تہِ)  پچھٲنتھ۔

Transliteration:
  AAaf<u>a</u> All<u>a</u>hu AAanka lima a<u>th</u>inta lahum <u>h</u>att<u>a</u> yatabayyana laka alla<u>th</u>eena <u>s</u>adaqoo wataAAlama alk<u>ath</u>ibeen<b>a</b>


Athar:
  یِم  لُکھ  خُدایس  تہٕ  ٲخرت  کِس  دۅہس  پیٚٹھ  ایمان  چِھ  تھاوان،  تِم  کرن  نہٕ  زٕہٕنۍ  تۅہیِہ  یِہ  درخواست  زِ  تِمن  گژِھہ  پننہِ  جان  و  مال  سان  جہاد  کرنہٕ  نِشہِ  معاف  یُن  تھاونہٕ،  اللہ  تعالیٰ  چُھ  متقی ین  وارٕپٲٹھۍ  زانان۔

Mirwaiz:
  تۅہیہِ  نہ  حض  منگن  نہٕ  اجازت  تِم  لوٗکھ  یِم  پژھ  ٲسۍ  کران  معبودِ  برحقس  بیٚیہِ  پٔتمِس  دۅہس  یعنی  قیامتکِس  دۅہس  تِم  کیاہ  روزن  پتھ  مال  وجان  سٍتۍ  جہاد  کرنہٕ  نِشہِ،  اللہ  تعالیٰ  چُھ  پوٗرٕ  زانان  پرہیز  گارن۔

Tahir:
  تِم  لُکھ  یِم  اللہ  تعالیٰ  ہس  پیٚٹھ  تہِ  ٲخرت  کِس  دۅہس  پیٚٹھ  ایمان  چِھ  تھاوان  کرن  نہٕ  تۅہیہِ  نِشہِ  (اَمہِ  کتھہِ  ہُنٛد)  رخصت  طلب  زِ  تِم  کرن  (نہٕ)  پننیٚو  مالَو  جانَو  سٍتۍ  جہاد،  تہٕ  اللہ  تعالیٰ  چُھ  پرہیز  گارن  وارٕ  پٲٹھۍ  زانان۔

Transliteration:
  L<u>a</u> yasta<u>th</u>inuka alla<u>th</u>eena yuminoona bi<b>A</b>ll<u>a</u>hi wa<b>a</b>lyawmi al<u>a</u>khiri an yuj<u>a</u>hidoo biamw<u>a</u>lihim waanfusihim wa<b>A</b>ll<u>a</u>hu AAaleemun bi<b>a</b>lmuttaqeen<b>a</b>


Athar:
  یِتھۍ  درخواست  چِھ  صرف  اَمہِ  قسمٕکۍ  لُکھ  کران  یِمن  خُدایس  تہٕ  ٲخرت  کِس  دۅہس  پیٚٹھ  ایمان  چُھنہٕ،  یِہٕندیٚن  دِلن  منٛز  شک  چُھ،  تہٕ  تِم  چِھ  پننِس  شکسٕے  منٛز  تردّد  ہیٚتھ۔

Mirwaiz:
  اجازت  منگن  تِمٕے  لوٗکھ  یِم  نہٕ  پژھ  کران  چھِ  معبودِ  برحقس  تہٕ  پٔتمِس  دۅہس،  بیٚیہِ  تِمن  شک  چُھ  دِلن  اندر  پس  چھِ  تِم  تِمنٕے  شکن  اندر  حٲران  سرگردان  پھیران۔

Tahir:
  تۅہیہِ  نِشہِ  ژھارن  (جہادس  منٛز  شریک  نہ  گژھنُک)  رخصت  صرف  تِمَے  لُکھ  یِم  اللہ  تعالیٰ  ہس  پیٚٹھ  تہٕ  ٲخرت  کِس  دۅہس  پیٚٹھ  ایمان  چِھنہٕ  تھاوان  تہٕ  تِہِندۍ  دل  چِھ  شکس  منٛزہیٚنہٕ  آمٕتۍ  اَمہِ  موجوب  چِھ  تِم  پننِس  شکس  منٛزحٲران  تہٕ  دربدر  پھیران۔

Transliteration:
  Innam<u>a</u> yasta<u>th</u>inuka alla<u>th</u>eena l<u>a</u> yuminoona bi<b>A</b>ll<u>a</u>hi wa<b>a</b>lyawmi al<u>a</u>khiri wa<b>i</b>rt<u>a</u>bat quloobuhum fahum fee raybihim yataraddadoon<b>a</b>


Athar:
  اگر  پٔزپٲٹھۍ  تِہُند  ارادٕہ  نیرنُک  آسہِ  ہے  تیٚلہ  کرہن  تِم  امہِ  خٲطرٕ  کینہہ  تیٲری  مگر  خُدایس  اوسنہٕ  تِہُند  وۅتھن  پسندٕے  امہِ  موجوب  کٔرۍ  تٔمۍ  تِم  آلٕژۍ  تہٕ  وَننہٕ  آکھ  زِ  روٗزِو  بِہِتھ،  بیٚہہ  والن  سٍتۍ۔

Mirwaiz:
  ہرگاہ  تِمن  جہادس  نیرنُک  ارادٕہ  آسِہا  تیٚلہِ  کرہن  تیٲری  تمہِ  خٲطرٕ  سِلاح  سامانہٕ  سٍتۍ  بیٚیہِ  کرہن  وتہِ  خرچُک  بندوبست،  لیکن  اللہ  تعالیٰ  ہن  کوٚر  ناپسند  تِہُند  نیرنہٕ  خٲطرٕ  آمادٕہ  سپدُن  پس  کٔرِن  تِم  گانگلہِ،  اَو  کِنۍ  دِژنکھ  نہٕ  اتھ  وتھ،  وننہٕ  آو  تِمن  بِہِو  بیہٚوالن  سٍتۍ  یعنی  زنانن  نابالغن  تہٕ  معذورن  سٍتۍ۔

Tahir:
  اگر  تِمَو  (پٔزۍپٲٹھۍ  جہادٕ  خٲطرٕ)  نیرنُک  ارادٕہ  کۆرمُت  آسِہے  تیٚلہِ  کرہن  تِم  ضرور  اَمہِ  خٲطرٕ  (کینہہ  نَتہٕ  کینہہ)  سامانہٕ  دستیاب  مگر  (حقیقت  چھے٘  یہِ  زِ  تِہِندِ  اَپزِ  تہٕ  منافقت  کہ  بٲعث)  کۆراللہ  تعالیٰ  ہن  تِہُنٛد  (جہاد  خٲطرٕ)  کھڑاگژھنُے  ناپسندتَوَے  رُکٲوۍ  تٔمۍ  تِم  (تٔتی)  تہٕ  تِمن  آو  وَننہٕ  زِ  تۆہۍروٗزِوبِہتھ  (تِمن)  بیٚہَن  والیٚن  سٍتۍ  (یِمن  جہادس  نیرنُک  وۅندے  آو  نہٕ)۔

Transliteration:
  Walaw ar<u>a</u>doo alkhurooja laaAAaddoo lahu AAuddatan wal<u>a</u>kin kariha All<u>a</u>hu inbiAA<u>a</u>thahum fathabba<u>t</u>ahum waqeela oqAAudoo maAAa alq<u>a</u>AAideen<b>a</b>


Athar:
  اگر  تِم  تۅہیِہ  سٍتۍ  نیرٕہن  تیٚلہِ  کرہن  نہٕ  خرٲبی  ورٲے  تۅہیِہ  منٛز  کُنہِ  چیزُک  اِضافہٕ۔  تِم  کرہن  تۅہیِہ  درمیان  فتنہٕ  تُلنہٕ  خٲطرٕ  تگ دَو،  تُہُندِ  دَرِیُک  حال  چُھ  یِہ  زِ  وُنہِ  چِھ  اَتھ  منٛز  واریاہ  لُکھ  تِتھۍ  موجود،  یِم  تِہٕنزٕ  کَتھہٕ  کَن  دٲرِتھ  چِھ  بوزان،  اللہ  تعالیٰ  چُھ  یِمن  ظٲلمن  وارٕ  پٲٹھۍ  زانان۔

Mirwaiz:
  ہرگاہ  تِم  نیرٕ  ہن  تۅہیہِ  سٍتۍ  تۅہیہِ  منٛز  ہُرٕ  راوہن  نہٕ  کینہہ  خرٲبی  تہٕ  نقصان  ورٲے،  بیٚیہِ  کرہن  جلدی  تۅہیہِ  منٛز  تفرقہٕ  تراونہٕ  خٲطرٕ،  تۅہیہِ  منٛز  تہِ  چھِ  کٍتیاہ  تِہٕنٛزن  کتھن  کن  تھاوٕ  وٕنۍ،  اللہ  تعالیٰ  ہس  چُھ  پوٗرٕ  معلوم  مُفسِد  تہٕ  ظٲلِم۔

Tahir:
  اگر  تِم  تۅہیہِ  منٛز  (شٲمل  سپدِتھ)  نیرہن  تیٚلہِ  کرہن  تُہٕندِ  خٲطرٕ  محض  شرس  تہٕ  فسادسٕے  منٛز  اضافہٕ  تہٕ  تۅہیہِ  درمیان  کرہن  (پھاٹوَن  واد  تُلنٕچ)  کوشش  تِم  چِھ  تۅہیہِ  منٛز  فتنہٕ  تُلن  یژھان  تہٕ  تۅہیہِ  منٛزٕ  چِھ  (وُنہِ  تہِ)  تِہِنٛدۍ  (کینہہ)  جاسوس  موجود،  تہٕ  اللہ  تعالیٰ  چُھ  ظٲلِمَو  نِشہِ  اصل  پٲٹھۍ  وٲقف۔

Transliteration:
  Law kharajoo feekum m<u>a</u> z<u>a</u>dookum ill<u>a</u> khab<u>a</u>lan walaaw<u>d</u>aAAoo khil<u>a</u>lakum yabghoonakumu alfitnata wafeekum samm<u>a</u>AAoona lahum wa<b>A</b>ll<u>a</u>hu AAaleemun bi<b>al</b><i><u>thth</u></i><u>a</u>limeen<b>a</b>


Athar:
  ییٚمہِ  برونٛہہ  تہِ  چھےٚ  یِمو  لُکو  فتنہٕ  تُلنٕچہِ  کوششہِ  کرِمژٕ،  تہٕ  توٚہۍ  ناکام  کرنہٕ  موجوب  چُھ  یِمو  پرٛتھ  قسمہٕ چن  تدبیرن  ہُند  اُلَٹ پھیر  کوٚرمُت،  یوت  تام  زَن  یِہنزِ  مرضی  خلاف  حق  آو،  تہٕ  اللہ  تعالیٰ  سٕنز  کٲم  وٲژ  اَندس۔

Mirwaiz:
  بتحقیق  تِمو  کٔر  برونٹھ  تہِ  کوٗشش  فسادٕچ  بیٚیہِ  ٲسۍ  دِوان  ور  تِہٕنٛزن  کامیٚن،  یوٚتانۍ  پوٚز  وعدٕہ  آو  غٲلب  سپُد  خداے  سُند  حکُم،  تِم  ٲسۍ  نہٕ  تتھ  پسندٕے  کران۔  یِتھے  پٲٹھۍ  سپدِ  آیندٕ  ہ  تہِ،  توٚہۍ  مہ  بٔرِو  کانہہ  تہِ  فکر۔

Tahir:
  درحقیقت  چِھ  تِم  گۅڈٕ  تہِ  فتنہٕ  تُلنس  زاگان  روٗدِمٕتۍتہٕ  تُہنٛزن  کامین  کھُر  اننچ  تدبیر  کران  رودۍمتۍ  یۆت  تام  زن  حق  آو  تہٕ  اللہ  تعالیٰ  سُنٛد  حکم  سپُد  غٲلب  تہٕ  تِم  روٗدۍ  (تَتھ)  ناپسندٕے  کران۔

Transliteration:
  Laqadi ibtaghawoo alfitnata min qablu waqallaboo laka alomoora <u>h</u>att<u>a</u> j<u>a</u>a al<u>h</u>aqqu wa<i><u>th</u></i>ahara amru All<u>a</u>hi wahum k<u>a</u>rihoon<b>a</b>


Athar:
  یِمو  منٛزٕ  چُھ  کُستام  یُس  وَنان  چُھ  زِ،  مےٚ  دِیِو  رخصت  تہٕ  مےٚ  مَہ  ترٲوِو  فِتنس  منٛز۔  بوٗزِتھ  تھٲوِو،  یِم  لُکھ  چِھ  فِتنس  منٛزٕے  ہینہٕ  آمٕتۍ  تہٕ  یِم  کٲفر  چِھ  جہنمن  گھیرس  منٛز  رٔٹِمٕتۍ۔

Mirwaiz:
  یِمو  مُنافِقو  منٛزٕ  چُھ  سُہ  شخص  تہِ  ییٚمۍ  وۅن  مےٚ  دِیو  حض  اجات  مےٚ  مہ  ترٲوِو  خرٲبی  اندر  مےٚ  مہ  حض  کٔرِو  روم  چن  حسین  زنانن  ہٕندِ  سببہٕ  گِرفتارِ  بلا،  وارٕ  بوٗزِو  تِم  چھِ  بییس  بلایہِ  منٛز  پیٚمٕتۍ۔  سۅ  گٔیہِ  نافرمٲنی  ہٕںٛز  بلاے  کیازِ  رسول  کریم  صلی  اللہ  علیہ  و سلمن  ہٕنٛزِ  نافرمٲنی  تہٕ  کُفرٕ  کھوتہٕ  چھَنہٕ  بیٚیہِ  کانہہ  خرٲبی،  پٔزۍ  پٲٹھۍ  جہنم  چُھ  کٲفرن  تہٕ  نافرمانن  احاطہٕ  کروُن۔

Tahir:
  تہٕ  تِمن  منٛزچُھ  سُہ  شخص  (تہِ)  یُس  ونان  چُھ  زِ  تۆہۍ  دِیِو  مے٘  اجازت  (زِ  جہادس  پیٚٹھ  گژھنہٕ  بجایہِ  روزٕ  بہٕ  گری)  تہٕ  مے٘  مَہ  ترٲوِو  فتنس  منٛز،  بوٗزِو!  تِم  چِھ  فتنس  منٛز  (خۅد  پانہٕ)  ہیٚنہٕ  آمٕتۍ،  تہٕ  بے  شک  چُھ  جہنم  کٲفرن  گھیرس  منٛز  رٔٹِتھ۔

Transliteration:
  Waminhum man yaqoolu i<u>th</u>an lee wal<u>a</u> taftinnee al<u>a</u> fee alfitnati saqa<u>t</u>oo wainna jahannama lamu<u>h</u>ee<u>t</u>atun bi<b>a</b>lk<u>a</u>fireen<b>a</b>


Athar:
  ییٚلہِ  تۅہیِہ  خیر  چُھ  واتان  تیٚلہِ  چُھ  یِمن  تکلیف  سپدان،  تہٕ  ییٚلہِ  تۅہیِہ  کانٛہہ  مصیبت  چُھ  یِوان،  یِم  چِھ  وَنان  زِ  جان  گوٚو  اَسہِ  اوس  گۅڈے  پنُن  معاملہٕ  ٹھیک  کوٚرمُت،  أتی  چِھ  خوشی  سان  پوٚت  پھیٖرِتھ  نیران۔

Mirwaiz:
  ہرگاہ  تۅہیہِ  کانہہ  رُت  چیزاہ  واتان  چُھ  رٕژ  حالتاہ  پٲدٕ  سپدان  چھےٚ  تِمن  چُھ  تہِ  ناخۅش  یِوان،  بیٚیہِ  ہرگاہ  تۅہیہِ  واتان  چُھ  کانہہ  غماہ،  ونان  چھِ  تِم  تۅہیہِ  اسہِ  چھےٚ  پنٕںۍ  کٲم  برونٹھٕے  پۅختٲومٕژ۔  پان  پنُن  بچوومُت،  بیٚیہِ  چھِ  تۅہیہِ  نِشہِ  نیران  تہٕ  گژھان  خوشیہِ  ماران  تہٕ  شٲدیانہٕ  کران۔

Tahir:
  ہرگاہ  تۅہیہِ  کانٛہہ  رٕژر  (یا  آسٲیش)  واتان  چھے٘  (تیٚلہِ)  چھے٘  سۅ  تِمن  کھران  تہٕ  ہرگاہ  تۅہیہِ  کانٛہہ  مصیبت  (یاتکلیف)  واتان  چُھ  (تیٚلہِ)  چِھ  ونان  زِ  اَسہِ  ٲس  گۅڈٕ  پیٚٹھے  پننۍ  کٲم  اختیار  کٔرمٕژ  (یعنی  کامہِ  منٛز  احتیاط  ورتومُت)  تہٕ  شٲدِیانہٕ  کران  کران  چِھ  واپس  پھیران۔

Transliteration:
  In tu<u>s</u>ibka <u>h</u>asanatun tasuhum wain tu<u>s</u>ibka mu<u>s</u>eebatun yaqooloo qad akha<u>th</u>n<u>a</u> amran<u>a</u> min qablu wayatawallaw wahum fari<u>h</u>oon<b>a</b>


Athar:
  یِمن  ؤنِو،  اَسہِ  چَھنہٕ  ہرگز  کانٛہہ  ﴿بُرٲیی  یا  رٕژَر﴾  واتان  مگر  تِکینٛژھاہ  یِہ  خُداین  سانہِ  خٲطرٕ  لیٚوکھمُت  چُھ،  اللہ  تعالیٰ  ہٕے  چُھ  سون  مَولٰی،  تہٕ  اہلِ  ایمانن  پزِ  تٔسۍ  پیٚٹھ  بھروسہٕ  کرُن۔

Mirwaiz:
  اللہ  تعالیٰ  چُھ  فرماوان  یِمن  ؤنِو  حض  توٚہۍ  جواب  زٕے  کتھہٕ۔  اکھ،  توٚہۍ  فرمٲوِیوکھ  یا  رسول  اللہؐ  ہرگِز  واتہِ  نہٕ  اسہِ  کانہہ  چیز  مگر  سُے  یُس  سانہِ  خٲطرٕ  مقرر  کوٚرمُت  آسہِ  الّلہ  تعالیٰ  ہن،  سُے  چُھ  سون  مٲلِک  تہٕ  آغہٕ،  اللہ  تعالیٰ  سٕے  پٮ۪ٹھ  گژِھہ  باایمانن  ہُند  اعتماد  کرُن۔  تس  گژھن  پننہِ  سارے  کامہِ  سپُرد  کرنہِ،  بیاکھ  کتھ  یہِ  کہ۔

Tahir:
  (اے  ٹاٹھہِ!)  تۆہۍ  فرمٲوِو  زِ  اَسہِ  واتہِ  نہٕ  ہرگز  (کینہہ)  تَمہِ  وَرٲے  یِکینٛژھاہ  اللہ  تعالیٰ  ہن  سانہِ  خٲطرٕ  لیۆکھمُت  چُھ،  سُے  چُھ  سون  کارساز  تہٕ  اللہ  تعالیٰ  سٕے  پیٚٹھ  پَزِ  ایمان  والیٚن  بھروسہٕ  کرُن۔

Transliteration:
  Qul lan yu<u>s</u>eeban<u>a</u> ill<u>a</u> m<u>a</u> kataba All<u>a</u>hu lan<u>a</u> huwa mawl<u>a</u>n<u>a</u> waAAal<u>a</u> All<u>a</u>hi falyatawakkali almuminoon<b>a</b>


Athar:
  یِمن  ؤنِو،  سٲنِس  معاملس  منٛز  ییٚمہِ  چیزٕکۍ  توٚہۍ  مُنتظر  چِھو،  سُہ  کیا  چُھ  امہِ  ورٲے  زِ  سُہ  چُھ  دۅیَو  رٕژرَو  منٛزٕ  اکھ  رٕژر  ﴿یعنی  اللہ  تعالیٰ  سٕنزِ  وتہِ  منٛز  شہادت  یا  اِسلامٕچ  فتح﴾  تہٕ  ییٚمہِ  چیزٕکۍ  أسۍ  تُہٕندِس  معاملس  منٛز  منتظر  چِھ،  سُہ  چُھ  یِہ  زِ  اللہ  تعالیٰ  چُھ  تۅہیِہ  پانہٕ  سزا  دِوان،  یا  چُھو  سانیٚو  اَتھو  دِیاوان؟  اچھا  وۅنۍ  کٔرِو  توٚہۍ  تہِ  انتظار  تہٕ  أسۍ  تہِ  چِھ  تۅہیِہ  سٍتۍ  انتظارس۔

Mirwaiz:
  توٚہۍ  فرمٲوِیوکھ  توٚہۍ  چھِو  نا  پراران  سانہِ  خٲطرٕ  مگر  دۅیو  خوٗبیو  أندرٕ  أکِس  خوٗبی۔  سۅگٔیہِ  نصرت  یا  شہادت،  أسۍ  چھِ  پراران  تُہٕندِ  خٲطرٕ  یتھ  کتھہِ  کہ  خداوندِ  تعالیٰ  واتناوِ  تۅہیہِ  پننہِ  طرفہٕ  کانہہ  عذاباہ،  یا  سانیو  اتھو  دِیہِ  تۅہیہِ  کانہہ  سزا،  پس  پرٲرِو  توٚہۍ  أسۍ  تہِ  چھِ  توہی  سٍتۍ  پراران۔

Tahir:
  تۆہۍ  فرمٲوِو،  کیا  تۆہۍ  چِھوٕ  سٲنِس  حقس  منٛزدۅیَو  رٕژرو  (یعنی  فتح  تہٕ  شہادت)  منٛزٕاکہِ  کُے  انتظار  کران  (زِ  أسۍ  چھاشہید  سپدان  کِنہٕ  غٲزی  بٔنِتھ  چِھ  یِوان؟)  تہٕ  أسۍ  چِھ  تُہٕندِس  حقس  منٛز  (تُہٕندِ  منافقت  کہ  بٲعث)  اَتھ  کتھہِ  پراران  زِاللہ  تعالیٰ  واتناویا  تۅہیہِ  پننہِ  بارگاہِ  نِشہِ  (خصوصی)  عذاب  کِنہٕ  سانیٚو  اَتھَو  سٍتۍ۔  وۅنۍ  کٔرِو  تۆہۍ  (تہِ)  انتظار  تہٕ  أسۍ  (تہِ)  چِھ  تۅہیہِ  سٍتۍ  انتظارس  (زِ  کٔمۍسٕندِس  انتظارس  نیرِ  نتیجہِ)۔

Transliteration:
  Qul hal tarabba<u>s</u>oona bin<u>a</u> ill<u>a</u> i<u>h</u>d<u>a</u> al<u>h</u>usnayayni wana<u>h</u>nu natarabba<u>s</u>u bikum an yu<u>s</u>eebakumu All<u>a</u>hu biAAa<u>tha</u>bin min AAindihi aw biaydeen<u>a</u> fatarabba<u>s</u>oo inn<u>a</u> maAAakum mutarabbi<u>s</u>oon<b>a</b>


Athar:
  یِمن  ؤنِو،  توٚہۍ  کٔرِتَو  پنٕنۍ  مال  خواہ  رٲضی  خوشی  خرچ  یا  کٔرِتَو  ناخوشی  سان،  بہر  حال  یِن  نہٕ  تِم  قبول  کرنہٕ،  تِکیازِ  توٚہۍ  چِھو  فاسق  لُکھ۔

Mirwaiz:
  توٚہۍ  فرمٲوِیوکھ  یا  رسول  اللہؐ  کہ  اے  مُنٲفِقو  توٚہۍ  کٔرۍ  تو  خرٕچ  خوشی  سان  یا  نا  خوشی  سان،  تُہٕندۍ  خٲرات  و  صدقات  ہرگِز  قبول  ییہِ  نہٕ  کرنہٕ،  کیازِ  توٚہۍ  چھِو  نافرمان  لوٗکھ۔

Tahir:
  فرمٲوِو،  تۆہۍ  کٔرۍ  تَو  خوشی  سان  خرچ  یا  کٔرۍ  تَو  ناخوشی  سان  تۅہیہِ  نِشہِ  یِیہِ  نہٕ  ہرگز  سُہ  (مال)  قبول  کرنہٕ،بے  شک  چِھو  تۆہۍ  نافرمان  لُکھ۔

Transliteration:
  Qul anfiqoo <u>t</u>awAAan aw karhan lan yutaqabbala minkum innakum kuntum qawman f<u>a</u>siqeen<b>a</b>


Athar:
  یِہندۍ  دِنہٕ  آمٕتۍ  مال  قبول  نہ  کرنُک  وَجہ  چُھنہٕ  اَمہِ  ورٲے  کِہِنۍ  زِ  یِمَو  کوٚر  خُدایس  تہٕ  تٔمۍ  سٕندِس  رسول  صلی  اللہ  علیہ و سلمس  سٍتۍ  کُفر،  ییٚلہِ  نمازِ  خٲطرٕ  چِھ  یِوان  تیٚلہِ  چِھ  کٔش  کٔش  یِوان،  تہٕ  ییٚلہِ  اللہ  تعالیٰ  سٕنزِ  وَتہِ  منٛز  خرچ  چِھ  کران،  تیٚلہِ  چِھ  ناخوشی  سان  ﴿چیٚٹۍ  زٲنِتھ﴾  خرچ  کران۔

Mirwaiz:
  کانہہ  چیز  چُھنہٕ  منع  کران  تِہُند  خٲرات  و  صدقات  قبول  کرنہٕ  ںِشہِ۔  مگر  یۅہے  بوٚڈ  چیز  کہ  تِمو  کوٚر  انکار  معبودِ  برحقس  بیٚیہِ  تِہٕندِس  پیغمبرس،  بیٚیہِ  چھِنہٕ  تِم  نٮ۪ماز  پران  کہالت  سان،  بیٚیہِ  چھِنہٕ  تِم  مال  خرٕچ  کران  مگر  ناخوشی  سٍتۍ۔

Tahir:
  تہٕ  تِمن  نِشہِ  تِہِندۍ  نفقات  (یعنی  صدقات)  قبول  کرنس  منٛزبنیاو  نہٕ  (بیٚیہِ)  کانٛہہ  چیز  تِمن  ٹھۆر  اَمہِ  وَرٲے  زِ  تِم  چِھ  اللہ  تعالیٰ  تہٕ  رسول  (صلی  اللہ  علیہ  وسلم)  سٕنٛدۍ  منکر  تہٕ  نمازِ  ہٕنزِ  اداییگی  خٲطرٕ  چِھنہٕ  یِوان  مگر  کٲہلی  سان  تہٕ  بے  غرض  پٲٹھۍ  تہٕ  تِم  چِھنہٕ  (اللہ  تعالیٰ  سٕنزِ  وَتہِ  منٛز)  خرچ  (تہِ)  کران  مگر  اَتھ  حالس  منٛز  زِ  تِم  چِھ  ناخوش  آسان۔

Transliteration:
  Wam<u>a</u> manaAAahum an tuqbala minhum nafaq<u>a</u>tuhum ill<u>a</u> annahum kafaroo bi<b>A</b>ll<u>a</u>hi wabirasoolihi wal<u>a</u> yatoona a<b>l</b><u>ss</u>al<u>a</u>ta ill<u>a</u> wahum kus<u>a</u>l<u>a</u> wal<u>a</u> yunfiqoona ill<u>a</u> wahum k<u>a</u>rihoon<b>a</b>


Athar:
  یِہندِس  مال  و  دولتس  تہٕ  یِہندیٚن  اولادن  ہٕندِس  کثرتس  وُچِھتھ  مَہ  کھیٚیِو  دوکھہٕ،  اللہ  تعالیٰ  چُھ  یژھان  زِ  یِمنٕے  چیزن  ہٕندِ  ذریعہ  کرِ  یِمن  دُنیا چِہ  زندگی  منٛز  عذابس  منٛز  مبتلا،  تہٕ  اگر  یِم  زُو  تہِ  دِن،  سُہ  گژھن  بس  انکارِ  حق  کِس  حالتس  منٛز  دِنۍ۔

Mirwaiz:
  تۅہیہِ  مہ  یِین  جان  بوزنہٕ  تِہُند  مال  یا  یِہٕندۍ  اولاد۔  یہِ  تِہٕندِ  خٲطرٕ  نعمت  چھَنہٕ  بلکہ  چُھ  عذاب،  اللہ  تعالیٰ  چُھنہٕ  یژھان  مگر  یی  زِ  تِمن  تمہِ  مالہٕ  سٍتۍ  تہٕ  اولادن  ہٕندِ  سٍتۍ  عذابس  گرفتار  کرُن  دنیاچہِ  زندگی  أندرے،  بیٚیہِ  نیرن  تِہٕںٛدۍ  زو  کُفرٕ  سٕے  اندر  یعنی  تِم  مرن  در  حالتِ  کُفر۔

Tahir:
  وۅنۍ  گژھنَو  نہٕ  تۅہیہِ  (نَہ)  تِہِندۍ  مال  حٲرتس  منٛز  تراوٕنۍ  تہٕ  نَہ  تِہِندۍ  اولادٕے۔  اللہ  تعالیٰ  چُھ  بس  یہِ  یژھان  زِ  تِمن  دِیہِ  یِموٕے  (چیزو)  ہٕنٛدِ  وجہ  کِنۍ  دُنیٲوی  زندگی  منٛز  عذاب  تہٕ  تِہِندۍ  زُو  گژھن  تَتھ  حالتس  منٛز  نیرٕنۍ  زِ  تِم  آسن  کٲفر۔

Transliteration:
  Fal<u>a</u> tuAAjibka amw<u>a</u>luhum wal<u>a</u> awl<u>a</u>duhum innam<u>a</u> yureedu All<u>a</u>hu liyuAAa<u>thth</u>ibahum bih<u>a</u> fee al<u>h</u>ay<u>a</u>ti a<b>l</b>dduny<u>a</u> watazhaqa anfusuhum wahum k<u>a</u>firoon<b>a</b>


Athar:
  تِم  چِھ  اللہ  تعالیٰ  سُند  قَسم  کھیے  کھیے  وَنان  زِ  أسۍ  چِھ  تۅہی  منٛزٕ  حالانکہ  چِھنہٕ  تِم  ہرگز  تۅہیِہ  منٛزٕ،  دراصل  چِھ  تِم  تِتھۍ  لُکھ  یِمن  تُہُند  خوف  چُھ۔

Mirwaiz:
  بیٚیہِ  چھِ  تِم  قسم  ہاوان  خداے  سٕنٛدۍ  یتھ  پٮ۪ٹھ  کہ  تِم  چھِ  توٚہی  منٛزٕ  حقیقت  چھےٚ  کہ  تِم  تۅہیہِ  منٛزٕ  چھِنہٕ،  مگر  تِم  چھِ  جماعتھاہ  بُزدل  کھوژان  تۅہیہِ۔

Tahir:
  تہٕ  تِم  چِھ  (اَتھ  حدس  تام  بزدل  زِ)  اللہ  تعالیٰ  سٕنٛدۍ  قسم  چِھ  کھیٚوان  زِ  تِم  چِھ  تۅہی  منٛزٕ  حالانکہ  چِھنہٕ  تِم  تۅہیہِ  منٛزٕ  مگر  تِم  چِھ  تِتھۍ  لُکھ  یِم  (پننِس  نفاق  کِس  ظٲہر  سپدنس  تہٕ  تَمہِ  کِس  انجامس)  کھۅژان  چِھ  (اَمہِ  موجوب  چِھ  تِم  ٲکھۍ  تھےٕ  پَنُن  مسلمان  آسُن  ظٲہرکران)۔

Transliteration:
  Waya<u>h</u>lifoona bi<b>A</b>ll<u>a</u>hi innahum laminkum wam<u>a</u> hum minkum wal<u>a</u>kinnahum qawmun yafraqoon<b>a</b>


Athar:
  اگر  تِم  کانٛہہ  چَھپن  جاے  لبن،  یا  کانٛہہ  گۅپھ  یا  سۅ  جاے  یَتھ  منٛز  أژِتھ  ہیٚکن،  تیٚلہِ  ژَلن  تہٕ  بیٚہَن  تٔتھۍ  منٛز  ژورِ۔

Mirwaiz:
  ہرگاہ  تِم  لبن  کانہہ  چھپن  جایاہ  کانہہ  سرتاباہ  تہٕ  گھۅپھاہ  کانہہ  اژنٕچ  جایاہ،  ضروٗر  دورٕہن  تِمن  جاین  کُن  وۅٹہٕ  تُلان۔

Tahir:
  (تِہٕنز  کیفیت  چھے٘  یہِ  زِ)  اگر  تِم  کانٛہہ  چھَپَن  جاے  یا  گۅپھ  یا  سرنگ  لبن  تیٚلہِ  گژھن  ژلان  ژلان  جل  جل  تَتھ  کُن  (تہٕ  تۅہیہِ  سٍتۍ  روزن  نہٕ  أکِس  ژِہِس  تہِ  مگر  وُنۍ  کیٚنس  چِھ  تِم  مجبور  اَمی  موجوٗب  چِھ  اَپٕز  وفادٲری  ہاوان)۔

Transliteration:
  Law yajidoona maljaan aw magh<u>a</u>r<u>a</u>tin aw muddakhalan lawallaw ilayhi wahum yajma<u>h</u>oon<b>a</b>


Athar:
  اے  نبیؐ،  یِمو  منٛز  چِھ  کینہہ  لُکھ  صدقات  ﴿یعنی  اموالِ  زکوٰۃ﴾  بٲگراونس  منٛز  تۅہیِہ  پیٚٹھ  اعتراض  کران،  اگر  اَمہِ  مالہٕ  منٛزٕ  یِمن  کینہہ  دِنہٕ  یِیہِ  تیٚلہِ  سپدن  خۅش،  تہٕ  اگر  دِنہٕ  یِیکھ  نہٕ  تیٚلہِ  چِھ  ناراض  گژھان۔

Mirwaiz:
  بیٚیہِ  چھِ  یِمو  مُنافقو  أندرٕہ  یِم  تۅہیہِ  طعنہٕ  دِوان  چھِ  صدقات  کِس  مالس  تقسیم  کرنس  اندر  ونان  چھِ  نعوذ  باللہ  امہِ  کِس  تقسیمس  اندر  آونہٕ  عدل  کرنہٕ،  پس  ہرگاہ  تِمن  تِہٕنٛزِ  خواہشہِ  مُطٲبِق  کینہہ  عطا  ییہِ  ہے  کرنہٕ  تیٚلہِ  گژھہن  تِم  خۅش  ییٚلہِ  نہٕ  تِمن  تِہٕنزِ  خواہشہِ  مُطٲبق  عطا  آو  کرنہٕ۔  لہٰذا  چھِ  تِم  بے  زار  تہٕ  ناخۅش۔

Tahir:
  تہٕ  یِمنٕے  منٛز  چِھ  کینہہ  تِتھۍ  تہِ  یِم  صدقاتن  (بٲگراونس)  منٛز  تۅہیہِ  طعنہٕ  چِھو  دِوان،  پتہٕ  ہرگاہ  تِمن  تِمَو  (صدقاتو)  منٛزٕ  کینہہ  دِنہٕ  یِیہِ  تیٚلہِ  گژھن  رٲضۍ  تہٕ  ہرگاہ  تِمن  تَمہِ  منٛز  کِہِنۍ  دِنہٕ  یِیہِ  نہٕ  تیٚلہِ  چِھ  فوراً  ناراض  گژھان۔

Transliteration:
  Waminhum man yalmizuka fee a<b>l</b><u>ss</u>adaq<u>a</u>ti fain oAA<u>t</u>oo minh<u>a</u> ra<u>d</u>oo wain lam yuAA<u>t</u>aw minh<u>a</u> i<u>tha</u> hum yaskha<u>t</u>oon<b>a</b>


Athar:
  کوتاہ  جان  روزِہے  زِ  یِکینژھاہ  خُدایَن  تہٕ  رسول  صلی  اللہ  علیہ و سلمن  یِمن  دِیتمُت  اوس،  تتھ  پیٚٹھ  روزٕہن  رٲضۍ  تہٕ  وَنہن  زِ،  اللہ  چُھ  سانہِ  خٲطرٕ  کٲفی،  سُہ  دِیِہ  اَسہِ  پننہِ  فضلہٕ  سٍتۍ  بیٚیہِ  تہِ  کینہہ،  تہٕ  تٔمۍ  سُند  رسولؐ  تہِ  فرماوِ  اَسہِ  پیٚٹھ  عنایت،  أسۍ  چِھ  اللہ  تعالیٰ سٕے  کُن  مُدے  گٔنڈِتھ۔

Mirwaiz:
  ہرگہے  تِم  رٲضی  سپدٕہن  تمہِ  سٍتۍ  یہِ  تِمن  خداین  تہٕ  تِہٕندۍ  پیغمبرن  دِژوو،  بیٚیہِ  ہرگاہ  تِم  ونہن  بس  چُھ  اسہِ  تہِ  یہِ  اللہ  تعالیٰ  ہن  اسہِ  عطا  کوٚر  پنُن  فضٕل  تہٕ  تِہٕنٛدۍ  پیغمبرن،  أسۍ  چھِ  گۅڈٕ  پٮ۪ٹھے  اللہ  تعالیٰ  ہس  کُن  رٲغب  سپدٕوٕنۍ۔  تس  نِش  چھِ  أسۍ  امید  وار۔

Tahir:
  تہٕ  کوتاہ  جان  گژِھہ  ہے  اگر  تِم  لُکھ  تَتھ  پیٚٹھ  رٲضۍ  گژھہَن  یہِ  تِمن  اللہ  تعالیٰ  ہن  تہٕ  تٔمۍ  سٕندۍ  رسولن  (صلی  اللہ  علیہ  وسلم)  عطا  اوس  فرموومُت  بیٚیہِ  ونہَن  اَسہِ  چُھ  اللہ  تعالیٰ  کٲفی۔عنقریب  کرِ  اَسہِ  اللہ  تعالیٰ  پننہِ  فضل  سٍتۍتہٕ  تٔمۍ  سُنٛد  رسول  (صلی  اللہ  علیہ  وسلم  مزید)  عطا۔  بے  شک  چِھ  أسۍ  اللہ  تعالیٰ  سٕے  کُن  رٲغب  (تہٕ  رسول  صلی  اللہ  علیہ  وسلم  چِھ  تٔمۍ  سُندُے  واسطہ  تہٕ  وسیلہٕ،  تِہُنٛد  دِیُن  تہِ  چُھ  اللہ  تعالیٰ  سُندُے  دِیُن۔  اگر  یہِ  عقیدٕہ  تھاوہَن  تہٕ  طعنہ  بٲزی  کرہَن  نہٕ  تیٚلہِ  اوس  یہِ  بہتر)۔

Transliteration:
  Walaw annahum ra<u>d</u>oo m<u>a</u> <u>a</u>t<u>a</u>humu All<u>a</u>hu warasooluhu waq<u>a</u>loo <u>h</u>asbun<u>a</u> All<u>a</u>hu sayuteen<u>a</u> All<u>a</u>hu min fa<u>d</u>lihi warasooluhu inn<u>a</u> il<u>a</u> All<u>a</u>hi r<u>a</u>ghiboon<b>a</b>


Athar:
  یِم  صدقات  چِھ  دراصل  فقیرن  تہٕ  مسکینن  خٲطرٕ۔  ﴿فقیر  چُھ  مُراد  سُہ  شخص  یُس  پننہِ  معیشت  خٲطرٕ  دوٚیِمیٚن  ہٕندِ  مددُک  محتاج  آسہِ،  تہٕ  مسکین  گٔیِہ  تِم  لُکھ  یِم  عام  حاجت  مندن  ہٕندِ  کھۅتہٕ  زیادہ  خستہٕ  حال  آسن۔﴾  تہٕ  تِمن  خٲطرٕ  یِم  صدقات  چن  کامیٚن  پیٚٹھ  مقرر  آسن،  تہٕ  تِمن  خٲطرٕ  یُہُند  تالیفِ  قلب  مطلوٗب  آسہِ۔  ﴿تالیفِ  قلب  گوو  دلِ  رَنٛزوُن۔  اَمہِ  حُکمہٕ  نِشہِ  چُھ  یِہ  مقصد  زِ  یِم  لُکھ  اسلام کِس  مخالفتس  منٛز  سرگرم  آسن  تہٕ  مال  دِتھ  ہیٚکہِ  عداوتُک  جوش  ٹھنڈٕ  کرنہٕ  یِتھ  یا  یِم  لُکھ  کفارن  ہٕندِس  کیمپس  منٛز  تِتھۍ  آسن  زِ  اگر  مالہٕ  سٍتۍ  تِم  پھُٹراونہٕ  یِن  تہٕ  پُھٹنہٕ  پتہٕ  ہیٚکن  مسلمانن  ہٕندۍ  مددگار  بٔنِتھ  یا  یِم  لُکھ  نٔوی  نٔوی  آسن  اسلامس  اندر  دٲخل  گمٕتۍ  تہٕ  تِہنزٕ  کمزوٗریِہ  وُچِھتھ  آسہِ  اندیشہِ  زِ  ہرگاہ  مالہٕ  سٍتۍ  تِمن  مدد  آو  نہٕ  کرنہٕ،  تیٚلہِ  پھیرن  بیٚیہِ  کُفرس  کُن،  یِتھۍ  لُکھ  گژھن  مسقتل  وضیفہٕ  یا  وقتی  عطیِہ  دِتھ  اسلامٕکۍ  حٲمی  تہٕ  مددگار  یا  مطیع  تہٕ  فرماں بردار،  یا  کم  از  کم  بے  ضرر  دشمن  بناونہٕ  یِنۍ﴾  امہِ  علاوہ  چُھ  یِہ  گردَنہٕ  یلہٕ  ترٛاونہٕ  خٲطرٕ  ﴿گردنہٕ  یلہٕ  تراوناونہٕ  نِشہِ  چُھ  مُراد  غلام  آزاد  کرٕنۍ﴾  تہٕ  قرضدارن  مدد  کرنس  منٛز  بیٚیہِ  راہِ  خُداہس  منٛز  ﴿راہِ  خُدا  لفظ  چُھ  عام،  تِمہٕ  تمام  نیکی  ہٕنزٕ  کامہِ  یِمن  منٛز  اللہ  تعالیٰ  سٕنز  رضا  آسہِ،  چھےٚ  امہِ  لفظ  کِس  مفہومس  منٛز  دٲخل۔  علماہن  ہٕندۍ  أکۍ  دٔرۍ  چھےٚ  یِہ  راے  ظٲہر  کٔرمٕژ  زِ  امہِ  رٔنگۍ  ہیٚکہِ  زکوٰتُک  مال  پرٛتھ  قسمٕچَن  نیک  کامیٚن  پیٚٹھ  خرچ  کرنہٕ  یِتھ  مگر  بٔڈ  اکثریت  چھےٚ  اتھ  کتھہِ  پیٚٹھ  قائل  زِ  یتھ  جایِہ  چُھ  فی  سبیل  اللہ  نِشہ  مُراد  جہاد  فی  سبیل  اللہ  یعنی  سو  جد و جہد  ییٚمِیُک  مقصد  کفرُک  نظام  مٹاوُن  تہٕ  امہِ  چِہ  جایِہ  اسلٲمی  نظام  قٲیم  کرن  آسہِ،  اتھ  جد و جہدس  منٛز  یِم  لُکھ  کٲم  کرن  تِمن  ہیٚکِہ  سفر  خرچہِ  خٲطرٕ،  سوارِ  خٲطرٕ،  آلات و اَسلحہ  تہٕ  سامانہٕ  چِہ  فراہمی  کٲطرٕ  زکوٰۃ  دِنہٕ  یِتھ،  خواہ  تِم  بجاے  خۅد  ٲسِتن  آسودٕہ  حال  تہٕ  پننیٚن  ضروریاتن  خٲطرٕ  متہٕ  ٲسِتن  تِمن  مددٕچ  ضرورت۔﴾  تہٕ  مسافر  نوٲزی  منٛز  استعمال  کرنہٕ  خٲطرٕ  ﴿مسافر  ٲسِتن  پننہِ  گر  امیر،  مگر  ہرگاہ  سفرٕکِس  حالتس  منٛز  سُہ  مددُک  محتاج  سپدِ،  تیٚلہِ  یِیہِ  تَس  زکوٰۃ کہ  مَدٕ  منٛزٕ  مدد  کرنہٕ﴾  اکھ  فریضہٕ  چُھ  اللہ  تعالیٰ  سٕندِ  طرفہٕ  تہٕ  اللہ  تعالیٰ  چُھ  سورُے  کینہہ  زانن  وول  تہٕ  دانا  تہٕ  بینا۔

Mirwaiz:
  صدقات  وخٲرارتن  ہُند  مال  چُھنا  مگر  محتاجن  ہٕندِ  خٲطرٕ  بیٚیہِ  مسکینن  ہٕندِ  خٲطرٕ  بیٚیہِ  صدقاتن  ہُند  مال  وصول  کروٕنین  ہٕندِ  خٲطرٕ۔  بیٚیہِ  یُہُند  دِل  اسلامس  کُن  مٲیل  کرٕنۍ  آسن۔  بیٚیہِ  غلامن  ہٕنٛزٕ  گردنہٕ  آزاد  کرنہٕ  خٲطرٕ۔  بیٚیہِ  قرض  دارن  ہٕندِ  خٲطرٕ ۔  بیٚیہِ  خداے  سٕنٛزِ  وتہِ  اندر  جہاد  کروٕنین  ہٕندِ  خٲطرٕ  بیٚیہِ  مُسافرن  ہٕنٛدِ  خٲطرٕ،  یۅہے  چُھ  فرض  تہٕ  مُقرر  کرنہٕ  آمُت  خداے  سٕندِ  طرفہٕ۔  اللہ  تعالیٰ  چُھ  پوٚز  زانہٕ  وُن  حِکمت  وول۔

Tahir:
  بے  شک  چِھ  صدقات  (زکوٰۃ)  محض  غریبن  تہٕ  محتاجن  تہٕ  تِہِنزِ  وصولی  پیٚٹھ  مقرر  کرنہٕ  آمتیٚن  کارکُنن  تہٕ  تِتھیٚن  لُکن  خٲطرٕ  یہِندیٚن  دِلن  منٛز  اسلام  خٲطرٕاُلفت  پٲدٕ  کرُن  مقصد  آسہِ  تہٕ  (اَمہِ  مزید  یہِ  زِ)  انسٲنی  گردنہٕ  (غلٲمی  ہٕنزِ  زندگی  نِشہِ)  آزاد  کرناونس  منٛز  تہٕ  قرض  دارن  ہُنٛد  بور  والنس  منٛز  بیٚیہِ  اللہ  تعالیٰ  سٕنزِ  وَتہِ  منٛز  تہٕ  مسافرن  پیٚٹھ  (چُھ  زکوٰۃ  خرٕچ  کرُن  حق)۔  یہِ  (سورُے)  چُھ  اللہ  تعالیٰ  سٕنٛدِ  طرفہٕ  فرض  کرنہٕ  آمُت  تہٕ  اللہ  تعالیٰ  چُھ  وارٕ  پٲٹھۍ  زانن  وول  بۆڈ  حکمت  وول۔

Transliteration:
  Innam<u>a</u> a<b>l</b><u>ss</u>adaq<u>a</u>tu lilfuqar<u>a</u>i wa<b>a</b>lmas<u>a</u>keeni wa<b>a</b>lAA<u>a</u>mileena AAalayh<u>a</u> wa<b>a</b>lmuallafati quloobuhum wafee a<b>l</b>rriq<u>a</u>bi wa<b>a</b>lgh<u>a</u>rimeena wafee sabeeli All<u>a</u>hi wa<b>i</b>bni a<b>l</b>ssabeeli faree<u>d</u>atan mina All<u>a</u>hi wa<b>A</b>ll<u>a</u>hu AAaleemun <u>h</u>akeemun


Athar:
  یِمو  منٛزٕ  چِھ  کینہہ  لُکھ  یِم  پننیو  کتھو  سٍتۍ  نبی  صلی  اللہ  علیہ و سلمس  دُکھ  چِھ  دِوان۔  تہٕ  وَنان  چِھ  زِ  یِہ  شخص  چُھ  کَنہٕ لیٚڈ۔  ؤنِو،  سُہ  چُھ  تُہٕنٛدِ  رٕژرٕ  خٲطرٕ  یُتھ،  خُدایس  پیٚٹھ  چُھ  ایمان  تھاوان  تہٕ  اہلِ  ایمانن  پیٚٹھ  چُھ  اعتماد  کران  بیٚیہِ  چُھ  سراسر  رحمت  تِمن  لُکن  خٲطرٕ  یِم  تۅہیِہ  منٛزٕ  ایماندار  چِھ،  تہٕ  یِم  لُکھ  اللہ  تعالیٰ  سٕندِس  رسول  صلی  اللہ  علیہ و سلمس  دُکھ  چِھ  دِوان  تِمن  خٲطرٕ  چُھ  دگ  تُلوُن  سزا۔

Mirwaiz:
  تِمو  منافِقو  أندرٕہ  چھِ  بعض  یِم  تکلیف  چھِ  واتناوان  نبی  کریمس  کتھو  سٍتۍ،  دپان  چھِ  نعوذباللہ  کنہِ  نیڈ  سارنٕے  ہٕںٛزن  کتھن  کن  تھاوان۔  لہٰذا  چُھ  تِمن  اپُز  ؤنِتھ  دوکھہٕ  دیُن  آسان،  توٚہۍ  فرمٲوِیوکھ  کہ،  تِم  چھِ  تِہٕندِ  خٲطرٕ  بہترٕے  سارنٕے  کن  تھاوان  تِمن  چُھ  فِکرِ  تران  کُس  شخص  کمہِ  قسمٕچ  کتھ  چُھ  ونان۔  مگر  تِم  چھِ  تِہٕنزِ  فریب  پوشی  پٮ۪ٹھ  چشم  پوشی  کران۔  تِم  تِہٕنٛزن  کتھن  ایمان  انہٕ  وٕنۍ  چھِنہٕ،  بلکہ  تِم  چھِ  خداے  پاک  سٕندِس  کلامِ  پاکس  ایمان  انان  تہٕ  یقین  کران،  بیٚیہِ  چھِ  تِم  باایمانن  ہٕنٛزن  کتھن  یِمہٕ  ایماندارانہٕ  تہٕ  مُخلصانہٕ  آسان  چھےٚ  ایمان  انان  تہٕ  یقین  کران،  بیٚیہِ  چھِ  تِم  مہربان  تِمن  ہٕندِ  خٲطرٕ  یِمو  ایمان  اوٚن  تۅہیہِ  أندرٕہ،  بیٚیہِ  یِم  لوٗکھ  اِزا  تہٕ  تکلیف  واتناون  کتھو  سٍتۍ  پیغمبرِ  خدایس  تِہٕندِ  خٲطرٕ  چُھ  کڈُر  عذاب۔

Tahir:
  تہٕ  یِمَو  (منافقو)  منٛزٕ  چِھ  تِم  لُکھ  تہِ  یِم  نبی  یس  (صلی  اللہ  علیہ  وسلم)  تکلیف  چِھ  واتناوان  تہٕ  ونان  چھ  زِ  تِم  چِھ  کَن  (کنۍ  خام)۔  فرمٲوِو،  تُہٕندِ  خٲطرٕ  چِھ  رٕژرٕکۍ  کن  تِم  چِھ  اللہ  تعالیٰ  ہس  پیٚٹھ  ایمان  تھاوان  تہٕ  اہلِ  ایمانن  (ہٕنزن  کتھن)  پیٚٹھ  چِھ  پَژھ  کران  تہٕ  تۅہیہِ  منٛزٕ  یِمَو  ایمان  چُھ  اۆنمُت  تِہِندِ  خٲطرٕ  چِھ  رحمت،  تہٕ  یِم  لُکھ  رسول  اللہ  ہس  (صلی  اللہ  علیہ  وسلم،  پننہِ  بدعقیدگی،  بدگمٲنی  تہٕ  بدزبٲنی  ہٕنٛدِ  ذریعہ)  تکلیف  چِھ  واتناوان  تِہِندِ  خٲطرٕ  چُھ  دگ  تُلوُن  عذاب۔

Transliteration:
  Waminhumu alla<u>th</u>eena yu<u>th</u>oona a<b>l</b>nnabiyya wayaqooloona huwa o<u>th</u>unun qul o<u>th</u>unu khayrin lakum yuminu bi<b>A</b>ll<u>a</u>hi wayuminu lilmumineena wara<u>h</u>matun lilla<u>th</u>eena <u>a</u>manoo minkum wa<b>a</b>lla<u>th</u>eena yu<u>th</u>oona rasoola All<u>a</u>hi lahum AAa<u>tha</u>bun aleem<b>un</b>


Athar:
  یِم  لُکھ  چِھ  تۅہیِہ  برونٛہہ  کَنہِ  قسم  کھیٚوان  تاکہ  تۅہیِہ  کرنَو  رٲضۍ۔  حالانکہ  اللہ  تعالیٰ  تہٕ  تٔمۍسُند  رسولؐ  چِھ  اَمِیُک  زیادہ  حقدار  زِ  یِم  کرن  تِمن  رٲضۍ  کرنٕچ  فکر  اگر  یِم  مومن  چِھ۔

Mirwaiz:
  قسم  چھِ  ہاوان  خداے  سُند  تۅہیہِ  برونٹھ  کنہِ  توٚہۍ  رٲضۍ  کرنہٕ  خٲطرٕ،  اللہ  تعالیٰ  تہٕ  تِہُند  پیغمبر  چُھ  زیادٕہ  حق  تھاوان  تِم  کیاہ  یِن  رٲضی  کرنہٕ،  ہرگاہ  یِم  پٔزۍ  پٲٹھۍ  باایمان  آسن۔

Tahir:
  مسلمانو!  تۅہیہِ  برونٛہہ  کنہِ  چِھ  (یِم  منافق)  اللہ  تعالیٰ  سٕندۍ  قسم  کھیٚوان  تاکہ  تۅہیہِ  تھاونَو  رٲضۍ  حالانکہ  اللہ  تعالیٰ  تہٕ  تٔمۍ  سُنٛد  رسول  (صلی  اللہ  علیہ  وسلم)  چُھ  زیادٕہ  حقدار  زِ  تِم  کرن  تس  رٲضۍ  اگریم  ایمان  وٲلۍ  آسٕہَن  (تیٚلہِ  زانہن  یمِ  حقیقت  تہٕ  رسول  صلی  اللہ  علیہ  وسلمن  کرہن  رٲضۍ،  رسول  صلی  اللہ  علیہ  وسلمن  ہٕنٛدِ  رٲضۍ  آسنہٕ  سٍتی  چُھ  اللہ  تعالیٰ  رٲضۍ  گژھان  تِکیازِ  دۅشوٕنۍ  ہٕنز  رضا  چھے٘  کُنی)۔

Transliteration:
  Ya<u>h</u>lifoona bi<b>A</b>ll<u>a</u>hi lakum liyur<u>d</u>ookum wa<b>A</b>ll<u>a</u>hu warasooluhu a<u>h</u>aqqu an yur<u>d</u>oohu in k<u>a</u>noo mumineen<b>a</b>


Athar:
  کیا  یِمن  چَھنا  خبر  زِ  یُس  اللہ  تعالیٰ  تہٕ  تٔمۍ سٕندِس  رسول  صلی  اللہ  علیِہ و سلمس  سٍتۍ  مقابلہٕ  چُھ  کران،  تَس  خٲطرٕ  چُھ  جہنمُک  نار  یتھ  منٛز  سُہ  ہمیشہ  روزِ؟  یِہ  چھےٚ  سیٚٹھاہ  بٔڈ  رسوٲئی۔

Mirwaiz:
  آیا  یِمن  چھنا  خبر  زِ  یُس  اکھاہ  مُخالفت  تہٕ  مُقابلہٕ  کرِ  خدایس  تہٕ  تِہٕندِس  پیغمبرس  سٍتۍ،  بیشک  تِہٕندِی  خٲطرٕ  چُھ  نارِ  جہنم  یتھ  منٛز  تِم  ہمیشہ  روٗزِتھ  عذابس  گرفتار  سپدُن  آسہِ،  یِہے  گٔیہِ  بٔڈخوٲری۔

Tahir:
  کیا  تِمن  چھَنا  پَے  زِ  یُس  شخص  اللہ  تعالیٰ  سنٛز  تہٕ  تٔمۍ  سٕندِس  رسول  (صلی  اللہ  علیہ  وسلم)  سٕنٛز  مخالفت  چُھ  کران  تس  خٲطرٕچُھ  جہنمُک  نار  (مقرر)  یَتھ  منٛز  سُہ  ہمیشہ  روزن  وول  چُھ،  یہِ  چھے٘  زبردست  خٔجِل  خٲری۔

Transliteration:
  Alam yaAAlamoo annahu man yu<u>ha</u>didi All<u>a</u>ha warasoolahu faanna lahu n<u>a</u>ra jahannama kh<u>a</u>lidan feeh<u>a</u> <u>tha</u>lika alkhizyu alAAa<i><u>th</u></i>eem<b>u</b>


Athar:
  یِم  مُنافق  چِھ  کھۅژان،  زِ  خبر  مُسلمانن  پیٚٹھ  ما  سپدِ  کانٛہہ  تِیُتھ  سورٕہ  نٲزِل  یُس  تِہندِیٚن  دِلن  ہٕندۍ  راز  نٔنۍ  کڑِ۔  اے  نبیؐ،  یِمن  ؤنِو،  بیٚیہِ  کٔرِو  ہَزٕل،  اللہ  تعالیٰ  چُھ  تتھ  چیزس  کُھلاوَن  وول  ییٚمہِ  کِس  کُھلنَس  توٚہۍ  کھۅژان  چِھو۔

Mirwaiz:
  کھوژان  چھِ  مُنافق  مُسلمانن  پٮ۪ٹھ  گژھنہٕ  بواسطہ  نبی  کریم  صلی  اللہ  علیہ  و سلم  کانہہ  سورہ  شریفا  ہ  یا  آیہِ  کریماہ  نٲزِل  سپدُن  یُس  تِمن  خبر  کرِ  مُنافقن  ہٕنٛدین  دِلن  ہٕنٛزن  کھۅڈٕ  پھیںٛچن  ہٕنٛز،  توٚہۍ  فرمٲوِیوکھ  توٚہۍ  گٔژِھو  ٹھٹھہٕ  کران۔  پٔزۍ  پٲٹھۍ  اللہ  تعالیٰ  نٔنراوِ  تتھ  سٲرسٕے  یتھ  توٚہۍ  کھۅژان  چھِو۔

Tahir:
  منافق  چِھ  اَتھ  کتھہِ  کھۅژان  زِ  مسلمانن  پیٚٹھ  ماسپدِ  تِیُتھ  کانٛہہ  سوٗرٕہ  نٲزل  یُس  تِمن  تِمَو  کتھو  نِشہِ  باخبر  کرِ  یِمہٕ  تِمن  (منافقن)  ہٕندیٚن  دِلن  منٛز  (کٔھٹِتھ)  چھے٘۔  فرمٲوِو،  تۆہۍ  روٗزِو  مذاق  کران،  بے  شک  چُھ  اللہ  تعالیٰ  تَتھ  کتھہِ  نۆن  کڑن  وول  یَتھ  تۆہۍ  کھۅژان  چِھو۔

Transliteration:
  Ya<u>hth</u>aru almun<u>a</u>fiqoona an tunazzala AAalayhim sooratun tunabbiohum bim<u>a</u> fee quloobihim quli istahzioo inna All<u>a</u>ha mukhrijun m<u>a</u> ta<u>hth</u>aroon<b>a</b>


Athar:
  اگر  یِمن  پٕرٛژِھو  زِ  توٚہۍ  کیا  کتھہٕ  ٲسِو  کران،  تیٚلہِ  دِن  فوراً  جواب  زِ  أسۍ  ٲسۍ  اَسُنا  تہٕ  گِندُنا  کران۔  ﴿غزوۂ  تبوک  کِس  زمانس  منٛز  ٲسۍ  اکثر  منافق  پننیٚن  مجلِسن  منٛز  بِہِتھ  نبی  صلی  اللہ  علیہ و سلمس  تہٕ  مُسلمانن  مذاق  تہٕ  ٹسنہٕ  کران  تہٕ  ہزٕل  کٔرۍ  کٔرۍ  ٲسۍ  تِمن  لُکن  ہٕنز  ہمت  تہٕ  ارادٕہ  کمزور  کرنٕچ  کوشش  کران  یِمن  تِم  نیک  نیتی  سان  جہادٕ  خٲطرٕ  آمادٕہ  وُچھان  ٲسۍ۔  چنانچہِ  روایتن  منٛز  چِھ  تِہِندۍ  واریاہ  قَول  نقل  کرنہٕ  آمٕتۍ۔  مثلاً  أکِس  محفلہِ  مںٛز  ٲسۍ  منافق  بِہِتھ  ٹھٹھہٕ  مسخرِل  کران۔  أکۍ  ووٚن،  کیا  روٗمی  تہِ  چِھوا  تۅہیِہ  کینژھن  عربی ین  ہٕندۍ  پٲٹھۍ  سمٕجھ مٕتۍ؟  پگاہ  وُچھۍزِیو،  یِم  سٲری  پہلوان  یِمو  لڑنہٕ  خٲطرٕ  چُھ  تشریف  اوٚنمُت  آسن  رَزٕ  گنڈ  کٔرِتھ۔  بیٚکۍ  ووٚن،  کیُتھ  مزٕہ  یِیہِ  ییٚلہِ  پیٚٹھہٕ  ہتھ  ہتھ  کوڑٕہ  والنُک  حکم  سپدِ۔  بٚیکۍ  أکۍ  منافقن  ییٚلہِ  حضورؐ  وُچھ  جنگ  چِہ  تیٲریِہ  کران  تٔمۍ  ووٚن  یارن  دوستن،  وُچِھتوکھ  یِم،  یِم  چِھ  درٛامٕتۍ  روٗمٕکۍ  تہٕ  شامٕکۍ  قلع  فتح  کرنہِ﴾  یِمن  ؤنِو،  کیا  تُہٕنز  مسخرِل  ٲسا  خُدایس  تہٕ  تٔمۍ  سٕندیٚن  آیاتن  تہٕ  تٔمۍ  سٕندِس  رسولؐ  سٕے  سٍتۍ؟

Mirwaiz:
  ہرگاہ  توٚہۍ  پرژِھیوکھ  یِم  کتھہٕ  کیازِ  ٲسِو  توٚہۍ  کران  ضروٗر  ونن  تتھ  جواب  کہ  أسۍ  ٲسۍ  نا  مگر  کتھاہ  باتھاہ  ٹھٹھہٕ  مخولاہ  کران۔  امہِ  اندر  اوسنہٕ  اسہِ  حقیقی  معنی  مرُاد،  توٚہۍ  فرمٲوِیوکھ  کیاہ  خدایس  بیٚیہِ  تِہٕندین  آیاتن  بیٚیہِ  تِہٕنٛدِس  پیغمبرس  نسبت  ٲسِوٕہ  توٚہۍ  ٹھٹھہٕ  کران۔

Tahir:
  تہٕ  اگر  تۆہۍ  تِمن  پٕۯژھِو  تیٚلہِ  وَنن  تِم  ضرور  یی  زِ  أسۍ  ٲسۍ  صرف  (وقت  گُزارنہٕ  خٲطرٕ)  کتھ  باتھ  تہٕ  مسخری  کران۔  فرمٲوِو،  کیا  تۆہۍ  ٲسِوٕاللہ  تعالیٰ  تہٕ  تٔمۍ  سٕندیٚن  آیاتن  تہٕ  تٔمۍ  سٕندِس  رسولس  (صلی  اللہ  علیہ  وسلم)  سٍتۍ  مذاق  کران۔

Transliteration:
  Walain saaltahum layaqoolunna innam<u>a</u> kunn<u>a</u> nakhoo<u>d</u>u wanalAAabu qul abi<b>A</b>ll<u>a</u>hi wa<u>a</u>y<u>a</u>tihi warasoolihi kuntum tastahzioon<b>a</b>


Athar:
  وۅنۍ  مَہ  بنٲوِو  عذرات  تۅہیِہ  چُھو  ایمان  اَننہٕ  پتہٕ  کُفر  کوٚرمُت،  اگر  اَسہِ  تۅہیِہ  منٛزٕ  أکِس  دٔرِس  معاف  تہِ  کوٚر  مگر  دوٚیِمِس  دٔرِس  دِمَو  ضرور  أسۍ  سزا  تِکیازِ  سُہ  چُھ  مجرم۔

Mirwaiz:
  وۅنۍ  مہ  کٔرِو  یِم  بے  ہودٕ  ہ  تہٕ  لغو  عذر  تہٕ  بہانہٕ۔  بتحقیق  تۅہیہِ  کوٚرُو  کُفر  ایمان  ظٲہر  کرنہٕ  پتہٕ،  ہرگاہ  أسۍ  معاف  کرو  تۅہیہِ  أندرٕہ  أکِس  جماعتس  یِم  جُرمس  پٮ۪ٹھ  نٲدِم  تہٕ  پشیمان  سپدن  مگر  بییِس  جماعتس  کرو  ضروٗر  عذاب۔  کیازِ  تِم  روٗدۍ  بدستور  جُرم  کران۔

Tahir:
  تۆہۍ  مہَ  کٔرو (وۅنۍ)  عذُر  پیش،  بے  شک  چِھو  تۆہۍ  پننہِ  ایمان  (کہ  اظہارٕ)  پتہٕ  کٲفر  سپٕدۍ  مٕتۍ،  ہرگاہ  أسۍتۅہیہِ  منٛزٕأکِس  جمٲعژ  معاف  تہِ  کروٗ  بیٚیس  جمٲعژ  دِمَو  (تَمہِ  پتہٕ  تہِ)  عذاب  اَمہِ  وجہ  کِنۍ  زِ  تِم  ٲسۍ  مجرم۔

Transliteration:
  L<u>a</u> taAAta<u>th</u>iroo qad kafartum baAAda eem<u>a</u>nikum in naAAfu AAan <u>ta</u>ifatin minkum nuAAa<u>thth</u>ib <u>ta</u>ifatan biannahum k<u>a</u>noo mujrimeen<b>a</b>


Athar:
  مُنافق  مرد  تہٕ  منافق  زنانہٕ،  سٲری  چِھ  اکھ  أکِس  ہم  رنگ۔  بُرٲیی  ہُند  حکم  چِھ  دِوان  تہٕ  رٕژرٕ  نِشہِ  چِھ  ٹھاکھ  کران  تہٕ  پنٕنۍ  اَتھہٕ  چِھ  خیر  نِشہِ  رُکٲوِتھ  تھاوان  یِمو  مُشروو  خُداے  تہٕ  خُداین  تہِ  مٔشرٲوۍ  یِم،  پٔزۍ  پٲٹھۍ  چِھ  یِمے  منافق  فاسق۔

Mirwaiz:
  منافق  مرد  تہٕ  منافق  زنانہٕ  چھےٚ  اکھ  أکِس  نفاقس  اندر،  یچھ  کامین  ہُند  چھِ  لوٗکن  صلاح  دِوان۔  کُفر  ومُخالفتِ  اسلامٕچ  چھِ  لوٗکن  تعلیم  دِوان۔  رٔژو  کامیو  ایمان  تہٕ  متابعتِ  نبی  کریم  صلی  اللہ  علیہ  و سلم  نِشہِ  چھِکھ  پھِران  تہٕ  پتھ  رٹان،  مۅچھہِ  پننہِ  چھِ  ؤٹِتھ  تھاوان۔  خداے  سٕںٛزِ  وتہِ  اندر  چھِنہٕ  کینہہ  خرٕچ  کران،  تِمو  مشروو  خدا۔  فرماں بردٲری  نہ  کرنہٕ  سٍتۍ۔  پس  مشرٲوۍ،  تِم  خداین  پننیو  لطف  ومہربٲنیو  نِشہِ،  پٔزۍ  پٲٹھۍ  یِم  منٲفِق  چھِ  سٮ۪ٹھاہ  سرکش  تہٕ  نافرمان۔

Tahir:
  منافق  مرد  تہٕ  منافق  زنانہٕ  چھے٘  اَکھ  أکۍسٕند  (جنسہٕ  منٛزٕ)۔  یِم  لُکھ  چِھ  بُرٕ  کتھن  ہُنٛد  حکم  دِوان  تہٕ  جان  کتھو  نِشہِ  چِھ  ٹھاکھ  کران  بیٚیہِ  چِھ  پنٕنۍ  اَتھہٕ  (اللہ  تعالیٰ  سٕنزِ  وَتہِ  منٛز  خرچ  کرنہٕ  نِشہِ)  بند  تھاوان،  تِمَو  مٔشروواللہ  تعالیٰ  تہٕ  اللہ  تعالیٰ  ہن  مٔشرٲوۍتِم،  بے  شک  چِھ  منافقٕے  نافرمان۔

Transliteration:
  Almun<u>a</u>fiqoona wa<b>a</b>lmun<u>a</u>fiq<u>a</u>tu baAA<u>d</u>uhum min baAA<u>d</u>in yamuroona bi<b>a</b>lmunkari wayanhawna AAani almaAAroofi wayaqbi<u>d</u>oona aydiyahum nasoo All<u>a</u>ha fanasiyahum inna almun<u>a</u>fiqeena humu alf<u>a</u>siqoon<b>a</b>


Athar:
  یِمن  منافق  مردن  تہٕ  زنانن  تہٕ  کٲفرن  خٲطرٕ  چُھ  خُداین  نارِ  جہنمُک  وعدٕہ  کوٚرمُت،  یتھ  منٛز  یِم  ہمیشہ  روزن،  سُے  چُھ  یِہندِ  خٲطرٕ  منٲسِب،  یِمن  پیٚٹھ  چھےٚ  اللہ  تعالیٰ  سٕنز  لعنت  تہٕ  یِہندِ  خٲطرٕ  چُھ  قٲیِم  روزن  وول  عذاب۔

Mirwaiz:
  وعدٕہ  کوٚر  اللہ  تعالیٰ  ہن  مُنٲفق  مردن  تہٕ  مُنٲفق  زنانن  بیٚیہِ  ننہِ  وانہٕ  کٲفرن  جہنمُک  یتھ  منٛز  تِم  ہمیشہ  روزن،  سُے  نارِ  جہنم  چُھ  تِمن  بس،  تِم  کٔرۍ  اللہ  تعالیٰ  ہن  دوٗر  پننہِ  رحمت  نِشہِ۔  بیٚیہِ  چُھ  تِہٕندِ  خٲطرٕ  ہمیشہ  روزٕ  وُن  عذاب۔

Tahir:
  اللہ  تعالیٰ  ہن  چُھ  منافق  مردن  تہٕ  منافق  زنانن  تہٕ  کٲفرن  سٍتۍ  جہنم  کہ  نارُک  وعدٕہ  کۆرمُت  (تِم)  روزن  تَتھ  منٛز  ہمیشہ،  سُہ  (نار)  چُھ  تِمن  کٲفی،  بیٚیہِ  چھے٘  اللہ  تعالیٰ  ہن  تِمن  پیٚٹھ  لعنت  کٔرمٕژ  تہٕ  تِہِندِ  خٲطرٕ  چُھ  ہمیشہ  برقرار  روزن  وول  عذاب۔

Transliteration:
  WaAAada All<u>a</u>hu almun<u>a</u>fiqeena wa<b>a</b>lmun<u>a</u>fiq<u>a</u>ti wa<b>a</b>lkuff<u>a</u>ra n<u>a</u>ra jahannama kh<u>a</u>lideena feeh<u>a</u> hiya <u>h</u>asbuhum walaAAanahumu All<u>a</u>hu walahum AAa<u>tha</u>bun muqeem<b>un</b>


Athar:
  تۅہیِہ  لُکن  ہٕندۍ  رنگ  ڈھنگ  چِھ  تِمے  یِم  تُہٕندیٚن  بروٗنٹھمیٚن  ہٕندۍ  ٲسۍ  تِم  ٲسۍ  تُہٕندِ  کھۅتہٕ  زیادٕہ  زور  آور  تہٕ  تُہٕندِ  کھۅتہٕ  زیادہ  مال  اولادٕ  وٲلۍ،  پتہٕ  تُلۍ  تِمو  دنیا ہس  منٛز  پننہِ  حصٕکۍ  مزٕہ  تہٕ  تۅہیِہ  تہِ  تُلِو  پننہِ  حصٕکۍ  مزٕہ  تِتھے  پٲٹھۍ  یِتھہ  پٲٹھۍ  تِمو  ٲسۍ  تُلِمٕتۍ،  تہٕ  تِتھہِ نٕے  بحثن  منٛز  ٲو  توٚہۍ  تہِ  ہیٚنہٕ  یِتھیٚن  بحثن  منٛز  تِم  ٲسۍ  ہیٚنہٕ  آمٕتۍ،  لہٰذا  سپُد  تِہُند  انجام  یِہ  زِ  دُنیا ہس  تہٕ  ٲخرتس  منٛز  یِکینژھاہ  تِمو  کوٚرمُت  کرٛوومُت  اوس  تہِ  سپُد  ضائع  تہٕ  تِمے  چِھ  خسارس  منٛز۔

Mirwaiz:
  اے  مُنافِقو  توٚہۍ  چھِو  تِمن  لوٗکن  ہی  یِم  تۅہیہِ  بروںٹھ  گُذرے۔  تِم  ٲسۍ  طاقت  وتوانٲیی  کِنۍ  تُہٕندِ  کھۅتہٕ  زیادٕہ  بیٚیہِ  ٲسۍ  تُہٕندِ  کھۅتہٕ  زیادٕہ  مالہٕ  کِنۍ  بیٚیہِ  اولادٕ  کِنۍ،  پس  تُل  تِمو  تمتع  پننہِ  نصیب  موجوٗب،  توٚہۍ  تہِ  تُلِو  تمتع  پننہِ  نصیب  موجوٗب،  یِتھہٕ  پٲٹھۍ  تِمو  تمتع  تُل  پننہِ  نصیب  موٗجوٗب  یِم  تۅہیہِ  بروٹھ  ٲسۍ،  توٚہۍ  تہِ  ژٲو  یچھ  کامین  اندر  تِتھہٕ  پٲٹھۍ  یِتھہٕ  پٲٹھۍ  تِم  ژامٕتۍ  ٲسۍ،  یِمے  لوٗکھ  گٔے  تِم  یِمن  ہٕنٛزٕ  رٕژٕ  عملہٕ  ضایع  گٔیہِ  دنیاہس  اندر  تہِ  ٲخرتس  اندر  تہِ،  یِمے  چھِ  بیٚیہِ  تاون  زد  دنیا  و  ٲخرت  کہ  راحت  و  آرام  نِشہِ  محروم۔

Tahir:
  (اے  منافقو!  تۆہۍ)  چِھو  تِمن  لُکن  ہِوۍ  یِم  تۅہیہِ  برونٛہہ  ٲسۍ۔  تِم  ٲسۍ  تُہٕندِ  کھۅتہٕ  زیادٕہ  طاقت  ور  تہٕ  مال  و  اولادن  منٛز  سیٚٹھاہ  تۅہیہِ  برونٛہہ۔  پتہٕ  تُل  تِمَو  پننہِ  (دُنیٲوی)  حصہٕ  نِشہِ  فٲیدٕہ  لہٰذاچِھو  تۆہۍ  (تہِ)  پننہِ  حصہٕ  نِشہِ  (تِتھے  پٲٹھۍ)  فٲیدٕہ  تُلان  یِتھہٕ  پٲٹھۍ  تۅہیہِ  برونٛہہ  لُکو  اوس  (دنیا  کہ  میچھر  کہِ)  پننہِ  مقرر  حصہٕ  نِشہِ  فٲیدٕہ  تُلمُت  بیٚیہِ  چِھو  تۆہۍ  (تہِ  تِتھے  پٲٹھۍ)  بٲطلس  منٛز  دٲخل  تہٕ  ڈُلہٕ  گٔمٕتۍ  یِتھہٕ  پٲٹھۍ  تِم  بٲطلس  منٛز  دٲخل  تہٕ  ڈُلہٕ  گٔمٕتۍ  ٲسۍ۔  تِمن  لُکن  ہٕنٛدۍ  اعمال  گٔے  دُنیاہس  منٛز  تہٕ  ٲخرتس  منٛز  برباد  تہٕ  تِمَے  لُکھ  چِھ  خسارس  منٛز۔

Transliteration:
  Ka<b>a</b>lla<u>th</u>eena min qablikum k<u>a</u>noo ashadda minkum quwwatan waakthara amw<u>a</u>lan waawl<u>a</u>dan fa<b>i</b>stamtaAAoo bikhal<u>a</u>qihim fa<b>i</b>stamtaAAtum bikhal<u>a</u>qikum kam<u>a</u> istamtaAAa alla<u>th</u>eena min qablikum bikhal<u>a</u>qihim wakhu<u>d</u>tum ka<b>a</b>lla<u>th</u>ee kh<u>ad</u>oo ol<u>a</u>ika <u>h</u>abi<u>t</u>at aAAm<u>a</u>luhum fee a<b>l</b>dduny<u>a</u> wa<b>a</b>l<u>a</u>khirati waol<u>a</u>ika humu alkh<u>a</u>siroon<b>a</b>


Athar:
  کیا  یِمن  نِشہِ  وٲژنا  یِہٕندیٚن  بروٗنٹھمیٚن  لُکن  ہٕنز  تٲریخ؟  نوحؑ  سُند  قوم،  عاد،  ثمود،  ابراہیمؑ  سُند  قوم،  مَدٛیَن ہکۍ  لُکھ  تہٕ  تِمہٕ  بستیِہ  یِمہٕ  دُبہٕ  آیِہ  پِھرنہٕ۔  ﴿یعنی  قومِ  لوط  چِہ  بستیِہ  یِمہٕ  دُبہٕ  کٔرِتھ  آیِہ  تھاونہٕ۔﴾  تِہِندۍ  رسول  آے  تِمن  نِشہِ  ٹاکارٕہ  نشٲنیِہ  ہیٚتھ،  پتہٕ  ٲس  نہٕ  یِہ  اللہ  تعالیٰ  سٕنز  کٲم  زِ  تِمن  پیٚٹھ  کرِہے  ظلم  مگر  تِم  ٲسۍ  پانے  پانس  پیٚٹھ  ظلم  کرن  وٲلۍ۔

Mirwaiz:
  کیاہ  یِمن  چھنا  وٲژمٕژ  تِمن  لوٗکن  ہٕنٛدِ  گلنٕچ  خبر  یِم  یِمن  برونٹھ  ٲسۍ  قومِ  نوحچ،  قومِ  عادٕچ  تہٕ  قومِ  ثمودٕچ۔  بیٚیہِ  قومِ  ابراہیمٕچ۔  بیٚیہِ  شہرِ  مدینہٕ  کین  لوٗکن،  بیٚیہِ  قومِ  لوطٕچ  یِمن  ہٕنٛزن  بستین  تلُک  پٮ۪ٹھ  سپُد،  تِمن  نِشہِ  تہِ  آیے  پیغمبر  تِہٕنٛزٕ  ننہِ  دلیلہٕ  ہیٚتھ۔  مگر  تِمو  کٔر  نافرمٲنی  سٍتۍ  گٔے  برباد  تہٕ  ہلاک،  امہِ  بربٲدی  سٍتۍ  کوٚر  نہٕ  اللہ  تعالیٰ  ہن  تِمن  پٮ۪ٹھ  کینہہ  ظلم،  تِم  ٲسۍ  پننین  پانن  پٮ۪ٹھ  پانے  ظلم  کران  خداے  سٕنٛز  نافرمٲنی  کرنہٕ  سٍتۍ۔  یِمن  مُنافقن  ہُند  تہِ  گژِھہ  کھوژُن  اتھ  عذابس۔

Tahir:
  کیا  یِمن  نِشہِ  وٲژ  نا  تِمن  لُکن  ہٕنز  خبر  یِم  یِمن  برونٛہہ  ٲسۍ،  قوم  نوح  تہٕ  عاد  تہٕ  ثمود  تہٕ  قومِ  ابراہیم  تہٕ  مُدّینکۍ  روزن  وٲلۍ  بیٚیہِ  تِمن  بستی  ین  ہٕنٛدۍ  روزن  وٲلۍ  یِمہٕ  دُبہٕ  آیہِ  پھِرنہٕ،  تِمن  نِشہِ  (تہِ)  ٲسۍ  تِہِندۍ  رسول  ٹاکارٕہ  نشٲنِیہِ  ہیٚتھ  آمٕتۍ  (مگر  تِمَو  کٔر  نافرمٲنی)  پتہٕ  اوس  نہٕ  اللہ  تعالیٰ  تِیُتھ  زِ  تِمن  پیٚٹھ  کرِہے  ظلم  مگر  تِم  ٲسۍ  (حقس  انکار  کرنہٕ  کِنۍ)  پانس  پیٚٹھ  پانے  ظلم  کران۔

Transliteration:
  Alam yatihim nabao alla<u>th</u>eena min qablihim qawmi noo<u>h</u>in waAA<u>a</u>din wathamooda waqawmi ibr<u>a</u>heema waa<u>s</u><u>ha</u>bi madyana wa<b>a</b>lmutafik<u>a</u>ti atathum rusuluhum bi<b>a</b>lbayyin<u>a</u>ti fam<u>a</u> k<u>a</u>na All<u>a</u>hu liya<i><u>th</u></i>limahum wal<u>a</u>kin k<u>a</u>noo anfusahum ya<i><u>th</u></i>limoon<b>a</b>


Athar:
  مومن  مرد  تہٕ  مومن  مستوراتہٕ،  یِم  سٲری  چِھ  اکھ  أکِس  رفیق،  رٕژرُک  چِھ  حکم  دِوان  تہٕ  بُرٲیی  نِشہِ  چِھ  رُکاوان،  نماز  چِھ  قٲیِم  کران،  تہٕ  زکوٰۃ  چِھ  دِوان  بیٚیہِ  چِھ  اللہ  تعالیٰ  تہٕ  تٔمۍ  سٕندِس  رسولؐ  سٕنز  اطاعت  کران،  یِم  چِھ  تِم  لُکھ  یِمن  پیٚٹھ  ضرور  اللہ  تعالیٰ  سٕنز  رحمت  نٲزِل  سپدِ،  پٔزۍ پٲٹھۍ  چُھ  اللہ  تعالیٰ  سارِنٕے  پیٚٹھ  غٲلب  بیٚیہِ  حکیم  تہٕ  دانا۔

Mirwaiz:
  باایمان  مرد  تہٕ  باایمان  زنانہٕ  یِم  چھِ  أڈۍ  اڈین  ہٕنٛدۍ  دینی  رفیق  تہٕ  دوست،  یِم  چھِ  رٕژن  کامین  ہُند  امر  کران  یچھ  کامیو  نِشہِ  رٹان،  بیٚیہِ  چھِ  تِم  نٮ۪ماز  برپا  تھاوان  بیٚیہِ  زکوٰۃ  اداکران،  بیٚیہِ  چھِ  حکم  مانان  خداے  سٕںٛدۍ  بیٚیہِ  تِہٕندِس  پیغمبرٕہ  سٕنٛدۍ،  یِمے  لوٗکھ  گٔے  تِم  یِمن  پٮ۪ٹھ  ضروٗراللہ  تعالیٰ  رحم  کرِ،  بیشک  اللہ  تعالیٰ  چُھ  سٮ۪ٹھاہ  غٲلِب  سٮ۪ٹھاہ  حِکمت  وول۔

Tahir:
  تہٕ  اہلِ  ایمان  مرد  تہٕ  اہلِ  ایمان  خاتونہ  چھے٘  اَکھ  أکۍ  سٕندۍ  رفیق  تہٕ  مددگار۔  تِم  چِھ  جان  کتھن  ہُنٛد  حکم  دِوان  تہٕ  بُرٕ  کتھو  نِشہِ  چھ  ٹھاکھ  کران  بیٚیہِ  چِھ  نماز  قٲیِم  تھاوان  تہٕ  زکوٰۃ  چِھ  دِوان  بیٚیہِ  چِھ  اللہ  تعالیٰ  تہٕ  تٔمۍ  سٕندِس  رسول  (صلی  اللہ  علیہ  وسلم)  سٕنٛز  اطاعت  کران،  یِمنٕے  لُکن  پیٚٹھ  کرِ  اللہ  تعالیٰ  عنقریب  رحم،  بے  شک  چُھ  اللہ  تعالیٰ  بۆڈ  غٲلب  سیٚٹھاہ  حکمت  وول۔

Transliteration:
  Wa<b>a</b>lmuminoona wa<b>a</b>lmumin<u>a</u>tu baAA<u>d</u>uhum awliy<u>a</u>o baAA<u>d</u>in yamuroona bi<b>a</b>lmaAAroofi wayanhawna AAani almunkari wayuqeemoona a<b>l</b><u>ss</u>al<u>a</u>ta wayutoona a<b>l</b>zzak<u>a</u>ta wayu<u>t</u>eeAAoona All<u>a</u>ha warasoolahu ol<u>a</u>ika sayar<u>h</u>amuhumu All<u>a</u>hu inna All<u>a</u>ha AAazeezun <u>h</u>akeem<b>un</b>


Athar:
  یِمن  مومن  مردن  تہٕ  مومن  مستوراتن  سٍتۍ  چُھ  اللہ  تعالیٰ  سُند  وعدٕہ  زِ  یِمن  دِیِہ  تِتھۍ  باغ  یِمن  بٔنۍ کِنۍ  کۅلہٕ  آسن  پکان  تہٕ  یِم  روزن  ہمیشہ  یِمن  منٛز۔  یِمن  سدا  بہار  باغن  منٛز  آسن  یِمن  خٲطرٕ  پاکیزٕہ  قیام  گاہ،  تہٕ  سارِوٕے  کھۅتہٕ  کھٔسِتھ  یِہ  زِ  اللہ  تعالیٰ  سٕنز  خۅشنودی  سپدِ  یِمن  حٲصل۔  یٔہے  چھےٚ  بٔڈ  کامیٲبی۔

Mirwaiz:
  وعدٕہ  کوٚر  اللہ  تعالیٰ  ہن  باایمان  مردن  تہٕ  باایمان  زنانن  تِمن  جنتن  ہُند  یِمن  منٛزٕ  جۅیہِ  پکان  آسن،  تِمنٕے  جنتن  منٛز  روزن  ہمیشہ،  بیٚیہِ  نفیس  نفیس  مکانن  ہُند،  ہمیشہ  روزنہٕ  کین  جنتن  منٛز،  بیٚیہِ  رضا  مندی  اللہ  تعالیٰ  سٕنٛز۔  سۅ  چھےٚ  نعمتو  أندرٕ  بٔڈۍ  نعمت،  یہے  گٔیہِ  بٔڈۍ  رستگٲری  تہٕ  کامیٲبی۔

Tahir:
  اللہ  تعالیٰ  ہن  چُھ  مومن  مردن  تہٕ  مومن  خاتونن  سٍتۍ  جنتن  ہُنٛد  وعدٕہ  کۆرمُت  یِمن  بٔنۍ  کِنۍ  کۅلہٕ  چھے٘  پکان،  تِم  چِھ  تِمن  منٛز  ہمیشہ  روزن  وٲلۍ  تہٕ  تِتھیٚن  پاکیزٕہ  مکانن  ہُنٛد  تہِ  (چُھنکھ  وعدٕہ  کۆرمُت)  یِم  جنت  کِس  خاص  مقامس  پیٚٹھ  پوشہِ  وُنہِ  بہارٕکیٚن  باغن  منٛز  چِھ،  تہٕ  (بیٚیہِ)  چھے٘  اللہ  تعالیٰ  سٕنز  رضا  تہٕ  خۅشنودی  (تِمَو  تمام  نعمتو  کھۅتہٕ)  کٔھسِتھ  (یۅسہٕ  بَڑِ  اجرٕ  رٔنگۍ  نصیب  سپدِ)،  یٔہے  چھے٘  زبردست  کامیٲبی۔

Transliteration:
  WaAAada All<u>a</u>hu almumineena wa<b>a</b>lmumin<u>a</u>ti jann<u>a</u>tin tajree min ta<u>h</u>tih<u>a</u> alanh<u>a</u>ru kh<u>a</u>lideena feeh<u>a</u> wamas<u>a</u>kina <u>t</u>ayyibatan fee jann<u>a</u>ti AAadnin wari<u>d</u>w<u>a</u>nun mina All<u>a</u>hi akbaru <u>tha</u>lika huwa alfawzu alAAa<i><u>th</u></i>eem<b>u</b>


Athar:
  ﴿ییتہِ  پیٚٹھہٕ  چِھ  تِم  آیات  شروع  سپدان  یِم  غزوۂ  تبوک  پتہٕ  چِھ  نٲزِل  سپٕدۍمٕتۍ﴾  اے  نبیؐ،  کُفارن  تہٕ  منافقن  دۅشوٕنۍ  سٍتۍ  کٔرِو  پوٗرٕ  طاقتہٕ  سان  مقابلہٕ  تہٕ  یِمن  سٍتۍ  یِیِو  سختی  سان  پیش،  ٲخرکار  چُھ  یُہُند  ٹھکانہٕ  جہنم  تہٕ  سۅ  چھےٚ  بدترین  روزن  جاے۔

Mirwaiz:
  اے  پیغمبر  برحق  جہاد  کٔرِو  کٲفرن  تہٕ  مُنافِقن  سٍتۍ۔  بیٚیہِ  کٔرِو  دُرشتی  تہٕ  سختی  تِمن  پٮ۪ٹھ،  تِہٕنٛز  جاے  چھےٚ  جہنم  کٲژاہ  یچھ  جایاہ  چھےٚ  سۅ  تِہٕندِ  واتنہٕ  خٲطرٕ۔

Tahir:
  اے  نبی  (معظم!)  تۆہۍ  کٔرِو  (اسلام  دشمنی  پیٚٹھ  وۆتھۍ  مٕتیٚن)  کٲفرن  تہٕ  منافقن  سٍتۍ  جہاد  تہٕ  (اَمن  دشمنی،  فسادانگیزی  تہٕ  ظلم  و  زیادتی  ہُنٛد  اَتُر  کرنہٕ  مُوجوب)  کٔرِو  تِمن  پیٚٹھ  سختی،تہٕ  تِہُنٛد  ٹھکانہٕ  چُھ  جہنم،  تہٕ  سُہ  چُھ  ناکارٕہ  ٹھکانہٕ۔

Transliteration:
  Y<u>a</u> ayyuh<u>a</u> a<b>l</b>nnabiyyu j<u>a</u>hidi alkuff<u>a</u>ra wa<b>a</b>lmun<u>a</u>fiqeena wa<b>o</b>ghlu<i><u>th</u></i> AAalayhim wamaw<u>a</u>hum jahannamu wabisa alma<u>s</u>eer<b>u</b>


Athar:
  یِم  لُکھ  چِھ  اللہ  تعالیٰ  سُند  قسم  کھے  کھے  وَنان  زِ  اَسہِ  ؤنۍ  نہٕ  سۅ  کتھ،  حالانکہ  یِمو  چھےٚ  ضرور  سۅ  کٲفرانہٕ  کتھ  ؤنِمٕژ  ﴿سۅ  کتھ  کیا  ٲس  یتھ  کُن  یتھ  جایِہ  اشارہ  چُھ  کرنہٕ  آمُت،  اَتھ  متعلق  چِھنہٕ  اسہِ  نِشہِ  یقینی  معلومات  وٲتِمٕتۍ  کینہہ،  البتہٕ  چھےٚ  یِژھن  کٲفرانہٕ  کتھن  متعلق  واریاہن  روایتن  منٛز  ذکر  آمٕژ  یِم  تمہِ  وقتہٕ  منافقو  کرِمَژٕ  آسہِ۔  مثلاً  أکۍ  منافقن  ووٚن  أکِس  مسلمان  نوجوانس  سٍتۍ  کتھ  کران  کران  زِ  اگر  واقعی  تہِ  سورُے  کینہہ  پوٚز  چُھ  یُس  یِہ  شخص  ﴿نبیؐ﴾  پیش  چُھ  کران  تیٚلہِ  چِھ  أسۍ  سٲری  خَرو  کھۅتہٕ  تہِ  بدتر۔  بیٚیہِ  أکِس  روایتس  منٛز  چُھ  زِ  تبوک  کِس  سفرس  دوران  رٲو  نبی  صلی  اللہ  علیہ و سلمن  ہٕنز  اوٗنٹِنۍ  أکِس  جایِہ۔  تمہِ  وقتہٕ  کٔرۍ  منافقو  پننہِ  مجلسہِ  منٛز  بِہِتھ  سیٚٹھاہ  مذاق  تہٕ  ووٚنُکھ  پانہٕ  وٲنۍ  زِ،  یِم  حضرت  چِھ  آسمان  چِہ  خبرٕ  بوزناوان  مگر  یِمن  چَھنہٕ  پننہِ  اوٗنٹنہِ  ہٕنز  کانٛہہ  خبر  زِ  سۅ  کتہِ  چھےٚ  وُنۍ  کیٚنس۔﴾  تِم  سپدۍ  اسلام  قبول  کرنہٕ  پتہٕ  کُفرٕکۍ  مُرتَکب  تہٕ  تِمو  کوٚر  تِکینژھاہ  کرنُک  ارادٕہ  یِہ  تِمو  کٔرِتھ  ہیوٚک  نہٕ۔  ﴿یِہ  اشارہ  چُھ  تِمن  سٲزِشن  کُن  یِمہٕ  مُنافقو  غزوۂ  تبوک کہ  وقتہٕ  آسہٕ  کرِمژٕ۔  أکِس  موقعس  پیٚٹھ  بنٲو  تِمو  یِہ  سِکیم  زِ  رٲتۍ  کِیُتھ  لگاوَن  سفرس  دوران  حضور  صلی  اللہ  علیہ و سلمس  کُنہِ  کھیِہ  منٛز۔  تِمو  اوس  پانہٕ  وٲنۍ  یِتہِ  فٲصلہٕ  کوٚرمُت  زِ  اگر  تبوکس  منٛز  مسلمانو  شکست  کھیوٚو  تیٚلہِ  تھاوَن  فوراً  مدینس  منٛز  عبد  اللہ  بن  ابی  سٕندِس  کلس  پیٚٹھ  شٲہی  تاج﴾  یُہُند  یِہ  سورُے  شرارت  چُھنا  أتھۍ  کتھہِ  پیٚٹھ  زِ  خُداین  تہٕ  تٔمۍ  سٕندۍ  رسول  صلی  اللہ  علیہ و سلمن  بنٲوۍ  یِم  پننہِ  فضلہٕ  سٍتۍ  غنی!  وۅنۍ  اگر  یِم  پننہِ  رٔوِشہِ  نِشہِ  باز  یِن،  تیٚلہِ  چُھ  یِہ  یِہندۍ  خٲطرٕ  بہتر،  تہٕ  اگر  یِم  باز  پھیرۍ  نہٕ  تیٚلہِ  دِیِہ  اللہ  تعالیٰ  یِمن  سیٚٹھاہ  دگ  تُلوُن  سزا،  دُنیا ہس  منٛز  تہِ  تہٕ  ٲخرتس  منٛز  تہِ،  تہٕ  زمینس  منٛز  چُھنہٕ  کانٛہہ  یُس  یِمن  حمایتی  تہٕ  مددگار  آسہِ۔

Mirwaiz:
  یِم  مُنافِق  چھِ  قسم  ہاوان  خداے  سُند  کہ  اسہِ  ووٚن  نہٕ  تمہِ  قسمُک  کینہہ  ییمیُک  تۅہیہِ  پیغام  ووت۔  مثلاًیہِ  کتھ  کہ  تِم  ٲسۍ  دپان  أسۍ  کرون  شہید  حضرتِ  محمد  صلی  اللہ  علیہ  و سلم،  بیشک  وَنہِ  تِمو  کُفرٕچہ  کتھہٕ  یچھ  لفظو  نسبت  بذاتِ  مُقدس  حضرتِ  محمد  صلی  علیہ  و سلم  یا  تِہٕندِ  قتلُک  ارادٕہ  کرُن۔  یِتہِ  گو  کُفرٕے،  اسلام  ظٲہر  کٔرِتھ  کوٚرُکھ  کُفر،  بیٚیہِ  کریوکھ  قصد  تمہِ  کُےیِنہٕ  حٲصل  سپدُکھ۔  جنگِ  تبوک  نِشہِ  واپسی  اندر  کریوکھ  قصد  بے  خبری  اندر  نبی  کریمس  پٮ۪ٹھ  حملہٕ  کٔرِتھ  تِہٕندِ  شہادتُک  مگر  تتھ  منٛز  سپٕدۍ  ناکام ۔  تمِہ  ساعتہٕ  ٲسۍ  نبی  کریمس  سٍتۍ  حذیفہ  بن  یمان  بیٚیہِ  عمار  بن  یاسِر۔  لشکرٕ  نِشہِ  الگ  سپدِتھ  ییٚلہٕ  نبی  کریم  صلی  اللہ  علیہ  و سلم  اکہ  کۅہہ  پٮ۪ٹھۍ  ٲسۍ  ترُن  یژھان۔  باہ  شخص  یِم  منافِقو  أندرٕ  یِم  نقاب  پوش  ٲسۍ،  یُتھنہٕ  کانہہ  تِمن  پرزٕ  ناوِہا۔  تِم  دورے  یِمن  ترین  صاحبن  پتہٕ،  چنانچہ  عمار  بن  یاسر  کوٚر  تِمَو  گیر۔  حذیفہ  بن  یمان  روٗدۍ  تِہٕندین  اوٹن  ہٕندۍ  چٲنٹۍ  دگان  یوٚتانۍ  تِم  سٲرِی  ژٔلۍ۔  نبی  کریم  صلی  اللہ  علیہ  و سلمو  فرموو  تِمن  بہن  ﴿12﴾  شخصن  ہٕندۍ  ناو  پننین  دۅن  رفیقن۔  مگر  فرموو  ہکھ  ونُن  گژِھنہٕ  کٲنسہِ،  بیٚیہِ  ہیٚوت  نہٕ  تِمو  کُنہِ  چیزُک  انتقام  مگر  ییٚمہِ  کُے  اللہ  تعالیٰ  ہن  تہٕ  تِہٕندۍ  پیغمبر  ن  کیاہ  کٔرۍ  یِم  مُنافق  مالدار  تہٕ  دولت  مند  پننہِ  فضلہٕ  سٍتۍ۔  تمہِ  کُے  بدلہٕ  چھِ  یِم  ہوران۔  خدایس  تہٕ  رسولس  سٍتۍ  دغابٲزی  کران،  پس  ہرگاہ  تِم  مُنٲفِق  توبہٕ  کرن  یِمو  حرکاتو  نِشہِ  باز  یِن  بصدقِ  دِل  سپدن  مسلمان  تہِ  گژِھہ  تِہٕندِ  خٲطرٕ  بہتر۔  ہرگاہ  تِم  رو  گردٲنی  کرن  بدستور  روزن  دغابٲزی  کران  اللہ  تعالیٰ  کرِ  تیٚلہِ  یِمن  سخت  عذاب  دنیاہس  اندر  تہِ  ٲخرتس  اندر  تہِ،  بیٚیہِ  چُھنہٕ  تِمن  تمام  روے  زمینس  اندر  کانہہ  دوستاہ  نہ  کانہہ  مددگاراہ۔

Tahir:
  (یِم  منافق)  چِھ  اللہ  تعالیٰ  سٕندۍ  قسم  کھیٚوان  زِ  تِمَو  وۆن  نہٕ  (کِہِنۍ)  ییٚلہِ  زن  تِمَو  پٔزۍپٲٹھۍ  کلمہ  کفر  وۆن  تہٕ  تِم  سپٕدۍ  پَننہِ  اسلام  (ظٲہر  کرنہٕ)  پتہٕ  کٲفر  تہٕ  تِمَو  اوس  (کینٛژھن  تکلیف  دِنہٕ  واجِنیٚن  کتھن  ہُنٛد)  ارادٕہ  (تہِ)  کۆرمُت  یِم  نہٕ  تِمن  حٲصل  گٔیہِ  تہٕ  تِمَو  ہیۆک  نہٕ  (اسلام  تہٕ  رسول  صلی  اللہ  علیہ  وسلمن  ہٕنزِ  عملہِ  منٛزٕ)  بیٚیہِ  کانٛہہ  چیز  ناپسند  کٔرِتھ  اَمہِ  وَرٲے  زِ  تِم  ٲسۍ  اللہ  تعالیٰ  ہن  تہٕ  تٔمۍ  سٕندۍ  رسولن  (صلی  اللہ  علیہ  وسلم)  پننہِ  فضل  سٍتۍ  مالا  مال  کٔرِمٕتۍ،  لہٰذا  اگر  یِم  (وُنہِ  تہِ)  توبہٕ  کرن  تیٚلہِ  چُھ  یہِندِ  خٲطرٕ  بہتر  تہٕ  اگر  (یِتھے  پٲٹھۍ)  روگردان  روزن  تیٚلہِ  کرِ  اللہ  تعالیٰ  یِمن  دنیاہس  تہٕ  ٲخرتس  (دۅشوٕنۍ  زندگی  ین)  منٛز  دگ  تُلوٕنِس  عذابس  منٛز  مبتلا  تہٕ  یہِندِ  خٲطرٕ  آسہِ  نہٕ  زمینس  منٛز  نَہ  کانٛہہ  دوست  تہٕ  نَہ  کانٛہہ  مددگار۔

Transliteration:
  Ya<u>h</u>lifoona bi<b>A</b>ll<u>a</u>hi m<u>a</u> q<u>a</u>loo walaqad q<u>a</u>loo kalimata alkufri wakafaroo baAAda isl<u>a</u>mihim wahammoo bim<u>a</u> lam yan<u>a</u>loo wam<u>a</u> naqamoo ill<u>a</u> an aghn<u>a</u>humu All<u>a</u>hu warasooluhu min fa<u>d</u>lihi fain yatooboo yaku khayran lahum wain yatawallaw yuAAa<u>thth</u>ibhumu All<u>a</u>hu AAa<u>tha</u>ban aleeman fee a<b>l</b>dduny<u>a</u> wa<b>a</b>l<u>a</u>khirati wam<u>a</u> lahum fee alar<u>d</u>i min waliyyin wal<u>a</u> na<u>s</u>eer<b>in</b>


Athar:
  یِمن  منٛز  چِھ  کینہہ  تِتھۍ  تہِ  یِمو  خُدایس  سٍتۍ  عہد  اوس  کوٚرمُت  زِ  اگر  تٔمۍ  پننہِ  فضلہٕ  سٍتۍ  أسۍ  نوٲزۍ  تیٚلہِ  کرو  أسۍ  خیرات  بیٚیہِ  بنو  صالح۔

Mirwaiz:
  یِمو  منافقو  أندرٕہ  چھِ  تِم  یِمو  خدایس  سٍتۍ  عہد  کوٚرمُت  اوس  زِ  ہرگاہ  اللہ  تعالیٰ  اسہِ  عطا  کرِ  پنُن  فضل  یعنی  مال  ودولت،  أسۍ  کرو  ضروٗر  خٲرات  و  صدقات  بیٚیہِ  بنو  أسۍ  نیکو  کارو  أندرٕہ۔

Tahir:
  تہٕ  تِمن  (منافقن)  منٛز  چِھ  (کینہہ)  تِم  تہِ  یِمَو  اللہ  تعالیٰ  ہس  سٍتۍ  عہد  اوس  کۆرمُت  زِ  ہرگاہ  تٔمۍ  اَسہِ  پننہِ  فضل  سٍتۍ  (مال)  عطاکۆر  تیٚلہِ  کرَو  ضرورأسۍ  (تٔمۍ  سٕنزِ  وَتہِ  منٛز)  خٲرات  تہٕ  بنو  ضرور  نیکو  کارو  منٛزٕ۔

Transliteration:
  Waminhum man AA<u>a</u>hada All<u>a</u>ha lain <u>a</u>t<u>a</u>n<u>a</u> min fa<u>d</u>lihi lana<u>ss</u>addaqanna walanakoonanna mina a<b>l</b><u>ssa</u>li<u>h</u>een<b>a</b>


Athar:
  مگر  ییٚلہِ  خُداین  پننہِ  فضلہٕ  سٍتۍ  تِم  دولت  مند  بنٲوۍ۔  پتہٕ  لوگ  تِمَو  بخل  کرُن،  تہٕ  پننہِ  عہدٕ  نِشہِ  پھیٖرۍ  تِتھہٕ  پٲٹھۍ  زِ  یِمن  چُھنہٕ  اَمِیُک  پرواے  تام۔

Mirwaiz:
  ادٕ  ییٚلہِ  اللہ  تعالیٰ  ہن  عطا  کوٚر  تِمن  پنُن  فضل  یعنی  مال  تتھ  منٛز  کوٚرُکھ  بخل۔  بیٚیہِ  پھِرُکھ  بُتھ۔  تِم  ٲسۍ  ہمیشہ  بُتھ  پھِروٕنۍ۔

Tahir:
  وۅنۍ  ییٚلہِ  تٔمۍ  تِمن  پننہِ  فضل  سٍتۍ  (مال)  بخُش  (پتہٕ)  لوگ  تِمَو  اَتھ  منٛز  بخل  کرُن  تہٕ  تِم  پھیٖرۍ  (پننہِ  عہدٕ  نِشہِ)  روگردٲنی  کرِتھ۔

Transliteration:
  Falamm<u>a</u> <u>a</u>t<u>a</u>hum min fa<u>d</u>lihi bakhiloo bihi watawallaw wahum muAAri<u>d</u>oon<b>a</b>


Athar:
  نتیجہ  درٛاو  یِہ  زِ  خُداین  بیٚہنوو  تِہندیٚن  دِلن  منٛز  نِفاق،  یُس  تٔمۍ  سٕندِس  خدمتس  منٛز  تِہنزِ  پیشی  ہٕندِس  دۅہس  تام  تِمن  پتے  روزِ  تِہنزِ  امہِ  وعدٕہ  خلٲفی  کِنۍ  یوسہٕ  تِمو  خُدایس  سٍتۍ  کٔر،  تہٕ  تمہِ  اَپزِ کہ  وجہ  کِنۍ  یُس  تِم  ونان  روٗدۍ۔

Mirwaiz:
  پس  دِتُکھ  اللہ  تعالیٰ  ہن  سزا  تمیُک۔  نِفاق  ترووُن  تہٕندین  دِلن  اندر  تتھ  دۅہس  تانۍ  ییٚمہِ  دۅہہ  تِم  تس  کُن  گژھن  یعنی  مرنٕکِس  وقتس  تانۍ،  امی  سببہٕ  کہ  تِمو  کوٚر  خلاف  تتھ  وعدس  یُس  تِمو  خدایس  سٍتۍ  کوٚرمُت  اوس ۔  اگرچہ  سُہ  وعدٕہ  اوس  کوٚرمُت  تِمو  نبی  کریمس  سٍتۍ  صلی  اللہ  علیہ  و سلم ۔  مگر  تِمن  سٍتۍ  عہد  کرُن  گو  خدایس  سٍتۍ  عہد  کرُن،  بیٚیہِ  امہِ  سببہٕ  کہ  تِم  ٲسۍ  ہمیشہ  اپُز  ونان۔

Tahir:
  لہٰذا  بنوو  تٔمۍتِہِندیٚن  دِلن  منٛز  نفاق  (تِہِندِ  پننہِ  بخیلی  ہُنٛد)  انجام  تَتھ  دۅہس  تام  زِ  ییٚلہِ  تِم  تس  سمکھن  اَمہِ  وجہ  کِنۍ  زِ  تِمَو  کٔرپننِس  اللہ  تعالیٰ  ہس  سٍتۍ  پننہِ  کرۍمَتہِ  عہدٕچ  خلاف  ورزی  تہٕ  اَمہِ  وجہ  کِنۍ  (تہِ)  زِتِم  ٲسۍ  اَپُز  ونان۔

Transliteration:
  FaaAAqabahum nif<u>a</u>qan fee quloobihim il<u>a</u> yawmi yalqawnahu bim<u>a</u> akhlafoo All<u>a</u>ha m<u>a</u> waAAadoohu wabim<u>a</u> k<u>a</u>noo yak<u>th</u>iboon<b>a</b>


Athar:
  کیا  یِمن  لُکن  چَھنا  پَے  زِ  خُدایس  چِھ  یِہندۍ  چُھپاونہٕ  آمٕتۍ  راز  تہٕ  یِہنزٕ  پوشیدٕہ  کَنہٕ  پِھسرایِہ  تام  معلوم،  تہٕ  سُہ  چُھ  تمام  غیب  چو  کَتھو  نِشہِ  پوٗرٕ  پٲٹھۍ  باخبر؟

Mirwaiz:
  کیاہ  تِمن  چھنا  ییمِچ  خبر  کہ  اللہ  تعالیٰ  چُھ  زانان  تِہِندۍ  سِر،  راز۔  بیٚیہِ  تِہٕنٛزٕ  کن  کتھہٕ  بیٚیہِ  یہِ  کتھ  کہ،  اللہ  تعالیٰ  چُھ  سارے  غیبہٕ  چہِ  کتھہٕ  زانہٕ  وُن۔

Tahir:
  کیا  تِمن  چھَنا  پَے  زِ  اللہ  تعالیٰ  چُھ  تِہِندۍ  راز  تہٕ  تِہٕنزٕ  کنہٕ  شیٚچھہِ  زانان  بیٚیہِ  یہِ  زِ  اللہ  تعالیٰ  چُھ  تمام  غیب  چن  کتھن  وارٕ  پٲٹھۍ  زانن  وول۔

Transliteration:
  Alam yaAAlamoo anna All<u>a</u>ha yaAAlamu sirrahum wanajw<u>a</u>hum waanna All<u>a</u>ha AAall<u>a</u>mu alghuyoob<b>i</b>


Athar:
  ﴿سُہ  چُھ  وارٕ  پٲٹھۍ  زانان  تِمن  کنجوس  دولت مندن﴾  یِم  بَرضَا  و  رغبت  دِنہٕ  والیٚن  اہلِ  ایمانن  ہٕنزن  مٲلۍ  قربٲنین  پیٚٹھ  کَتھہٕ  چِھ  کران  ﴿یعنی  تِمن  چِھ  عیب  لَد  ونان﴾  تہٕ  تِمن  لُکن  چِھ  ٹسنہٕ  ژٹان  یِمن  نِشہِ  ﴿اللہ  تعالیٰ  سٕنزِ  وَتہِ  منٛز  دِنہٕ  خٲطرٕ﴾  اَمہِ  ورٲے  کِہِنۍ  چُھنہٕ  یِکینٛژھاہ  تِم  پانس  پیٚٹھ  مشقت  برداشت  کٔرِتھ  دِوان  چِھ۔  اللہ  تعالیٰ  چُھ  یِمن  ٹَسنہٕ  ژٹن  والیٚن  ٹسنہٕ  ژٹان،  تہٕ  یِہندِ  خٲطرٕ  چُھ  کُڈُر  عذاب۔

Mirwaiz:
  یِم  مُنٲفق  چھِ  تِتھی  کہ  یِم  چھِ  طعنہٕ  دِوان  تِمن  باایمانن  یِم  نفلٕکۍ  صدقات  دِوان  چھِ،  بیٚیہِ  تِم  باایمان  یِمن  نہٕ  زیادٕ  ہ  بنان  چُھ  کینہہ ۔  تِم  چھِ  یِوان  تِتُے  ہیٚتھ  یوٗت  تِمن  ممکِن  تہٕ  میسر  سپدیٚکھ  محنت  مزوٗرۍ  کٔرِتھ۔  یِم  منٲفق  چھِ  تِمن  ٹھٹھہٕ  کران۔  اللہ  تعالیٰ  چُھ  یِمن  منٲفِقن  ٹھٹھہٕ  کرںُک  سزا  دِوان،  تِہٕندِی  خٲطرٕ  چُھ  کڈُر  عذاب۔

Tahir:
  یِم  لُکھ  رضا  تہٕ  رغبت  سان  خٲرات  دِنہٕ  والیٚن  مومنن  پیٚٹھ  (تِہِندیٚن)  صدقاتن  منٛز  (ریاکٲری  تہٕ  مجبوری  ہُنٛد)  الزام  چِھ  لگاوان  تہٕ  تِمن  (نادارمسلمانن)  پیٚٹھ  تہِ  (چِھ  عٲب  کھالان)  یِم  پننہِ  محنتہٕ  تہٕ  مشقتہٕ  وَرٲے  (کانٛہہ  زیادٕہ  مقدور)  چِھنہٕ  لبان  پتہٕ  چِھ  تِم  (تِہِندِس  خرچاونہٕ  کِس  جذبس  تہِ)  ٹسنہٕ  کران،  اللہ  تعالیٰ  دِیہِ  تِمن  تِہِندِ  مسخری  کرنُک  سزا  بیٚیہِ  چُھ  تِہِندِ  خٲطرٕ  دگ  تُلوُن  عذاب۔

Transliteration:
  Alla<u>th</u>eena yalmizoona almu<u>tt</u>awwiAAeena mina almumineena fee a<b>l</b><u>ss</u>adaq<u>a</u>ti wa<b>a</b>lla<u>th</u>eena l<u>a</u> yajidoona ill<u>a</u> juhdahum fayaskharoona minhum sakhira All<u>a</u>hu minhum walahum AAa<u>tha</u>bun aleem<b>un</b>


Athar:
  اے  نبیؐ،  خواہ  توٚہۍ  کٔرۍتَو  یِتھیٚن  لُکن  ہٕندِ  خٲطرٕ  معافی  ہُند  درخواست  یا  متہٕ  کٔرِتو،  اگر  توٚہۍ  سَتتھہِ  لٹہِ  تہِ  یِمن  معاف  کرنُک  درخواست  کٔرِو،  اللہ  تعالیٰ  کرِ  نہٕ  یِمن  ہرگز  معاف  امہِ  موجوٗب  زِ  یِمَو  چُھ  خُدایس  تہٕ  تٔمۍ  سٕندِس  رسول  صلی  اللہ  علیہ و سلمس  سٍتۍ  کُفر  کوٚرمُت،  تہٕ  اللہ  تعالیٰ  چُھنہٕ  فاسق  لُکن  نجاتچٕ  وَتھ  ہاوان۔

Mirwaiz:
  توٚہۍ  مٔنگتو  مغفرت  تِہٕندِ  خٲطرٕ  یا  متہٕ  مٔنِگتو  مغفرت  تِہٕندِ  خٲطرٕ،  ہرگاہ  توٚہۍ  تِہٕندِ  خٲطرٕ  ستتہِ  پھِرِ  تہِ  مغفرت  مٔنگِو،  تو  تہِ  کرِنہٕ  اللہ  تعالیٰ  تِمن  مغفرت  ہر  گِز،  یہِ  چُھ  امی  مۅکھہٕ  زِ  پٔزۍ  پٲٹھۍ  تِمو  کوٚر  کُفر  و  انکار  کُنِس  خدایس  بیٚیہِ  تِہٕندِس  پیغمبرس،  اللہ  تعالیٰ  چُھنہٕ  وتھ  ہاوان  یِتھیٚن  نافرمانن  تہٕ  سرکش  لوٗکن۔

Tahir:
  تۆہۍ  کٔرۍتَو  تِمن  (بدبخت،  گستاخ  تہٕ  تُہٕندِس  شانس  منٛز  طعنہٕ  بٲزی  کرن  والیٚن  منافقن)  ہٕنٛدِ  خٲطرٕ  مغفرت  طلب  یا  متہٕ  کٔرۍ  تَو  تِہِندِ  خٲطرٕ  مغفرت  طلب،  ہرگاہ  تۆہۍ  (پننہِ  فطری  شفقت  تہٕ  عفوودرگزر  کہ  کریمانہٕ  عادت  کِنۍ)  تِہِندِ  خٲطرٕ  ستتھہِ  لَٹہِ  تہِ  مغفرت  طلب  کٔرِو  تَمہِ  پتہٕ  تہِ  کرِ  نہٕ  اللہ  تعالیٰ  تِمن  مغفرت،  یہِ  چُھ  اَمہِ  وجہ  کِنۍ  زِ  تِمَو  چُھ  اللہ  تعالیٰ  ہس  تہٕ  تٔمۍ  سٕندِس  رسولس  (صلی  اللہ  علیہ  وسلم)  سٍتۍ  کفرکۆرمُت،  تہٕ  اللہ  تعالیٰ  چُھنہٕ  نافرمان  قومس  ہدایت  فرماوان۔

Transliteration:
  Istaghfir lahum aw l<u>a</u> tastaghfir lahum in tastaghfir lahum sabAAeena marratan falan yaghfira All<u>a</u>hu lahum <u>tha</u>lika biannahum kafaroo bi<b>A</b>ll<u>a</u>hi warasoolihi wa<b>A</b>ll<u>a</u>hu l<u>a</u> yahdee alqawma alf<u>a</u>siqeen<b>a</b>


Athar:
  یِمن  لُکن  پتھ  روزنُک  اجازت  اوس  دِنہٕ  آمُت  تِم  سپٕدۍ  خُداے  سٕندِس  رسول  صلی  اللہ  علیہ و سلمس  ساتھ  نَہ  دِنَس  تہٕ  گر  روزنس  پیٚٹھ  خۅش  تہٕ  تِمن  گوٚو  نہٕ  گوارٕہ  زِ  اللہ  تعالیٰ  سٕنزِ  وَتہِ  منٛز  کرہن  جان  و  مال  سٍتۍ  جہاد۔  تِمو  ووٚن  لُکن  زِ،  یتھ  سخت  گرمی  منٛز  مَہ  نیٖرِو۔  یِمن  ؤنِو  زِ  جہنمُک  نار  چُھ  امہِ  کھۅتہٕ  زیادہ  گرم،  کاش  یِمن  آسہِ ہے  اَمِیُک  شعور۔

Mirwaiz:
  جہاد  نِشہِ  پتھ  روزن  وٲلۍ  چھِ  خۅش  کہ  تِم  کیا  روٗدۍ  رسولِ  کریم  صلی  اللہ  علیہ  و سلمس  بر  خلاف  پتھ  بِہِتھ  بیٚیہِ  ناگوار  گوٚو  تِمن  جہاد  کرُن  پننیو  جانو  تہٕ  مالو  سٍتۍ  خداے  سٕنزِ  وتہِ  اندر  امیُک  باعث  سپدِۍ  تِمن  زٕ﴿2﴾  چیز ۔  اکھ  کُفر  بیٚیہِ  آرام  طلبی،  بیٚین  لوٗکن  تہِ  لٔگۍ  وننہِ  مہ  نیرِو  یِژِھہ  تیز  گرمی  اندر  جہاد  کرنہِ،  توٚہی  فرمٲوِیوکھ  جہنمُک  نار  چُھ  زیادٕہ  گرم  ییٚتہِ  چہ  گرمی  کھۅتہٕ،  کیاہ  جان  او  س  ہرگاہ  تِمن  زانُن  تگہِ  ہا۔

Tahir:
  رسول  اللہ  ہن  (صلی  اللہ  علیہ  وسلم)  ہٕندِ  مخالفت  کہ  بٲعث  (مدینہ  کہ  دفاع  خٲطرٕ  جہادٕ  نِشہِ)  پَتھ  روزن  وٲلۍ  (یِم  منافق)  چِھ  پننِس  بِہتھ  روزنس  پی٘ٹھ  خۅشیہِ  مناوان،  تِم  ٲسۍ  اَتھ  کتھہِ  ناپسند  کران  زِ  پننیو  مالَو  تہٕ  پننیو  جانَو  سٍتۍکرہن  اللہ  تعالیٰ  سٕنزِ  وَتہِ  منٛز  جہاد  تہٕ  ٲسۍ  ونان  زِ  یَتھ  گرمی  منٛز  مَہ  نیٖرِو۔  فرمٲوِو،  جہنمُک  نار  چُھ  سارِوٕے  کھۅتہٕ  زیادٕہ  گرم،  اگر  تِم  سمجھان  آسہَن  (کوتاہ  رُت  اوس)۔

Transliteration:
  Fari<u>h</u>a almukhallafoona bimaqAAadihim khil<u>a</u>fa rasooli All<u>a</u>hi wakarihoo an yuj<u>a</u>hidoo biamw<u>a</u>lihim waanfusihim fee sabeeli All<u>a</u>hi waq<u>a</u>loo l<u>a</u> tanfiroo fee al<u>h</u>arri qul n<u>a</u>ru jahannama ashaddu <u>h</u>arran law k<u>a</u>noo yafqahoon<b>a</b>


Athar:
  وۅنۍ  پزِ  زِ  یِم  لُکھ  کٔرِن  پنُن  اَسُن  کم  تہٕ  ؤدِن  زیادٕہ،  امہِ  موجوٗب  زِ  یۅسہٕ  بدی  یِم  کماوان  روٗدِمٕتۍ  چِھ  تمِیُک  جزا  چُھ  یُتُھے  ﴿زِ  یِمن  پَزِ  اَتھ  پیٚٹھ  وَدُن﴾۔

Mirwaiz:
  پس  ٲسِتن  تِم  دُنیاہس  اندر  کم  کینہہ  کالاہ۔  دنیاہُک  مُدت  چُھ  کمٕے۔  ؤدِتن  واریاہس  کالس  ٲخرتس  اندر ۔  تتہِ  چُھ  تِمن  ہمیشہ  وَدنُےتِمن  یچھ  کامیٚن  بدل  یِمہٕ  کامہِ  تِم  کران  ٲسۍ  دنیاہس  اندر  کُفر،  نفاق  مُخالفت۔  ییٚلہِ  تِہُند  حال  تۅہیہِ  معلوم  سپدِ۔

Tahir:
  وۅنۍ  پَزِ  تِمن  زِ  کم  أسِن  تہٕ  زیادٕہ  ؤدِن  (تِکیازِ  ٲخرتس  منٛز  چُھ  تِمن  زیادٕہ  وَدُن)  یہِ  چُھ  تَمِیُک  بدلہٕ  یہِ  تِم  کماوان  ٲسۍ۔

Transliteration:
  Falya<u>dh</u>akoo qaleelan walyabkoo katheeran jaz<u>a</u>an bim<u>a</u> k<u>a</u>noo yaksiboon<b>a</b>


Athar:
  اگر  اللہ  تعالیٰ  تۅہیِہ  یِمن  درمیان  واپس  نِیَو  تہٕ  آئندٕہ  منگیو  یِمو  منٛزٕ  کانٛہہ  دوٚر  جہادس  نیرنہٕ  خٲطرٕ  اجازت  تیٚلہِ  ؤنۍ زِیوکھ  صاف،  وۅنۍ  ہیٚکِو  نہٕ  ہرگز  توٚہۍ  مےٚ  سٍتۍ  نیٖرِتھ  تہٕ  نہ  ہیٚکِو  مےٚ  سٍتۍ  رٔلِتھ  کٲنٛسہِ  دشمنس  سٍتۍ  لٔڑِتھ،  تۅہیِہ  اوسُو  برونٛہہ  بِہِتھ  روزُن  پسند  کوٚرمُت۔  تیٚلہِ  روٗزِو  وۅنۍ  گر  بیٚہَن  والیٚن  سٍتۍ  بِہِتھ۔

Mirwaiz:
  پس  ہرگاہ  اللہ  تعالیٰ  واپس  نِیہِ  تۅہیہِ  مدینہ  شریفس  کُن،  توپتہٕ  واتناوِ  تۅہیہِ  یِمو  مُنافقو  أندرٕہ  کُنہِ  جماعتس  کُن،  توپتہٕ  منگن  تِم  اجازت  جہادس  اندر  تۅہیہِ  سٍتۍ  نیرنہٕ  خٲطرٕ۔  برونٹھمِس  الزامس  رفع  کرنہٕ  خٲطرٕ ۔  سُتہِ  آسہِ  نہٕ  بہ  نیک  نیتی  بلکہ  آسہِ  تِہٕندِس  دِلس  اندر  یۅہے  خیال  زِ  وقتہٕ  وِزِ  کانہہ  بہانہٕ  کٔرِتھ  روزن  پتھ،  توٚہۍ  فرمٲوِیوکھ  توٚہۍ  چھِو  زمانہٕ  سٲزی  موجوب  کتھ  کران  مگر  اللہ  تعالیٰ  ہن  کٔرۍ  تُہٕندین  دِلن  ہٕنٛدۍ  خیالات  ظٲہر ۔  چنانچہ  پوٗرٕ  اعتمادٕ  سان  چُھ  سُہ  ونان  کہ  توٚہۍ  مہ  نیرِو  کُنہِ  وقتہٕ  جہادس  اندر  مدد  کرنہٕ  خٲطرٕ۔  بیٚیہِ  مہ  کرِو  توٚہۍ  لڑٲے  میانین  دشمنن  سٍتۍ،  تۅہیہِ  کوٚرُو  نا  گۅڈٕ  پٮ۪ٹھے  گرِ  بِہُنُے  پسند۔  ؤنِکیٚنس  تہِ  چُھو  سُے  ارادٕہ۔  یہِ  چھِو  سورُے  زیٚوِ  سٍتۍ  ونان،  پس  بِہِو  برونٹھِم  پٲٹھۍ  آپن  ںِشہِ  یعنی  تِمن  ںِشہِ  یِم  پتھ  روزنس  سزا  وار  چھِ۔  زنانہٕ  شُرۍ  تہٕ  بُڈٕ۔

Tahir:
  (اے  ٹاٹھہِ!)  وۅنۍ  ہرگاہ  اللہ  تعالیٰ  تۅہیہِ  (غزوہ  تبوک  نِشہِ  فارغ  سپدنہٕ  پتہٕ)  تِمَو  (منافقو)  منٛزٕ  کُنہِ  جمٲعژ  کُن  دُبارٕہ  واپس  نِیہِ  تہٕ  تِم  منگن  تۅہیہِ  (آیندٕہ  کُنہِ  غزوٕہ  کِس  موقعس  پیٚٹھ  بیٚیہِ  جہاد  خٲطرٕ)  نیرنُک  اجازت  تیٚلہِ  فرمٲوِزیٚو  تِمن  زِ  (وۅنۍ)  نیٖرۍ  زیونہٕ  تۆہۍ  مے٘  سٍتۍ  زٕہٕنٛۍتہِ،  تہٕ  مے٘  سٍتۍٲسِتھ  کٔرۍ  زیو  نہٕ  دشمنس  سٍتۍ  زٕہٕنٛۍتہِ  جنگ  (تِکیازِ)  تۆہۍ  ٲسۍ  وٕ  گۅڈنِکہِ  پھِرِ  (جہاد  ترٲوِتھ)  پَتھ  بیٚہنہٕ  سٍتۍ  خۅش  گٔمٕتۍ  لہٰذا  روٗزِو  (وۅنۍ  تہِ) پَتھ  بیہن  والین  سٍتۍ  بِہتھ۔

Transliteration:
  Fain rajaAAaka All<u>a</u>hu il<u>a</u> <u>ta</u>ifatin minhum fa<b>i</b>sta<u>th</u>anooka lilkhurooji faqul lan takhrujoo maAAiya abadan walan tuq<u>a</u>tiloo maAAiya AAaduwwan innakum ra<u>d</u>eetum bi<b>a</b>lquAAoodi awwala marratin fa<b>o</b>qAAudoo maAAa alkh<u>a</u>lifeen<b>a</b>


Athar:
  تہٕ  آئندٕہ  یُس  یِمو  منٛزٕ  مَرِ،  تٔمۍ  سُند  نمازِ  جنازہ  تہِ  پٔرۍ زِیو  نہٕ  توٚہۍ  ہرگز  تہٕ  نہ  گٔژھۍ زِیو  تٔمۍ  سٕنزِ  قبرِ  پیٚٹھ  زانٛہہ  کھڑا،  تِکیازِ  یِمَو  چُھ  خُدایس  تہٕ  تٔمۍ  سٕندِس  رسول  صلی  اللہ  علیہ و سلمس  سٍتۍ  کفر  کوٚرمُت  تہٕ  تِم  چِھ  موٗدِمٕتۍ  اتھ  حالس  منٛز  زِ  تِم  ٲسۍ  فاسق۔

Mirwaiz:
  یا  رسول  اللہؐ  تِمو  مُنافِقو  أندرٕہ  ہرگاہ  کانہہ  مرِ  تِہٕندِس  جنازس  پٮ۪ٹھ  مہ  حض  ٲسِو  نٮ۪ماز  جنازہ  پران،  بیٚیہِ  مہ  ٲسِو  تِہٕنٛزِ  قبرِ  پٮ۪ٹھ  سُہ  دفن  کرنہٕ  خٲطرٕ  وۅدٕنۍ  روزان،  کیازِ  تِمو  کوٚرکُفر  تہٕ  انکار  اللہ  تعالیٰ  ہس  بیٚیہِ  تِہٕندِس  پیغمبرس،  بیٚیہِ  موٗدۍ  تِم  کُفرس  پٮ۪ٹھ۔  یُس  کُفرٕ  کِس  حالس  پٮ۪ٹھ  مرِ  تسٕندِ  خٲطرٕ  دعا  و  استغفار  منگُن ۔  تٔمۍ  سٕندِس  کفنس  دفنس  شٲمِل  سپدُن  چُھ  ناجٲیز۔  ییٚمہِ  آیہِ  کریمُک  شانِ  نزول  چُھ  کہ  ییٚلہ  عبداللہ  بِن  ابی  مُنافقن  ہُند  سردار  موٗد  تٔمۍ  سٕندِس  نیٚچوِس  ناو  اوس  عبداللہ  بِن  عبداللہ،  آو  درخدمتِ  رسولِ  کریم  صلی  اللہ  علیہ  و  سلم،  سُہ  اوس  مُخلص  مسلمان ۔  تٔمۍ  کوٚر  عرض  پنُن  قمیض  مُبارک  دِیو  حض  سُہ  تراوَو  تٔمِس  کفنس  سٍتۍ۔  چنانچہ  تِمو  دیُت  پنُن  قمیض  مُبارک  یُس  تمہِ  ساعتہٕ  تِمن  نٲلۍ  اوس  بیٚیہِ  نیوٗکھ  تشریف  تِہُند  گرٕ۔  تٔمِس  ترووُکھ  پنُن  لعاب  مُبارک  ٲسس  منٛز ۔  توپتہٕ  پوٚر  ہس  نٮ۪مازِ  جنازٕ  ہ۔  بیٚیہٕ  کوٚرہس  دعاے  مغفرت ۔  تمی  ساعتہٕ  سپُد  یہِ  آیہ  کریم  نٲزِل  نبی  کریم  صلی  اللہ  علیہ  و سلمو  یُس  معاہدٕہ  کوٚر  عبداللہ  بِن  اُبییس  سٍتۍ  تتھ  اندر  آسہٕ  واریاہ  حِکمژٕ۔  چنانچہ  امیُک  نتیجہ  دراو  زِ  وارِیاہ  لوٗکھ  سپٕدۍ  مسلمان  یہِ  وُچھِتھ۔  تِمو  دوٚپ  یہِ  پیغمبر  چُھ  دُشمنن  سٍتۍ  امہِ  قسمُک  مہر  ومحبتُک  سلوک  کران۔  دوستن  تہٕ  باایمانن  سٍتۍ  آسہِ  زیادے  لطف  ومہربٲنی  کران۔  بیٚیہِ  نٔنِروو  تِمو  یہِ  کرنہٕ  سٍتۍ  شریعت  اِسلامیُک  اکھ  بوٚڈ  مسلہٕ۔  سُہ  گو  یی  زِ  ایمان  و  عمل  صالحہ  ورٲے  دِیہِ  نہٕ  کٲنسہِ  أکِس  کانہہ  چیزاہ  فٲیدٕہ  نہ  توسُل  نہ  تبرُک۔  تِمو  فرموو  گویا  کہ  بہٕ  امام  آسُن،  صحابہ  صٲب  مُقتدی  آسٕنۍ،  توپتہٕ  پوٚر  اسہِ  نٮ۪مازِ  جنازٕہ  عبداللہ  بِن  اُبییس  پٮ۪ٹھ،  بیٚیہِ  موٚنگ  اسہِ  تِہندِ  خٲطرٕ  مغفرت۔  بیٚیہِ  آو  تراونہٕ  میون  قمیض  تِہٕندِس  کفنس  سٍتۍ۔  بیٚیہِ  آپُر  مےٚ  تس  پنُن  لعابِ  شریف  یُس  تِہٕندِس  بدنس  منٛز  ووت۔  باوجودآں  چھےٚ  جاے  تِہٕنٛز  فی  الدرک  الاسفل۔  أمۍ  میٲنۍ  نٮ۪ماز  جنازٕہ  پرنن۔  دعا  مغفرت  کرنن،  قمیض  مُبارک  کفنس  سٍتۍ  تراونن ۔  لعاب  شریف  بدنس  منٛز  واتناونن  کوٚرُس  نہٕ  کانہہ  سۅچھ۔  یِمو  چیزو  دُیُتس  نہٕ  کانہہ  فٲیدٕہ۔  یی  گژِھہ  تھاوُن  یاد  یِم  ژٔھری  دعویٰ  چھِ  دِوان  نبی  کریم  سٕندِ  محبتُک  مگر  ایما  ن  و  عمل  یُتھ  شوبہِ  ہا  تمہِ  نِشہِ  چھِ  خٲلی۔  یہِ  تِم  ہیٚتھ  آے  توحید  و  سنت  تمہِ  ںِشہِ  چھِ  بے  بہرٕ  تہٕ  عٲری۔  یُس  شخص  عمرِ  روزِ  کران  مُخالفت  تُہٕنٛز  تس  روزِ  خیال  کہ  مےٚ  کرن  تِم  شفاعت  یہِ  گوٚو  محض  شیطان  سُند  دوکھہٕ۔  اتھ  بنہِ  تِی  یہِ  عبد  اللہ  بِن  اُبییس  بنیوو،  تِہٕندۍ  شفاعت  کرنن  دیُت  نہٕ  تس  کانہہ  نفع  یا  فٲیدٕہ۔  لہٰذا  چھےٚ  سخت  ضروٗرت  نجات  حٲصِل  کرنہٕ  خٲطرٕ  ایمان  وعملہِ  ہٕںٛز۔  یِتھے  پٲٹھۍ  گژِھہ  زانُن  تِمن  لوٗکن  ہُند  یِم  بزرگن  اولیا  اللہ  ہن  کُن  ایمان  و  عملہِ  ورٲے  پانس  نسبت  کران  چھِ  تِمن  خداے  سٕندین  ٹاٹھیٚن  تہٕ  محبوٗب  بندن  کُن  یِمو  پننہِ  عمرٕ  چھےٚ  صَرف  کرِمژٕ  کتاب  و  سنتس  پٮ۪ٹھ  عمل  کرنس  اندر۔  جٲہل  لوٗکھ  کرن  مُخالفتِ  کتاب  وسنت،  تمہِ  پتہٕ  روزیٚکھ  خیال  اسہِ  کرن  تِم  خدایس  نِشہِ  سُفٲرِش  یا  شفاعت۔

Tahir:
  تہٕ  تۆہۍ  مَہ  پٔرِو  زٕہٕنٛۍ  تہِ  تِمَو  (منافقو)  منٛزٕ  یُس  مرِ  تس  (جنازس)  پیٚٹھ  نماز،  تہٕ  نَہ  مَہ  گٔژِھو  تۆہۍ  تٔمۍ  سٕنزِ  قبرِ  پیٚٹھ  کھڑا  (تِکیازِ  تُہُنٛد  کُنہِ  جایہِ  قدم  تھاوُن  تہِ  چُھ  رحمتُک  تہٕ  برکتُک  بٲعث  آسان  تہٕ  تِم  چِھنہٕ  تُہٕندِ  رحمتکۍ  تہٕ  برکتٕکۍ  حقدار  کینہہ)۔  بے  شک  کۆر  تِمَو  اللہ  تعالیٰ  ہس  تہٕ  تٔمۍ  سٕندِس  رسولس  (صلی  اللہ  علیہ  وسلم)  سٍتۍ  کفر  تہٕ  تِم  موٗدۍنافرمان  آسنٕکۍسٕے  حالتس  منٛز۔

Transliteration:
  Wal<u>a</u> tu<u>s</u>alli AAal<u>a</u> a<u>h</u>adin minhum m<u>a</u>ta abadan wal<u>a</u> taqum AAal<u>a</u> qabrihi innahum kafaroo bi<b>A</b>ll<u>a</u>hi warasoolihi wam<u>a</u>too wahum f<u>a</u>siqoon<b>a</b>


Athar:
  تِہٕنز  مالدٲری  تہٕ  تِہُند  کثرتِ  اولاد  یِنہٕ  تۅہیِہ  دوکھس  منٛز  ترٛاویو،  خُداین  چُھ  ارادٕہ  کوٚرمُت  زِ  اَمہِ  مالہٕ  تہٕ  اولادٕ  ذریعہ  دِیِہ  یِمن  ییٚتھۍ  دُنیا ہس  منٛز  سزا  تہٕ  تِہِندۍ  زُو  گژھن  اتھ  حالس  منٛز  نیرٕنۍ  زِ  تِم  آسن  کٲفر۔

Mirwaiz:
  ایں  خیال  است  محال  است  وجنون،  تِہُند  مال  و  دولت  بیٚیہِ  گبر  مہ  حض  ترٲوِن  تۅہیہِ  تعجُبس  اندر  کہ  یِتھیٚن  نافرمانن  کِتھہٕ  پٲٹھۍ  چُھ  اللہ  تعالیٰ  دنیاہس  اندر  یِمہٕ  نعمژٕ  عطا  کران  یِمہٕ  نہ  حض  چھَنہٕ  یِہٕندِ  خٲطرٕ  نعمژٕ  بلکہ  چھِ  یِم  چیز  یِہٕندِ  خٲطرٕ  عذابُک  سامان،  اللہ  تعالیٰ  چُھنہٕ  یژھان  مگر  تِمن  یِمو  چیزو  سٍتۍ  گرفتار  عذاب  کرُن،  بیٚیہِ  گژِھہ  تِمن  زو  نیرُن  کُفرٕ  کِس  حالتس  اندر۔  ییٚمہِ  سٍتۍ  ٲخرتس  اندر  تہِ  سزاوارِ  عذاب  روزن۔

Tahir:
  تہٕ  تِہِندۍ  مال  تہٕ  تِہِندۍ  اولاد  مَہ  ترٲوِنَو  تۅہیہِ  حٲرتس  منٛز۔  اللہ  تعالیٰ  چُھ  فقط  یہِ  یژھان  زِ  یِمن  چیزن  ہٕنٛدِ  ذریعہ  دِیہِ  تِمن  دنیاہس  منٛز  (تہِ)  عذاب  تہٕ  تِہِندۍ  زُو  نیرن  اَتھ  حالس  منٛز  زِ  تِم  آسن  کٲفرٕ۔

Transliteration:
  Wal<u>a</u> tuAAjibka amw<u>a</u>luhum waawl<u>a</u>duhum innam<u>a</u> yureedu All<u>a</u>hu an yuAAa<u>thth</u>ibahum bih<u>a</u> fee a<b>l</b>dduny<u>a</u> watazhaqa anfusuhum wahum k<u>a</u>firoon<b>a</b>


Athar:
  ییٚلہِ  زانٛہہ  کانٛہہ  سورٕہ  اَمہِ  مضمونُک  نٲزِل  سپُد  زِ  اللہ  تعالیٰ  مٲنِیوٗن  تہٕ  تٔمۍ  سٕندِس  رسول  صلی  اللہ  علیہ و سلمس  سٍتۍ  رٔلِتھ  کٔرِو  جہاد،  پتہٕ  وُچھوٕہ  تۅہیِہ  زِ  یِمن  لُکن  یِمَو  منٛزٕ  طاقت  تہٕ  وسعت  اوس  تِمے  لٔگۍ  تۅہیِہ  درخواست  کرنہِ  زِ  تِمن  گژِھہ  جہاد کہ  شرکتہٕ  نِشہِ  معاف  یُن  تھاونہٕ،  تہٕ  تِمو  ووٚن  زِ  اَسہِ  ترٲوِو  أسۍ  روزَو  بِہَن  والیٚن  سٍتۍ۔

Mirwaiz:
  ییٚلہِ  کُنہِ  وقتہٕ  قرآنِ  مجیدُک  کانہہ  حِصہٕ  نٲزِل  چُھ  یِوان  کرنہٕ  یتھ  منٛز  یہِ  مضمون  چُھ  آسان  کہ  پژھ  کٔرِو  کُنِس  معبودِ  برحقس  بخلوص  دِل۔  بیٚیہِ  نیرِو  جہادس  تِہٕندِس  پیغمبرس  سٍتۍ  سٍتۍ،  اجازت  چھِ  منگان  تۅہیہِ  تِمو  أندرٕہ  مال  دار  لوٗکھ۔  دپان  چھِ  اسہِ  ترٲوِو  حض  پتھ۔  أسۍ  روزو  پتھ  پتھ  روزٕ  وٕنین  سٍتۍ۔

Tahir:
  تہٕ  ییٚلہِ  کانٛہہ  (تِیُتھ)  سورٕہ  چُھ  نٲزل  یِوان  کرنہٕ  زِ  تۆہۍ  أنِواللہ  تعالیٰ  ہس  پیٚٹھ  ایمان  بیٚیہِ  کٔرِو  تٔمۍ  سٕندِس  رسولس  (صلی  اللہ  علیہ  وسلم)  سٍتۍ  روٗزِتھ  جہاد تیٚلہِ  چِھ  تِمَو  منٛزٕ  دولت  وٲلۍ  تہٕ  طاقت  وٲلۍلوٗکھ  تۅہیہِ  نِشہِ  رخصت  یژھان  تہٕ  ونان  چِھ،  تۆہۍ  ترٲوِو  اَسہِ  أسۍروزو  (پتھ)  بیٚہن  والیٚن  سٍتۍ۔

Transliteration:
  Wai<u>tha</u> onzilat sooratun an <u>a</u>minoo bi<b>A</b>ll<u>a</u>hi waj<u>a</u>hidoo maAAa rasoolihi ista<u>th</u>anaka oloo a<b>l</b><u>tt</u>awli minhum waq<u>a</u>loo <u>th</u>arn<u>a</u> nakun maAAa alq<u>a</u>AAideen<b>a</b>


Athar:
  تِمَو  لُکو  کوٚر  گر  بیٚہَن  واجِنیٚن  منٛز  شٲمل  سَپدُن  پسند۔  تہٕ  تِہٕندِیٚن  دِلن  پیٚٹھ  آو  ٹھپہٕ  لگاونہٕ،  امہِ  موجوب  چُھنہٕ  وۅنۍ  تِمن  کِہِنۍ  فکرِ  تران۔

Mirwaiz:
  کٲژاہ  شرمہِ  ہٕںٛز  کتھ  چھےٚ  کہ  تِم  لوٗکھ  سپٕدۍ  رضامند  گھرن  اندر  زنان  سٍتۍ  روزنس  پٮ۪ٹھ۔  تِہٕںٛدین  دِلن  پٮ۪ٹھ  چھےٚ  مُہر  آمٕژ  کرنہٕ،  تمِی  چُھنہٕ  تِمن  فِکرِ  تران۔

Tahir:
  تِمَو  کۆر  یہِ  پسند  زِ  تِم  روزن  پَتھ  روزن  واجِنیٚن  خاتونن،  شُریٚن  تہٕ  معذوٗرن  سٍتۍ  تہٕ  تِہِندیٚن  دِلن  پیٚٹھ  چھے٘  مۅہر  لگاونہٕ  آمٕژ  اَمہِ  موجوب  چِھنہٕ  تِم  کِہِنۍ  سمجھان۔

Transliteration:
  Ra<u>d</u>oo bian yakoonoo maAAa alkhaw<u>a</u>lifi wa<u>t</u>ubiAAa AAal<u>a</u> quloobihim fahum l<u>a</u> yafqahoon<b>a</b>


Athar:
  اَتھ  برعکس  کوٚر  رسولؐ  تہٕ  تِمو  لُکو  یِمو  رسول  صلی  اللہ  علیہ و سلمس  سٍتۍ  ایمان  اوس  اوٚنمُت  پننہِ  جان  و  مال  سٍتۍ  جہاد  تہٕ  وۅنۍ  چِھ  سٲری  رٕژَر  یِمنٕے  خٲطرٕ  تہٕ  یِمے  چِھ  فلاح  لبن  وٲلۍ۔

Mirwaiz:
  لیکن  رسولِ  کریم  صلی  اللہ  علیہ  و سلم  بیٚیہِ  یِم  باایمان  تِمن  سٍتۍ  چھِ  تِمو  مون  حُکمِ  خدا  تِمو  کوٚر  جہاد  مال  وجان  سٍتۍ،  یِمنٕے  لوٗکن  ہٕندِ  خٲطرٕ  چھےٚ  سارے  خوٗبیہِ  یِمے  لوٗکھ  چھِ  کامیاب  و  رستگار۔  سۅ  خوٗبی  تہٕ  کامیٲبی  گٔیہِ۔

Tahir:
  مگر  رسول  (صلی  اللہ  علیہ  وسلم)  تہٕ  یِمَو  لُکو  تِمن  سٍتۍ  ایمان  اۆن  چِھ  پننیو  مالَو  تہٕ  پننیو  جانَو  سٍتۍ  جہاد  کران  تہٕ  تِمنٕے  لُکن  خٲطرٕ  چِھ  سٲری  رٕژَر  تہٕ  تِمَے  لُکھ  چِھ  مُرادلبن  وٲلۍ۔

Transliteration:
  L<u>a</u>kini a<b>l</b>rrasoolu wa<b>a</b>lla<u>th</u>eena <u>a</u>manoo maAAahu j<u>a</u>hadoo biamw<u>a</u>lihim waanfusihim waol<u>a</u>ika lahumu alkhayr<u>a</u>tu waol<u>a</u>ika humu almufli<u>h</u>oon<b>a</b>


Athar:
  خُداین  چِھ  یِہندِ  خٲطرٕ  تِتھۍ  باغ  تیار  تھٲوِمٕتۍ  یِمن  بٔنۍ  کِنۍ  کۅلہٕ  چھےٚ  پکان،  یِمن  منٛز  روزن  تِم  ہمیشہٕ۔  یِہ  چھےٚ  عظیمُ  الشان  کامیٲبی۔

Mirwaiz:
  اللہ  تعالیٰ  ہن  چھِ  تِہٕندِ  خٲطرٕ  تِمے  باغ  تیار  تھٲومٕتۍ  یِمو  منٛزٕ  جۅیہِ  پکان  آسن۔  تِمنٕے  جنتن  منٛز  روزن  ہمیشہ،  یہے  گٔیہِ  بٔڈۍ  کامیٲبی۔

Tahir:
  اللہ  تعالیٰ  ہن  چِھ  تِہِندِخٲطرٕ  جنت  تھٲوِمٕتۍ  تیارکٔرِتھ  یِمن  بٔنۍ  کِنۍ  کۅلہٕ  چِھ  جٲری  (تِم)  چِھ  تِمن  منٛز  ہمیشہ  روزن  وٲلۍ،  یٔہے  چھے٘  سیٚٹھاہ  بٔڑ  کامیٲبی۔

Transliteration:
  aAAadda All<u>a</u>hu lahum jann<u>a</u>tin tajree min ta<u>h</u>tih<u>a</u> alanh<u>a</u>ru kh<u>a</u>lideena feeh<u>a</u> <u>tha</u>lika alfawzu alAAa<i><u>th</u></i>eem<b>u</b>


Athar:
  عربہٕ  کیو  بدوی یَو  منٛز  تہِ  آے  واریاہ  لُکھ  یِمو  عُذر  کٔرۍ  تاکہ  تِمن  تہِ  گژِھہ  پتھ  روزنُک  اجازت  دِنہٕ  یُن  ﴿عربِکۍ  بدوی  چُھ  مُراد  تِم  عربی  دیہٲتۍ  تہٕ  صحرٲے  لُکھ  یِم  مدینس  أندۍ  پٔکۍ  بسان  ٲسۍ﴾  یِتھہٕ  پٲٹھۍ  روٗدۍ  بِہِتھ  تِم  لُکھ  یِمو  اللہ  تعالیٰ  تہٕ  تٔمۍ  سٕندِس  رسول  صلی  اللہ  علیہ و سلمس  سٍتۍ  ایمانُک  اَپُز  عہد  اوس  کوٚرمُت،  یِمو  بدوی یَو  منٛزٕ  یِمو  لُکو  کفرُک  طریقہٕ  اختیار  چُھ  کوٚرمُت،  عنقریب  پیٚیِہ  تِمن  دگ  تُلوُن  عذاب  وُچُھن۔

Mirwaiz:
  بیٚیہِ  آے  کینٛہہ  بہانہٕ  باز  لوٗکھ  گامو  پٮ۪ٹھہٕ  یُتھ  تِمن  گرن  اندر  بیٚہنہٕ  خٲطرٕ  اجازت  ییہِ  دِنہٕ۔  جہادس  سپدن  نہٕ  تِم  شٲمِل،  بیٚیہِ  بیٖٹھۍ  گرن  منٛز  تِم  لوٗکھ  یِمو  ایمان  کِس  دعویٰ  ہس  اندر  خدایس  تہٕ  پیغمبرس  سٍتۍ  بالکل  اپُز  وونمُت  اوس۔  تِمن  آے  نہٕ  عُذر  پیش  کرنہِ  تہِ،  تِمو  أندرٕہ  یِم  ٲخرس  تانۍ  کُفرس  پٮ۪ٹھ  رو  زن ۔  تِمن  واتہِ  ٲخرتس  اندر  دگ  تہٕ  دود  تُلہٕ  وُن  عذاب۔  یِم  تِمو  أندرٕ  توبہٕ  کرن  بااخلاص  دِل  مسلمان  سپدن،  تِم  لبن  تمہِ  عذاب  نِشہِ  نجات۔

Tahir:
  تہٕ  صحرا  ون  منٛز  روزن  والیو  منٛزٕ  آے  کینہہ  بہانہٕ  گٔرۍ  (معذرت  کرنہٕ  خٲطرٕ  دربارِ  رسالتسؐ  منٛز)  تاکہ  تِمن  تہِ  گۆژھ  رخصت  دِنہٕ  یُن،  تہٕ  تِم  لُکھ  یِمَو  (پننِس  ایمان  کِس  دعویٰ  ہس  منٛز)  اللہ  تعالیٰ  ہس  تہٕ  تٔمۍ  سٕندِس  رسولس  (صلی  اللہ  علیہ  وسلم)  اَپُز  اوس  وۆنمُت  روٗدۍ  (جہاد  ترٲوِتھ  پتھ)  بِہتھ،  عنقریب  واتہِ  تِمَو  منٛزٕ  تِمن  لُکن  یِمَو  کفر  کۆر  دگ  تُلوُن  عذاب۔

Transliteration:
  Waj<u>a</u>a almuAAa<u>thth</u>iroona mina alaAAr<u>a</u>bi liyu<u>th</u>ana lahum waqaAAada alla<u>th</u>eena ka<u>th</u>aboo All<u>a</u>ha warasoolahu sayu<u>s</u>eebu alla<u>th</u>eena kafaroo minhum AAa<u>tha</u>bun aleem<b>un</b>


Athar:
  ضعیفن  تہٕ  بیمارن  بیٚیہِ  تِمن  لُکن  یِمن  جہادس  منٛز  شرکتہٕ  خٲطرٕ  وَتہٕ  خرچ  آسہِ  نہٕ،  ہرگاہ  پتھ  روزن  تیٚلہِ  چُھنہٕ  کانٛہہ  حرج  ییٚلہِ  زن  تِم  دل کہ  خلوصہٕ  سان  اللہ  تعالیٰ  تہٕ  تٔمۍ  سٕندِس  رسولؐ  سٕندۍ  وفادار  آسن۔  ﴿اَمہِ  نِشہِ  سپُد  معلوم  زِ  یِم  لُکھ  بظٲہر  معذور  آسن  تِہندِ  خٲطرٕ  تہِ  چَھنہٕ  کمزوری  تہٕ  بیمٲرۍ  یا  محض  نادٲری  کافی  کینہہ،  بلکہ  ہیٚکن  تِہندِ  خٲطرٕ  یِمہٕ  مجبوریِہ  صرف  اتھ  صوٗرتس  منٛز  معٲفی  ہُند  وجہ  ٲسِتھ  ییٚلہِ  زن  تِم  اللہ  تعالیٰ  تہٕ  تٔمۍ  سٕندِس  رسولؐ  سٕندۍ  پٔزۍ  وفادار  آسن،  نَتہٕ  ہرگاہ  وفادٲری  موجود  آسہِ  نہٕ  تیٚلہِ  ہیٚکہِ  نہٕ  کٲنٛسہِ  شخصس  صرف  امہِ  موجوٗب  معاف  کرنہٕ  یِتھ  زِ  سُہ  اوس  فرض  ادا  کرنہٕ  کِس  موقعس  پیٚٹھ  بیمار  یا  نادار﴾  یِتھیٚن  مُحسِنَن  پیٚٹھ  چَھنہٕ  اعتراضٕچ  کانٛہہ  گُنجٲیش،  تہٕ  اللہ  تعالیٰ  چُھ  درگُزر  کرن  وول  تہٕ  رحم  فرماون  وول۔

Mirwaiz:
  کم  طاقت  لوٗکن  تہٕ  بیٚمارن  تہٕ  بیٚیہِ  نہٕ  تِمن  لوٗکن  یِمن  نہٕ  خرچہٕ  خٲطرٕ  کینہہ  موجود  چُھ  چُھنہٕ  کاںہہ  گناہ  ییٚلہِ  تِمن  خٲر  خوٲہی  تہٕ  خلوص  آسہِ  خدایس  تہٕ  تِہٕندِس  پیغمبرس  نسبت،  یِمن  نیکو  کارن  پٮ۪ٹھ  چھَنہٕ  کانہہ  وتھاہ  اعتراض  کرنٕچ،  اللہ  تعالیٰ  چُھ  بوٚڈ  مغفرت  وول  بوٚڈ  رحمت  وول۔

Tahir:
  ضعیفن  (کمزورن)  پیٚٹھ  چُھنہٕ  کانٛہہ  گناہ  بیٚیہِ  نَہ  بیمارن  پیٚٹھ  بیٚیہِ  نَہ  چُھ  تِتھیٚن  لُکن  پیٚٹھ  (تہِ)  یِمن  تیوٗت  (وسعت  تہِ)  چُھنہٕ  یَتھ  خرچ  کرہَن  ییٚلہِ  زن  تِم  اللہ  تعالیٰ  ہس  تہٕ  تٔمۍ  سٕندِس  رسولس  (صلی  اللہ  علیہ  وسلم)  خٲطرٕ  خٲلص  تہٕ  مخلص  آسن  سپٕدۍ  مٕتۍ،  نیکوکارن  (یعنی  صاحبانِ  احسانن)  پیٚٹھ  چھَنہٕ  الزامٕچ  کانٛہہ  وَتھ  تہٕ  اللہ  تعالیٰ  چُھ  بۆڈ  بخشن  وول  تہٕ  سیٚٹھاہ  مہربان۔

Transliteration:
  Laysa AAal<u>a</u> a<b>l</b><u>dd</u>uAAaf<u>a</u>i wal<u>a</u> AAal<u>a</u> almar<u>da</u> wal<u>a</u> AAal<u>a</u> alla<u>th</u>eena l<u>a</u> yajidoona m<u>a</u> yunfiqoona <u>h</u>arajun i<u>tha</u> na<u>s</u>a<u>h</u>oo lill<u>a</u>hi warasoolihi m<u>a</u> AAal<u>a</u> almu<u>h</u>sineena min sabeelin wa<b>A</b>ll<u>a</u>hu ghafoorun ra<u>h</u>eem<b>un</b>


Athar:
  یِتھے  پٲٹھۍ  چُھنہٕ  تِمن  لُکن  پیٚٹھ  تہِ  اعتراضُک  کانٛہہ  موقع،  یِمو  تۅہیِہ  نِش  پانہٕ  یِتھ  درخواست  اوس  کوٚرمُت  زِ  اَسہِ  گژھن  سوارِ  دستیاب  یِنہِ  تھاونہٕ،  تہٕ  ییٚلہِ  تۅہیِہ  ووٚنُو  زِ  بٕہ  ہیکہٕ  نہٕ  تُہٕندِ  خٲطرٕ  سوارین  ہُند  انتظام  کٔرِتھ  تہٕ  تِم  گٔیِہ  مجبوراً  واپس  تہٕ  حال  اوس  یِہ  زِ  تِہنزو  أچھو  کِنۍ  اوس  اوٚش  وَسان  تہٕ  تِمن  اوس  امہِ  کتھہِ  ہُند  سیٚٹھاہ  دُکھ  زِ  تِم  چِھنہٕ  پننِس  خرچس  پیٚٹھ  جہادس  منٛز  شریک  سپدنُک  طاقت  تھاوان۔

Mirwaiz:
  بیٚیہِ  چُھنہٕ  تِمن  لوٗکن  پٮ۪ٹھ  تہِ  کانہہ  گناہ  تہٕ  الزام  ییٚلہِ  تِم  تۅہیہِ  نِش  آے  تۅہیہِ  کیا  کٔرِو  تِہٕندِ  سوٲری  ہُند  انتظام۔  تۅہیہِ  فرمووُکھ  مےٚ  ںِشہِ  چُھنہٕ  کانہہ  چیز  یتھ  پٮ۪ٹھ  بہٕ  توٚہۍ  سوار  کرو،  تِم  درٲے  واپس  تۅہیہِ  نِشہِ  یتھ  حالس  اندر  کہ  أچھ  تِہٕںٛزٕ  آسہٕ  اوٚش  ہاران  ییٚمِی  غمہٕ  مۅکھہٕ  کہ  یِمن  سپدِن  نہٕ  مہیانہٕ  پننہِ  جایہِ  نہ  بیٚیہِ  کُنہِ  جایہِ  خرچہٕ  خٲطرٕ  کینہہ  مال  یُس  یِم  یتھ  جہادس  اندر  صرف  کر  ہن،  تِمن  تہِ  چُھنہٕ  کانہہ  گناہ۔

Tahir:
  تہٕ  نَہ  چھے٘  تِتھیٚن  لُکن  پیٚٹھ  (طعنہ  دنچ  تہٕ  الزامٕچ  کانٛہہ  وَتھ)  ییٚلہِ  زن  تِم  تُہٕندِس  خدمتس  منٛز  (اَمہِ  موجوب)  حٲضر  سپٕدۍ  زِتۆہۍ  کٔرِیوٗکھ  تِم  (جہادٕ  خٲطرٕ)  سوار  (تِکیازِ  تِمن  ٲس  نہٕ  پنٕنۍ  کانٛہہ  سوٲرۍ  پتہٕ)  فرموووکھ  تۅہیہِ،  مے٘  (تہِ)  چھَنہٕ  کانٛہہ  (ہُریمانہٕ  سوٲرۍ)  یَتھ  پیٚٹھ  تۆہۍ  سوار  ہیٚکو  کٔرِتھ  (پتہٕ)  پھیٖرۍ  تِم  (تُہٕندِاِجازتہٕ  سٍتۍ)  تَتھ  حالتس  منٛز  واپس  زِ  تِہٕنزٕ  أچھ  آسہٕ  (جہادٕ  نِشہِ  محرومی  کِنۍ)  غمس  منٛز  اۆش  ہاران  زِ  (افسوٗس)  تِمن  چُھنہٕ  (تیوٗت)  وَتہٕ  خرچ  یُس  تِم  خرچ  ہیٚکہٕ  ہن  کٔرِتھ  (تہٕ  جہادس  منٛز  ہیٚکہَن  شریک  سپدِتھ)۔

Transliteration:
  Wal<u>a</u> AAal<u>a</u> alla<u>th</u>eena i<u>tha</u> m<u>a</u> atawka lita<u>h</u>milahum qulta l<u>a</u> ajidu m<u>a</u> a<u>h</u>milukum AAalayhi tawallaw waaAAyunuhum tafee<u>d</u>u mina a<b>l</b>ddamAAi <u>h</u>azanan all<u>a</u> yajidoo m<u>a</u> yunfiqoon<b>a</b>


Athar:
  البتہ  چُھ  اعتراض  تِمن  لُکن  پیٚٹھ  یِم  مالدار  چِھ،  تہٕ  امہِ  پتہٕ  تہِ  چِھو  تۅہیِہ  درخواست  کران  زِ  تِمن  گژِھہ  جہادس  منٛز  شریک  سپدنہٕ  نِشہِ  معاف  یُن  تھاونہٕ،  تِمو  کوٚر  گر  بِہَن  واجِنیٚن  منٛز  شٲمل  سپدُن  پسند،  تہٕ  خُداین  لگوو  تِہندِیٚن  دِلن  پیٚٹھ  ٹھپہٕ،  امہِ  موجوٗب  چِھنہٕ  وۅنۍ  تِم  کِہِنۍ  زانان  ﴿زِ  خُدایس  نِشہِ  کیا  نتیجہِ  نیرن  وول  چُھ  تِہنزِ  اَمہِ  رٔوشہِ  ہُند﴾۔

Mirwaiz:
  بس  الزام  تہٕ  گناہ  چُھ  تِمنٕے  لوٗکن  پٮ۪ٹھ  یِم  مالدار  ٲسِتھ  تۅہیہِ  جہادس  نہ  نیرنہٕ  خٲطرٕ  اجازت  منگان  چھِ،  شرم  چھےٚ  تِہٕندِ  خٲطرٕ  تِم  سپٕدۍ  رٲضی  زنانن  سٍتۍ  روزنس  پٮ۪ٹھ،  اللہ  تعالیٰ  ہن  چھےٚ  مُہر  کٔرمٕژ  تِہٕندین  دِلن  پٮ۪ٹھ  ییٚمہِ  مۅکھہٕ  تِمن  زانُن  چُھنہٕ  تگان  ثواب  کتھ  منٛز  چُھ  تہٕ  گناہ  کتھ  منٛز  چُھ۔

Tahir:
  (الزامٕچ)  وَتھ  چھے٘  فقط  تِمن  لُکن  پیٚٹھ  یِم  تۅہیہِ  نِشہِ  رخصت  چِھ  طلب  کران  حالانکہ  چِھ  تِم  مالدار،  تِم  چِھ  اَمہِ  کتھہِ  نِشہِ  خۅش  زِ  تِم  روزن  پَتھ  روزن  واجِنیٚن  خاتونن  تہٕ  معذوٗرن  سٍتۍ  تہٕ  اللہ  تعالیٰ  ہن  چھے٘  تِہِندیٚن  دِلن  پیٚٹھ  مۅہر  لگٲومٕژ،  اَمہِ  موجوب  چِھنہٕ  تِم  زانانٕے  (زِ  حقیقی  نفع  نقصان  کیا  چُھ)۔

Transliteration:
  Innam<u>a</u> a<b>l</b>ssabeelu AAal<u>a</u> alla<u>th</u>eena yasta<u>th</u>inoonaka wahum aghniy<u>a</u>o ra<u>d</u>oo bian yakoonoo maAAa alkhaw<u>a</u>lifi wa<u>t</u>abaAAa All<u>a</u>hu AAal<u>a</u> quloobihim fahum l<u>a</u> yaAAlamoon<b>a</b>


Athar:
  یِم  کرن  رنگہٕ  رنگہٕ  عُذرات  تۅہیِہ  نِشہِ  پیش  ییٚلہِ  توٚہۍ  واپس  پھیٖرِتھ  یِمن  نِشہِ  وٲتِو،  مگر  توٚہۍ  ؤنۍزِیو  صاف  کہ،  بہانہٕ  مَہ  کٔرِو،  أسۍ  کرو  نہٕ  تُہنزِ  کُنہِ  کتھہِ  پیٚٹھ  اعتبار،  خُداین  چِھ  اَسہِ  تُہٕندۍ  حالات  ؤنِمٕتۍ،  وۅنۍ  وُچھہِ  اللہ  تعالیٰ  تہٕ  تٔمۍ  سُند  رسولؐ  تُہُند  طرزِ  عمل،  پتہٕ  یِیِو  توٚہۍ  تس  کُن  واپس  پِھرنہٕ  یُس  نوٚن  تہٕ  پوشیدٕہ  سورُے  زانن  وول  چُھ۔  تہٕ  سُہ  وَنیو  تۅہیِہ  زِ  توٚہۍ  کیا  کینژھاہ  چِھو  کران  روٗزِمٕتۍ۔

Mirwaiz:
  یِم  لوٗکھ  کرن  عذُر  تہٕ  بہانہٕ  تۅہیہِ  نِش  ییٚلہِ  واپس  گٔژِھو  تِمن  ںِش،  لہٰذا  فرمٲو،  یوکھ  توٚہۍ  بہانہٕ  تہٕ  عذر  مہ  ؤنِو۔  أسۍ  ہرگِز  تُہٕندِس  وننس  پژھ  کرَو  نہٕ،  بیشک  اسہِ  کٔرخبر  اللہ  تعالیٰ  ہن  تُہٕندین  اصلی  حالاتن  ہٕںٛز  کہ  تُہُند  کانہہ  عذُر  اوس  نہٕ  پوٚز  تہٕ  صحیح،  بیٚیہِ  تہِ  وُچھہِ  آیِندٕہ  اللہ  تعالیٰ  بیٚیہِ  تُہُند  پیغمبر  تُہٕنٛزٕ  کامہِ۔  ییٚمہِ  سٍتۍ  معلوم  سپدِ  تۅہیہِ  اندر  کوٗتاہ  اخلاص  تہٕ  فرمانبرٲری  چھےٚ،  توپتہٕ  یِیو  توٚہۍ  واپس  نِنہٕ  تس  پروردِگارس  نِشہِ  یُس  سورُے  پوٗشیدٕ  ہ  تہٕ  نوٚن  زانہٕ  وُن  چُھ۔  پس  کرِ  سُہ  تۅہیہِ  خبر  تِمن  سارنٕے  چیزن  ہٕنٛز  یِم  توٚہۍ  کران  ٲسِو،  توپتہٕ  دِیو  تمِچ  مزوٗرۍ۔

Tahir:
  (اے  مسلمانو!)  تِم  کرنَو  تۅہیہِ  عذر  پیش  ییٚلہِ  تۆہۍ  تِمن  کُن  (اَمہِ  تبوک  کہ  سفرٕ  پیٚٹھہٕ)  واپس  گٔژِھو  (اے  ٹاٹھہِ!)  تۆہۍ  فرمٲوِیوٗکھ،  بہانہٕ  مَہ  بنٲوِو  أسۍ  کَرو  نہٕ  ہرگز  تُہٕنزِ  کتھہِ  پیٚٹھ  پَژھ،  أسۍ  چِھ  اللہ  تعالیٰ  ہن  تُہٕندیٚو  حالاتو  نِشہِ  باخبر  کٔرِمٕتۍ،  تہٕ  وۅنۍ  وُچھہِ  (آیندٕہ)  تُہٕنز  عمل  (دنیاہس  منٛز  تہِ) اللہ  تعالیٰ  تہٕ  تٔمۍ  سُنٛد  رسول  (صلی  اللہ  علیہ  وسلم)  تہِ  (وُچھہِ)  پتہٕ  یِیِو  تۆہۍ  (ٲخرتس  منٛز  تہِ)  پۯتھ  پوٗشیدٕہ  تہٕ  ظٲہرزانن  وٲلِس  (ربّس)  کُن  واپس  نِنہٕ  پتہٕ  کریٚو  سُہ  تۅہیہِ  تِمَوسارِوٕے  (عملو)  نِشہِ  باخبر  یِم  تۆہۍ  کران  ٲسۍوٕ۔  

Transliteration:
  YaAAta<u>th</u>iroona ilaykum i<u>tha</u> rajaAAtum ilayhim qul l<u>a</u> taAAta<u>th</u>iroo lan numina lakum qad nabbaan<u>a</u> All<u>a</u>hu min akhb<u>a</u>rikum wasayar<u>a</u> All<u>a</u>hu AAamalakum warasooluhu thumma turaddoona il<u>a</u> AA<u>a</u>limi alghaybi wa<b>al</b>shshah<u>a</u>dati fayunabbiokum bim<u>a</u> kuntum taAAmaloon<b>a</b>


Athar:
  تُہٕنزِ  واپسی  پیٚٹھ  کھیٚن  یِم  تۅہیِہ  برونٛہہ  کنہِ  قسم  تاکہ  توٚہۍ  کٔرِو  تِمن  درگزر  تیٚلہِ  کٔرِو  بیشک  توٚہۍ  یِمن  درگزر،  تِکیازِ  یِم  چِھ  گندگی  تہٕ  یِہٕنز  اصلی  جاے  چھےٚ  جہنم  یُس  یِہنزِ  کمایِہ  بدلہٕ  یِمن  نصیب  سپدِ۔

Mirwaiz:
  وۅنۍ  یِن  تِم  تۅہیہِ  نِشہِ  توپتہٕ  ہاون  تِم  قسم  خداے  سُند  ییٚلہِ  توٚہۍ  واپس  یِیِو  تِمن  کُن،  یُتھ  توٚہۍ  در  گُذر  کٔرِو  تِمن  نِشہِ،  پس  کٔرِو  توٚہۍ  تِمن  نِشہِ  درگُذر۔  تِم  ترٲوِیوکھ  پننِس  حالس  پٮ۪ٹھ۔  پٔزۍ  پٲٹھۍ  تِم  چھِ  مٔکٕرۍ  تہٕ  گندٕہ،  تِہُند  انجام  چُھ  سٮ۪ٹھاہ  خراب۔  پتو  لاکہ  چُھ  واتُن  تِمن  نارِ  جہنمس  اندر۔  یہِ  چُھ  تِمن  سزا  تِمن  کامین  ہُند  یِمہٕ  تِم  کران  ٲسۍ  نفاق  تہٕ  خلاف  وغٲرٕ۔  

Tahir:
  وۅنۍ  ہاوَن  تِم  تُہٕنٛدِ  خٲطرٕ  اللہ  تعالیٰ  سٕنٛدۍ  قسم  ییٚلہِ  تۆہۍ  تِمن  کُن  واپس  گٔژِھو  تاکہ  تۆہۍ  کٔرِو  تِمن  درگُزر،  مگرتۆہۍ  دِی  زیٚو  نہٕ  تِمن  کُن  کانٛہہ  توجہ،  بے  شک  چِھ  تِم  ناپاک  تہٕ  تِہُنٛد  ٹھکانہٕ  چُھ  جہنم،  یہِ  چُھ  تَمِیُک  بدلہٕ  یہِ  تِم  کماوان  ٲسۍ۔

Transliteration:
  Saya<u>h</u>lifoona bi<b>A</b>ll<u>a</u>hi lakum i<u>tha</u> inqalabtum ilayhim lituAAri<u>d</u>oo AAanhum faaAAri<u>d</u>oo AAanhum innahum rijsun wamaw<u>a</u>hum jahannamu jaz<u>a</u>an bim<u>a</u> k<u>a</u>noo yaksiboon<b>a</b>


Athar:
  یِم  کھیٚن  تۅہیِہ  برونٛہہ  کنہِ  قسم،  تاکہ  توٚہۍ  سپدِو  یِمن  رٲضۍ،  حالانکہ  اگر  توٚہۍ  یِمن  رٲضۍ  تہِ  سپدِو،  اللہ  تعالیٰ  گژِھ  نہٕ  یِمن  فاسق  لُکن  ہرگز  رٲضۍ۔

Mirwaiz:
  یِم  قسم  چھِ  تِم  ہاوان  تۅہیہِ  برونٹھ  کنہِ  یُتھ  توٚہۍ  رٲضی  گٔژِھو  تِمن  نِشہِ۔  اوّل  گژِھنہٕ  خداے  سٕندین  دشمنن  نِشہِ  رٲضی  سپدُن۔  بالفرض  ہرگاہ  توٚہۍ  تِمن  ںِشہِ  رٲضی  سپدِو،  ہرگاہ  توٚہۍ  تِہٕندیو  اپزیو  قسمو  سٍتۍ  متٲثر  سپدِتھ  رٲضی  گٔژِھو  تہِ۔  مگر  اللہ  تعالیٰ  سپدِنہٕ  ہرگِز  رٲضی  یِتھیٚن  شریر  تہٕ  نافرمان  لوٗکن  نِشہِ۔

Tahir:
  یِم  چِھ  تُہٕنٛدِ  خٲطرٕ  قسم  کھیٚوان  تاکہ  تۆہۍ  گٔژِھو  یِمن  رٲضۍ  گژٕھنۍ،  (اے  مسلمانو!)  وۅنۍ  ہرگاہ  تۆہۍ  یمن  رٲضۍ  تہِ  گٔژِھو  تَمہِ  پتہٕ  (تہِ)  گژِھہ  نہٕ  اللہ  تعالیٰ  نافرمان  قومس  رٲضۍ۔

Transliteration:
  Ya<u>h</u>lifoona lakum litar<u>d</u>aw AAanhum fain tar<u>d</u>aw AAanhum fainna All<u>a</u>ha l<u>a</u> yar<u>da</u> AAani alqawmi alf<u>a</u>siqeen<b>a</b>


Athar:
  یِم  عربٕکۍ  بدوی  چِھ  کفرس  تہٕ  نفاقس  منٛز  زیادٕہ  سخت  تہٕ  یِہندِس  معاملس  منٛز  چِھ  امہِ  کتھہِ  ہٕندۍ  زیادہ  امکان  زِ  تمہِ  دین  کیو  حدودَو  نِشہِ  روزن  ناوٲقف،  یُس  خُداین  پننِس  رسولسؐ  پیٚٹھ  چُھ  نٲزِل  کوٚرمُت۔  ﴿عربٕکۍ  بدوی  چُھ  مُراد  تِم  عربی  دیہاتی  تہٕ  صحرٲے  لُکھ  یِم  مدینس  أندۍ  پٔکۍ  بسان  ٲسۍ۔  یِمو  لُکو  ییٚلہِ  مدینس  منٛز  اکھ  مضبوط  تہٕ  مُستحکم  طاقت  وۅتلان  وُچھ  یِم  سپٕدۍ  گۅڈٕ  گۅڈٕ  مرعوب۔  پتہٕ  روٗدۍ  اسلام  چن  تہٕ  کُفرٕ چن  لڑایَن  دوران  أکِس  وقتس  تام  موقع  شنٲسی  تہٕ  ابنُ  الوقتی  ہٕنزِ  رٔوِشہِ  پیٚٹھ  پکان  یعنی  واو  وُچِھتھ  ٲسۍ  ناو  ترٛاوان۔  پتہٕ  ییٚلہِ  اسلامی  حکومتُک  اقتدار  حِجاز  تہٕ  نجدٕ  کِس  أکِس  بٔڈِس  حِصّس  پیٚٹھ  قٲیِم  سپُد  تہٕ  امہِ  کِس  مُقابلس  مںٛز  لوٚگ  مخٲلف  قبیلن  ہُند  زور  پُھٹنہِ،  یِمو  لُکو  وُچھ  وقتچٕ  مصلحت  أتھۍ  منٛز  ز  اسلام  کِس  دٲیرس  منٛز  سپدن  دٲخل،  مگر  یِمن  لُکن  منٛز  ٲسۍ  کم  لُکھ  تِتھۍ  یِمو  اَتھ  دینس  دینِ  حق  سمجھِتھ  ایمان  آسہِ  ہے  اوٚنمُت  تہٕ  مُخلصانہٕ  طریقو  سان  آسٕہَن  امہِ کیٚن  تقاضن  پوٗرٕ  کرنس  پیٚٹھ  آمادٕہ۔  تِہٕنز  یٔہے  حالت  چھےٚ  یتھ  جایِہ  تِتھہٕ  پٲٹھۍ  بیان  کرنہٕ  آمٕژ  زِ  شٔہرۍ  لُکن  بہ نسبت  چِھ  یِم  دیہٲتۍ  تہٕ  صحرٲوۍ  لُکھ  زیادہ  مُنافِقانہٕ  رٔوِیِہ  تھاوان،  تہٕ  یِمن  منٛز  چھےٚ  حقس  انکار  کرنٕچ  کیفیت  زیادٕہ  لبنہٕ  یِوان۔  پتہٕ  چُھ  اَمِیُک  وجہ  تہِ  وَننہٕ  آمُت  زِ  شٔہرۍ  لُکھ  چِھ  اہلِ  علم  تہٕ  اہلِ  حقن  ہٕندِ  صحبت  نِشہِ  فٲیدٕہ  تُلِتھ  کینژھاہ  دین  تہٕ  اَمِکۍ  حدود  ہیٚچھان،  مگر  یِم  بدوی  چِھ  چونکہ  سٲرسٕے  وٲنٛسہِ  بالکل  أکِس  معٲشی  حیوان  سٕندۍ  پٲٹھۍ  دۅہس  رات کِس  دٲیرس  منٛز  روزان،  تہٕ  یِمن  چُھنہٕ  حیوٲنۍ  زندگی  ہٕندیٚو  ضروریاتو  نِشہِ  کھٔسِتھ  کُنہِ  چیزس  کُن  توجہ  کرنُک  موقعے  میلان۔  امہِ  موجوٗب  چِھ  دین  تہٕ  امہِ  کیو  حدوٗدَو  نِشہِ  یِہندِ  ناوٲقف  روزنٕکۍ  امکان  زیادٕہ۔  برونٛٹھ  کُن  چُھ  122  ہِمِس  آیتس  منٛز  یِہندِ  اَمہِ  مرضُک  علاج  آمُت  تجویز  کرنہٕ۔﴾  اللہ  تعالیٰ  چُھ  سورُے  زانان  بیٚیہِ  چُھ  زانن  وول  تہٕ  حکمت  وول۔

Mirwaiz:
  یِمن  مُنافقن  منٛز  یِم  گامٕکۍ  لوٗکھ  چھِ  تِم  چھِ  زیادٕ  سخت  کُفرٕکِنۍ  تہٕ  نفاق  کِنۍ  کیازِتِم  چھِ  علماہن  تہٕ  عٲقلن  ںِشہِ  دوٗر  روزان،  بیٚیہِ  چھِ  تِم  اتھ  قٲبِل  کہ  تِم  زانن  نہٕ  تِم  احکام  یِم  اللہ  تعالیٰ  ہن  چھِ  پننِس  پیغمبرس  پٮ۪ٹھ  نٲزِل  کٔرِمٕتۍ،  اللہ  تعالیٰ  چُھ  سورُے  زانہٕ  وُن  سٮ۪ٹھاہ  حِکمت  وول۔

Tahir:
  (یِم) دیہٲتۍ لُکھ  چِھ  سخت  کٲفرتہٕ  سخت  منافق  تہٕ  (پننہِ  کفر  تہٕ  نفاق  چہِ  سختی  کِنۍ)  چِھ  أتھۍ  قٲبل  زِ  تِم  گژھن  تِمَو  حدودو  تہٕ  احکامَو  نِشہِ  بے  خبر  روزٕنۍ  یِم  اللہ  تعالیٰ  ہن  پننِس  رسولس  (صلی  اللہ  علیہ  وسلم)  پیٚٹھ  نٲزل  چِھ  کرۍ  متۍ،تہٕ  اللہ  تعالیٰ  چُھ  وارٕپٲٹھۍ  زانن  وول،سیٚٹھاہ  حکمت  وول۔

Transliteration:
  AlaAAr<u>a</u>bu ashaddu kufran wanif<u>a</u>qan waajdaru all<u>a</u> yaAAlamoo <u>h</u>udooda m<u>a</u> anzala All<u>a</u>hu AAal<u>a</u> rasoolihi wa<b>A</b>ll<u>a</u>hu AAaleemun <u>h</u>akeem<b>un</b>


Athar:
  یِمن  بدوِیَن  منٛز  چِھ  تِتھۍ  تِتھۍ  لُکھ  موجود  یِم  اللہ  تعالیٰ  سٕنزِ  وَتہِ  منٛز  چِھ  کینہہ  خرچ  کران  تہٕ  اتھ  چِھ  پانس  پیٚٹھ  زبردستی  ہٕنز  چیٚٹۍ  سمجھان،  تہٕ  تُہٕندِس  حقس  منٛز  چِھ  زمانہ  چن  گردشن  ہُند  انتظار  کران  ﴿زِ  توٚہۍ  گٔژھِو  کُنہِ  چکرس  منٛز  پھَسٕنۍ  تہٕ  تِم  کڑہن  پننہِ  گردَنہِ  منٛزٕ  اَمہِ  نظام کہ  اطاعتُک  نالہٕ  کوٚر  یَتھ  منٛز  تۅہیِہ  یِم  کھٔسِتھ  چھوٗکھ  تھٲوِمٕتۍ﴾  حالانکہ  بدی  ہُند  دٲیرٕہ  چُھ  پانہٕ  یِمنٕے  پیٚٹھ  مُسلّط  تہٕ  اللہ  تعالیٰ  چُھ  سورُے  کینہہ  بوزان  تہٕ  زانان۔

Mirwaiz:
  بیٚیہِ  چھِ  یِمو  گامہٕ  کیو  مُنافقو  أندرٕہ  بعض  لوٗکن  کُفر  ونفاق  و  جہلہٕ  علاوٕہ  بخل  وعداوتٕکۍ  صفات  تہِ۔  تِم  چھِ  زانان  خداے  سٕںٛزِ  وتہِ  اندر  خرٕچ  کرنس  چیٚٹۍ  تہٕ  جُرمانہٕ  بیٚیہِ  چھِ  پراران  تِم  تۅہیہِ  پوٚت  کھورِ  یِنس  کانہہ  حٲدثہٕ  واقع  سپدٕنس،  یچھ  وقتاہ  یِنس،  پوٚت  کھورِ  ییہِ  تِمن  پانس ۔  یچھ  وقت  یِن  تِمن  پانس۔  زمانُک  حٲدثہٕ  سپدِ  واقع  تِمن  پٮ۪ٹھ،  اللہ  تعالیٰ  چُھ  سورُے  بوزٕ  وُن  سورُے  زانہٕ  وُن۔

Tahir:
  تہٕ  یِمن  نا  سمجھ  دِیہاتیٚن  منٛز  چُھ  سُہ  شخص  (تہِ)  یُس  تَتھ  (مالس)  چُھ  جُرمانہٕ  زانان  یَتھ  سُہ  (اللہ  تعالیٰ  سٕنزِ  وَتہِ  منٛز)  خرچاوان  چُھ  بیٚیہِ  چُھ  تۅہیہِ  پیٚٹھ  زمانہٕ  چن  گردِشن  (یعنی  مشکلاتن  تہٕ  تکلیفن)  پراران  روزان،  (بلایہِ  ہٕنز  تہٕ  مصیبتٕچ)  بُرٕ  گردش  چھے٘  تِمنٕے  پیٚٹھ،  تہٕ  اللہ  تعالیٰ  چُھ  وارٕ  پٲٹھۍ  بوزن  وول  وارٕ  پٲٹھۍ  زانن  وول۔

Transliteration:
  Wamina alaAAr<u>a</u>bi man yattakhi<u>th</u>u m<u>a</u> yunfiqu maghraman wayatarabba<u>s</u>u bikumu a<b>l</b>ddaw<u>a</u>ira AAalayhim d<u>a</u>iratu a<b>l</b>ssawi wa<b>A</b>ll<u>a</u>hu sameeAAun AAaleem<b>un</b>


Athar:
  تہٕ  یِمنٕے  بدوِیَن  منٛز  چِھ  کینہہ  لُکھ  تِتھۍ  تہِ،  یِم  خُدایس  تہٕ  ٲخرت  کِس  دۅس  پیٚٹھ  چِھ  ایمان  تھاوان،  تہٕ  یِکینژھاہ  خرچ  چِھ  کران  تتھ  چِھ  اللہ  تعالیٰ  سٕندِس  دربارس  منٛز  نزدیکی  ہُند  تہٕ  رسول  صلی  اللہ  علیہ و سلمن  ہٕندِ  طرفہٕ  رحمتٕکۍ  دُعا  رَٹنُک  ذریعہ  بناوان۔  آ،  یقیناً!  سُہ  چُھ  ضرور  تِہندِ  خٲطرٕ  نزدیکی  ہُند  ذریعہ،  تہٕ  اللہ  تعالیٰ  کرِ  ضرور  تِمن  پننِس  رحمتس  منٛز  دٲخل،  پٔزۍ پٲٹھۍ  چُھ  اللہ  تعالیٰ  درگُزر  کرن  وول  تہٕ  رحم  فرماون  وول۔

Mirwaiz:
  بیٚیہِ  چھِگامہٕ  کیو  أندرٕہ  تِم  تہِ  یِم  پوٗرٕ  پژھ  چھِ  کران  کُنِس  خدایس،  بیٚیہِ  پٔتمِس  دۅہس  یعنی  قیامتس،  بیٚیہِ  چھِ  یِم  گٕنٛزران  خداے  سٕندِ  وتہِ  اندر  مال  کرٕچ  کرنس  تسٕندِ  قربُک  تہٕ  پیغمبرِ  خداے  سٕندِ  دعاے  خٲرُک  اکھ  رُت  ذریعہ،  وارٕ  بوزِو  واقعی  چھُ  سُہ  خرٕچ  کرُن  تِہُند  تِہٕندِ  خٲطرٕ  قربُک  ذریعہ،  ضروٗر  واتناوِ  تِمن  اللہ  تعالیٰ  پننِس  رحمتس  منٛز  کیازِ،  بیشک  اللہ  تعالیٰ  چُھ  سٮ۪ٹھاہ  مغفرت  تہٕ  سٮ۪ٹھاہ  رحم  کروُن۔

Tahir:
  تہٕ  صحراون  منٛز  روزن  والیٚو  منٛزے  چُھ  سُہ  شخص  (تہِ)  یُس  اللہ  تعالیٰ  ہس  پیٚٹھ  تہٕ  ٲخرت  کِس  دۅہس  پیٚٹھ  ایمان  چُھ  تھاوان  بیٚیہِ  یِکینٛژھاہ  (اللہ  تعالیٰ  سٕنزِ  وَتہِ  منٛز)  خرچ  چُھ  کران  تَتھ  چُھ  اللہ  تعالیٰ  سٕنزِ  بارگاہِ  منٛز  نزدیکی  ہُنٛد  تہٕ  رسول  (صلی  اللہ  علیہ  وسلم)  سُند  (رحمت  بۆرُت)  دُعا  حٲصل  کرنُک  ذریعہ  سمجھان،بوٗزِو!  بے  شک  چُھ  سُہ  تِہِنٛدِ  خٲطرٕ  قربِ  الٰہی  یُک  بٲعث،  جلدٕے  کرِ  اللہ  تعالیٰ  تِمن  پننِس  رحمتس  منٛزدٲخل۔  بے  شک  چُھ  اللہ  تعالیٰ  بۆڈ  بخشن  وول  سیٚٹھاہ  مہربان۔

Transliteration:
  Wamina alaAAr<u>a</u>bi man yuminu bi<b>A</b>ll<u>a</u>hi wa<b>a</b>lyawmi al<u>a</u>khiri wayattakhi<u>th</u>u m<u>a</u> yunfiqu qurub<u>a</u>tin AAinda All<u>a</u>hi wa<u>s</u>alaw<u>a</u>ti a<b>l</b>rrasooli al<u>a</u> innah<u>a</u> qurbatun lahum sayudkhiluhumu All<u>a</u>hu fee ra<u>h</u>matihi inna All<u>a</u>ha ghafoorun ra<u>h</u>eem<b>un</b>


Athar:
  تِم  مہاجر  تہٕ  انصار  یِمو  سارِوٕے  برونٛٹھ  ایمان کِس  دعوتس  پیٚٹھ  لبیک  وَننس  منٛز  سبقت  کٔر،  بیٚیہِ  تِم  یِم  امہِ  پتہٕ  راست  بٲزی  سان  تِمن  پتہٕ  آے،  خُداے  سپُد  تِمن  رٲضۍ  تہٕ  تِم  سپٕدۍ  خُدایس  رٲضۍ،  خُداین  چِھ  تِمن  خٲطرٕ  تِم  باغ  دستیاب  تھٲوِمٕتۍ  یِمن  بٔنۍ  کِنۍ  کۅلہٕ  آسن  پکان،  تہٕ  تِم  روزن  ہمیشہ  یِمن  منٛز،  یٔہے  چھےٚ  عظیمُ  الشان  کامیٲبی۔

Mirwaiz:
  بیٚیہِ  یِم  برونٹھ  گژھہٕ  وٕنۍ۔  گۅڈنی  مُشرف  بااسلام  سپدٕوٕنۍ  مہاجِرو  تہٕ  انصارو  أندرٕہ۔  بیٚیہِ  تِم  لوٗکھ  یِمو  تِہٕنٛز  پیروی  کٔر  رٕتہِ  طریقہٕ۔  یِمن  سارنٕے  چُھ  اللہ  تعالیٰ  رٲضۍ۔  تِم  تہِ  چھِ  تس  نِشہِ  رٲضی،  بیٚیہِ  تھاوِ  اللہ  تعالیٰ  تِہٕندِ  خٲطرٕ  تیار  تِم  جنت  یِمو  مٔنٛزۍ  جۅیہِ  پکان  چھےٚ  تِمنٕے  جنتن  منٛز  روزن  تِم  ہمیشہ،  یِہے  گٔیہِ  بٔڈۍ  کامیٲبی۔

Tahir:
  تہٕ  مہاجرین  تہٕ  تِہٕندیٚو  مددگارو  (انصارو)  منٛزٕ  سبقت  نِنہٕ  وٲلۍ،سارِوٕے  برونٛہہ  ایمان  اَنن  وٲلۍ  تہٕ  احسان  کہ  درجہِ  سان  تِہٕنزپٲروی  کرن  وٲلۍ،اللہ  تعالیٰ  سَپُد  تِمن  (سارِنٕے)  رٲضۍ  تہٕ  تِم  (سٲری)  گٔے  تَس  رٲضۍ  تہٕ  تِہِندِ  خٲطرٕ  چِھ  تٔمۍجنت  تھٲوِمٕتۍ  تیار  کٔرِتھ  یِمن  بٔنۍ  کِنۍ  کۅلہٕ  چھے٘  پکان،  تِم  چِھ  یِمن  منٛز  ہمیشہ  تہٕ  ہمیشہ  روزن  وٲلۍ،  یٔہے  چھے٘  زبردست  کامیٲبی۔

Transliteration:
  Wa<b>al</b>ss<u>a</u>biqoona alawwaloona mina almuh<u>a</u>jireena wa<b>a</b>lan<u>sa</u>ri wa<b>a</b>lla<u>th</u>eena ittabaAAoohum bii<u>h</u>s<u>a</u>nin ra<u>d</u>iya All<u>a</u>hu AAanhum wara<u>d</u>oo AAanhu waaAAadda lahum jann<u>a</u>tin tajree ta<u>h</u>tah<u>a</u> alanh<u>a</u>ru kh<u>a</u>lideena feeh<u>a</u> abadan <u>tha</u>lika alfawzu alAAa<i><u>th</u></i>eem<b>u</b>


Athar:
  تۅہیِہ  أندۍ  پٔکۍ  یِم  بدوی  روزان  چِھ  تِمن  منٛز  چِھ  واریاہ  مُنافق  تہٕ  یِتھے  پٲٹھۍ  چِھ  خۅد  مدینہ  کیٚن  باشندن  منٛز  تہِ  منافق  موجود  یِم  نِفاقس  منٛز  طاق  چِھ  بنیمٕتۍ،  توٚہۍ  چھوٗکھ  نہٕ  تِم  زانان،  أسۍ  چِھکھ  تِم  زانان،  قریب  چُھ  سُہ  وقت  ییٚلہِ  أسۍ  تِمن  دۅیِہ  پِھرِ  سزا  دِمَو،  پتہٕ  یِن  تِم  سیٚٹھاہ  بَڈِ  سزا  خٲطرٕ  واپس  اَننہٕ۔

Mirwaiz:
  بیٚیہِ  یِم  تۅہیہِ  أندۍ  پٔکۍ  گامن  ہٕندیو  لوٗکو  أندرٕہ  بیٚیہِ  شہرٕکیو  لوٗکو  أندرٕ  تِم  یِم  مُنافق  چھِ،  ڈاڈ  کٔرِتھ  چھِ  نفاقس  پٮ۪ٹھ،  توٚہۍ  زٲنِیوکھ  نہٕ  تِم۔  أسۍ  زانوکھ  تِم  جلدی  دِمو  أسۍ  تِمن  دنیاہس  اندر  سزا  دۅگنہٕ،  توپتہٕ  یِن  تِم  سوزنہٕ  ٲخرتکِس  بٔڈِس  عذابس  کُن۔

Tahir:
  تہٕ  (اے  مسلمانو!)  تُہٕندیٚن  أندۍ  پٔکۍ  کیٚن  نا  سمجھ  دِیہاتیٚن  منٛز  چِھ  کینہہ  منافق  تہٕ  کینہہ  مدینٕکۍ  روزن  وٲلۍ  تہِ  (چِھ)،  یِم  لُکھ  چِھ  نفاقس  پیٚٹھ  ڈٔٹِتھ،  تۆہۍ  چھووکھ  نہٕ  تِم  (ازتام)  زانان  أسۍ  چِھکھ  تِم  زانان۔  (کینہہ  کال  پتہٕ  آیہِ  حضور  صلی  اللہ  علیہ  وسلمن  تہِ  تمام  منافقن  ہٕنز  زانکٲری  تہٕ  معرفت  عطا  کرنہٕ)  عنقریب  دِمَو  أسۍ  تِمن  دۅیہِ  پھِر  (دُنیاہس  منٛزٕے)  عذاب  پتہٕ  یِن  تِم  (قیامتس  منٛز)  بٔڑِس  عذابس  کُن  پھِرنہٕ۔ ﴿اکہِ  پھرِ  ییلہِ  تِہنز  پہچان  آیہِ  کرناونہ  تہٕ  حضور  صلی  اللہ  علیہ  وسلمو  کٔڑۍ  تم  منافق  جمعہ  کس  خطبس  دوارن  اکہِ  اکہِ  ناو  ہیتھ  مسجدِ  منٛزٕ  نیٚبر،  یہِ  اوس  گوٚڈنُیک  عذاب  ذلت  تہٕ  رُسوٲیی  ہندس  صورتس  منٛز  تہٕ  دوٚیم  عذاب  سپُد  ہلاکت  تہٕ  خونریزی  ہٕندس  صورتس  منٛز  یمُیک  حکم  پتہٕ  آو﴾۔

Transliteration:
  Wamimman <u>h</u>awlakum mina alaAAr<u>a</u>bi mun<u>a</u>fiqoona wamin ahli almadeenati maradoo AAal<u>a</u> a<b>l</b>nnif<u>a</u>qi l<u>a</u> taAAlamuhum na<u>h</u>nu naAAlamuhum sanuAAa<u>thth</u>ibuhum marratayni thumma yuraddoona il<u>a</u> AAa<u>tha</u>bin AAa<i><u>th</u></i>eem<b>in</b>


Athar:
  بیٚیہِ  چِھ  کینہہ  لُکھ  یِمو  پننیٚن  قصورن  ہُند  اعتراف  چُھ  کوٚرمُت،  تِہٕنز  عمل  چھےٚ  مخلوط،  کینہہ  چھےٚ  نیک  تہٕ  کینہہ  چھےٚ  بَد،  یِہ  کتھ  چھَنہٕ  دوٗر  زِ  اللہ  تعالیٰ  سپدِ  تِمن  پیٚٹھ  مہربان،  تِکیازِ  سُہ  چُھ  درگزر  کرن  وول  تہٕ  رحم  فرماون  وول۔

Mirwaiz:
  بیٚیہِ  چھِ  یِمن  ورٲے  کینہہ  لوٗکھ  یِمو  اقرار  کوٚر  پننین  گُنہن۔  یِمو  مِلناوِ  رٕژٕ  عملہٕ  یچھ  عملن  سٍتۍ۔  یعنی  سُہ  گو  اعترافِ  گناہ  کرُن  پننِس  گنہس  اقرار  کرُن،  شاید  اللہ  تعالیٰ  کرِ  تِہٕندۍ  توبہٕ  قبول۔  کیازِ  اللہ  تعالیٰ  چُھ  بیشک  مغفرت  کروُن  سٮ۪ٹھاہ  رحم  کروُن۔  یِمو  صحابہٕ  صٲبو  ٲسۍ  پنٕنۍ  پان  گٔنٛڈِتھ  تھٲومٕتۍ  مسجدِ  شریف  کین  تھمن  سٍتۍ۔  یِہٕنٛد  توبہٕ  قبول  سپٕدۍ  یِمو  مُژرٲوۍ  پننین  پانن  ہٕندۍ  گںٛڈ۔  توپتہٕ  أنیکھ  ہارٕہ  در  خدمتِ  رسولِ  کریم  صلی  اللہ  علیہ  و سلم۔  أتِی  سپُدیہِ  آیہِ  کریم  نٲزِل۔

Tahir:
  تہٕ  باقی  تِم  لُکھ  زِ  (یِمَو)  پننیٚن  گناہن  ہُنٛد  اعتراف  چُھ  کۆرمُت،  تِمَو  چھے٘  کینہہ  نیک  عملہٕ  تہٕ  باقی  بُرٕ  کامہِ  (غلطی  کِنۍ)  رَلہٕ  مِلہٕ  کرِمَژٕ،  جلدٕے  کرِاللہ  تعالیٰ  تِہُنٛد  توبہٕ  قبول،  بے  شک  چُھ  اللہ  تعالیٰ  بۆڈ  بخشن  وول  سیٚٹھاہ  مہربان۔

Transliteration:
  Wa<u>a</u>kharoona iAAtarafoo bi<u>th</u>unoobihim khala<u>t</u>oo AAamalan <u>sa</u>li<u>h</u>an wa<u>a</u>khara sayyian AAas<u>a</u> All<u>a</u>hu an yatooba AAalayhim inna All<u>a</u>ha ghafoorun ra<u>h</u>eem<b>un</b>


Athar:
  اے  نبیؐ،  توٚہۍ  کٔرِیوٗکھ  یِم  یِہٕندِیو  مالَو  منٛزٕ  صدقہٕ  رٔٹِتھ  پاک  تہٕ  ﴿نیکی  ہٕنزِ  وَتہِ  منٛز﴾  پکنٲوِیوٗکھ  یِم  برونٛہہ  تہٕ  یِہندِس  حقس  منٛز  کٔرِو  رحمتُک  دُعا،  تِکیازِ  تُہُند  دُعا  آسہِ  یِہندِ  خٲطرٕ  تَسکینُک  وجہ،  اللہ  تعالیٰ  چُھ  سورُے  بوزان  تہٕ  زانان۔

Mirwaiz:
  رٔٹِو  حض  یِمن  توبہٕ  کروٕنین  نِشہِ  تِہٕندِ  مالہٕ  أندرٕہ  یُس  تِم  پیش  کران  چھِ  بطورِ  صدقہٕ۔  کٔرِیوکھ  تِم  پاک  پاکیزٕہ  تمہِ  صدقہٕ  سٍتۍ،  بیٚیہِ  کٔرِیوکھ  دعاے  خٲر۔  پٔزۍ  پٲٹھۍ  تِہٕندِ  دعاے  خٲرٕ  سٍتۍ  چُھ  تِمن  تسلی  تہٕ  اطمینان  حٲصِل  سپدان،  اللہ  تعالیٰ  چُھ  تِہُند  اعتراف  و  اقرار  گناہ  تِہٕنٛز  ندامت  وارٕ  بوزٕ  وُن  پوٗرٕ  زانہٕ  وُن۔

Tahir:
  تۆہۍ  کٔرِو  تِہِندیٚو  مالَو  منٛزصدقہٕ  (زکوٰۃ)  وصول  تاکہ  تۆہۍ  کٔرِیوٗکھ  اَمہِ  (صدقہٕ)  کہ  بٲعث  تِم  (گناہَو  نِشہِ)  پاک  تہٕ  تِمن  کٔرِو  (ایمان  تہٕ  مال  چہِ  پٲکیزگی  سٍتۍ)  برکت  عطا  بیٚیہِ  کٔرِو  تِہِندِس  حقس  منٛز  دعا،  بے  شک  چُھ  تُہُنٛد  دعا  تِہِندِ  خٲطرٕاطمنان  (لبنُک  ذریعہ)،  تہٕ  اللہ  تعالیٰ  چُھ  وارٕ  پٲٹھۍ  بوزن  وول  سیٚٹھاہ  زانن  وول۔

Transliteration:
  Khu<u>th</u> min amw<u>a</u>lihim <u>s</u>adaqatan tu<u>t</u>ahhiruhum watuzakkeehim bih<u>a</u> wa<u>s</u>alli AAalayhim inna <u>s</u>al<u>a</u>taka sakanun lahum wa<b>A</b>ll<u>a</u>hu sameeAAun AAaleem<b>un</b>


Athar:
  کیا  یِمن  لُکن  چَھنا  خبر  زِ  سُہ  چُھ  اللہ  تعالیٰ  ہٕے  یُس  پننیٚن  بندن  ہُند  توبہٕ  چُھ  قبول  کران،  تہٕ  تِہندِس  خیراتس  چُھ  قبولیت  عطا  کران،  بیٚیہِ  یِہ  زِ  اللہ  تعالیٰ  چُھ  سیٚٹھاہ  معاف  کرن  وول  تہٕ  رحیم۔

Mirwaiz:
  کیاہ  تِمن  چُھنا  معلوم  کہ  اللہ  تعالیٰ  چُھ  توبہٕ  قبول  کران  پننین  بندن  ہُند۔  بیٚیہِ  چُھ  سُے  صدقات  قبول  کران،  بیٚیہِ  چُھنا  تِمن  معلوم  کہ  اللہ  تعالیٰ  ہٕے  چُھ  سٮ۪ٹھاہ  تو  بہٕ  قبول  کروُن،  سٮ۪ٹھاہ  رحم  کروُن۔

Tahir:
  کیا  تِم  چِھنا  زانان  زِ  بے  شک  چُھ  اللہ  تعالیٰ  ہٕے  پننیو  بندو  نِشہِ  (تِہُنٛد)  توبہٕ  قبول  فرماوان  بی٘یہِ  چُھ  صدقات (یعنی  زکوٰۃ  تہٕ  خٲرات  پننہِ  دستِ  قدرت  سٍتۍ) وصول  فرماوان  بی٘یہِ  یہِ  زِ  اللہ  تعالیٰ  ہٕے  چُھ  بو٘ڈ  توبہٕ  قبول  کرن  وول  سی٘ٹھاہ  مہربان؟

Transliteration:
  Alam yaAAlamoo anna All<u>a</u>ha huwa yaqbalu a<b>l</b>ttawbata AAan AAib<u>a</u>dihi wayakhu<u>th</u>u a<b>l</b><u>ss</u>adaq<u>a</u>ti waanna All<u>a</u>ha huwa a<b>l</b>ttaww<u>a</u>bu a<b>l</b>rra<u>h</u>eem<b>u</b>


Athar:
  تہٕ  اے  نبیؐ،  یِمن  لُکن  ؤنِو  زِ  توٚہۍ  کٔرِو  عمل،  اللہ  تعالیٰ  تہٕ  تٔمۍ  سُند  رسولؐ  بیٚیہِ  مومن  سٲری  وُچَھن  زِ  تُہُند  طرزِ  عمل  کیا  چُھ  وۅنۍ  روزان،  پتہٕ  یِیِو  توٚہۍ  تَس  کُن  واپس  پِھرنہٕ  یُس  نوٚن  تہٕ  پوشیدٕہ  سورُے  چُھ  زانان،  تہٕ  سُہ  وَنیو  تۅہیِہ  زِ  توٚہۍ  کیا  چِھو  روٗدِمٕتۍ  کران۔

Mirwaiz:
  بیٚیہِ  فرمٲوِیوکھ  توٚہۍ  کہ  اے  لوٗکو  کران  گٔژِھو  توٚہۍ  عمل  اللہ  تعالیٰ  چُھ  پانہٕ  وُچھان  تُہٕنٛز  عمل،  بیٚیہِ  پیغمبر  تُہُند  بیٚیہِ  باایمان۔  یچھ  کامین  ہُند  نتیجہ  نیریو  تۅہیہِ  دنیاسٕے  اندرذلت  بیٚیہِ  خوٲری،  یِیو  توٚہۍ  واتناونہٕ  تس  ذاتِ  پاکس  نِشہِ  یُس  سورُے  پوٗشیدٕہ  تہٕ  نوٚن  زانہٕ  وُن  چُھ،  پس  کرِ  سُہ  تۅہیہِ  خبر  تِمن  سارنٕے  کامین  ہٕنٛز  یِمہٕ  توٚہۍ  کران  ٲسِو۔

Tahir:
  بیٚیہِ  فرمٲوِیوٗکھ،تۆہۍ  کٔرِو  عمل،  پتہٕ  وُچھہِ  عنقریب  تُہٕنز  عمل  اللہ  تعالیٰ (تہِ)  تہٕ  تٔمۍ  سُنٛد  رسول (تہِ) بیٚیہِ  اہلِ  ایمان (تہِ)،تہٕ  عنقریب  یِیِو  تۆہۍپۯتھ  پوٗشیدٕہ  تہٕ  ظٲہر  زانن  وٲلِس (ربّس) کُن  واپس  نِنہٕ،پتہٕ  کریٚو  سُہ  تۅہیہِ  تِمَو  عملو  نِشہِ  زٲنِیاب،یِمہٕ  تۆہۍ  کران  ٲسۍ  وٕ  روزان۔

Transliteration:
  Waquli iAAmaloo fasayar<u>a</u> All<u>a</u>hu AAamalakum warasooluhu wa<b>a</b>lmuminoona wasaturaddoona il<u>a</u> AA<u>a</u>limi alghaybi wa<b>al</b>shshah<u>a</u>dati fayunabbiokum bim<u>a</u> kuntum taAAmaloon<b>a</b>


Athar:
  کینہہ  لُکھ  چِھ  بیٚیہِ  یُہُند  معاملہٕ  وُنہِ  اللہ  تعالیٰ  سٕندِس  حکمس  پیٚٹھ  چُھ  ٹھٔہرِتھ،  چاہے  دِیِہ تَن  تِمن  سزا،  تہٕ  چاہے  سپدۍ تن  تِمن  پیٚٹھ  نَوِ  سرٕ  مہربان،  اللہ  تعالیٰ  چُھ  سورُے  کینہہ  زانان  بیٚیہِ  چُھ  زانن  وول  تہٕ  حکمت  وول۔

Mirwaiz:
  بیٚیہِ  چھِ  کینہہ  لوٗکھ  پتھ  روزوٕنیو  أندرٕہ  یِم  پراران  چھِ  خداے  سٕندِس  حُکمس۔  تِمن  متعلق  چُھ،  یا  کریٚکھ  عذاب  ہرگاہ  توبہٕ  کرنس  اندر  خلوص  آسیٚکھ  نہٕ۔  یا  کرِ  تِہُند  توبہٕ  قبول۔  ہرگاہ  توبہٕ  بااخلاص  کوٚرمُت  آسیٚکھ۔  اللہ  تعالیٰ  چُھ  پرتھ  أکۍسُند  حال  پوٗرٕ  زانہٕ  وُن۔  تس  چھےٚ  خبر  اخلاس  و  عدِم  اخلاصٕچ۔  سُہ  چُھ  سٮ۪ٹھاہ  حِکمت  وول۔  مدینہٕ  شریفس  قریب  چُھ  اکھ  محلہٕ  تتھ  چھُ  ناو  ﴿قبا﴾۔  حضرتِ  رسولِ  کریم  صلی  اللہ  علیہ  و سلمو  ییٚلہِ  ہجرت  کٔر،  گۅڈنی  ٹھہرے  تِم  اتھ  محلس  اندر۔  تمہِ  پتہٕ  کینہہ  کالاہ  گٔژِتھ  اوٚنُکھ  تشریف  مدینہٕ  شریف  کِس  شہرس  اندر۔  یٖتِس  کالس  اتھ  محلہٕ  قباہس  اندر  قرار  کوٚرُکھ  تیٖتِس  کالس  یتھ  جایہِ  تِمو  نٮ۪ماز  پٔرتتھ  جایہِ  بنٲوامہِ  محلہٕ  کیو  مُخلص  باایمانو  اکھ  مسجِداہ۔  تتھ  مسجدِ  چھِ  ونان  مسجدِ  قبا  اتھ  محلس  منٛز  یِم  مُنافق  بسان  ٲسۍ  تِمن  اوس  میل  جول  تہٕ  یُن  گژُھن  أکِس  شخصس  سٍتۍ  یس  ناو  اوس  ابو  عامر  راہِب۔  سُہ  اوس  اسلامُک  سخت  دشمن۔  تِمو  مُنافقو  کوٚر  تس  سٍتۍ  مشورٕہ  کٔرِتھ  اکھ  کتھاہ  مُقرر  کہ  أسۍ  تہِ  بناوو  ہُتھ  مسجدِ  سٍتۍ  بیاکھ  مسجد۔  تتھ  منٛز  جمع  سپدِتھ  آسو  اسلامس  خلاف  مشورٕہ  کران۔  أمۍ  ابو  عامرن  ووٚن  یِمن  مُنافق  کہ  بہٕ  سمکھہٕ  ہرِقلس  وغٲرٕ  بادشاہن۔  تِمن  سٍتۍ  فوج  لشکر  حٲصِل  کٔرِتھ  تھاوو  أکی  ساعتہٕ  مُسلمانن  ہُند  بیوٗل  گٲلِتھ۔  تمہِ  پتہٕ  ییٚلہِ  مسجدِ  شکلہِ  یِمو  مُنافقو  یہِ  مکان  بنوو  توپتہٕ  آے  درخدمتِ  حضرتِ  رسولِ  کریم  صلی  اللہ  علیہ  و  سلم ۔  تِمن  کوٚرُکھ  عرض  توٚہۍأنِو  حض  تشریف  اتھ  سانہِ  مسجدِ  اندر۔  اللہ  تعالیٰ  ہن  کٔرۍ  اتھ  موقعس  پٮ۪ٹھ  نٲزِل  یِم  آیات  کریمہ۔

Tahir:
  تہٕ  بیٚیہِ (تہِ)  چِھ  کینہہ  یِم  اللہ  تعالیٰ  سٕنٛدِ  (آیندٕہ)  حکمہٕ  خٲطرٕ  پتھ  چِھ  آمٕتۍ  تھاونہٕ،  سُہ  یا  دِیہِ  تِمن  عذاب  نَتہٕ  کرِ  تِہُنٛد  توبہٕ  قبول،تہٕ  اللہ  تعالیٰ  چُھ  وارٕ  پٲٹھۍ  زانن  وول  سیٚٹھاہ  حکمت  وول۔

Transliteration:
  Wa<u>a</u>kharoona murjawna liamri All<u>a</u>hi imm<u>a</u> yuAAa<u>thth</u>ibuhum waimm<u>a</u> yatoobu AAalayhim wa<b>A</b>ll<u>a</u>hu AAaleemun <u>h</u>akeem<b>un</b>


Athar:
  بیٚیہِ  چِھ  کینہہ  لُکھ  یِمَو  اکھ  مسجد  بنٲو،  اَمہِ  غرضہٕ  خٲطرٕ  زِ  ﴿دعوتِ  حقس﴾  واتناوہن  نقصان،  تہٕ  ﴿اللہ  تعالیٰ  سٕنز  بندگی  کرنہٕ  بجاے﴾  کرہن  کُفر،  بیٚیہِ  تراوہن  اہلِ  ایمانن  منٛز  پھاٹون واد،  بیٚیہِ  بناوہن  ﴿اتھ  یُس  بظٲہر  عبادت  گاہ  چُھ  باسان﴾  تس  شخصہٕ  سٕندِ  خٲطرٕ  کَمِین  گاہ  ﴿زاگہِ  روزنٕچ  جاے﴾  یُس  امہِ  برونٛہہ  خُدایس  تہٕ  تٔمۍ  سٕندِس  رسول  صلی  اللہ  علیہ و سلمس  خلاف  برسرِ  پیکار  چُھ  سپُدمُت۔  تِم  وَنن  قسم  کھیے  کھیے  ضرور  زِ  سون  اِرادٕہ  اوسنہٕ  رٕژرٕ  وٲرے  بیٚیہِ  کُنہِ  چیزُک  مگر  اللہ  تعالیٰ  چُھ  گواہ  زِ  تِم  چِھ  موٗلَے  اَپزِیٲرۍ۔

Mirwaiz:
  بیٚیہِ  چھِ  بعض  لوٗکھ  یِمو  مسجداہ  بنٲو  اسلامس  ضریٚر  واتناونہٕ  خٲطرٕ۔  بیٚیہِ  یُتھ  تتھ  منٛز  کُفرٕ  چہ  یعنی  عداوتِ  رسول  چہ  کتھ  کرن۔  بیٚیہِ  یُتھ  مسلمانن  منٛز  تفرقہ  تراون  زٕ  حصہٕ  کرن،  بیٚیہِ  یتھ  زاگنٕچ  جٲے  بنہِ  تِمن  تس  شخصہٕ  سٕندِ  خٲطرٕ  ییٚمۍ  برونٹھٕے  مُخالفت  کٔرخدایس  تہٕ  تِہٕندِس  پیغمبرس  یعنی  ابو  عامر  مذکور،  توپتہٕ  چھِ  قسم  ہاوان  کہ  اسہِ  اوس  نہٕ  اتھ  اندر  یعنی  مسجد  بناونس  اندر  بہتر  ورٲے  کُنہِ  چیزُک  ارادٕہ،  خدا  چُھ  گواہ  کہ  بیشک  چھِ  تِم  اپُز  یٲرۍ۔  ییٚلہِ  امہِ  مسجدِ  ہٕنٛز  یہِ  حالت  چھےٚ۔

Tahir:
  تہٕ (منافقو  منٛزٕ  چِھ  تِم  تہِ) یِمَو  اَکھ  مسجد  چھے٘  تیار  کٔرمٕژ (مسلمانن) نقصان  واتناونہٕ  تہٕ  کفرس (پوچھر  دِنہٕ  خٲطرٕ) بیٚیہِ  اہلِ  ایمانن  درمیان  پھاٹوَن  واد  پٲدٕ  کرنہٕ  خٲطرٕ،بیٚیہِ  تَس  شخصہٕ  سٕنز  زاگہِ  روزنٕچ  جاے  بناونہٕ  کہ  غرضہٕ  یُس  اللہ  تعالیٰ  ہس  تہٕ  تٔمۍ  سٕندِس  رسولس (صلی  اللہ  علیہ  وسلم) سٍتۍ  گۅڈٕ  پیٚٹھے  جنگ  چُھ  کران،تہٕ  تِم  کھیٚن  ضرور  قسم  زِ  اَسہِ  کۆر  نہٕ (یہِ  مسجد  بناونہٕ  سٍتۍ) رٕژرٕ  وَرٲے  بیٚیہِ  کانٛہہ  اِرادٕہ،تہٕ  اللہ  تعالیٰ  چُھ  گوٲہی  دِوان  زِ  تِم  چِھ  یقینا  اَپزِیٲرۍ۔

Transliteration:
  Wa<b>a</b>lla<u>th</u>eena ittakha<u>th</u>oo masjidan <u>d</u>ir<u>a</u>ran wakufran watafreeqan bayna almumineena wair<u>sa</u>dan liman <u>ha</u>raba All<u>a</u>ha warasoolahu min qablu walaya<u>h</u>lifunna in aradn<u>a</u> ill<u>a</u> al<u>h</u>usn<u>a</u> wa<b>A</b>ll<u>a</u>hu yashhadu innahum lak<u>ath</u>iboon<b>a</b>


Athar:
  توٚہۍ  گٔژھۍ  زِیو  نہٕ  ہرگز  اتھ  عمارتس  منٛز  کھڑا،  یۅسہٕ  مسجد  روزِ  اوّلہٕ  پیٚٹھ  تقویٰ  ہس  پیٚٹھ  قٲیِم  ٲس  کرنہٕ  آمٕژ،  سۅے  چھےٚ  اَمہِ  خٲطرٕ  زیادہ  منٲسب  زِ  توٚہۍ  سپدِو  تَتھ  منٛز  عبادت  خٲطرٕ  کھڑا،  تتھ  منٛز  چِھ  تِتھۍ  لُکھ  یِم  پاک  روزُن  چِھ  پسند  کران،  تہٕ  خُدایس  چِھ  پٲکیزگی  اختیار  کرن  وٲلۍ  پسند۔  ﴿تمہِ  وقتہٕ  آسہٕ  مدینس  منٛز  زٕہ  مسجدٕ،  اکھ  ٲس  قُبا  یۅسہٕ  شہر کیٚن  مضافاتن  منٛز  ٲس،  بیاکھ  ٲس  مسجد  نبوی  یۅسہٕ  شہرس  منٛز  ٲس۔  یِمن  دۅن  مسجدن  ہٕنزِ  موجودگی  منٛز  ٲس  نہٕ  ترییِم  مسجد  بناونٕچ  کانٛہہ  ضرورت،  مگر  منافقو  بنوو  یِہ  بہانہٕ  زِ  روٗدس  تہٕ  سرد  رٲژن  منٛز  چُھ  عام  لُکن  خصوصاً  کمزورن  تہٕ  معذورن  یِم  یِمو  مسجدَو  نِشہِ  دوٗر  روزان  چِھ  پانژن  وقتن  واتُن  مشکل  گژھان،  لہٰذا  چِھ  أسۍ  محض  نماز  پَرن  والیٚن  ہٕنزِ  آسانی  خٲطر  اَکھ  نٔو  مسجد  تعمیر  کرٕنۍ  یژھان۔  یِتھہٕ  پٲٹھۍ  ہیوٚت  تِمَو  اَمہِ کہ  تعمیرُک  اجازت  تہٕ  یِہ  بنٲوٕکھ  پننیٚن  سٲزِشن  ہُند  اَڈٕہ۔  تِم  ٲسۍ  یژھان  زِ  نبی  صلی  اللہ  علیہ و سلمس  دۅکھہٕ  دِتھ  کرناوہن  تِہندِ  ذریعہ  اَمِیُک  اِفتتاح  مگر  اللہ  تعالیٰ  چُھ  حضور  صلی  اللہ  علیہ و سلمن  تِہندِیٚو  اِرادَو  نِشہِ  گۅڈے  خبردار  کران  تہٕ  تبوک  پیٚٹھہٕ  واپس  تشریف  أنِتھ  چِھ  تِمؐ  اَتھ  مسجدِ  مِسمار  کران۔﴾

Mirwaiz:
  توٚ  ہۍ  مہ  حض  گٔژِھو  تتھ  مسجدِ  منٛز  نٮ۪ماز  پرنہِ  ہرگِز،  البتہ  سۅ  مسجد  یتھ  کٔن  آمُت  چُھ  دِنہٕ  گۅڈنِکہِ  دۅہہ  پٮ۪ٹھ  پرہیز  گٲری  پٮ۪ٹھ  یعنی  مسجدِ  قبا  سوے  چھےٚ  سزاوار  ییٚمہِ  خٲطرٕ  کہ  تۅہۍ  پٔرِو  تتھ  منٛز  نٮ۪ماز،  تتھ  مسجدِ  قباہس  منٛز  چھِ  تِم  لوٗکہ  یِمن  پٲکی  چھےٚ  سٮ۪ٹھاہ  ٹٲٹھۍ،  اللہ  تعالیٰ  تہِ  چُھ  زیادٕہ  پاک  روزٕ  وٕنین  ٹوٹھ  تھاوان۔

Tahir:
  (اے  ٹاٹھہِ!)  تۆہۍ  مَہ  گٔژِھو  زانٛہہ  تہِ  اَتھ  (مسجدِ  ہٕندِس  ناوس  پیٚٹھ  بناونہٕ  آمتِس  عمارتس)  منٛزکھڑا۔البتہ  سۅ  مسجد،ییٚمِچ  بنیادگۅڈنِکہِ  دۅہ  پیٚٹھے  تقویٰ  ہس  پیٚٹھ  چھے٘  تھاونہٕ  آمٕژ،چھے٘  حقدار  زِ  تۆہۍ  کٔرِو  تَتھ  منٛز  قیام۔  تَتھ  منٛز  چِھ  تِتھۍ  لُکھ  یِم  (ظٲہرپٲٹھۍ  تہٕ  بٲطن  پٲٹھۍ)  پاک  روزُن  چِھ  پسند  کران،تہٕ  اللہ  تعالیٰ  چُھ  پاک  روزن  والیٚن  لُکن  سٍتۍمحبت  کران۔

Transliteration:
  L<u>a</u> taqum feehi abadan lamasjidun ossisa AAal<u>a</u> a<b>l</b>ttaqw<u>a</u> min awwali yawmin a<u>h</u>aqqu an taqooma feehi feehi rij<u>a</u>lun yu<u>h</u>ibboona an yata<u>t</u>ahharoo wa<b>A</b>ll<u>a</u>hu yu<u>h</u>ibbu almu<u>tt</u>ahhireen<b>a</b>


Athar:
  پتہٕ  کیا  چُھ  تُہُند  خیال  زِ  بہترین  انسان  چھا  سُہ  ییٚمۍ  پننہِ  عمارتچٕ  بُنیاد  اللہ  تعالیٰ  سٕندِس  خوفس  تہٕ  تٔمۍ  سٕنز  رضا  حٲصل  کرنس  پیٚٹھ  تھٲومٕژ  آسہِ،  کِنہٕ  سُہ  ییٚمۍ  پنٕنۍ  عمارت  أکِس  وٲدی  ہٕندِس  کھۅکھرِس  ناپائدار  بٔٹھِس  پیٚٹھ  ٲس  کھڑا  کٔرمٕژ،  تہٕ  سۅ  گیِہ  تس  ہیٚتھ  سیوٚدُے  جہنم  کِس  نارس  منٛز؟  یِتھیٚن  ظٲلِم  لُکن  چُھنہٕ  اللہ  تعالیٰ  زٕہٕنۍ  سِیٚز  وتھ  ہاوان۔

Mirwaiz:
  کیاہ  سُہ  شخص  ییٚمۍ  کٔن  دیُت  پننِس  گرس  یعنی  مسجدِ  خدایس  کھوٗژۍ  کھوٗژۍ  تہٕ  تِہٕنٛز  رضا  مندی  ژھانڈان  سُہ  شخص  چھا  بہتر،  کِنہٕ  سُہ  شخص  ییٚمۍ  پننہِ  گرٕچ  بُنیاد  تہٕ  کٔن  دیُت  کھۅکُھرِ  چھمبہٕ  کِس  اندس  پٮ۪ٹھ۔  یتھ  پھراٹھ  تہِ  گٔمٕژ  ٲس  یُس  ؤسۍ  پیٚنس  تیار۔  پس  پیوٚوسُہ  ؤسِتھ  نارِ  جہنمس  اندر  یُس  تتھ  منٛز  اوس  سُہ  تہِ  پیوٚو  جہنمس  اندر۔  کیازِ  یہِ  مکان  بناونہٕ  أندرٕہ  اوس  غرض  مخالفتِ  اسلام  و پیغمبرِ  اسلام۔  یُس  سراسر  کُفر  اوس۔  کُفر  تہٕ  کٲفرن  ہٕنٛز  جاے  چھےٚ  نارِ  جہنم،  اللہ  تعالیٰ  چُھنہٕ  وتھ  ہاوان  یِتھیٚن  ظٲلمن  دین  چیٚن  کامیٚن  کُن۔

Tahir:
  سُہ  شخص  ییٚمۍ  پننہِ  عمارتٕچ (یعنی  مسجدِہٕنز) بنیاد  اللہ  تعالیٰ  ہس  کھۅژنہٕ  مۅکھہٕ  تہٕ (تٔمۍ  سٕندِس) رضا  ہس  تہٕ  خوشنودی  پیٚٹھ  تھٲو،چھا  بہترکِنہٕ  سُہ  شخص  ییٚمۍ  پننہِ  عمارتٕچ  بنیادتِتھہِ  دۅبہٕ  کِس  بٔٹھِس  پیٚٹھ  تھٲو  یُس  ؤسِتھ  پیٚنہٕ  وول  چُھ۔لہٰذا  پیٚیہِ  سۅ (عمارت)  أمِس  بناون  وٲلِس  سان  جہنم  کِس  نارس  منٛز،تہٕ  اللہ  تعالیٰ  چُھنہٕ  ظٲلم  لُکن  ہدایت  دِوان۔

Transliteration:
  Afaman assasa buny<u>a</u>nahu AAal<u>a</u> taqw<u>a</u> mina All<u>a</u>hi wari<u>d</u>w<u>a</u>nin khayrun am man assasa buny<u>a</u>nahu AAal<u>a</u> shaf<u>a</u> jurufin h<u>a</u>rin fa<b>i</b>nh<u>a</u>ra bihi fee n<u>a</u>ri jahannama wa<b>A</b>ll<u>a</u>hu l<u>a</u> yahdee alqawma a<b>l</b><i><u>thth</u></i><u>a</u>limeen<b>a</b>


Athar:
  یِہ  عمارت  یۅسہٕ  تِمو  بنٲومٕژ  چھےٚ،  روٗزِ  ہمیشہ  یِہندیٚن  دِلن  منٛز  بے  یقینی  ہُند  موٗل  بٔنِتھ۔  ﴿ییٚمہِ  کہ  نیرنٕچ  وۅنۍ  کانٛہہ  صورت  چَھنہٕ﴾  اَمہِ  ورٲے  زِ  یِہندۍ  دِلٕے  گٔژھن  پارٕہ  پارٕہ،  اللہ  تعالیٰ  چُھ  سیٚٹھاہ  باخبر  بیٚیہِ  حکمت  وول۔

Mirwaiz:
  ہمیشہ  روزِ  یہِ  گرٕ  یُس  تِمو  بنو  وتِہٕندین  دِلن  اندر  شکُک  سبب۔  توپتہٕ  ییٚلہِ  سُہ  گرٕ  مُنہدم  کوٚر  حضرتِ  رسولِ  کریمن  صلی  اللہ  علیہ  و سلم۔  سُہ  روٗد  للہٕ  وُن  تِہٕندین  دِلن  اندر۔  سُہ  ژلیٚکھنہٕ  مگر  اینکہ  ریزٕہ  ریزٕ  ہ  گژِھہ  تِہٕندیٚن  دِلن  مٔرِتھ  قبرن  اندر  اللہ  تعالیٰ  چُھ  سورُے  زانہٕ  وُن  حِکمت  وول۔

Tahir:
  تِہٕنز  عمارت  یۅسہٕ  تِمَو  (مسجدِ  ہٕندِس  ناوس  پیٚٹھ)  بنٲومٕژ  چھے٘  روزِ  ہمیشہ  تِہِندیٚن  دِلن  (شک  تہٕ  نفاق  کہ  بٲعث)  کوٗران  اَمہِ  وَرٲے  زِ  تِہِندۍدل  گژھن  (لگاتار  زخمہٕ  کہ  وجہ  سٍتۍ)  پارٕ  پارٕ،تہٕ  اللہ  تعالیٰ  چُھ  سیٚٹھاہ  زانن  وول  بۆڈ  حکمت  وول۔

Transliteration:
  L<u>a</u> yaz<u>a</u>lu buny<u>a</u>nuhumu alla<u>th</u>ee banaw reebatan fee quloobihim ill<u>a</u> an taqa<u>tt</u>aAAa quloobuhum wa<b>A</b>ll<u>a</u>hu AAaleemun <u>h</u>akeem<b>un</b>


Athar:
  حقیقت  چھےٚ  یِہ  زِ  خُداین  چِھ  مومِنن  نِشہِ  تِہندۍ  نفس  تہٕ  تِہندۍ  مال  جنت  کہ  بدلہٕ  موٚلۍ  ہیٚتۍ  مٕتۍ۔  ﴿یتھ  جایِہ  چُھ  ایمانُک  یِہ  معاملہٕ  یُس  خُدایس  تہٕ  بندس  درمیان  چُھ  آسان  بَیعس  سٍتۍ  تعبیر  کرنہٕ  آمُت۔  اَمِیُک  معنی  چُھ  یِہ  زِ  ایمان  چُھ  دراصل  اکھ  معاہدٕہ  ییٚمہِ  ذریعہ  بندٕہ  چُھ  پنُن  نفس  تہٕ  پنُن  مال  خُدایس  کٕنان  تہٕ  امہِ  کِس  معاوضس  منٛز  چُھ  اللہ  تعالیٰ  سٕندِ  طرفہٕ  سُہ  وعدٕہ  قبول  کران  زِ  مَرنہٕ  پتہٕ  کرِ  سُہ  تَس  دوٚیِمہِ  زندگی  منٛز  جنت  عطا﴾  تِم  چِھ  اللہ  تعالیٰ  سٕنزِ  وَتہِ  منٛز  لڑان  تہٕ  مَران،  تِمن  سٍتۍ  چُھ  ﴿جنتُک  وعدٕہ﴾  اللہ  تعالیٰ  سٕندِ  ذمہٕ  اکھ  پختہٕ  وعدٕہ  توراتس  تہٕ  انجیلس  تہٕ  قرآنس  منٛز،  بیٚیہِ  کُس  چُھ  یُس  اللہ  تعالیٰ  سٕندِ  کھۅتہٕ  کھٔسِتھ  پَنُن  عہد  پوٗرٕ  کرن  وول  آسہِ؟  لہٰذا،  منٲیِو  خوشیِہ  پننِس  تَتھ  سوداہس  پیٚٹھ  یُس  تۅہیِہ  خُدایس  نِشہِ  چُکوومُت  چُھو،  یٔہے  چھےٚ  سارِوٕے  کھۅتہٕ  بٔڈ  کامیٲبی۔

Mirwaiz:
  پٔزۍ  پٲٹھۍ  اللہ  تعالیٰ  ہن  ہیٚوت  موٚلۍ  باایمانن  نِشہِ  تِہٕندۍ  پان  تہٕ  تِہُند  مال  جنتس  بدلہٕ۔  خدایس  کٔننہٕ  اندر  چُھ  مطلب  کہ  تِم  چھِ  مال  پنُن  تہٕ  جان  پنُن  خداے  سٕندِ  خٲطرٕ  صَرف  کران،  یِم  خداے  سٕنٛزِ  وتہِ  اندر  جہاد  کران  چھِ  یتھ  منٛز  کُنہِ  وقتہٕ  دشمنن  ماران  چھِ  کُنہِ  وقتہٕ  پانہٕ  شہید  سپدان  چھِ،  اتھ  جہاد  وقتالس  پٮ۪ٹھ  یُس  وعدٕہ  تِمن  سٍتۍ  کرنہٕ  آمُت  چُھ  سُہ  چُھ  پوٚز  وعدٕہ۔  امیُک  وعدٕہ  چُھ  کوٚرمُت  اللہ  تعالیٰ  ہن  پوٚز  وعداہ،  توراۃس  منٛز  تہِ،  انجیلس  منٛز  تہِ،  قرآنس  منٛز  تہِ،  یہِ  کتھ  چھےٚ  مُسلم  کہ  خداے  سٕندِ  کھۅتہٕ  کُس  اکھاہ  چُھ  زیادٕہ  وفا  کروُن  پننِس  عہدس،  پس  گٔژِھو  خۅش  پننِس  یتھ  سوداہس  پٮ۪ٹھ  یُس  تۅہیہِ  کوٚرُو  خدایس  سٍتۍ،  یہے  گٔیہِ  بٔڈ  کامیٲبی  یعنی  جنت  حٲصِل  سپدُن۔

Tahir:
  بے  شک  چِھ  اللہ  تعالیٰ  ہن  اہلِ  ایمانن  نِشہِ  تِہِندۍ  جان  تہٕ  تِہِندۍ  مال،تِہِندِ  خٲطرٕ  جنت  (کہ  وعدٕہ)  بدلہٕ  مٔلۍ  ہی٘تۍ  مٕتۍ،تِم  چھ  (وۅنۍ)  اللہ  تعالیٰ  سٕنزِ  وَتہِ  منٛز (انسٲنی  حرمت  کہ  حفاظت  خٲطرٕ  بی٘یہِ  معاشرس  منٛز  امن  قٲیم  کرنہ  کیٚو  تھدِ  پایہ  کیٚو  مقصدو  خٲطرٕ)  جنگ  کران،لہٰذا  چِھ  تِم  (جنگس  دوران)  قتل  کران  تہٕ  (پانہٕ  تہِ)  چِھ  قتل  یِوان  کرنہٕ۔ (اللہ  تعالیٰ  ہن)  چُھ  پننس  کرمہ  کس  ذمس  پی٘ٹھ  پۅختہٕ  وعدٕہ  (رو٘ٹمُت)،  توراتس  منٛز (تہِ)  انجیلس  منٛز  (تہِ)  تہٕ  قرآنس  منٛز  (تہِ)،  تہٕ  کُس  چُھ  پننِس  وعدس  اللہ  تعالیٰ  سٕنٛدِ  کھۅتہٕ  زیادٕہ  پوٗرٕ  کرن  وول، لہٰذا  (ایمان  والیو!)  تو٘ہۍ  منٲوِو  پننِس  سوداہس  پی٘ٹھ  خوشیہِ  یی٘مہِ  بدلہٕ  تۅہیہِ  (جان  و  مال)  چُھو  کُنمُت، تہٕ  یٔہے  چھے٘  زبردست  کامیٲبی۔

Transliteration:
  Inna All<u>a</u>ha ishtar<u>a</u> mina almumineena anfusahum waamw<u>a</u>lahum bianna lahumu aljannata yuq<u>a</u>tiloona fee sabeeli All<u>a</u>hi fayaqtuloona wayuqtaloona waAAdan AAalayhi <u>h</u>aqqan fee a<b>l</b>ttawr<u>a</u>ti wa<b>a</b>linjeeli wa<b>a</b>lqur<u>a</u>ni waman awf<u>a</u> biAAahdihi mina All<u>a</u>hi fa<b>i</b>stabshiroo bibayAAikumu alla<u>th</u>ee b<u>a</u>yaAAtum bihi wa<u>tha</u>lika huwa alfawzu alAAa<i><u>th</u></i>eem<b>u</b>


Athar:
  خُدایس  کُن  بار  بار  پھیرن  وٲلۍ،  ﴿دراصل  چُھ  لفظ  اَلتّائبُونَ  وَرتاونہٕ  آمُت  ییٚمیُک  لفظی  ترجمہٕ  توبہٕ  کرن  وٲلۍ  چُھ۔  مگر  یتھ  کلام  کِس  اندازس  منٛز  یِہ  لفظ  استعمال  چُھ  کرنہٕ  آمُت،  تمہِ  نِشہِ  چُھ  صاف  ظٲہر  زِ  توبہٕ  کرُن  چُھ  اہلِ  ایمانن  ہٕندیو  مستقل  صفاتَو  منٛزٕ۔  امہِ  موجوب  چُھ  اَمِیُک  صحیح  مفہوم  یِہ  زِ  تِم  چِھنہٕ  اَکی  لٹہِ  توبہٕ  کران  بلکہ  چِھ  ہمیشہ  توبہٕ  کران  روزان۔  تہٕ  توبُک  اصلی  معنی  چُھ  رجوع  کرُن  تہٕ  باز  پھیرُن،  لہٰذا  چُھ  اَسہِ  اَمِیُک  حقیقی  روح  ظٲہر  کرنہٕ  خٲطرٕ  اَمِیُک  تشریحی  ترجمہٕ  یِتھہٕ  پٲٹھۍ  کوٚرمُت،  تِم  چِھ  خُدایس  کُن  بار  بار  پھیران۔  تٔمۍ  سٕنز  بندگی  بجا  اَنن  وٲلۍ،  تٔمۍ  سٕندیٚن  تعریفن  ہٕندۍ  گۅن  گیٚوَن  وٲلۍ،  تٔمۍ  سٕندِ  خٲطرٕ  زمینس  منٛز  گردش  کرن  وٲلۍ،  ﴿دوٚیُم  ترجمہٕ  ہیٚکیٚس  ٲسِتھ  روزٕہ  تھاون  وٲلۍ  تہِ﴾  تس  برونٛہہ  کنہِ  رکوع  تہٕ  سجدٕہ  کرن  وٲلۍ،  نیکی  ہُند  حُکم  دِنہٕ  وٲلۍ،  بدی  نِشہِ  رُکاون  وٲلۍ،  تہٕ  اللہ  تعالیٰ  سٕندیٚن  حدودن  ہٕنز  حفاظت  کرن  وٲلۍ،  ﴿اَمہِ  شانٕکۍ  چِھ  آسان  تِم  مومن  یِم  خُدایس  سٍتۍ  بیع  چِھ  کران﴾  تہٕ  اے  نبیؐ،  تِمن  مومِنن  دِیو  خۅش  خبر۔

Mirwaiz:
  تِمن  مُجاہد  باایمانن  ہٕندۍ  صفت  چھِ  تِم  چھِ  توبہٕ  کروٕنۍ  شِرکہٕ  نِشہِ،  نافرمٲنیو  نِشہِ،  تِم  چھِ  عبادت  کروٕنۍ،  تِم  چھِ  روزدار  روزوٕنۍ،  تِم  چھِ  رکوع  کروٕنۍ  تہٕ  سجدٕہ  دِوٕنۍ  یعنی  نٮ۪ماز  پروٕنۍ۔  بیٚیہِ  چھِ  تِم  رٕژن  کتھن  ہٕنٛز  تعلیم  دِوٕنۍ  تہٕ  یچھ  کتھو  نِشہِ  پتھ  رٹہٕ  وٕنۍ۔  بیٚیہِ  چھِ  تِم  خداے  سٕندین  حُکمن  رٲچھ  کروٕنۍ  عملہِ  سٍتۍ،  خۅش  خبری  فرمٲوِو  تِمن  با  ایمانن  یِمن  اندر  جہادُک  جذبہٕ  تہٕ  یِم  صفت  آسن۔

Tahir:
  (یِم  مومن  یِمَو  اللہ  تعالیٰ  ہس  سٍتۍ  اُخروی  سودا  چُھ  کۆرمُت)  چِھ  توبہٕ  کرن  وٲلۍ،عبادت  گزار،  (اللہ  تعالیٰ  سُنٛد)  حمدوثنا  کرن  وٲلۍ، دُنیٲوی  میچھرو  نِشہِ  دوٗر،  روزٕہ  دار،  (خشوع  تہٕ  خضوع  سان)  رکوع  کرن  وٲلۍ،  (اللہ  تعالیٰ  سٕنزِ  نزدیکی  خٲطرٕ)  سجدٕہ  کرن  وٲلۍ،نیکی  ہُنٛد  حکم  کرن  وٲلۍ  تہٕ  بُرٲیی  نِشہِ  رُکاون  وٲلۍ  بیٚیہِ  اللہ  تعالیٰ  سٕندیٚن  (مقرر  کرنہٕ  آمتیٚن) حدن  ہٕنز  حفاظت  کرن  وٲلۍ،تہٕ  یِم  اہلِ  ایمان  بوزنٲوِیوٗکھ  خۅش  خبر۔

Transliteration:
  A<b>l</b>tt<u>a</u>iboona alAA<u>a</u>bidoona al<u>ha</u>midoona a<b>l</b>ss<u>a</u>i<u>h</u>oona a<b>l</b>rr<u>a</u>kiAAoona a<b>l</b>ss<u>a</u>jidoona al<u>a</u>miroona bi<b>a</b>lmaAAroofi wa<b>al</b>nn<u>a</u>hoona AAani almunkari wa<b>a</b>l<u>ha</u>fi<i><u>th</u></i>oona li<u>h</u>udoodi All<u>a</u>hi wabashshiri almumineen<b>a</b>


Athar:
  نبی  صلی  اللہ  علیہ و سلمس  تہٕ  بیٚیہِ  تِمن  لُکن  یِمو  ایمان  چُھ  اوٚنمُت  چُھنہٕ  شوٗبان  زِ  مُشرکن  خٲطرٕ  کرن  مغفرتُک  دُعا،  چاہے  تِم  کونہٕ  آسن  یِمن  رشتہٕ  دارٕے،  ییٚلہِ  زن  تِمن  پیٚٹھ  یِہ  کتھ  ٹاکارٕ  چھےٚ،  زِ  تِم  چِھ  جہنمٕکۍ  حقدار۔

Mirwaiz:
  جٲیز  چُھنہٕ  نبی  کریمس  بیٚیہِ  باایمانن  کہ  تِم  کیاہ  منگن  مغفرت  مُشرِکن  ہٕندِ  خٲطرٕ،  ادٕ  ٲسۍ  تنکھ  تِم  ٲشناوٕے۔  تِمن  وارٕ  یہِ  کتھ  نننہٕ  پتہٕ  کہ  تِم  کیاہ  چھِ  نارٕکۍ  لوٗکھ  تہٕندِ  کُفرس  پٮ۪ٹھ  مرنٕکہ  سببہٕ  ہرگاہ  حضرتِ  ابراہیم  سٕندِ  قصہٕ  سٍتۍ  شُبہٕ  سپدِکہ  تِمو  کیازِ  موٚنگ  مغفرت  پننِس  مٲلۍ  سٕندِ  خٲطرٕ  تمیُک  جواب  چُھ۔

Tahir:
  نبی (صلی  اللہ  علیہ  وسلم)  سندس  تہٕ  ایمان  والیٚن  ہٕندِس  شانس  لایق  چُھنہٕ  زِ  مشرکن  خٲطرٕ  کرن  مغفرتُک  دعا  اگر  چہِ  تِم  قرابت  دارٕے  کۅنہٕ  آسن  اَمہِ  پتہٕ  زِ  تِہِندِ  خٲطرٕ  سپُد  واضح  زِ  تِم  (مشرک)  چِھ  اہلِ  جہنم۔

Transliteration:
  M<u>a</u> k<u>a</u>na li<b>l</b>nnabiyyi wa<b>a</b>lla<u>th</u>eena <u>a</u>manoo an yastaghfiroo lilmushrikeena walaw k<u>a</u>noo olee qurb<u>a</u> min baAAdi m<u>a</u> tabayyana lahum annahum a<u>s</u><u>ha</u>bu alja<u>h</u>eem<b>i</b>


Athar:
  ابراہیم  علیہ  السلامن  یُس  دُعاے  مغفرت  پننِس  مٲلِس  کوٚرمُت  اوس،  سُہ  اوس  امہِ  وعدٕہ  کہ  وجہ  سٍتۍ  یُس  تٔمۍ  پننِس  مٲلِس  سٍتۍ  کوٚرمُت  اوس،  مگر  ییٚلہِ  تس  پیٚٹھ  یِہ  کتھ  ٹاکارٕ  سپٕز  زِ  تٔمۍ  سُند  مول  چُھ  اللہ  تعالیٰ  سُند  دشمن،  پتہٕ  گوٚو  سُہ  تس  نِشہِ  بے  زار،  حق  چُھ  یِہ  ابراہیمؑ  اوس  سیٚٹھاہ  نرم  دل  تہٕ  خُدایس  کھۅژوُن  بیٚیہِ  بُردبار  انسان۔

Mirwaiz:
  بیٚیہِ  اوس  نہٕ  مغفرت  منگُن  حضرتِ  ابراہیم  سُند  پننِس  مٲلۍ  سٕندِ  خٲطرٕ  مگر  اکھ  وعدٕہ  پوٗرٕ  کرنہٕ  خٲطرٕ  یُس  تِمو  تس  سٍتۍ  کوٚرمُت  اوس۔  ییٚمِچ  ذکِر  اللہ  تعالیٰ  فرماوان  چُھ  ﴿سا  استغفر  لک  ربی﴾  آیس  اندر،  ادٕییٚلہِ  تِمن  ننیوو  کہ  سُہ  چُھ  دُشمن  خداے  سُند  تِم  سپٕدۍ  تس  نِشہِ  بیزار۔  استغفار  منگُن  تروو  تِمو  کیازِ  اتھ  صورتس  اندر  دعاے  مغفرت  کرُن  چُھ  بے  کار۔  وۅنۍ  روٗز  یہِ  کتھ  کہ  تِمو  کیازِ  اوس  تس  وعدٕہ  کوٚرمُت  تمیُک  وجہ  چُھ۔  پٔزۍ  پٲٹھۍ  حضرتِ  ابراہیم  اوس  نرم  دِل،  حلیم  الطبع،  ژالہٕ  وُن،  ژیٚڈ  کروُن۔  باوجود  یہِ  کہ  تِمن  ؤنۍ  مٲلۍ  سخت  ناگوار  کتھ  مگر  تِمو  ہیٚژ  حِلمس  کٲم۔  ازبس  شفقت  ومہربٲنی  کوٚرہس  وعدے  استغفار۔  سُہ  تہِ  تو  تِتُھےتانۍ  یوٚتانۍ  تِمن  اِمکانِ  مغفرت  اُمید  ٲس۔

Tahir:
  تہٕ  ابراہیم  (علیہ  السلام)  سُنٛد  پننِس  مٲلِس  (یعنی  چیٚچہِ  بابہٕ  آزر،  ییٚمۍ  تِم  رٔچھمٕتۍ  ٲسۍ)  خٲطرٕ  مغفرتُک  دعا  کرُن  اوس  صرف  اَمہِ  وعدٕہ  کہ  غرضہٕ  یُس  تِمَو  تس  سٍتۍ  کۆرمُت  اوس،  پتہٕ  ییٚلہِ  تِمن  پیٚٹھ  یہِ  ظٲہر  سپُد  زِ  سُہ  چُھ  اللہ  تعالیٰ  سُنٛد  دشمن  پتہٕ  سپٕدۍ  تِم  تس  نِشہِ  بیزار  (تس  نِشہِ  سپٕدۍ  لاتعلق  تہٕ  پتہٕ  کۆرُکھ  نہٕ  زانٛہہ  تٔمۍ  سٕندِس  حقس  منٛز  دعا)۔بے  شک  ٲسۍ  ابراہیم (علیہ  السلام) سیٚٹھاہ  ہمدرد  (آہ  و  زٲری  کرن  وٲلۍ  تہٕ)  سیٚٹھاہ  بردبار۔

Transliteration:
  Wam<u>a</u> k<u>a</u>na istighf<u>a</u>ru ibr<u>a</u>heema liabeehi ill<u>a</u> AAan mawAAidatin waAAadah<u>a</u> iyy<u>a</u>hu falamm<u>a</u> tabayyana lahu annahu AAaduwwun lill<u>a</u>hi tabarraa minhu inna ibr<u>a</u>heema laaww<u>a</u>hun <u>h</u>aleem<b>un</b>


Athar:
  اللہ  تعالیٰ  سُند  چُھنہٕ  یِہ  طریقہٕ  زِ  سُہ  کرِ  لُکن  ہدایت  دِنہٕ  پتہٕ  بیٚیہِ  گمرٲہی  منٛز  مبتلا،  یوٚت  تام  نہٕ  تِمن  صاف  صاف  وَنہِ  زِ  تِمن  کَمو  چیزو  نِشہِ  پَزِ  بچُن۔  درحقیقت  چُھ  خُدایس  پرٛتھ  چیزُس  علم۔

Mirwaiz:
  اللہ  تعالیٰ  چُھنہٕ  ڈالان  کُنہِ  قومس  تِمن  ہدایت  کرنہٕ  پتہٕ،  یوٚتانۍ  تِمن  وارٕ  بیان  کران  چُھ  تِم  چیز  یِمن  نِشہِ  تِمن  بچُن  تہٕ  پتھ  روزُن  آسان  چُھ،  پٲزۍ  پٲٹھۍ  اللہ  تعالیٰ  چُھ  پرتھ  چیزاہ  پوٗرٕ  زانان۔

Tahir:
  تہٕ  اللہ  تعالیٰ  سٕنز  چھَنہٕ  شان  زِ  سُہ  کرِ  کُنہِ  قومس  گمراہ  اَمہِ  پتہٕ  زِ  تٔمۍ  آسن  تِم  ہدایت  سٍتۍ  نوٲزِمٕتۍ،یۆت  تام  زِ  سُہ  کرِ  تِہِندِ  خٲطرٕ  تِم  چیز  واضح  یِمَو  نِشہِ  تِمن  پرہیز  پَزِ  کرُن،بے  شک  چُھ  اللہ  تعالیٰ  پرتھ  چیزس  وارٕ  پٲٹھۍ  زانن  وول۔

Transliteration:
  Wam<u>a</u> k<u>a</u>na All<u>a</u>hu liyu<u>d</u>illa qawman baAAda i<u>th</u> had<u>a</u>hum <u>h</u>att<u>a</u> yubayyina lahum m<u>a</u> yattaqoona inna All<u>a</u>ha bikulli shayin AAaleem<b>un</b>


Athar:
  پتہٕ  چھےٚ  حقیقت  زِ  اللہ  تعالیٰ  سٕندِسٕے  قبضس  منٛز  چھےٚ  زمینٕچ  تہٕ  آسمانن  ہٕنز  سلطنت،  تٔمۍ  سٕندِسٕے  اختیارس  منٛز  چھےٚ  زندگی  تہٕ  موت،  تہٕ  کانٛہہ  چُھنہٕ  تُہُند  حٲمی  تہٕ  مددگار  تِیُتھ  یُس  تۅہیِہ  تس  نِشہِ  بچٲوِتھ  ہیکہِ۔

Mirwaiz:
  پٔزۍ  پٲٹھۍ  اللہ  تعالیٰ  سٕنٛزٕے  چھےٚ  پادشاہت  آسمانن  تہٕ  زمینن  ہٕنٛز۔  سُے  چُھ  زِندٕہ  کران  تہٕ  ماران،  بیٚیہِ  چُھنہٕ  تِہٕندِ  خٲطرٕ  خدایس  ورٲے  کانہہ  دوستاہ  نتہٕ  مدد  گاراہ۔

Tahir:
  بے  شک  چھے٘  اللہ  تعالیٰ  سٕے  خٲطرٕ  آسمانن  ہنٛز  تہٕ  زمینٕچ  سٲرٕے  بادشٲہی  (سُے)  چُھ  زندگی  تہٕ  موت  دِوان،تہٕ  تُہٕندِ  خٲطرٕ  نَہ  چُھ  اللہ  تعالیٰ  ہس  وَرٲے  کانٛہہ  دوست  تہٕ  نَہ  چُھ  کانٛہہ  مددگار  (یُس  اللہ  تعالیٰ  سٕندِس  حکمس  خلاف  تۅہیہِ  حمایت  ہیٚکہِ  کٔرِتھ)۔

Transliteration:
  Inna All<u>a</u>ha lahu mulku a<b>l</b>ssam<u>a</u>w<u>a</u>ti wa<b>a</b>lar<u>d</u>i yu<u>h</u>yee wayumeetu wam<u>a</u> lakum min dooni All<u>a</u>hi min waliyyin wal<u>a</u> na<u>s</u>eer<b>in</b>


Athar:
  خُداین  کوٚر  معاف  نبی  صلی  اللہ  علیہ و سلمس  بیٚیہِ  تِمن  مہاجرن  تہٕ  انصارن  یِمو  سیٚٹھاہ  تنگ  وقتس  منٛز  نبی  صلی  اللہ  علیہ و سلمس  ساتھ  دِیُت،  اگر چِہ  یِمو  منٛزٕ  کینژھن  ہٕندۍ  دِل  ہَجرس  کُن  مٲیل  ٲسۍ  گٔمٕتۍ۔  ﴿یعنی  کینژھن  مخلص  صحابن  تہِ  اوسنہٕ  اتھ  سخت  وقتس  منٛز  جنگس  نیرنس  وۅندٕ  آمُت  مگر  چونکہ  تِہندیٚن  دِلن  منٛز  اوس  ایمان  تہٕ  تِم  ٲسۍ  پزِ  دِلہٕ  دینِ  حقس  سٍتۍ  محبت  تھاوان،  امہِ  موجوٗب  آے  ٲخرکار  پننہِ  اتھ  کمزوٗری  پیٚٹھ  غٲلب﴾  ﴿مگر  ییٚلہِ  تِمو  اَمہِ  ہَجرٕچ  اِتباع  کٔر  نہٕ  بلکہ  دِیتُکھ  نبی  صلی  اللہ  علیہ و سلمس  ساتھ  تہٕ﴾  خُدایَن  کوٚر  تِمن  معاف،  بے شک  چُھ  تٔمۍ  سُند  معاملہٕ  یِمن  لُکن  سٍتۍ  شفقتُک  تہٕ  مہربٲنی  ہُند۔

Mirwaiz:
  اللہ  تعالیٰ  سپُد  متوجہ  رحمت  سٍتۍ  نبی  کریمس۔  تِمن  کوٚرُن  عطا  نبوت  تہٕ  اِمامتِ  جہاد۔  بیٚیہِ  سارے  خوٗبیہِ  بیٚیہِ  کٔرٕن  تِمن  مہاجرن  تہٕ  انصارنن  کُن  توجہ  برحمت  یِمو  تِہٕنٛز  پیروی  کٔرسختی  ہٕندِ  وقتہٕ  کہ  تِمن  دِتُن  تو  فیق  اِستقامتُک  مشقت  وتکلیف  برداشت  کرنُک،  ییٚمہِ  پتہٕ  کہ  قریب  اوس  کہ  جماعتٕکۍ  دِل  ڈلہٕ  ہن  تمہِ  نِشہِ،  تِہٕنٛز  پیروی  کرنہٕ  نِشہِ،  توپتہٕ  پھِیوٗر  سُہ  تِمن  کُن  ثٲبت  قدمی  عطا  کرنہٕ  سٍتۍ  کیازِ  سُہ  چُھ  تِمن  پٮ۪ٹھ  سٮ۪ٹھاہ  مہربان  تہٕ  رحم  کروُن۔

Tahir:
  پٔزۍپٲٹھۍ  فرموو  اللہ  تعالیٰ  ہن  نبی  یس  (معظم  صلی  اللہ  علیہ  وسلم)  پیٚٹھ  رحمت  سان  توجہ  تہٕ  تِمن  مہاجرن  تہٕ  انصارن  پیٚٹھ (تہِ)  یِمَو  (غزوہ  تبوک  چہ)  مشکل  گرِ  منٛز  (تہِ)  تِمن (صلی  اللہ  علیہ  وسلمن)  ہٕنز  پٲروی  کٔر،  تَمہِ  (صورتِ  حال)  پتہٕ  زِ  نکھہٕ  اوس  زِ  تِمَو  منٛزٕ  پھیرہن  اَکہِ  درِکۍ  دل،  پتہٕ  سپُد  سُہ  تِمن  پیٚٹھ  لطف  و  رحمت  سان  متوجہ،بے  شک  چُھ  سُہ  تِمن  پیٚٹھ  واریاہ  شفیق،سیٚٹھاہ  مہربان۔

Transliteration:
  Laqad t<u>a</u>ba All<u>a</u>hu AAal<u>a</u> a<b>l</b>nnabiyyi wa<b>a</b>lmuh<u>a</u>jireena wa<b>a</b>lan<u>sa</u>ri alla<u>th</u>eena ittabaAAoohu fee s<u>a</u>AAati alAAusrati min baAAdi m<u>a</u> k<u>a</u>da yazeeghu quloobu fareeqin minhum thumma t<u>a</u>ba AAalayhim innahu bihim raoofun ra<u>h</u>eem<b>un</b>


Athar:
  تہٕ  تِمن  تریٚشوٕنۍ  تہِ  کوٚر  تٔمۍ  معاف  یُہُند  معاملہٕ  ملتوی  اوس  کرنہٕ  آمُت،  ییٚلہِ  زمین  پننہِ  ساری  وُسعت  باوجود  تِمن  پیٚٹھ  تنگ  گٔیِہ،  تہٕ  تِہِندۍ  پنٕنۍ  زُو  تہِ  گۅ  بییِہ  تِمن  تہٕ  تِمو  زون  زِ  خُدایس  نِشہِ  بچنہٕ  خٲطرٕ  چَھنہٕ  کانٛہہ  چَھپن  جاے،  خۅد  اللہ  تعالیٰ  سٕندِ  رحمت  کہ  دامنہٕ  ورٲے  تہٕ  پتہٕ  پھیوٗر  اللہ  تعالیٰ  پننہِ  مہربٲنی  سان  تِمن  کُن  تاکہ  تِم  پھیرن  تس  کُن  واپس،  پٔزۍ پٲٹھۍ  چُھ  سُہ  سیٚٹھاہ  معاف  کرن  وول  تہٕ  رحیم۔  ﴿یِم  تریٚشوَے  صاحب  ٲسۍ  کعب  بن  مالک  رضی  اللہ  تعالیٰ  عنہ  ہلال  بن  اُمیہ  رضی  اللہ  تعالیٰ  عنہ،  تہٕ  مُرارہ  بن  ربیع  رضی  اللہ  تعالیٰ  عنہ،  تریٚشوے  ٲسۍ  حقیقی  مومن،  اَمہِ  برونٛہہ  اوسُکھ  پننہِ  اخلاقُک  واریاہِہ  لٹہِ  ثبوت  دِتمُت،  قربٲنیِہ  آسکھ  دِژمژٕ  مگر  یِمو  خدماتَو  باوجود  یۅسہِٕ  سُستی  یِمَو  جنگِ  تبوک کِس  نازُک  موقعس  پیٚٹھ  ہٲو،  ییٚلہِ  زن  تمام  قٲبلِ  جنگ  اہلِ  ایمانن  جنگس  نیرنُک  حُکم  دِنہٕ  اوس  آمُت،  تتھ  پیٚٹھ  آیِہ  سخت  گرفت  کرنہٕ۔  نبی  صلی  اللہ  علیہ و سلمو  دِیُت  تبوک  پیٚٹھہٕ  واپس  تشریف  أنِتھ  مسلمانن  حُکم  زِ  کانٛہہ  کرِنہٕ  یِمن  سٍتۍ  سلام  کلام۔  ژتجی  دوٚہۍ  پتہٕ  آو  یِمن  پننیٚن  خاندارِنیٚن  نِشہِ  الگ  روزنُک  تٲکید  کرنہٕ،  فی  الواقع  اوس  مدینہٕ  چِہ  بستی  منٛز  یُہُند  سُے  حال  سپُدمُت  ییٚمِچ  تصویر  یتھ  آیتس  منٛز  پیش  چھےٚ  کرنہٕ  آمٕژ۔  ٲخر  کار  ییٚلہِ  یِہندِس  سوشل  بائیکاٹس  50  دۅہ  سپٕدۍ  تَمہِ  پتہٕ  سپُد  معٲفی  ہُند  یِہ  حُکم  نٲزِل۔﴾

Mirwaiz:
  بیٚیہِ  کوٚر  توبہٕ  قبول  اللہ  تعالیٰ  ہن  تِمن  ترین  شخصن  ہُند  یِہُند  معاملہ  مُلتوی  اوس  تھاونہٕ  آمُت،  یوٚتانۍ  تِمن  پٮ۪ٹھ  زمین  وسیع  تہٕ  کھوٚل  ٲسِتھ  تنگ  سپُد،  بیٚیہِ  آے  تِم  پانے  سٮ۪ٹھاہ  تنگ  تہٕ  عٲجِز،  بیٚیہِ  زون  تِمو  کہ  کانہہ  چھپن  جاے  چَھنہٕ  خداے  سٕندِ  عذاب  نِشہِ  بچنہٕ  خٲطرٕ  تس  ورٲے،  توپتہٕ  سپُد  سُہ  تِمن  کُن  متوجہ  رحمت  سٍتۍ۔  یُتھ  تِم  توبہٕ  کرن،  پٔزۍ  پٲٹھۍ  اللہ  تعالیٰ  چُھ  توبہٕ  قبول  کر  وُن  رحم  کروُن۔

Tahir:
  تہٕ  تِمن  تریٚن  شخصن  پیٚٹھ  (تہِ  کٔرٕن  رحمتٕچ  نظر)  یُہُند  (فٲصلہٕ  کینٛژھس  کالس)  ملتوی  اوس  تھاونہ  آمُت  اۆت  تام  زِ  ییٚلہِ  وسیع  آسنہ  باوجود  تِمن  پیٚٹھ  زمین  تنگ  گٔیہِ  تہٕ  تمن  گۅبییہِ  تِہنٛدۍ  زُو  (تام)  تہٕ  تِمن  سپُد  یقین  زِ  اللہ  تعالیٰ  ہس  نِشہ  (یعنی  تمۍسٕندِ  عذاب  نِشہِ)  چُھنہٕ  بچنُک  کانٛہہ  ٹھکانہٕ  اَمہِ  ورٲے  زِتسۍ  کُن (رجوع  کرُن)،  اَدٕ  سپُد  اللہ  تعالیٰ  تِمن  پیٚٹھ  لطف  و  کرمہٕ  سان  متوجہ  تاکہ  تِم  (تہِ)  روزن  توبس  تہٕ  تس  کُن  توجہ  ہس  پیٚٹھ  قٲیِم،  بے  شک  چُھ  اللہ  تعالیٰ  ہٕے  بۆڈ  توبہٕ  قبول  کرن  وول،سیٚٹھاہ  مہربان۔

Transliteration:
  WaAAal<u>a</u> a<b>l</b>ththal<u>a</u>thati alla<u>th</u>eena khullifoo <u>h</u>att<u>a</u> i<u>tha</u> <u>da</u>qat AAalayhimu alar<u>d</u>u bim<u>a</u> ra<u>h</u>ubat wa<u>da</u>qat AAalayhim anfusuhum wa<i><u>th</u></i>annoo an l<u>a</u> maljaa mina All<u>a</u>hi ill<u>a</u> ilayhi thumma t<u>a</u>ba AAalayhim liyatooboo inna All<u>a</u>ha huwa a<b>l</b>ttaww<u>a</u>bu a<b>l</b>rra<u>h</u>eem<b>u</b>


Tahir: اے ایمان والیو!اللہ تعالیٰ ہس روٗزِو کھۅژان بیٚیہِ روٗزِو پٔزۍیٲریٚن سٍتۍ شٲمل۔
Athar:
  اے  لُکو  یِمو  ایمان  چُھ  اوٚنمُت،  خُدایس  کھوٚژِو  تہٕ  تِمن  لُکن  دِیِو  ساتھ  یِم  پٔزِیٲرۍ  چِھ۔

Mirwaiz:
  اے  باایمانو  کھوٗژِو  خدایس  بیٚیہِ  روزِو  عملہِ  اندر  پٔزۍ  زیاریٚن  سٍتۍ۔  یِمن  ہٕنٛز  نیت  تہٕ  کتھ  درُست  تہٕ  پَزٕہ  چھےٚ۔

Transliteration:
  Y<u>a</u> ayyuh<u>a</u> alla<u>th</u>eena <u>a</u>manoo ittaqoo All<u>a</u>ha wakoonoo maAAa a<b>l</b><u>ssa</u>diqeen<b>a</b>


Athar:
  مدینہٕ  کیٚن  باشندن  تہٕ  أندۍ  پٔکۍ  کیٚن  بدوِی یَن  اوس  نہٕ  ہرگز  یِہ  شوٗبان  زِ  اللہ  تعالیٰ  سٕندِس  رسول  صلی  اللہ  علیہ و سلمس  ترٲوِتھ  روزٕہن  گر  بِہِتھ  تہٕ  تِمن  نِشہِ  بے  خبر  سپدِتھ  لاگہَن  پننہِ  پننہِ  پانٕچ  فکر  کرٕنۍ۔  امہِ  موجوب  زِ  یِہ  سپدِ  نہٕ  زانٛہہ  زِ  تِم  کرن  اللہ  تعالیٰ  سٕنزِ  وَتہِ  منٛز  بۅچھہِ  ہُند  تریشِ  ہُنٛد  تہٕ  جسمٲنی  مشقتُک  کانٛہہ  تکلیف  برداشت،  تہٕ  حقس  انکار  کرن  والیٚن  یۅسہٕ  وَتھ  ناگوار  چھےٚ  تتھ  پیٚٹھ  تُلَن  تِم  کانٛہہ  قدم  تہٕ  کٲنٛسہِ  دشمنس  ہیٚن  تِم  ﴿حق  کہ  عداوتُک﴾  کانٛہہ  انتقام،  تہٕ  امہِ  بدلہٕ  کیا  یِیہِ  نہٕ  تِہندِس  حقس  منٛز  اکھ  صالح  عمل  لیٚکھنہٕ،  پٔزۍ پٲٹھۍ  چُھنہٕ  خُدایس  نِشہِ  احسان  کرن  والیٚن  ہٕندِ  خدمتُک  حق  ضایع  گژھان۔

Mirwaiz:
  شوبہِ  ہانہٕ  پزِ  ہانہٕ  مدینہ  منورہ  کیٚن  لوٗکن  بیٚیہِ  تِمن  لوٗکن  یِم  أندۍ  پٔکۍ  گامن  اندر  روزان  چھِ  پتھ  روزُن  تہٕ  شمولیت  نہ  کرُن  پیغمبرِ  خدایس  ہمراہ  جہادس  اندر  نیرنہٕ  ںِشہِ،  بیٚیہِ  شوبہِ  ہانہٕ  تِمن  پنٕںۍ  پان  زیادٕہ  ٹٲٹھۍ  زانٕنۍ  تِہٕندِ  کھۅتہٕ۔  تِم  ییٚلہِ  پانہٕ  بنفسِ  نفیس  دراے  اتھ  جنگِ  تبوکس  اندر  پتھ  روزٕ  وٕنۍ  تہٕ  پننیٚن  پانن  آرام  واتہٕ  ناونہِ۔  یِم  کیاہ  چھِ  تِہٕندِ  کھۅتہٕ،  یہِ  تِمن  سٍتۍ  شمولیت  کرٕنۍ  ٲس  ییٚمہِ  مۅکھہٕ  کہ  اتھ  اندر  اوس  اکہ  محبت  پیغمبرِ  خداہُک  حق  ادا  کرُن  تمہِ  علاوٕہ  یِمہٕ  یِمہٕ  مہربٲنیہِ  تہٕ  ثواب  مجٲہِدن  حٲصِل  سپٕز  یِمن  تہِ  سپدٕہن  تِمہٕ  مہر  بٲنیہِ  حٲصِل۔  چنانچہ  تِمن  ووت  نہٕ  کانہہ  تکلیف  خداے  سٕنزِ  وتہِ  اندر۔  تِمن  لٔجنہٕ  تریش،  بۅچھہِ،  تِم  پٔکۍ  نہٕ  کُنہِ  وتہِ  مگر  بشان  وشوکت  ییٚمہِ  سٍتۍ  کٲفرن  ژکھ  کھٔژتہٕ  وٲنِج  دٔز  تِمن  بیٚیہِ  کوٚرنہٕ  تِموحٲصِل  دشمنن  نِشہِ  کانہہ  چیزاہ،  مگر  یِمو  ساروٕے  چیزو  بدل  آیہِ  تِمن  نامہ  اعمالس  اندر  رٕژٕ  نیکیہِ  لیکھنہٕ،  پٔزۍ  پٲٹھۍ  اللہ  تعالیٰ  چُھنہٕ  ضایع  کران  نیکو  کارن  ہٕنٛز  مزوٗرۍ۔

Tahir:
  مدینہ  کیٚن  لُکن  تہٕ  تِہِندیٚن  أندۍ  پٔکۍ  کیٚن  (روزن  والیٚن)  دِیہٲتۍلُکن  خٲطرٕاوس  نہٕ  منٲسب  زِ  تِم  روزن  رسول  اللہ  ہس  (صلی  اللہ  علیہ  وسلم) نِشہِ  (الگ  سپدِتھ)  پَتھ  تہٕ  نَہ  یہِ  زِتِہِندِجان  (مبارک)  کھۅتہٕ  تھاون  پننیٚن  جانن  سٍتۍ  رغبت،  یہِ  (حکم)  چُھ  اَمہِ  موجوب  زِ  تِمن  یۅسہٕ  تۯیش  (تہِ)  اللہ  تعالیٰ  سٕنزِ  وَتہِ  منٛز  لگان  چھے٘  تہٕ  یۅسہٕ  مشقت  (تہِ)  واتان  چھَکھ  تہٕ  یۅسہٕ  بۅچھہِ (تہِ)  لگان  چھَکھ  بیٚیہِ  یُس  تِژِھہ  کُنہِ  جایہِ  کِنۍ  پکان  چِھ  یپٲرۍ  پَکُن  کٲفرن  چُھ  ژَکھ  کھالان  تہٕ  دشمنس  نِشہِ  یِکینٛژھاہ  تہِ  میلان  چُھکھ (سُہ  ٲسِتن  قتل  تہٕ  زخم  یا  مالِ  غنیمت  بیترِ)  مگر  یہِ  زِ  پۯتھ  کُنہِ  کتھہِ  ہٕندِ  بدلہٕ  چھے٘  تِہِندِ  خٲطرٕ  اکھ  نیک  عمل  لیٚکھنہٕ  یِوان۔  بے  شک  چُھنہٕ  اللہ  تعالیٰ  نیکوکارن  ہُنٛد  اجر  ضایع  کران۔  

Transliteration:
  M<u>a</u> k<u>a</u>na liahli almadeenati waman <u>h</u>awlahum mina alaAAr<u>a</u>bi an yatakhallafoo AAan rasooli All<u>a</u>hi wal<u>a</u> yarghaboo bianfusihim AAan nafsihi <u>tha</u>lika biannahum l<u>a</u> yu<u>s</u>eebuhum <i><u>th</u></i>amaon wal<u>a</u> na<u>s</u>abun wal<u>a</u> makhma<u>s</u>atun fee sabeeli All<u>a</u>hi wal<u>a</u> ya<u>t</u>aoona maw<u>t</u>ian yaghee<i><u>th</u></i>u alkuff<u>a</u>ra wal<u>a</u> yan<u>a</u>loona min AAaduwwin naylan ill<u>a</u> kutiba lahum bihi AAamalun <u>sa</u>li<u>h</u>un inna All<u>a</u>ha l<u>a</u> yu<u>d</u>eeAAu ajra almu<u>h</u>sineen<b>a</b>


Athar:
  یِتھے  پٲٹھۍ  ہیٚکہِ  نہٕ  زانٛہہ  یِتہِ  سپدِتھ  زِ  تِم  کرن  ﴿اللہ  تعالیٰ  سٕنزِ  وَتہِ  منٛز﴾  کم  یا  زیادٕہ  کانٛہہ  خرچہِ  تہٕ  ﴿سعی  تہٕ  جہادس  منٛز﴾  کرن  کانٛہہ  وادی  عبور۔  تہٕ  تِہندِس  حقس  منٛز  کیا  یِیہِ  نہٕ  سۅ  لیٚکھنہٕ،  تاکہ  اللہ  تعالیٰ  کرِ  تِہندِ  امہِ  رٕتہِ  کارنامُک  بدلہٕ  تِمن  عطا۔

Mirwaiz:
  بیٚیہِ  کرن  نہٕ  تِم  کانہہ  خرٕچ  لۅکُٹ  یا  بوٚڈ ۔  بیٚیہِ  ژھانڈن  نہٕ  کانہہ  میداناہ۔  مگر  تِمو  بدلہٕ  تہِ  یِنکھ  نہٕ  نیکی  لیکھنہٕ،  یُتھ  اللہ  تعالیٰ  تِمن  رٕژٕ  مزوٗرۍ  عطا  کرِ  تِمنٕے  کامیٚن  ہٕنٛز  یِمہٕ  تِم  کران  ٲسۍ۔

Tahir:
  تہٕ  نَہ  یہِ  زِ  تِم  (مجٲہد)  نہ  چِھ  کم  خرچ  کران  تہٕ  نَہ  بۆڈبیٚیہِ  چِھنہٕ  کانٛہہ  مٲدان  (اللہ  تعالیٰ  سٕنزِ  وَتہِ  منٛز)  عبور  کران  مگر  تِہِندِ  خٲطرٕ  چُھ  (یہِ  سورُے  خرچاوُن  تہٕ  سفرکرُن)  لیٚکھنہٕ  یِوان  تاکہ  اللہ  تعالیٰ  دِیہِ  تِمن  (پۯتھ  تِژِھہ  عملہِ  ہُنٛد)  بہتر  جزا  یۅسہٕ  تِم  کران  چھ  رودۍ  متۍ۔

Transliteration:
  Wal<u>a</u> yunfiqoona nafaqatan <u>s</u>agheeratan wal<u>a</u> kabeeratan wal<u>a</u> yaq<u>t</u>aAAoona w<u>a</u>diyan ill<u>a</u> kutiba lahum liyajziyahumu All<u>a</u>hu a<u>h</u>sana m<u>a</u> k<u>a</u>noo yaAAmaloon<b>a</b>


Athar:
  تہٕ  یِہ  اوس  نہٕ  ضروری  کینہہ  زِ  اہلِ  ایمان  نیرٕہَن  اند ہیٚتھ  سٲری،  مگر  یِہ  کیازِ  سپُد  نہٕ  زِ  تِہنزِ  آبادی  منٛزٕ  یِہَن  کینہہ  لُکھ  نیٖرِتھ  تہٕ  دینُک  فہم  کرہن  پٲدٕ،  واپس  گٔژِھتھ  کرہَن  پتہٕ  پننہِ  علاقہٕ  کیٚن  باشندن  باخبر۔  تاکہ  تِم  کرہَن  ﴿غیر  مسلمانہٕ  رٔوِشہِ  نِشہِ﴾  پرہیز۔  ﴿مُراد  چُھ  یِہ  زِ  سارِنٕے  بدوِی یَن  ہُند  مدینہٕ  واتُن  اوس  نہٕ  ضروری۔  پرٛتھ  بستی  تہٕ  پرٛتھ  علاقہٕ  کیو  لکو  منٛز  اگر  کینہہ  لُکھ  مدینہ  یِتھ  دینُک  علم  حاصل  کرٕہن،  پتہٕ  گژھہَن  واپس  تہٕ  پننہِ  علاقہٕ  کیٚن  لُکن  ہیچھناوٕہن  دین،  تیٚلہِ  روزِ  ہے  نہٕ  بدوی ین  منٛز  سۅ  جہالت  ییٚمہِ کہ  وجہ  کِنۍ  تِم  منافقت  چِہ  بیمار  منٛز  مبتلا  چِھ  تہٕ  اسلام  قبول  کرنہٕ  باوجود  چِھنہٕ  مسلمان  آسنُک  حق  ادا  کران۔﴾

Mirwaiz:
  بیٚیہِ  پزِ  ہانہٕ  باایمانن  نیرُن  اِکہٕ  وٹہٕ  سارنٕے  ہُند،  یتھہٕ  پٲٹھۍ  کیازِ  آیہِ  نہٕ  عمل  کرنہٕ  کہ  آبٲدی  ہٕندِ  پرتھ  حصہٕ  منٛز  نیرٕ  ہن  کینہہ  لوٗکھ،  یُتھ  تِم  شہرٕ  کین  عٲلمن  نِشہِ  دینٕکۍ  احکام  حٲصِل  کرن،  تاکہ  پننین  لوٗکن  کُن  واپس  گٔژِتھ  کرٕ  ہن  تِمن  بیٖم  یُتھ  تِم  نافرمٲنیو  نِشہِ  احتیاط  کرن۔

Tahir:
  بیٚیہِ  چُھنہ  یہ  ممکن  زِ  اَند  ہیٚتھ  نیرن  سٲری  مسلمان  (یِکہٕ  وَٹہٕ)  تیٚلہِ  کیازِ  نیرِ  نہٕ  تِمَو  منٛزٕ  پۯتھ  اَکہِ  دَرِچ  (یا  قبیلٕچ)  اَکھ  جماعت  زِ  تِم  لُکھ  کرن  دیٖنس  منٛز  تفقُّہ  (یعنی  سیٚٹھاہ  فہم  تہٕ  بصیرت)  حٲصل  بیٚیہِ  کھۅژناون  تِم  پننِس  قومس  ییٚلہِ  تِم  تِمن  کُن  واپس  یِن  تاکہ  تِم  بچن  (گناہن  ہٕنزِ  تہٕ  نافرمٲنی  ہٕنزِ  زندگی  نِشہِ)۔

Transliteration:
  Wam<u>a</u> k<u>a</u>na almuminoona liyanfiroo k<u>a</u>ffatan falawl<u>a</u> nafara min kulli firqatin minhum <u>ta</u>ifatun liyatafaqqahoo fee a<b>l</b>ddeeni waliyun<u>th</u>iroo qawmahum i<u>tha</u> rajaAAoo ilayhim laAAallahum ya<u>hth</u>aroon<b>a</b>


Athar:
  اے  لوٗکو  یِمو  ایمان  چُھو  اوٚنمُت،  جنگ  کٔرِو  تِمن  منکرینِ  حقن  سٍتۍ  یِم  تۅہیِہ  نِشہِ  چِھ۔  ﴿یتھ  جایِہ  چُھ  کُفارَو  نِشہِ  مُراد  تِم  منافق  لُکھ  یُہُند  انکارِ  حق  پوٗرٕ  پٲٹھۍ  ظٲہر  اوس  سپُدمُت  تہٕ  یِہندِ  خلط  ملط  روزنہٕ  سٍتۍ  اسلٲمی  سوسائٹی  سخت  نقصان  واتان  ٲسۍ۔﴾  تہٕ  پَزِ  زِ  تِم  گژھن  تۅہیِہ  منٛز  سختی  لَبٕنۍ،  ﴿یعنی  سُہ  نرم  سلوک  گژِھہ  ختم  سپدُن  یُس  وُنیستام  تِمن  سٍتۍ  سپدان  چُھ  روٗدمُت﴾  تہٕ  زٲنِتھ  تھٲوِو  زِ  اللہ  تعالیٰ  چُھ  متقی  ین  سٍتۍ۔

Mirwaiz:
  اے  با  ایمانو  جہاد  کٔرِو  تِمن  کٲفرن  سٍتۍ  یِم  تۅہیہِ  نکھہٕ  تلہٕ  چھِ،  تِمن  تہِ  ییِن  بوزنہٕ  کہ  تۅہیہِ  اندر  چھےٚ  سختی  تِمن  نِشہِ  مہ  روٗزِو  کھوٗژِتھ  تہٕ  دٔبِتھ،  بیٚیہِ  زٲنِو  یہِ  کتھ  کہ  اللہ  تعالیٰ  سُند  مدد  چھُ  بیشک  پرہیز  گارن  تہٕ  مُتقین  سٍتۍ۔

Tahir:
  اے  ایمان  والیو!تۆہۍ  کٔرِو  کٲفرو  منٛزٕ  تِتھیٚن  لُکن  سٍتۍ  جنگ  یِم  تۅہیہِ  نکھہٕ  چِھ  ﴿یعنی  یم  جنگس  منٛز  توٚہیہِ  مدِ  مقابل  چِھ  تہٕ  توٚہیہِ  خلاف  چِھ  سیٚدِ  سیٚود  ظلم  و  زیادتی  منٛز  ملوث۔  اتھ  برعکس  یم  لُکھ  توٚہیہ  نِشہ  دوٗر  پنہ  نیٚن  گرن  منٛز  چِھ  یا  چِھ  پننس  کامِ  کارس  منٛز  آوٕرۍ  تم  ترٛٲویوٗکھ،  تِم  قتل  کرنُک  چُھنہ  اجازت﴾  تہٕ (جہاد  گژِھہ  تِیُتھ  تہٕ  تَمہِ  وقتہٕ  آسُن  زِ) تِم  گژھن  تۅہیہِ  منٛز (طاقت  تہٕ  شجاعت  بیٚیہِ  دفٲعی  صلاحیتٕچ) سختی  لبٕنۍ،  بیٚیہِ  زٲنِو  زِ  اللہ  تعالیٰ  چُھ  پرہیزگارن  سٍتۍ۔

Transliteration:
  Y<u>a</u> ayyuh<u>a</u> alla<u>th</u>eena <u>a</u>manoo q<u>a</u>tiloo alla<u>th</u>eena yaloonakum mina alkuff<u>a</u>ri walyajidoo feekum ghil<i><u>th</u></i>atan wa<b>i</b>AAlamoo anna All<u>a</u>ha maAAa almuttaqeen<b>a</b>


Athar:
  ییٚلہِ  کانٛہہ  نوٚو  سورٕہ  چُھ  نٲزِل  سپدان،  تہٕ  تِمو  منٛزٕ  چِھ  کینہہ  لُکھ  ﴿مذاقہٕ  رٔنگۍ  مسلمانن﴾  پٕرٛژھان  زِ،  ؤنِو  تۅہیِہ  منٛزٕ  کٔمۍ  سٕندِس  ایمانس  منٛز  سپُد  اَمہِ  سٍتۍ  اضافہٕ؟  یِمو  لُکو  ایمان  چُھ  اوٚنمُت،  تِہندِس  ایمانس  منٛز  چُھ  پٔزۍ پٲٹھۍ  ﴿پرٛتھ  نٲزِل  سپدۍ مٕتۍ  سوٗرن﴾  اِضافَے  کوٚرمُت،  تہٕ  تِم  چِھ  امہِ  سٍتۍ  دِل  شاد۔

Mirwaiz:
  بیٚیہِ  ییٚلہِ  نوٚوسورہ  شریفاہ  نٲزِل  کرنہٕ  یِوان  چُھ  پس  چھِ  بعض  مُنافقو  أندرٕہ  یِم  ونان  چھِ  ٹھٹھہٕ  پٲٹھۍ ۔  تلہٕ  سا  ؤنِتو  تۅہیہِ  اندر  کسُند  ایمان  ہُریوو  یہِ  سورہ  نٲزل  سپدنہٕ  سٍتۍ،  پس  یِمو  لوٗکو  برونٹھُے  ایمان  اوٚنمُت  چُھ  تِمن  ہُرروو  ضروٗر  قرآنِ  مجیدٕکۍ  تٔمۍ  سورن  سٮ۪ٹھاہ  ایمان  چنانچہ  تِم  چھِ  ترقی  ایمان  سٍتۍ  سٮ۪ٹھاہ  خۅش۔

Tahir:
  تہٕ  ییٚلہِ  تہِ  کانٛہہ  سورٕہ  چُھ  نٲزل  یِوان  کرنہٕ  تیٚلہِ  چِھ  تِمَو (منافقو) منٛزٕ  کینہہ (شرارتہٕ  کِنۍ) یہِ  ونان  زِ  تۅہیہِ  منٛزٕ  کُس  چُھ  ییٚمِس  ییٚمۍ  (سوٗرن) ایمانس  منٛز  اضافہٕ  کۆر،وۅنۍ  یِمَو  لُکو  ایمان  چُھ  اۆنمُت  تِہِندِس  ایمانس  کۆر  أمۍ (سوٗرن)  ہُریٚر  تہٕ  تِم  چِھ  (اَتھ  ایمٲنی  کیفیتس  پیٚٹھ) شٲدِیانہٕ  کران۔

Transliteration:
  Wai<u>tha</u> m<u>a</u> onzilat sooratun faminhum man yaqoolu ayyukum z<u>a</u>dathu h<u>ath</u>ihi eem<u>a</u>nan faamm<u>a</u> alla<u>th</u>eena <u>a</u>manoo faz<u>a</u>dathum eem<u>a</u>nan wahum yastabshiroon<b>a</b>


Athar:
  البتہ  یِمن  لُکن  ہٕندیٚن  دِلن  ﴿نفاقُک﴾  مرض  لوٚگمُت  اوس،  تِہندِس  پرٲنِس  نجاستس  پیٚٹھ  کوٚر  ﴿پرٛتھ  نٔوۍ  سُورَن﴾  بیٚیہِ  اکہِ  نجاستُک  اِضافہٕ  تہٕ  تِم  روٗدۍ  مَرنہٕ  کِس  دمَس  تام  کُفرسٕے  منٛز  مبتلا۔

Mirwaiz:
  وۅنۍ  گٔے  تِم  لوٗکھ  یِہٕندیٚن  دِلن  اندر  نفاقُک  مرض  چُھ،  ہُرروو  تِمن  قرآنِ  مجیدٕکۍ  تٔمۍ  سورن  ناپٲکی  پٮ۪ٹھ  ناپٲکی۔  کیازِ  امہِ  برونٹھ  اوس  تِمو  قرآنِ  مجید  کِس  أکِس  حصس  انکار  کوٚرمُت۔  وۅنۍ  کوٚرُکھ  بییِس  حصس،  بیٚیہِ  موٗدۍ  تِم  کُفرٕ کِسٕے  حالس  پٮ۪ٹھ۔  قرآنِ  مجیدُک  خٲصیت  چُھ  بیشک  ایمانس  اندر  ترقی  پٲدٕہ  کرٕنۍ۔  مگر  جاے  گژِھہ  تتھ  قٲبِل  آسٕنۍ۔  دِل  گژِھہ  نفاقہٕ  نِشہِ  پاک  آسُن۔

Tahir:
  تہٕ  یِمن  لُکن  ہٕندیٚن  دِلن  منٛزبیمٲرۍ  چھے٘  أمۍ  (سوٗرن)  کۆر  تِہِندِس  خباثتس  (کفرس  تہٕ  نفاقس)  پیٚٹھ  مزید  ناپٲکی  ہُنٛد  (تہٕ  خباثتُک)  اضافہٕ  تہٕ  تِم  موٗدۍاَتھ  حالتس  منٛز  زِ  تِم  ٲسۍ  کٲفرٕے۔

Transliteration:
  Waamm<u>a</u> alla<u>th</u>eena fee quloobihim mara<u>d</u>un faz<u>a</u>dathum rijsan il<u>a</u> rijsihim wam<u>a</u>too wahum k<u>a</u>firoon<b>a</b>


Athar:
  کیا  یِم  لُکھ  چِھنا  وُچھان  زِ  پرٛتھ  ؤرِیِہ  چِھ  یِم  اکہِ دۅیِہ  پِھرِ  آزمٲیشہِ  منٛز  تراونہٕ  یِوان؟  ﴿یعنی  کانٛہہ  ؤری  چُھنہٕ  تِیُتھ  گُزریومُت  ییٚلہِ  زن  اکہِ  دۅیِہ  لٹہِ  تِتھۍ  حالات  آسن  نہٕ  پیش  یِوان،  یِمن  منٛز  یِہندِ  ایمانُک  دعویٰ  آزمٲیِشہِ  ہٕنزِ  کہوچہِ  پیٚٹھ گٔکھرَاونہٕ  آسہِ  نہٕ  یِوان،  تہٕ  امہِ  کہ  کھۅچرُک  راز  آسہِ  نہٕ  فاش  سپدان۔﴾  مگر  اتھ  پیٚٹھ  تہِ  نَہ  چِھ  توبہٕ  کران،  تہٕ  نہ  چِھ  کانٛہہ  سبق  رٹان۔

Mirwaiz:
  آیا  وُچھان  چھِنا  تِم  زِ  تِمن  چھےٚضروٗر  یِوان  آزمٲیِش  کرنہٕ  پرتھ  ؤریہِ  اکہ  پھِرِ  یا  دۅیہِ  پھِرِ  کُنہِ  نتہٕ  کُنہِ  آفتس  تہٕ  بلایہِ  منٛز  مُبتلا  کرنہٕ  سٍتۍ۔  توپتہٕ  تہِ  چھِنہٕ  تِم  باز  یِوان  نہ  چھِ  تِم  نصیحت  رٹان۔

Tahir:
  کیا  تِم  چِھنا  وُچھان  زِ  تِم  چِھ  پرتھ  ؤرۍیس  منٛز  اکہِ  لٹہِ  یا  دۅیہِ  لٹہِ  مصیبتس  منٛز  مبتلا  کرنہٕ  یِوان،  پتہٕ (تہِ)  چِھنہِ  تِم  توبہٕ  کران  تہٕ  نَہ  چِھ  تِم  نصیحتٕے  رَٹان۔

Transliteration:
  Awal<u>a</u> yarawna annahum yuftanoona fee kulli AA<u>a</u>min marratan aw marratayni thumma l<u>a</u> yatooboona wal<u>a</u> hum ya<u>thth</u>akkaroon<b>a</b>


Athar:
  ییٚلہِ  کانٛہہ  سوٗرٕہ  چُھ  نٲزِل  سپدان،  تیٚلہِ  چِھ  یِم  لُکھ  أچھَو  مٔنزی  اکھ  أکِس  سٍتۍ  کتھہٕ  کران  زِ،  ہے  ژےٚ  ما  چِھی  کانٛہہ  وُچھان،  پتہٕ  چِھ  ژوٗرِ  پٲٹھۍ  ژَلان،  خُداین  چِھ  یِہندۍ  دِل  پِھرِمٕتۍ۔  تِکیازِ  یِم  چِھ  ناسمجھ  لُکھ۔

Mirwaiz:
  بیٚیہِ  ییٚلہِ  کانہہ  نوٚوسوراہ  نٲزِل  کرنہٕ  یِوان  چُھ  تمہِ  ساعتہٕ  چھِ  تِم  اکھ  أکِس  کن  وُچھنہِ  لگان۔  اِشارو  سٍتۍ  اکھ  أکِس  پرژھان،  وُچھان  ما  چُھو  تۅہیہِ  کُن  کانہہ  مسلمانو  أندرٕہ،  أتِی  چھِ  ژلُن  ہیٚوان  نبی  کریم  سٕنٛزِ  مجلِسہِ  منٛزٕ،  اللہ  تعالیٰ  ہن  پھِرۍ  تِہٕنٛدۍ  دِل  دینِ  حق  نِشہِ،  کیازِ  تِمن  چُھنہٕ  پوٚز  فِکرِی  تران ۔

Tahir:
  تہٕ  ییٚلہِ  تہِ  کانٛہہ  سوٗرٕہ  چُھ  نٲزل  یِوان  کرنہٕ  تیٚلہِ  چِھ  تِم  اَکھ  اکِس  کُن  وُچھان،  (تہٕ  اِشارو  مٔنزی  چِھ  پٕۯژھان)  زِ  کیا  تۅہیہِ  ما  چُھو  کانٛہہ  وُچھان  پتہٕ  چِھ  تِم  پۆت  پھیران۔اللہ  تعالیٰ  ہن  چِھ  تِہِندۍ  دل  پھِرۍمٕتۍ  تِکیازِ  یِم  چِھ  تِم  لُکھ  یِمن  نہٕ  (سونٛچ)  سمجھ  چُھ۔

Transliteration:
  Wai<u>tha</u> m<u>a</u> onzilat sooratun na<i><u>th</u></i>ara baAA<u>d</u>uhum il<u>a</u> baAA<u>d</u>in hal yar<u>a</u>kum min a<u>h</u>adin thumma in<u>s</u>arafoo <u>s</u>arafa All<u>a</u>hu quloobahum biannahum qawmun l<u>a</u> yafqahoon<b>a</b>


Athar:
  وُچِھو!  تۅہیِہ  لُکن  نِشہِ  چُھ  اکھ  رسولؐ  آمُت،  یُس  خۅد  تۅہی  منٛز  چُھ،  تُہُند  نقصانس  منٛز  پیوٚن  چُھ  تس  پیٚٹھ  شاق  ﴿گوٚب﴾،  سُہ  چُھ  تُہنزِ  کامیٲبی  ہُند  حریص  ﴿خواہشمند﴾،  ایمان  انَن  والیٚن  خٲطرٕ  چُھ  سُہ  شفیق  تہٕ  نہایت  مہربان۔

Mirwaiz:
  اے  لوٗکو  بتحقیق  آو  تۅہیہِ  کُن  پیغمبراہ  توٚہِی  مںٛزٕ  یعنی  از  جنسِ  بشر۔  یُتھ  تۅہیہِ  تِمن  نِشہِ  فیض  حٲصِل  کرُن  آسان  سپدِ،  یِمن  سٮ۪ٹھاہ  ناگوار  تہٕ  دُشوار  چُھ  تۅہیہِ  کانہہ  تکلیف  واتُن،  سٮ۪ٹھاہ  خواہِش  چھےٚ  تِمن  تُہٕندِ  فٲیدٕچ،  باایمانن  کیُت  چھِ  تِم  سٮ۪ٹھاہ  مہر  بان  تہٕ  سٮ۪ٹھاہ  شفیق۔

Tahir:
  بے  شک  اۆن  تۅہیہِ  نِشہِ  تۅہیِ  منٛزٕ  (أکۍ  عظمت  وٲلۍ) رسولن (صلی  اللہ  علیہ  وسلم) تشریف۔  تُہُنٛد  تکلیفس  تہٕ  مشقتس  منٛز  پیۆن  چُھ  تِمن  سخت  نا  گوار  (گژھان)۔  (اے  لوٗکو!)  تِم  چِھ  تُہٕندِ  خٲطر  سیٚٹھاہ  (رٕژر  تہ  ھدایت)  کانچھان  تہٕ  آرزو  مند  روزان (تہٕ) مومنن  خٲطرٕ  چِھ  سیٚٹھاہ  (زیادٕہ)  شفیق  بے  حد  رحم  فرماون  وٲلۍ۔

Transliteration:
  Laqad j<u>a</u>akum rasoolun min anfusikum AAazeezun AAalayhi m<u>a </u>AAanittum <u>h</u>aree<u>s</u>un AAalaykum bi<b>a</b>lmumineena raoofun ra<u>h</u>eem<b>un</b>


Athar:
  وۅنۍ  اگر  یِم  لُکھ  تۅہیِہ  نِشہِ  بُتھ  چِھ  پِھران،  اے  نبیؐ،  تیٚلہِ  ؤنِو  یِمن  زِ،  میانہِ  خٲطرٕ  چُھ  بس  اللہ  تعالیٰ،  کانٛہہ  معبود  چُھنہٕ  مگر  سُہ،  تٔسۍ  پیٚٹھ  کوٚر  مےٚ  بھروسہٕ  تہٕ  سُہ  چُھ  مٲلک  عرشِ  عظیمُک۔

Mirwaiz:
  ہرگاہ  یہِ  ٲسِتھ  تہِ  لوٗکھ  رو  گردٲنی  کرن،  توٚہۍ  فرمٲوِیوکھ  کانہہ  پرواہ  چُھنہٕ۔  بس  چُھ  مےٚ  اللہ  تعالیٰ ۔  کانہہ  معبود  چُھنہٕ  تس  ورٲے۔  تٔسۍ  پٮ۪ٹھ  کوٚر  مےٚ  اعتماد۔  سُے  چُھ  بڈِ  عرشُک  مٲلِک۔

Tahir:
  اگر  (یِمَو  بے  حساب  مہربٲنیو  باوجود)  پتہٕ  (تہِ)  تِم  بُتھ  پھِرن  تیٚلہِ  فرمٲوِو،  مے٘  چُھ  اللہ  تعالیٰ  کٲفی  تس  وَرٲے  چُھنہٕ  کانٛہہ  معبود،  بہٕ  چُھس  تٔسۍ  پیٚٹھ  بھروسہٕ  کٔرِتھ  تہٕ  سُہ  چُھ  عرشِ  عظیمُک  مٲلک۔

Transliteration:
  Fain tawallaw faqul <u>h</u>asbiya All<u>a</u>hu l<u>a</u> il<u>a</u>ha ill<u>a</u> huwa AAalayhi tawakkaltu wahuwa rabbu alAAarshi alAAa<i><u>th</u></i>eem<b>i</b>


Transliteration: Alifl<u>a</u>mr<u>a</u> tilka <u>a</u>y<u>a</u>tu alkit<u>a</u>bi al<u>h</u>akeem<b>i</b>
Athar:
  ا۔  ل۔  ر۔  یِم  چِھ  تَمہِ  کتابہِ  ہٕندۍ  آیات  یۅسہٕ  حکمت  سٍتۍ  تہٕ  گاٹہٕ  جارٕ  سٍتۍ  لبریز  چھےٚ۔

Mirwaiz:
  امیُک  مطلب  زانہِ  اللہ  تعالیٰ،  یِم  آیات  برونٹھ  کُن  بیان  یِن  کرنہٕ  یِم  چھِ  آیات  پُر  حِکمت  تہٕ  مضبوط  کتابِ  ہٕندۍ  یعنی  قرآنِ  مجیدٕکۍ  یِم  آیات  پٔزۍ  آسنہٕ  مۅکھہٕ  قٲبلِ  قبولت  چھِ۔  یِمن  پٮ۪ٹھ  یِم  آیات  نٲزِل  سپدان  چھِ،  کٲفر  چھِ  تِہٕندِس  نبوتس  انکار  کران۔  تِمنٕے  چُھ  اللہ  تعالیٰ  جواب  فرماوان۔

Tahir:
  الف  لام  را  (حقیقی  معنی  چُھ  اللہ  تعالیٰ  تہٕ  رسول  صلی  اللہ  علیہ  وسلمٕے  بہتر  زانان)،  یِم  چِھ  حکمت  واجِنہِ  کتابِہ  ہٕنٛدۍ  آیات۔


Athar:
  کیا  لُکن  گوٚواہ  اَتھ  کتھہِ  پیٚٹھ  تعجب  زِ  اسہِ  سوٗز  خۅد  تِموٕے  منٛزٕ  أکِس  انسانس  پیٚٹھ  وَحی،  زِ  ﴿غفلتس  منٛز  پیمٕتیٚن﴾  لُکن  کھۅژناوِ  تہٕ  یِم  مانن  تِمن  دِیِہ  خۅش  خبر،  زِ  تِہندِ  خٲطرٕ  چُھ  تِہندِس  ربّس  نِشہِ  پوٚز  عزت  تہٕ  سرفرٲزی؟  ﴿اَتھ  پیٚٹھ﴾  ووٚن  مُنکرَو  زِ  یِہ  شخص  چُھ  نَنہٕ  وانہٕ  جادوگر۔  ﴿تِم  ٲسۍ  حضور  صلی  اللہ  علیہ و سلمس  اَتھ  معنیس  منٛز  جادوگر  وَنان  زِ  یُس  تہِ  قرآن  بوٗزِتھ  تہٕ  تِہندِ  تبلیغ  سٍتۍ  مُتٲثر  سپدِتھ  ایمان  اوس  اَنان  سُہ  اوس  پتہٕ  زُوَس  گِندنہٕ  خٲطرٕ،  دُنیا ہس  سٍتۍ  ژھیٚننہٕ  خٲطرٕ  تہٕ  پرٛتھ  کانٛہہ  مصیبت  ویٚتراونہٕ  خٲطرٕ  تیار  سپدان﴾

Mirwaiz:
  کیاہ  یِمن  مکہٕ  کین  لوٗکن  چھا  عجٲیِب  بوزنہٕ  یِوان  یہِ  کتھ  کہ  اسہِ  سوٗزوحی  تِموٕے  اندر  أکِس  شخصس  پٮ۪ٹھ  یُس  تِمنٕے  ہیو  بشر  تہٕ  انسان  چُھ،  سۅ  وحی  چھےٚ  یی  کہ  بیم  کٔرِو  تِمن  لوٗکن  یِم  خداے  سٕندین  حُکمن  خلاف  کران  چھِ۔  یِمو  ایمان  اوٚن  تِمن  فرمٲوِو  یہِ  خۅشخبر  کہِ  تِہٕندِ  خٲطرٕ  چھُ  تِہِندِس  خدایس  نِشہِ  تھوٚد  مرتبہٕ،  کٲفر  ییٚلہِ  حٲران  گٔے  یہِ  کلامِ  پاک  بوٗزِتھ۔  دپنہِ  لٔگۍ  پٔزۍ  پٲٹھۍ  چُھ  یہِ  شخص  نعوذ  باللہ  ساحر  تہٕ  جادوگر۔

Tahir:
  کیا  یہِ  کتھ  چھا  لُکن  ہٕندِخٲطرٕبٲعثِ  تعجب  زِ  اَسہِ  سوٗز  یِموٕے  منٛزٕ  أکِس (کٲمل)  مردس  کُن  وحی  زِ  تۆہۍ  بوزنٲوِیوکھ  (وَتہِ  رٲوۍمٕتۍ)  لُکھ  (اللہ  تعالیٰ  سٕندِ  عذابُک)  خوف  تہٕ  ایمان  وٲلۍ  بوزنٲوِیوٗکھ  خۅش  خبر  زِ  تِہِندِ  خٲطرٕ  چُھ  تِہِندِس  ربّ  سٕندِس  بارگاہس  منٛز  بلند  مقام  (یعنی  تھۆد  مرتبہٕ)،کافرو  لوگ  وَنُن  بے  شک  چُھ  یہِ  شخص  ٹاکارٕہ  سِحرٕگر۔

Transliteration:
  Ak<u>a</u>na li<b>l</b>nn<u>a</u>si AAajaban an aw<u>h</u>ayn<u>a</u> il<u>a</u> rajulin minhum an an<u>th</u>iri a<b>l</b>nn<u>a</u>sa wabashshiri alla<u>th</u>eena <u>a</u>manoo anna lahum qadama <u>s</u>idqin AAinda rabbihim q<u>a</u>la alk<u>a</u>firoona inna h<u>atha</u> las<u>ah</u>irun mubeen<b>un</b>


Athar:
  حقیقت  چھےٚ  یِہ  زِ  تُہُند  ربّ  چُھ  سُے  اللہ  تعالیٰ  ییٚمۍ  آسمان  تہٕ  زمین  شیٚن  دۅہن  منٛز  پٲدٕ  کٔرۍ،  پتہٕ  چُھ  سلطنت  کِس  تختس  پیٚٹھ  جلوٕہ  گر  سپدِتھ  کائناتُک  اِنتظام  چلاوان۔  کانٛہہ  شفاعت  ﴿سفٲرش﴾  کرن  وول  چُھنہٕ۔  اِلّا  یِہ  زِ  تٔمۍ  سٕندِ  اجازت  پتہٕ  کرِ  شفاعت،  سُے  اللہ  تعالیٰ  چُھ  تُہُند  ربّ،  لہٰذا  کٔرِو  توٚہۍ  تٔمۍ  سٕنزٕے  عبادت،  کیا  وۅنۍ  یِیِو  نا  توٚہۍ  ہوشس  منٛز؟

Mirwaiz:
  پٔزۍ  پٲٹھۍ  چُھ  تُہُند  پروردِگار  اللہ  تعالیٰ  ییٚمۍ  پٲدٕ  کٔرۍ  آسمان  تہٕ  زمین  شیٚن  دۅہن  برابر  مُدتس  منٛز۔  بس  چُھ  سُہ  اعلیٰ  درجُک  قادِر،  توپتہٕ  سپدسُہ  مستوی  عرشس  پٮ۪ٹھ  تِتھہٕ  پٲٹھۍ  یِتھہٕ  پٲٹھۍ  تِہٕندِس  شانس  شوٗبہِ۔  چنانچہِ  فرماوان  چُھ،  سُوے  چُھ  پرتھ  کُنہِ  کامہِ  ہُند  مُنٲسِب  تدبیر  کران  بس  چُھ  سُہ  حکیٖم،  تس  برونٹھ  کنہِ  ہیٚکہ  نہٕ  کانہہ  اکھ  شفاعت  کٔرِتھ  تِہٕندِ  اجازت  ورٲے۔  پس  چُھ  سُہ  عظیم  تہِ۔  یۅہے  معبودِ  برحق  چُھ  تُہُند  پروردِگار،  حقیقی  ربّ۔  پس  کٔرِو  تِہٕنزٕے  پرستش۔  شرکہِ  نِشہِ  روزِو  پتھ،  کیاہ  یِمہٕ  دلیلہٕ  بوٗزِتھ  تہِ  چُھو  نا  تۅہیہِ  فکرِ  تران  کینہہ  یمہِ  سٍتۍ  توٚہۍ  نصیحت  رٔٹِو۔

Tahir:
  پٔزۍپٲٹھۍ  چُھ  تُہُنٛد  ربّ  اللہ  تعالیٰ  ییٚمۍ  (سٲری)  آسمان  تہٕ  زمین (اَمِچ  ہیٚرِم  تہٕ  بٔنِم  کاینات)  شیٚن  دۅہن  (یعنی  شیٚن  مدتن  یا  مرحلن)  منٛز  (درجہِ  پتہٕ  درجہِ)  پٲدٕ  کٔرۍ  پتہٕ  سَپُد  سُہ  عرشس  پیٚٹھ (پننہِ  شانہٕ  مطٲبق  پننہِ  اقتدار  سان)  جلوٕہ  گر  (یعنی  کاینات  کہ  تخلیق  پتہٕ  تَمہِ  کیٚن  تمام  عَالمن  تہٕ  سیارن  تہٕ  ستارن  منٛز  پننہِ  قانونُک  تہٕ  نظامُک  حکم  جٲری  کٔرِتھ  کۆرُن  قرار)  سُے  چُھ  پۯتھ  کامہِ  ہُنٛد  تدبیر  کران۔ (یعنی  پۯتھ  چیزس  چُھ  أکِس  نظامس  تحت  چلاوان،تٔمۍ  سٕنٛدِ  دربارٕہ) تٔمۍ  سٕندِ  اجازت  وَرٲے  چُھنہٕ  کانٛہہ  سفٲرش  کرن  وول،یۅہے  (عظمت  تہٕ  قدرت  وول)  اللہ  تعالیٰ  چُھ  تُہُنٛد  ربّ،لہٰذا  کٔرِو  تۆہۍ  تٔمۍ  سٕنزٕے  عبادت،کیا  تۅہۍچِھونا  (نصیحت  ماننہٕ  خٲطرٕ)  غورکران؟

Transliteration:
  Inna rabbakumu All<u>a</u>hu alla<u>th</u>ee khalaqa a<b>l</b>ssam<u>a</u>w<u>a</u>ti wa<b>a</b>lar<u>d</u>a fee sittati ayy<u>a</u>min thumma istaw<u>a</u> AAal<u>a</u> alAAarshi yudabbiru alamra m<u>a</u> min shafeeAAin ill<u>a</u> min baAAdi i<u>th</u>nihi <u>tha</u>likumu All<u>a</u>hu rabbukum fa<b>o</b>AAbudoohu afal<u>a</u> ta<u>th</u>akkaroon<b>a</b>


Athar:
  تٔمۍ سٕے  کُن  چُھ  تۅہیِہ  سارِنٕے  پوٚت  پِھیرِتھ  گژُھن،  یِہ  چُھ  اللہ  تعالیٰ  سُند  پکہٕ  وعدہ،  بے  شک  چُھ  پیدٲیشہِ  ہُند  ابتدا  سُے  کران،  پتہٕ  کرِ  سُے  دُبارٕہ  زندٕہ،  تاکہ  یِمو  لُکو  ایمان  اوٚن  تہٕ  یِمو  نیک  عملہٕ  کرِ  تِمن  دِیِہ  انصاف  سان  جزا،  تہٕ  یِمو  کُفرک  طریقہٕ  اختیار  کوٚر  تِم  چیٚیِن  گرٛکہٕ  وُن  آب،  تہٕ  دگ  تُلوُن  عذاب  پیٚترٲوِن،  تتھ  انکارِ  حق  کِس  پاداشس  منٛز  یُس  تِم  کران  روٗدۍ۔

Mirwaiz:
  تس  کُن  چُھو  تۅہیہِ  سارنٕے  واتُن۔  یہِ  چُھ  اللہ  تعالیٰ  سُند  پوٚز  وعدٕہ،  پٔزۍ  پٲٹھۍ  سُے  چُھ  گۅڈٕ  پٲدٕ  کران  مخلوقن۔  توپتہٕ  کرِ  بیٚیہِ  دُبارٕہ  تِمن  پٲدٕ  قیامتٕکۍ  دۅہ،  یُتھ  بدلہٕ  دِیہِ  سُہ  تِمن  لوٗکن  پوٗرٕ  پوٗرٕ،  یِمو  ایمان  اوٚن  بیٚیہِ  کریٚکھ  رٕژٕ  عملہٕ،  عدل  وانصافہٕ  موجوب۔  تتھ  منٛز  کرِ  نہٕ  کُنہِ  قسمہٕ  کمی  بلکہ  کرِ  زیادے  عطا،  بیٚیہِ  یِمو  لوٗکو  کُفر  کوٚر،  تِہںدِ  چیٚنہٕ  خٲطرٕ  چھےٚ  ٲخرتس  منٛز  جہنمٕچ  رسٕر  بیٚیہِ  تمہِ  علاوٕہ  عذاب  کڈُر،  تِکیازِ  تِم  کیاہ  ٲسۍ  کفُر  کران۔

Tahir:
  (لوٗکو!)  تۅہیہِ  سارِنٕے  چُھو  تٔسۍ  کُن  واپس  پھیرِتھ  گژُھن  (یہِ)  چُھ  اللہ  تعالیٰ  سُنٛد  پۆز  وعدٕہ۔  بے  شک  چُھ  سُے  پیدٲیشہِ  ہُنٛد  ابتدا  کران  پتہ  کرِ  سُے  اتھ  دوبارہ  (مرنہ  پتہٕ  پٲدہ)  تاکہ  تِمن  لُکن  یِمَو  ایمان  اۆن  بیٚیہِ  کریٚکھ  نیک  عملہٕ،دِیہِ  انصاف  سان  جزا،تہٕ  یِمَو  لُکو  کفر  کۆر  تِہِندِ  خٲطرٕ  چُھ  چیٚنہٕ  خٲطرٕگریکہٕ  وُن  آب  تہٕ  دگ  تُلوُن  عذاب،تَمِیُک  بدلہٕ  یُس  تِم  کفر  ٲسۍ  کران  روزان۔

Transliteration:
  Ilayhi marjiAAukum jameeAAan waAAda All<u>a</u>hi <u>h</u>aqqan innahu yabdao alkhalqa thumma yuAAeeduhu liyajziya alla<u>th</u>eena <u>a</u>manoo waAAamiloo a<b>l</b><u>ssa</u>li<u>ha</u>ti bi<b>a</b>lqis<u>t</u>i wa<b>a</b>lla<u>th</u>eena kafaroo lahum shar<u>a</u>bun min <u>h</u>ameemin waAAa<u>tha</u>bun aleemun bim<u>a</u> k<u>a</u>noo yakfuroon<b>a</b>


Athar:
  سُے  چُھ  ییٚمۍ  آفتاب  پرٛزلہٕ وُن  بنوو،  تہٕ  زونہِ  دِژٕن  چمک۔  بیٚیہِ  کٔرِن  زوٗنہِ  ہٕندۍ  لۅکٹہٕ نٕکۍ  تہٕ  بڑنٕکۍ  منٛزل  ٹھیک  پٲٹھۍ  مُقرر  تاکہ  توٚہۍ  کٔرِو  اَمہِ  سٍتۍ  ؤرِیَن  تہٕ  تٲریخن  ہٕندۍ  حساب  معلوم،  خُداین  چُھ  یِہ  سورُے  کینہہ  برحق  پٲدٕ  کوٚرمُت،  سُہ  چُھ  پننہِ  نشٲنِیِہ  ویٚژھنٲوۍ  ویٚژھنٲوۍ  پیش  کران،  تِمن  لُکن  خٲطرٕ  یِم  علم  چِھ  تھاوان۔

Mirwaiz:
  سُہ  قادر  متعلق  گو  سُے  ییٚمۍ  آفتاب  کوٚر  نپہٕ  نپہٕ  کروُن۔  زوٖن  کٔرٕن  پرزلہٕ  وٕنۍ،  مقرر  کٔرِن  یِمو  أندرٕ  پرتھ  أکۍ  سٕندِ  سیرٕ  خٲطرٕ  بُرج  تہٕ  منزل۔  آفتاب  سٍتۍ  چُھ  یِوان  دۅہ  پرزٕناونہٕ  تہٕ  زوٗنہِ  سٍتۍ  چُھ  یِوان  ریٚتھ  تہٕ  ؤرِی  پرزٕ  ناونہٕ،  یُتھ  توٚہۍ  زٲنِو  ؤرِین  ہٕنٛز  گرنٛد  تہٕ  ریٚتن  تہٕ  دۅہن  ہُند  حِساب،  اللہ  تعالیٰ  ہن  کٔرۍ  نا  یِم  چیز  پٲدٕ  مگر  پٔزۍ  پٲٹھۍ  بجیٚن  حِکمژن  پٮ۪ٹھ  مُشتمِل،  ویٚژھناوان  چُھ  اللہ  تعالیٰ  پننہِ  قدرتچہِ  دلیلہٕ  زانن  والین  ہٕندِ  خٲطرٕ۔

Tahir:
  سُے  چُھ  یی٘مۍ  آفتاب  بنوو  گاش  (یعنی  گاشُک  آگُر)  تہٕ  زون (کٔرٕن  اَمہِ  سٍتۍ)  روشن  تہٕ  تَس  خٲطرٕ  کٔرِن  (لۅکٹ  تہٕ  بٔڈ  أتھۍیِنٕکۍ)  منٛزل  مقرر  تاکہ  تو٘ہۍ  ہی٘کِو  (بالکل  ٹھیک  پٲٹھۍ) ؤرِیَن  ہٕنز  گرند  تہٕ  (وقتن  ہُنٛد)  حساب  معلوم  کٔرِتھ،تہٕ  اللہ  تعالیٰ  ہن  کو٘ر  نہٕ  یہِ  (سورُے  کینہہ)  پٲدٕ  مگر (کو٘رُن  کُنہ  تہِ  نقصہ  بغیر) درست  نظام  تہٕ  تدبیرسان،سُہ  چُھ  (یِمَن  کاینات  چی٘ن  حقیقتن  ہٕنٛدِ  ذریعہ  پننہِ  خالق  آسنچہ،  کُن  آسنچہ  تہٕ  قدرت  وول  آسنچہِ)  نشٲنیہِ  تِمن  لُکن  خٲطرٕ  تفصیل  سان  واضح  کران  یِم  علم  چِھ  تھاوان۔

Transliteration:
  Huwa alla<u>th</u>ee jaAAala a<b>l</b>shshamsa <u>d</u>iy<u>a</u>an wa<b>a</b>lqamara nooran waqaddarahu man<u>a</u>zila litaAAlamoo AAadada a<b>l</b>ssineena wa<b>a</b>l<u>h</u>is<u>a</u>ba m<u>a</u> khalaqa All<u>a</u>hu <u>tha</u>lika ill<u>a</u> bi<b>a</b>l<u>h</u>aqqi yufa<u>ss</u>ilu al<u>a</u>y<u>a</u>ti liqawmin yaAAlamoon<b>a</b>


Athar:
  پٔزپٲٹھۍ  چھےٚ  رات  کِس  تہٕ  دۅہ  کِس  بدلنَس  ﴿یِنَس  گژھنس﴾  منٛز،  بیٚیہِ  پرٛتھ  کُنہِ  چیزس  منٛز  یُس  خُداین  زمینس  تہٕ  آسمانن  منٛز  پٲدٕ  چُھ  کوٚرمُت  نِشٲنیِہ  تِمن  لُکن  خٲطرٕ  یِم  ﴿غلط  بینی  تہٕ  غلط  رَوِی﴾  نِشہِ  بچُن  چِھ  یژھان۔  ﴿یعنی  یِمو  نِشٲنِیو  سٍتۍ  ہیٚکن  تِمے  لُکھ  حقیقتس  تام  رسٲیی  حٲصل  کٔرِتھ،  یِمن  منٛز  یِم  صفات  موجود  آسن۔  اکھ  یِہ  زِ  تِم  گژھن  جٲہلانہٕ  تعصباتَو  نِشہِ  پاک  سپدِتھ  علم  حٲصل  کرنہٕ  کیٚن  تِمن  ذرایع ہَن  کٲم  ہیٚنۍ،  یِم  خُداین  انسانس  چِھ  دِتۍ مٕتۍ۔  دوٚیُم  یِہ  زِ  تِمن  گژِھہ  پانہٕ  یِہ  خوٲہش  آسٕنۍ  زِ  غلطی  نِشہِ  بچَن  تہٕ  صحیح  وتھ  کرن  اختیار﴾

Mirwaiz:
  پٔزۍ  پٲٹھۍ  رات  کِس  تہٕ  دۅہہٕ  کِس  اختلافس  اکھ  أکِس  پتہٕ  یِنس  اندر،  بیٚیہِ  یِم  چیز  اللہ  تعالیٰ  ہن  آسمان  وزمینس  اندر  پٲدٕ  کٔرۍ،  تِمن  اندر  چھِ  بٔڈۍ  بٔڈۍ  نِشانہٕ  تہٕ  دلیلہٕ  خداے  سٕندِس  آسنس  پٮ۪ٹھ  تِمن  لوٗکن  ہٕندِ  خٲطرٕ  یِم  خدایس  کھوژٕ  وٕنۍ  چھِ۔

Tahir:
  بے  شک  چھے٘  رات  تہٕ  دۅہ  کِس  بدلنس  منٛز  بیٚیہِ  تِمن  (تمام)  چیزن  منٛز  یِم  اللہ  تعالیٰ  ہن  آسمانن  تہٕ  زمینس  منٛز  پٲدٕ  چِھ  کٔرِمٕتۍ  (یِتھے  پٲٹھۍ)  تِمن  لُکن  خٲطرٕ  نشٲنیہِ  یِم  تقویٰ  چِھ  تھاوان۔

Transliteration:
  Inna fee ikhtil<u>a</u>fi allayli wa<b>al</b>nnah<u>a</u>ri wam<u>a</u> khalaqa All<u>a</u>hu fee a<b>l</b>ssam<u>a</u>w<u>a</u>ti wa<b>a</b>lar<u>d</u>i la<u>a</u>y<u>a</u>tin liqawmin yattaqoon<b>a</b>


Athar:
  حقیقت  چھےٚ  یِہ  زِ  یِم  لُکھ  اَسہِ  سٍتۍ  ملاقات  کرنُک  توقع  چِھنہٕ  تھاوان،  تہٕ  دُنیا چی  زندگی  پیٚٹھ  چِھ  رٲضۍ  تہٕ  مطمئن  گٔمٕتۍ،  تہٕ  یِم  لُکھ  سانیو  نِشٲنِیَو  نِشہِ  غٲفل  چِھ،

Mirwaiz:
  پٔزۍ  پٲٹھۍ  یِم  لوٗکھ  امید  چھِنہٕ  تھاوان  سانہِ  مُلاقاتٕچ  تتھ  چھِ  انکار  کران،  بیٚیہِ  یِم  رٲضۍ  سپٕدۍ  دنیاچہِ  زِںدگٲنی  پٮ۪ٹھٕے،  ٲخرتُک  طلب  چُھنہٕ  تِمن  کِہِنۍ،  بیٚیہِ  یِم  تٔتھۍ  دنیاہس  پٮ۪ٹھ  مُطمعین  سپٕدۍ۔  دِل  لٔگِتھ  چھِ  تورکُن  متوجہ،  بیٚیہِ  یِم  سانیو  آیاتو  نِشہِ  چھِ  بے  خبرٕے،  یِمن  منٛز  مرنہٕ  پتہٕ  بیٚیہِ  زِندٕہ  گژھنٕچ  فکِر  چھَنہٕ۔

Tahir:
  بے  شک  یِم  لُکھ  اَسہِ  سٍتۍ  ملاقات  کرنٕچ  امید  چِھنہٕ  تھاوان  تہٕ  دُنیٲوی  زندگی  نِشہِ  چِھ  خۅش  تہٕ  تَمی  سٍتۍ  چِھ  مطمعین  گٔمٕتۍ  بیٚیہِ  یِم  سانیو  نشٲنیو  نِشہِ  غٲفل  چِھ۔

Transliteration:
  Inna alla<u>th</u>eena l<u>a</u> yarjoona liq<u>a</u>an<u>a</u> wara<u>d</u>oo bi<b>a</b>l<u>h</u>ay<u>a</u>ti a<b>l</b>dduny<u>a</u> wa<b>i</b><u>t</u>maannoo bih<u>a</u> wa<b>a</b>lla<u>th</u>eena hum AAan <u>a</u>y<u>a</u>tin<u>a</u> gh<u>a</u>filoon<b>a</b>


Mirwaiz: تِمنٕے لوٗکن ہٕنٛز جاے چھےٚ نارِ جہنم، تِمن یچھ کامین ہُند سزا یِم تِم کران ٲسۍ۔
Tahir: تِمنٕے لُکن ہُنٛد ٹھکانہٕ چُھ جہنم تِمن اعمالن ہٕنٛدِ بدلہٕ یِم تِم کماوان روٗدۍ۔
Transliteration: Ol<u>a</u>ika maw<u>a</u>humu a<b>l</b>nn<u>a</u>ru bim<u>a</u> k<u>a</u>noo yaksiboon<b>a</b>
Athar:
  تِہُند  اُخروی  ٹھکانہٕ  آسہِ  جہنم،  تِمن  بُرٲییِن  ہٕندِس  پاداشس  منٛز  یمہٕ  تِم  ﴿پننہِ  امہِ  غلط  عقیدٕہ  تہٕ  غلط  طرزِ  عملہٕ  سٍتۍ﴾  کماوان  روٗدۍ۔


Athar:
  تہٕ  پتہٕ  چھےٚ  حقیقت  زِ  یِمو  لُکو  ایمان  اوٚن  ﴿یعنی  یِمو  تِمہٕ  صداقتہٕ  قبول  کرِ،  یِمہٕ  کتابہِ  منٛز  پیش  چھےٚ  کرنہٕ  آمژٕ﴾  بیٚیہِ  روٗدۍ  نیک  عملہٕ  کران،  تِمن  پکناوِ  تِہُند  ربّ،  تِہندِ  ایمان کہ  وجہ  کِنۍ  سیٚزِ  وَتہِ  پیٚٹھ،  نعمت  والیٚن  جنتن  منٛز،  یِمن  بٔنۍ کِنۍ  کۅلہٕ  پکن۔

Mirwaiz:
  پٔزۍ  پٲٹھۍ  یِمو  لوٗکو  ایمان  اوٚن  بیٚیہِ  کریٚکھ  رٕژٕ  عملہٕ  تِمن  ہاوِ  وَتھ  پنُن  پروردِگار  تِہٕندِ  ایمان  کہ  برکتہٕ  جنتس  کُن،  درخواست  تِہُند  آسہِ  جنتس  اندر۔  یعنی  کانہہ  چیزہے  طلب  کرُن  آسیٚکھ  تمہِ  ساعتہٕ  پرن  سُبحانک  اللہم،  یکدم  آسہِ  سُہ  چیز  پیش  سپدان۔

Tahir:
  بے  شک  یِمَو  لُکو  ایمان  اۆن  بیٚیہِ  روٗدۍ  نیک  عملہٕ  کران  تِمن  واتناوِتِہُنٛد  ربّ  تِہِندِ  ایمان  کہ  بٲعث  (جنتن  تام)،  ییٚتہِ  تِمن  (یعنی  تِہٕنزن  روزن  جاین)  بٔنۍ  کِنۍ  کۅلہٕ  آسن  پکان  (یِم  ٹھکانہٕ  آسن) اُخروی  نعمت  کیٚن  باغن  منٛز۔

Transliteration:
  Inna alla<u>th</u>eena <u>a</u>manoo waAAamiloo a<b>l</b><u>ssa</u>li<u>ha</u>ti yahdeehim rabbuhum bieem<u>a</u>nihim tajree min ta<u>h</u>tihimu alanh<u>a</u>ru fee jann<u>a</u>ti a<b>l</b>nnaAAeem<b>i</b>


Athar:
  تَتہِ  آسہِ  تِہُند  آلَو  یِہ  زِ۔  پاک  چُھکھ  ژٕ  اے  خُدا یا،  تِہُند  دُعا  آسہِ  یِہ  زِ  سلامتی  ٲسِن،  تہٕ  تِہنزِ  پرٛتھ  کتھہِ  ہُند  خٲتمہٕ  آسہِ  اَتھ  پیٚٹھ  زِ،  سٲری  تعریف  چِھ  اللہ  ربُ  العالمین سٕے  خٲطرٕ۔

Mirwaiz:
  مُنزہ  تہٕ  پاک  چھُکھ  ژٕ  یااللہ،  تُہُند  تعظیم  و  تکریم  آسہِ  جنتس  اندر  سلام،  ملٲیک  آسن  تِمن  نِشہِ  یِوان۔  تِم  آسن  تِمن  سلام  کران۔  جنتی  آسن  اکھ  أکِس  سٍتۍ  مُلاقات  کران  تِم  تہِ  آسن  تمہِ  ساعتہٕ  سلام  کران،  ٲخری  دعا  آسہِ  تِہُند،  سٲری  تعریف  چھِ  سزاوار  معبودِ  برحقس  یُس  عالمینن  ہُند  ربّ  چُھ۔

Tahir:
  تِمن  (جنتن)  منٛز  آسہ  (نعمتہٕ  تہٕ  بہار  وُچِھتھ)  تِہُنٛد  دعا  (یہِ)  یااللہ!  ژٕ  چُھکھ  پاک،  تہٕ  تَتھ  منٛز  آسہِ  تِہُنٛد  باہمی  دعاے  خیر  سلام  (یاِ  اللہ  تعالیٰ  تہٕ  فرشتن  ہٕنٛدِ  طرفہٕ  آسہِ  تہِندِ  خٲطرٕ  استقبالٕچ  کتھ  سلام)  تہٕ  تِہُنٛد  دعا  سپدِ  (یِمن  کلماتن  پیٚٹھ)  ختم  زِ  تمام  تعریف  چِھ  اللہ  تعالیٰ  سٕندِ  خٲطرٕ  یُس  تمام  عَالمن  ہُنٛد  پروردگار  چُھ۔

Transliteration:
  DaAAw<u>a</u>hum feeh<u>a</u> sub<u>ha</u>naka all<u>a</u>humma wata<u>h</u>iyyatuhum feeh<u>a</u> sal<u>a</u>mun wa<u>a</u>khiru daAAw<u>a</u>hum ani al<u>h</u>amdu lill<u>a</u>hi rabbi alAA<u>a</u>lameen<b>a</b>


Athar:
  ہرگاہ  اللہ  تعالیٰ  لُکن  سٍتۍ  بُرٕہ  معاملہٕ  وَرتاونس  منٛز  تہِ  تژٕھے  جلدی  کرِہے  ییٖژاہ  جلدی  تِم  دُنیاہُک  رٕژَر  منگنس  منٛز  چِھ  کران،  تیٚلہِ  آسہِ  ہے  تِہنزِ  عملہِ  ہٕنز  مہلت  خبرکر  ختم  کرنہٕ  آمٕژ،  ﴿مگر  یِہ  چُھنہٕ  سون  طریقہ﴾  امہِ  موجوٗب  چِھ  أسۍ  تِمن  لُکن،  یِمن  اَسہِ  سٍتۍ  ملاقات  کرنُک  توقع  چُھنہٕ،  تِہنزِ  سرکشی  منٛز  تِمن  گُمراہ  گژھنہٕ  خٲطرٕ  چھوٗٹ  دِوان۔

Mirwaiz:
  ہرگاہ  اللہ  تعالیٰ  لوٗکن  پٮ۪ٹھ  تِہٕندِ  بجلدی  شر  ژھانڈنس  موٲفِق  بجلدی  عذاب  واقع  کرِ  ہا  یِتھہٕ  پٲٹھۍ  تِم  خٲر  ژھانڈنس  اندر  بےٚ  تٲبی  کران  چھِ  تہٕ  اللہ  تعالیٰ  چُھ  خٲر  تِمن  جلد  واتناوان۔  ہرگاہ  یِتھے  پٲٹھۍ  شر  تہِ  جلدی  واتناوِ  ہیکھ  تیٚلہِ  آسِہا  تِہٕندِ  عذابُک  وعدٕہ  ڈیٹھ  کنہِ  پوٗرٕہ  سپُدمُت،  پس  چھِکھ  أسۍ  تِم  لوٗکھ  یِمن  نہٕ  اسہِ  نِشہِ  واتنٕچ  تہٕ  اسہِ  سٍتۍ  مُلاقات  کرنٕچ  امید  چھےٚ  یَلہٕ  تراوان  یُتھ  تِم  سرکشی  اندر  اورٕ  یور  پھیرن  بالآخر  کروکھ  أسۍ  تِم  عذابس  گرفتار۔

Tahir:
  تہٕ  ہرگاہ  اللہ  تعالیٰ (تِمن  کٲفر)  لُکن  شر  (یعنی  عذاب)  واتناونس  منٛز  جلدبٲزی  کرِہے،یِتھہٕ  پٲٹھۍ  تِم  نعمت  حٲصل  کرنس  منٛز  جلد  بٲزی  چِھ  کران  تیٚلہِ  آسِہے  پٔزۍپٲٹھۍتِہِندِس  حقس  منٛز  تِہُنٛد (وٲنسہِ  ہُنٛد) معیاد  پوٗرٕ  کرنہٕ  آمُت (تاکہ  تِم  مرن  تہٕ  جلد  واتن  جہنمس  منٛز)،بلکہ  چِھکھ  أسۍ  تِتھۍ  لُکھ،یِم  اَسہِ  سٍتۍ  مُلاقاتُک  توقع  چِھنہٕ  تھاوان  تِہٕنزِ  سرکشی  منٛز  یلہٕ  ترٲوِتھ  تھاوان  تاکہ  تِم  روزن  وتہ  ڈلان۔

Transliteration:
  Walaw yuAAajjilu All<u>a</u>hu li<b>l</b>nn<u>a</u>si a<b>l</b>shsharra istiAAj<u>a</u>lahum bi<b>a</b>lkhayri laqu<u>d</u>iya ilayhim ajaluhum fana<u>th</u>aru alla<u>th</u>eena l<u>a</u> yarjoona liq<u>a</u>an<u>a</u> fee <u>t</u>ughy<u>a</u>nihim yaAAmahoon<b>a</b>


Athar:
  انسان  سُند  حال  چُھ  یِہ  زِ  ییٚلہِ  تَس  پیٚٹھ  کانٛہہ  سخت  وقت  چُھ  یِوان۔  تیٚلہِ  چُھ  لَر  ترٲوِتھ  یا  بِہتھ  یا  وۅدنہِ  اَسہِ  ناد  لایان،  مگر  ییٚلہِ  أسۍ  تٔمۍ  سُند  یِہ  مصیبت  دوٗر  چِھ  کران  پتہٕ  چُھ  تِتھہٕ  پٲٹھۍ  نیران  زِ  زَنتہٕ  اوس  نہٕ  تٔمۍ  کُنہِ  بُرٕہ  وقتس  منٛز  زانٛہہ  اَسہِ  نادٕے  لویمُت۔  یِتھہٕ  پٲٹھۍ  چِھ  حدٕہ  نیرن  والیٚن  خٲطرٕ  تِہندۍ  کرتوٗت  مٲرۍ  مٔندۍ  بناونہٕ  آمٕتۍ۔

Mirwaiz:
  بیٚیہِ  ییٚلہِ  کٲنسہِ  انسانس  کانہہ  سختیاہ  واتان  چھےٚ  أتِی  چُھ  ہیٚوان  اسہِ  سُہ  منگُن  پرتھ  حالس  اندر۔  شۅنگِتھ  تہِ،  بِہِتھ  تہِ،  وۅتھہٕ  وُن  تہِ۔  تمہِ  ساعتہٕ  چُھس  نہٕ  معبودانِ  بٲطِلو  أندرٕ  کانہہ  تہِ  ژیٚتس  پیٚوان،  توپتہٕ  ییٚلہِ  أسۍ  سۅ  سختی  دوٗر  چھِس  کران  تِہٕندِ  منگنہٕ  تہٕ  التجا  کرنہٕ  پتہٕ۔  توپتہٕ  چُھ  سُہ  واتان  پننِس  اصلی  حالس  کُن۔  بیٚیہِ  چُھ  شرکٕچہِ  کامہِ  تہٕ  کتھہٕ  کران۔  پکان  چُھ  اسہِ  سٍتۍ  تمہِ  طریقہٕ  زن  نہٕ  اسہِ  کُن  کُنہِ  سختی  وِزحاجتھٕے  پیٚومُت  چُھ  تس۔  اسہِ  سٍتۍ  چُھ  بےتعلقی  ظٲہر  کران۔  یِتھے  پٲٹھۍ  چُھ  سُہ  زینت  دِنہِ  آمُت  حدٕ  نِشہِ  تجاوُز  کروٕنین  ہٕنٛزن  تِمن  یچھ  عملن  یِم  تِم  کران  ٲسۍ۔

Tahir:
  تہٕ  ییٚلہِ  (یِتھِس)  انسانس  کانٛہہ  تکلیف  چُھ  واتان  تیٚلہِ  چُھ  سُہ  اَسہِ  لَر  ترٲوِتھ  یا  بِہتھ  یا  وۅدنہِ  ناد  لایان  پتہٕ  ییٚلہِ  أسۍ  تس  نِشہِ  تٔمۍ  سُنٛد  تکلیف  چِھ  دوٗر  کران  پتہٕ  چُھ  سُہ (اَسہِ  مٔشرٲوِتھ  تِتھہٕ  پٲٹھۍ) نیران  زَنتہٕ  تٔمۍ  کُنہِ  تکلیفس  منٛز  یُس  تس  ووتمُت  اوس،  اَسہِ (زانٛہہ) نادٕے  لویمُت  اوسن  نہ۔یِتھے  پٲٹھۍ  چِھ  حدٕ  نِشہِ  نیرن  والیٚن  خٲطرٕ  تِہِندۍ (غلط) اعمال  شوٗبدار  بنٲوِتھ  ہاونہٕ  آمٕتۍ  یِم  تِم  کران  ٲسۍ  روٗدِمٕتۍ۔

Transliteration:
  Wai<u>tha</u> massa alins<u>a</u>na a<b>l</b><u>dd</u>urru daAA<u>a</u>n<u>a</u> lijanbihi aw q<u>a</u>AAidan aw q<u>a</u>iman falamm<u>a</u> kashafn<u>a</u> AAanhu <u>d</u>urrahu marra kaan lam yadAAun<u>a</u> il<u>a</u> <u>d</u>urrin massahu ka<u>tha</u>lika zuyyina lilmusrifeena m<u>a</u> k<u>a</u>noo yaAAmaloon<b>a</b>


Athar:
  لوٗکو،  تۅہیِہ  برونٹھم  قوم  کٔرۍ  اَسہِ  ہلاک۔  ﴿یتھ  جایِہ  چُھ  لفظ   قرن   وَرتاونہٕ  آمُت،  عربی  زبٲنۍ  منٛز  چُھ  اَمِیُک  مُراد،  اکہِ  دورٕکۍ  لُکھ،  مگر  قرآنِ  مجیدس  منٛز  ییٚمہِ  اندازٕہ  یِہ  مختلف  موقعن  پیٚٹھ  وَرتاونہٕ  چُھ  آمُت،  تمہِ  نِشہِ  چُھ  باسان  زِ،  قرن  نِشہِ  چُھ  مُراد  سُہ  قوم  یُس  پننِس  دَورس  منٛز  بر  سرِ  عروج  آسہِ  روٗدمُت۔  یِتھہِ  قومٕچ  ہلاکت  چَھنہٕ  لٲزِماً  یۅہے  معنی  تھاوان  زِ  تمیُک  نسل  گژِھہ  موٗلی  مِٹاونہٕ  یُن،  بلکہ  چُھ  معنی  سُہ  قوم  پننہِ  عروج  کہ  مقامہٕ  نِشہِ  گِراوُن۔  تمیُک  تہذیب  و  تمدن  تباہ  سپدُن،  تمیُک  تشخّص  مِٹُن  تہٕ  تمِکۍ  جُز  پارٕہ  پارٕہ  سپدِتھ  دوٚیمیٚن  قومن  منٛز  راوٕنۍ،  یِتہِ  چھےٚ  ہلاکتچٕ  اکھ  صورت﴾  ییٚلہِ  تِمو  ظُلمٕچ  رٔوِش  اختیار  کٔر،  تہٕ  تِہندۍ  رسول  آے  تِمن  نِش  ٹاکارٕہ  نشٲنیِہ  ہیٚتھ،  تہٕ  تِمو  اوٚن  نہٕ  ایمانٕے،  یِتھہٕ  پٲٹھۍ  چِھ  أسۍ  مُجرمن  تِہندیٚن  جُرمن  ہُند  بدلہٕ  دِوان۔

Mirwaiz:
  بتحقیق  گاجہِ  تہٕ  ہلاک  کٔرِاسہِ  مختلف  عذابو  سٍتۍ  وارِیاہ  جمٲژ  تۅہیہِ  برونٹھ  ییٚلہِ  تِمو  ظلم  کوٚر  یعنی  کُفر  و  شرک  کوٚرُکھ۔  تِمن  نِشہِ  تہِ  ٲسۍ  وٲتمٕتۍ  پیغمبر  نَنہِ  دلیلہٕ  ہیٚتھ،  ٲسۍ  نہٕ  تِم  تمہِ  قسمٕکۍ  کہ  پژھ  کرہن  تہٕ  ایمان  اَنہن،  یِتھے  پٲٹھۍ  کیاہ  چھِ  أسۍ  جُرم  کروٕنین  سزا  دِوان۔

Tahir:
  تہٕ  بے  شک  کٔرۍ  اَسہِ  تۅہیہِ  برونٛہہ (تہِ  واریاہ)  قوم  ہلاک  ییٚلہِ  تِمَو  ظلم  کۆر،تہٕ  تِہِندۍ  رسول  آے  تِمن  نِشہِ  ٹاکارٕہ  نشٲنیہِ  ہیٚتھ  مگر  تِم  ٲسۍ  نہٕ  ایمانٕے  انان،یِتھے  پٲٹھۍ  چِھ  أسۍ  مجرم  قومس  (تِہٕنزن  عملن  ہُنٛد)  سزا  دِوان۔

Transliteration:
  Walaqad ahlakn<u>a</u> alquroona min qablikum lamm<u>a</u> <i><u>th</u></i>alamoo waj<u>a</u>athum rusuluhum bi<b>a</b>lbayyin<u>a</u>ti wam<u>a</u> k<u>a</u>noo liyuminoo ka<u>tha</u>lika najzee alqawma almujrimeen<b>a</b>


Athar:
  وۅنۍ  چھےٚ  اَسہِ  تِمن  پتہٕ  تۅہیِہ  زمینس  پیٚٹھ  جاے  دِژمٕژ،  تاکہ  وُچَھو،  توٚہۍ  کِژٕھہ  عملہٕ  چِھو  کران۔

Mirwaiz:
  توپتہٕ  کرو  أسۍ  توٚہۍ  دنیاہس  اندر  تِہٕنٛزِ  جایہِ  آباد۔  یُتھ  أسۍ  وُچھو  توٚہۍ  کِتھہٕ  پٲٹھۍ  کٔرِو  کٲم  ﴿لہٰذا  ہرگاہ  تۅہیہِ  تہِ  تِی  کوٚرُو  یہِ  بروںٹھمیو  کوٚر  تیٚلہِ  بنہِ  تۅہیہِ  تہِ  تی  یہِ  تِمن  بنیوو۔

Tahir:
  پتہٕ  بنٲوِو  اَسہِ  تۆہۍ  تِمن  پتہٕ  زمینس  منٛز  (تِہِندۍ)  جانشین  تاکہ  أسۍ  وُچھَو  زِ  (وۅنۍ) کِژٕھہ  عملہٕ  کٔرِو  تۆہۍ۔

Transliteration:
  Thumma jaAAaln<u>a</u>kum khal<u>a</u>ifa fee alar<u>d</u>i min baAAdihim linan<i><u>th</u></i>ura kayfa taAAmaloon<b>a</b>


Athar:
  ییٚلہِ  یِمن  سانہِ  صاف  صاف  کتھہٕ  بوزناونہٕ  چھےٚ  یِوان،  پتہٕ  چِھ  تِم  لُکھ  یِمن  اَسہِ  سٍتۍ  ملاقاتُک  توقع  چُھنہٕ،  وَنان  زِ،  امہِ  بجایِہ  أنِو  بیٚیہِ  کانٛہہ  قرآن  یا  کٔرِو  اَتھ  منٛز  کینہہ  ترمیم۔  اے  نبیؐ،  یِمن  ؤنِو،  یِہ  چَھنہٕ  میٲنۍ  کٲم  زِ  پننہِ  طرفہٕ  کرٕ  اتھ  منٛز  کانٛہہ  رد و بدل،  بٕہ  چُھس  صرف  تمہِ  وَحی  ہُند  پیروکار  یۅسہٕ  مےٚ  نِش  سوزنہٕ  چھےٚ  یِوان،  ہرگاہ  بٕہ  پننِس  ربّ  سٕنز  نافرمٲنی  کرٕ  تیٚلہِ  چُھ  مےٚ  اکہِ  بَڈِ  خطرناک  دۅہ کہ  عذابُک  ڈر۔

Mirwaiz:
  بیٚیہِ  ییٚلہِ  پرنہٕ  چھِ  یِوان  تِمن  پٮ۪ٹھ  واضح  تہٕ  روشن  آیات،  ونان  چھِ  تِم  لوٗکھ  یِمن  نہٕ  اُمیدٕے  چھےٚ  اسہِ  سٍتۍ  مُلاقات  کرنٕچ۔  اے  پیغٕمبر  ییٚمہِ  قرآنِ  مجید  بدل  أنِو  بیاکھ  قرآن  یتھ  مںٛز  نہٕ  تمہِ  قسمٕکۍ  مضمون  آسن  یِم  سٲنِس  مسلکس  خلاف  آسن،  یا  کٔرِو  اتھ  اندر  کُنہِ  قسمہٕ  ترمیم۔  تِم  آیات  کٔڈِو  امہِ  منٛزٕ  یِم  اسہِ  خلاف  چھِ،  توٚہۍ  فرمٲوِیوکھ،  مےٚ  چُھنہٕ  اختیارٕے  بہٕ  کیاہ  بدلاوٕ  اتھ  کینہہ  پننہِ  طرفہٕ  کیازِ  یہِ  چھا  مےٚ  پنُن  کلام،  بہٕ  چُھس  نہٕ  پکان  مگر  تمِی  حُکمہٕ  موجوب  یُس  مےٚ  کُن  سوزنہٕ  یِوان  چُھ،  پٔزۍ  پٲٹھۍ  بہٕ  چُھس  کھۅژان  ہرگاہ  بہٕ  نافرمٲنی  کرٕ  پننِس  مٲلکہٕ  سٕنٛز  بڈِ  دۅہ  کِس  عذابس  سُہ  گو  روزِ  قیامت۔

Tahir:
  تہٕ  ییٚلہِ  تِمن  پیٚٹھ  سٲنۍ  ٹاکارٕہ  آیات  تلاوت  چِھ  کرنہٕ  یِوان  تیٚلہِ  چِھ  تِم  لُکھ  یِمن  اَسہِ  سٍتۍ  ملاقاتُک  توقع  چُھنہٕ،ونان  زِ  اَمہِ (قرآن)  ورٲے  أنِو  بیٚیہِ  کانٛہہ  قرآن  نَتہٕ  بدلٲوِو  یہِ، (اے  نبی  مکّرم!)  فرمٲوِیوٗکھ،مے٘  چُھنہٕ  حق  زِ  بہٕ  بدلاوٕ  یہِ  پننہِ  طرفہٕ،بہٕ  چُھس  فقط  یہِ  مے٘  کُن  وحی  چُھ  یِوان  کرنہٕ (تمِچ)  پٲروی  کران،ہرگاہ  بہٕ  پننِس  ربّ  سٕنز  نافرمٲنی  کرٕ  تیٚلہِ  چُھس  بہٕ  بے  شک  بڑِ  دۅہ  کِس  عذابس  کھۅژان۔

Transliteration:
  Wai<u>tha</u> tutl<u>a</u> AAalayhim <u>a</u>y<u>a</u>tun<u>a</u> bayyin<u>a</u>tin q<u>a</u>la alla<u>th</u>eena l<u>a</u> yarjoona liq<u>a</u>an<u>a</u> iti biqur<u>a</u>nin ghayri h<u>atha</u> aw baddilhu qul m<u>a</u> yakoonu lee an obaddilahu min tilq<u>a</u>i nafsee in attabiAAu ill<u>a</u> m<u>a</u> yoo<u>ha</u> ilayya innee akh<u>a</u>fu in AAa<u>s</u>aytu rabbee AAa<u>tha</u>ba yawmin AAa<i><u>th</u></i>eem<b>in</b>


Athar:
  بیٚیہِ  ؤنِو،  اگر  اللہ  تعالیٰ  سٕنز  مشیت  یٔہے  آسہِ  ہے،  تیٚلہِ  بوزناوہَو  نہٕ  بٕہ  توٚہۍ  یِہ  قرآن  زانٛہہ،  تہٕ  اللہ  تعالیٰ  دِیِہ ہیٚو  نہٕ  اَمِچ  خبر  تہِ  تۅہیِہ،  اَمہِ  برونٛہہ  چھےٚ  مےٚ  تۅہیِہ  درمیان  اکھ  عمراہ  گُزٲرمٕژ،  کیا  توٚہۍ  چِھونا  عقلہِ  کٲم  ہیٚوان؟  ﴿یعنی  بٕہ  چُھس  نہٕ  تُہٕندِ  خٲطرٕ  کانٛہہ  غیر  زان  نفر  کینہہ،  بٕہ  زاس  تُہندِس  شہرس  منٛز،  تۅہی  درمیان  ووتُس  شُرۍ پانہٕ  پیٚٹھہٕ  یتھ  وٲنٛسہِ۔  کیا  توٚہۍ  ہیٚکۍ واہ  میانہِ  سٲرِسٕے  زندگی  پیٚٹھ  نظر  تراونہٕ  پتہٕ  ایمان  دٲری  سان  وۅنۍ  یِہ  ؤنِتھ  زِ  یِہ  قرآن  آسہِ  خۅد  بذات  مےٚ  پنُن  لیٚوکھمُت  کلام۔  بیٚیہِ  ہیٚکۍ  واہ  توٚہۍ  مےٚ  نِش  یِہ  توقع  کٔرِتھ  زِ  بٕہ  وَنہٕ  یوٗتاہ  بوٚڈ  اَپُز  زِ  خۅد  بنٲوٕ  پننہِ  دِلہٕ  کانٛہہ  کتھ،  تہٕ  پتہٕ  وَنہٕ  لُکن  زِ  یِہ  چھےٚ  اللہ  تعالیٰ  سٕندِ  طرفہٕ  مےٚ  پیٚٹھ  نٲزِل  سپٕزمٕژ﴾

Mirwaiz:
  توٚہۍ  فرمٲوِیوکھ  حض،  ہرگاہ  اللہ  تعالیٰ  یژِھہ  ہا  بٕہ  پرٕ  ہانہٕ  تۅہیہِ  پٮ۪ٹھ  قرآنِ  مجید۔  بہٕ  کرٕ  ہانہٕ  تۅہیہِ  أمِچ  خبر،  بہٕ  رودُس  تۅہیہِ  منٛز  عُمرِ  ہٕندِس  أکِس  بٔڈِس  حصس،  ژتجِہن  ﴿40﴾  ؤرِین  امہِ  برونٹھ  ﴿ہرگاہ  مےٚ  پننہِ  طرفہِ  کینہہ  پیش  کرُن  آسِہا  تٚیٚلہِ  کرٕ  ہا  بہٕ  تتھ  وقتس  اندر  تہِ  پیش۔  مگر  تۅہیہِ  چُھ  معلوم  میون  سورُے  حال  لۅکچار  پٮ۪ٹھہٕ﴾،  کونہٕ  چھِو  توٚہۍ  عقل  کران۔

Tahir:
  فرمٲوِیوٗکھ،  ہرگاہ  اللہ  تعالیٰ  ییٚژِھہ  ہے  تیٚلہِ  نَہ  کرہن  بٕے  یہِ  (قرآن)  تۅہیہِ  پیٚٹھ  تلاوت  تہٕ  نَہ  کرِہیٚو  سُہ  (پانہٕ)  تۅہیہِ  اَمہِ  نِشہِ  باخبر،بے  شک  چِھ  مے٘  ییٚمہ  (قرآن  نٲزل  گژھنہٕ)  برونٛہہ  (تہِ)  تۅہیہِ  منٛز  وٲنٛس  گُزٲرمٕژ  (یعنی  وٲنٛسہ  ہُنٛد  اَکھ  حصہٕ  گزورمُت)،تیٚلہِ  کیازِ  چِھو  نہٕ  تۆہۍعقلہِ  کٲم  ہیٚوان۔

Transliteration:
  Qul law sh<u>a</u>a All<u>a</u>hu m<u>a</u> talawtuhu AAalaykum wal<u>a</u> adr<u>a</u>kum bihi faqad labithtu feekum AAumuran min qablihi afal<u>a</u> taAAqiloon<b>a</b>


Athar:
  پتہٕ  کُس  ہیٚکہِ  تٔمۍ  سٕندِ  کھۅتہٕ  بوٚڈ  ظٲلِم  ٲسِتھ،  یُس  اکھ  اُپٕز  کتھ  بنٲوِتھ  خُدایس  کُن  منسوٗب  کرِ،  یا  دِیِہ  اللہ  تعالیٰ  سٕندیٚن  پزیٚن  آیاتن  اَپُز  قرار،  پٔزپٲٹھۍ  ہیٚکن  نہٕ  مُجرم  زانٛہہ  تہِ  کامیٲبی  لٔبِتھ۔

Mirwaiz:
  پس  کُس  اکھاہ  چُھ  یُتھ  ظٲلِم  تس  شخصہٕ  سٕندِ  کھوتہٕ  یُس  اپُز  نوراوِ  معبودِ  برحقس  پٮ۪ٹھ  یا  زانہِ  اَپُزۍ  تِہٕندۍ  آیات،  پٔزۍ  پٲٹھۍ  کامیاب  گژھن  نہٕ  نافرمان۔  خدایس  شریک  ٹھہراوٕوُنۍ۔

Tahir:
  وۅنۍ  کُس  آسہِ  تس  شخصہٕ  سٕندِ  کھۅتہٕ  بۆڈ  ظٲلم  یُس  اللہ  تعالیٰ  ہس  پیٚٹھ  اَپُز  بہتان  کھالہِ  یاکرِ  تٔمۍ  سٕندیٚن  آیاتن  انکار۔بے  شک  لبن  نہٕ  مجرم  لُکھ  کامیٲبی۔

Transliteration:
  Faman a<i><u>th</u></i>lamu mimmani iftar<u>a</u> AAal<u>a</u> All<u>a</u>hi ka<u>th</u>iban aw ka<u>thth</u>aba bi<u>a</u>y<u>a</u>tihi innahu l<u>a</u> yufli<u>h</u>u almujrimoon<b>a</b>


Athar:
  یِم  لُکھ  چِھ  خُدایس  وَرٲے  تِہٕنز  عبادت  کران،  یِم  نَہ  یِمن  نقصان  ہیٚکن  واتنٲوِتھ  تہٕ  نَہ  نفع،  تہٕ  وَنان  چِھ  یِہ  زِ  یِم  چِھ  خُدایس  نِشہِ  سٲنۍ  سفٲرِش  دار،  اے  نبیؐ،  یِمن  ؤنِو،  کیا  توٚہۍ  چِھوٕہ  خُدایس  امہِ  کتھہِ  ہٕنز  خبر  دِوان  یتھ  نَہ  سُہ  آسمانن  منٛز  چُھ  زانان  تہٕ  نَہ  زمینس  منٛز؟  ﴿اللہ  تعالیٰ  سٕندِس  عِلمَس  منٛز  کُنہِ  چیزُک  نَہ  آسُن  چُھ  یِہ  معنی  تھاوان  زِ  سُہ  آسہِ  نہٕ  گۅڈے  موجود،  امہِ  موجوب  زِ  سورُے  کینہہ  یِہ  موجود  چُھ  سُہ  چُھ  اللہ  تعالیٰ  سٕندِس  علمس  منٛز۔  لہٰذا  چُھ  یِہ  اکھ  نہایت  لطیف  اندازِ  بیان  سفٲرشی ین  ہُند  مسلہٕ  مۅکلاونُک  زِ  خُدایس  چَھنہٕ  یِہ  پتہٕے  زِ  زمینس  یا  آسمانس  منٛز  چُھ  کانٛہہ  تٔمۍ  سٕندِس  دربارس  منٛز  تۅہیِہ  سفٲرش  کرن  وول،  پتہٕ  کمن  سفٲرش  دَرن  ہٕنز  خبر  چِھو  تس  توٚہۍ  دِوان؟﴾  پاک  چُھ  سُہ  بیٚیہِ  چُھ  بالا  و  برتر  تمہِ  شِرکہٕ  نِشہِ  یُس  یِم  لُکھ  کران  چِھ۔

Mirwaiz:
  بیٚیہِ  چھِ  یِم  پرستش  کران  معبودِ  برحقس  ورٲے  تِمن  چیزن  ہٕنٛز  یِم  نہٕ  تِمن  کانہہ  ضرر  ہیٚکن  واتنٲوِتھ،  نہ  کانہہ  فٲیدٕہ،  بیٚیہِ  چھِ  ونان  تِم  مُشرک  یِم  چیز  کرن  اسہِ  سُفٲرِش  خدایس  نِشہِ  ﴿تمِی  چھِ  أسۍ  یِہٕنٛز  پرستش  کران﴾،  توٚہۍ  فرمٲوِیوکھ  کیاہ  توٚہۍ  چھِوٕہ  خدایس  ونان  تِمہٕ  خبرٕ  یِمہٕ  نہٕ  سُہ  زانہِ  نَہ  آسمانس  اندر  تہٕ  نَہ  زمینس  اندر ﴿یعنی  ییٚلہِ  تس  کانہہ  شریک  آسہِ  ہا  کُنہِ  چیزس  اندر  تیٚلہِ  ونہِ  ہا  سُہ  پانہٕ  تتھ  مُتعلق﴾  مُنزہ  تہٕ  پاک  چُھ  سُہ  تِمو  ساروٕے  چیزو  نِشہِ  یِم  چیز  لوٗکھ  تس  شریک  چھِ  ٹھہراوان۔  معلوم  سپُد  شِرک  چُھ  عقلاً  تہٕ  شرعاً  بٲطِل  آسنہٕ  کہ  علاوٕہ  مںٛزے  ٹھہراونہٕ  آمُت۔  چِنانچہِ  اللہ  تعالیٰ  چُھ  فرماوان۔

Tahir:
  تہٕ  (مشرکین)  چِھ  اللہ  تعالیٰ  ہس  ورٲے  تِمن  (پۅتلیٚن)  پوٗزان  یِم  نَہ  تِمن  نقصان  ہیٚکن  واتنٲوِتھ  تہٕ  نَہ  ہیٚکن  تِمن  نفع  واتنٲوِتھ  تہٕ (پننہِ  بٲطل  پوٗزایہِ  ہٕندِس  جوازس  منٛز) چِھ  ونان  زِ  یِم (پۅتٕلۍ) چِھ  اللہ  تعالیٰ  سٕندِس  دربارس  منٛز  سٲنۍ  سفٲرش  در،فرمٲوِیوٗکھ،کیا  تۆہۍ  چھوونہٕ  اللہ  تعالیٰ  تَمہِ  (پۅتلیٚن  ہٕنٛدِ  شفاعت  کہ  پانے  بناونہٕ  آمتہِ) قیاس  نِشہِ  باخبر  کران  یَتھ  (یعنی  ییٚمہِ  کِس  آسنس)  سُہ  نَہ  چُھ  آسمانن  منٛز  زانان  تہٕ  نَہ  زمینس  منٛز  (یعنی  تٔمۍ  سٕنزِ  بارگاہِ  منٛز  کٲنسہِ  پۅتٕلۍ  سٕنز  سفٲرش  کرٕنۍ  چُھنہٕ  تٔمۍ  سٕندِس  عِلمس  منٛز)۔تٔمۍ  سٕنز  ذات  چھے٘  پاک  تہٕ  سُہ  چُھ  یِمَوتمام  چیزو  نِشہِ  تھۆد  تہٕ  بۆڈ  یِمن  یِم (تٔمۍ  سُنٛد)  شریک  چِھ  گٕنزران۔

Transliteration:
  WayaAAbudoona min dooni All<u>a</u>hi m<u>a</u> l<u>a</u> ya<u>d</u>urruhum wal<u>a</u> yanfaAAuhum wayaqooloona h<u>a</u>ol<u>a</u>i shufaAA<u>a</u>on<u>a</u> AAinda All<u>a</u>hi qul atunabbioona All<u>a</u>ha bim<u>a</u> l<u>a</u> yaAAlamu fee a<b>l</b>ssam<u>a</u>w<u>a</u>ti wal<u>a</u> fee alar<u>d</u>i sub<u>ha</u>nahu wataAA<u>a</u>l<u>a</u> AAamm<u>a</u> yushrikoon<b>a</b>


Athar:
  گۅڈٕ  گۅڈٕ  ٲسۍ  سٲری  انسان  اکٲے  اُمّت  پتہٕ  بنٲوۍ  تِمو  مختلف  عقیدٕہ  تہٕ  مسلک،  تہٕ  اگر  تُہندِس  ربّ  سٕندِ  طرفہٕ  گۅڈے  اکھ  کتھ  طے  آسہِ  ہے  نہٕ  کرنہٕ  آمٕژ،  تیٚلہِ  یَتھ  چیزس  منٛز  تِم  پانہٕ  وٲنۍ  اختلاف  چِھ  کران  تَمِیُک  یِیہِ  ہے  فٲصلہٕ  کرنہٕ۔  ﴿یعنی  اگر  خُداین  گۅڈے  آسہِ  ہے  نہٕ  یِہ  فٲصلہٕ  کوٚرمُت  زِ  فٲصلہٕ  سپدِ  قیامت  کہ  دۅہ  تیٚلہِ  یِیہِ  ہے  اَمِیُک  فٲصلہٕ  ییٚتی  کرنہٕ﴾

Mirwaiz:
  بیٚیہِ  ٲسۍ  نہٕ  لوٗکھ  ابتداہس  اندر  مگر  أکےٕ  اُمتاہ  موحدن  ہٕنٛز  کیازِ  حضرتِ  آدم  علیہ  السلام  تِم  ٲسۍ  موحد۔  تِمن  پتہٕ  تِہٕندۍ  اولاد  تِم  تہِ  ٲسۍ  موحد  أکۍسٕے  عقیدس  پٮ۪ٹھ۔  پس  کوٚر  تِمو  أندرٕ  بعضو  اختلاف۔  تِم  سپٕدۍ  مُشرِک،  ہرگاہ  نے  فٲصلہٕ  ازلی  آسِہا  برونٹھ  سپُدمُت  تُہٕندِس  پروردِگارٕہ  سٕندِ  طرفہٕ،  سُہ  گوٚودنیا  چُھ  دارُالعمل  ٲخرت  چُھ  دارُالجزا۔  نتہٕ  ییہِ  ہا  ضروٗر  یِمن  درمیان  فٲصلہٕ  کرنہٕ  تتھ  مسلس  منٛز  یتھ  منٛز  یِم  اختلاف  کران  چھِ  یعنی  تِم  مُشرِک  یِہَن  دنیاسٕے  اندر  عذابس  گرفتار  کرنہٕ۔

Tahir:
  تہٕ  تمام  لُکھ  ٲسۍ  (ابتداہس  منٛز)  اکٲے  جماعت  پتہٕ  گٔے  (پانہٕ  وٲنۍ  اختلاف  کٔرِتھ)  بیۆن  بیۆن،تہٕ  ہرگاہ  تُہٕندِس  ربّ  سٕنٛدِ  طرفہٕ  گۅڈے  اَکھ  کتھ  طے  آسِہے  نہٕ  سپٕزمٕژ  (زِ  عذابس  منٛز  گژِھہ  نہٕ  جلد  بٲزی)  تیٚلہِ  آسِہے  تِمن  درمیان  تِمن  کتھن  متعلق  فٲصلہٕ  کرنہٕ  آمُت  یِمن  منٛز  تِم  اختلاف  چِھ  کران۔

Transliteration:
  Wam<u>a</u> k<u>a</u>na a<b>l</b>nn<u>a</u>su ill<u>a</u> ommatan w<u>ah</u>idatan fa<b>i</b>khtalafoo walawl<u>a</u> kalimatun sabaqat min rabbika laqu<u>d</u>iya baynahum feem<u>a</u> feehi yakhtalifoon<b>a</b>


Athar:
  بیٚیہِ  یِکینژھاہ  تِم  یِہ  وَنان  چِھ  زِ  أمِس  نبی  ﴿صلی  اللہ  علیہ و سلمس﴾  پیٚٹھ  کیازِ  آیِہ  نہٕ  أمۍ  سٕندِس  ربّ  سٕندِس  طرفہٕ  کانٛہہ  نشٲنی  سوزنہٕ۔  یِمن  ؤنِو،  غیبُک  مٲلِک  تہٕ  مختار  چُھ  بس  اللہ  تعالیٰ۔  اچھا،  کٔرِو  انتظار،  بٕتہٕ  کرٕ  تۅہیِہ  سٍتۍ  انتظار۔

Mirwaiz:
  بیٚیہِ  چھِ  ونان  یِم  مکٕکۍ  مُشرِک  محض  عنادٕ  کِنۍ  باوجودِ  ظہور  معجزات  کثیراہ  کہ  أمِس  پیغمبرس  پٮ۪ٹھ  کونہٕ  سپُد  نٲزِل  برونٹھمین  ہٕںٛدۍ  پٲٹھۍ  فرمٲیشی  معجزاہ۔  چونکہ  معجزٕہ  أندرٕ  چُھ  مقصود  ثبوت  نبوت۔  یہِ  سپدِ  حٲصِل  پرتھ  معجزٕہ  سٍتۍ۔  لہٰذا  چَھنہٕ  ضروٗرت  فرمٲیشی  معجزن  ہٕندِ  واقع  سپد  نٕچ۔  مگر  ممکن  چُھ  تِمو  معجزوأندرٕ  سپدَن  واقع  کینہہ  معجزہ  یا  سپدن  نہٕ۔  یہِ  چُھ  غٲیبی  اموروأندرٕ  اکھ  چیزاہ۔  بہٕ  علمِ  غٲب  زاننہٕ  کینہہ  تہِ،  پس  فرمٲوِیوکھ  توٚہۍ  کہ  غٲبٕچ  خبر  چھےٚ  مگر  خداے  سٕے  یٲژ۔  پس  پرٲرِو  بہٕ  تہِ  چُھس  توٚہی  سٍتۍ  پراوٕنیو  أندرٕ۔  اتھ  چُھنہٕ  منصبِ  رِسالتس  سٍتۍ  کانہہ  تعلق۔

Tahir:
  تہٕ  تِم  چِھ  (وۅنۍ  اَمی  مہلت  کہ  وجہ  کِنۍ) ونان  زِ  أمِس  (رسول  صلی  اللہ  علیہ  وسلمس)  پیٚٹھ  کیازِ  آیہِ  نہٕ  یہِندِس  ربّ  سٕندِ  طرفہٕ  کانٛہہ  (فٲصلہٕ  کرن  واجِنۍ)  نشٲنی  نٲزل  کرنہٕ،تۆہۍ  فرمٲوِیوٗکھ،  غیب  چُھ  محض  اللہ  تعالیٰ  سٕندی  خٲطرٕ،لہٰذا  پٕۯٲرِو  تۆہۍ،بٕتہِ  چُھس  تۅہیہِ  سٍتۍپۯارن  والیٚو  منٛزٕ۔

Transliteration:
  Wayaqooloona lawl<u>a</u> onzila AAalayhi <u>a</u>yatun min rabbihi faqul innam<u>a</u> alghaybu lill<u>a</u>hi fa<b>i</b>nta<i><u>th</u></i>iroo innee maAAakum mina almunta<i><u>th</u></i>ireen<b>a</b>


Athar:
  لُکن  ہُند  حال  چُھ  یِہ  زِ  مصیبت  پتہٕ  ییٚلہِ  أسۍ  تِم  رحمتُک  مزٕہ  چِھکھ  وُچھناوان،  تیٚلہِ  چِھ  تِم  فوراً  سانیٚن  نِشٲنیَن  ہٕندِس  معاملس  منٛز  چال  بٲزِیِہ  شروع  کران،  ﴿یعنی  مصیبت  چُھ  اللہ  تعالیٰ  سٕندِ  طرفہٕ  اکھ  نِشٲنی  آسان،  یُس  انسانس  احساس  چُھ  دِوان  زِ  درحقیقت  چُھنہٕ  خُدایس  ورٲے  بیٚیہِ  کانٛہہ  یِہ  دوٗر  کرن  وول۔  مگر  ییٚلہِ  سُہ  دوٗر  چُھ  گژھان  تہٕ  پتہٕ  چُھ  جان  وقت  یِوان،  اَمہِ  پتہٕ  چِھ  تِم  لاگان  وَنُن  زِ  یِہ  چُھ  سانیٚن  معبودن  تہٕ  سفٲرش  دَرن  ہٕندِ  عنایتُک  نتیجہٕ﴾  یِمن  ؤنِو،  اللہ  تعالیٰ  چُھ  پننہِ  چالہِ  منٛز  تۅہیِہ  نِشہِ  سیٚٹھاہ  تیز،  تٔمۍ  سٕندۍ  فرشتہٕ  چِھ  تُہنزٕ  ساریے  مکٲرِلہٕ  لیٚکھان۔

Mirwaiz:
  ییٚلہِ  أسۍ  مزٕہ  چھِکھ  ژٕ  ہہٕ  ناوان  یِم  لوٗکھ  کُنہِ  نعمتُک۔  تمِہ  سختی  پتہٕ  یۅسہٕ  تِمن  وٲژمٕژ  آسان  چھےٚ،  تانۍ  چھِ  تِم  شرارت  ہیٚوان  کرُن  سانین  آیاتن  نسبت۔  یعنی  تِمو  آیاتو  نِشہِ  چھِ  اعراض  کران۔  تِمن  پٮ۪ٹھ  چھِ  اعتراض  کران،  تِمن  نسبت  چھِ  ٹھٹھہٕ  تہٕ  استہزا  کران،  توٚہۍ  فرمٲوِیوکھ  اللہ  تعالیٰ  چُھ  تِہٕندِ  کھوتہٕ  تیز  کارسٲزِی  اندر۔  امہِ  شرارتُک  سزا  دِیہِ  سُہ  تۅہیہِ  سٮ۪ٹھاہ  جلد،  پٔزۍ  پٲٹھۍ  سٲنۍ  سوٗزمٕتۍ  لیٚکھن  وٲلۍ  چھِ  لیٚکھان  سۅ  کار  سٲزی  تہٕ  شرارت  یۅسہٕ  توٚہۍ  کران  چھِو۔  پروردِگارس  معلوم  آسنٕکہ  علاوٕہ  چھےٚ  تُہٕنٛزٕ  شرارتٕچہِ  کامہِ  سٲنِس  دفترس  اندر  تہِ  محفوظ۔

Tahir:
  تہٕ  ییٚلہِ  أسۍ  لُکھ  تکلیف  واتنہٕ  پتہٕ  (پننہِ)  رحمتُک  مزٕہ  چِھکھ  وُچھناوان  تیٚلہِ  چُھ  فوراً  (سون  احسان  مٔشرٲوِتھ)  سانیٚن  نشٲنین  منٛز  تِہُنٛدمکر  تہٕ  فریب  (شروع)  سپدان۔  فرمٲوِیوٗکھ،  اللہ  تعالیٰ  چُھ  مکرُک  (تہٕ  فریبُک)  سزا  جلد  دِنہٕ  وول۔  بے  شک  چِھ  سٲنۍ  سوزنہٕ  آمٕتۍ  فرشتہٕ،یُس  تہِ  فریب  تۆہۍ  کران  چِھو (تَتھ)  لیٚکھان  روزان۔

Transliteration:
  Wai<u>tha</u> a<u>th</u>aqn<u>a</u> a<b>l</b>nn<u>a</u>sa ra<u>h</u>matan min baAAdi <u>d</u>arr<u>a</u>a massathum i<u>tha</u> lahum makrun fee <u>a</u>y<u>a</u>tin<u>a</u> quli All<u>a</u>hu asraAAu makran inna rusulan<u>a</u> yaktuboona m<u>a</u> tamkuroon<b>a</b>


Athar:
  سُہ  چُھ  اللہ  تعالیٰ  ہٕے  یُس  تۅہیِہ  خشکی  تہٕ  ٲبی  منٛزۍ  پکناوان  چُھو،  چنانچہ  ییٚلہِ  توٚہۍ  ناوَن  منٛز  سوار  چِھو  آسان،  تہٕ  مُوٲفق  ہَواہس  پیٚٹھ  چِھو  خۅش  پٲٹھۍ  سفر  آسان  کران،  تہٕ  پتہٕ  چُھ  اچانک  مخٲلف  ہواہُک  زور  یِوان،  تہٕ  پرٛتھ  طرفہٕ  چِھ  لہرن  ہٕنزٕ  تھاپرٕہ  وَسان  تہٕ  مسافر  چِھ  سمجھان  زِ  طوفانس  منٛز  آے  ہیٚنہٕ،  تمہِ  وقتہٕ  چِھ  سٲری  پنُن  دین  اللہ  تعالیٰ  سٕندی  خٲطر  خٲلص  کٔرِتھ  تَس  دُعا  منگان  زِ،  اگر  ژےٚ  اَسہِ  ییٚمہِ  بلایِہ  نِشہِ  نجات  دِیتُتھ  تیٚلہِ  بنو  أسۍ  شکر  گزار  بندٕہ۔

Mirwaiz:
  سُہ  گوٚوسُے  پرودِگار  یُس  تۅہیہِ  سیر  کرناوان  چُھ  خۅشکی  پٮ۪ٹھ  تہِ  دریاون  منٛز  تہِ۔  یعنی  یِمو  آلاتو  تہٕ  سامانو  سٍتۍ  بری  وبحری  وتھ  طے  کران  چِھو،  سٲرِی  آلات  و  اسباب  چھِ  اللہ  تعالیٰ  نٕے  عطا  کٔرِمٕتۍ،  تا  اینکہ  توٚہۍ  کُنہِ  ساعتہٕ  دنیاہس  منٛز  چھِو  آسان  ناون  تہٕ  جہازن  منٛز  سوار۔  ناوٕ  تہٕ  جہازٕ  چھِ  مُوٲفِق  ہواہٕ  سٍتۍ  پکان،  سٲرِی  سوار  چھےٚآسان  خۅش  اَتِی  چُھ  ہنگہٕ  تہٕ  منٛگہٕ  نیران  مُخٲلِف  تیز  ہوا،  توپتہٕ  چھِ  یِوان  یِمن  ناون  ہٕندین  سوارن  دریاوُک  موج  پرتھ  طرفہٕ۔  زانان  چھ،  تِم  لوٗکھ  کہ  أسۍ  آے  ولنہٕ  مُصیبت  سٍتۍ،  تمہِ  ساعتہٕ  چھِ  ہیٚوان  تِم  منگہٕ  منگ  کرٕنۍ  خدایس  یہِ  زٲنِتھ  کہ  منگُن  شوبہِ  تٔسۍ  یوت۔  بعاجزی  چھِ  لگان  دپنہِ،  یا  اللہ  ہرگاہ  ژٕ  اسہِ  ییٚمہِ  بلایہِ  نِش  نجات  دِکھ،  ضروٗر  بنو  أسۍ  شُکر  گذار  تہٕ  حق  شناسو  أندرٕ  یعنی  موحدو  أندرٕ۔

Tahir:
  سُے  چُھ  یُس  تۅہیہِ  خشک  زمینس  تہٕ  سمندرن  منٛز  پھیرنُک  (توفیق) چُھ  دِوان،اَتھ  حدس  تام  زِ  ییٚلہِ  تۆہۍ  ناوَن  منٛز  (سوار) چِھو  آسان  تہٕ  تِمہٕ  (ناوٕ) چھے٘  لُکن  ہیٚتھ  موٲفق  واوٕ  گرایَو  سٍتۍ  پکان  تہٕ  تِم  چِھ  اَمہِ  سٍتۍ  خۅش  گژھان  پتہٕ  چھے٘ (اچانک) تِمہٕ (ناوٕ) تیز  واوَس  منٛز  ہیٚنہٕ  یِوان  تہٕ  پۯتھ  طرفہٕ  چھے٘  تِمن (سوارن  وۅتھوٕنہِ  طاقت  ور) لہرٕ  گھیرٕ  کران  تہٕ  تِمن  چُھ  فِکرِ  تران  زِ  تِم  آے (وۅنۍ  لہرن  ہٕندِس  آولٕنِس  منٛز) ہیٚنہٕ،تِم  چِھ (تَمہِ  ساعتہٕ)  اللہ  تعالیٰ  ہس  ناد  لایان (اَتھ  حالس  منٛز) زِ  پَنُن  دین  چِھ  تٔسۍ  کُن  خٲلص  کرن  وٲلۍ (تہٕ  ونان  چِھ،یا  اللہ!) اگر  ژے٘  اَسہِ  ییٚمہِ (بلایہِ) نِشہِ  نجات  بخشُتھ  تیٚلہِ  بنَو  أسۍ  ضرور (چانیو) شکرگزار  بندو  منٛزٕ۔

Transliteration:
  Huwa alla<u>th</u>ee yusayyirukum fee albarri wa<b>a</b>lba<u>h</u>ri <u>h</u>att<u>a</u> i<u>tha</u> kuntum fee alfulki wajarayna bihim biree<u>h</u>in <u>t</u>ayyibatin wafari<u>h</u>oo bih<u>a</u> j<u>a</u>ath<u>a</u> ree<u>h</u>un AA<u>as</u>ifun waj<u>a</u>ahumu almawju min kulli mak<u>a</u>nin wa<i><u>th</u></i>annoo annahum o<u>h</u>ee<u>t</u>a bihim daAAawoo All<u>a</u>ha mukhli<u>s</u>eena lahu a<b>l</b>ddeena lain anjaytan<u>a</u> min h<u>ath</u>ihi lanakoonanna mina a<b>l</b>shsh<u>a</u>kireen<b>a</b>


Athar:
  مگر  ییٚلہِ  سُہ  تِمن  بچاوان  چُھ،  پتہٕ  چِھ  تمِے  لُکھ  حقہٕ  نِشہِ  بُتھ  پھِرۍ  سپدِتھ  زمینس  منٛز  بغاوت  کرٕنۍ  لاگان۔  لوٗکو،  تُہٕنز  یِہ  بغاوت  چھےٚ  تۅہیِہ  پانس  خلاف  گژھان۔  دُنیا چِہ  زندگی  ہٕندۍ  چِھ  صرف  کینہہ  دۅہ  مزٕہ  ﴿لوٗٹِو﴾،  پتہٕ  چُھو  تۅہیِہ  اَسہِ  کُن  یُن  واپس  پھیرِتھ،  تمہِ  ساعتہٕ  وَنو  أسۍ  تۅہیِہ  زِ  توٚہۍ  کیا  کینژھاہ  چِھو  روٗدِمٕتۍ  کران۔

Mirwaiz:
  ادٕ  ییٚلہِ  اللہ  تعالیٰ  یِمن  امہِ  بلایہِ  نِشہِ  نجات  چُھ  دِوان  اتِی  چھِ  تِم  زمینس  منٛز  بیٚیہِ  سرکشی  ہیٚوان  کرٕنۍ  ناحق  بیٚیہِ  چھِ  تِمے  شرک  و  مُصیبت  چہِ  کامہِ  ہیٚوان  کرنہِ،  اے  لوٗکو  وارٕ  بوٗزِو  کہ  تُہٕنٛزِ  سرکشی  تہٕ  نافر  مٲنی  ہُند  ضرر  چُھنہٕ  مگر  تۅہیہِ  پننین  پانن  پٮ۪ٹھ،  بس  دنیاچہِ  زندگی  ہُند  تمتاہ  چھُو  تُلان  کینژھن  دۅہن،  توپتہٕ  چُھو  اسہِ  کُن  تۅہیہِ  واتُن۔  پس  خبر  کرو  أسۍ  تۅہیہِ  تۅہیہِ  تِمن  سارنٕے  یچھ  عملن  ہٕنٛز  یِم  توٚہۍ  کران  ٲسِو۔

Tahir:
  وۅنۍ  ییٚلہِ  تِمن  اللہ  تعالیٰ  ہن  نجات  بخُش  پتہٕ  چِھ  تِم  فوراً  ملکس  منٛز  (پرٲنۍ  پٲٹھۍ)  ناحق  سرکشی  لاگان  کرٕنۍ۔  اے  (اللہ  تعالیٰ  ہس  سٍتۍ  بغاوت  کرن  والیو)  لوٗکو!تُہٕنز  سرکشی  تہٕ  بغاوت  (یعنی  یُہُنٛد  نقصان)  چُھو  تۅہیہِ  پننیٚن  نٕے  پانن  پیٚٹھ۔  دُنیا  چہ  زندگی  ہُنٛد  کینہہ  فٲیدٕہ  (تُلِو)،  ٲخرکار  چُھو  تۅہیہِ  اَسی  کُن  پۆت  پھیرُن،تَمہِ  ساعتہٕ  کرۂو  أسۍ  تۆہۍ  تِمَو  اعمالو  نِشہِ  وارٕ  پٲٹھۍ  زٲنِیاب  یِم  تۆہۍ  کران  ٲسِو  رودۍ  متۍ۔

Transliteration:
  Falamm<u>a</u> anj<u>a</u>hum i<u>tha</u> hum yabghoona fee alar<u>d</u>i bighayri al<u>h</u>aqqi y<u>a</u> ayyuh<u>a</u> a<b>l</b>nn<u>a</u>su innam<u>a</u> baghyukum AAal<u>a</u> anfusikum mat<u>a</u>AAa al<u>h</u>ay<u>a</u>ti a<b>l</b>dduny<u>a</u> thumma ilayn<u>a</u> marjiAAukum fanunabbiokum bim<u>a</u> kuntum taAAmaloon<b>a</b>


Athar:
  دُنیاہٕچ  یِہ  زندگی  ﴿ییٚمہِ کِس  نشس  منٛز  مست  سپدِتھ  توٚہۍ  سانیو  نِشٲنِیو  نِشہِ  غفلت  چِھو  وَرتاوان﴾  اَمِچ  مثال  چھےٚ  تِژٕھے  زَنتہٕ  آسمانہٕ  ترٛوو  اَسہِ  روٗد،  تہٕ  زمینُک  پیداوار  وۅپدیٛاو  جان  پٲٹھۍ،  یتھ  انسان  تہٕ  جانور  سٲری  چِھ  کھیٚوان،  عینِ  وقتس  پیٚٹھ  ییٚلہِ  زن  زمین  بہار  ہیٚتھ  وۅلسنس  ٲس  آمٕژ  تہٕ  پیداوار  ٲسۍ  شوبِدار  پٲٹھۍ  کھڑا۔  تہٕ  یِہٕندۍ  مٲلک  ٲسۍ  سمجھان  زِ  وۅنۍ  چِھ  أسۍ  یِمن  فٲیدٕہ  تُلنس  پیٚٹھ  قٲدِر،  اچانک  آو  رٲتھۍ کِیُت  یا  دۅہلہِ  سون  حکم  تہٕ  اَسہِ  کوٚر  یِہ  تِتھہٕ  پٲٹھۍ  تباہ،  زَنتہٕ  رات  اوسُے  نہٕ  تَتہِ  کینہہ،  یِتھہٕ  پٲٹھۍ  چِھ  أسۍ  ویٚژٕھینۍ  ویٚژٕھنۍ  نِشٲنیِہ  پیش  کران،  تِمن  لُکن  خٲطرٕ  یِم  سونچن  سمجھن  وٲلۍ  چِھ۔  ﴿توٚہۍ  چِھو  یَتھ  ناپائدار  زندگی  ہٕنٛدِس  فریبس  منٛز  مبتلا  سپدان﴾

Mirwaiz:
  بس  دنیاچہِ  زندگی  ہٕنٛز  مِثال  چھَنَہ  تمہِ  آبٕچ  مِثال  یُس  أسۍ  تراوان  چھِ  آسمان  کہ  طرفہٕ،  مِلناونٕہ  چھِ  یوان  تتھ  سٍتۍ  تِم  چیز  یِم  زمین  مںٛزٕ  کھسان  چھِ  غلات  وغٲرٕ،  تِمو  چیزو  أندرٕ  یِم  انسان  کھیٚوان  چُھ  بیٚیہِ  یِم  چیز  چارپا  کھیٚوان  چھِ،  تا  اینکہ  ییٚلہِ  زمین  پوٗرٕرٹان  چُھ  پنٕنۍ  رونق،  بیٚیہِ  سپُد  زمین  سر  سبزی  سٍتۍ  مُزین،  خیال  کوٚر  زمیندارو  کہ  پٔزۍ  پٲٹھۍ  اسہِ  چُھ  وۅنۍ  یہِ  زراعت  امہِ  زمینُک  پٲداوار  پننِس  اتھس  منٛز،  اَتِی  چُھ  واتان  تتھ  سون  حُکم  رٲتھۍ  کیُت  یا  دۅہلہِ،  پس  چھِن  تراوان  أسۍ  سُہ  لوٗنِتھ،  زن  نہٕ  اوسمُتُے  اوس  کینہہ  یَوٕہ۔  یِتھے  پٲٹھۍ  عالِم  بالاکہ  طرفہٕ  روح  یِوان  بدن  اِنسانیتس  سٍتۍ  رٔلِتھ،  قوت  حٲصِل  کٔرِتھ،  پوٗرٕ  طاقتور  تہٕ  ہُنر  مند  اِنسان  بنان،  أمِس  اِنسان  سٕنٛدۍ  تعلق  دار  چھِ  امید  وار  روزان  أمِس  نِشہِ  فٲیدٕہ  تُلنس  پٮ۪ٹھ۔  اَتِی  چُھ  ناگہٲنی  موت  یِوان  تہٕ  سُہ  اِنسان  چُھ  ہنگہٕ  تہٕ  منگہٕ  مران۔  أمۍ  سٕنٛدین  متعلقن  ہٕںٛدۍ  سٲرِی  خیالات  چھِ  وُڈان۔  زن  نہٕ  یہِ  اِنسان  پٲدے  سپُدمُت  چُھ  آسان،  یِتھے  پٲٹھۍ  چھِ  أسۍ  پنٕنۍ  آیات  ویٚژھنٲوِتھ  بیان  کران  تِمن  لوٗکن  ہٕنٛدِ  خٲطرٕ  یِم  فِکر  کرن۔  پس  سپُد  ثٲبت  کہ  دنیاہ  چُھ  دارُالزوال۔

Tahir:
  دنیا  چہ  زندگی  ہٕنز  مثال  چھے٘  بس  تَمہِ  آبٕچ  ہِش  یُس  اَسہِ  آسمانہٕ  وول  پتہٕ  وۅپدیاو  تَمہِ  کہ  وجہ  سٍتۍ  زمینُک  پیداوارسیٚٹھاہ  گۆن  گۆن،ییٚمہِ  منٛزٕ  انسان  تہِ  کھیٚوان  چِھ  تہٕ  چاروٲے  تہِ،اۆت  تام  زِ  ییٚلہِ  زمینن  پَنُن  (پوٗرٕ)  مٲرۍ  منٛزر  تہٕ  حُسن  رۆٹ،  تہٕ  اصل  پٲٹھۍ  گٔیہِ  شوٗبدار  تہٕ  اَمہِ  کیو  روزن  والیو  زون  زِ  تِم  چِھ  تَتھ  پیٚٹھ (وۅنۍ)  پوٗرٕ  دسترس  تھاوان،پتہٕ  ووت (اچانک) تَتھ  راتھ  کیُت  یا  دۅہس  منٛز  سون (عذابُک) حکم  تہٕ  اَسہِ  بنٲو  سۅ  (تِتھہٕ  پٲٹھۍ) موٗلہٕ  ژٔٹ  زنتہٕ  سۅ  رات  ٲسٕے  نہٕ  اَتہِ،یِتھے  پٲٹھۍ  چِھ  أسۍتِمن  لُکن  خٲطرٕ  نشٲنیہِ  ویٚژھنٲوِتھ  بیان  کران  یِم  تفکرس (گاٹہٕ  جارس) چِھ  کٲم  ہیٚوان۔

Transliteration:
  Innam<u>a</u> mathalu al<u>h</u>ay<u>a</u>ti a<b>l</b>dduny<u>a</u> kam<u>a</u>in anzaln<u>a</u>hu mina a<b>l</b>ssam<u>a</u>i fa<b>i</b>khtala<u>t</u>a bihi nab<u>a</u>tu alar<u>d</u>i mimm<u>a</u> yakulu a<b>l</b>nn<u>a</u>su wa<b>a</b>lanAA<u>a</u>mu <u>h</u>att<u>a</u> i<u>tha</u> akha<u>th</u>ati alar<u>d</u>u zukhrufah<u>a</u> wa<b>i</b>zzayyanat wa<i><u>th</u></i>anna ahluh<u>a</u> annahum q<u>a</u>diroona AAalayh<u>a</u> at<u>a</u>h<u>a</u> amrun<u>a</u> laylan aw nah<u>a</u>ran fajaAAaln<u>a</u>h<u>a</u> <u>h</u>a<u>s</u>eedan kaan lam taghna bi<b>a</b>lamsi ka<u>tha</u>lika nufa<u>ss</u>ilu al<u>a</u>y<u>a</u>ti liqawmin yatafakkaroon<b>a</b>


Athar:
  تہٕ  اللہ  تعالیٰ  چُھو  تۅہیِہ  دار  السّلامس  کُن  دعوت  دِوان  ﴿یعنی  دُنیا ہس  منٛز  زندگی  بسر  کرنہٕ  کِس  تتھ  طریقس  کُن  چُھو  دعوت  دِوان  یُس  ٲخرت چِہ  زندگی  منٛز  تۅہیِہ  دارُ  السّلامُک  حقدار  بناوِ۔  دارُ  السّلام  نِشہِ  چُھ  مُراد  جنت  تہٕ  اَمِیُک  معنی  چُھ  سلامتی  ہُند  گرٕ،  سۅ  جاے  ییٚتہِ  نہٕ  کانٛہہ  آفت،  کانٛہہ  نقصان،  کانٛہہ  غم  تہٕ  تکلیف  آسہِ﴾  ﴿ہدایت  چُھ  تٔمۍ  سٕندِس  اختیارس  منٛز﴾  یَس  سُہ  یژھان  چُھ  سیٚز  وَتھ  چُھس  ہاوان۔

Mirwaiz:
  اللہ  تعالیٰ  چُھ  ناد  دِوان  لوٗکن  دارالسلامس  کُن۔  سلامتی  ہٕندِس  گرس  کُن  ﴿سُہ  گوٚو  جنت﴾،  بیٚیہِ  چُھ  وتھ  ہاوان  یِمن  یژھان  چُھ  راہِ  راستس  کُن۔

Tahir:
  تہٕ  اللہ  تعالیٰ  چُھ  سلامتی  ہٕندِس  گرس (جنتس) کُن  ناد  دِوان،  تہٕ  یس  یژھان  چُھ  تس  چُھ  سیٚزِ  وَتہِ  کُن  ہدایت  فرماوان۔

Transliteration:
  Wa<b>A</b>ll<u>a</u>hu yadAAoo il<u>a</u> d<u>a</u>ri a<b>l</b>ssal<u>a</u>mi wayahdee man yash<u>a</u>o il<u>a</u> <u>s</u>ir<u>at</u>in mustaqeem<b>in</b>


Athar:
  یِمو  لُکو  رٕژرُک  طریقہٕ  اختیار  کوٚر،  تِمن  خٲطرٕ  چُھ  رٕژَر  تہٕ  ہُریمانہٕ  فضل،  تِہندیٚن  بتھیٚن  پیٚٹھ  کھسہِ  نہٕ  روے  سیٲہی  تہٕ  ذِلت،  تِم  چِھ  جنتٕکۍ  حقدار  ییٚتہِ  تِم  ہمیشہ  روزن۔

Mirwaiz:
  تِمن  لوٗکن  ہٕںٛدِ  خٲطرٕ  چھےٚ  رٕژ  مزوٗرۍ،  یعنی  جنت  یِم  رٕژ  عمل  کرن  بیٚیہِ  تمہِ  کھوتہٕ  زیادٕہ  ﴿رٕژ  مزوٗرۍ  گوٚو  جنت،  تمہِ  کھوتہٕ  زیادٕہ  گوٚو  دیدارِ  خدا﴾،  ولنہٕ  ییہِ  نہٕ  تِہٕندین  بُتھین  سیٲہی  بیٚیہِ  نہ  رُسوٲیی۔  یِمے  کیاہ  گٔے  جنتٕکۍ  لوٗکھ  تِمے  کیاہ  آسن  جنتن  منٛز  ہمیشہ۔

Tahir:
  تِتھیٚن  لُکن  خٲطرٕ  یِم  نیک  کامہِ  چِھ  کران  چُھ  نیک  جزا  بلکہ  چُھ  (اَتھ  پیٚٹھ)  اضافہٕ  تہِ،بیٚیہِ  نَہ  یِیہِ  وَلنہٕ  تِہٕندیٚن  بُتھیٚن  پیٚٹھ (گرد  تہٕ)  سیٲہی  تہٕ  نَہ  ذلت  تہٕ  رسوٲیی،یِمَے  چِھ  اہلِ  جنت۔تِم  چِھ  اَتھ  منٛز  ہمیشہ  روزن  وٲلۍ۔

Transliteration:
  Lilla<u>th</u>eena a<u>h</u>sanoo al<u>h</u>usn<u>a</u> waziy<u>a</u>datun wal<u>a</u> yarhaqu wujoohahum qatarun wal<u>a</u> <u>th</u>illatun ol<u>a</u>ika a<u>s</u><u>ha</u>bu aljannati hum feeh<u>a</u> kh<u>a</u>lidoon<b>a</b>


Athar:
  تہٕ  یِمو  لُکو  بُرٲیِیِہ  کماوِ،  یِژھہ  تِہنز  بُرٲیی  چھےٚ،  تِیُتھے  میلہِ  تِمن  بدلہٕ،  ذِلّت  سپدِ  تِمن  پیٚٹھ  مُسلّط،  خُدایس  نِشہِ  آسہِ  نہٕ  تِمن  کانٛہہ  بچاون  وول،  تِہندیٚن  بُتھیٚن  پیٚٹھ  آسہِ  تِژھہ  تٲریکی،  زَنتہٕ  رٲژ  ہٕندۍ  سیاہ  پردٕہ  آسن  تِمن  پیٚٹھ،  تِم  چِھ  جہنمٕکۍ  حقدار  ییٚتہِ  تِم  ہمیشہ  روزن۔

Mirwaiz:
  بیٚیہِ  یِمو  لوٗکو  یچھہِ  کامہِ  کرِ  یعنی  کُفر  تہٕ  شرک۔  یچھ  کامہِ  ہٕنٚز  مزوٗرۍ  تہِ  چھےٚ  تِژٕھے  تہٕ  تِژٕے ییٖژ  تہٕ  یِژھ  سۅ  بٔڈآسہِ،  تمہِ  علاوٕہ  ییہِ  تِہٕندین  بُتھین  خوٲری  تہٕ  رسوٲیی،  آسہِ  نہٕ  تِمن  خدایس  نِشہِ  کانہہ  بچاون  وولاہ،  زن  تِہٕندۍ  بُتھۍ  ٲسۍ  ولنہٕ  آمٕتۍ  تاریک  رٲژہٕںٛزو  چھلو  سٍتۍ،  یِمے  کیاہ  گٔے  نارٕکۍ  لوٗکھ۔  تِمنٕے  چُھ  روزُن  تتھ  نارس  منٛز  ہمیشہ۔

Tahir:
  تہٕ  یِمَو  بُرٲییہِ  چھے٘  تھاوِمَژٕ  کمٲوِتھ  (تِہِندِ  خٲطرٕ  تہِ)  آسہ  برٲیی  ہُند  بدلہ  امی  آیہ،  تہٕ  تِمن  یِیہِ  ذلّت  تہٕ  رسوٲیی  وَلنہٕ،  تِہِندِ  خٲطرٕ  آسہِ  نہٕ  اللہ  تعالیٰ  ہس  نِشہ  (یعنی  اللہ  تعالیٰ  سٕندِعذاب  نِشہِ)  کانٛہہ  اکھاہ  بچاون  وول  (تِتھہِ  پٲٹھۍ  باسہِ) زنتہٕ  تِہِندیٚن  بُتھیٚن  چُھ  اَنہِ  گٔٹ  رٲژ  ہٕندیٚو  ٹُکرو  سٍتۍ  وُرُن  کرنہٕ  آمُت۔یِمَے  چِھ  اہلِ  جہنم  تِم  چِھ  اَتھ  منٛز  ہمیشہ  روزن  وٲلۍ۔

Transliteration:
  Wa<b>a</b>lla<u>th</u>eena kasaboo a<b>l</b>ssayyi<u>a</u>ti jaz<u>a</u>o sayyiatin bimithlih<u>a</u> watarhaquhum <u>th</u>illatun m<u>a</u> lahum mina All<u>a</u>hi min AA<u>as</u>imin kaannam<u>a</u> oghshiyat wujoohuhum qi<u>t</u>aAAan mina allayli mu<i><u>th</u></i>liman ol<u>a</u>ika a<u>s</u><u>ha</u>bu a<b>l</b>nn<u>a</u>ri hum feeh<u>a</u> kh<u>a</u>lidoon<b>a</b>


Athar:
  ییٚمہِ  دۅہ  أسۍ  تِم  سٲری  یِکہٕ  وَٹہٕ  ﴿پننِس  عدالتس  منٛز﴾  جمع  کروکھ،  پتہٕ  وَنَو  تِمن  لُکن  یِمو  شرک  چُھ  کوٚرمُت  زِ  ٹھٔہرِو  توٚہۍ  تہِ  تہٕ  تُہٕندۍ  بناونہٕ  آمٕتۍ  شریک  تہِ،  پتہٕ  تُلو  أسۍ  تِمن  درمیان  غٲر  زٲنی  ہُنٛد  پردٕہ  تھوٚد۔  ﴿یعنی  مُشرکن  پرزٕناون  تِہِندۍ  معبود  زِ  یِم  چِھ  تِم  لُکھ  یِم  سٲنۍ  عبادت  ٲسۍ  کران  تہٕ  مُشرک  پرزٕناون  پننیٚن  معبودن  زِ  یِم  چِھ  تِم  یِہٕنز  أسۍ  عبادت  ٲسۍ  کران﴾  تہٕ  تِہندۍ  شریک  ونَن  زِ،  توٚہۍ  ٲسِو  نہٕ  سٲنۍ  عبادت  کران۔

Mirwaiz:
  سُہ  دۅہ  تہِ  چُھ  قٲبلِ  ذکر  ییٚمہِ  دۅہہ  أسۍ  سٲرِی  مخلوقات  سوٚنٛبروکھ  میدانِ  محشرس  منٛز۔  قیامتٕکۍ  دۅہہ  اِکہٕ  وٹہٕ،  توپتہٕ  ونو  أسۍ  مُشرکن،  ٹھہرِو  توٚہۍ  بیٚیہِ  تُہٕندۍ  شریک۔  پننِی  جایہِ  روٗزِو،  توپتہٕ  تراوو  أسۍ  تِمن  منٛز  تفرقہٕ  تہٕ  دوٗریر۔  تِم  کرن  پانہٕ  وٲنۍ  اکھ  أکِس  سٍتۍ  مقابلہٕ،  ونن  تِہٕنٛدۍ  بٲطِل  معبود  توٚہۍ  ٲسِو  نہٕ  سٲنۍ  عبادت  کران۔

Tahir:
  تہٕ  ییٚمہِ  دۅہ  أسۍ  تِم  سٲری  جمع  کروکھ  پتہٕ  وَنَو  أسۍ  مُشرکن  تۆہۍ  تہٕ  تُہٕندۍ  شریک  (اَپٕزۍ  پۅتٕلۍ)  کٔرِو  پننہِ  پننہِ  جایہِ  قرار۔  پتہٕ  تراوَو  أسۍ  تِمن  درمیان  پھاٹوَن  واد۔تہٕ  تِہِندۍ (پنٕنۍ  گرنہٕ  آمٕتۍ) شریک  وَنن  (تِمن)  زِ  تۆہۍ  کتہِ  ٲسۍوٕ  سٲنۍعبادت  کران۔

Transliteration:
  Wayawma na<u>h</u>shuruhum jameeAAan thumma naqoolu lilla<u>th</u>eena ashrakoo mak<u>a</u>nakum antum washurak<u>a</u>okum fazayyaln<u>a</u> baynahum waq<u>a</u>la shurak<u>a</u>ohum m<u>a</u> kuntum iyy<u>a</u>n<u>a</u> taAAbudoon<b>a</b>


Athar:
  اَسہِ  تہٕ  تۅہیِہ  درمیان  چھےٚ  اللہ  تعالیٰ  سٕنز  گوٲہی  کٲفی  زِ  ﴿توٚہۍ  اگر  سٲنۍ  عبادت  کران  تہِ  ٲسِو﴾  أسۍ  ٲسۍ  تُہٕندِ  اَمہِ  عبادت  نِشہِ  بالکل  بے خبر۔

Mirwaiz:
  پس  چُھ  بس  اللہ  تعالیٰ  گواہ  آسنہٕ  کِنۍ  اسہِ  منٛز  تہٕ  تۅہیہِ  منٛز  یتھ  کتھہِ  پٮ۪ٹھ  کہ  أسۍ  ٲسۍ  تِہٕںٛزِ  عبادتہٕ  نِشہِ  بلکل  بے  خبر  کیازِ  أسۍ  ٲسۍ  بے  جان۔

Tahir:
  لہٰذا  چُھ  اَسہِ  تہٕ  تۅہیہِ  درمیان  اللہ  تعالیٰ  ہٕے  گواہ  (رٔنگۍ)  کٲفی  زِ  أسۍ  ٲسۍ  تُہٕنزِ  بندگی  نِشہِ (پٔزۍپٲٹھۍ)  بے  خبر۔

Transliteration:
  Fakaf<u>a</u> bi<b>A</b>ll<u>a</u>hi shaheedan baynan<u>a</u> wabaynakum in kunn<u>a</u> AAan AAib<u>a</u>datikum lagh<u>a</u>fileen<b>a</b>


Athar:
  تمہِ  وقتہٕ  وُچھہِ  پرٛتھ  کانٛہہ  شخص  پننہِ  کرِمَتِیُک  مزٕہ،  سٲری  یِن  پننِس  حقیقی  مٲلِکس  کُن  پِھرنہٕ  تہٕ  تِم  سٲری  اپٕزۍ  راوَن  یِم  تِمو  بنٲوِمٕتۍ  ٲسۍ۔

Mirwaiz:
  امی  وقتہٕ  کرِ  امتحان  پرتھ  اکھاہ  تتھ  سٲرسٕے  یہِ  تٔمۍ  کوٚرمُت  آسہِ  برونٹھ،  واتناونہٕ  یِن  تِم  خداے  سٕندِس  عذابس  کُن  یُس  تُہُند  حقیقی  معبود  چُھ،  تِم  سٲرِی  بٲطِل  معبود  یِم  تِمو  ٹھہرٲومٕتۍ  ٲسۍ،  یِمن  ہٕںٛز  تِمن  پرستش  کران  ٲسۍ  گژھن  تِمن  نِشہِ  غٲب  تہٕ  ختم۔  تِمو  منٛزٕییہِ  نہٕ  تِمن  کانہہ  تہِ  بکار۔

Tahir:
  تَتھ (ہٲبت  ناک) جایہِ  پیٚٹھ  زانہِ  پۯتھ  شخصس  تِمن (عملن  ہٕنز  حقیقت)  یِمہٕ  تٔمۍ  برونٛہہ  کُن  آسہٕ  سوزمژٕ  تہٕ  تِم  یِن  اللہ  تعالیٰ  ہس  کُن  واپس  پھِرنہٕ  یُس  تِہُنٛد  حقیقی  مٲلک  چُھ  تہٕ  تِمن  راوِ  سۅ  بہتان  بٲزی  یۅسہٕ  تِم  کران  روزان  ٲسۍ۔

Transliteration:
  Hun<u>a</u>lika tabloo kullu nafsin m<u>a</u> aslafat waruddoo il<u>a</u> All<u>a</u>hi mawl<u>a</u>humu al<u>h</u>aqqi wa<u>d</u>alla AAanhum m<u>a</u> k<u>a</u>noo yaftaroon<b>a</b>


Athar:
  یِمن  پٕرٛژِھو،  کُس  چُھو  تۅہیِہ  آسمان  تہٕ  زمین  نِشہِ  رزق  دِوان؟  یِمہٕ  بوزنہٕ  چِہ  تہٕ  وُچھنہٕ  چِہ  قُوّتہٕ  کٔمۍ  سٕندِس  اختیارس  منٛز  چھےٚ؟  کُس  چُھ  بے  جان  منٛزٕ  جاندار  تہٕ  جاندار  منٛزٕ  بےٚ  جان  کڑان؟  کُس  چُھ  یتھ  عالمہٕ کِس  نظمس  تدبیر  کران؟  تِم  وَنن  ضرور  زِ  اللہ  تعالیٰ۔  ؤنِو،  پتہٕ  چِھو  نہٕ  توٚہۍ  ﴿حقیقتس  خلاف  پکنس﴾  پرہیز  کران؟

Mirwaiz:
  پرژِھو  توٚہۍ  یا  رسول  اللہؐ  یِمن  مُشرکن  کہ  سُہ  کُس  چُھ  یُس  تۅہیہِ  رزق  عطا  کران  چُھو  آسمان  و  زمین  کہ  طرفہٕ  یعنی  آسمان  کہ  طرفہٕ  بٲرش  تراوان  زمین  منٛزٕ  غلہٕ  کھاران،  یُس  تُہُند  رزق  بنان  چُھ،  بیٚیہِ  ؤنِتو  کُس  چُھ  مٲلِک  تُہٕندِ  بوزنٕکہ  تہٕ  وُچھنٕکہ  قوتُک،  بیٚیہِ  کُس  چُھ  زِندس  کڈان  مۅردس  نِشہِ،  مۅردس  کڈان  زِندس  نِشہِ،  بیٚیہِ  کُس  چُھ  سارِنٕے  کامین  ہُند  تدبیر  کران،  یِمن  سارِنٕے  کتھن  ونن  تِم  جواب  کہ  یِم  سارے  کامہِ  کر  وُن  چُھ  اللہ  تعالیٰ،  توٚہۍ  فرمٲوِیوکھ  ادٕکونہٕ  چھِوتوٚہۍ  تس  شریک  اننہٕ  نِشہِ  پتھ  روزان۔

Tahir:
  تۆہۍ  فرمٲوِو  (یِمن)،تۅہیہِ  کُس  چُھو  آسمان  تہٕ  زمین  نِشہ  (یعنی  ہیٚرۍکِنۍ  تہٕ  بٔنۍ  کِنۍ)  رزق  دِوان،  یا  (تُہٕندیٚن)  کنن  تہٕ  أچھن  ہُنٛد (یعنی  کنن  ہٕندِبوزنُک  تہٕ  أچھن  ہٕندِوُچھنُک)  مٲلک  کُس  چُھ،  بیٚیہِ  کُس  چُھ  زندس  مۅردس  نِشہِ  (یعنی  جاندارس  بے  جانس  نِشہِ)  کڑان  تہٕ  مۅردس  کُس  چُھ  زندس  نِشہِ  (یعنی  بے  جانس  جاندارس  نِشہِ)  کڑان،  تہٕ  (کاینات  کیٚن  نظامن  ہٕنز)  تدبیر  کُس  چُھ  کران  پتہٕ  وَنن  تِم  اللہ،تیٚلہِ  فرمٲوِو  تۆہۍ،  کیا  تیٚلہِ  چِھو  نا  تۆہۍ  (تس) کھۅژان؟

Transliteration:
  Qul man yarzuqukum mina a<b>l</b>ssam<u>a</u>i wa<b>a</b>lar<u>d</u>i amman yamliku a<b>l</b>ssamAAa wa<b>a</b>lab<u>sa</u>ra waman yukhriju al<u>h</u>ayya mina almayyiti wayukhriju almayyita mina al<u>h</u>ayyi waman yudabbiru alamra fasayaqooloona All<u>a</u>hu faqul afal<u>a</u> tattaqoon<b>a</b>


Athar:
  تیٚلہِ  چُھ  یۅہے  اللہ  تعالیٰ  تُہُند  حقیقی  ربّ،  پتہٕ  کیا  روٗد  حقہٕ  پتہٕ  گمرٲہی  وَرٲے  مزید  پتھ  کُن؟  ٲخر  کورکُن  چِھو  یِوان  توٚہۍ  پِھروٕنہٕ؟  ﴿یتھ  جایِہ  گژِھہ  خیال  روزُن  زِ  خطاب  چُھ  عام  لُکن  تہٕ  تِمن  چُھنہٕ  سوال  یِوان  کرنہٕ  زِ،  توٚہۍ  کورکُن  چِھو  پھیران۔  بلکہ  چُھ  یِہ  زِ،  توٚہۍ  کورکُن  چِھو  پِھروٕنہٕ  یِوان۔  اَمہِ  نِشہِ  چُھ  صاف  ظٲہر  زِ  کانٛہہ  گمراہ  کُن  شخص  یا  گروہ  چُھ  موجود،  یُس  لُکن  صحیح  اَندٕ  نِشہِ  ڈٲلِتھ  غلط  اَندس  کُن  چُھ  پھِران۔  أتھۍ  بِنا ہِس  پیٚٹھ  چُھ  لُکن  وَننہٕ  یِوان  زِ  توٚہۍ  کیازِ  چِھو  أنۍ  بٔنِتھ  غلط  رہنمٲیی  کرن  والیٚن  پتہٕ  پتہٕ  پکان؟  توٚہۍ  کیازِ  چِھو  نہٕ  پننہِ  عقلہِ  کٲم  ہیٚتھ  سوچان  زِ  ییٚلہِ  حقیقت  چھےٚ  یِہ  تیٚلہِ  کورکُن  چِھو  ٲخٕر  تۅہۍ  پکناونہٕ  یِوان۔﴾

Mirwaiz:
  ییٚمۍ  سٕندۍ  یِم  اوصاف  وافعال  چھِ  پس  یۅہے  چُھ  معبودِ  برحق  تُہُند  حقیقی  پروردِگار،  پزِ  کتھہِ  پتہٕ  کیاہ  چُھ  باقٕی  روزان  گُمرٲہی  ورٲے،  پس  پوٚزترٲوِتھ  کیازِ  چھِو  توٚہۍ  اپزِس  کُن  گژھان۔

Tahir:
  لہٰذا  چُھ  یۆہے (عظمت  وول  تہٕ  قدرت  وول)  اللہ  تعالیٰ  ہٕے  تُہُنٛد  حقیقی  ربّ،  وۅنۍ  کیا  ہیٚکہِ  (اَمہِ)  حق  پتہٕ  گمرٲہی  وَرٲے  ٲسِتھ،  تیٚلہِ  کورکُن  چِھو  تۆہۍ  دربدرگژھان

Transliteration:
  Fa<u>tha</u>likumu All<u>a</u>hu rabbukumu al<u>h</u>aqqu fam<u>atha</u> baAAda al<u>h</u>aqqi ill<u>a</u> a<b>l</b><u>dd</u>al<u>a</u>lu faann<u>a</u> tu<u>s</u>rafoon<b>a</b>


Athar:
  ﴿اے  نبیؐ،  وُچِھو﴾  یِتھہٕ  پٲٹھۍ  آیِہ  نافرمٲنی  کرن  والیٚن  پیٚٹھ  تُہندِس  ربّ  سٕنز  کتھ  صٲدق  زِ  تِم  مانن  نہٕ۔

Mirwaiz:
  یِتھے  پٲٹھۍ  سپٕز  ثٲبِت  تُہٕندِس  پروردِگارٕہ  سٕںٛز  ازلی  کتھ  یِمن  نافرمانن  پٮ۪ٹھ  کہ  یِم  انن  نہٕ  زانہہ  تہِ  ایمان۔

Tahir:
  یِتھے  پٲٹھۍ  روٗد  تُہٕندِس  ربّ  سُنٛد  حکم  نافرمانن  پیٚٹھ  ثٲبت  سپدِتھ  زِ  تِم  اَنن  نہٕ  ایمان۔

Transliteration:
  Ka<u>tha</u>lika <u>h</u>aqqat kalimatu rabbika AAal<u>a</u> alla<u>th</u>eena fasaqoo annahum l<u>a</u> yuminoon<b>a</b>


Athar:
  یِمن  پٕرٛژِھتو،  تُہُندو  ٹھٔہراونہٕ  آمتیو  شریکو  منٛزٕ  چھا  کانٛہہ  سُہ  یُس  تخلیقُک  ابتدا  تہِ  آسہِ  کران  تہٕ  پتہٕ  کرِ  اَمِیُک  اِعادٕہ  تہِ؟  ؤنِو  سُہ  چُھ  صرف  اللہ  تعالیٰ  یُس  تخلیقُک  ابتدا  تہِ  چُھ  کران  اَمِیُک  اعادٕہ  تہِ،  پتہٕ  کتھ  اُلٹہٕ  وَتہٕ  پیٚٹھ  چِھو  توٚہۍ  پکناونہٕ  یِوان؟

Mirwaiz:
  یہِ  تہِ  پرژِھیوُکھ  یا  رسول  اللہؐ  اے  مُشرِکو  کیاہ  تُہٕندیو  یِمو  اپزیو  معبودو  أندرٕ  چھا  کانہہ  یُس  گۅڈٕ  مخلوقات  پٲدٕ  ہیٚکہ  کٔرِتھ  توپتہٕ  بیٚیہِ  دُبارٕہ  پٲدٕ  ہیٚکہ  کٔرِتھ۔  اتھ  پھورنہٕ  یِمن  جوابےٕ  کینہہ،  توٚہۍ  فرمٲوِیوٗکھ  اللہ  تعالیٰ  چُھ  گۅڈٕ  پٲدٕ  کران،  سُے  کرِ  بیٚیہِ  سارِنٕے  مخلوقاتن  پٲدٕ۔  یہِ  چھےٚ  تِہٕنزٕے  کٲم،  ادٕ  کوکُن  چھِو  پٔزۍ  معبود  ترٲوِتھ  اپزیٚن  معبودن  کُن  گژھان۔  

Tahir:
  تۆہۍ  پٕۯژھِو  (تِمن)  زِکیا  تُہٕندیٚو  (بناونہٕ  آمتیو)  شریکو  منٛزٕ  چھا  تِیُتھ  کانٛہہ  یُس  تخلیقُک  دس  تُلہِ  پتہٕ  اَنہِ  (زندگی  ختم  گٔژِھتھ)  تَتھ  نَوِسرٕ  (واپس)  ؟  تۆہۍ  فرمٲوِو  زِ  اللہ  تعالیٰ  ہٕے  چُھ  (زندگی  نابوٗد  نِشہِ  وجوٗدس  منٛز  أنِتھ)  گۅڈنِچہِ  لَٹہِ  تہِ  پٲدٕ  کران  پتہٕ  کرِ  سُے  تَتھ  نَوِ  سرٕ (تہِ)  پٲدٕ،  تیٚلہِ  کورکُن  چِھو  تۆہۍ  وتہِ  ڈٔلتھ  پکان؟

Transliteration:
  Qul hal min shurak<u>a</u>ikum man yabdao alkhalqa thumma yuAAeeduhu quli All<u>a</u>hu yabdao alkhalqa thumma yuAAeeduhu faann<u>a</u> tufakoon<b>a</b>


Athar:
  یِمن  پٕرٛژِھتو  تُہٕندیو  ٹھٔہراونہٕ  آمتیو  شریکو  منٛز  چھا  کانٛہہ  تِیُتھ،  یُس  حقس  کُن  رہنمٲیی  آسہِ  کران؟  ؤنِو  سُہ  چُھ  صرف  اللہ  تعالیٰ  یُس  حقس  کُن  رہنمٲیی  چُھ  کران،  پتہٕ  ؤنۍتَو،  یُس  حقس  کُن  رہنمٲیی  چُھ  کران،  سُہ  چھا  اَمِیُک  زیادہ  حقدار  زِ  تٔمۍ سٕنز  پیروی  گژِھ  یِنۍ  کرنہٕ  کِنہٕ  سُہ  یُس  خۅد  پانہٕ  وَتھ  چُھنہٕ  لبان،  اِلّا  یِہ  زِ  تَس  یِیہِ  رہنمٲیی  کرنہٕ؟  ٲخر  کیا  چُھو  تۅہیِہ  گوٚمُت،  کِتھۍ  اُٰٹہٕ  فٲصلہٕ  چِھو  کران؟

Mirwaiz:
  یِتہِ  پرژھتوکھ  زِ  اے  مُشرِکو  کیاہ  تُہٕندیو  اپزیو  معبودو  أندرٕ  چھا  کانہہ  یُس  پٔزِس  کُن  وتھ  ہٲوِتھ  ہیٚکہِ،  توٚہۍ  فرمٲوِیوکھ  کہ  اللہ  تعالیٰ  ہٕے  چُھ  پٔزِس  کُن  وتھ  ہاوان،  کیاہ  یُس  معبود  وتھ  ہاوِ  پٔزِس  کُن  سُہ  چھا  زیادٕہ  سزاوار  پیروی  کرنس  کِنہٕ  یُس  نہٕ  پانہٕ  بے  سٕندِ  وتھ  ہاونہٕ  ورٲے  وتھ  لبان  چھُ،  پس  کیاہ  گو  تۅہیہِ  یہِ  کیُتھ  لغو  فٲصلٕہ  چُھو  کران  توحید  ترٲوِتھ  چھِو  شرک  اختیار  کران  یُس  نہٕ  اتباعس  قٲبِل  ہیٚکہ  ٲسِتھ  سُہ  ہیٚکیاہ  عبادتس  قٲبِل  ٲسِتھ۔

Tahir:
  تۆہۍ  پِۯژِھو  (یِمن)،  کیا  تُہٕندیو  (بناونہٕ  آمتیو)  شریکو  منٛزٕ  چھا  تِیُتھ  کانٛہہ  یُس  حقس  کُن  رہنمٲیی  ہیٚکہِ  کٔرِتھ،  تۆہۍ  فرمٲوِو  زِ  اللہ  تعالیٰ  ہٕے  چُھ (دین)  حقُک  ہدایت  فرماوان،  تیٚلہِ  کیا  یُس  کانٛہہ  حقس  کُن  ہدایت  کرِ  سُہ  چھا  زیادٕہ  حقدار  زِ  تٔمۍ  سٕنزفرمانبردٲری  یِیہِ  کرنہٕ  کِنہٕ  سُہ  یُس  پانہٕ  چُھنہٕ  وَتھ  لبان  مگر  یہِ  زِ  تس  یِیہِ  وَتھ  ہاونہٕ  (یعنی  سُہ  یِیہِ  تھۆد  تُلِتھ  اکہ  جایہ  پیٹھ  بییس  جایہِ  واتناونہٕ  یِتھہٕ  پٲٹھۍ  کفار  چِھ  پننیٚن  پۅتلیٚن  ضرورتہٕ  مطٲبق  تھۆد  تُلِتھ  پکناوان)  تیٚلہِ  کیا  چُھو  تۅہیہِ  گۆمُت،  تۆہۍ  کِتھۍ  فٲصلہٕ  چِھو  کران۔

Transliteration:
  Qul hal min shurak<u>a</u>ikum man yahdee il<u>a</u> al<u>h</u>aqqi quli All<u>a</u>hu yahdee lil<u>h</u>aqqi afaman yahdee il<u>a</u> al<u>h</u>aqqi a<u>h</u>aqqu an yuttabaAAa amman l<u>a</u> yahiddee ill<u>a</u> an yuhd<u>a</u> fam<u>a</u> lakum kayfa ta<u>h</u>kumoon<b>a</b>


Athar:
  حقیقت  چھےٚ  یِہ  زِ  یِمو  منٛزٕ  چِھ  اکثر  لُکھ  محض  قیاسس  تہٕ  گُمانس  پتہٕ  پتہٕ  پکان  روزان  ﴿یعنی  یِمو  مذہب  بنٲوۍ،  یِمو  فلسفہٕ  تصنیف  کٔرۍ  تہٕ  یِمو  زندگی  ہٕندۍ  قانون  کٔرۍ  تجویز،  تِمو  کوٚر  نہٕ  یِہ  سورُے  علم  کِس  بُنیادس  پیٚٹھ  بلکہ  کورُکھ  گُمانس  تہٕ  قیاسس  پیٚٹھ،  تہٕ  یِمو  یِمن  مذہبی  تہٕ  دُنیٲوی  رہنمٲہن  ہٕنز  پیروی  کٔر،  تِمو  تہِ  کٔرنہٕ  زٲنِتھ  تہٕ  سمجِھتھ  بلکہ  کوٚرُکھ  محض  اَمہِ  گُمان  کِس  بنیادس  پیٚٹھ  تِہُند  اتباع  زِ  ییٚلہِ  یِتھۍ  یِتھۍ  بٔڈۍ  بٔڈۍ  لُکھ  وَنان  چِھ،  تہٕ  مٲلۍ  بُڈِبب  چِھ  یِمن  مانان  روٗدِمٕتۍ  تہٕ  اکھ  دُنیا  چُھ  یِہٕنز  پیروی  کران  تیٚلہِ  آسن  ضرور  ٹھیکھٕے  وَنان۔﴾  حالانکہ  گُمان  چُھنہٕ  حقٕچ  ضرورت  رَژھ  تہِ  پوٗرٕ  کران،  یِکینژھاہ  یِم  کران  چِھ  اللہ  تعالیٰ  چُھ  تتھ  وارٕ  پٲٹھۍ  زانان۔

Mirwaiz:
  بیٚیہِ  چھِنہٕ  یِمو  لوٗکو  أندرٕ  پیروی  کران  مگر  فٲسِد  خیالاتن  ہٕنٛز،  پٔزۍپٲٹھۍ  فٲسِد  خیال  چُھنہٕ  کانہہ  فٲیدٕہ  دِوان  پٔزِس  برونٹھ  کنہِ،  پٔزۍ  پٲٹھۍ  اللہ  تعالیٰ  چُھ  پوٗرٕ  زانان  یہِ  تِم  کران  چھِ۔  وقتس  پٮ۪ٹھ  رٹہِ  سُہ  تِمن  پانے۔

Tahir:
  یِمَو  منٛزٕ  چِھ  اکثر  لُکھ  گمانٕچ  پٲروی  کران،بے  شک  ہیٚکہِ  نہٕ  گمان  حقس  نِشہِ  رَژھ  تہِ  بکار  یِتھ۔  پٔزۍپٲٹھۍ  چُھ  اللہ  تعالیٰ  وارٕ  پٲٹھۍ  زانان، یہِ کینٛژھاہ  تِم  کران  چِھ۔

Transliteration:
  Wam<u>a</u> yattabiAAu aktharuhum ill<u>a</u> <i><u>th</u></i>annan inna a<b>l</b><i><u>thth</u></i>anna l<u>a</u> yughnee mina al<u>h</u>aqqi shayan inna All<u>a</u>ha AAaleemun bim<u>a</u> yafAAaloon<b>a</b>


Athar:
  تہٕ  یِہ  قرآن  چُھنہٕ  سُہ  چیز،  یُس  اللہ  تعالیٰ  سٕنزِ  وَحی  تہٕ  تعلیمہِ  ورٲے  تصنیف  یِیہِ  کرنہٕ،  بلکہ  یِکینژھاہ  گۅڈٕ  چُھ  آمُت  یِہ  چُھ  تمیُک  تصدیق  تہٕ  الکتاب  ہُند  تفصیل،  اَتھ  منٛز  چُھنہٕ  کانٛہہ  شک  زِ  یِہ  چُھ  کائنات  کِس  فرماں روا  سٕندِ  طرفہٕ۔

Mirwaiz:
  یہِ  قرآنِ  مجید  چُھنہٕ  تِژھ  کتاباہ  یۅسہٕ  ٹھہراونہٕ  آیہِ  پننہِ  طرفہٕ  خدایس  ورٲے،  بلکہ  چُھ  یہِ  نٲزِل  کرنہٕ  آمُت  تصدیق  کروُن  تِمن  کتابن  یِمہٕ  امہِ  برونٹھ  چھےٚ  نٲزِل  کرنہٕ  آمژٕ،  بیٚیہِ  چُھ  یہِ  تِمنٕے  کتابن  ہُند  تفصیل  تٕہ  توضیح  بیان  کران،  کانہہ  شک  چُھنہٕ  امہِ  کِس  کتابِ  آسمٲنی  آسنس  اندر  یۅہے  چُھ  نٲزِل  آمُت  کرنہٕ  عالمینن  ہٕندِس  پروردِگارٕہ  سٕندِ  طرفہٕ۔

Tahir:
  یہِ  قرآن  چُھنہٕ  تِیُتھ  زِ  یہِ  آسہِ  اللہ  تعالیٰ  ہس  وَرٲے  (یعنی  اللہ  تعالیٰ  سنزِ  وحی  ورٲے)  بناونہٕ  آمُت  البتہ  چُھ  (یہِ)  تِمن  (کتابن)  ہُنٛد  تصدیق  (کرن  وول)  یِمہٕ  اَمہِ  برونٛہہ  (نٲزل  گٔمژٕ)  چھے٘  تہٕ  یِکینٛژھاہ  (اللہ  تعالیٰ  ہن  لوحس  منٛز  یا  شریعت  کیٚن  احکامن  منٛز)  لیۆکھمُت  چُھ، (یہِ)  چُھ  تَمِیُک  تفصیل،اَتھ (حق  آسنس)  منٛز  چُھنہٕ  رَژھ  تہِ  شک  زِ  (یہِ)  چُھ  تمام  عَالمن  ہٕندِس  ربّ  سٕنٛدِ  طرفہٕ۔

Transliteration:
  Wam<u>a</u> k<u>a</u>na h<u>atha</u> alqur<u>a</u>nu an yuftar<u>a</u> min dooni All<u>a</u>hi wal<u>a</u>kin ta<u>s</u>deeqa alla<u>th</u>ee bayna yadayhi wataf<u>s</u>eela alkit<u>a</u>bi l<u>a</u> rayba feehi min rabbi alAA<u>a</u>lameen<b>a</b>


Athar:
  کیا  یِم  لُکھ  چھا  وَنان  زِ  پیغمبرن  چُھ  یِہ  پانہٕ  تصینف  کوٚرمُت؟  ؤنِو،  تیٚلہِ  أنۍتَو  اکھ  سُورٕہ  یُتُھے  تصنیف  کٔرِتھ،  تہٕ  اکھ  اللہ  تعالیٰ  ترٲوِتھ  یُس  یُس  توٚہۍ  مددٕ  خٲطرٕ  ہیٚکِیوٗن  أنِتھ  سُہ  أنِیوٗن،  اگر  توٚہۍ  پننِس  اَتھ  الزامس  منٛز  پٔزِیٲرۍ  چِھو۔

Mirwaiz:
  بلکہ  باوجودآں  چھِ  یِم  لوٗکھ  ونان  یہِ  قرآن  مجید  چُھ  پننِی  طرفہٕ  ٹھہروومُت  حضرتِ  محمدن  ﴿نعُوذ  باللہ﴾،  توٚہۍ  فرمٲوِیوکھ  کہ  تیٚلہِ  أنِتو  اتھ  ہِیوٗاکھ  سوراہ۔  توٚہۍ  تہِ  ہے  عربی  زبانہِ  ہٕنٛدۍ  مٲہر  فصیح  وبلیغ  چھِو،  بیٚیہِ  دِیتو  ناد  یِمن  توٚہۍ  ہیٚکِو  تہٕ  تِمن  پننہِ  مددٕ  خٲطرٕ  معبودِ  برحقس  ورٲے  ہرگاہ  توٚہۍ  پوٚز  ونہٕ  وٕنۍ  چھِو۔  یعنی  ہرگاہ  یہِ  قرآنِ  مجیدمیون  تصنیف  چُھ  توٚہۍ  تہِ  أنِتو  اتھ  ہِیو  اکُے  سوراہ  تصنیف  کٔرِتھ۔

Tahir:
  کیا  تِم  چھا  ونان  زِ  یہِ  چُھ  رسولن (صلی  اللہ  علیہ  وسلم)  پانے  بنوومُت،تۆہۍ  فرمٲوِو،  تیٚلہِ  أنِو  تۆہۍ  أتھۍ  ہیوٗ  کانٛہہ (اَکھ) سورٕہ، (تہٕ  پننہِ  مددٕ  خٲطرٕ) یِم  تۆہۍاللہ  تعالیٰ  ہس  وَرٲے  أنِتھ  ہیٚکِیوٗکھ  أنیوٗکھ،اگر  تۆہۍ  پٔزۍیٲرۍ  چِھو۔

Transliteration:
  Am yaqooloona iftar<u>a</u>hu qul fatoo bisooratin mithlihi wa<b>o</b>dAAoo mani ista<u>t</u>aAAtum min dooni All<u>a</u>hi in kuntum <u>sa</u>diqeen<b>a</b>


Athar:
  دراصل  یُس  چیز  تِہندِس  علمہٕ  کِس  گِرفتس  منٛز  آو  نہٕ  تہٕ  ییٚمِچ  اصل  حقیقت  تہِ  یِمن  برونٛہہ  کُن  آیِہ  نہٕ،  یِمو  پِھیُر  تتھ  بُتھ  خواہ  مخواہ  سونچنہٕ  ورٲے﴾  یِتھے  پٲٹھۍ  چُھ  یِمن  بروٗنٹھمیو  لُکو  تہِ  بُتھ  پِھیُرمُت،  پتہٕ  وُچِھو  تِمن  ظٲلِمن  کُس  انجام  سپُد۔

Mirwaiz:
  بلکہ  چھِ  یِم  انکار  کران  اپُز  زانان  تتھ  چیزس  ییٚمِچ  نہٕ  تِمن  پوٖرٕ  وٲقفیتھٕے  چھےٚ،  وُنہِ  کتہِ  ننے  یہِ  یِمن  أمِچ  حقیقت،  یِہٕندِی  پٲٹھۍ  کوٚر  تکذیب  تِمو  لوٗکو  تہِ  یِم  یِمن  برونٹھ  ٲسۍ  پننین  پیغمبرن،  پس  وُچھ  کیاہ  انجام  اوس  تِمن  ظٲلِمن  ہُند  تِتھُے  انجام  آسہِ  یِمن  ظٲلِمن  ہُند  تہِ۔

Tahir:
  بلکہ  چِھ  یِم  تَتھ  (اللہ  تعالیٰ  سٕندِس  کلامس)  انکار  کران  ییٚمہِ  کہ  علمُک  تِمَو  احاطہٕ  تہِ  اوس  نہٕ  ہیۆکمُت  کٔرِتھ  تہٕ  وُنہِ  ٲس  نہٕ  تَمِچ  حقیقت  (تہِ)  یِمن  برونٛہہ  کُن  ٹاکارٕہ  پٲٹھۍ  آمٕژ۔  یِتھے  پٲٹھۍ  اوس  تِمَو  لُکو  تہِ (حقس)  انکار  کۆرمُت  یِم  یِمن  برونٛہہ  چِھ  دۯامٕتۍلہٰذا  وُچِھو  تۆہۍ  زِ  ظٲلمن  ہُنٛد  انجام  کِیُتھ  سپُد؟

Transliteration:
  Bal ka<u>thth</u>aboo bim<u>a</u> lam yu<u>h</u>ee<u>t</u>oo biAAilmihi walamm<u>a</u> yatihim taweeluhu ka<u>tha</u>lika ka<u>thth</u>aba alla<u>th</u>eena min qablihim fa<b>o</b>n<i><u>th</u></i>ur kayfa k<u>a</u>na AA<u>a</u>qibatu a<b>l</b><i><u>thth</u></i><u>a</u>limeen<b>a</b>


Athar:
  تِمو  منٛز  اَنن  کینہہ  لُکھ  ایمان  تہٕ  کینہہ  اَنن  نہٕ،  تہٕ  تُہُند  ربّ  چُھ  تِمن  فسادیٚن  خوٗب  زانان۔

Mirwaiz:
  بیٚیہِ  چھِ  یِمو  أندرٕ  بعض  یِم  آیِندٕہ  پژھ  کرن  اتھ  قرآنِ  مجیدس،  بیٚیہِ  چھِ  بعض  یِم  نہٕ  پژھ  کرن  اتھ،  تُہُند  پروردِگار  چُھ  پوٗرٕ  زانان  مُفسِدن،  وقتِ  مُقرر  ییٚلہِ  واتہِ  تمہِ  ساعتہٕ  کرِ  اللہ  تعالیٰ  ضروٗر  تِمن  عذابس  گرفتار۔

Tahir:
  یِمَو  منٛزٕاَنہِ  کانٛہہ  اَتھ  پیٚٹھ  ایمان  تہٕ  یِموٕے  منٛزٕ  اَنہِ  نہٕ  اَتھ  پیٚٹھ  کانٛہہ  ایمان،تہٕ  تُہُنٛد  ربّ  چُھ  فساد  تُلن  والیٚن  اصل  پٲٹھۍ  زانان۔

Transliteration:
  Waminhum man yuminu bihi waminhum man l<u>a</u> yuminu bihi warabbuka aAAlamu bi<b>a</b>lmufsideen<b>a</b>


Athar:
  اگر  یِم  تۅہیِہ  بُتھ  چِھو  پِھران  تیٚلہِ  ؤنیوٗکھ  زِ،  میٲنۍ  عمل  چھےٚ  میانہِ  خٲطرٕ  تہٕ  تُہٕنز  عمل  چھےٚ  تُہٕندِ  خٲطرٕ،  یِکینژھاہ  بٕہ  کران  چُھس  تمہِ چِہ  ذمہٕ  دٲری  نِشہِ  چِھو  توٚہۍ  بری۔  تہٕ  یِکینژھاہ  توٚہۍ  کران  چِھو  تمہِ  چِہ  ذمہ  دٲری  نِشہِ  چُھس  بٕہ  بری۔  ﴿یعنی  خواہ مخواہ  ژُونٕچ  تہٕ  بحث  کرنٕچ  چَھنہٕ  کانٛہہ  ضرورت۔  اگر  بٕہ  الزام  ترٲشی  چُھس  کران  تیٚلہِ  چُھس  بٕہ  پننہِ  عملہِ  ہُند  پانے  ذمہ دار  تۅہیِہ  پیٚٹھ  چَھنہٕ  اَمچ  کانٛہہ  ذمہ دٲری،  تہٕ  اگر  توٚہۍ  پزِ  کتھہِ  چِھو  بُتھ  پِھران  تیٚلہِ  چِھو  نہٕ  مےٚ  کانٛہہ  نقصان  واتناوان،  بلکہ  چِھو  پانسٕے  نقصان  کران﴾

Mirwaiz:
  وۅنۍ  ہرگاہ  یِمن  دلیلن  ہٕندِ  باوجود  یِم  لوٗکھ  تۅہیہِ  انکار  کرن،  توٚہۍ  فرمٲوِیوکھ  مےٚ  چھےٚ  مزوٗرۍ  پننہِ  کامہِ  ہٕنٛز  تۅہیہِ  چھو  مزوٗرۍ  پننہِ  کامہِ  ہٕنٛز،  توٚہۍ  چھِو  بری  میانہِ  کامہِ  نِشہِ  بہٕ  چُھس  بری  تُہٕنٛزِ  کامہِ  نِشہِ۔

Tahir:
  تہٕ  ہرگاہ  تِم  تۅہیہِ  بُتھ  پھِرن  تیٚلہِ  فرمٲوِو  زِ  میٲنۍ  عمل  چھے٘  میانہِ  خٲطرٕ  تہٕ  تُہٕنز  عمل  چھے٘  تُہٕندِ  خٲطرٕ،تۆہۍ  چِھو  تَمہِ  عملہِ  ہٕنزِ  ذمہٕ  دٲری  نِشہِ  بٔری  یۅسہٕ  بہٕ  چُھس  کران  تہٕ  بہٕ  چُھس  تِمَو  عملو  ہٕنزِ  ذمہٕ  دٲری  نِشہِ  بٔری  یِمہٕ  تۆہۍ  چِھو  کران۔

Transliteration:
  Wain ka<u>thth</u>abooka faqul lee AAamalee walakum AAamalukum antum bareeoona mimm<u>a</u> aAAmalu waan<u>a</u> bareeon mimm<u>a</u> taAAmaloon<b>a</b>


Athar:
  یِمو  منٛزٕ  چِھ  واریاہ  لُکھ  یِم  تُہٕنز  کتھ  چِھ  بوزان،  مگر  کیا  توٚہۍ  بونٲوِیوٗکھہٕ  زٔرۍ،  خواہ  تِم  مَتہٕ  ٲسِتن  کِہِنۍ  سمجھان؟  ﴿اَکھ  بوزُن  گوٚو  سُہ  یُس  جانور  تہِ  بوزان  چِھ۔  دوٚیُم  بوزُن  گوٚ  سُہ  یتھ  منٛز  معنیس  کُن  تہِ  توجہ  آسہِ  تہٕ  یِہ  آمادگی  تہِ  آسہِ  لبنہٕ  یِوان  زِ  کتھ  اگر  معقول  آسہِ  تیٚلہِ  یِیہِ  سۅ  ماننہٕ﴾

Mirwaiz:
  توٚہۍ  مہ  تھٲوِو  توقع  تِم  کیاہ  انن  ایمان  اگرچہ  تِمو  منٛزٕ  چھِ  بعض  یِم  کن  تھاوان  چھِ  ییٚمہِ  ساعتہٕ  توٚہۍ  قرآنِ  مجید  پران  چھِو۔  مگر  تِہُند  بوزُن  نہ  بوزُن  چُھ  برابرٕے۔  کیازِ  تِمن  چُھنہٕ  ایمانُک  اِرادٕہ  لہٰذا  چھےٚ  تِہٕنٛز  حالت  زرین  ہٕنٛز  ہِش،  کیاہ  تۅہیہِ  ہیٚکوٕہ  زٔرۍ  بوزٕ  نٲوِتھ  ییٚلہِ  نہ  تِمن  عقٕل  تہِ  آسہِ  کینہہ۔

Tahir:
  تہٕ  یِمَو  منٛزٕ  چِھ  کینہہ  تِم  یِم  (ظٲہرپٲٹھۍ)  تۅہیہِ  کُن  کَن  چِھ  داران،تیٚلہِ  کیا  تۆہۍ  بوزنٲوِیوٗکھہٕ  زٔرۍ  خواہ  تِمن  کونہٕ  آسہِ  نہٕ  عقلٕے۔

Transliteration:
  Waminhum man yastamiAAoona ilayka afaanta tusmiAAu a<b>l</b><u>ss</u>umma walaw k<u>a</u>noo l<u>a</u> yaAAqiloon<b>a</b>


